ADAM Georgeta 


Născută la 21 septembrie 
1946 în localitatea Rogojeni, 
judeţul Galaţi. Absolventă a Fa- 
cultăţii de Filologie, Universi- 
tatea Bucureşti — promoţia 1970. 
Realizator de emisiuni la redacţia 
învățământ-programe educaţio- 
nale, Georgeta Adam a funcționat 
în perioada 1994-1996 ca mem- 
bru al Consiliului Naţional al 
Audiovizualului unde a coordo- 
nat primele monitorizări ale pos- 
turilor de radio şi televiziune şi a 
redactat studii de specialitate (ex. 
Violenţa în audiovizual, 1995). 

Activitatea radiofonică este 
legată de realizarea în diverse 
redacţii a unor emisiuni cu un ca- 


racter preponderent cultural, pre- 
cum Universul artelor, Cum vă 
place, Anonimi celebri ori Floare 
de latinitate (aceasta din urmă se 
adresează nu numai românilor 
din ţară, ci şi celor din afara frun- 
tariilor). Emisiunile se caracteri- 
zează printr-o patetică implicare 
afectivă a realizatoarei şi prin 
generosul eşalon al colaborato- 
rilor, personalități distincte din 
țară şi din străinătate. A cultivat 
cu multă dezinvoltură transmi - 
siile în direct şi s-a implicat, ca 
expert al audiovizualului, în orga- 
nizarea unor seminarii şi con- 
ferințe internaţionale sub auspi - 
ciile asociaţiei „Ariadna“ pe care 
o conduce. 

Este soţia criticului şi istori- 
cului literar loan Adam, împre- 
ună cu care a alcătuit o parte a 
ediției critice de Opere de Duiliu 
Zamfirescu (volumele V, VI, IX, 
apărute la Editura Minerva, 
1982-1987) şi a tipărit volumul 
G. C. Nicolescu — Duiliu Zam- 
firescu (1980). O scurtă călătorie 
în Republica Populară Chineză 

i-a oferit ocazia redactării unei 
„declarații de iubire“ pentru înde- 
părtata țară asiatică (e vorba de 
broşura China, început de dra - 
goste, 1995). O excelentă carte a 
fost consacrată de cei doi soți 
(Georgeta şi loan Adam) spiritua- 
lității româneşti de dincolo de 
Prut. Volumul Bat clopotele pen- 
tru Basarabia (1995, premiat de 
Uniunea Scriitorilor din Republi- 
ca Moldova în anul următor) 
prezintă mişcătoare dovezi ale 
unității de cuget a unui neam 
despărțit vremelnic de ghilotina 
istoriei. Exercițiul este continuat, 
cu dilatarea considerabilă a ariei 
românității, în Proba exilului 
(Editura Viitorul Românesc, 
2002) în care, românii risipiţi pe 
diverse meleaguri ale planetei se 
spovedesc celor doi autori cu o 
sinceritate — uneori tragică — 
menită să deseneze harta amplă şi 
dureroasă a exilului românesc. 
Cărturari eminenţi, respectaţi în 
înalte cercuri academice sau mili- 
tanți (mai mult sau mai puţin 
anonimi) pentru drepturile nea- 
mului lor se manifestă sub flamu- 
ra graiului străbun cu ostilitatea 
patriilor lor de împrumut. Ei 
fixează drama unei desțărări im- 
puse de injoncţiunile istoriei, 


drama sufletului românesc rătă - 
citor prin lume. 

Într-un moment în care ideea 
de patrie este umbrită de ispitele 
prosperității globaliste, această 
carte devine o dovadă esenţială 
despre apartenenţa fundamentală 
a românului, oriunde s-ar afla el, 
la ceea ce Lucian Blaga numea — 
frumos şi exact — „izvorniţa nea- 
mului“. 

De remarcat faptul că multe 
dintre aceste confesiuni au fost 
făcute în faţa microfonului şi au 
fost difuzate de emisiunile — nu o 
dată vibrante — ale Georgetei 
Adam. Continuarea lor se află în 
Clepsidra cu amintiri (Ed. Adam, 
2003), unde aflăm opiniile a 25 
de personalități risipite de viață 
pe mai multe continente şi care, 
prin harul lor, „au adus (...) țării 
originare un binemeritat pres- 
tigiu“. 


13 


ADAM loan 


À 


Născut la 19 august 1946, la 
Mediaş, județul Sibiu. Absolvent 
al Facultății de Limba şi Literatu- 
ra Română, Universitatea Bucu- 
reşti, promoția 1969. Doctor în 
filologie. Colaborator încă din 
1971 al Radiodifuziunii Române 
(emisiunile Viața cărților, Cro- 
nica literară etc.) devine — de la 
1 octombrie 1996 — realizator- 
coordonator la Canalul România 
Tineret şi — din 2002 — realizator 
de emisiuni la redacţia literatură- 
arte. Între emisiunile redactate de 
loan Adam cu distinct profesio - 
nalism se prenumără: Citesc, 
deci exist (sub acest generic de 
sorginte carteziană se află un larg 
panoramic al cărților esenţiale), 
Cum ne văd? Cum îi vedem? 
(eseuri radiofonice de imagolo- 
gie), Istoria secretă a limbii 
române (dezvăluirea erudită a 
sensurilor uitate ale unor vechi 


expresii), Dialoguri esenţiale, 
Biblioteca Babel (conectarea 
noilor mijloace electronice de co- 
municare şi stocare a informaţiei 
la universul peren al culturii uni- 
versale). 

Cărturar de solidă formaţie 
umanistă, loan Adam este autorul 
mai multor cărți de critică şi isto- 
rie literară. Debutul editorial este 
reprezentat de Introducere în 
opera lui Duiliu Zamfirescu (Edi - 
tura Minerva, 1979), studiu con- 
sacrat unui autor de care loan 
Adam şi-a legat numele ca editor 
al câtorva volume din seria de 
Opere, Domnia Sa continuând 
(după dispariţia tragică a lui 
Mihai Gafiţa) acţiunea de omo- 
logare a lui Duiliu Zamfirescu 
drept autor esenţial al prozei 
române moderne. Paginile de 
critică literară viguroasă, con- 
sacrate unor autori clasici şi con- 
temporani în volumele Planeta- 
riu (Editura Eminescu, 1984) şi 
Inelele lui Saturn (Editura Emi- 
nescu, 1998) — confirmă în loan 
Adam o personalitate a „magi- 
straturii critice“, a judecății echi- 
librate, aptă să aşeze valorile 
noastre literare la locul cuvenit. 
Bibliografia autorului mai con- 
semnează două volume de publi - 
cistică militantă (în colaborare cu 

Georgeta Adam): Bat clopotele 
pentru Basarabia (Editura Emi- 
nescu 1995) şi Proba exilului 
(Editura Viitorul Românesc, 2002); 
două cărţi despre „a doua Româ- 
nie“, cea aflată prin voia istoriei 
în afara granițelor de astăzi ale 
țării. Autorii au ştiut să-şi con- 
ducă interlocutorii spre adevăruri 
care dor, înfățişându-ne sufletul 
înveşmântat în graiul de-acasă al 
unor oameni care — chiar dacă 
n-au prea des putinţa să vor- 
bească româneşte — nu se pot 
arăta în fața judecății lui Dum- 
nezeu decât ca români. 

În anul 2000, loan Adam a 
publicat la Editura Gramar „o ga- 
lerie ilustrată a oamenilor politici 
români“ sub titlul Panteon regăsit. 
Galeria în cauză se dovedeşte a fi 
nu numai ilustrată ci şi ilustră, 
compusă fiind din excepţionale 
personalităţi (C.A. Rosetti, 
M. Kogălniceanu, Ion C. Bră- 
tianu, Take Ionescu, Nicolae 
Iorga, Iuliu Maniu, Al. Vaida- 
Voievod, Ion Mihalache, Con- 
stantin-Titel Petrescu). 

De la generația patetică a an- 
ului 1848 până la cea a războa- 
ielor mondiale — Ioan Adam in- 
vestighează excelența principiilor 
unor lideri politici deveniți şi li - 
deri istorici. Prin amplele eseuri 


ce preced discursurile, autorul 
acestei cuprinzătoare antologii a 
ştiut să deseneze harta gândirii 
(individuale şi colective) ce a 
creat România modernă. Cartea 
lui loan Adam ne reamintește 
marile nume ale unui secol de 
luptă pentru împlinirea idealu- 
rilor naționale, nume pe care s-ar 
cuveni să le avem totdeauna în 
minte ca ilustre şi netrecătoare 
modele... 

În aceeaşi editură (Gramar) 
autorul a tipărit eseul Oglinda şi 
modelele. Ideologia literară a lui 
Duiliu Zamfirescu — confirmare a 
perenei atracții față de roman - 
cierul Duiliu Zamfirescu. Anul 
2003, în care a apărut amintitul 
volum consemnează şi apariția 
unui incitant volum de publi - 
cistică, evidențiind energia pole - 
mică a istoricului şi criticului li - 
terar. Paginile din Parole în Bal- 
cania sunt „reacții, răspund prin 
urmare la ceva bun sau rău din 
afară“, autorul nutrind sentimen- 
tul că „ne-am fi îmbarcat cu toţii 
pe o altă «plută a Meduzei», (...) 
duşi de valuri mai curând spre 
Balcania marilor discordii, decât 
pe Vestul securizant“. Cartea 
poartă pe copertă sigla editurii 
private a autorului (Ed. Adam). 

ALTAI Kerim 


Născut la 13 martie 1937 în 
localitatea Topraisar, judeţul 
Constanţa. Absolvent al Facul- 
tății de Filologie de la Universi- 
tatea din Bucureşti (secția turcă) 
— 1962. Între 1976-1997 a lucrat 
la Radiodifuziunea Română, De- 
partamentul emisiunilor pentru 
străinătate (RRI). După 1990 — 
şef al secţiei emisiunilor în limba 
turcă. În timpul războiului din 
Golf (1991) a fost corespondent 
special la Ankara. A participat cu 
comunicări ştiinţifice la sim- 
pozioanele internaţionale de tur- 
cologie de la Izmik, Bursa, Izmir 
(Turcia), Nicosia (Cipru) şi Ams- 
terdam (Olanda). În prezent este 
redactor-şef al gazetei „Kara - 
deniz“ (Marea Neagră) a Uniunii 
democrate a tătarilor turco-mu- 
sulmani din România. 

Debut editorial târziu (la 47 
de ani, vârsta argheziană a Cuvin- 


telor potrivite) — cu volumul de 
nuvele şi schiţe Kaniye. În 1996 a 
tipărit la Editura Kriterion un 
Dicţionar tătar-turc-român, so- 
cotit o premieră lexicografică 
mondială prin triada lingvistică 
operată. A mai editat (în colabo- 
rare) un Ghid de conversație 
român-turc şi turc-român care s-a 
bucurat de succes datorită 
intensificării — în ultimii ani — a 
comunicării dintre cele două 
popoare. O masivă Antologie a 
poeziei române — în selecția şi 
traducerea sa în limba turcă — 
poate echilibra cultural antologia 
de poezie turcă a lui Nicolae 
Ioana şi Yusuzf Newzat apărută 
în urmă cu trei decenii în „Biblio- 
teca pentru toți“ — ajutând la 
cunoaşterea unor teritorii lirice 
excepționale. Kerim Altai este şi 
traducătorul în limba turcă al 
cărții lui Ion Iliescu, Revoluție și 
reformă, lansată la 12 iunie 1996 
la Istanbul în prezența autorului 
dar, din păcate, nu şi a traducă- 
torului. Mâhnire care îl cutreieră 
pe Kerim Altai încă şi azi. 

ANDREI Mihai 


Născut la 2 iulie 1937 în lo- 
calitatea Hotarele, jud. Ialomiţa. 
Absolvent al Institutului de Artă 
Teatrală şi Cinematografică 
„I. L. Caragiale“ din Bucureşti, 
secţia actorie. 

A fost crainic şi redactor la 
Radiodifuziunea Română şi rea- 
lizator de programe didactice la 
televiziunea cu circuit închis a 
Universităţii din Constantine (Al- 
geria). După 1990 a organizat şi 
condus — la solicitarea lui Eugen 
Preda — Agenţia de presă Rador a 
Societăţii Române de Radiodi- 
fuziune. Din 1996 este editorul 
buletinului „România văzută din 
străinătate“. 

Este autorul romanului De ce 
tocmai eu? — apărut în toamna 
anului 2001 la Editura Tritonic 
din Bucureşti. O carte despre 
„oameni aflaţi în haosul dispe - 
rării, luptând să redevină ei înşişi 


înfioraţi de scurgerea inexorabilă 
a viului din trupul lor“ — după 
cum mărturiseşte autorul. 

Eroul cărții, Matei Arhan- 
ghelu (comentator la radioul 
naţional), ştie că — din păcate — 
„cea mai nenorocită ipostază 
pentru un vorbitor profesionist 
este să nu poată articula un 
sunet“. El cunoaște o astfel de 
dramă, condiţionată medical, dar 
care poate intersecta şi muţenia 
impusă de injoncţiunile istoriei. 
Oricum, întâlnim în cartea lui 
Mihai Andrei primul „vorbitor 
profesionist“, deci primul radio- 
fonist investit cu personalitatea 
unui personaj central într-o 
scriere literară de amploare. 
„Încerc să comunic cu lumea prin 
gesturi, prin priviri“ — astfel 
încearcă să obțină, compensato- 
riu, dreptul la existență comuni- 
caţională eroul, care, văduvit de 
cuvânt, îşi află salvarea într-o iu- 
bire romantică şi tonică în acelaşi 
timp — desfăşurată într-un Bu- 
cureşti în care (totuşi!) „fericirea 


xec 


există“... 

ANGHEL Petre 


Născut la 3 februarie 1944 în 
localitatea Băileşti, judeţul Dolj. 
Absolvent al Facultăţii de Limba 
şi Literatura Română, Universi- 
tatea Bucureşti — promoţia 1969. 
Doctor în filologie. 

Între 1974-1990 a fost redac- 
tor de rubrică la Radioteleviziu- 
nea Română, responsabil al pu- 
blicaţiei „Radio-TV“ şi colabo - 
rator permanent al redacţiei emi- 
siunilor culturale şi al redacției 
emisiunilor pentru străinătate. 

A debutat cu versuri (volumul 
Duhul pământului, Editura Car- 
tea Românească, 1971). Un stu- 
diu despre Mihai Ralea — vocaţia 
eseului (C. R., 1973) reprezintă 
fructificarea editorială a tezei 
sale de doctorat. Începând din 
1976 — când îi apare romanul 
Fratele nostru Emanuel (C.R., 
Premiul Asociaţiei Scriitorilor 
din Bucureşti) — se afirmă cu 


precădere ca prozator. Autor al 
volumelor: Prindeţi vulpile (Edi- 
tura Eminescu, 1978), Scoala 
pedepselor (Junimea, 1978), 
Lupii la stână (C. R., 1980), Sita 
lui Mamona (C. R., 1980), Din- 
colo de iubire (Editura Junimea, 
1980), Întoarcerea fiilor risipi- 
tori (C. R., 1982), Oaspeţii bă- 
trânului Catul (C. R., 1984), 
Moştenitorul (C.R., 1986), 
Dealul Viilor (C. R., 1988), 
Zodia Vărsătorului de plumbi 
(Editura Militară, 1989). 

Proza lui Petre Anghel confi- 
gurează un teritoriu epic distinct, 
cu multe corespondențe geogra- 
fice şi umane de la o carte la alta. 
Prioritar rămâne mesajul moral al 
acestora, revendicându-se dintr-un 
reflex al învățăturilor biblice (au- 
torul a fost după 1998 rector al 
Institutului Teologic Adventist) 
înfăţişate într-o manieră epică 
difuză, care a putut înşela — la 
timpul potrivit — ochiul vigilent 
al cenzurii. După 1990, Petre 
Anghel s-a dedicat unor activităţi 
social-pedagogice care l-au ținut 
departe de creaţia originală — pe 
care cu un deceniu mai devreme 
o cultivase cu asiduitate, reuşind 
să lanseze uneori şi trei cărți pe 
parcursul unui singur an (1980) şi 
să marcheze editorial una din 

cele mai active prezenţe ale 
epocii. O carte de educaţie 
morală (Davidiada, 1998) şi o 
ediție îngrijită de subiect din 
opera lui Petre Ţuţea, (Neliniști 
metaforice, Editura Eros, 1994) 
reprezintă o recoltă sumară în ra- 
port cu perioada antedecembristă 
a autorului care, în compensație, 
avea să-şi dirijeze, după 1990, 
talentul spre artele plastice. Mai 
multe expoziţii personale de pic- 
tură deschise în ţară şi peste 
hotare confirmă schimbarea de 
registru a acestui artist care, la un 
moment dat s-a implicat şi în 
politică, fiind (1995-1996) consi - 
lier pentru presă şi imagine al 
PDAR, formaţiune politică între 
timp dispărută. 


ANTOFI George 


Născut la 19 septembrie 1932 
în comuna Păţeşti, judeţul Vran- 
cea. Absolvent al Facultăţii de 
Filosofie a Universităţii Bucu- 
reşti (specialitatea psihologie). 
De la 1 martie 1964 a lucrat la 
Radiodifuziunea Română, redac - 
ţia emisiunilor literare, până la 
pensionarea sa, la 1 ianuarie 
1995. Iniţiază din anul 1966 emi- 
siunea Pe un picior de plai (în 
cuprinsul căreia s-a difuzat An- 
tologia de poezie populară) in- 
troducând la radio dimensiunea 
cercetării etnografice aplicate 
prin înregistrări de teren, într-o 
viziune sistematică. Atrage un 
număr apreciabil de specialişti de 
la Institutul de Etnografie şi Fol- 
clor şi de la Muzeul Satului, in- 
stituţii ale căror arhive au fost 
„deschise“ milioanelor de ascul- 
tători. Coerenţa programului edi- 
torial şi substanța etnofolclorică 

activă aveau să determine apro- 
barea de către conducerea insti- 
tuţiei a noii emisiuni Mioriţa, 
(1967) propusă de George Antofi 
drept veritabilă tribună a culturii 
populare. Folclorişti reputați, 
etnografi cu vechi stagii în cer- 
cetarea fenomenului, maeştri ai 
artei populare, instrumentişti şi 
creatori de instrumente, gazetari 
interesaţi de lumea satului s-au 
perindat an după an la microfonul 
acestei emisiuni — devenită în 
timp una dintre cele mai ascultate 
şi preţuite de publicul radiofonic. 
Civilizaţia populară — intens 
ameninţată de planurile malefice 
ale oficialităţii de „modernizare 
silită“ a satului românesc — şi-a 
aflat în Mioriţa radiofonică un 
bastion al rezistenţei în faţa furiei 
administrative. Spectacolul 
Printre făuritorii Mioriţei — 
desfăşurat la Sala Radio în seara 
zilei de 12 decembrie 1972 — s-a 
dovedit unul de anvergură artis- 
tică. Prin el se exprima deschis 
opoziţia față de tendinţele ideolo- 
gizante ale momentului, urmă- 
rind recalibrarea folclorului prin 
paradigma „omului nou“. 
Rareori în istoria Radioului 
un realizator s-a identificat cu 
emisiunea asupra căreia şi-a aple- 
cat o bună parte din viață cum 


s-a întâmplat în cazul George 
Antofi/Mioriţa. Personalitatea 
jurnalistului (dinamism şi echili- 
bru, trăire patetică a evenimen- 
telor, generozitate şi respect faţă 
de tradiţie) a fost transferată „co- 
pilului său radiofonic“, emisiunii 
menite să confere culturii popu- 
lare româneşti şansa remanenţei. 

În anul 1982, George Antofi 
publica la Editura Minerva cea 
de-a doua ediţie a volumului 
Poezii populare române de 
G. Dem. Teodorescu. Masiva cule- 
gere a folclorului versificat mun- 
tenesc era din nou la îndemâna 
cititorilor, la aproape un veac de 
la prima sa ieşire în public. Din 
totalul de aproape 1000 de pagini 
ale impresionantei cărţi, circa 
200 aparțineau îngrijitorului noii 
ediții. Comentariile exacte, notele 
şi glosarul, indicii bibliografici 
erau expresia unei profunde cu- 
noaşteri a domeniului. Ani la rând, 
George Antofi a lucrat la această 
operă de reîncadrare a genialei 
sinteze a folclorului românesc în 
aria contemporaneităţii. Din pă- 
cate, în 1985, când Editura Miner- 
va relua în prestigioasa colecție 
„Biblioteca pentru toţi“ ediţia lui 
George Antofi, multe din textele 
populare culese, la sfârşitul seco- 

lului al XIX-lea, de G. Dem. 
Teodorescu au fost înlăturate. 
Considerate mistice, aceste texte 
îşi aşteaptă reeditarea, într-o 
formă identică celei din 1982. S-ar 
putea ca un editor generos să o 
facă nu peste prea mult timp, 
apreciind la justa valoare efor- 
turile de colecţionar ale lui 
G. Dem. Teodorescu şi — nu mai 
puţin — pe acelea de exeget avizat 
al folclorului ale confratelui nos- 
tru George Antofi. 


ARDELEAN Ligia 


Născută la 24 iunie 1949 la 
Timişoara. Absolventă a Conser- 
vatorului de Muzică „Ciprian 
Porumbescu“ — Facultatea de 
Pedagogie şi Muzicologie (1972). 
Angajată inițial în Corul Radio 
(| august 1972), este transferată 


un an mai târziu în redacția emi- 
siunilor muzicale, ocupându-se 
precumpănitor de programele 
consacrate muzicii de operă şi 
operetă. În 1996 devine realiza- 
tor-coordonator la Canalul 
România Muzical. 

Emisiuni de autor: Incursi- 
une în istoria operei comice, 
Opera pe înțelesul tuturor, 
Opera — între ridicol şi sublim, 
Opera omnia, Povestea unui 
personaj. Transmisiuni în direct 
de la manifestări lirice (George 
Enescu — Bucureşti, Richard 
Wagner — Bayreuth), concerte şi 
recitaluri susținute de Luciano 
Pavarotti, Teresa Berganza, Bar- 
bara Hendricks, spectacolele cu 
Oedip în regia lui Andrei Şerban 
şi Götz Friedrich. A fost una din- 
tre colaboratoarele preţuite de 
Iosif Sava pentru tenacitatea şi 
competenţa sa. 

Volumul Consonanţe lirice, 
apărut în 1990 la Editura Muzi- 
cală, cu şi despre baritonul Mi- 
hail Arnăutu, face şi el dovada iu- 
birii autoarei pentru muzica de 
operă şi personalitățile care au 
dat strălucire artei lirice. 

ASLAM Constantin 


Născut la 14 octombrie 1954 
în comuna Păltinoasa, jud. Su- 
ceava. Absolvent al Facultății de 
Istorie-Filosofie a Universității 
Bucureşti, specializat în istoria 
filosofiei universale şi româneşti. 
Doctor în filosofie. Conferenţiar 
universitar la Universitatea Naţi- 
onală de Arte din Bucureşti. Din 
1990 este realizator de emisiuni 
la Radiodifuziunea Română, 
redacția ştiinţă. Domeniul pre- 
dilect îl constituie filosofia şi 
logica, fapt evidenţiat de emisiu- 
nile sale  Radioenciclopedia 
pentru tineret, Mediateca, Pla- 
neta Radio, Idei în nocturnă... 
Într-un moment în care jurnaliştii 
radio se consideră adeseori apți 
să facă față celor mai diverse arii 
de activitate, eludând principiul 
specializării, Constantin Aslam a 
ilustrat tocmai necesitatea hiper- 


controlului asupra unui anumit 
domeniu. Cărturar distins şi echi - 
librat, el a izbutit să facă din 
„conceptul abstract al filosofiei, 
corespunzător rigorii ştiinţei filo- 
sofice, un bun public“, în opinia 
sa „emisiunile de filosofie fiind 
un loc de întâlnire al unor opinii 
diferite sau divergente (...) adre- 
sându-se tuturor celor care nu vor 
să-şi trăiască viaţa în mod întâm- 
plător şi care consideră autocu - 
noaşterea şi înţelepciunea drept 
valori care merită respectul şi pre- 
țuirea noastră necondiționată“. 
Autor al volumelor Palimpses- 
tul identității româneşti. Reflecţii 
asupra fundamentelor culturale 
ale filosofiei (Editura Crater, 
2000) şi Problema ontologică în 
gândirea europeană. Modele 
conceptuale şi interpretări semni- 
ficative (Editura Pelican, 2003), 
Constantin Aslam şi-a propus să 
investigheze principalele itine- 
rarii ale gândirii filosofice româ- 
neşti şi continentale. Cercetarea 
sa este subsumată nevoii omului 
contemporan de a se confrunta cu 
marile modele culturale şi de 
gândire, dobândind astfel, în con- 
dițiile asediului hipertehnologiei, 
reazemul necesar al înțelepciunii 
veacurilor. Cursurile sale univer- 

sitare (Modele de investigaţie on- 
tologică. O perspectivă istorică 
şi sistematică, Sociologia educa - 
ției între teorie şi practică peda- 
gogică, Teorii sociologice ale 
educaţiei în secolul XX şi Identi- 
tate şi Globalizare) — aflate deo- 
camdată doar la dispoziţia stu- 
denţilor de la bellearte pot consti- 
tui substanţa unor cărți viitoare, 
menite a-l impune pe Constantin 
Aslam între cei mai sobri şi apli- 
caţi cercetători în domeniul disci- 
plinelor filosofice. 


ASTALOŞ George 


„e 


Născut la 4 octombrie 1933 la 
Bucureşti. Absolvent al Şcolii de 
ofițeri topogeodezi — promoţia 
1953. Ofiţer activ al armatei 
române timp de un deceniu, este 
trecut în rezervă la cerere, pentru 


a se consacra scrisului (mărturia 
autorului). Debut editorial relativ 
târziu cu volumul de teatru Vin 
soldaţii şi alte piese şi cu pla- 
cheta de versuri Sodron (ambele 
la Editura Eminescu, 1970). 
Lucrările sale dramatice fuseseră 
jucate deja pe scenele româneşti: 
Vin soldaţii şi Garderobierele, 
scrisă în colaborare cu Constan- 
tin Enache,, la Studioul „Casan- 
dra” al IATC în stagiunea 1968- 
1969, Kant (al cărui text este ire- 
mediabil pierdut), la Sala Studio 
a Teatrului de Stat din Reşiţa 
(1969-1970), Ceainăria de argint 
la Institutul de Arhitectură din 
Bucureşti (1970-1971). 

Devenit membru al Uniunii 
Scriitorilor este trimis ca repre - 
zentant al acesteia la Congresul 
PEN-Clubului Internaţional des - 
făşurat la Piran (Slovenia) unde 
Pierre Emmanuel, preşedintele 
PEN-Club, îi oferă o bursă de 
studii în Franţa. Stabilit definitiv 
la Paris, George Astaloş duce o 
existență plină de împliniri şi 
dezamăgiri — asupra căreia va 
depune mărturie, peste ani, în 
volumul Exil (primul tom al aces- 
tor „memorii ale unei memorii“ 
va fi tipărit la Editura „Casa 
Radio“ şi lansat la ediția 2003 a 
Târgului de carte „Gaudeamus. 

În 1972 devine redactor-şef al 
revistei plurilingve Nouvelle Eu- 
rope, ce apare în Luxemburg sub 
direcţia lui Mimmo Morina, con- 
tribuind la cunoaşterea pe conti- 
nent a poeziei române. 

Poezia sa va fi tradusă în di- 
verse limbi, precumpănitor în 
franceză şi în italiană, iar piesele 
de teatru vor fi editate şi repre- 
zentate pe mai multe continente 
(Vin soldații la New York, Karls - 
ruhe, Londra, Paris, Mărul la 
Edmonton, Fântâna la Copen- 
haga, Ce ne facem fără Wili? la 
Washington, San Jose şi Londra, 
Domnișoara Helsinka la Ankara, 
O rugăciune de prisos la Dort- 
mund, Lyon, Washington etc.). 

În 1992-1993, în timpul unor 
întâlniri pariziene, Eugen Preda îi 
propune organizarea la Teatrul 
Naţional Radiofonic a unei „Sta- 
giuni Astaloş“. Proiectul va do - 
bândi viaţă şi va continua chiar şi 
după trecerea în eternitate a celui 
dintâi director general din istoria 
postrevoluţionară a Societății 
Române de Radiodifuziune. În 
fonoteca Radioului se află astăzi 
— în interpretări de marcă — 
lucrări precum Ceainăria de 
argint, Ce ne facem fără Wili?, 
Domnişoara Helsinka, Robes- 


pierre, O masă pe cinste, Sarea 
exilului, Întoarcerea la matcă, 
puse în undă de regizorul preferat 
al autorului, Dan Puican. De 
mare succes s-a bucurat Caviar, 
vodkă şi bye-bye, spectacol 
radiofonic itinerat de echipa con- 
dusă de amintitul regizor în di- 
verse colțuri de lume, găzduit 
fiind mai cu seamă de centrele 
culturale româneşti din New 
York, Paris, Roma, Viena ori de 
fundaţii amicale din Germania, 
Spania, Portugalia, Israel şi din 
Australia. Piesa face parte din 
tripticul intitulat Amprenta exilu- 
lui şi a fost distinsă cu premiul 
UNITER-2000. În distribuţie se 
află actorii Tamara Buciuceanu, 
Stela Popescu, Alexandru Arşinel 
şi Eugen Cristea. 

La jumătatea anilor '90, 
George Astaloş s-a întors în 
România desfăşurând o energică 
activitate publică. Autor de emi- 
siuni radio şi tv, el continuă să 
rămână în primul rând un scriitor 
preocupat intens de destinul ope- 
rei sale prolifice. Mai multe ediţii 
din poemele, eseurile şi piesele 
sale de teatru sunt puse la dis- 
poziţia cititorului român. Autorul 
nu pierde nici o ocazie în a se 
alătura acestuia. Calitățile sale 

ludice îi înlesnesc vizibil comu- 
nicarea cu publicul. 

În anul 2000 devine consilier 
al directorului executiv al Soci- 
cetăţii Române de Radiodifuziune 
— Dragoş Şeuleanu pentru ca, din 
2002, o dată cu numirea acestuia 
ca manager general să devină 
consilier al noului preşedinte al 
Societăţii Române de Radiodi- 
fuziune. Dincolo de contestările 
la care a fost supus, George Asta- 
loş s-a străduit să-şi manifeste în- 
crederea în Radiodifuziune prin 
programele al căror autor inspirat 
s-a dovedit a fi. Ciclul Povestiri 
din marele şi micul Paris (reali - 
zat împreună cu Titus Vîjeu), di- 
fuzat bilunar de Radio România 
Actualități s-a bucurat de atenţia 
unui mare număr de ascultători, 
bucuroşi să retrăiască (ori, după 
caz, să descopere) clipe de graţie 
din istoria celor două oraşe 
cărora, prin voia sorții, scriitorul 
George Astaloş le aparține în 
egală măsură — Bucureşti şi Paris. 

De notat şi prestaţia de tradu- 
cător a acestuia, pusă în valoare 
de câteva volume apărute la Edi- 
tura „Casa Radio” — ce se alătură 
celor apărute în Franţa — precum 
Ethique et Esthetique (antologie 
a poeziei române) sau în Româ- 
nia (Spectre lyrique — selecţie an- 


tologică a poeziei româneşti de 
astăzi). Avem în vedere antologi- 
ile de poezie basarabeană (Ver- 
sant lyrique), israeliană (Heritage 
lyrique), bucovineană (Racines 
lyriques) ca şi antologia deținu- 
ților politici români din perioada 
comunismului, sugestiv intitulată 
În spatele gratiilor (Derrière les 
barreaux). 


AVRAM Dumitru 


=, 


Născut la 3 iulie 1946 în 
localitatea Baloteşti, Sectorul 
Agricol Ilfov. Absolvent al Facul - 
tății de Limba şi Literatura 
Română, Universitatea Bucureşti 
— promoţia 1968. Studii postuni- 
versitare de jurnalistică. 

După 1990 a lucrat la Radio- 
difuziunea Română ca secretar 
general de redacţie şi — după 

1996 — ca redactor-şef al Agenţiei 
de presă Rador. În prezent reali- 
zator-coordonator la amintita 
agenţie şi membru în Consiliul de 
Administraţie al SRR. 

Împreună cu generalul (r) 
Constantin Olteanu, fost ministru 
al Apărării Naţionale, a semnat 
volumul România — o voce dis- 
tinctă în Tratatul de la Varşovia 
(Editura Aldo, 1999) aducând 
contribuţii la cunoaşterea poziţiei 
„eretice“ în sistemul defensiv al 
fostului lagăr socialist şi sublini- 


ind poziția demnă a României în 
combaterea „suveranităţii limi- 
tate“, propagată de aşa-zisă „doc- 
trină Brejnev“ într-un context în 
care sferele de influență erau 
strict delimitate şi Occidentul nu 
părea dispus să descurajeze hege- 
monia Moscovei. Cartea — cu- 
prinzând convorbirile dintre jur- 
nalistul „provocator“ şi demni- 
tarul în retragere, deţinător al 
multor istorii de culise — poate in- 
teresa atât specialistul în istorie 
recentă, cât şi publicul larg. 


BAGDASAR Nicolae 


Fidel colaborator al postului 
naţional de radio încă din 1930 
(conferinţe pe teme filosofice în 
Universitatea Radio din 9 mai, 
respectiv din 21 noiembrie), 
Nicolae Bagdasar (1896-1971) a 
fost desemnat administrator 
(membru al Consiliului de admi - 
nistraţie) al SRR la 8 mai 1941 şi 
a funcționat ca atare până la 23 
august 1944. Născut în anul 1896 
în localitatea Roşieşti, din fostul 
judeţ Fălciu, într-o familie ţără - 
nească, viitorul cărturar de elită a 
luat parte la primul război mondi- 
al (1916-1918) devenind — după 
demobilizare — student al Facul- 
tății de Litere şi Filosofie a Uni- 


versității din Bucureşti (1918- 
1922). Între 1922-1926 şi-a con- 
tinuat studiile la Berlin, „oraşul 
filosofilor“, unde şi-a obţinut tit- 
lul de doctor cu o teză despre 
Noţiunea de valoare în filosofia 
lui Rickert. Întors în țară avea să 
se afirme ca un important gândi- 
tor de sorginte neokantiană, acti- 
vând în cuprinsul Societății 
Române de Filosofie şi ca secre- 
tar al „Revistei de filosofie“ 
(1928-1944), publicaţie de profil 
ce a contribuit semnificativ la cir - 
culaţia ideilor filosofice în Româ- 
nia. A funcționat în paralel ca 
asistent universitar în domeniul 
logicii şi al teoriei cunoaşterii (în 
epocă, disciplina era definită 
„teoria cunoștinței“), fiind numit 
în 1942 titular al catedrei de isto- 
ria filosofiei moderne şi contem- 
porane de la Universitatea din 
laşi. Deşi dobândise o unanimă 
recunoaştere ca epistemolog, 
Nicolae Bagdasar avea să fie 
epurat din învăţământul universi- 
tar în 1944 (aplicându-i-se ace - 
laşi tratament abuziv în domeniu 

ca şi mentorului său — profesorul 
universitar Ion Petrovici) din 
pricina concepţiilor sale declarat 
metafizice. Ultimul sfert de veac 
al existenţei sale s-a petrecut 
practic sub semnul aceluiaşi 
boicot al noilor oficialități, chiar 
dacă, la trecerea sa în neființă 
(1971) avea să fie omagiat în 
„Revista de filosofie“, de a cărei 
editare se îngrijise cândva cu 
atâta devotament. 

Abia în 1988 un volum de 
Scrieri — prefaţat de profesorul 
Gheorghe Vlăduţescu — avea să 
marcheze reintrarea în circuitul 
public a operei acestui gânditor, 
autor al unor lucrări precum 
Filosofia contemporană a istoriei 
(1930), Istoria filosofiei romă- 
neşti (1940), Teoria cunoștinței 
(vol. I 1941, vol. II 1942). 

Nicolae Bagdasar a semnat 
temeinice studii despre filosofia 
lui George Berkeley, David 
Hume, Vasile Conta, Edmund 
Husserl, Constantin Rădulescu- 
Motru şi — împreună cu Virgil 
Bogdan şi C. Narly — a consacrat 
filosofilor stoici o Antologie 
filosofică în anul 1943. 

Între 1941-1944 a fost admi - 
nistrator al „Casei Şcoalelor“, 
puternica editură a Ministerului 


Educaţiei şi şi-a exercitat man- 
datul de membru al Consiliului 
de administraţie al Societăţii 
Române de Radiodifuziune. Pro- 
gramele Radioului s-au bucurat 
de la începuturi de contribuţia sa 
autoritară în domeniul filosofiei, 
unele din textele ce formează 
universul bibliografic al gândi- 
torului fiind citite în premieră la 
Radio (v. conferința Viața unui 
filosof englez: David Hume, în 
Universitatea Radio din 22 oc- 
tombrie 1932, prefigurând apa- 
riția volumelor Cercetare asupra 
intelectului omenesc — 1936), ori 
Teoria fatalismului (Universi- 
tatea Radio din 7 sept. 1943), 
text menit să contribuie la cu - 
noaşterea şi răspândirea volumu- 
lui lui Vasile Conta, Teoria fata - 
lismului — Teoria ondulaţiunii 
universale, acestea făcând parte 
din Cărţile româneşti cu răsu- 
net, potrivit genericul ciclului 
găzduit de Universitatea Radio. 
Nicolae Bagdasar — frate al emi- 
nentului neurochirurg Dimitrie 
Bagdasar (1893-1946) — a mai 
vorbit la microfonul Radioului 
despre Probleme noi în filosofie 
(Universitatea Radio — 1932) 
despre Schopenhauer artist (Uni- 
versitatea Radio din 27 sept. 


28 


1941), A. D. Xenopol — filosof al 
istoriei (Universitatea Radio din 
10 iulie 1942) ori despre Kant şi 
proiectul său de pace eternă între 
popoare (Universitatea Radio 
din 28 ianuarie 1944). O mărturie 
de mare utilitate pentru înțele- 
gerea impactului de început al 
Radioului asupra publicului său o 
constituie conferința Psihologia 
ascultătorului de radio (14 sep- 
tembrie 1934). 


BALINT Mario 


Născut la 18 iulie 1970 la 
Lugoj, judeţul Timiş. Absolvent 
al Facultăţii de Jurnalistică, Uni- 
versitatea Tibiscus din Timişoara. 
După o lungă colaborare, este an- 
gajat în 2002 reporter (special) la 
Studioul de Radio Timişoara. 


Desfăşoară o bogată activitate 
obştească în sprijinul breslei ca 
preşedinte al sindicatului de 
presă „Mediavest“ şi ca vicepre- 
şedinte al SZR. 

Prezenţa sa ca jurnalist la în- 
ceputul anilor '90 pe fronturile ce 
au însângerat fosta Iugoslavie l-a 
condus la scrierea volumului 
Cronologie amară (180 de zile de 
război iugoslav), apărută la Edi- 
tura Intergrat. Războaiele şi ten- 
siunile din diverse colţuri de 
lume constituie subiectul unor 
volume precum: Primul război al 
mileniului (documentar, Editura 
Augusta, 2002, în colaborare cu 
Raico Cornea, bun cunoscător al 
dramei iugoslave), Kandahar 
(album foto, Editura Mirton, 
2002), Target Iraq (Editura Mir- 
ton, 2002), Invazia (Editura Au- 
gusta, 2003). Locurilor natale le 
sunt consacrate volume cu carac- 
ter monografic precum Reșița 
230 (în colaborare cu Anca Fara, 
Editura Mirton, 2001) şi Armeniș 
(Editura Brumar, 2001). 

Experienţa dobândită în Irak 
în calitate de trimis special al 
SRR (2004) pe lângă unitățile 
militare româneşti dizlocate în 
zonă va constitui probabil sub- 
stanța unor cărți viitoare. 

BARAN lulia-Leonora 


Născută la 27 mai 1957 la 
Bucureşti. Absolventă a Facul- 
tății de Limbi Străine de la Uni- 
versitatea Bucureşti — speciali- 
tatea rusă-portugheză. Din 1990 
lucrează la Radiodifuziunea 
Română, Departamentul Radio 
România Internațional (secția 
portugheză) ca redactor de ru- 
brică. Interviuri, comentarii, cro- 
nici de teatru, prezentări de ex- 
poziții în Radio magazinul tine- 
retului şi eseuri-portret în rubri- 
ca Pe străzile Bucureştiului. 
Emisiunea Convergențe are drept 
țel reflectarea relațiilor României 
cu ţările de expresie portugheză 
în domeniul politic, economic şi 
cultural prin participarea unor 
personalități marcante din spațiul 
lusofon (Portugalia, Brazilia etc.). 

Traduceri din poezia portu- 
gheză în ampla lucrare Poezia 
simbolistă europeană alcătuită de 


Zina Molcuţ (Editura Albatros, 
1981). Câteva titluri de mare 
răsunet ale unor autori portughezi 
şi brazilieni: Filosofia educației 
de Arnaldo Niskier (Editura Eco- 
nomică, 2000), Dependenţă şi 
dezvoltare în America Latină de 
Fernando Henrique Cardoso şi 
Enzo Faletto (Editura Univers, 
2000), Lumea în Portugheză: un 
dialog de F. H. Cardoso şi Mário 
Soares (Editura Fundaţiei Cultu- 
rale Române, 2001), De vorbă cu 
João Carlos Martins de David 
Dubal (Editura Economică, 2001). 
Sunt cărți menite să activeze 
schimburile de idei în contextul 
mondializării informaţiei. Împre- 
ună cu poetul Constantin Abăluţă 
a tradus volumul de versuri 
Înainte de a te atinge de Eduardo 
Mendes Camargo (Editura Fun - 
daţiei Culturale Române, 2001), 
iar împreună cu colegul său de 
redacție, Lucian Popescu a tăl - 
măcit Construirea democraţiei 
de Fernando Henrique Cardoso 
(Vasile Goldiş University Press, 
2002). În acelaşi timp, Iulia- 
Leonora Baran a echivalat în por- 
tugheză textele din volumul 
România — Renaşterea speranţei 
de Ion Iliescu, apărut la São 
Paolo, în editura Universităţii 

Mackenzie. Pentru activitatea sa 
energică de traducător — dar şi de 
îmbogăţire a dialogului româno- 
brazilian prin mijlocirea emi- 
siunilor sale radiofonice — Iulia- 
Leonora Baran a fost distinsă cu 
Ordinul Rio Branco în grad de 
Ofiţer, conferit de Guvernul Fe- 
deral al Braziliei, diploma 
Primus inter pares din partea In- 
stitutului Brazilia-România şi 
Medalia de Aur a Academiei 
Braziliene de Litere. 


BĂCANU Cristina 


Născută la 24 iulie 1967, la 
Arad. Absolventă a Facultăţii de 
Filologie (Limbi clasice: latina şi 
greaca veche) — Universitatea 
Bucureşti, promoţia 1989. La 
l aprilie 1990 este angajată prin 
concurs la Radio România Inter- 


naţional — secţia greacă — unde 
realizează câteva cicluri de emi- 
siuni de lungă durată: Dicţionar 
de cuvinte fundamentale, Relaţii 
diplomatice româno-elene, Pre - 
zenţe româneşti la Muntele 
Athos, Grecii din România. Din 
1996 este coordonator al secţiei 
amintite. Cristina Băcanu predă 
limba neogreacă în cadrul Cate- 
drei de Limbi Clasice a Univer- 
sității Bucureşti şi este doctorand 
al Universităţii din Atena. Este 
autoarea primei gramatici a limbii 
neoelene scrisă în România (Gra- 
matica neogreacă) 490 de pagini 
— apărută în anul 2000). În 2002 a 
publicat Weogreaca în 150 de 
exerciţii cu rezolvări — instru- 
ment didactic util însuşirii acestei 
limbi în care s-au scris nume - 
roase capodopere literare. Unele 
dintre ele se află cuprinse chiar în 
volumele (numeroase, traduse — 
singură ori în colaborare — de 
această harnică specialistă care 
este Cristina Băcanu): Suflet 
cipriot (Antologia nuvelei cipri- 
ote, 1997), Eseul elen (pagini 
aparţinând lui Hristos Malevitsis, 
Hristos Yannaras, Mihail Stasi - 
nopoulos, 1998), Thanasis Pet- 
salis-Diomidis / Clopotul Sfintei 
Treimi (2000). A îmbogăţit biblio - 

teca națională teologică prin cele 
trei studii consacrate eminentului 
duhovnic Porfirie, de prestigioși 
teologi greci: Georgios Krousta- 
lakis (Bătrânul Porfirie, părinte 
duhovnicesc şi pedagog, 1999), 
Konstantinos Yannitsiotis (Lângă 
părintele Porfirie — ed. I, 1999, 
ed. a Il-a, 2002) şi Anastasios 
Sotirios Tzavaras (Amintiri despre 
bătrânul Porfirie — ed. I, 1999, 
ed. I-a, 2003). A publicat toto- 
dată un volum din „scrierile 
revoluționare“ ale lui Rigas Ve- 
lestinlis, figură emblematică a 
luptei pentru suveranitate a popo - 
rului grec şi important autor, 
legat aproape legendar de rea - 
litățile româneşti ale timpului 
său. 


BĂDESCU Horia 


Născut la 24 februarie 1943 în 
localitatea Arefu, județul Argeş. 
Absolvent al Facultății de Filolo- 
gie, Universitatea „Babeş-Bolyai“ 
din Cluj-Napoca, promoția 1968. 
Doctor în filologie. După termi- 
narea studiilor, a lucrat la Stu- 
dioul de Radio Cluj ca redactor şi 
realizator de emisiuni, până la în- 
treruperea activităţii studioului, 
în 1985. În 1987 devine director 
al Teatrului Naţional din Cluj. 
Din 22 decembrie 1989 se im- 
plică în reluarea activităţii Stu- 
dioului teritorial (transformat în 
Studio de Radio şi Televiziune, al 
cărui director va fi în primii ani 
de după revoluţie). 

După 1993 este angajat la 
Ministerul Afacerilor Externe. 
Director adjunct şi ulterior direc- 
tor al Centrului Român de Cul- 
tură din Paris, unde organizează 

manifestări de anvergură con- 
sacrate artei româneşti. După 
anul 2000 funcţionează ca ataşat 
cultural şi consilier al Ambasadei 
României în Franţa. S-a afirmat 
ca scriitor în cadrul grupării 
„Echinox“ din Cluj-Napoca (ală- 
turi de Adrian Popescu, Ion 
Mircea, Dinu Flămând, Aurel 
Şorobetea ş.a.). Debut editorial în 
1971 cu volumul Marile Eleusii, 
urmat de  Nevăzurele Urse 
(1975), Cântece de viscol (1976), 
Anonimus (1977), Ascunsa trudă 
(1979), Recurs la singurătate 
(1982), Starea bizantină (1983), 
Apărarea lui Socrate (1985), 
Anotimpurile (1987). Poezia lui 
Horia Bădescu e melancolică şi 
meditativă, aidoma autorului. Cel 
mai adesea e transpusă în tipare 
clasice, cu accente de virtuozitate 
prozodică în poezia în formă fixă 
(rondel, sonet şi... ronset, sinteză 
a primelor două, impusă de au- 
torul român). Când renunță la 
forma impecabilă, apelând la 
verslibrism, poetul devine grav şi 
voit autoritar: „Ceea ce spune/ 
ochiul/ e ființa!/ Ceea ce spune/ 
auzul/ e mişcarea!/ Ceea ce 
spune/ Cuvântul/ — ascunsa trudă 
de-a exista!“. Foarte populare au 
fost (şi încă mai sunt) în mediile 


intelectuale, preponderent stu- 
denţeşti — baladele acestui ro- 
mantic întârziat (atras, poate nu 
fără temei, de poezia unui Gri- 
gore Alexandrescu, analizată cu 
multă subtilitate într-un eseu din 
1981), balade ce eliberează 
tonuri de orgă, precum Balada 
toamnelor târzii (dedicată Almei 
Mater Clusiensis), ori cele identi- 
ficând un elan trubaduresc, go- 
liard, închinate spaţiului convi- 
vial de la „Mongolu”“, o crâşmă 
clujeană frecventată de alumnii 
oraşului. Armonioasă şi bogată în 
trăiri, poezia lui Horia Bădescu 
reprezintă cel mai adesea o stare 
decât un mesaj: „Soseşte dili- 
gența de seară/ Sărută-mă pe 
ochi, Doamna mea,/ ah, surugiul 
roşu, la scară/ uşa de umbră o de- 
schidea...“ 

Două romane, Joia patimilor 
(1981, prelucrarea epică a unui 
tragic episod din istoria Transil- 
vaniei în perioada Unirii) şi 
Zborul gâștei sălbatice (1989, 
desenând din cuvinte o stampă 
orientală închinată iubirii) — 
fixează dimensiunea de prozator 
a autorului. Eseistul s-a dovedit şi 
el unul activ şi pătrunzător, în- 
cepând cu volumul despre 
Magda Isanos — Drumul spre 

Eleusis (1975) şi continuând cu 
cel despre Grigore Alexandrescu 
— Parada măştilor (1981) şi cu 
Meşterul Manole sau imanența 
tragicului (1986). Intelectual de 
solidă formaţie umanistă, autorul 
acordă de fiecare dată obiectului 
cercetării coordonate esenţiale, 
menite să-l individualizeze. Ana- 
liza este ductilă şi lipsită de 
patetismul altminteri inutil — cum 
se întâmplă în multe cazuri cu au- 
tori ce vor să-şi sacralizeze mo- 
delul propus. 

După 1990, poetul şi-a tipărit 
publicistica în volume şi a tradus 
din poeţi de limbă franceză cu a 
căror operă se află într-o vizibilă 
consonanţă (Gerard Bayo, Michel 
Camus, Dominique Daguct ş.a.). 
La rându-i, a fost tradus în spațiul 
francofon cu volume de versuri. 
Romanul Zborul gâștei sălbatice 
a fost editat în limba franceză 
într-una din marile case de edi- 
tură din Hexagon. 

Modelul cultural al lui Horia 
Bădescu pare a fi întruchipat de 
Lucian Blaga, căruia i s-a devotat 
de altfel — în calitate de preşe- 
dinte al comitetului de organizare 
— prin edițiile succesive ale unui 
festival internațional desfăşurat 
în România şi Franţa. 


BĂLAJ Veronica 


S, 

Născută la 7 octombrie 1946 
în localitatea Ivăneşti, județul 
Vaslui. Licențiată în filologie, 
studii postuniversitare de jurna- 
lism. Lucrează de peste două 
decenii la Studioul de Radio 
Timişoara ca redactor de rubrică 
în secția culturală. Emisiuni rea- 
lizate: Carusel cultural, Viața 
literară, Radioclub Art, preocu- 
pate de înfăţişarea vieții cultural- 
artistice din Banat. 

Debut literar în volumul co- 
lectiv de proză În căutarea tim- 
pului pierdut (Editura Facla, 
1989). Activitatea scriitoricească 
se intensifică după 1990 când îi 
apar cărțile: Poeme (Editura 
Paradox, 1990), Jurnal de Timi - 
soara (Editura Hercules, 1991), 
Sărbători amânate (Editura Heli- 
con, 1993), Ploua la Troia (Heli- 


con, 1994), Vara himerelor (Edi- 
tura Perenia, 1994), Zile de sticlă 

(Editura Augusta, 2000), Balta - 
zara (Editura Augusta, 2002) etc. 

Autoarea s-a ilustrat în di- 
verse genuri literare: poezie, 
proză scurtă, roman, literatură 
pentru copii. Mai multe culegeri 
de versuri au apărut în ediţii bi- 
lingve, româno-franceze (Ne tirez 
plus, Paris sans moi, Le Café du 
bouquiniste) ori româno-engleze 
(Între alb şi negru/ Between 
White and Night), fapt ce demon- 
strează convingerea autoarei că o 
circulație internațională ar putea 
asigura poemelor sale dreptul la o 
mai bună şi mai dreaptă cunoaş- 
tere. 

Veronica Bălaj a mai semnat 
o  carte-document consacrată 
munţilor Apuseni şi locuitorilor 
zonei (Imagini din Țara Moților, 
Editura Mirton, 1998) şi un 
volum de jurnalism radiofonic in- 
titulat Istoria clipei la microfon 
(Editura Augusta, 1999). 


BERCHINĂ Doina 


Născută la 12 noiembrie 1950 
la Constanţa. Absolventă a Facul- 
tății de Filosofie de la Universi- 
tatea din Bucureşti (specialitatea 
teoria şi practica presei) — 1974. 
Colaborator al Programului III 
încă de la înființarea acestuia 
(1973), unde semnează emisiu- 
nea 7 zile — 7 arte (Arhitectură), 
Agenda culturală şi Trecem pe 
recepţie (emisiune de tip magazin, 
cu caracter enciclopedic, realizată 
pe baza propunerilor extrase din 
scrisorile ascultătorilor). Din 1990 
este redactor principal, ulterior 
realizator-coordonator la Postul de 
Radio România Tineret. Realizea - 
ză (alături de Sebastian Sârcă) ra- 
dioprogramul Vorbeşte-mi despre 
tine, emisiuni „feministe“ precum 
Prietena mea, Eva; Provocările 
modei; Școala nevestelor; Moda 
pe mapamond. (Prietena mea, 

Eva a obţinut în 1992 Premiul 
UNCER.) Din anul 2000 se trans- 
feră la redacţia jocuri şi con- 
cursuri unde realizează emisiu- 
nile Blue jeans life-style, Şcoala 
nevestelor şi Provocările modei 
— difuzate de Radio România 
Tineret. Colaborează intens şi cu 
celelalte posturi de la Radio 
România: Civilizaţia înfățişării 
(România Cultural), Caruselul 
iubirii (România Actualităţi), 
Radiofashion (Antena Bucureş- 
tilor). 

Doina Berchină (pseudonim: 
Doina Vlad) este autoarea mai 
multor cărți dedicate în primul 
rând tinerilor cititori: Civilizaţia 
înfățișării (Editura Editis, 1996), 
Provocările modei (Nemira, 
1996), Săgetaţi de Cupidon (co- 
autor: Sebastian Sârcă — Nemira, 
1996), Mic dicţionar subiectiv de 
modă (Nemira, 1998), Moda pe 
înțelesul tuturor (Paideia, 2000). 
Sunt cărți care valorifică din plin 
experiența jurnalistică desfăşu- 
rată la radio de autoare, care şi-a 
fixat un public cititor/ascultător- 
țintă, la a cărui formare estetică 
şi-a propus să contribuie prin co- 
ordonate estetice şi para-estetice, 
ce ţin de civilizația contempo- 
rană. 


O culegere de evocări literare 
dedicate lui Publius Ovidius 
Naso face notă aparte în biblio- 
grafia Doinei Berchină, deşi pre- 
ocupările de acum aproape două 
milenii ale autorului lui Ars 
amandi nu diferă prea mult de 
cele ale omului zilei de azi (Lui 
Ovidiu — Editura Dacia, 1977). 


BÎLBÎIE Răduţ 


Născut la 21 iulie 1963 la 
Ploieşti. Absolvent al Şcolii Mili - 
tare de ofiţeri activi de Artilerie, 
Rachete Antiaeriene şi Radiolo- 
caţie — Braşov şi al Universităţii 
Bucureşti — Facultatea de Litere 
(română-franceză). Doctor în 
ştiinţe filologice. Stagii de per- 
fecționare în ţară şi străinătate 
(Canada) în domeniul limbilor 
străine (rusă, engleză). Locote- 

nent-colonel MApN. În perioada 
1998-2001 a fost realizator de 
emisiuni militare la Societatea 
Română de Radiodifuziune (Ora 
armatei). Din 2001 redactor-şef 
adjunct la Trustul de presă al Ar- 
matei şi realizator de emisiuni 
militare la Radio România. 
Cadru didactic asociat la diverse 
facultăţi de jurnalism (Universi- 
tatea Bucureşti, Universitatea 
Media şi Universitatea Hyperion) 
unde a predat, succesiv, istoria 
presei, genuri publicistice de in- 
formare, presă locală şi regio- 
nală, presă tematică. Colaborator 
la Manual de jurnalism — tehnici 
fundamentale de redactare — co- 
ordonat de prof. dr. Mihai Coman 
(vol. II, Editura Polirom, 1997, 
ed. a Il-a, 2001) şi (împreună cu 
Cristian Florin Popescu) autor al 
unui Mic dicționar de jurnalism 
(Fundaţia Rompres, 1998). 

A realizat pentru Radio 
România Internaţional rubrici 
permanente şi emisiuni precum: 
Patrie, Onoare, Credinţă; Seco - 
lul XXI la români şi Privati- 
zarea 2001. A întocmit o Cresto - 
maţție de texte juridice privind 
regimul presei şi al comunicării 
(1800-1942) în 1999 şi o alta 
referitoare la ultimii 10 ani ai 


regimului comunist reflectaţi în 
presa română (2002) — ambele 
putând fi consultate la Biblioteca 
Facultăţii de Jurnalism şi Ştiin- 
tele Comunicării a Universităţii 
Bucureşti. 

Răduţ Bîlbîie este şi autorul 
unui volum de versuri Luna ca o 
groapă de var (Editura Hiparion, 
Cluj, 2000) care îi defineşte cel 
mai deplin potențialul de creaţie 
— generos răspândit în varii 
activități militare şi civile. 


BLAZIAN Henri 


Publicistul Henri R. Blazian 
(1902-1962) a făcut parte din 
prima echipă redacțională a Socie - 
tății Române de Radiodifuziune, 
funcționând în calitate de referent 
literar din 1930 până în 1934. 
După numirea lui Vasile Voicu - 

lescu în această funcție (1934), a 
devenit referent de presă. 

H. Blazian a studiat arta dra- 
matică la Conservatorul din Cluj, 
dar şi dreptul şi filosofia la Uni- 
versitatea din Bucureşti. A cola- 
borat la principalele publicaţii 
culturale ale timpului („România 
literară”, „Rampa”, „Curierul arte- 
lor”) dar şi la ziare („Dreptatea”, 
„Năzuinţa”), editând totodată 
propriile sale periodice („Progre- 
sul literar”, „Cărvunarii”). S-a evi- 
denţiat printr-o generoasă dispo - 
nibilitate a abordării artelor (lite- 
ratură, plastică, muzică). Între 
volumele ce-i poartă semnătura 
se află Balcicul în artă şi mono- 
grafia Jean-Louis Forain — am- 
bele din 1931. A tradus din 
Benedetto Croce (Lirismul și to- 
talitatea artei), H.G. Wells 
(Mărul cunoașterii) şi Stefan 
Zweig (Giacomo Casanova, în 
colaborare cu Al. Al. Philippide). 

A conferenţiat la Radio despre 
Chipul lui Beethoven (Universi- 
tatea Radio din 27 martie 1930, 
text dezvoltat într-o lucrare omo- 
nimă tipărită şapte ani mai târziu), 
a prezentat ascultătorilor Arta 
cehoslovacă (2 martie 1930) şi 
Literatura suedeză (16 aprilie 
1930). Arta românească a consti- 


tuit însă domeniul său predilect, 
înfăţişând publicului artişti con- 
sacrați precum Nicolae Grigores- 
cu (18 iulie 1933, 15 mai 1934) 
ori Ştefan Luchian (Universi- 
tatea Radio, din 15 mai 1930) şi 
a readus în actualitate „artişti- 
uitaţi“ precum Constantin Lecca. 
A pus în lumină activitatea de 
colecţionar a lui Anastasie Simu, 
prezentând testamentul acestuia 
(29 martie 1935) şi muzeul năs- 
cut din truda marelui colecţionar 
(11 iunie 1940). 

Memorialul de drum al cărtu- 
rarului este marcat de impresiile 
sale moscovite (Ce-am văzut la 
Moscova — Universitatea Radio 
din 12 octombrie 1934, text sin- 
cron acţiunilor de detensionare a 
raporturilor româno-sovietice ca 
urmare a tratativelor la nivel gu- 
vernamental dintre N. Titulescu 
şi Maxim Litvinov) ori lusitane 
(Portugalia — în emisiunea 
Lumea din 26 noiembrie 1939). 

BODEA Gheorghe 


Născut la 17 iulie 1939 în lo- 
calitatea Someşeni, jud. Cluj. Ab- 
solvent al Facultăţii de Istorie- 
Filosofie a Universităţii „Babeş- 
Bolyai” din Cluj-Napoca, pro - 
moția 1961. Doctor în istorie. 
Cercetător ştiinţific (1961-1983), 
muzeograf la Muzeul de Istorie a 
Transilvaniei (1987-1993) devine 
— în perioada 1993-2001 — reali - 
zator de emisiuni la Radio Cluj. 
Radioprogramele sale, ancorate 
în tematică istorică, s-au remar- 
cat prin calitatea informaţiei 
oferite ascultătorilor, prin obiec- 
tivitatea comentariului de spe- 
cialitate, prin calitatea colabora- 
torilor invitați la microfon. 

Gheorghe Bodea a publicat 
de-a lungul a patru decenii de 
activitate profesională desfăşu - 
rată cu patetism şi sobrietate, 
peste 1500 de studii, articole şi 
recenzii. A colaborat la volumele: 


1918. Unirea Transilvaniei cu 
România (Editura Politică, 
1970), Avram Iancu — în conştiin - 
ţa poporului român (Editura 
Dacia, 1976), Administraţia mili- 
tară horthystă în nord-vestul 
României (Editura Dacia, 1988). 

A editat — sub frumosul titlu: 
Mausoleul iubirii — corespon- 
denţa lui Octavian Goga cu soţia 
sa, Veturia (Editura Viitorul 
Românesc, 1997) şi a descris 
Viaţa lui Carol al II-lea. Destinul 
unui pribeag (Editura Dacia, 
2000). 

Foarte utile sunt şi ultimele 
sale cercetări privind Tragedia 
evreilor din nordul Transilvaniei 
— 1944 (Editura Hiparion, Cluj- 
Napoca, 2001) şi Octavian Goga. 
Corespondenţa primită. Docu- 
mente inedite 1900-1918 (Editura 
Limes, Cluj-Napoca, 2003), 
aceasta din urmă reprezentând 
prima parte a unui demers menit 
să împlinească efigia marelui 
scriitor şi om politic, atât de legat 
de pătimirea milenară a Transil- 
vaniei. 

BOIANGIU Magdalena 


Născută la 7 septembrie 1939 
în Bucureşti. Absolventă a secției 
de critică şi teorie literară de la 
Facultatea de Filologie a Univer- 
sității din Bucureşti (promoția 
1960). Din 1961 a lucrat la Ra- 
diodifuziunea Română, în redac- 
ţia Teatru radiofonic. A contribuit 
prin emisiunile sale la crearea 
unei estetici proprii a teatrului 
hertzian, gândit special pentru re- 
ceptare auditivă. Totodată, a în- 
lesnit cunoaşterea de către as- 
cultătorul român a unor lucrări 
dramatice din repertoriul univer- 
sal (Beckett, Ionesco etc.). „Par - 
ticiparea la acest efort colectiv al 
redacţiei (şeful compartimentului 
era Pavel Câmpeanu), şi al regi- 
zorilor artistici, tehnici şi muzi- 
cali, mi se pare mai importantă 
decât lista eventualelor colabo- 
rări semnate“ — declara cu mo - 
destie Magdalena Boiangiu. Cu 
toate acestea, trebuie spus că 


fonoteca Radioului deţine multe 
spectacole excepționale ce poartă 
semnătura sa ca redactor, aşa 
cum, după 1973, când s-a trans- 
ferat în redacția Programului III, 
a semnat (ca redactor şi, adesea, 
ca autor) scenarii radiofonice 
destinate emisiunilor Biografia 
unei capodopere şi Jurnale şi 
memorii, Figuri de seamă din 
istoria culturii şi a ştiinţei. În 
paralel, Magdalena Boiangiu a 
desfăşurat o semnificativă activi- 
tate publicistică, acoperind actua- 
litatea teatrală a vremii (emisiu- 
nea 7 zile — 7 arte: teatru) sem- 
nând comentarii şi realizând in- 
spirate reportaje radiofonice. 

Din păcate, în 1983, Radiodi- 
fuziunea a renunţat, prin punerea 
sa în disponibilitate din motive 
ideologice, la serviciile acestei 
admirabile profesioniste, deţi- 
nând întotdeauna o bogată infor- 
maţie de specialitate şi cultivând 
cu har relaţiile de cooperare cu 
distinşi reprezentanţi ai artei 
spectacolului. După 1990, Mag- 
dalena Boiangiu s-a remarcat în 
presa scrisă (ziarul „Adevărul“ şi 
revistele „Lumea“ şi „Teatrul 
Azi“). Din 1993 este redactor-şef 
adjunct la revista „Dilema“ (din 
2004 „Dilema veche“), fondată 
de Andrei Pleşu. 

A tradus piese de teatru şi 
volume de proză şi eseistică din 
limbile franceză şi rusă. Între 
acestea se află romanul Tabloul 
de Daniil Granin (Editura Emi- 
nescu, 1983), Despre democraţie 
în America de Alexis de Toc- 
queville (această cercetare cla- 
sică a democraţiei americane a 
fost tradusă în colaborarea cu 
Beatrice Suciu şi a apărut la Edi- 
tura Humanitas, în 1995), Raul 
Hilberg: Exterminarea evreilor 
din Europa (Editura Hasefer, 
1997), Elie Wiesel: Și marea nu 
se umple (Hasefer, 1998) Cele- 
brare talmudică şi Celebrare ha- 
sidică (Hasefer, 2002), împreună 
cu soțul său, cunoscutul regizor 
de film Alexandru Boiangiu cu 
care a mai semnat traducerea 
cărții lui Tzvetan Todorov Memo- 
ria răului, ispita binelui (subinti- 
tulată „o analiză a secolului“) un 
volum consacrat lui Tristan Tzara 
şi dinamitardei mişcări avan- 
gardiste tutelate de autorul fran- 
co-român (François Buot: Tristan 
Tzara, omul care a pus la cale 
revoluția Dada, Ed. Compania, 
2003) şi Georges Nivat: La pas 
prin Rusia (Ed. Compania, 2004). 


BRĂILOIU Constantin 


» 


Muzicolog, etnograf şi com- 
pozitor de excepţie, Constantin 
Brăiloiu (1893-1958) a făcut 
parte începând cu anul 1930 din 
Comitetul de programe al Soci- 
etății Române de Radio. După 
studii de specialitate în Austria, 
Elveţia şi Franţa, s-a impus ca 
secretar al Societăţii Compozito- 
rilor Români, (S.C.R.), organism 
inițiat de el în 1920. Activitatea 
S.C.R. a rodit atât în numeroase- 
le concerte cu public organizate 
în Bucureşti şi în ţară cât şi în 
arhiva sa de folclor, pe care Con- 
stantin Brăiloiu a îmbogăţit-o an 
după an ca urmare a deselor sale 
călătorii exploratorii în satele di- 
verselor regiuni geografice ale ţării. 

Component al echipelor de 
cercetare etnografică ale profe- 
sorului Dimitrie Gusti, Constan- 
tin Brăiloiu a comunicat zestrea 
spirituală şi artistică a cântecului 

popular în mai multe lucrări de 
referință: Arhiva de folclor (1931), 
Cântece bătrâneşti din Oltenia şi 
Despre bocetul la Drăguș (am- 
bele din 1932). 

A fost un activ propagator al 
folclorului nostru în alte spaţii, 
publicând la Paris lucrarea Es- 
quisse d'une methode de folklore 
musical şi articolele consacrate 
subiectului în Zenei Lexikon (Bu- 
dapesta) şi A Dictionnary of 
Modern Music and Musicians 
(Londra). 

Compozițiile sale de tinereţe 
— pe versurile lui Jean Moreas ori 
ale unor poeme arabe au fost ur- 
mate de cele inspirate de cântecul 
popular românesc. 

La Radio a susţinut — încă din 
toamna lui 1928 — Cronica muzi- 
cală şi a ținut prelegeri de istoria 
muzicii româneşti şi universale. 

Astfel, a conferenţiat despre 
Haydn (5 iunie 1929), Schubert 
(12 iunie 1929), Chopin (29 mai 
1929) dar şi despre Scoala fran- 
ceză contemporană (22 mai 
1929) ori despre George Dima 
(23 aprilie 1930) şi Dimitrie 
Kiriac (17 mai 1930). 

Evident, melosul popular a 
fost nu o dată în centrul atenției 
sale, începând cu Despre cântecul 
popular românesc (20 decembrie 


1928) şi terminând cu Muzica 
românilor de peste Bug (1 februa- 
rie 1942). A prezentat cu prom- 
ptitudine cercetările „echipelor 
regale studenţeşti“ la a căror co- 
ordonare luase parte (17 ianuarie 
şi 22 decembrie 1936). Toate 
aceste contribuţii la punerea în 
valoare a folclorului românesc ar 
putea fi aşezate sub titlul generic 
— oferit de prezentarea sa radio- 
fonică din 4 decembrie 1940 — 
Din țara Mioriţei, opera de cer- 
cetare şi de creaţie a lui Constan- 
tin Brăiloiu fiind organic legată 
de această componentă esențială 
a spiritualității naţionale. 


BRĂTESCU-VOINEŞTI L.AL. 


Născut la 1 ianuarie 1868 la 
Târgovişte. Decedat la 14 decem- 
brie 1946 în Bucureşti. Studii de 

medicină (nefinalizate), de drept, 
litere şi filozofie. Licențiat în 
drept (1892). Membru al Acade- 
miei Române (1918). Face parte 
din primele Consilii de Adminis- 
traţie ale Societăţii Române de 
Radiodifuziune, deţinând funcția 
de vicepreşedinte (1928-1929, 
sub preşedinţia lui Dragomir 
Hurmuzescu) 1930-1931 (sub 
cea a lui Dimitrie Gusti) şi în 
1932 — preşedinte fiind Alexan- 
dru Mavrodi). Se prenumără — 
deci — printre ctitorii Radio- 
difuziunii Naţionale, la a cărei 
propăşire a contribuit atât prin 
talentul său organizatoric (timp 
de peste trei decenii a fost şi se- 
cretar general al Camerei Depu- 
taților), cât şi prin prestaţia sa di- 
rectă, la microfon. A citit din 
lucrările sale (17 decembrie 
1928, 3 mai 1929, 9 noiembrie 
1929, 31 decembrie 1929) şi a 
vorbit Despre Mihail Sadoveanu, 
aducând un frumos omagiu mai 
tânărului său confrate la îm- 
plinirea vârstei de 50de ani 
(Universitatea Radio din 3 nov. 
1930); Amintiri literare despre 
Mihai Eminescu (Universitatea 
Radio — 3 ianuarie 1935) şi Sfa- 
turi unui tânăr scriitor (Univer - 
sitatea Radio — 20 aprilie 1933). 


A conferenţiat de mai multe ori 
Despre pescuit (Universitatea 
Radio — 1 martie 1933, Țara — 
27 mai 1936), a prezentat Cărți 
pentru tineret (Universitatea 
Radio — 25 mai 1933). 

Prieten apropiat al lui Alexan- 
dru Vlahuţă, împreună cu care a 
redactat două reviste de oarecare 
ecou („Dacia“ şi „Lamura“), 
I. Al. Brătescu- Voineşti se află şi 
prin literatura pe care a scris-o în 
proximitatea estetică a acestuia. 
Volumul de debut Nuvele şi 
schițe din 1903 avea să fie reedi- 
tat, cu unele adăugiri, în 1906 sub 
titlul — ce avea să devină em- 
blematic pentru autor — În lumea 
dreptății. (Invocarea justiţiei so- 
ciale avea să faciliteze, de altfel, 
reabilitarea scriitorului în 1957, 
când Mihai Gafiţa edita — prima 
oară în noul regim — o parte din 
opera scriitorului  anatemizat 
drept „duşman al poporului“ prin 
prezența pe lista persoanelor 
denunţate de guvernul generalu- 
lui N. Rădescu — la presiunea so- 
vietică — ca fiind „responsabile 
de dezastrul țării“). 

Apropiat la început de cercul 
„Junimii“ bucureştene (scriitorul 
a avut o relaţie intelectuală solidă 
cu fostul său profesor Titu 

Maiorescu, împreună cu care a 
călătorit prin Europa la începutul 
sec. XX), apoi de cel al revistei 
„Viaţa românească“, I. Al. Bră- 
tescu-Voineşti a scris texte despre 
politică şi piese de teatru (împre- 
ună cu A. de Herz a publicat în 
1915, Sorana, pe care, ulterior, 
şi-o va revendica în exclusivi- 
tate), un îndreptar pentru pescarii 
amatori, Cu undița (care a cunos- 
cut mai multe ediţii: 1930, 1934, 
1940) şi în care sunt cuprinse şi 
sfaturile sale citite la Radio, dar 
şi evocări literare, de asemenea 
incluse în programele radiofo- 
nice. Volumul Din pragul apu- 
sului — Gânduri. Amintiri a 
cunoscut şi el mai multe ediţii, în 
1935, 1940 şi 1944. 

Prozator al provinciei, a adus 
în literatură „o întreagă clasă de 
eroi suferind de răul noului veac, 
meditativi şi mizantropi, purtân- 
du-şi  reveriile poetice prin 
oraşele de provincie“ (G. Căli- 
nescu). Lumea aceasta nemaiex- 
istând de mult timp, nici litera- 
tura lui Brătescu-Voineşti nu-şi 
mai poate păstra interesul. Cu 
atât mai mult cu cât scriitorul n-a 
izbutit să realizeze — precum 
marii creatori — personaje care 
să-şi poată domina epoca şi să se 


sustragă contextelor temporale 
înguste cărora le aparțineau. Ceea 
ce rămâne însă ca o caracteristică 
proprie autorului nostru este in- 
finita tandreţe cu care îşi încon- 
joară nu o dată eroii. Duioşia 
aceasta a fost remarcată de altfel, 
de toţi comentatorii scriitorului, 
începând cu Titu Maiorescu, cel 
care în „raportul cetit în Acade- 
mia Română pentru acordarea 
unui premiu“ scria despre nu- 
velele lui I. Al. Brătescu-Voineşti 
că „icoanele acestei vieţi, în- 
deosebi provinciale, sunt descrise 
cu o căldură de stil care câştigă 
de la început inimile cetitorilor şi 
le lasă impresia unei binefaceri 
sufleteşti — cu atâta iubire şi cu o 
aşa respectuoasă decenţă a căutat 
autorul să priceapă generaţia care 
dispare din mijlocul nostru şi să 
ne-o înfățişeze în forma nepieri- 
toare a artei“. 

Deşi la data întocmirii rapor- 
tului amintit (1907) scriitorul se 
îndepărtase de spiritul junimist, 
marele critic nu putea să nu con- 
semneze că „acest merit al d-lui 
Brătescu-Voineşti este aşa de 
excepțional în starea  literaturei 
române de astăzi, încât va con- 
tribui să unească sufragiile noas- 
tre întru premierea operei sale 
literare“. 

O mențiune aparte se cuvine — 
din perspectiva remanenţei valo- 
rice — literaturii pentru copii a 
scriitorului (Puiul,  Niculăiță 
Minciună €tc.), admirabilă în 
descrierea universului infantil şi 
pe care emisiunile de radio con- 
tinuă să o popularizeze cu succes. 


BRUMĂ Aurel 


Născut la 20 mai 1946 în lo- 
calitatea Nicorești, judeţul Galaţi. 
Absolvent al Facultăţii de Filolo- 
gie — Universitatea „Al. I. Cuza“ 
din laşi (1969). Din 1975 este 
redactor la Studioul de Radio 
laşi. A realizat emisiuni sociale, 
de tineret, culturale şi de divertis- 
ment. În prezent — editor, pro- 
ducător şi realizator al emisiu- 
nilor de divertisment, satiră şi 
umor de la Radio Iaşi. A avut de- 
a lungul anilor o constantă relaţie 


de colaborare cu Studiourile cen- 
trale ale Radiodifuziunii Române. 
În anul 2002 a obţinut la Paris o 
menţiune specială a juriului 
„Grand Prix de la Radio“ la con- 
cursul internaţional al Univer- 
sității Internaţionale de Radio şi 
Televiziune (SRR a fost repre - 
zentată în juriul amintit de Titus 
Vîjeu). De asemenea, distincții în 
țară la diverse competiţii de umor 
desfăşurate la Bistriţa, Vaslui şi 
Botoşani. Emisiunile realizate de 
Aurel Brumă se caracterizează 
însă printr-o plajă întinsă de pre- 
ocupări, de la Orizont cultural — 
emisiune de informaţie cotidiană 
— la săptămânala radioenciclope- 
die, intitulată 4+1 şi de la juve- 
nilele Întâlniri Albatros la emi- 
siunile pentru copii intitulate — 
sadovenian — Dumbrava minu- 
nată. În zona emisiunilor de di- 
vertisment a introdus elementul 
informaţional (Radio-Sfera) şi a 
dezvoltat „umorul  confesiv“ 
(Sâmbăta cu prieteni). Pe 
scenele din Moldova i s-au jucat 
mai multe piese de teatru (Un om 
— la Teatrul Tineretului din Piatra 
Neamţ, Podul — la Teatrul „Victor 
Ion Popa“ din Bârlad şi Clopot de 
iarbă — la Teatrul Naţional 
„V. Alecsandri“ din laşi). 

Membru al Asociaţiei Scriito- 
rilor din Iaşi, Aurel-Mihai Brumă 
este autorul mai multor volume 
de versuri (Poezii cu jucării — 
Editura Junimea, 1977, Pasărea 
Run — Editura Savia, 1996), de 
reportaj (Silvia, Editura Caria- 
tide, 1991) şi, bineînţeles, de lite - 
ratură umoristică, gen predilect al 
autorului: Beleleaua Română 
(Editura Savia, 1993), Men fiche 
(Editura Thalia, 2002), Câinele 
dizident (Editura PIM, 2003). 


BRUMARU Ada 


Născută la 5 iulie 1930 la 
Bucureşti. Absolventă a Conser- 
vatorului de Muzică „Ciprian Po- 
rumbescu“, secția pedagogie, în 
1955. Încă din anii studenției 
(1950-1954) a funcționat ca 
redactor muzical la Radiodi- 


fuziunea Română. Între 1954 şi 
1970 a fost şef al secției de 
muzică clasică. O certă notori- 
etate îi vor aduce însă emisiunile 
de cultură muzicală pe care le va 
realiza la Televiziunea Română 
în deceniul 1970-1980, ampli- 
ficând prestigiul dobândit ca 
muzicolog în Radio. Între ciclu- 
rile de emisiuni radiofonice s-au 
distins Cântecul din amurg 
(1968-1970), prima retrospectivă 
a creației marilor muzicieni, au- 
toarea lor începând comentariul 
de la „cântecul de lebădă“, ultima 
operă a acestor mari creatori 
(J. S. Bach, L. v. Beethoven, 
R. Wagner, H. Berlioz, F. Liszt 
etc.) şi Muzica românească — 
epocă şi convergenţe (1970- 
1971) — o panoramă a muzicii 
naţionale a secolului XX fixată în 
ansamblul evoluţiilor europene. 
Chiar şi după retragerea din 
activitatea redacțională, Ada Bru- 
maru a continuat să colaboreze 
cu Radioul, realizând cicluri de 
educaţie şi estetică muzicală pen- 
tru postul România Muzical 
„George Enescu“. Prezentarea in- 
tegralei Ceaikovski ori a istoriei 
festivalului de la Bayreuth a con- 
firmat spiritul analitic fermecător 
al autoarei. Ca şi ciclul intitulat 
Sotto-voce (consacrat rolului fe- 

meilor în viaţa şi opera unor mari 
compozitori) ori cele 28 de emi- 
siuni consacrate în 2001 cente- 
narului morţii lui Giuseppe Verdi. 

Ada Brumau a fost membru 
în juriul unor concursuri pentru 
programe muzicale radio (Brno, 
Florenţa etc.) şi a susținut con- 
ferinţe în străinătate pe teme de 
muzicologie. A participat la re- 
alizarea unei Săptămâni romă- 
nești în Franţa (RTV în colabo- 
rare cu O.R.TF) asigurând 
prezentarea unor concerte de 
muzică simfonică şi de cameră. 

Este autoarea a două volume: 
Jocul permanenţelor (Editura 
Eminescu, 1976, o dezvoltare — 
în vederea lecturii — a ciclurilor 
radiofonice Cântecul din 
amurg) şi Grădina sunetelor 
(Editura Muzicală, 1991, valori- 
ficare a ciclului de emisiuni 
Muzica în lume). 

De remarcat faptul că Ada 
Brumaru este un promotor al 
muzicologiei radiofonice, urmă - 
rind în eseurile şi prezentările 
sale raportul dintre idee şi ilus- 
trarea ei muzicală, varietatea 
tematicii destinate parcurgerii 
timpului radiofonic fiind mereu 
riguroasă şi atractivă. 


BUCUȚA Emanoil 


Născut la 27 iunie 1887 în 
localitatea Bolintin-Deal, judeţul 
Giurgiu. Decedat la 7 octombrie 
1946 la Bucureşti. Studii filolo - 
gice la Universitatea din Bucureşti 
(specializare în germanistică). 
Studii (nefinalizate) de doctorat 
la Berlin. Membru în Consiliile 
de Administrație ale Societăţii 
Române de Radiodifuziune în 
1937, 1938 şi 1940, prezidate de 
generalul C. Ştefănescu-Amza. 
La acea dată era un scriitor con- 
sacrat şi o figură publică, deți - 
nătoare a unor funcţii de oarecare 
importanţă (director în Ministerul 
Muncii, secretar general în 
Ministerul Cultelor şi Artelor). În 
1941 avea să fie ales membru co- 
respondent al Academiei Române. 
S-a implicat cu fervoare în acti - 
vitatea Radioului încă de la în- 
ceputurile acestuia. În 1929 

conferenția despre Legăturile 
noastre cu marea, obsesia aş 
spune „ondinică“ a acestui autor 
născut în inima Câmpiei Române 
şi care avea să acorde întinderilor 
acvatice câteva cărți pline de in- 
teres: Maica Domnului de la 
mare (1930), Balcic (1931), II 
Danubio romeno (1941). Chiar şi 
cercetările sale publicistice cu 
intenţii socio-istoriografice țin- 
tesc — nu întâmplător — atari re- 
alități acvatice: Românii dintre 
Vidin şi Timoc (1923) (una din 
primele semnalări documentare, 
în contextul postbelic al noilor 
tratate de pace a prezenței masive 
a românilor sud-dunăreni, „vlahii 
timoceni“), Populație  romă- 
nească de apă (1938), Românii 
din Timoc (1944). Cel mai cunos- 
cut (şi, probabil, cel mai bun) 
roman al său, Fuga lui Şefki este 
tutelat de imaginea unei Cetăți 
iluzorii ce se iveşte şi dispare din 
(în) ape, într-un purificator efort 
de întâlnire a Mării. (Peste ani, 
Ana Blandiana va folosi şi ea 
imaginea călătoriei pe ape, a unei 
biserici transilvane într-una din 
prozele sale). Toată proza lui 
Emanoil Bucuţa — Maica Dom- 
nului de la mare (1930), Capra 
neagră (1938) — este fixată pe 


efectul de fata Morgana al isto- 
riei. Surprins de acest efect, G. 
Călinescu socotea că „proza lui 
Bucuţa e dioramatică, plină de 
policromie muzeală“. 

Atras aproape magnetic de lu- 
mina Orientului, acest cărturar 
format în spaţiul culturii ger- 
mane, deci mai degrabă al nordu- 
lui, va consacra pagini memora- 
bile Balcicului (atât de iubit şi de 
frecventat în perioada interbelică 
de intelectualitatea românească) 
dar şi altor locuri în care oglinda 
apei răsfrânge frumuseți nease- 
muite. La Radio, a conferenţiat — 
spre exemplu — nu o dată despre 
Dunărea de Jos şi Deltă (29 mar- 
tie 1930), despre Dunărea de Jos 
etnografică (6 august 1932) şi, 
din nou despre Deltă (în limba 
franceză: Le Delta du Danube — 
în 19 iunie 1934, în germană Das 
Donau Delta o săptămână mai 
târziu — 26 iunie 1934- şi, în 
sfârşit, în limba română în 
cuprinsul Universităţii Radio 
din 29 iunie 1934). 

A prezentat cultura cehă 
(Universitatea Radio, 26 aprilie 
1930), austriacă (Universitatea 
Radio, 10 mai 1930), iugoslavă 
(Universitatea Radio, 24 mai 
1930), poloneză (în Program de 

seară, 3 iulie 1930), turcă (Uni- 
versitatea Radio, 12 decembrie 
1931), bulgară (18 aprilie 1932). 
(Conferinţa-reportaj despre Bise- 
rica din Boiana, Bulgaria, di- 
fuzată în 13 mai 1932, ca urmare 
a unei vizite în ţara vecină, a fost 
publicată în volumul Microfonul 
vagabond editat în anul 1998 de 
Editura „Casa Radio“). 

A consacrat medalioane lui 
Constantin Rădulescu-Motru 
(Universitatea Radio, 2 noiem- 
brie 1932) şi Bucurei Dumbravă 
(Program de seară, 18 iulie 
1933), dar şi lui Duiliu Zamfires- 
cu şi Titu Maiorescu, priviţi prin 
prisma epistolarului lor (Univer - 
sitatea Radio, 11 aprilie 1935). 
O atenţie specială merită, cre- 
dem, medalionul consacrat lui 
Thomas Mann la 13 septembrie 
1933, în Program de seară. La 
acea dată, autorul Muntelui 
vrăjit, laureat Nobel în 1929, era 
deja ţinta unei campanii ostile din 
partea noului regim nazist. Scri- 
itorului german îi fuseseră retrase 
titlurile şi i se confiscau bunurile; 
fapt ce avea să determine exilul 
lui Thomas Mann în Elveţia 
(1934-1938) şi în SUA (1938- 
1949). Literatura ţării sale şi a 
lumii a reprezentat unul din 
subiectele preferate ale acestui 


conferențiar neobosit, capabil de 
altfel, să vorbească despre turism 
(Universitatea Radio, 30 august, 
1936) sau despre Regina Maria 
(17 ianuarie 1939), despre Berlin 
(emisiunea Lumea din 22 aprilie 
1939) sau Constantinopol (20 
iunie 1940). 

A conferenţiat despre Emi- 
nescu, geniu romantic (26 martie 
1940) şi a înfăţişat ascultătorilor 
O istorie a literaturii româneşti 
de astăzi în limba franceză (e 
vorba de vestita, astăzi, Panora- 
ma de la littérature roumaine 
contemporaine, apărută în 1938 
la Paris şi care avea să fie prompt 
şi oportun recenzată de Em. 
Bucuţa la 7 octombrie, acelaşi an). 

Se observă că febrilitatea 
culturală a lui Emanoil Bucuţa 
(în acte: Emanoil Popescu) a fost 
copleşitoare. Când avea să re- 
marce el însuşi faptul că artistul a 
fost pus în umbră de „cultural“, 
era prea târziu pentru revanşa 
celui dintâi. Dar, ca unul care 
tradusese încă din 1927 eseul- 
povestire al lui Okakura Kakuzo, 
Cartea ceaiului, apărut în 1914 
în limba engleză la New York (şi 
închinat pictorului John La 
Farge) nu se poate să nu se fi con- 
solat prin citirea şi recitirea aces- 
tuia. Sau, măcar a primelor două- 

trei rânduri din capitolul al 
VII-lea (Meşterii ceaiului). 

„În religie, viitorul e îndărătul 
nostru. În artă, timpul de faţă e 
veşnic. Meşterii ceaiului erau de 
părere că numai aceia pot preţui 
în adevăr arta, care fac din ea o 
înrâurire de viaţă“. 

Emanoil Bucuţa a fost un ast- 
fel de meşter care „trecu în ne- 
cunoscut“ aidoma personajului 
Rikiu, „descoperindu-şi îmbră- 
cămintea albă, neprihănită a 
morţii“, după ce trăise decenii la 
rând mai mult în artă decât în re- 
alitatea palpabilă. 


BUDESCU Ion 


Născut la 5 martie 1939 în co- 
muna Dalboşeţ, judeţul Caraş- 
Severin. Absolvent al Facultăţii 
de Filologie a Universităţii din 


Bucureşti — promoţia 1965. În 
1966 este angajat la Radiodifu - 
ziunea Română, redacţia cultu- 
rală, unde realizează emisiunile 
Revista literară radio, Cărţi 
care vă aşteaptă, Revista revis- 
telor culturale. În 1970 este pro- 
movat redactor-şef adjunct la 
redacţia amintită. Un an mai târ- 
ziu se transferă la TVR — de unde 
se pensionează. 

Activitatea literară este mar- 
cată de câteva volume de versuri. 
Debutul e reprezentat de placheta 
Viaţa cu mine, viața fără mine 
(Editura Eminescu, 1982). Aceeaşi 
casă editorială îi tipăreşte volu- 
mele de versuri Omul interior 
(1985), Ucroniile (1986), Cuţi - 
tele, torțele, măştile (1990). În 
1995 o editură timişoreană pu- 
blică, sub titlul Arta fericirii, o 
antologie din lirica acestui fiu al 
Banatului ce se distinge printr-o 
viziune modernă asupra lumii, 
marcată deopotrivă de romantism 
şi luciditate. 

BUGA Ana 


AR 

Născută la 6 iunie 1944 în 
localitatea Piatra, judeţul Teleor- 
man. Absolventă a Conservatoru- 
lui de Muzică „Ciprian Porum- 
bescu“, din Bucureşti — promoţia 
1974. Angajată la Radiodifuziune 
încă din 1964 în sectorul tehnic 
(operator sunet, ilustrator muzi- 
cal). Din 1980 până în 2002 a 
desfăşurat activitate redacțională 
în zona programelor muzicale. 
Redactor al emisiunilor Opere 
mai puţin cunoscute, Opera în 
afara operei, Religie, Legendă 
şi Istorie în drama muzicală, 
Personaje de operă în travesti, 
Biografii artistice în pagini de 
operă. Între 1996-1999 a fost edi - 
tor al postului România Cultural, 
iar între 1999-2002 — realizator- 
coordonator la secţia operă-ope- 
retă-musical a redacției muzicale. 

Este coautoare (împreună cu 
Cristina-Maria Sârbu) a ghidului 
de operă Patru secole de teatru 


muzical, apărut în 1999 la Editu- 
ra Du Style (Grupul Universalia), 
amplă panoramă a evoluţiei 
teatrului liric în expresiile sale 
naţionale. În anul 2003, a publi- 
cat în regie proprie (Editura 
Arvin Press) studiul Shakespeare 
în teatrul liric, analiză temeinică 
a creaţiilor de operă inspirate de 
capodoperele lui William Shake- 
speare cu accent pe creaţiile unor 
Gioacchino Rossini şi Giuseppe 
Verdi, Hector Berlioz şi Charles 
Gounod. De la Henry Purcell la 
Pascal Bentoiu, teatrul shake- 
spearean a alimentat generos 
muzica de operă cu subiectele 
sale atât de cunoscute. Intere- 
santă este analiza unor opere 
aparținând tinerilor compozitori 
români Leonard Dumitriu (n. 
1962), autor al unei Îmblânziri a 
scorpiei şi Laura Ana Mânzat- 
Simion, a cărei creaţie lirică 
Romeo şi Julieta a avut prima 
audiție absolută în vara lui 2003 
la Sala Radio. 

„Dramele şi comediile lui 
William Shakespeare au avut o 
influență puternică asupra mu - 
zicii chiar prin bazele esteticii 
sale şi principiile generale care 
au stat la baza concepţiei artis- 
tice“ — este punctul de plecare al 
cercetării întreprinse de Ana 


51 


Buga asupra unui segment im- 
portant şi oarecum particular al 
muzicii de operă. 


BULHARDT Franz Johannes 


Născut la 21 mai 1914 la 
Braşov. Studii liceale în oraşul 
natal, urmate de o şcoală comer- 
cială. Ziarist în presa de limbă 
germană, a lucrat din 1968 până 
la pensionare la Radiodifuziunea 
Română, redacția emisiunilor în 
limba germană. În anii '50 a scris 
texte (în versuri şi proză) mărtu- 
risind acceptarea entuziastă a 
„comenzii sociale“. De altfel, un 
volum al său va purta chiar acest 
titlu, derivat din materia lexicală 
a documentelor de partid ale 
epocii: Comanda socială (1955). 
Înaintea acestuia mai tipărise Re - 
cunoştinţă (1949), Reconstrucţie 


şi pace (1950), Pe acelaşi drum 
(1953), broşuri şi plachete ce re- 
comandă din titlu orientarea ide- 
ologică partinică a autorului. La 
fel de discursivă, poezia lui Franz 
Johannes Bulhardt din Frumoasa 
noastră patrie (1957) şi Lupta 
continuă (1959) a pătruns în 
manuale şcolare ca expresie a 
ataşamentului autorilor aparţi- 
nând „naționalităților conlocui- 
toare“ din România la politica 
partidului comunist. 

Încercări tardive de evadare 
din canonul pe care îl acceptase 
mult timp, în volumul de proză 
Cursa italiană (1968). 


BURERIU Lucian 


Născut la 22 noiembrie 1942 
la Lugoj. Absolvent al Facultăţii 
de Filologie, Universitatea din 
Timişoara (1965). 

Activitatea sa publicistică 
este legată de emisiunile pe care 
le-a realizat la Studioul teritorial 
de radio Timişoara (1972-1976). 
Redactor al unor programe ce 
s-au distins prin moderarea lor 
elegantă şi prin valoarea invi- 
taților (cazul doctorului Aurel 
Cosma, fost colaborator apropiat 
al lui Nicolae Titulescu). 

Spirit cultivat şi racordat la 
noutăţile în domeniu, Lucian Bu- 
reriu a realizat multe emisiuni 
culturale de ținută. 

Nonconformismul său — pro- 
verbial în oraşul de pe Bega — s-a 
transmis şi emisiunilor sale — în 
momente în care nealinierea la 
canon presupunerea, nu o dată, 
un risc deloc neglijabil. Într-un 
oraş deschis către lume precum 
Timişoara, Lucian Bureriu repre- 
zenta în anii '70 tipul realizato- 
rului-artist, înclinat spre calofilie, 
spre „forma“ atât de boicotată de 
oficialități. Explicaţia rezidă în 
asumarea deplină a condiţiei sale 
de poet. Versurile din Afectivități 
conştiente (1968) marcau o ener - 
gie lirică adolescentină. 

Zece ani mai târziu, Concert 
pentru mâna stângă marca pă- 
trunderea în zona prozei satirice, 
teritoriu în care va cantona au- 
torul şi cartea — intitulată provo- 


cator la adresa sistemului politic 
ce solicita intens strategii ale re- 
cuperării resurselor — Viaţa refo - 
losibilă (1983). Un volum apărut 
în 1989 se intitula — premonitoriu 
— Marele solstițiu, anticipând fără 
voie schimbarea de anotimp 
politic din decembrie "89. 


BURLACU Emil 


Născut la 18 iulie 1934 în lo- 
calitatea Osoi, judeţul Iaşi. Ab- 
solvent al Institutului de Limba şi 
Literatura Rusă „Maxim Gorki“ 
din Bucureşti, promoţia 1959. Ju- 
rnalist la Agerpres, iar din 1965 
până la 1 ianuarie 1991, redactor 
la Radiodifuziunea Română. A 
lucrat în echipa de la radiojurnal 
şi în cea de la radioprogramul 
Răspundem ascultătorilor. A 
tradus din literatura lui Afanasi 

Afanasievici Fet, romantic rus ce 
s-a remarcat prin concizia expre- 
siei lirice. Exercițiu util care şi-a 
pus pecetea şi asupra poeziei 
originale a lui Emil Burlacu, 
chiar dacă poemele sale din volu- 
mul Clipe captive (Editura Ex 
Libris Universalis, 2001) se 
revendică din cu totul alt spațiu 
poetic: cel japonez. Bun cunos- 
cător al producţiilor lirice nipone 
(tanka şi haiku), autorul român 
descoperă „demonul conciziei“ 
nu doar la prestigioşi poeţi japo- 
nezi, precum Matsuo Basho, ci şi 
la poeţi armeni ca Hovhannes din 
Erzenga, Hovhannes din Tâlgu- 
ran, Nahaled Kuciak ori Sargavac 
din Berdac, ce ar fi anticipat 
această severitate a expresiei. 

lată acest poem de Kuciak 
(sec. 16): „De-al dragostei foc/ 
țări cutreier şi mări./ Neîntâl- 
nirea“, 

Ceea ce-l interesează pe autor 
din frecventarea acestor modele 
culturale este „poetica interi- 
oară“, pe care o transferă simțirii 
europene şi chiar peisajului uman 
actual: „„Ninsoare-n vârtej,/ vis- 
colite fanare,/ la metrou, grevă“. 
Micropoemul ni-l evocă pe cel al 
lui Ezra Pound (Într-o stație de 
metrou) scris în primii ani ai 


secolului trecut, în perioada vor- 
ticismului. 

La aceeaşi editură (Ex Libris 
Universalis) Emil Burlacu a pu- 
blicat în 2003 — într-o bună tra- 
ducere — Demonul şi alte poeme 
ale lui Mihail Iurievici Lermon- 
tov. 


BUZDUGAN Ion 


© 


Născut la 9 martie 1887 în 
localitatea Brânzenii Noi, județul 
Bălți — Basarabia. Decedat la 27 
ianuarie 1967 în București (nume 
la naştere: Ivan Alexinonovici 
Buzdâga). Studii diverse (agri- 
cultură, drept şi literatură, proba- 
bil nefinalizate) în diferite centre 
din fostul imperiu țarist, continu- 
ate la Iaşi. A fost doctor în eco- 
nomie al Universității din 
Cernăuți. Colaborează cu versuri 

şi publicistică şi cercetări fol- 
clorice la multe publicații din 
Basarabia („Cuvântul moldove - 
nesc“, „Basarabia literară“, „Pagi- 
ni basarabene“) şi din vechiul 
regat al României („Adevărul li- 
terar şi artistic“, „Convorbiri li- 
terare“, „Flacăra“, „Gândirea“, 
„Lamura“, „Luceafărul“, „Sbură - 
torul“ etc.). A făcut parte din 
grupul de luptători basarabeni 
pentru Unire din jurul lui Pan(te- 
limon) Halippa şi Anton Crihan. 

Lirica sa — în maniera cunos- 
cutului Alexei Mateevici — a fost 
strânsă în volumele Miresme de 
stepă (1922), Tara mea (1928), 
Păstori de timpuri (1937). Mult 
mai utile rămân cititorului 
colecţiile folclorice intitulate 
Cântece din Basarabia — 1916- 
1921 şi Cântece din Basarabia — 
1905-1916, tipărite în 1921, şi, 
respectiv, 1928. 

A făcut parte din primul Con- 
siliu al cenzorilor (1928) al 
Societăţii Române de Radiodi- 
fuziune — în calitate de membru 
supleant, reales şi în consiliile 


următoare (1929, 1930, 1931, 
1932, 1933, 1934, 1935, 1936) în 
aceeaşi calitate. 

A colaborat la programele 
Radiodifuziunii prin conferinţe 
menite să contribuie la cunoaş- 
terea unor realităţi culturale de 
dincolo de Prut (conferinţa Poezii 
basarabene — difuzată în Univer- 
sitatea Radio din 26 ianuarie 
1932) şi a citit din poemele sale 
cu tendință sămănătorist-mistică 
(poeziile Candelă de strajă, 
Umbră sfântă, Tăgadă, Înviere, 
Christos) în programul pascal din 
6 aprilie 1936. 

După 1944 a suportat prigoa - 
na destinată intelectualilor basa - 
rabeni de către noile autorităţi de 
la Bucureşti, care acționau la co- 
manda brutală a Kremlinului. 
Buna cunoaştere a limbii ruse l-a 
ajutat să supravieţuiască, tradu- 
când şi publicând (sub pseudoni - 
mul B. I. Alion) opere de mari 
autori precum Alexandr Serghee - 
vici Puşkin (Evgheni Oneghin) 
sau Maxim Gorki (Faza şi moar - 
tea). 


CANTACUZINO lon 


Născut la 7 noiembrie la 
Bucureşti. Decedat la 26 iulie 
1975 în oraşul natal. Studii de 
medicină, de filosofie şi de regie 
de teatru la Bucureşti. În 1933 şi 
1934 a fost desemnat comisar al 
guvernului pe lângă Consiliul de 
Administrație al SRR prezidat de 
generalul N. M. Condiescu. 

A fost unul dintre cei mai ac- 
tivi conferenţiari la microfonul 
Radiodifuziunii. Polivalenţa sa 
recunoscută l-a ajutat să acopere 
sfere diverse de interes public 
prin analizele sale remarcabile. 
La Universitatea Radio sau în 
programele de seară, dr. Ion Can- 
tacuzino era o prezență mereu 
aşteptată de ascultătorii săi fideli. 


Medic psihiatru, Ion Cantacuzino 
a analizat Psihologia mahalalei 
(Universitatea Radio din 24 oc- 
tombrie 1930), Mentalitatea mo- 
dernă; moartea visului (Univer- 
sitatea Radio — 30 ianuarie 
1931) şi Psihiatria modernă 
(Universitatea Radio — 26 au- 
gust 1936). 

A vorbit despre Pirandello — 
romancier (Universitatea Radio 
— 9 decembrie 1930), despre 
James Joyce (Universitatea 
Radio — 21 martie 1934) şi John 
Dos Passos (Universitatea 
Radio — 20 iunie 1934) dar şi de- 
spre Poezia românească tradiţio- 
nală (Universitatea Radio — 16 
mai 1934) sau despre Primii 
poeţi români — Văcărescu şi 
Cârlova (Universitatea Radio — 
22 martie 1932) despre Vasile 
Alecsandri (Program de seară — 
2 noiembrie 1931) şi Al. Davila 
(idem — 19 octombrie 1931). 

Ceea ce introduce nou în pro- 
sramele radio Ion Cantacuzino 
este însă Cronica cinematogra - 
fică, pe care avea s-o susțină ani 
buni, cu mare succes. A fost — de 

altfel, în epocă — alături de Victor 
Iliu, acesta în paginile „României 
literare“ condusă de Liviu Rebre- 
anu, marele susţinător al artei 
cinematografice, într-un moment 
de răscruce pentru evoluția fil- 
mului: apariția sonorului. Cartea 
sa Uzina de basme (1935), consa- 
crată celei de-a 7-a arte este, 
practic, rezultatul activităţii sale 
sistematice de cronicar cine- 
matografic la Radio. Adeziunea 
la valorile noii arte a imaginii şi 
competența în domeniu l-au reco- 
mandat de la sine pentru ocu- 
parea unor funcții importante în 
noua industrie cinematografică 
naţională. A fost director de pro- 
ducție al Oficiului Naţional Cine - 
matografic (ONC) şi director al 
Societăţii „Cineromit“, susținută 
în timpul războiului cu capital 
mixt, român-italian. „Viaţa expri- 
mată prin mişcarea luminii. 
Poezia imaginii prinsă în ceea ce 
are mai caracteristic. Ritmul 
intim al mişcării ei. lată carac- 
terele definitorii ale artei ecranu- 
lui“ — aprecia în anul 1935 cel ce 
menținea săptămânal, cronica fil- 
mului la Radio. 

Jon Cantacuzino este şi au- 
torul volumelor de eseuri Note 
pentru azi (1934), De amore 
(1935) şi Contrapunct teatral 


(1940). După război, a publicat 
sinteza Momente din trecutul fil- 
mului românesc (1965) şi micro- 
monografia Rene Clair (1968). 
Împreună cu istoricul de film B. 
T. Râpeanu a redactat repertoriul 
cinematografiei naţionale din pe- 
rioada filmului mut: Producția 
cinematografică din România 
(1897-1930). Lucrarea a apărut 
în 1970. 


CARAMAN FOTEA Daniela 


Născută la 4 mai 1943 la 
Constanţa. Absolventă a Conser- 
vatorului de Muzică „Ciprian Po- 
rumbescu“ din Bucureşti (1965). 
Membru al Uniunii Compozito- 
rilor şi Muzicologilor din Româ- 
nia şi fondator al Colegiului cri - 
ticilor muzicali „Mihail Jora“. 
Angajată prin repartiție guverna- 

mentală la Radiodifuziunea 
Română (1 septembrie 1965), la 
Direcția muzicală, redacția de 
muzică de operă şi operetă. Reali- 
zatoare a sute de programe muzi- 
cale, inițiatoare a ciclurilor de 
emisiuni Panoramic Opera, 
Personaje în monolog, Solişti 
români pe meridianele lumii, 
Opera românească şi literatu- 
ra, Galeria personajelor de 
operă. Din această perioadă 
datează Ghidul de operă şi 
Ghidul de balet (împreună cu 
Iosif Sava, Grigore Constantines- 
cu şi Gabriela Constantinescu — 
apărute la Editura Muzicală în 
1971, respectiv 1973). Numirea 
sa ca şef al secției de muzică 
uşoară marchează deturnarea 
tinerei jurnaliste radio, speciali - 
zată în muzica de operă, spre teri- 
toriile muzicii uşoare, pop, rock 
şi folk — deţinătoare în epocă a 
unei cote de audiție extrem de 
înalte. Până în anul 1979, Daniela 
Caraman Fotea va realiza emisiu- 
ni cu adevărat populare: primele 
ediții live ale programului mati- 
nal La microfon, melodia 
preferată ori Radiorecording 
(în colaborare cu Nicolae Duţu, 
program prezentat de crainicul 
Ionel Thomas Tudor şi de jurna - 


listul Paul Grigoriu, cunoscut în 
epocă mai ales din ediţiile Ra- 
diovacanţa). A făcut transmisii 
în direct de la Festivalul de 
muzică uşoară „Mamaia“ şi de la 
Festivalul de jazz de la Sibiu, ca 
şi relatări de la unele evenimente 
muzicale internaţionale. Mobili- 
tatea publicistică a ajutat-o, după 
părăsirea Radioului, să se 
adapteze la condiţiile de lucru din 
Televiziune, Electrecord, ARIA 
şi — după 1990 — din companiile 
discografice şi de radio private. 
Publicul şi-o va aminti însă în 
primul rând ca realizator energic 
al Radioului național. Implicarea 
tot mai puternică în fenomenul 
muzicii uşoare (cu derivaţiile lui 
multiple) a condus-o la redac- 
tarea integrală — sau parţială — a 
unor utile instrumente de lucru şi 
de informare precum Disco Ghid 
rock (împreună cu Florian Lungu 
— Editura Muzicală, ediţia I, 
1977, ediţia a Il-a, 1979), Conexi- 
uni rock (o istorie a rock-ului in- 
ternaţional — Editura Muzicală, 
1982), Meridianele cântecului 
(Editura Muzicală, 1989), Dicţi- 
onar rock, pop, folk (în colabo- 
rare cu Cristian Nicolau — Editu- 
ra Humanitas, 1999), Așteptân- 
du-l pe Vanghelis (studiu mono- 


58 


grafic, Editura Muzicală, 2001), 
Rock, pop, folk... remix (în 
colaborare cu Cristian Nicolau, 
Editura Humanitas şi Humanitas 
Educaţional, 2003), Alternative 
pop-dance (în colaborare cu Titus 
Andrei, Editura Humanitas Edu- 
cational, 2003). Zecile de cronici 
muzicale, eseuri şi prezentări 
publicate în reviste şi ziare pre- 
cum „Muzica“, „Melos“, „„Contem- 
poranul““, „România liberă“, „Coti- 
dianul“ ş.a. întregesc fişa de creaţie 
a Danielei Caraman Fotea, unul 
dintre cei mai activi şi respectaţi 
critici muzicali ai acestor ani. 


CAZABAN Alexandru 


Născut la 6 octombrie 1872 la 
Iaşi. Decedat la 24 mai 1966 în 
Bucureşti. Studii de arhitectură, 
nefinalizate. Membru în Consi - 


liul de Administraţie al Radiodi- 
fuziunii în 1935 şi 1936 (preşe- 
dinte: general adjutant N. M. 
Condiescu, vicepreşedinte: Liviu 
Rebreanu). 

Prozator sârguincios, descri- 
ind într-o mulțime de cărți lumea 
provincială, cu un acut simț al 
observaţiei caracterologice. 
Umorul însoţeşte cel mai adesea 
istorisirile sale de la Încurcă- 
lume (1899) la Grija stăpânului 
(1955). Volumul Chipuri şi su- 
flete (1908) avea să fie reeditat în 
1973. În rest, proza sa rămâne 
captivă unor contexte sociale şi 
umane demult apuse. Între femeie 
şi pisică (1913) sau Între frac şi 
cojoc (1922) exprimă, chiar prin 
titlurile lor, spaţiul de manevră al 
prozatorului. Importantă rămâne, 
din punctul de vedere al istoriei 
literare, reacţia sa antisemă - 
nătoristă. De asemenea, se re- 
marcă admirabila consecvență în 
tratarea temelor cinegetice. 
Alexandru Cazaban se apropie 
prin povestirile sale vânătoreşti 
de autorii „şcolii naturale“ ruse 
(Aksakov, Turgheniev), dar şi de 
Maupassant (cel din Contes de la 
becasse). Această dimensiune a 
scrisului său (dar şi a existenţei 
sale cotidiene) a fost dominanta 

prezenţei sale la microfon. Po - 
veşti vânătoreşti (7 iulie 1930), 
Despre vânătoare (Program de 
seară, 7 august 1932), Vânăto- 
reşti (Universitatea Radio, 11 oc - 
tombrie 1932), Despre vânătoare 
(Ora satului, 15 noiembrie 
1936) — fixează cu umor şi, une- 
ori, cu autoironie coordonate ci- 
negetice extrem de agreabile ce 
vor fi produs, neîndoios, atracţia 
publicului ascultător. A citit din 
operele sale (Lecturi, în Univer- 
sitatea Radio din 3 septembrie 
1930). Paginile din Grija stăpă - 
nului citite la 18 aprilie 1935 la 
Universitatea Radio aveau să 
apară în volum 20 de ani mai târ- 
ziu (1955). În Ora satului s-a 
preocupat de relatarea unor 
Cunoştinţe folositoare (6 ianuarie 
1935, 21 ianuarie 1936, 3 ianuar- 
ie 1937) pentru ascultători, mai 
ales pentru cei din mediul rural. 

G. Călinescu socotea că „Al. 
Cazaban stă tematic în raza lui 
Sadoveanu (vânătoare, compă - 
timire pentru sălbăticiuni, vădane 
enigmatice) şi e un foiletonist cu 
repeziciune de condei şi muşcă- 
tură sarcastică“. 


CĂTINEANU Tudor 


Născut la 2 mai 1942 în loca- 
litatea Ocniţa, judeţul Bistrița- 
Năsăud. Absolvent al Facultăţii 
de Filologie (1964) şi de Filo- 
sofie (1971) de la Universitatea 
„Babeş-Bolyai“ din Cluj-Napoca. 
Doctor în filosofie. Carieră di- 
dactică (şef al catedrei de filo- 
sofie sistematică) la Universi- 
tatea clujeană. Autor de cursuri 
universitare (retorică, teoria valo- 
rilor, istoria filosofiei, istoria cul- 
turii). În 1995 este ales de Parla- 
mentul României — în temeiul 
legii de organizare şi funcţionare 
a Societăţii Române de Radiodi- 
fuziune — Preşedinte Director- 
General al Societății Române de 
Radiodifuziune cu un mandat de 
patru ani. După 1999 devine con- 
silier al Directorului General al 
SRR. 

Autor al mai multor volume 
de specialitate; Structura unei 

sinteze filosofice, teză de docto - 
rat, tipărită în anul 1982 la Editu- 
ra Dacia din Cluj-Napoca, (dis- 
tinsă cu Premiul revistei „Am- 
fiteatru“ pentru cea mai bună lu- 
crare social-politică a anului), Ele- 
mente de etică, volumul I — Fap- 
tul moral (Editura Dacia, 1985); 
Structura unei sinteze filosofice 
(vol. II — Perspectiva extrinsecă, 
primul volum, din 1982, fiind 
consacrat Perspectivei intrinseci, 
Dacia, 1985); Elemente de etică — 
volumul II, Problematica funda- 
mentală (Dacia, 1985). 

În acelaşi an — 1985 — profe- 
sorul Tudor Cătineanu era distins 
cu Premiul „Vasile Conta“ al 
Academiei Române. Publică în 
revistele de specialitate peste 200 
de studii şi ţine circa 75 de con- 
ferințe publice, făcând proba 
unui talent oratoric deosebit. 

Cele mai recente cărţi ale au- 
torului sunt destinate unui public 
cititor ceva mai larg. Este vorba 
de Constructe (Editura Sinapsa — 
2000) şi Echilibru şi dezagregare 
(2002). Referitor la titlul primei 
lucrări, autorul ne avertizează că 
„de esenţă culturală şi reflexivă 
fiind, constructul are un înţeles şi 
un rost, exprimat uneori direct, 
alteori aluziv, parabolic“. Autorul 


are aici un limbaj academic altoit 
pe o rostire frustă, aproape țără- 
nească. Trimiteri bibliografice 
erudite întâlnesc în paginile cărții 
motive sapienţiale rurale. Obser- 
vaţii privind fenomene de anver- 
gură se întretaie cu gânduri sim- 
ple, ivite din curgerea vieţii coti- 
diene. Tudor Cătineanu are darul 
de a alia toate acestea într-o 
vibraţie lexicală şi ideatică uni- 
tară. De aceea, Constructe-le sale 
au darul de a ordona gândurile 
cititorilor, de a le elibera de obse - 
siile lor mecanice, restituindu-le 
fiinţei, necorupte de noxele civi - 
lizaţiei trepidante în care trăim. 
Autorul ne avertizează că „bar- 
baria, ca şi civilizația, se desfă- 
şoară pe cercuri, pe valuri“ şi că 
ea nu poate fi anihilată decât prin 
puterea conştiinţei multiplicate. 
Adică prin puterea conştiințelor 
însumate. 

Cea mai recentă lucrare a au- 
torului, Echilibru şi dezagregare 
valorifică un moment capital din 
biografia eminesciană. E vorba 
de momentul 1883, când, se pare 
că mintea poetului s-a întunecat 
definitiv, spulberând un eşafodaj 
logic de anvergură. Experimentat 
dascăl de filosofie, Tudor Căti - 
neanu preferă în analiza sa amă - 

nuntelor biografice puterea con - 
ceptelor. Antinomia eminesciană 
i se relevă prin fractura produsă 
la un moment dat între „echilibru 
şi dezagregare“. Pentru prima 
oară, ipoteza fracturii derivă nu 
din ecuații organice, ci din aria 
cugetului. Drama s-ar fi produs 
aşadar dintr-o cauză ce ține de 
miracolul — dar şi de limitele — 
cunoaşterii omeneşti. Căci, de- 
clară Domnia Sa, „Eminescu este 
unul dintre puţinele spirite ale 
umanităţii care au luat în serios 
tema şi problema Infinitului“. 
Teza devine convingătoare prin 
demonstraţia făcută de-a lungul 
celor două sute de pagini ale 
cărții. Marele nostru înaintaş a 
fost preocupat de intrarea în rela - 
ție cu forţa uriaşă a Cosmosului 
până acolo unde „neputând să 
cuprindă Universul întreg pe 
calea gândirii, a fost cuprins el în 
Univers şi s-a stins asemenea 
stelei sale: singur în viață, singur 
în moarte“... Prin Echilibru şi 
dezagregare, eminescologia se 
îmbogăţeşte cu una din cerce- 
tările cele mai sobre şi mai apli- 
cate din ultimele decenii. Dar şi 
cu una dintre cele mai seducă- 
toare provocări în descifrarea 
ecuaţiilor eminesciene, cartea 


fiind concentrată asupra unui 
unic reper biografic: acela în care 
poetul părăsea lumea miturilor 
pentru a deveni el însuşi un mit, 
la capătul a şase ani de infernală 
tulburare a minții sale cuprin- 
zătoare. 


CÂMPEANU Pavel 


Născut la 29 februarie 1920 la 
Bucureşti. Decedat la 18 noiem- 
brie 2003 în acelaşi oraş. Doctor 
în ştiinţe sociale (titlu obţinut la 
fostul Institut de Ştiinţe Sociale 
„A. A. Jdanov“ din Bucureşti, de- 
venit ulterior Academia de Studii 
Social-Politice „Ștefan Gheorghiu“). 

Între 1960-1980 a lucrat la 
Radiodifuziunea Română (iniţial 
coordonator al Teatrului radio- 
fonic, apoi şef al Oficiului de Stu- 
dii şi Sondaje al RTV, din 1967). 

A aderat încă din adolescență 
la activitatea clandestină a par- 
tidului comunist, fiind de mai 
multe ori arestat de autorităţi. În 
octombrie 1941, a fost condam - 
nat de către Curtea Marţială la 25 
de ani de muncă silnică pentru 
activități subversive. Până în au- 
gust 1944 este deținut în închiso- 
rile de la Malmaison, Jilava şi 
Caransebeş. După război, ocupă 
funcţii în aparatul CC al PMR 
(secţia de relaţii externe) în- 
deplinind sarcina de a stimula 
programele comuniştilor greci 
exilați în România. În acest sens, 
se remarcă prin sprijinul dat pos- 
tului de radio „Grecia Liberă“ ce 
emitea din România. Peste ani, 
entuziasmul cominternist (com- 
informist) al lui Pavel Câmpeanu 
avea să sublimeze într-o neaş- 
teptată atitudine anticomunistă. 
Semnele ereziei sale erau însă 
mai vechi. După ce — în 1957 — 
publicase placheta intitulată Peni - 
tenciarul Special Caransebeș, 
adunând versuri scrise în vremea 
războiului în lagărul amintit, 
avea să fie „demascat“ pentru o 
proză consacrată activităţii ile- 
gale a tinerilor comunişti de către 
Mihai Novicov (articolul O carte 
care derutează, apărut în „Scân- 


teia tineretului“) la comanda fos- 
tului său tovarăş, Nicolae Ceau- 
şescu, devenit influent lider al 
PCR. Acestui controversat per- 
sonaj politic îi va consacra, de al- 
tfel, o monografie polemică: 
Ceauşescu, anii numărătorii 
inverse — apărută în 2002, la Edi- 
tura Polirom. 

Orizonturile contestării sis- 
temului politic reprezentat de 
Ceauşescu fuseseră stabilite încă 
din anii 80 când Pavel Câmpeanu 
publicase (sub pseudonimul Fe- 
lipe Garcia Casals) lucrarea The 
Syncretic Society (Societatea sin- 
cretică) la o editură din SUA, 
M. E. Sharpe, urmată de cele trei 
volume Sociology of the Stalinist 
Social Order (1986-1990). Abia 
în august 2002 Societatea sincre- 
tică avea să apară sub semnătura 
autorului la Editura Polirom (tra- 
ducerea din engleză aparține 
Nadiei Badrus). 

Cititorii români luau astfel 
act, cu oarecare întârziere, de 
ceea ce Alfred G. Meyer numea 
„O minte dialectică, silindu-se să 
pătrundă până în ultimele con- 
tradicții şi incoerențe ale socie - 
tății staliniste şi să o înțeleagă în 
întreaga complexitate a ramifi- 
cațiilor ei“. 

Activitatea desfăşurată în 
fruntea Oficiului de Studii şi 
Sondaje al RTV i-a înlesnit lui 
Pavel Câmpeanu scrierea unor 
cărți, precum Radio, televiziune, 
public (1972), Oamenii și teatrul 
(1973), Oamenii şi televiziunea 
(1976). O altă lucrare de gen: Oa- 
menii şi filmul — scrisă în colabo- 
rare cu Ştefana Steriade — a fost 
oprită de la difuzare în anul 1985. 
În sfârşit, cercetarea sociologică 
intitulată România, cozile pentru 
hrană, scrisă în chiar momentele 
de expansiune a acestui fenomen 
al foametei avea să fie publicată 
după prăbuşirea regimului ceau - 
şist la Editura Litera (1994). 

După 1990, Pavel Câmpeanu 
a fost unul din membrii fondatori 
ai Grupului de Dialog Social, 
publicând în 1993 o carte despre 
noul peisaj electoral (De patru 
ori în fața urmelor, 1993) şi 
susținând în paginile revistei 
„Dilema“ timp de mai mulți ani o 
rubrică ce-i punea în valoare spi- 
ritul dinamitard. 


CENUȘĂ Elza 


< 
„„ 


ai 


Născută la 20 septembrie 
1950 la Bucureşti. Absolventă a 
Facultăţii de Filologie — Univer- 
sitatea Bucureşti, promoţia 1975. 
Doctor în filologie. Din 1979 lu- 
crează la Radiodifuziunea Româ - 
nă, inițial în redacţia Programului 
III (unde a realizat, alături de 
Doina Papp şi Titus Vîjeu, Clu- 
bul artelor) şi, după 1990, în de- 
partamentul Învăţământ-Ştiinţă- 
Educaţie (devenit, după 1996 
redacția  învățământ-programe 
educaţionale). S-a distins, în ca - 
drul ciclului Mediateca, prin 
abordarea unor domenii diferite 
într-o structură modulară. Rubrici 
memorabile: Conexiuni, Lec- 
tura ideilor, Structurile uma- 
nului, Rotonda personalităţilor, 
Barometrul şanselor educa- 
tionale. A scris scenarii radiofo- 
nice (originale şi adaptări după 

autori celebri), marcându-i, din- 
colo de aptitudinile jurnalistice, 
talentul literar evident. 

Editorial, a debutat în anul 
1982 cu antologia critică intitu- 
lată Literatură şi pictură (Editura 
Albatros) reunind texte esențiale 
pentru „sistemul vaselor comuni- 
cante“ existent între cele două 
teritorii artistice. Se obținea ast- 
fel o dimensiune revelatoare a in- 
cidenţelor estetice, exprimate de 
gândirea unor creatori şi teoreti- 
cieni de valoare, preocupaţi de 
întrepătrunderea celor două arte, 
dincolo de statutul lor autonom, 
manifestat de-a lungul secolelor. 
Elza Cenuşă este şi autoarea unui 
volum de versuri în care lirismul 
(cerebral) împlineşte un destin 
cultural. 


CINCA Silvia 


Născută la 15 iunie 1934 la 
Bucureşti. Absolventă a Institutu- 
lui de Artă Teatrală şi Cine- 
matografică „I. L. Caragiale“. 
După absolvire a lucrat timp de 
15 ani (1958-1973) la Radiodi- 
fuziunea Română unde a realizat 
emisiuni de cultură cinematogra - 
fică şi de actualitate artistică 
(Carnet cinematografic, A şap - 
tea artă etc.). În 1977 se sta- 
bileşte în Statele Unite ale 
Americii. Din 1982 este angajată 
ca producer la Radio Europa 
Liberă — redacţia din Washing- 
ton. După propria-i mărturie, ex- 
periența acumulată în Radiodi- 
fuziunea Română a fost decisivă 
în acceptarea sa în corpul 
redacțional Free Europe. Chiar şi 
proza Silviei Cinca — aflată în nu- 
meroase volume de schiţe, po - 
vestiri şi — mai ales — romane, 

este îndatorată acestei experienţe 
jurnalistice legată de arta orali - 
tății. Scriitoarea a debutat editori- 
al în anul 1966 cu volumul de 
schiţe şi povestiri Pisica și vor- 
bele (Editura pentru literatură), 
urmat de Spargeți oglinzile (Edi- 
tura Eminescu), ambele cărți 
fiind expresia nonconformismu- 
lui prozei feminine din epocă în 
spațiul căreia s-au lansat autoare 
de primă mărime ca Sânziana 
Pop, Maria-Luiza Cristescu şi 
Alexandra Târziu. În 1971 publi- 
că povestirea pentru copii Trenul 
fără stații (Editura Ion Creangă), 
iar în 1973 romanul de dragoste 
Zăpadă nevăzută (Editura Alba- 
tros). Aceleiaşi perioade îi apar - 
ține şi monografia Jean Gabin 
(Editura Meridiane, 1969), dedi- 
cată unuia dintre marii actori de 
film ai secolului XX. 

Stabilită în Statele Unite ale 
Americii, Silvia Cinca şi-a con- 
tinuat şi activitatea literară. Îi 
apar în limba engleză volume de 
povestiri scurte (The Night of the 
Rising Dead), romane şi cărți 
considerate drept nonfiction. De 
un interes notabil s-au bucurat ro- 
manul Comrade Dracula (1988) 
şi nuvela Scream despre „Roma- 
nia Ceausescu's Era“, înfățișând 


cititorului american aberaţiile 
„epocii de aur“ într-un moment 
în care paranoia megalomanică 
atinsese apogeul. Cărţile Silviei 
Cinca s-au afirmat în acele mo- 
mente dramatice pentru poporul 
român drept adevărate pamflete 
politice la adresa „tovarăşului 
Dracula“ şi a acoliților săi. După 
1990, Silvia Cinca va naveta între 
SUA şi România, publicând în 
cele două patrii ale sale cărţi nu- 
meroase (cele mai multe în limba 
maternă), ce se disting printr-un 
anume mesaj spiritual. Semnate 
cu numele cunoscut ori cu pseu- 
donimul Roberta King, aceste 
cărți sunt în majoritatea lor ple- 
doarii pentru o existenţă purifi- 
cată de vanităţi. Ilustrare a unor 
concepte biblice, ele nu pot evita 
un anume didacticism. Cu toate 
acestea, ficțiuni ori nonficţiuni, 
scrierile Silviei Cinca devin — 
pentru a folosi titlul uneia dintre 
cărțile sale de succes — „radio- 
grafii pentru iubire“, articulate de 
pe poziţiile unui anume misiona - 
rism. Despre literatura Silviei 
Cinca (membru Pen American 
Writers Club, American Roman- 
ian Academy şi fondator Literart 
XXI) au scris elogios George 
Astaloş, Andrei Pandrea (Paris), 

Andrei Codrescu, Vladimir Tis- 
măneanu (SUA). În ţară, cărţile 
sale au fost comentate de Gabriel 
Dimisianu, Marian Popa, M. N. 
Rusu etc. 


CIOCÂLTEA Georgeta 


Născută la 24 ianuarie 1945 la 
București. Decedată la 22 martie 
1999. Absolventă a Facultăţii de 
Limbi Germanice a Universităţii 
din Bucureşti (secţia engleză) — 
promoția 1967. Timp de cinci ani 
(1967-1972) este redactor la Ra- 
diodifuziunea Română, redacţia 
emisiunilor culturale unde reali- 
zează Atlas cultural. Între 1972 
şi 1984 a lucrat la serviciul de 
presă al Ambasadei SUA la Bu- 
cureşti. Din 1987 până în 1995 a 
fost angajatul BBC-World Serv- 
ice, emisiunea în limba română. 


Vocea sa, auzită cândva la Radio 
Bucureşti, venea spre casele 
românilor de data aceasta de la 
Londra. Întoarsă în ţară, şi-a con- 
tinuat activitatea jurnalistică la 
un post privat de televiziune. 
Moartea prematură a răpit breslei 
o personalitate care a ştiut să 
alieze jurnalismul cultural celui 
politic. Experienţa exilului a 
făcut-o să se apropie de unele 
repere bibliografice evaluând 
critic perioada istorică româ- 
nească de după război. A fost şi 
cazul lucrării istoricului britanic 
Dennis Deletant, Ceaușescu şi 
Securitatea. Constrângere şi disi - 
dență în România anilor 1965- 
1989, apărută în echivalarea româ - 
nească a Georgetei Ciocâltea, în 
1998 la Editura Humanitas. Tra- 
ducerea rămâne — alături de cea a 
monografiei consacrate pictoru- 
lui iugoslav Ivan Generalic (pu - 
blicată în 1982 de Editura Meri - 
diane) — semnul trecerii prin viaţă 
a unei intelectuale cu care soarta 
nu s-a dovedit deloc generoasă. 

CIOMAC Emanoil 


Născut la 5 februarie 1890 la 
Botoşani. Decedat la 13 iunie 
1962 la Bucureşti. Studii muzi- 
cale la Conservatorul din Iaşi şi 
la cel din Leipzig. Studii de drept 
la Paris. Doctor al Universităţii 
Sorbona. Profesor de istoria 
muzicii şi director la Filarmonica 
din Bucureşti (1945-1947). A fost 
unul dintre primii colaboratori 
permanenţi ai Radiodifuziunii. 
Prestaţia sa în câmpul comentari- 
ului muzical este comparabilă cu 
aceea a lui Perpessicius în aria 
literaturii, amândoi onorând o 
lungă perioadă Societatea Româ - 
nă de Radiodifuziune cu prezenţa 
lor la microfon. Încă din 16 ia- 
nuarie 1929 Emanoil Ciomac 
vorbea ascultătorilor Despre 
muzica modernă românească. La 
11 noiembrie 1930 susţinea 
Prima prelegere din ciclul 


asupra formelor muzicale: Mo- 
tivul (cu exemplificări muzicale). 
A consacrat mai multe conferințe 
romantismului în muzică în 
cuprinsul Universității Radio (în 
iarna şi primăvara anului 1931). 
Seducătoare profiluri au fost con- 
sacrate marilor muzicieni: 
Ludwig van Beethoven (7 de- 
cembrie 1931, 21 martie 1932, 15 
mai 1932, 23 mai 1932, 8 noiem- 
brie 1932), Wolfgang Amadeus 
Mozart (13 octombrie 1932), 
Georg Friedrich Händel (9 de- 
cembrie 1932), Franz Schubert 
(10 ianuarie 1932), Joseph Haydn 
(21 ianuarie 1935), Hector Berlioz 
(21 octombrie 1935), Gioacchino 
Rossini (27 noiembrie 1935), 
Nikolai Rimski-Korsakov (9 de- 
cembrie 1935). 

De altfel, conferințele lui 
Emanoil Ciomac vizau introdu- 
cerea ascultătorului atât în terito- 
riul amplu al istoriei muzicii cât 
şi în acela, foarte delicat al teoriei 
muzicale. A prezentat timp de 
mai mulți ani concertele simfoni- 
ce ale Radioului şi a dedicat pro- 
grame tematice operei franceze 
ori muzicii italiene vechi. Ambi- 
tusul abordării cronologice a fost 
la Emanoil Ciomac unul impre- 
sionant. 

Mai multe secole din vieţu- 
irea umanităţii, marcate de capo- 
dopere, au fost „reconstituite“ în 
identitatea lor spirituală ce a asi- 
gurat marile germinaţii ale sune- 
telor. A acordat de asemenea, o 
mare importanță muzicienilor 
români (G. Enescu, Dimitrie A. 
Dinicu), şi s-a aplecat asupra eve- 
nimentelor muzicale continen - 
tale, precum Festivalul Wagner 
(în Universitatea Radio din 
14 ianuarie 1937). 

A evaluat îndrăzneţ Spiritul 
muzicii româneşti (Universitatea 
Radio din 11 iulie 1937) şi a evi- 
denţiat în sinteză Evenimentele 
muzicale ale anului (6 ianuarie 
1938). 

Spirit erudit, Emanoil Ciomac 
a semnat şi cronici dramatice 
(7 februarie 1921, 21 februarie 
1929) şi a consacrat în mai multe 
ediţii ale Universităţii Radio 
Spiritului american în lumina 
literaturii de azi (4 noiembrie 
1930, 18 noiembrie 1930, 16 de- 
cembrie 1930, 30 decembrie 
1930) — dovedind o admirabilă 
cunoaştere a domeniului, compa- 
rabilă doar cu aceea a unui Petru 
Comarnescu, şi el conferenţiar la 
Universitatea Radio despre Spi - 
ritul american şi european 
(28 noiembrie 1931) sau despre 


Poezia americană (7 ianuarie 
1935). 

Descendent al unei vechi fa- 
milii armene stabilită în nordul 
României, Emanoil Ciomac a 
fost un susținător al ansamblului 
„Komitas“ al comunității căreia îi 
aparținea. Moştenise înclinarea 
spre lirism a neamului său şi a 
publicat mai multe volume de 
versuri, începând cu Mistica roză 
(1921), şi terminând cu poemul 
Prometeu (1954). A fost preocu- 
pat cu precădere de Mituri şi rit- 
muri (cum se numeşte, de altfel, 
o culegere de versuri a sa) şi de 
acele Farmece antice (alt titlu!) 
capabile să confere existenţei 
umane moderne argumente ale 
perenităţii. A mai scris piese de 
teatru precum Un vis al lui 
Socrate (1959) şi Franciscanii 
(1959). Dar, evident, ipostaza de 
muzicolog rămâne fundamentală. 
Admiraţia sa față de George 
Enescu a rodit în nenumărate 
pagini cu caracter memorialistic 
dar şi de judecată valorică. 

Emanoil Ciomac a tradus li- 
bretul operei Oedip (prezentată 
publicului în premieră la Opera 
Mare din Paris la 13 martie 
1936), libret aparținând lui Ed- 
mond Fleg. 

Tragedia lirică a lui Enescu 
avea să cunoască astfel succesul 
şi în patria marelui compozitor, 
pe care Emanoil Ciomac îl con- 
sidera cel mai aproape de sufletul 
său, alături de Richard Wagner, 
căruia i-a consacrat de altfel o in- 
spirată monografie. 


CIUCĂ Valentin 


Născut la 23 martie 1943 la 
Vălenii de Munte, judeţul Praho- 
va. Dublu licenţiat al Univer- 
sității „Al. I. Cuza“ din laşi (Fa- 
cultatea de Filologie — 1967 şi 
Facultatea de Drept — 1977). A 
colaborat la Radio Iaşi încă din 
1968. În 1990 este numit redac- 
tor-şef adjunct, în timpul direc- 
toratului lui Grigore Ilisei. După 
trecerea acestuia, în 1994, la Stu- 
dioul de Televiziune, Valentin 


Ciucă devine director al Stu- 
dioului de Radio Iaşi. Confirmat 
în 1996 prin concurs, ocupă şi în 
prezent acest post de conducere. 
Este membru al Uniunii Scriito- 
rilor (1990), al Uniunii Artiştilor 
Plastici (1982) şi al Asociaţiei in- 
ternaţionale a criticilor de artă 
(2000). A colaborat la realizarea 
unor emisiuni specializate pre- 
cum Pictori şi capodopere şi 
Jurnalul artelor, uzând de pre- 
gătirea de critic de artă dobândită 
în timp prin frecventarea terito- 
riului plasticii româneşti. Ataşa- 
mentul său fundamental la pic- 
tura națională a fost evidenţiat de 
comentariile sale cuprinse în al- 
bume de artă închinate unor 
Lascăr Vorel (1982), C. D. Stahi 
(1989), Şt. Luchian (1984), Aurel 
Băeşu (1987), Otto Briese 
(2002), Ion Irimescu (2003); dar 
şi de „monografiile de investi- 
gație“ intitulate Pe urmele lui 
Nicolae Tonitza (1984), Pe 
urmele lui Nicolae Grigorescu 
(1987) şi Pe urmele lui Ștefan 
Luchian (1990) — toate trei 
apărute într-o colecţie faimoasă a 
Editurii Sport-Turism. Un de- 
mers similar a fost întreprins de 
autor Pe urmele lui Calistrat 
Hogaş (1982). (Trebuie spus că, 

fixat un timp la Piatra-Neamţ, 
Valentin Ciucă s-a devotat cer- 
cetării unor valori ale locului, 
precum C. Hogaş şi Lascăr Vorel, 
contribuind la menţinerea lor în 
sfera interesului național). Artei 
româneşti îi sunt consacrate volu- 
mele: Vernisaje elective (primul 
tom apărut în 1983, al doilea în 
2000) Pictori şi capodopere 
(2001), centrat pe ideea exce- 
lenței în artă. Spirit cultivat şi 
energic, Valentin Ciucă şi-a pro- 
pus — se pare — să cuprindă în 
raza sa vizuală cât mai multe din 
valorile plasticii naţionale, cărora 
le-a dedicat eseuri şi comentarii 
critice de o aplicată factură. 
Călător impenitent, scriitorul 
şi-a strâns impresiile în mai 
multe cărți în care turismul cul- 
tural este predominant. De la 
Cetatea Eternă la Zidul chine - 
zesc (1993) fixează prin titlu 
chiar coordonatele geografice ale 
unor mari civilizaţii. Impresii eu- 
ropene (1996) este un alt memo - 
rial de drum, filtrat de acest 
cărturar român prin experienţa sa 
culturală de anvergură. Intere- 
sante sunt şi reflecțiile sale de- 
spre Radiodifuziune, publicate în 
volumul Știrile de pe strada mea 
(editat de SRR) şi din monografia 


Radio lași apărută în anul 2001. 
Între multele premii naţionale şi 
locale obținute îl notăm pe cel 
mai recent: premiul „Petru Co- 
marnescu“ pentru critică, la Sa- 
lonul de artă al Filialei laşi a 
UAP — 2003. 


COJOCARU Andrada 


Născută la 25 aprilie 1970 la 
Timişoara. Absolventă a Facul- 
tății de Drept „Nicolae Titulescu“ 
din Craiova. După 1990 a realizat 
la studioul de Radio din capitala 
Olteniei emisiuni pentru tineret 
(vârsta autoarei o recomanda 
pentru acest tip de programe!) 
precum Universitaria şi Amfi - 
teatrul tinereţii. Subiecte de in- 
teres general tratate în radiopro- 
grame precum Studioul cetățea- 
nului şi Bun venit la noi acasă — 

denotând o eficientă implicare re- 
portericească în problematica la 
zi a zonei. 

Andrada Cojocaru este au- 
toarea unui volum de poeme inti- 
tulat Jefuitorii de vise (Editura 
„Curierul doljean“ — 1999) care, 
probabil, va fi urmat şi de alte 
culegeri ce ar putea s-o impună în 
contextul generaţiei sale. 


COMĂNESCU Radu 


Născut la 20 octombrie 1956 
la Buzău. Absolvent al Facultăţii 
de Limba şi Literatura Română 
(secția română-engleză) a Uni- 
versității din Bucureşti. Colabo- 
rator, înainte de 1989, la Clubul 
artelor, devine după 1990 redac- 
tor la Programul III. Realizator al 
emisiunilor Călătorie în imposi- 
bil (1992-1996), Şcoala elitelor 


(1993-1996) şi Miracole şi fapte 
(1996-1997). Din 1997 este 
redactor în redacția emisiunilor 
literar-artistice. Realizează Al- 
manah. Supliment al Revistei 
Literare Radio (1996-1997) pe 
Canalul România Cultural şi ver- 
siunea nouă a emisiunii Miracole 
şi fapte (acelaşi canal) iar în 
1997-1998 produce pentru Cana- 
lul România Actualităţi emisi- 
unea Convorbiri creştine. Pre- 
ocupările susținute ale autorului 
pentru ştiinţele de frontieră şi 
ezoterism, ca şi consecvența 
urmăririi unor procese spirituale 
de anvergură, marchează şi acti- 
vitatea sa editorială. Radu Comă- 
nescu este autor — împreună cu 
Emilian M. Dobrescu — al unor 
cărți consacrate francmasoneriei: 
Francmasoneria. O nouă viziune 
asupra istoriei lumii civilizate 
(Editura Valahia — 1991), Istoria 
Franc-masoneriei (Editura Tem- 
pus, vol. I-II în 1992, volumul III 
în 1994). Volumele Parapsiholo- 
gia (Editura Freamăt — 1994) şi 
Miracole şi fapte din această 
lume (Editura Pantheon — Piatra- 
Neamţ, 1996) îşi trag substanța 
din emisiunile realizate de autor 
la Radio România. O Viaţă a 
sfântului Apostol Pavel, publica- 

tă cu pseudonimul Radu Diac, a 
apărut în anul 2002 la Editura 
Fundaţiei Anastasia, în colecția 
„Teologumene“, „cu binecuvân- 
tarea Î.P.S. Nicolae Corneanu, 
Mitropolitul Banatului“, lărgind 
spectrul preocupărilor lui Radu 
Comănescu în investigarea — la 
fel de patetică — a lumii păgâne şi 
a celei creştine sub semnul omu- 
lui dornic să-şi armonizeze aspi- 
rațiile trecătoare cu acelea ale 
unui univers veşnic. Emisiunile 
şi cărţile lui Radu Comănescu ex- 
primă o marcată nelinişte intelec- 
tuală, menită să forţeze frontie- 
rele cunoaşterii, cu riscul boico- 
tului unor contemporani. 


CONDIESCU N. M. 


| a 
La 


Născut la 2 octombrie 1880 la 
Craiova. Decedat la 15 iunie 
1939 la Bucureşti. Studii militare 
superioare. General şi aghiotant 
regal al lui Carol al II-lea. A fost 
preşedinte al Societăţii Scriito- 
rilor Români şi unul din liderii 
Societăţii Române de Radio - 
difuziune. A făcut parte în 1932 
din Consiliul de Administraţie 
prezidat de Alexandru Mavrodi. 
În 1933, 1934, 1935, 1936 — este 
Preşedinte al Consiliului de Ad- 
ministraţie. În toată această pe- 
rioadă funcția de vicepreşedinte a 
fost deţinută de Liviu Rebreanu. 
(În 11 ianuarie 1938 acesta 
notează în jurnal că „Șeicaru m-a 
asigurat că revine Condiescu la 
Radio şi eu, imediat, la pro- 
grame“. Informaţia s-a dovedit 
însă nerealistă). 

Prezenţa publicistică a gene- 
ralului Condiescu la microfon a 


73 


constituit o necesară pată de cu- 
loare, mai ales prin memorialele 
de călătorie consacrate unor 
spaţii oarecum exotice în care îl 
însoţise pe Principele Carol al 
României — cu un deceniu mai 
înainte — precum India (21 iulie 
1930), Egipt (9 august 1930), 
Japonia (27 august 1930), China 
(în mai multe emisiuni — din 10 
septembrie, 4 octombrie şi 31 oc- 
tombrie 1930). O dată cu sporirea 
atribuţiilor administrative s-a im- 
plicat în susținerea politicii ofi- 
ciale prin conferinţe despre Rea - 
lizările inițiativei particulare în 
aviație (15 aprilie 1935) sau despre 
Bucureştiul în ziua Restauraţiei 
(Universitatea Radio din 8 iunie 
1935). 

Scriitor astăzi uitat, N. M. 
(Nicolae-Matei) Condiescu a pu - 
blicat la doar 19 ani un volum de 
versuri sentimentale (Din lacrămi, 
1899). Sentimentalismul nu-l va 
părăsi nici peste decenii, fiind 
prezent şi în romanul Însemnările 
lui Safirim (prima ediţie în 1936, 
a doua în 1983). Mult mai 
„Ccitibile“ rămân notele de călă- 
torie din Peste mări şi țări (1922- 
1923). În cele două volume sunt 
cuprinse pagini despre spaţiul 
mediteranean (Egipt, Grecia) şi 


despre cel asiatic (India). Unele 
dintre ele au făcut obiectul amin- 
tirilor în conferințele radiofonice 
din 1930. 


CONSTANTINESCU 
Luminiţa 


Născută la 24 februarie 1949 
în localitatea Bărbuleţu, judeţul 
Dâmboviţa. Absolventă a Con- 
servatorului de Muzică „Ciprian 
Porumbescu“ din Bucureşti. Între 
1972-1979 a lucrat la Radiodi- 
fuziunea Română ca reporter, 
redactor şi realizator de emisiuni 
în redacţia emisiunilor muzicale. 
Între ciclurile realizate se numără 
Biografii muzicale, Al treilea 
gong, Vernisaje lirice, Am- 
fiteatrul artei lirice, Zig-zag 
muzical. În cuprinsul lor, au- 
toarea a realizat portrete radio- 

fonice ale unor solişti prețuiţi şi a 
prezentat opere mai puţin cunos- 
cute publicului, a întreprins in- 
cursiuni în genuri muzicale di- 
verse şi a oferit „lecţii“ în inter- 
pretarea unor mari solişti români. 
A realizat transmisii în direct din 
sălile teatrelor lirice din Bucu - 
reşti şi din ţară (emisiunea Seară 
de operă) şi a contribuit la lan- 
sarea multora din cântăreții care 
azi fac glorie țării pe marile scene 
ale lumii: Angela Gheorghiu, 
Ruxandra  Donose, Leontina 
Văduva... 

La Televiziunea Română — 
unde lucrează din anii '80 — Lu- 
minița Constantinescu şi-a valo - 
rificat din plin aptitudinile profe- 
sionale, experimentate cu succes 
în activitatea radiofonică. Zecile 
de convorbiri realizate cu perso - 
nalităţi muzicale româneşti şi 
străine sunt o certă dovadă a fap- 
tului că „Școala Radioului“ — cul- 
tivând oralitatea, rostirea firească 
— i-a folosit din plin acestei pro- 
fesioniste a mediei electronice 
care, prin emisiunile sale s-a afir- 
mat drept unul din principalii 
propagatori ai muzicii de operă în 
România. Multe din convorbirile 
avute în fața microfonului de 
către Luminiţa Constantinescu cu 
participarea unor distinse „voci 


lirice“ au apărut în volumele pu- 
blicate la Editura Info-Team 
(2001, 2003) Vă place opera? 
(interviuri cu Viorica Costescu- 
Duca, Cornelia Gavrilescu, Lucia 
Bercescu, Şerban Tassian, Magda 
Ianculescu, Valentin Teodorian, 
Nicolae Herlea etc.) şi Vă mai 
place opera? (cu mulți invitaţi 
din străinătate: Jose Carreras, 
Placido Domingo, Luciano Pava- 
rotti, Sir Georg Solti, dar şi cu 
artişti români în plină afirmare 
internațională, precum Ruxandra 
Donose şi Leontina Văduva). 


CONSTANTINESCU Titel 


Născut la 17 februarie 1927 la 
Râmnicu-Sărat. Studii filologice 
(Universitatea Bucureşti) şi 
cinematografice (IATC „I. L. 
Caragiale“). 

A lucrat timp de peste trei 
decenii la Radiodifuziunea Ro- 
mână unde s-a afirmat ca regizor 
al teatrului radiofonic. Fonoteca 
SRR deţine zeci de piese de 
teatru şi scenarii purtând semnă- 
tura sa (ca autor şi regizor). A 
făcut parte din generația unor 
profesionişti remarcabili care, 
preluând de la maeştrii mise-en- 
ondes Mihail Zirra şi Paul Strati- 
lat arta propagării hertziene a tex- 
tului dramatic au contribuit la 
sporirea prestigiului unui gen ra- 
diofonic foarte popular în prima 
jumătate de secol a existenţei ra- 
diofoniei în România. Între spec- 
tacolele radiofonice pe care le-a 
semnat în calitate de autor se 
află: Baladă cu femei şi copiii 
melci (1968), Bătrânul la 
poartă (1970), Groapa cu furni- 
ci (1972), Dimineaţă de toamnă 
(1973), Lauda câmpului (1984). 
Este autorul şi al altor piese de 
teatru, destinate scenei: Ja un cal 
şi zboară cu el (1987) şi Crângul 
meu cu măceşe roșii (1998), 
aceasta din urmă fiind probabil 
ultima sa lucrare literară, înaintea 
dispariției fizice. Scenariul radio- 
fonic Legenda ouălor roşii 
(1993) după Titela Haque este re- 
produs în volumul Legenda 


ouălor roşii şi alte poveşti, prin 
care Editura „Casa Radio“ valori- 
fică literatura pentru copii a cele- 
brei „Tanti Radio“ (col. „Radio- 
Prichindel“, 2004). A scris proză 
pentru copii (Poveşti, Editura 
Tineretului, 1950), Prietenii mei 
cei mici (Editura Tineretului, 
1958), S-au întors graurii (Editu- 
ra Tineretului, 1960), Omul de 
zăpadă (Editura lon Creangă, 
1971, cu o continuare, patru ani 
mai târziu: Ultimul om de 
zăpadă), dar şi pentru cititorii „în 
toată firea“ precum romanul 
Vacanţă cu lebădă (Editura Alba- 
tros, 1985). Un succes a fost in- 
discutabil jurnalul autorului, pu- 
blicat în anul 1996 la Editura Vic- 
tor Frunză sub titlul Frica şi alte 
spaime, un memorial menit să 
lămurească drame produse de is- 
toria recentă a României în con- 
ştiinţa unui scriitor care a traver- 
sat angoasele unui timp înghețat 
în lozinci partinice şi violentat de 
o represiune brutală. 

O carte apărută în 1999 la 
Râmnicu-Sărat — oraşul natal al 
autorului — prin grija Fundaţiei 
pentru Democraţie „Corneliu Co- 
posu“, adună poemele sale neti- 
părite în timpul vieţii, Moda de 
toamnă reprezintă încercarea sa 

de a supraviețui prin cuvânt. Mai 
bine de două decenii de poezie se 
află în aceste file, prefațate cu 
prețuire colegială de istoricul 
literar Al. Săndulescu: „Mă în- 
treb acum, citindu-i mănunchiul 
de versuri postume, aproape toate 
respirând un sentiment de însin- 
gurare, de durere înăbuşită, gata 
să răbufnească față de un regim 
opresiv, precum cel comunist, 
dacă Titel Constantinescu nu a 
cultivat insistent literatura pentru 
copii şi apoi regia spre a se feri de 
compromisurile politice pe care 
atâţia condeieri au fost nevoiţi să 
le facă“ — scrie fostul coleg de 
liceu şi de facultate al lui Titel 
Constantinescu care descoperea 
în „literatura de sertar“ a acestuia 
„tonul grav (...) dublat uneori de 
o ironie tăioasă“. Căci, „din pri- 
cina multelor potrivnicii ale 
vieţii, Titel Constantinescu a fost 
un mare nemulțumit, cu iluziile 
aproape mereu sfărâmate, pur - 
tând cu sine (şi nu era singurul) 
durerea de a nu se fi putut expri- 
ma aşa cum ar fi dorit-o“. 

La 18 octombrie 1985, în 
plină criză a sistemului politic de 
atunci, Titel Constantinescu scria 
în poezia ce avea să dea titlul vo - 
lumului său postum: „Se poartă 


tăcerea/ Se poartă însingurarea/ 
Se poartă lacrima,/ Se poartă 
frigul...“ (Moda de toamnă). 

După ce a suferit spaimele 
unei epoci demonice, Titel Con- 
stantinescu şi-a văzut iluziile în- 
gropate într-un alt timp, în care 
literatura nu ţine, din păcate, de 
foame. Şi nici de frig... 


CORBEA Ileana 


„i 


Născută la 1 februarie 1942 în 
localitatea Hăneşti, judeţul Boto - 
şani. Absolventă a Facultăţii de 
Filologie a Universităţii din 
Bucureşti. Angajată în septem- 
brie 1964 la Radiodifuziunea 
Română — prin repartiție guver- 
namentală — ca redactor stagiar, 
în redacţia emisiunilor. literare. 
Promovată prin concurs în func - 
tiile de redactor principal şi reali - 

zator. Între emisiunile realizate 
de Ileana Corbea cu un recunos- 
cut profesionalism se află: Prie - 
tenii mei, scriitori (evocări lite- 
rare), Amfiteatru literar (emi - 
siune săptămânală de teorie lite- 
rară), Ediţie radiofonică (studii 
monografice, dedicate scriitorilor 
clasici), Viaţa cărţilor (vizând 
actualitatea editorială), Cărţi, 
idei, manuscrise (emisiune de 
analiză a fenomenului intelectual 
românesc — clasic şi modern), 
Convorbiri peste timp (inter- 
viuri), Diaspora literară (emisi- 
une realizată în direct, de prezen- 
tare a scriitorilor români din 
exil). A mai colaborat la emisiu - 
nile Mari cupluri ale iubirii, 
Bibliotecă de literatură româ- 
nă, Acasă la... 

Emisiunile Ilenei Corbea se 
disting prin rigoare ştiinţifică, 
prin „dosarele emisiunii“ minu- 
țios pregătite, prin tonul echili- 
brat şi convingător. Multe din ele 
au îmbogăţit Fonoteca de Aur a 
Societăţii Române de Radiodi- 
fuziune, graţie mărturiilor esen- 
țiale aparţinând unor prestigioşi 
invitaţi. 

Împreună cu soțul său, isto- 
ricul literar Nicolae Florescu, a 
publicat mai multe cărţi ce valo- 


rifică tezaurul radiofonic exis- 
tent: Biografii posibile (trei volu - 
me de convorbiri, apărute între 
anii 1971-1983), Resemnarea 
cavalerilor (2002) şi Convorbiri 
prin timp (apărută în anul 2003 la 
Editura „Casa Radio“ şi lansată 
în cuprinsul celei de-a 11-a ediţii 
a Târgului Internațional de Carte 
Bookarest). 

Cu o modestie ce trebuie re- 
marcată, Ileana Corbea şi-a dă- 
ruit radioului naţional patru de - 
cenii de viaţă, îmbogăţind zestrea 
sonoră a acestuia. Mai tinerii săi 
colegi au putut desprinde din 
truda sa zilnică o lecție de ataşa- 
ment față de cultura română prin 
punerea inteligentă în valoare a 
mijloacelor de expresie radiofo- 
nică. Demersul său de restituire a 
valorilor exilului literar (între- 
prins alături de prestigiosul is- 
toric literar Nicolae Florescu şi 
de mai tinerele sale colege, Anca 
Mateescu şi Georgeta Drăghici) 
rămâne unul esențial. Integrarea 
în marea (şi indivizibila) lite- 
ratură română a miilor de pagini 
recuperate astfel nu poate fi con- 
cepută în afara acestor eforturi 
care au rodit grație competenţei 
şi tenacităţii Ilenei Corbea. Cea 
mai recentă dovadă o constituie 

„ediţia sonoră“ Gala Galaction 
îngrijită de ea în 2004 (Editura 
„Casa Radio”). 


COROIU Constantin 


Născut la 6 octombrie 1943 în 
localitatea Țifeşti, judeţul Vran - 
cea. Absolvent al Facultăţii de 
Filologie, Universitatea „Al. I. 
Cuza“ din laşi. Între 1967 şi 1985 
a fost redactor la Studioul de 
Radio laşi. Realizator de emi - 
siuni culturale. Între acestea s-au 
distins Jurnalul artelor — emi - 
siune consacrată literaturii şi 
artelor plastice, cu participarea 
unor autori şi artişti din princi- 
palele centre culturale ale Mol - 
dovei — şi Convorbiri literare 
(revista radiofonică mensuală, 
cuprinzând cronici literare, eseuri, 
dialoguri şi mese rotunde pe pro - 
blemele creaţiei artistice). 


Mulţi dintre invitaţii la micro- 
fon ai lui Constantin Coroiu pot 
fi întâlniți şi în paginile unor cărți 
semnate de acesta: Dialoguri lite- 
rare I (1976), Dialoguri literare 
II (1980). Publicistică literară ex- 
presivă în volumele: Tinerețea lui 
Gutenberg (1982), Dialog în ac- 
tualitate (1985), Mărturii în timp 
(1997), Paradisul  perisabil 
(2002), Paralele inegale (2003). 
Această — cea mai recentă apa - 
riţie editorială (Polirom) se do- 
reşte — în viziunea autorului — 
„un document intelectual de 
tranziţie“, grupând o serie de in- 
terviuri cu personalităţi ale vieţii 
noastre culturale de-a lungul unui 
deceniu (1993-2003) ca şi un „in- 
terviu imaginar“ cu mentorul ju- 
nimist de cândva, lacob Negruzzi. 
Jurnalist incisiv (comentariile 
sale din „Adevărul“ şi „Adevărul 
literar şi artistic“ — publicaţii al 
căror redactor este — o dovedesc), 
Constantin  Coroiu semnează 
frecvent în paginile unor gazete 
şi reviste ieşene (,„Evenimentul“, 
„Convorbiri literare“, „Saeculum') 
dezvăluindu-şi mereu ipostaza 
militantă a personalităţii. Croni- 
cile sale literare se înscriu în zona 
apărării „moralității artei“ şi a 
mesajului transparent. Chiar 

după abandonarea Radioului 
(impusă de măsuri administra- 
tive) a continuat să consacre ra- 
diofoniei eseuri apărute în pagi - 
nile unor importante publicații 
din Bucureşti („Adevărul literar 
şi artistic“) şi Iaşi („Convorbiri 
literare“, „Cronica“. 


COZMA George Florin 


Născut la 17 decembrie 1945 
la Câmpulung Muscel, judeţul 
Suceava. Decedat la 4 octombrie 
1996, în Bucureşti. Absolvent al 
Şcolii Superioare de Ofiţeri 
„Nicolae Bălcescu“ din Sibiu şi 
al Facultăţii de Ziaristică — Bucu- 
reşti. Realizator al emisiunii Ora 
armatei, s-a distins pin modul 
profund uman de a aborda actua- 
litatea ostăşească, obiect al radio- 
programului amintit, acordând 


cuvântului şi rostirii acestuia un 
rol esenţial în comunicarea cu as- 
cultătorul. 

Făptură eminamente lirică, 
George Florin Cozma a lăsat 
amintirea unui admirabil confrate 
şi pe aceea a unui scriitor hărăzit. 
A debutat în literatură cu volumul 
Oglinzi în rouă (Editura Emines- 
cu, 1974) ca laureat al concursu- 
lui de debut al editurii amintite. 
Poezia sa a fost receptată drept 
expresia unui talent spontan de- 
notând, — după cuprinzătoarea 
formulă critică a lui Ştefan Au- 
gustin Doinaş — „stăpânire depli- 
nă a versului, irezistibilă tentaţie 
a rimei, eleganţă şi rafinament al 
frazării, sentimentalism abia de - 
ghizat, sugestie sprintenă a unui 
vers de cultură şi sensibilitate cu 
care, din păcate, nu suntem ispi- 
tiți destul de des...“ Prin tot ceea 
ce a scris — chiar şi în condiţiile 
impuse de alinierea la aşa-zisa 
„literatură ostăşească“ — autorul a 
rămas acelaşi spirit cast, refuzând 
canonul oficial. Dovadă, apari- 
țiile sale de la Editura Militară: 
Anotimp (1975), Pajiştea cu stra- 
furi (1977), Pecete de etern 
(1982) — cărți de poezie cărora li 
se alătură Ostașul de la microfon, 
Cadenţe şi Apartamentul de la 

etajul 18 (aceasta din urmă în co- 
laborare cu loan Chilom) — în 
care mesajul aşa-zis „educaţio- 
nal“ este filtrat de evidenta sa 
vocaţie lirică. 

„De unde să te-ncep, eterni- 
tate?“ — Acest vers dintr-un trip- 
tic postum (ABC) ar putea consti- 
tui emblema întregii opere lite- 
rare a acestui scriitor în uniformă 
care nu s-a sfiit să cultive boema 
ca o parte substanțială a specta- 
colului vieții şi al poeziei. 
Colonel al Armatei Române, 
George Florin Cozma a produs 
nu o dată, superiorilor săi, veri- 
tabile şocuri prin modul deschis, 
liber de a-şi gândi şi ordona exis- 
tența. La fel se întâmplau lu- 
crurile şi în poezia sa (,„Cenuşă, 
crâng şi cântec, ghicitoare“) 
compunând imaginea aceluiaşi 
refuz al supunerii față de inflexi- 
bilitatea canonului. „Bun poet, 
expresie cultivată“ — avea să 
noteze criticul literar Nicolae 
Manolescu despre acest scriitor 
elegiac, păstrând în sufletul şi 
cugetul său puritatea Bucovinei 
din care venea. 

Gazetarul George Florin 
Cozma a pus rânduială în memo- 
riile generalului — locotenent(r) 
Emilian Ionescu (În uniformă 


pentru totdeauna) — militar ce a 
jucat un rol important — în cali- 
tatea sa de aghiotant regal — în 
desfăşurarea evenimentelor de la 
23 august 1944 şi care, ca mulți 
ofițeri ai Armatei Române avea 
să pătimească — în regimul comu- 
nist — sub povara unor lungi 
pedepse carcerale. 

Multe pagini rămase în manu- 
scris (proză literară, jurnal, 
poezie) au fost publicate de con- 
frații săi de la revista „Viața ar- 
matei“ care au inițiat şi un con- 
curs literar purtând numele lui 
George Florin Cozma. 


CRAINIC Nichifor 


Născut la 24 decembrie 1889 
în localitatea Bulbucata, judeţul 
Giurgiu. Decedat la 21 august 
1972 în Bucureşti. Licenţiat al 

Facultății de Teologie din Bucu- 
reşti (1916) cu specializări la 
Viena (1920-1922). Profesor uni- 
versitar. A fost preşedinte al Con- 
siliului de Administraţie al SRR 
(între 5 octombrie 1940 — 25 ia - 
nuarie 1941) într-unul din cele 
mai dramatice şi confuze mo- 
mente din istoria țării şi, implicit, 
a Societăţii Române de Radiodi- 
fuziune. E vorba de perioada 
„statului național legionar“ care 
s-a încheiat cu rebeliunea le- 
gionară din ianuarie 1941 îm- 
potriva generalului Antonescu. În 
noul guvern este numit (pentru 4 
luni) ministru al Propagandei 
Naţionale, funcţie pe care o 
deținuse (pentru câteva zile: 30 
iulie — 6 august 1940 şi în guver- 
nul Gigurtu). A fost unul dintre 
primii intelectuali români care au 
îmbrăţişat cauza radioului. Codi- 
rector (cu Cezar Petrescu) al re- 
vistei „Gândirea“ (1926-1928) şi 
director al acesteia (1928-1940). 
Doctrina „gândiristă“ şi-a tras 
esenţele în primul rând din gândi- 
rea teologică a lui Nichifor 
Crainic (nume la naştere: Ion 
Dobre), autor al unor lucrări pre- 
cum Puncte cardinale în haos 
(1936), Ortodoxie şi etnocraţie 
(1938) şi Nostalgia paradisului 
(1940) care-i fixează efigia de 


„apărător al creştinismului orto- 
dox“. „Spiritualitatea e, fireşte, 
efectul unui principiu istoric uni- 
versal reflectat în fapta omului. 
Spiritualitatea românească e 
modul istoric cum s-a răsfrânt 
spiritul în gândul şi în fapta 
poporului român [...]. Spirituali- 
tatea în istorie e un fenomen în 
veşnică mişcare, pe plan concret 
în veşnic progres, pe plan creator 
în veşnică înnoire. Acestei spiri- 
tualități i-am spus de multe ori 
tradiţie sau tradiționalism dar, am 
adăugat imediat: tradiționalism 
dinamic, spre a-l deosebi de pa- 
seism, care are un sens reac- 
ționar““. În aceste fraze aflăm, 
poate, cheia înţelegerii întregii 
filosofii a lui Nichifor Crainic. 

În conferințele sale de la 
Radio religia a reprezentat o con- 
stantă, fie că e vorba de Con- 
ferința religioasă din 21 noiem- 
brie 1929, de Frumuseţea psal- 
milor (Universitatea Radio din 
29 ianuarie 1932), de Mit şi re- 
ligie (Universitatea Radio din 6 
februarie 1935) sau de Puterea 
înnoitoare a religiei (4 octombrie 
1940). 

La 12 octombrie 1939 citea 
câteva pagini din Nostalgia pa- 
radisului, curs universitar editat 
în 1940. 

Nichifor Crainic a fost profe- 
sor la Facultăţile de Teologie din 
Chişinău (1926-1931) şi Bucu - 
reşti (1932-1944). Influenţa sa 
asupra tinerei generaţii a fost 
considerabilă, comparabilă doar 
cu acea, exercitată, în aceeaşi pe- 
rioadă, de profesorul Nae lones- 
cu. A crezut sincer în Țara de 
peste veac (titlul volumului din 
1931), subliniind nu o dată că 
„sensul istoriei noastre nu e unul 
pasiv“, elogiind „efortul istoriei 
noastre de-a nu se da bătută, de-a 
se lua la luptă cu imposibilul şi 
chiar de a-l învinge“. 

Conferinţele radiofonice ale 
lui Nichifor Crainic au exprimat 
aceste convingeri puternice care, 
după 1944, aveau să-l transforme 
pe autor într-unul din cei mai 
vânaţi inamici ai noilor stăpâni ai 
țării care-l declaraseră „criminal 
de război“. La capătul a trei ani 
de hăituire, Crainic avea să fie 
arestat în 24 mai 1947. După o 
scurtă detenţie la închisoarea 
Văcăreşti a fost transferat la Aiud 
unde, fără o hotărâre judecătore- 
ască, a rămas în temniţă timp de 
15 ani, până în 1962, când a fost 
eliberat. 

Într-un memoriu-răspuns la 
actul de acuzare din 1947 scri- 


itorul-filosof arăta limpede: „în 
publicistică eu am fost un anima- 
tor cultural şi un îndrumător reli- 
gios“. Conferinţele sale de la 
Radio demonstrează cu prisosinţă 
acest fapt. Ele sunt — după 
aprecierea istoricului Eugen 
Denize — „încercări de explicare 
a lumii prin prisma creştinismu- 
lui“. (v. Istoria Societăţii Române 
de Radiodifuziune, vol. I, partea 
I, pag. 198). Autorul lor a utilizat 
forța de pătrundere a mesajului 
radiofonic pentru a amplifica 
ecoul „Gândirii“ (revista avea un 
tiraj limitat, de doar 2 000 de ex- 
emplare) în încercarea acesteia 
de a consolida „o mare spirituali- 
tate“ aliniată „dezvoltării istorice 
a poporului nostru şi care a dat 
impulsul viu a toată frumuseţea 
rămasă până azi gloria noastră în 
lume“. 

CRĂCIUN Boris 


Născut la 12 februarie 1939 la 
Chişinău. Absolvent al Facultăţii 
de Filologie — Universitatea „Al. 
I. Cuza“ din Iaşi, promoţia 1961. 
Din 1964 şi până în 1996 a lucrat 
la Studioul Teritorial de Radio 
Iaşi, ca realizator de emisiuni şi 
şef al secţiei emisiuni educative. 
I-a închinat domnitorului Alexan- 
dru loan Cuza un serial radiofo - 
nic de succes (Zimbrul şi vultu- 
rul) şi a realizat anchete şi repor- 
taje. 

A debutat în volum cu mono- 
grafia Ruginoasa (1969), dedi- 
cată unei aşezări moldave aureo- 
lată de prezenţa, în vatra sa, a 
reședinței lui Cuza. În 1985 a 
tipărit la Editura „Eminescu“ un 
volum de reportaje intitulat 
Metropola de pe cele 7 coline, 
consacrată Iaşiului vechi şi nou. 
Mai multe romane: La porțile 
Orientului (1980), Taciturnul 


(1990), Moldova plânge (1993), 
Bandiţii şi jandarmii (1993) 
mărturisesc ambițiile epice ale 
autorului. Un volum de Teatru is- 
toric (1995) grupează piese de 
teatru puse în undă la studiourile 
din Bucureşti şi laşi în ideea rea- 
lizării unei „epopei dramatice a 
neamului românesc“, de la Bure- 
bista până în vremurile moderne. 
Devenit — după 1996 — editor (di- 
rector şi patron al Editurii 
„Porţile Orientului — Casa Şcoli- 
lor Iaşi“), Boris Crăciun a publi- 
cat tot felul de cărţi, de la Istoria 
ilustrată a Românilor la Legende 
fantastice din România pitore- 
ască şi de la Copilăria lui Isus la 
Regii şi reginele României. A re- 
povestit — sub forma unor rezu- 
mate conştiincioase — ad usum 
Delphini capodopere ale litera- 
turii universale (Epopeea lui 
Ghilgameş, Cântecul nibelun- 
gilor, Tartarin din Tarascon etc.) 
incluse în antologii şcolare me- 
nite să stârnească gustul pentru 
lectură al şcolarilor leneviți. 
Considerându-se „cel mai 
prolific autor de literatură pentru 
copii şi tineret şcolar din zona 
Moldovei“, Boris Crăciun pare 
însuflețit de aceleaşi idealuri gi- 
gantice care-l animă şi pe fratele 

său Victor Crăciun cel care, 
deținând funcţia de preşedinte al 
„Ligii culturale a românilor de 
pretutindeni“ se socoate a fi chiar 
un lider istoric al acestora... 


CRĂCIUN Gilia-Ramona 


Născută la 26 septembrie 
1968 la Ploieşti. Absolventă a 
Facultăţii de Litere — Universi- 
tatea Bucureşti — secția română- 
portugheză. Cursuri de traducă- 
tori portugheză-engleză la Uni- 
versitatea Clasică din Lisabona. 
Din 1999 lucrează la Radio Ro- 
mânia Internaţional — secţia emi- 
siunilor în limba portugheză — 
unde realizează Radiomagazin 
(program de informaţii, interviuri 
şi divertisment — cu participarea 
unor invitaţi prestigioşi), Ultima 
oră (actualitatea românească şi 


internațională în expresia ei poli - 
tică, socială şi culturală). Intervi- 
uri cu personalități politice şi 
diplomatice. Moderator al talk- 
show-ului Cafeaua de luni. 

Gilia-Ramona Crăciun a tra- 
dus O viziune asupra lumii con- 
temporane de Yves Gandra Mar- 
tins şi Curs de drept internaţional 
public de J. F. Rezek — îmbogă- 
tind cunoaşterea în aria de acțiu - 
ne a politologiei şi dreptului. A 
colaborat de asemenea la rea- 
lizarea numărului pe care revista 
Secolului XX l-a consacrat litera- 
turii braziliene (1998). 


CRĂCIUN loan 


Născut la 15 noiembrie 1954 
la Timişoara. Absolvent al Facul - 
tății de Litere din oraşul natal. 
Din 1992 este angajat al Studi- 

oului de Radio Timişoara al cărui 
colaborator devotat fusese încă 
din timpul studenţiei. Realizator 
al emisiunilor interactive 15 mi - 
nute fierbinţi şi Voci din cotidi- 
an, ca şi al programului de confe- 
siune ecumenică Universul cre - 
dinţei. 

Este autorul volumelor de 
versuri Blândul ceas al reîn- 
toarcerii (1994), Răsăritul trădat 
(1996), Desert (2000) ca şi al 
cărții de publicistică Noi am fost 
zeii zilei, apărut în 1994 şi reedi- 
tat — într-o formulă ceva mai 
amplă — în anul 2001. 


CRĂCIUN Victor 


Născut la 16 iulie 1934 la 
Chişinău. Absolvent al Facultăţii 
de Istorie-Filologie, Universitatea 
„Al. I. Cuza“ din Iaşi, promoţia 
1956. Doctor în ştiinţe filologice. 


În 1964 este angajat redactor 
la Radiodifuziunea Română, în 
redacţia culturală, unde va fi pro- 
movat şef de secţie (1966) şi sec- 
retar general de redacţie (1967). 
Între 1972-1977 lucrează la Tele- 
viziune ca redactor-şef adjunct la 
redacţia de programe. Revine la 
Radio în 1977, în redacţia Teatru 
radiofonic şi, ulterior în redacția 
culturală unde realizează emisiu- 
nile Scriitori la microfon şi Re- 
vista literară radio. 

Părăseşte instituţia la 1 ianua- 
rie 1991 — când devine director al 
Editurii pentru Turism (de la 
1 august 1991 este şi subsecretar 
de stat la Ministerul Afacerilor 
Externe pentru relațiile cu Repu - 
blica Moldova — până la desfi- 
inţarea acestui post). 

Victor Crăciun este iniţiatorul 
vestitelor „poduri de flori de la 
Prut“ şi al Congresului Spiritu- 
alități Româneşti de la Băile-Her- 
culane. Membru al multor orga- 
nizaţii şi societăţi literare, artis- 
tice, turistice etc. din România, 
Republica Moldova, Iugoslavia, 
Austria, Ungaria, Grecia, Ucraina, 
Italia. Din 1989 este preşedintele 
Ligii culturale pentru unitatea 
românilor de pretutindeni şi di- 
rector al publicației „Neamul 
românesc“ (relansând idealurile 

lui N. Iorga). Sinteza preocupă - 
rilor sale în domeniu este oferită 
de volumul Conceptul de romă- 
nitate la români (2003), repre- 
zentând „o primă abordare a pro- 
blemei“ şi având un motto emi- 
nescian: „Suntem români şi 
Punctum“. 

In perioada cât a condus ofici- 
ul de publicații şi tipărituri al Ra- 
dioteleviziunii Române (1969- 
1972) a editat Radiofonice (an- 
tologie, 1970), Cultura la Radio 
(antologie, 1970) şi monografia 
Eminescu la Radio (1970). 

A prefațat şi îngrijit volumul 
Mărturisire (1971) de Vasile 
Ionescu, fost director general al 
SRR în timpul celui de-al doilea 
război mondial (despre acţiunea 
Radiodifuziunii în timpul rebeli- 
unii legionare şi în momentele 
din august 1944). Alte lucrări 
documentare: Contribuţii la bi - 
bliografia Radioteleviziunii Ro - 
mâne (1971), Teatrul radiofonic 
(1972), O istorie a literaturii 
române la microfon (teză de doc- 
torat susținută în 1973 la Institu- 
tul de Istorie şi Teorie Literară 
„G. Călinescu“ — Bucureşti, con- 
ducător ştiinţific fiind Ovidiu Pa- 
padima), Articole vorbite (1974), 
Manuscrise şi voci (1977), Con- 
fesiuni sonore (1980), Scena un- 
delor (1980). 


A închinat evocări radiofonice 
lui Mihai Eminescu (Om şi lucea - 
făr), lui Constantin Brâncuşi 
(Procesul „Pasărea Măiastră“) 
şi a dramatizat Neamul Şoimă- 
reştilor de Mihail Sadoveau. A 
scris o Biografie a teatrului ra- 
diofonic (dezvoltare a studiului 
său din 1972). 

Bibliografia sa este însă mult 
mai amplă şi vizează nu doar ra- 
dioul şi televiziunea, ci şi critica 
şi istoria literară, de artă plastică 
şi chiar muzicală. A semnat zeci 
de prefețe, postfeţe şi comentarii. 
Editor de calendare şi de an- 
tologii. Între ediţiile critice tre- 
buie menţionat — în concordanță 
cu lumea radioului pe care a slu- 
jit-o cu devotament — volumul 
Gânduri albe, aparţinând lui 
V. Voiculescu, fondatorul Revis- 
tei literare Radio (apărut în 
1986, cu o prefață de Şerban 
Cioculescu). 

Cercetător harnic şi adeseori 
inspirat, Victor Crăciun este 
primul istoric de vocaţie al Ra- 
diodifuziunii Române, asumân- 
du-şi rolul de pionier în conser- 
varea şi punerea în valoare a unor 
segmente esenţiale din viața 
instituţiei. 


87 


CREŢU Cătălina 


Născută la 7 iulie 1954 în 
oraşul Roman, judeţul Neamţ. 
Studii pedagogice. Din 1995 este 
secretar de redacție la Studioul 
teritorial de Radio Constanţa. Re- 
alizează rubrica Prietena mea, 
cartea, în cadrul emisiunii Inter- 
ferenţe culturale. Coordonator 
de cenacluri literare, publică în- 
deosebi în paginile presei cons- 
tănţene: „Tomis“, „Metafora“ ş.a. 
Poeziile sale sunt reunite în câte- 
va volume de versuri: Solilocvii 
pontice (Editura Poesis), Înalt 
onor sub flamuri de eroi (Editura 
Militară) şi Anticar de nopți (Edi- 
tura Metafora). 


CULEA Apostol 


Născut la 13 august 1882 în 
localitatea Sudiţi, judeţul Ialo- 
miţa. Decedat în anul 1949. Insti- 
tutor cu specializări în Italia, a 
fost, după unirea Basarabiei cu 
România, şeful serviciului de 
propagandă culturală în această 
provincie (1918-1922). A deţinut 
funcţii importante în Ministerul 
Instrucțiunii Publice şi în cuprin- 
sul Fundaţiei Culturale „Princi - 
pele Carol“ (ca şi confratele său 
Gh. D. Mugur, fondator al Socie - 
tății Române de Radiodifuziune). 

Din 1931, Apostol D. Culea a 
fost membru al Comitetului de 
programe al SRR, desfăşurând şi 
o bogată activitate publicistică în 
coloanele sonore ale Radioului. 
Multe din prestațiile sale erau 
legate de specialitatea sa de bază, 
pedagogia. A conferenţiat despre 
Școala în aer liber (Universi- 

tatea Radio de vară, din 6 iunie 
1930) şi despre Adaptarea învă - 
țământului la viața locală (28 fe- 
bruarie 1932), despre Literatura 
copilului şi adolescentului (Uni- 
versitatea Radio, din 4 februarie 
1934) şi Organizarea cititului la 
copii şi tineret (Universitatea 
Radio din 8 martie 1934). 

A susținut rubricile Veştile 
săptămânii (1930-1931) şi In- 


formaţii şcolare (1931-1932). 
Preocupări legate de punerea în 
valoare a folclorului românesc, 
de stimulare a obiceiurilor legate 
de munca la sate şi de afirmare a 
valorilor morale în universul 
rural. Astăzi, publicistica sa poate 
părea perimată, autorul dând 
cercetătorului impresia unui activ 
poligraf. În epocă, truda sa şi-a 
vădit, neîndoielnic, eficienţa. 


DAMIAN George 


Născut la 24 martie 1927 în 
localitatea Zlătunoaia, judeţul 
Botoşani. Decedat la 7 august 
1998 la Suceava. 

Absolvent al Facultăţii de 
Drept — Universitatea Bucureşti, 
promoţia 1953. A fost magistrat 
la Rădăuţi şi Gura Humorului ca 
şi activist cultural la Suceava. 
Timp de două decenii (până în 
1990, anul pensionării) a înde - 
plinit funcţia de corespondent al 
Radiodifuziunii Române pentru 
judeţele Suceava şi Botoşani. 
Prezenţă activă în programele de 
actualități şi colaborator al emi- 
siunilor culturale de la Radio 
Bucureşti şi Radio Iaşi. 


Membru al Uniunii Scriito- 
rilor din România, George 
Damian este autorul mai multor 
volume de versuri şi al unor cărţi 
pentru copii, acestea din urmă 
valorificând pasiunea sa pentru 
universul silvestru şi pentru 
vânătoare. 

A debutat editorial cu volu- 
mul de poeme Din nord (Editura 
Junimea — 1972) cuprinzând 
declaraţia sa de iubire pentru 
meleagul natal al Țării de Sus a 
Moldovei. Tonul celebrator se 
păstrează şi în Pădurea romă - 
nească (Editura Eminescu — 
1976): „N-am ştiut niciodată să-ți 
laud deplin/ Zborul luminând din 
zare în zare;/ N-am ştiut nicio- 
dată învins să rămân/ Prea mult 
lângă umbra pădurilor tale“. 
Treptat, treptat, poezia lui George 
Damian s-a emancipat de decla- 
rativismul şi de festivismul ini- 
țial, ţintind cu folos teritorii de 
simţire proprii autorului: melan- 
colia iubirii, primejdiile existen- 
tei, întomnarea sufletului. Târziu, 
în decembrie (Editura Junimea — 

1981) şi Noapte de grație (Edi - 
tura Eminescu — 1982) pot asigu- 
ra piesele esenţiale ale unei posi- 
bile antologii din creația — însu- 
mând aproape o jumătate de veac 
— acestui fragil (şi patetic toto- 
dată) fiu al Moldovei de Sus. 


DANDU Nicoleta 


Născută la 8 septembrie 1954 
la Piatra-Neamţ. Absolventă a 
Facultăţii de Filologie — Univer- 
sitatea Bucureşti. Doctor în filo - 
logie. 

Din 1990 — redactor de rubri - 
că la Radio România Internați - 
onal, emisiunea în limba română, 
unde a realizat reportaje şi inter- 
viuri, dar şi programe de autor 
(Magazin duminical). Din sep- 
tembrie 1996 este realizator coor- 
donator la Radio România Cul- 


tural (Tentaţii culturale, Eveni- 
mente internaţionale, O oră — 
redactor). A fost corespondent 
SRR la Chişinău şi a participat la 
diverse reuniuni ale Institutului 
Internaţional de Presă. Comuni- 
carea sa despre Patrimoniul cul- 
tural audio al Societăţii Române 
de Radiodifuziune susţinută la 
colocviul „Patrimoniul cultural 
național. Strategia conservării — o 
strategie a integrării în circuitul 
valorilor europene“ (Bucureşti, 
22-23 septembrie 2000) a fost 
publicată în volumul apărut — sub 
genericul colocviului — la Editura 
Univers Enciclopedic în acelaşi an. 
Este autoarea unui volum de 
versuri, intitulat simplu: Auto- 
portret şi a unei lucrări de oare- 
care complexitate istorică: In- 
trarea românilor în modernitatea 
europeană. Presă, modele, men- 
talităţi, imagine (Editura Anima, 
2003). Cartea s-a născut şi ca ur- 
mare a investigaţiilor făcute pen- 
tru redactarea cursului ţinut ca 
lector universitar de către autoare 
la Facultatea de Ştiinţele Comu- 
nicării din cadrul Universității 
Ecologice din Bucureşti. 

DARABAN Şerban 


i. ai 


~ D 
"y 

Născut la 23 octombrie 1948 
în localitatea Cotnari, județul 
Iaşi. Absolvent al Facultății de 
Ziaristică din Bucureşti. 

Din 1976 este reporter la Stu- 
dioul de Radio Iaşi, iar din 1982 
— realizator de emisiuni (actua- 
lități politice, sport, social-eco- 
nomice). 

Din 1985 — corespondent al 
Radiodifuziunii Române pentru 
judeţele Iaşi şi Vaslui, iar din 
1998 — director adjunct al Studi- 
oului de Radio Iaşi. Jurnalist ex- 
perimentat, specializat în dome- 
niul „actualităţii radiofonice“, 
Ştefan Daraban şi-a expus opini- 
ile legate de profesia îmbrăţişată 
din vocaţie în Al II-lea început — 
eseu consacrat aniversării a 60 de 
ani de existență (de două ori 
suprimată!) a Studioului Iaşi, în 
Statuete de zei (omagiu adus slu- 
jitorilor şi fondatorilor radio- 


foniei româneşti) şi în Spre ce ne 
îndreptăim? Radioul de mâine (arti- 
col apărut în culegerea 60 de ani de 
radiofonie în Moldova — 2001). 

Ştefan Daraban este autorul 
unui roman intitulat Căile Dom- 
nului, tipărit la Editura Porţile 
Orientului — condusă de con- 
fratele său Boris Crăciun —, un 
roman în care experienţa jurnalis- 
tică l-a ajutat „să descifreze ceva 
din tumultul unor biografii con- 
sumate în incandescenţa unui 
timp fără întoarcere“ (mărturia 
aparţine autorului). Talent epic 
real, exersat pe realităţile româ- 
neşti haotice din perioada indus- 
trializării forțate a economiei 
naţionale. 


DAUŞ Ludovic 


Născut la 19 septembrie 1873 
la Botoşani. Decedat în anul 1953 

la Bucureşti. A fost subdirector 
general (director general adjunct 
după actuala organigramă) al So- 
cietății Române de Radiodifuzi- 
une în deceniul patru al secolului 
trecut. Pe lângă munca de organi- 
zare şi îndrumare presupusă de 
funcţia deţinută a colaborat la 
programele radiofonice în cali- 
tatea sa de scriitor. Între con- 
ferințele ţinute la microfon se 
numără Tragedia imperială rusă 
(în emisiunea Universitatea 
Radio din 24 mai 1930, ora 
19.00) şi Asasinatul sovietic — 
cauze şi urmări (în Programul 
de după amiază din 11 iunie 
1930, ora 19.30). A fost unul din- 
tre apropiații lui Liviu Rebreanu, 
care îl pomeneşte (uneori alături 
de Ecaterina Dauş, soţie) de mai 
multe ori în jurnal în contexte ce 
denotă o amiciţie de familie: 
„Azi am avut pe Dauş cu doam- 
na, care vor veni poimâine la 
dejun“ (duminică, 9 februarie 
1936, Bucureşti); „Dim[ineaţa] 
aduc de la gară pe soţii Dauş“ 
(miercuri, 19 august 1938, Valea 
Mare); „... am fost la Piteşti pen- 
tru instalator şi la cofetărie cu 
Dauşii“ (sâmbătă, 13 august, 
Valea Mare); „Azi dimineaţă am 
fost la 11, la Ralea, ministrul 


Muncii, pentru a accelera legea 
pensiilor scriitorilor, împreună cu 
Demostene Botez, Arghezi, Sor- 
bul, Corneliu, Dauş etc.“. 

Ludovic Dauş (fiul unui in- 
giner din Boemia şi al unei 
nepoate a lui Costache Negri) a 
publicat volume de versuri pre- 
cum În zări de foc (1915) şi Dru- 
mul sângelui (1924), poeme dra- 
matice (Blestemul — 1904, Doam- 
na Oltea, mama lui Ștefan — 
1906, Joana — 1942) şi mai multe 
romane:  Străbunii — 1900, 
Duşmani ai neamului — 1904, 
Iluzii — 1908. 

Mai multe pagini din romanul 
Drăceasca schimbare de piele — 
publicat în 1927 au fost citite de 
autor la Radio în 20 septembrie 
1929. Ludovic Dauş a fost şi un 
harnic traducător din William 
Shakespeare, Molière, E. T. A. 
Hoffman, Victor Hugo şi Gustave 
Flaubert. „Repertoriul“ de tra- 
ducător îl recomandă ca pe un 
avizat al marii literaturi eu- 
ropene. Din păcate, cărţile sale au 
rămas într-un con de umbră pre- 
lungit şi e greu de presupus că 
vreo tentativă de restituire a lor 
publicului cititor ar putea fi încu- 
nunată de succes. 

DIACONESCU loana 


Născută la 21 iulie 1947 la 
Bucureşti. Absolventă a Facul- 
tății de Filologie, Universitatea 
Bucureşti (secţia română-itali- 
ană). Măsurată în ani, activitatea 
sa la Radio — nu foarte nume- 
roasă (1994-2000) — s-a dovedit 
oportună pentru îmbogățirea fo- 
notecii instituţiei cu noi emisiuni 
de versuri, în interpretări acto - 
riceşti de excepţie. Rubrica zil- 
nică Poezie românească a bene- 
ficiat de prezenţa unor autori im- 
portanţi, ca şi de selecţia compe- 
tentă a versurilor, operată de real- 
izatoare în ideea alcătuirii unei 
florilegiu liric revelator pentru 
valorile poeziei române. Din 
iunie 2002, Ioana Diaconescu a 
iniţiat în calitate de colaborator 
extern, pe postul România Tine- 
ret, emisiunea Curs întreg de 
poezie românească — o veri- 


tabilă antologie din creația celor 
mai reprezentativi poeți clasici şi 
moderni, cu prezentări binevenite 
ale acestora. 

Membră a Uniunii Scriitorilor 
din România, loana Diaconescu a 
debutat editorial în fosta colecţie 
„Luceafărul“ (ESPLA, 1967) cu 
volumul Furăm trandafiri — 
anunțând o poetă a trăirilor oca- 
zionale puternice. Pecetea mira- 
culos-adolescentină a acelor ver- 
suri va fi regăsită şi în volumele 
ulterior apărute (chiar dacă, în 
admirabila sa antologie de autor 
Tratat de amintiri neverosimile, 
apărută în anul 2000 la Editura 
Eminescu, loana Diaconescu va 
ignora placheta de debut, nein- 
cluzând-o). Au urmat volume 
precum: Jumătate zeu (1970), 
Adagio (1973), Taina (1976), 
Amiaza (1978), Poetica (1981), 
Vârtejul şi lumea (1982), Amin - 
tiri neverosimile (1983), Herb 
(1987), Poemul cu părul alb 
(1994), Corp în cădere (1998), 
Arcadia (1999). Despre poezia 
autoarei, criticul literar Liviu 
Grăsoiu nota aceste fraze menite 
să-l ajute pe cititor în decriptarea 
codurilor esenţiale aflate în lirica 
Ioanei Diaconescu: 

„Cântecele compuse acum au 
freamătul senzualităţii şi lumi- 

nozitatea inocenţei, au tensiunea 
aşteptărilor pline de speranță şi 
dăruirea frenetică atunci când 
bărbatul se află alături; actul spus 
cu arta exerciţiului îndelungat, 
vizibil în metaforele străluci- 
toare, în formulări de abilă ambi- 
guitate. Doamna loana Diacones- 
cu rămâne mereu sub aura es- 
teticului, erosul convertindu-se în 
stări şi imagini compuse cu vir- 
tuozitate“. Judecăţile critice ale 
cronicarului (exprimate la Radio, 
în 4 mai 1997) vizau versurile din 
volumul Sunetul trupului meu 
(Editura Helicon, 1997), dar ele 
se pot aplica şi altor cărţi ale au- 
toarei, poezia Ioanei Diaconescu 
fiind un „spectacol când grațios, 
când pasional“ fără întreruperi 
brutale ori modificări de registru 
— de la un op liric la altul — gene - 
rate doar de dorinţa de a consuma 
şi alte experiențe poetice la 
modă, după cum se întâmplă, cel 
mai adesea, în cazul altor poete. 

Scriitoarea a mai publicat 
proză pentru copii în volumele 
Povești mai mici pentru copii mai 
mari (1996) şi Poveste cu un 
vampir şi două pisici (2002) — 
această carte fiind distinsă cu 
Premiul Asociaţiei Scriitorilor 
din Bucureşti. 


Ioana Diaconescu a tradus 
singură — sau în colaborare — 
volume de versuri şi proză sem- 
nate de Raul Gomez Garcia, 
Jovan Strezovski, Anna Kalan- 
dadze. Echivalările din Stephane 
Mallarmé (Divagații. Igitur. O 
lovitură de zaruri) au dovedit o 
surprinzătoare consonanță a aces- 
tei poete a elanurilor afective ne- 
cenzurate cu poezia „geometrică“ 
a pontifului hermetismului euro- 
pean. În 1981, Ioana Diaconescu 
publica la Editura Minerva ediţia 
critică Scrieri (vol. I şi II) de 
Emil Botta, care avea să fie dis- 
tinsă de Academia România cu 
Premiul Perpessicius. Afirmată 
aşadar ca editor şi critic literar, ca 
traducătoare şi prozatoare pentru 
copii şi, nu în ultimul rând, ca re- 
alizatoare de emisiuni radiofo - 
nice — Ioana Diaconescu rămâne 
esențialmente poetă (una dintre 
cele mai semnificative ale timpu- 
lui său), autoare care ştie că „îm - 
brăţişarea unui nor/ nu-i e dată 
oricui...“ 

DIACONU loan Ion 


Născut la 6 octombrie 1937 în 
oraşul Balş, judeţul Romanați. 
Absolvent al Facultăţii de Limba 
şi Literatura Română, Universita- 
tea Bucureşti. Din 1968 lucrează 
la Radiodifuziunea Română, până 
la pensionare (1998). Numele său 
rămâne legat de emisiunea Me - 
moria pământului românesc — 
redactată de I. I. Diaconu între 
9 ianuarie 1969 — decembrie 
1989. Între colaboratorii perma- 
nenţi ai emisiunii s-au numărat 
Constantin C. Giurescu, Constan- 
tin Daicoviciu, Emil Condurachi, 
Dumitru Berciu, David Prodan, 
Dionisie M. Pippidi, Mihai Berza, 
Ştefan Pascu, Răzvan Theodores- 
cu, Gh. Platon, Florin Constanti- 
nescu, Al. Zub, Virgil Cândea, 
Dan Berindei, Vasile Drăguţ, Ste- 
lian Neagoe, Ion Horaţiu Crişan, 
Dan Zamfirescu, Gh. Buzatu, 


Ştefan Ștefănescu, Aurelian 
Sacerdoţeanu — istorici de diferite 
formaţii şi vârste, preocupaţi de 
definirea permanenţelor istoriei 
naţionale: continuitate, unitate 
națională, evoluţii istorice speci- 
fice neamului românesc. La mi- 
crofonul emisiunii au fost pre- 
zente şi numeroase personalități 
străine, aflate în România cu di- 
verse prilejuri şi care au putut 
să-şi exprime punctul lor de 
vedere faţă de ecuaţiile (cunos- 
cute şi necunoscute) ale istoriei, 
dar şi istoricii de serviciu ai 
epocii. Acuzată în mod nejustifi- 
cat de naționalism exacerbat, 
emisiunea a fost eliminată din 
grila postrevoluţionară a radi- 
oului. După 1990, Ioan Ion Dia- 
conu a realizat mai multe ediţii 
ale emisiunii-concurs Cine ştie 
câştigă şi ale emisiunilor Uni- 
versitatea Radio, Ediţie radio- 
fonică — o antologie a prozei 
scurte româneşti şi Sfârşit de 
veac şi de mileniu. 

Istoria — pe care Ioan Ion Di- 
aconu a slujit-o cu atâta devota- 
ment — a fost nedreaptă cu adora- 
torul său. În lunile ce au urmat 
revoluţiei anticomuniste maghia- 
re din 1956, el a fost arestat de 
organele româneşti de poliție 

politică pentru atitudine naționa- 
listă. Anii de detenţie petrecuţi în 
cumplite condiţii de existență 
aveau să fie evocaţi cu talent epic 
în două cărți ale sale. Ca scriitor, 
debutase încă din 1970 prin 
Cercelul Domniței (Editura Ion 
Creangă), carte pentru copii 
urmată de Povestea unui steag 
tricolor (Editura Ion Creangă, 
1981). 

La trei decenii de la expe- 
rienţa limită petrecută în închiso- 
rile regimului comunist, loan Ion 
Diaconu va depune zguduitoarea 
sa mărturie despre metodele de 
anchetă ale Securităţii lui Ale - 
xandru Drăghici. Acea noapte 
sfântă... Închis sub comunişti 
pentru Transilvania a apărut în 
anul 1996 la Editura Victor 
Frunză. Ea istoriseşte primele zile 
ce au urmat arestării autorului, 
tânăr student al Universităţii din 
București, acuzat de subminarea 
„internaţionalismului proletar“ 
într-un moment de criză a puterii 
comuniste. Etapa următoare, de 
anchete şi umilinţe dirijate cu fe- 
rocitate de apărătorii amintitului 
„internaționalism proletar“ — pe- 
trecută în închisoarea de pe coli- 
na de lângă Mănăstirea Mihai 
Vodă (Uranus) — a fost evocată în 


cartea apărută trei ani mai târziu, 
intitulată simbolic Celula cu su- 
flete (1999). Spre deosebire de 
fostul său coleg din redacţia cul- 
turală, Constantin Florin Pavlo- 
vici, care în excepţionala sa 
mărturie concentraționară Tortu- 
ra pe înţelesul tuturor se dovedea 
mai degrabă un moralist al isto- 
riei, loan Ion Diaconu îşi asumă — 
cu încrâncenare — rolul de jude - 
cător al acesteia. 


DIMA Grigore Alexandru 


Născut la 2 noiembrie 1930 la 
Bucureşti. Absolvent al Facultăţii 
de Limbi Străine — Universitatea 
Bucureşti (secţia spaniolă). Doc- 
tor în filologie. Din 1967 lu- 
crează — până la pensionare — la 
Radiodifuziunea Română ca 
redactor şi, după 1990, ca şef al 
secţiei emisiunilor în limba spa - 

niolă de la R.R.I. A realizat cu 
precădere materiale radiofonice 
legate de literatura şi arta româ - 
nească. Emisiuni de cursă lungă 
s-au dovedit Orizont cultural 
românesc, Panorama literatu- 
rii române şi Hispanişti români 
(aceasta, inițiată în anul 1970, îşi 
continuă şi azi existenţa, depu- 
nând mărturie convingătoare de- 
spre interesul față de cultura his- 
pano-americană al unui popor 
aflat la frontiera răsăriteană a 
romanității.). 

A tradus — singur sau în co- 
laborare — din literatura spaniolă. 
Preocupările sale constante sunt 
legate de viaţa şi opera lui 
Miguel de Unamuno -— fostul 
dascăl al Universităţii din Sala- 
manca — afirmat nu doar ca poet, 
prozator şi eseist, ci şi ca unul din 
gânditorii umanişti de seamă ai 
veacului său. Viaţa lui Don Qui- 
jote şi Sancho Panza — una din 
scrierile reprezentative ale lui 
don Miguel a apărut în anul 1975 
în traducere românească şi prin 
strădania lui Alexandru Grigore 
Dima, colaborator — în 1970 — la 
redactarea volumului Gradele 
existențiale la Unamuno (volum 
colectiv — Bucureşti, 1970) şi la 
El universo ciclico y abierto de 


Miguel de Unamuno (Universul 
ciclic şi deschis al lui Miguel de 
Unamuno — apărut în 1975 la 
Ciudad de Mexico). 


DIMITRIU Ştefan 


Născut la 21 mai 1938 în lo- 
calitatea Ibănești, județul Vaslui. 
Absolvent al Facultății de Filolo- 
gie — Universitatea Bucureşti — 
promoţia 1967. Angajat la TVR — 
unde se remarcă prin anchetele 
sale sociale — este mutat discipli- 
nar la Radio (devenit, după pro- 
pria-i mărturie „cetatea de scăpa- 
re“). Realizator al emisiunii De 
toate pentru toţi. După 1990, 
redactor-şef al publicaţiei „Pano- 
ramic Radio-TV. 

Ca scriitor, Ştefan Dimitriu a 
debutat cu schiţele şi povestirile 
din volumul Drumuri ca-n palmă 

(Editura Eminescu, 1971). A 
urmat romanul Trapez (Editura 
Eminescu, 1972) despre care cri - 
ticul Mircea Iorgulescu scria (în 
„România literară“, nr. 48/1972) 
că „este un roman de factură pro- 
nunţat socială, evocând sub regi- 
mul unui realism pe alocuri 
necruţător criza de conştiinţă a 
unui tânăr, descendent dintr-o 
familie de «foşti»... 

Un memorial de călătorie, 
Țara lui Skanderbeg (Ed. Sport- 
Turism, 1973), şi un volum de 
evocări Dealuri la Prut (Editura 
Eminescu, 1977) fixează cotele 
publicisticii literare a autorului, 
care va reveni în 1987 la roman 
prin Tinereţea lui Bogdan Irava 
(Editura Cartea Românească), o 
carte ce a suscitat un viu interes 
din partea criticii literare şi a citi- 
torilor datorită tonului său cura- 
jos, a „prizei solide asupra realu- 
lui“ — după definiţia lui Alexan- 
dru Piru. Eroul, procurorul Bog- 
dan Irava, încearcă să-şi deslu- 
şească evoluția morală prin frec- 
ventarea jurnalului său juvenil. 
Anii '50 ai secolului XX sunt puşi 
sub proiectorul unei conştiinţe în- 
negurate de excesele istoriei con- 
temporanc. 

În 1993, autorul publică Tur- 
nul nebunilor (Editura Eveni- 


mentul Zilei) — o carte consacrată 
unui alt fragment ceţos al amin- 
titei istorii. Dedicată memoriei 
lui Virgil Tatomir — realizator TV 
dispărut prematur — cartea este un 
veritabil proces al implicării Tele- 
viziunii Române în „fabuloasa 
minciună post-decembristă“ 
(v. Petre Mihai Băcanu în „Ro- 
mânia liberă“ din 20 ian. 1994) — 
care a generat atâtea şi atâtea sus- 
piciuni asupra conduitei profe- 
sionale şi morale a lucrătorilor 
din turnul Televiziunii de pe 
Calea Dorobanţilor. Multe perso- 
naje pot fi identificate cu uşurinţă, 
altele după o matură chibzuinţă. 
Important este însă tabloul gene - 
ral, senzația de „peisaj după bătă- 
lie“ în care compromisul ia locul 
eroismului şi cangrena morală pe 
acela al purității sufleteşti. 
„Cartea mea nu-şi propune să 
descopere adevărul. Ea trebuie, 
în primul rând, să fertilizeze min - 
țile oamenilor, pentru ca ei să 
simtă, imperios, această nevoie“, 
declara Ștefan Dimitriu în „Co- 
tidianul“ (18 martie 1994). Dom- 
nia Sa mai este şi autor dramatic. 
Piesele sale de teatru s-au jucat la 
Teatrul radiofonic (Întâlniri în 
marea sarmatică — 1987 şi 
Cumpăr dog arlechin — 1994) 

sau la cel de televiziune (Băgă - 
torul de strâmbe şi Stilul smuls — 
1994) — împlinind personalitatea 
unui scriitor ambițios, care prob- 
abil că, la fel ca întotdeauna, 
după o oarecare tăcere, ne pregă- 
teşte şi acum ceva... 


DINULESCU loana 


Născută la 3 iulie 1955 la 
Craiova. Absolventă a Facultăţii 
de Filologie, Universitatea din 
Craiova (secţia română-fran- 
ceză). De la 1 martie 1980, până 
la întreruperea intempestivă — din 
ordin prezidenţial — a activităţii 
studiourilor regionale de radio 
(ianuarie 1985) realizează emi- 
siuni culturale şi de actualități. 
Revine — după reluarea activităţii 
Studioului din Bănie — de la în- 
ceputul anului 1990, fiind, până 


în toamna lui 1992, şefa secţiei 
culturale. Din septembrie 1992 
până la 1 aprilie 1995, este secre- 
tar general de redacţie. În prezent 
— realizator şi producător de pro- 
grame culturale. O panoramă a 
vieţii culturale din Oltenia e ofe- 
rită de emisiunea Orizont cultu - 
ral în timp ce Patrimoniu e con- 
sacrată reperelor de marcă ale spi- 
ritualităţii româneşti, cu accent 
pe valorile locului. 

Ioana Dinulescu este membră 
a Uniunii Scriitorilor din Româ- 
nia. A debutat editorial cu volu- 
mul Călătorii de recunoaştere 
(1982), urmat de Legea şi visul 
(1987), Eu şi Lumina (1988), 
Cortina în fața mării (1994), 
Steaua lui lon (1999), Sufletul, 
această ficţiune şi Poeme (2000). 
Cea mai recentă apariţie, din 
2003, se cheamă Oraşul lui Hei- 
degger, încununare a unei lirici 
de cunoaştere metafizică, im- 
punând-o pe loana Dinulescu 
printre excelentele autoare ale ul- 
timelor două decenii. Inteligența 
dovedită de-a lungul anilor în 
eseurile şi articolele şi cronicile 
sale literare (publicate în revista 
„Ramuri“ — scria Mihai Pelin — 
dar şi în alte reviste din ţară) este 
prezentă şi în poezia sa, grefată 
pe o senzualitate difuză. Ioana 

Dinulescu posedă o remarcabilă 
capacitate asociativă a stărilor 
presupuse de glorificare a erosu- 
lui şi de meditaţie thanatică. 
Poezia ca rană a visului poate fi 
una din posibilele efigii ale aces- 
tei autoare care consideră că „su- 
fletul, această ficţiune“ este 
damnat să pribegească etern în 
căutarea perfecțiunii. 


DOBRE Ilie 


Născut la 24 septembrie 1954 
în localitatea Suteşti, judeţul Vâl- 
cea. Absolvent al Facultăţii de Is- 
torie a Universităţii Bucureşti. În 
1990 — ca urmare a unor energice 
şi pitoreşti acţiuni de protest ce se 
înscriau în cadrul general al con- 
testărilor postrevoluţionare — este 
angajat la Radiodifuziunea Ro - 
mână, redacția emisiunilor spor - 


tive. A realizat magazine sportive, 
emisiuni de sinteză, interviuri, 
reportaje, corespondențe, mese ro- 
tunde. Notorietatea şi-o datorea- 
ză transmisiunilor sportive în di- 
rect (fotbal şi alte sporturi) care 
l-au impus drept cel mai patetic 
crainic sportiv român al tuturor 
timpurilor. Implicarea sa afectivă 
majoră, până la sacrificarea obiec- 
tivităţii (uneori), i-a scindat pe 
ascultătorii săi în fani necondi - 
ționaţi şi în detractori fără limite. 
Oricum, Ilie Dobre reprezintă un 
fenomen radiofonic ce merită un 
studiu de caz. Energia sa verbală 
şi-a aflat în plan editorial echiva- 
lentul într-o anume tendinţă poli - 
grafică. A publicat multe cărți de - 
dicate unor stele ale fotbalului ro - 
mânesc: Dobrin („la clipa aminti - 
rilor“), Ilie Dumitrescu („0 stea 
în plină ascensiune“), Marius 
Lăcătuş („săgeata carpatină“), 
Fane (Ştefan) Iovan (o „stea“ ce 
sclipeşte lângă şinele Giuleşti- 
nei), Florin Halagian („un senior 
la curtea regelui fotbal“), Jean 
Vlădoiu (o „stea printre stele“), 
Rodion Cămătaru („tunarul“ din 
Bănie)... De asemenea, a dedicat 
o prezentare monografică arbitru- 
lui de handbal Gheorghe Tadici 
din Zalău (prezentat drept „magi- 


101 


cianul de pe semicercurile Mese- 
şului“) şi o declaraţie de iubire 
făcută publicului constant al 
echipei „violet“ din Giuleşti 
(„Galeria Rapidului — o galerie 
nebună, nebună“...). N-au scăpat 
preocupărilor sale: Cristian Gaţu, 
Mariana Ţârcă, Sorin Cârţu, 
Valentin Samungi, Cornel Țălnar, 
Mircea Rădulescu, Florea Dumi- 
trache, Dorinel Munteanu, loan 
Ovidiu Sabău, Ion Ionescu, Pavel 
Badea, Ţeţe (sic!) Moraru — 
reprezentanţi de calibru ai sportu- 
lui românesc — pe care Ilie Dobre 
îi celebrează în pagini elogioase, 
mitizându-i de-a dreptul. Consi- 
derându-l pe Ilie Dobre „preşe- 
dintele de drept al Crainicilor 
Frenetici“, Radu Cosaşu uita să 
adaugă că frenezia — pe care 
medicii o studiază ca expresie a 
unei excitaţii neurologice — este o 
pată de culoare în peisajul amorf 
al acestui început de mileniu. 


DOBRIŞAN Octavian 


Născut la 4 octombrie 1956 în 
localitatea Ocnele Mari, jud. Vâl- 
cea. Absolvent al Facultăţii de 
Filologie (română-latină). A debu- 
tat la Radio Craiova în martie 
2000, devenind realizatorul unor 
emisiuni precum Radio Circuit 
şi Sport. Producător de radiopro- 
grame de actualități, dar şi al 
unor emisiuni culturale (Izvo- 
raşul, Limba noastră, Glasul 
pământului). 

A debutat cu volumul Enig- 
mistica străzii (Editura Curierul 
doljean — Craiova, 1994), urmat 
de un volum de Teatru, apărut la 
Editura All Impex din Bucureşti, 
în acelaşi an. A evocat amintirea 
unui confrate care a devenit, după 
trecerea în neființă — o legendă 
vie a publicisticii radiofonice 
doljene în cartea Sebastian Do- 
mozină — pagini sentimentale 
(Editura Vlad& Vlad şi „Curierul 
doljean“ — Craiova, 1998). 

În 1999 — un volum de versuri 
intitulat Jie, Doamnă (Editura 
Vlad& Vlad — Craiova) îl înfățişa 
pe Octavian Dobrişan ca pe un 
liric preocupat de parcurgerea 
nemărginirii erosului. 


DOLÂNGĂ Nicolae 


Născut la 18 septembrie 1942 
în localitatea Dalboşeţ, judeţul 
Caraş-Severin. Absolvent al Fa- 
cultăţii de Filologie, Universi- 
tatea Timişoara — promoţia 1965. 
Din 1966 este angajat la Studioul 
de Radio Timişoara, unde este, pe 
rând, redactor realizator, şef 
secţie culturală, redactor-şef ad- 
junct. Din anul 2000, este direc- 
tor adjunct al Studioului. A rea - 
lizat emisiuni de etnografie şi fol- 
clor (Izvoare fermecate, Tradiţii, 
Comori etnografice, Plai de 


dor), de reportaj (Oameni şi 
locuri) dar şi de cultură a limbii 
(Ca un fagure de miere). S-a 
distins ca un entuziast propagator 
şi apărător al civilizaţiei populare 
bănăţene, de la datini la folclorul 
poetic şi muzical. 

A debutat editorial cu volu- 
mul de versuri Țărmul cuvântului 
(Editura Facla, 1975) urmat de 
alte culegeri lirice precum: Simple 
miracole (Editura Facla, 1980), 
Veghe solară (Editura Eminescu, 
1981), Cea mai frumoasă uitare 
(Editura Facla, 1985), Orologii 
de iarbă (Editura Helicon, 1997). 
Preocupările sale sistematice 
pentru etnografie l-au condus la 
redactarea unor volume cu carac- 
ter monografic (Jara Nervei, 
Editura Kriterion, 1995; Valea 
Almăjului — fişier etnografic, 
Editura Hestia, 1996; Ţara Almă- 
jului, Editura Mirton, 2000) ori a 
unor lucrări cu caracter meditativ 
(Pluralitatea Timpului, Editura 
Mirton, 2003). 

Nicolae Dolângă este şi coor- 
donatorul Almanahului Radio 
Timişoara, apărut la Editura Mir- 
ton în anul 2000, celebrare colec- 
tivă a patru decenii şi jumătate de 
radiofonie bănăţeană. 

DONOSE Vasile 


Născut la 4 iunie 1929 în 
comuna Vinderei (satul Valea 
Lungă), judeţul Vaslui. Absolvent 
al Conservatorului de muzică 
„Ciprian Porumbescu“ din Bucu- 
reşti, promoţia 1955 şi al Facul - 
tății de ştiinţe sociale (curs seral) 
de la fosta Academie „Ştefan 
Gheorghiu“ (1965). Doctor în 
filozofie al defunctei instituţii de 
învățământ ideologic amintită 
mai sus. Din 1959 lucrează la 
Radiodifuziunea Română unde 
este, pe rând, redactor muzical 
(1959-1964), director artistic 
(1964-1966), redactor-şef adjunct 
(1966-1969) la redacția emisiu- 
nilor muzicale radio. Redactor 
şef (1969-1972) şi director al 
formațiilor muzicale ale Radiote- 
leviziunii Române (1972-1978). 
Director artistic la ARIA (1978- 
1982) şi director al Teatrului sa - 


tiric muzical „Constantin Tănase“ 
(1982-1999). Vicepreşedinte al 
Uniunii interpreților din Bucu- 
reşti (1997), a luat parte la nume - 
roase manifestări muzicale în țară 
şi peste hotare. Autor de muzică 
vocal-simfonică (numeroase lieduri 
şi madrigaluri) şi lucrări de muzi- 
că corală ce răspundeau „comenzii 
sociale“ a epocii, multe pe textele 
unor colegi, autori de versuri, din 
Radio. Studiile sale de muzicolo- 
gie se revendică din acelaşi areal 
ideatic (Umanismul — trăsătură 
fundamentală a artei autentice — 
în „Muzica“, nr. 3/1972, Cultura 
muzicală ca identitate spirituală 
a poporului român — în „Mu- 
zica“, nr. 12/1984) cu amplificări 
de analiză a unor concepte este - 
tice în volumele colective Evolu - 
ţia artei şi exigenţele receptării 
(Ed. Meridiane, 1986), Istoria 
gândirii estetice românești (Ed. 
Academiei Române, 1986), Este- 
tica şi moralitatea (Ed. Crater, 
1998). 

Vasile Donose este autorul 
unor volume de cercetare muzi- 
cologică: Sinteze estetice (Ed. Mu- 
zicală, 1998) şi Imaginarul real 
(Ed. Muzicală, 1990), care vădesc, 
dincolo de o anume poziţie mili- 
tantă a autorului capacitatea aces- 

tuia de a sintetiza vectori esenţi - 
ali ai gândirii estetice şi ai crea- 
tiei muzicale româneşti şi univer- 
sale. 

Destinul profesional al aces- 
tui muzician şi muzicolog, mar- 
cat cu intensitate de rigorile ideo- 
logice ale epocii româneşti post- 
belice, prezintă, din fericire, nu- 
meroase puncte de susținere via- 
bilă a unei certe vocaţii de creator 
şi cercetător aflat în serviciul 
unei arte de mare răspândire, pre- 
cum este arta sunetelor muzicale. 


DRAGNE Alexandru 


Născut la 5 aprilie 1946 la 
Bucureşti. Absolvent al Facultăţii 
de Electronică şi Telecomunicaţii 
(secţia radio) a Institutului Po- 
litehnic din Bucureşti, promoţia 
1968. Angajat prin repartiție gu- 


vernamentală la Radiodifuziune, 
şi-a desfăşurat activitatea profe- 
sională în cadrul Direcţiei 
Tehnice (serviciile revizii-de- 
panaj, baza de autoutilitare, 
transmisii). Din ianuarie 2003 
este coordonator al înregistrărilor 
muzicale şi teatrale. A efectuat 
numeroase studii de înregistrare 
magnetică şi de automatizare. A 
realizat lucrări de montaj la insta- 
laţiile acustice de la Teatrul Naţi- 
onal Bucureşti şi de la Ateneul 
Român. 

A publicat mai multe articole 
de specialitate în buletinul tehnic 
al Radiodifuziunii Române 
(1972-1989) şi a tipărit în anul 
1998, la Editura Tehnică, volu- 
mul Traductoare şi preamplifica- 
toare audio — utilizând experienţa 
dobândită în cele 3 decenii de ac- 
tivitate la Radiodifuziune. 

DRAGNEA Stelian 


Născut în anul 1928 în locali- 
tatea Poenarii-Rali, judeţul Pra- 
hova. Decedat în 1996 (18 februa- 
rie) la Bucureşti. Colonel al Arma- 
tei Române. Absolvent al Acade- 
miei Militare (1958) a lucrat la 
emisiunea Ora armatei (deve- 
nită, după 1968, Pentru patrie) 
ca redactor şi — din 1976 — ca şef 
de secţie. În 1989 a trecut în rezer- 
vă. Timp de trei decenii a muncit 
în publicistica militară radiofo - 
nică, distingându-se prin spiritul 
său blând, de o certă nobleţe. 

Povestirile despre ostaşi sunt 
cuprinse în volumele: Cei din 
frunte (1970), Drumuri (1972), 
Umăr de prieten (1977), apărute 
— ca mai toate cărțile semnate de 
Stelian Dragnea — la Editura 
Militară. Li se alătură romanul 
Timpul care nu moare (1986) şi 
cercetările monografice Regi- 
mentul Rovine (1974) şi De la 


tiraliorii lui Cuza la Brigada 30 
Gardă — 1860-1995 (în colabo- 
rare cu generalul de brigadă Gh. 
Cernat, Editura Tempus, 1995). 
Ultima sa carte, Tată şi fiu în in- 
fern a apărut integral în „Revista 
de istorie militară“ de-a lungul 
mai multor ani (1992-1996). 

Stelian Dragnea este şi auto - 
rul unor lucrări dramatice, pe care 
Teatrul radiofonic le-a pus în 
undă: Cocorul (1984), Alarmă 
la cota 2150 (1986, regia: Cris - 
tian Munteanu), Marea chemare 
(1987) şi O inimă pentru patrie 
(1989) (ambele în regia lui Dan 
Puican). 

În distribuţia acestor piese au 
apărut mari actori ai teatrului 
românesc: Gh. Cozorici, George 
Constantin, Mircea Albulescu, 
Matei Gheorghiu, Florin Zam- 
firescu... 

La dispariţia lui Stelian Drag- 
nea, colegii săi din presa militară 
declarau public că „vocea şi ima- 
ginea lui au rămas nu numai pe 
benzile magnetice, în fonotecă, ci 
şi în inimile noastre, ale celor cu 
care a lucrat atâta vreme“. 

Dovadă a atitudinii cordiale 
pe care acest gazetar de radio şi 
scriitor a ştiut s-o impună — prin 
întreaga sa ființă — celor din jur. 

DRAGOLEA Mihai 


Născut la 13 februarie 1955 la 
Petroşani, judeţul Hunedoara. 
Absolvent al Facultăţii de Litere, 
Universitatea „Babeş-Bolyai“ din 
Cluj-Napoca — promoţia 1980. 
Doctor în teoria literaturii. Din 
1976 colaborează la redacţia cul- 
turală a Studioului de Radio Cluj, 
unde e angajat în anul 1990. Între 
1990-1994 realizează emisiunile 
Unda pentru minte inimă şi 
literatură şi Dialog pentru un 
portret, care s-au distins prin 
ținuta lor intelectuală. Autorul lor 
este un cărturar preocupat de 
variile înfățișări ale fenomenului 
cultural românesc şi universal. 
Traducător şi autor de literatură 
originală, Mihai Dragolea s-a 
impus prin câteva cărți care îi 
fixează polivalenţa. Eseurile din 
volumele În exerciţiul ficţiunii 
(1992) şi Arhiva de goluri şi pli - 


nuri (1998) îl recomandă drept 
un subtil teoretician al literaturii, 
stăpân pe metodele moderne de 
investigare a fenomenului artis- 
tic. Creaţia sa originală — marcată 
substanţial de volumul de proză 
scurtă Călătorie spre muchia de 
cuțit (1999) şi de romanul De de- 
parte spre aproape (2001) — îl 
aşează în prima linie a prozato- 
rilor preocupați de modernizarea 
limbajului şi de redefinirea con- 
strucției epice. 


DRAGU Victoria 


Născută la 27 ianuarie 1944 la 
Bucureşti. Absolventă a Facultă - 
ţii de Limba şi Literatura Română 
— Universitatea Bucureşti. Ime - 
diat după terminarea studiilor 
universitare (1966) s-a angajat la 
Radiodifuziunea Română, redac - 

ţia emisiunilor culturale, unde a 
lucrat fără întrerupere, până la 
pensionare (2001), ca redactor, 
realizator de emisiuni, şef de 
secţie. Redactor al emisiunilor 
Moment poetic, Eminesciana, 
Ediţie radiofonică. Numele Vic- 
toriei Dragu (Victoria Dimitriu) 
rămâne legat mai cu seamă de 
emisiunea Atlas cultural (reali- 
zată între 1972-1998) ca şi, mai 
nou, de Bucureşti — istorii scrise 
şi nescrise, consacrată capitalei 
țării, văzută din perspectiva (nu 
atât subiectivă cât personală) a 
unor oameni de cultură şi a unor 
cetăţeni veterani ai oraşului, 
mulți dintre aceştia aparținând 
unor familii vechi, ce şi-au legat 
destinul de acela al oraşului de pe 
Dâmboviţa. Victoria Dragu-Di- 
mitriu a izbutit să creeze un ge- 
neros fond documentar, din care 
poate fi recompus chipul de 
cândva al urbei, desfigurat în ul- 
timele decenii ale veacului XX 
de o politică edilitară tembelă. 
Realizatoarea a izbutit să recom- 
pună efigia unui oraş esențial- 
mente european, supraviețuind 
eroic încercărilor felurite prin 
care a trecut în lunga sa istorie. În 
felul acesta, Bucureştiul a fost in- 
clus în chiar Atlasul cultural al 
lumii de azi şi de ieri, cu mărtu- 


riile sale istorice şi de urbanism, 
dintre cele mai importante. 

Victoria Dragu este şi o scri- 
itoare sensibilă. A debutat ca 
poetă — prin volumul Viada, din 
nou (1969, col. „Luceafărul“ a 
Editurii pentru literatură), urmat 
de Amnios (poezii, Editura Emi- 
nescu, 1977). 

Experienţe existenţiale ulte- 
rioare au îndrumat talentul au- 
toarei spre teritoriul complex al 
prozei. Trei romane au îmbogăţit 
în ultimii trei luştri bibliografia 
autoarei. E vorba de Mater prien- 
sis (Ed. Cartea Românească, 
1987), Profil pierdut (Editura 
Eminescu, 1988) şi de De ce 
dracu’ plângi (Editura Cartea 
Românească, 1994). Imaginea 
epică a unei Stabat Mater Do- 
lorosa este compusă de Victoria 
Dragu din fragmente de viaţă în 
care actualitatea îşi mai poate 
descoperi, vibrant, reflexul isto- 
ric pogorât în mit. 

Este soţia scriitorului Ştefan 
Dimitriu şi sora regretatului 
prozator Doru Davidovici. 

DRĂGĂNOIU Ion 


Născut la 6 ianuarie 1943 la 
Braşov. Absolvent al Facultăţii 
de Filologie — Universitatea Bu- 
cureşti — promoţia 1965. Între 
1966-1970 realizator de emisiuni 
la Radiodifuziunea Română, 
unde se afirmă ca autor al Revis- 
tei literare Radio şi al Convor- 
birilor de joi. Aceasta din urmă a 
fost una dintre cele mai preţuite, 
în epocă, emisiuni de interviuri 
culturale, Ion Drăgănoiu reuşind 
să coaguleze — într-un moment de 
vizibilă deschidere politică a țării 
imaginea unei spiritualități dor- 
nică să-şi recupereze tradiţiile în- 
trerupte de cele două decenii de 
reprimare partinică dejistă. Invi- 
taţii săi au sprijinit tendinţele 
moderatorului de a se angaja 
într-un dialog lipsit de poncife, 
exprimând gândirea liberă a unor 
generaţii care aveau — din neferi- 
cire — să se afle din nou, după 
1971, sub ghilotina ideologică. 


Poetul Ion Drăgănoiu a debu- 
tat în volum în anul 1969 cu poe- 
mele din Aproape sonete (1969). 
A urmat cartea — intitulată prin 
parafrază carteziană — Discurs 
împotriva metodei (1971) pentru 
ca, doi ani mai târziu, să publice 
Poeme mecanice (într-un mo- 
ment în care până şi aceste titluri 
marcau spiritul frondeur al au- 
torului, respingând „metoda“ şi 
dirijismul absurd al „revoluţiei 
culturale“ declanşată, o dată cu 
„tezele din iulie“ 1971, de Nico- 
lae Ceauşescu). 

Omologat de breaslă drept un 
incorigibil boem, Ion Drăgănoiu 
a avut o exemplară disciplină a 
versului. Fapt dovedit de po- 
emele sale din Grădina de iarnă 
(1980), Scene de vânătoare 
(1981), Camera albă (1982), 
Starea provizorie (1984). (De 
menţionat că Scene de vânătoare 
a obţinut Premiul de poezie al 
Uniunii Scriitorilor, iar Starea 
provizorie pe acela al Asociaţiei 
Scriitorilor din București). 

Interviurile din Convorbirile 
de joi (1988) valorifică editorial 
o parte din truda sa la microfon, 
în anii — nu mulți, dar foarte im- 
portanţi pentru cultura radiofo - 
nică — petrecuţi de poet în spaţiul 
Radioului naţional. În anul 2001, 

Editura Eminescu tipărea volu- 
mul Noapte iugoslavă, în care 
Ion Drăgănoiu scria „cartea călă - 
toriei nocturne“ dedicată „lui 
Branislav Petrovič şi tuturor prie- 
tenilor din acea minunată Iu- 
goslavie care nu mai există“ — ca 
un mesaj venit dinspre nemoartea 
marelui şi devotatului său prieten, 
Nichita Stănescu, spre onoarea 
eternă a prieteniei. Dar cartea 
avea şi un anume caracter anto- 
logic, fiind probabil cea mai 
completă imagine lirică a acestui 
poet fericit în marea lui neferi- 
cire. În prefața cărţii, criticul Lu- 
cian Raicu nota faptul (excep- 
tional) că „între vulnerabilitate şi 
echilibru, expunere crispată şi 
surâs înţelept, dezordine şi oare- 
care sens, poezia mai este cu 
putință. Ion Drăgănoiu o dove - 
deşte pe cont propriu, cu sensibi- 
litate inteligentă“. 

Din păcate, moartea l-a răpit 
pe Ion Drăgănoiu într-o zi de pri- 
măvară (23 mai 2003) spre întris- 
tarea tuturor celor care, aidoma 
lui, cred cu disperare că „poezia 
mai este cu putință“. 


DREPTATE Emil 


Născut la 13 iulie 1948 în lo- 
calitatea Miceştii de Câmpie, 
judeţul Bistriţa-Năsăud. Absolv- 
ent al Facultăţii de Filologie — 
Universitatea „Babeş-Bolyai“ din 
Cluj-Napoca. Din 1971 este 
corespondent al Radiodifuziunii 
Române pentru județul Bistrița- 
Năsăud (în unele perioade şi pen- 
tru judeţele Cluj şi Sălaj), cu un 
interludiu prilejuit de prezenţa sa 
într-o instituţie militarizată a statu- 
lui. Reportaje, relatări, transmisi- 
uni direct din zonă pentru pro- 
sramele naţionale. Transmisiuni 
directe de fotbal pentru Radio 
Cluj. 

Este autorul mai multor volu- 
me de versuri: Vicleana vână - 
toare (Editura Eminescu, 1984), 
Cenușa unui zeu (Editura Emi- 
nescu, 1987), Mâine, cântecul 
acesta (Editura Dacia, 1989), 
Vestirile pentru tine (Editura G. 

Coşbuc, Bistriţa-Năsăud, 1994), 
Netălmăcit, aşteptările (Editura 
Eminescu, 1996), Păzitorul de 
cântece (Editura Eminescu, 2001). 

Emil Dreptate este un poet 
melancolic, amplificând într-un 
spaţiu al trăirilor citadine emo- 
tiile fruste ale unei copilării pe- 
trecute la sat. Erosul sublimat în 
invocaţii este intersectat de medi- 
tația lejeră asupra vieţii, expri- 
mată cel mai adesea prin vigori 
vegetale vestind rodul. O poezie 
suavă, nelipsită de accente dra- 
matice, după chipul şi asemăna- 
rea autorului ei. 


DUDEA Paul 


Născut la 14 noiembrie 1929 
în oraşul Bălți, România (actual- 
mente în Republica Moldova). 
Absolvent al Facultăţii de Filolo- 


gie — Universitatea Bucureşti 
(secţia limba şi literatura fran- 
ceză — 1952). De la 1 decembrie 
1953 a lucrat — până la pensio- 
nare (1 noiembrie 1993) — în 
cadrul redacției emisiunilor pen- 
tru străinătate ale Radiodifuziunii 
Române (după 1990 - RRI). 
Multă vreme a fost şeful emi - 
siunii Glasul Patriei ce se adresa 
românilor de peste hotare. Cea 
mai longevivă emisiune a sa a 
fost magazinul duminical De la 
lume adunate, caleidoscop ra- 
diofonic în care erau oferite in- 
formații din domeniul sportului, 
turismului, în alternanță sonoră 
cu evocări ale unor personalități 
ale istoriei, culturii şi ştiinţei 
româneşti. După pensionare, a 
continuat să colaboreze la Radio 
România Internațional, realizând 
în 2001-2002 un radioprogram 
intitulat Istoria civilizaţiei şi 
culturii române, cu participarea 
unor istorici şi arheologi reputați. 

Paul Dudea este coautor al 
volumului Personalități ale ştiin - 
fei şi culturii româneşti. Familia 
Leonida (sic!) apărut la Editura 
Ion Bazgan a fundaţiei cu acelaşi 
nume şi premiat de către Comisia 
naţională pentru UNESCO şi 
Asociaţia Jurnaliştilor de Ştiinţă 
din România. 

DUMITRESCU Constantin 
(Take) 


Născut la 23 august 1945 la 
Comarnic, județul Prahova. Ab- 
solvent al Facultății de Istorie a 
Universității Bucureşti (1969). 

Angajat prin repartiție guver- 
namentală la Studioul de Radio 
Cluj. Stagii succesive la compar- 
timentele: actualități, tineret, cul- 
tural. Participant la primele trans- 
misii multiplex ale Programu- 
lui III — ca redactor al emisiunii 
Studioul tinereții. Vreme de 
15 ani, responsabil al emisiunii 
de educație pe principii ecologice 
Pro Natura. A realizat multe în- 
registrări excepționale — demne 
de Fonoteca de aur — cu savanții 
Alexandru Borza (întemeietor al 
Grădinii Botanice din Cluj), cu 
cărturarii D. D. Roşca, Ştefan 
Manciulea, I. D. Ştefănescu (gi- 
nerele lui Alexandru Vlahuță), cu 


scriitorii Ionel Pop şi Pan. Hali- 
pa, (protagonist al Unirii Basa- 
rabiei cu țara) cu pianista şi scri- 
itoarea Cella Delavrancea. Emi- 
siunea Din lunga timpului 
bătaie a adus mărturiile unor par- 
ticipanți la evenimentele excep - 
tionale ale anului 1918 în Transil- 
vania, Basarabia şi Bucovina. 
După 1990, a cules mărturii ale 
rezistenței anticomuniste în 
Munții Apuseni. În 1995-1996 
este director interimar la Studioul 
de televiziune Cluj. Din 1997 — 
redactor-şef, apoi — din 2003 co- 
ordonator al secției culturale a 
amintitului studio. În intervalul 
1985-1989, marcat de desfiin- 
țarea Studioului de Radio, a lu- 
crat la Muzeul de Istorie al Tran- 
silvaniei ocupându-se de istoria 
tehnicii în zonă şi inventariind 
arhiva Comisiei Monumentelor 
Istorice (secţiunea Transilvania) 
pentru perioada 1922-1949. 
Constantin Dumitrescu a 
susținut conferinţe publice pe 
teme istorice utilizând docu- 
mente din Fonoteca de aur a Stu- 
dioului de Radio Cluj, arhivate şi 
trecute pe suport CD prin truda 
Domniei Sale. Este autorul unor 
volume care au valorificat activi- 


112 


tatea desfăşurată la radio: Din 
lunga timpului bătaie (anul 1918 
în amintirile unor martori ocu- 
lari), a apărut în 1978, la Editura 
Dacia care, cinci ani mai târziu, îi 
va tipări şi publicistica istorică 
din Oracolul şi Clepsidra. 

Memorialistică despre Unirea 
de la 1918 în Transilvania, Basa- 
rabia, Bucovina în volumul Când 
ceasul bate mai presus de vreme 
(Editura Daco-Press, 1993), Să 
crezi în ceasul de dreptate (Daco- 
Press, 1995), Clipa şi Istoria 
(Editura Didactică şi Pedagogică, 
1997). 

Conştient că formarea tinerei 
generaţii prin carte este esenţială, 


Constantin Dumitrescu a editat 
un volum de Povești uitate (lite - 
ratură pentru copii, cu ilustraţii 
de PIM — Editura Clusium, 1996) 
şi Aventuri în Apuseni (aceeaşi 
editură, 1998). 

Cărţile lui Constantin Du- 
mitrescu dovedesc faptul că — 
între specialitatea de bază a unui 
autor şi afirmarea sa editorială în 
domeniu — activitatea radiofonică 
desfăşurată în cadrul unui pro- 
gram coerent de preocupări poate 
constitui garanţia realizării profe- 
sionale. 


EFTIMIU Victor 


re 


Născut la 24 ianuarie 1889 în 
localitatea Boboştiţa (Albania). 
Decedat la 27 noiembrie 1972 la 
Bucureşti. Dramaturg de succes, 
poet prolific, prozator cu sursă de 
inspiraţie în basme şi legende, 
memorialist interesant, ispitit 
însă de narcisism. Director al 
Teatrului Naţional din Bucureşti 
(1920-1921, 1930 şi 1944-1945), 
preşedinte al Societăţii Scriito- 
rilor Români (1944-1948), mem- 
bru — din 1950 — al Academiei 
Române. Din 1932 a făcut parte 
din Comitetul de programe al So- 
cietății Române de Radiodifuzi- 
une şi a colaborat la redactarea 
programelor acesteia, încă de la 


începuturile instituţiei. Astfel, la 
2 decembrie 1928 este prezent cu 
Povestea mărgăritarului, iar în 
cuprinsul anului următor cu 
cronici dramatice, evocări ale 
unor oameni de teatru (Alex. 
Davila în 26 noiembrie 1929) sau 
în preajma Crăciunului, cu in- 
teresante consideraţii despre 
teatrul religios (24 decembrie 
1929). 

A citit nu o dată din abunden- 
ta sa operă literară, cu ştiutul său 
simţ al declamaţiei şi a contribuit 
la cunoaşterea mai profundă în 
România a unor mari scriitori ai 
secolului, precum grecul Kostis 
Palamas (în Universitatea Radio 
din 25 martie 1934) sau italianul 
Gabriele D'Annunzio (în Ora 
Italiei din 2 martie 1942). 

Prieten în prima sa tinereţe cu 
autori purtând pecetea gândirii 
ordonate a Ardealului (Ilarie 
Chendi, Şt. O. Iosif, Octavian 
Goga), Victor Eftimiu a fost un 
scriitor ce şi-a făcut din literatură 
o profesie, abordând dezinvolt 
mai toate genurile. 

Succesul înregistrat la în- 
ceputul sec. XX de feeriile sale 
(Înşir-te, mărgărite — 1911, 
Cocoșul negru — 1913) a fost 
unul răsunător. Miile de pagini 
tipărite („legende româneşti“, 
„tragedii eline“, „drame medie- 
vale“, „comedii şi drame bucu- 
reştene“) şi-au aflat o frecventă 
reprezentare pe scenele noastre. 
Proza sa a evoluat de la schiţă şi 
povestire (Dar de nuntă — 1911, 
Fără suflet — 1912), nuvelă 
(Spovedania unui clovn — 1913) 
la roman (Două cruci — 1914, 
Rasputin — 1920, Tragedia unui 
comedian — 1924, Kimonoul 
înstelat — 1932, Pe urmele zim- 
brului — 1957, Tengri — 1970). 

Poezia autorului, deşi vădind 
virtuozitate prozodică (de la 
Poemele singurătăţii.  Imnele 
creştine. Cântece de oraş — 1912 
la Cosmos — 1971) este lipsită 
astăzi de ecou. Sutele de sonete 
vizează elogiul limbii române, pe 
care acest scriitor (vorbind în 
copilărie albaneza şi greaca) a 
deprins-o abia după stabilirea — 
în 1897 — a părinţilor săi la 
București. 

Victor Eftimiu a tradus din 
clasicii greci, (Eschil, Sofocle, 
Euripide), din Shakespeare, 


Corneille şi Molière — într-o 
limbă română armonioasă, 
echivalările probând şi ele faptul 
că traducătorul a fost obsedat 
întreaga viață de „magia cuvin- 
telor“ — după cum indică şi titlul 
unui volum de memorialistică din 
1942. 


ELENESCU Emanuel 


Născut la 8 martie 1911 la Pi- 
atra-Neamţ. Decedat în 2003 la 
Bucureşti. Studii muzicale la 
Conservatorul din laşi — unde i-a 
avut profesori pe dirijorul Antonin 
Ciolan, Carol Nosek, Constantin 
Georgescu şi Ionel Ghiga. 

În 1932 este angajat instru- 
mentist (fagotist) în noua or- 
chestră Radio. Programele muzi- 
cale ale Radiodifuziunii erau 
conduse în epocă de compozi- 

torul Mihail Jora. A cântat sub ba- 
gheta unor Constantin C. Nottara, 
Ion Hartulary-Darelee, Constan- 
tin Bobescu. Prietenia cu George 
Georgescu îl apropie pe Emanuel 
Elenescu de pupitrul dirijoral, 
„cel mai bun fagotist“ devenind 
un excelent şef de orchestră. 

Autor al unor lucrări con- 
certistice de succes (Variațiuni 
simfonice, Rapsodia pentru vioa- 
ră şi orchestră), Emanuel Elenes- 
cu şi-a descoperit adevărata voca- 
ție în actul dirijoral, devenind 
unul dintre cei mai activi şefi de 
orchestră. Lista de înregistrări ra- 
diofonice este cu adevărat impre- 
sionantă. Mari compozitori ro- 
mâni (Enescu, Jora, Andricu, Cu- 
clin, Bentoiu) şi străini (Chaus- 
son, Brahms, Berlioz, Respighi, 
Kodaly, Stravinski) şi-au aflat în 
gândirea muzicală a dirijorului 
„medium“-ul ideal. 

„În galeria dirijorilor români, 
maestrul Emanuel Elenescu ocu - 
pă un loc special. Natura l-a 
înzestrat nu doar cu talent şi dra- 
goste pentru muzică, ci şi cu 
bunătate, modestie, onestitate şi 


umor, toate aceste calităţi fiind în 
cazul domniei sale ieşite din 
comun“. Această observaţie apar - 
ținând muzicologului Olga Dăescu 
fixează efigia unei personalități 
ce a devenit încă din timpul vieții 
o legendă a radioului naţional. 

O admirabilă mărturie a 
traiectului său existenţial şi artis- 
tic o constituie volumul Mărtu- 
risirile unui senior al baghetei 
(consemnate şi adnotate de Mi- 
haela Fâşie Cudalbu). 

Chiar şi după pensionarea sa 
— în 1977 — Emanuel Elenescu a 
continuat să dirijeze Orchestra 
Naţională Radio, o impresie co- 
pleşitoare lăsând — emoţional şi 
artistic — prestaţia sa din martie 
2001 când a condus orchestra cu 
prilejul celei de-a 90-a aniversări. 
Acelaşi lucru se poate spune şi 
despre concertul susținut în mai 
2001 la Bacău, cu orchestra filar- 
monică locală, purtând numele 
celui care i-a deschis maestrului 
drumul spre împlinirea sa artis- 
tică la Radiodifuziune, compozi- 
torul Mihail Jora. 


FELIX Radu 


Născut la 23 mai 1945 în 
oraşul Breaza, jud. Prahova. Ab- 
solvent al Facultăţii de Limba şi 
Literatura Română a Universităţii 
Bucureşti, promoţia 1972. Anga- 
jat prin repartiție guvernamentală 
la Radiodifuziunea Română, 
Radu Felix (pseudonimul lui 
Vasile Butufei) şi-a desfăşurat ac- 
tivitatea publicistică până la dis- 
pariţia sa timpurie exclusiv în 
cadrul redacţiei emisiunilor cul- 
turale. S-a afirmat ca realizator 
echilibrat al emisiunilor Lecturi 
la cerere, Viaţa cărților şi Re- 
vista literară radio într-un mo- 
ment de ofensivă ideologică bru- 
tală asupra culturii naționale. 


Ca scriitor, Radu Felix a 
debutat editorial cu Memoria lirei 
(Editura Militară — 1976), carte 
scrisă cu „lăncile frigului arzând 
în spate“. Două cicluri de versuri 
(Biruit-au gândul și fapta şi Ano - 
timpul poeţilor) depun mărturie 
despre inteligenţa cu care un poet 
de evidentă vocaţie a ştiut să fan- 
deze, ocolind retorica agreată de 
oficialitate. Invocarea unor înalte 
spirite ale istoriei naţionale 
(Tudor Vladimirescu, Avram 
Iancu, Dimitrie Cantemir, Ştefan 
cel Mare) este făcută în chip de- 
cent, în afara exhortației. Iată 
acest poem invocând „văleatul 
1711“, tragic an în biografia 
politică a eruditului domn Can- 
temir: „La țărm de soare trag ino- 
rogi/năvoadele de aur pline cu 
miere/năvală dau corbii stol după 
stol/cu aripe şchioape s-acopere 
cerul./Sublimă corvoadă de cân- 
tec latin/mai dăinuie încă/zidit în 
memoria lirei ascunse/sub geana 
de codru doinind îngânat,/în 
mâna-nviată pe fluier divin./ Cu 
zvon de moarte zarea se umple,/ 

inorogii sângeră lumină/din ră- 
nile adânci de sub fruntea/ase- 
meni pieptul domniţelor/salbe de 
secoli cu chipuri de domn/Glă- 
suind mai mult trecătoare im- 
perii/despre a noastră «nedezrup- 
tă continuaţie»/acolo unde şezum 
şi plânsem./ În singurătate/ino - 
rogul visează/o mare, rotundă 
cetate“. În 1984, Radu Felix va 
recidiva editorial ca poet prin 
Râu cu cerb în frunte (Editura 
Eminescu), carte ce-i confirmă 
descendența din Nicoale Labiş. 
Proza a fost şi ea abordată de 
acest autor cu evidente ambiţii 
epice. Romanele Septembrie (Ed- 
itura Scrisul românesc, 1977), 
Zăpada niciodată stinsă (1979), 
E târziu pe Steaua Polară (1981) 
şi, mai ales, Floarea de piatră 
(acestea apărute, toate trei, la Ed- 
itura Eminescu) vădesc însuşiri 
pe care autorul le va fi dezvoltat, 
probabil, într-un chip menit să-l 
individualizeze în peisajul prozei 
româneşti contemporane dacă un 
destin nemilos n-ar fi întrerupt 
viaţa acestui scriitor care avea ca- 
pacitatea rară de a privi „timpul 
închis într-o fotografie“. 


FERENCZ Zsuzsanna 


S-a născut la 20 noiembrie 
1947 la Cluj. A absolvit la uni- 
versitatea din oraşul natal, Facul- 
tatea de Filologie, secția maghia- 
ră-germană (1970). Între 1973- 
1990 a lucrat la Radiodifuziunea 
Română, redacția emisiunilor 
pentru minorități (în limbile ma- 
ghiară şi germană), ocupându-se 
prioritar de realizarea unor emisi- 
uni culturale (De vineri până 
vineri), a unor reportaje şi inter- 
viuri cu personalităţi artistice. 

Ferencz Zsuzsanna este mem- 
bră a Uniunii Scriitorilor din 
România. A debutat editorial cu 
volumul de nuvele Sok a fal (Sunt 
multe ziduri — Editura pentru lite- 
ratură, Bucureşti, 1969). În ace- 
laşi an şi la aceeaşi editură, 
tipărea traducerea în limba ma- 
ghiară a unui cunoscut roman de 
Arnold Hauser (Îndoielnicul ra- 
port al lui Jakob Biihlmann — 

Jakab Biihlmann jelentese). Alte 
titluri: Pillangó a volanon (Un 
fluture pe volan — nuvele — Editu- 
ra Dacia, 1978), Ma, tegnap, teg- 
napelöt (Azi, ieri, alaltăieri — 
roman, Editura Kriterion, 1982), 
Szepjo utca (Strada frumoasă — 
proză pentru copii, Editura Ion 
Creangă, 1985), Szoba kiadó 
(Cameră de închiriat — nuvele — 
Editura Kriterion, 1985). Cititorii 
români au la dispoziţie — în tra- 
ducerea lui Gelu Păteanu — volu- 
mul de nuvele Natură moartă cu 
mărunțiş, apărut în anul 1981 la 
Editura Cartea Românească. O 
carte ce dezvăluie modul noncon- 
formist de evaluare a realităţii de 
către această prozatoare cunos- 
cută deopotrivă în Elveţia, Ger- 
mania şi — evident — Ungaria, 
prin nuvelele şi povestirile sale. 
Romanul Pöszi, a komuniste 
örömök lânya (Pussy, amanta co- 
munismului — Editura Scripta, 
1996) denunţă cu luciditate ironi - 
că anomaliile unei „epoci de 
lumină“ marcând cu perfidie des- 
tine umane. 


FETECĂU Adrian 


Născut la 19 noiembrie 1957 
în localitatea Scorţoasa, judeţul 
Buzău. Absolvent al Facultăţii de 
Tehnologia Construcțiilor de 
Maşini din cadrul Institutului Po- 
litehnic din Bucureşti — promoția 
1982. Din aprilie 1992 este re - 
dactor la Radiodifuziunea Româ - 
nă, secția emisiunilor sportive. 
Sportul în care s-a specializat 
Adrian Fetecău (component, în 
afara programului redacțional al 
grupului de umor „Vouă“, unde 
interpretează de obicei rolul Re- 
porterului şi căruia i-a închinat 
patetica evocare VOUĂ — Acum 
20 de ani, Editura Nemira, 2002) 
— este boxul. Prezent la multe 
dintre competiţiile interne şi in- 
ternaţionale de profil, a realizat 
zeci de transmisii în direct şi 
corespondențe — contribuind la 
relansarea interesului public pen- 

tru un sport care s-a bucurat în 
urmă cu câteva decenii de o con- 
siderabilă atenție. Dincolo de 
brutalitatea aparentă, boxul pre- 
supune importante componente 
ale forţei, inteligenței şi ale 
onoarei sportive. Un admirabil 
deţinător al însuşirilor la vârf ale 
acestui sport l-a constituit pentru 
comentatorul sportiv Adrian 
Fetecău boxerul român Francisc 
Vaştag. Biografia pe care i-a con- 
sacrat-o (Fenomenul Vaştag — 
Editura Globus, 1994) este nu 
numai elogiul pertinent adus unei 
personalități reale, ci şi o „radi- 
ografie“ a unui sport pe care lite- 
ratura şi filmul l-au avut deseori 
în centrul atenției lor. Împreună 
cu Viorel Sima a semnat în 2002 
cartea Doroftei cel Mare (Editura 
Jurnalul), biografia sportivă a 
„unui adevărat gladiator“, emi- 
nentul campion mondial Leonard 
Doroftei. 


FILIP Corneliu 


Născut la 19 martie 1948 în 
localitatea Botoşana, jud. Boto- 
şani. Absolvent al Facultății de 
Istorie (1971) şi al Facultății de 
Filosofie (1976) de la Universi- 
tatea „Alexandru loan Cuza“ din 
Iaşi. Doctor în istorie. Din 1972 
lucrează la Radiodifuziunea Ro - 
mână în calitate de corespondent 
local (judeţul Botoşani), partici- 
pant la realizarea unor emisiuni 
complexe ale redacției de actu- 
alităţi (De la 1 la 3, Audienţa 
Radio etc.). În 1991-1992 a fost 
corespondent SRR la Chişinău. 

Editorial a debutat cu volu- 
mul Secvenţe botoşănene (Editu- 
ra Sport-Turism, 1983). Au urmat 
reportajele din Oameni și pasiuni 
şi O maşină străbate lumea — 
ARO (în colaborare). După 1990, 
beneficiind, ca orice cetăţean 
român, de deschiderea graniţelor, 

a călătorit mult prin lume şi a val- 
orificat cu mult sârg experienţa 
turistică dobândită în cărți despre 
locuri îndepărtate. Reporterul 
judeţean de cândva a dobândit 
între timp deschidere planetară 
scriind cărţi utile sub aspectul in- 
formaţiei precum Bun găsit, 
Japonia (1994), Pelerinaj 2000 
(note de drum din Israel) sau 
America sub spectrul terorismu- 
lui (în vizorul autorului nefiind, 
cum s-ar putea crede, doar SUA, 
ci şi vecinele sale de la nord şi 
sud, Canada şi Mexic, incluse 
sub acolada aceleiaşi îngrozitoare 
primejdii). Experiențele perso- 
nale ale autorului fac obiectul 
unor cărți de ficţiune: Omul de la 
Soare-răsare (roman, 2000) şi 
Mesaje vesele de pe Corabia 
Nebunilor, subintitulată Amintiri 
dintr-un bloc de garsoniere (po - 
vestiri umoristice, 2003). 

Autor harnic, din câte se vede 
(bibliografia sa mai consemnează 
reportajele din Pasiuni şi afaceri 
şi notele de drum din Un român 
în Israel), Corneliu Filip este şi 
autorul unei teze de doctorat care 
— nu ne îndoim — s-ar putea să 
apară în librării mai devreme 
decât ne-am putea aştepta. Titlul 
acesteia: Tratatul de la Varşovia 


şi România ar putea s-o trans- 
forme în cea mai incitantă carte a 
autorului. Un capitol substanțial 
din această cercetare a apărut în 
revista „Dosarele Istoriei“ 
(1/2004). 


FILIP Stelian 


Născut la 18 septembrie 1924 
în localitatea Moldoveni din fos- 
tul judeţ Romanați (actualmente 
în jud. Teleorman). Absolvent al 
Facultăţii de Filologie — Univer- 
sitatea Bucureşti. Angajat la Ra- 
diodifuziunea Română în anul 
1953, pe care o părăseşte după 
scurt timp. Revine în 1968 şi 
rămâne până la pensionarea sa 
forţată (în 1982) în redacția emi- 
siunilor teatrale şi de divertis- 
ment. Scenarii pentru emisiunea 
Unda veselă. A participat la com- 

petițiile de profil organizate în 
cadrul fostei Organizații Inter- 
naționale de Radio şi Televiziune 
OIRT (cu sediul la Praga) şi a 
obținut mai multe premii. 

Stelian Filip este autorul mai 
multor volume de versuri şi de 
proză umoristică. A publicat o 
piesă într-un act (Necunoscutul Z. 
V.) şi o culegere de versuri popu- 
lare (Colo-n larg de Bărăgan). A 
debutat editorial în 1963 cu volu- 
mul de versuri pentru copii Azi 
pitic, mâine voinic (Editura 
Tineretului) urmat de Rime 
sprințare (aceeaşi editură, 1968). 
Registrul poetic al autorului s-a 
diversificat din ce în ce mai mult, 
prin tipărirea unor volume de epi- 
grame, fabule, parodii şi chiar 
rondeluri. Ele se află cuprinse în 
volumele: Fabule dintr-un dege- 
tar (Editura lon Creangă, 1970), 
Cartea cu zâmbete şi Minifabule 
(Albatros, 1974), Un buchet de 
epigrame (Editura Litera, 1975), 
Flori de cactus (Albatros, 1977), 
Parodii fără adresă (Excelsior, 
1998), Oglinda cu multe feţe 
(Editura Eminescu, 2001). În 
anul 1999 Editura Grai şi suflet — 
Cultura națională i-a tipărit un 
elegant şi semnificativ Triptic 
satiric, recomandând dexteritatea 


prozodică a autorului în rondel, 
fabulă, parodie, ca şi umorul său 
bine distilat şi ironia acidă. 


FILIPOIU Ion 


a 


Născut la 30 ianuarie 1940 în 
localitatea Zorleşti, judeţul Gorj. 
Absolvent al Facultăţii de Filolo- 
gie de la Universitatea Bucureşti. 
Din 1967 şi până la pensionare 
(2003) a lucrat la Radiodifuzi- 
unea Română, cu sincope impuse 
de atitudinea sa nesupusă indi- 
cațiilor de partid şi de stat. 
Redactor la Redacţia Actualităţi 
(1967-1969), secretar de emisie 
(1969-1970), redactor la Oficiul 
de Presă şi Tipărituri al RTVR 
(1970-1973), redactor la Direcţia 
Programe TV (1973-1977), secre- 
tar de redacţie la Fonoteca Radio 
(1983-1989). Atitudine curajoasă, 


122 


anticeauşistă încă din primele 
clipe ale despovărării Radioului 
de supravegherea oficială la 22 
decembrie 1989. Din 1991 — 
redactor principal/realizator la 
Departamentul literatură-artă pe 
care îl părăseşte prin pensionarea 
sa, contestată de subiect prin vii 
proteste publice. 

A realizat emisiuni precum: 
Creanga de Aur, Ediţie radio- 
fonică, Lectura de la miezul 
nopţii, Lecturi în premieră, 
Poezie românească, Revista re- 
vistelor culturale, Viaţa căr- 
ților. A colaborat, de asemenea, 
la presa scrisă din România şi din 
afara fruntariilor (publicaţii în 
limba română din Cernăuţi, 
Chişinău, Montreal, New York). 

Ion Filipoiu este autorul mai 
multor volume de versuri, proză 
şi reportaj. A debutat în anul 1974 
cu volumul de poezii Parabola 
fiului risipitor (Editura Cartea 
Românească). Au urmat două 
cărți, închinate cu filială iubire 
meleagului natal: Legendele Zor- 
leştilor (proză populară fantastică 
— Editura Sport-Turism, 1976) şi 
Satul cu nume de lumină (repor- 
taje — Editura Eminescu, 1978). 
Poemul Prinţul a apărut în 1994 
la Editura Spicon din Târgu-Jiu. 


Despre Ion Filipoiu au scris 
cu preţuire Cezar Baltag, Leonid 
Dimov şi Mihai Gafiţa, Ion 
Lotreanu, Laurenţiu Ulici şi Va- 
leriu Râpeanu — importante nume 
ale literaturii române de azi. Fapt 
ce-i aşază scrisul sub garanţii 
greu contestabile. 


FLOREA Anca 


Născută la 9 noiembrie 1955 
în oraşul Târnăveni, judeţul Mu- 
reş. Absolventă a Universităţii de 
Medicină şi Farmacie din Bucu - 
reşti (Facultatea de Stomato - 
logie). Cursuri de jurnalism la 
Deutsche Welle (Köln, 1991). În 
perioada mai 1990 — martie 1996 
a fost realizator de emisiuni la 
Radio România Actualităţi (cola- 
borările cu SRR datează încă din 
1978, la emisiunea Student club 

a Programului III). Activitate jur- 
nalistică la TVR Internaţional 
(1996) şi de PR (director de 
comunicare la Tofan-Grup între 
1996-2001). În prezent este reali- 
zator-coordonator la Departa- 
mentul de producție editorială al 
SRR şi membru în Consiliul de 
Administrație al instituţiei. Asu- 
nalistice şi extrajurnalistice (acţi- 
uni umanitare în Basarabia şi Bu - 
covina de Nord, ca şi în cuprinsul 
„Asociaţiei Femeilor Balcanice“) 
reprezintă expresia spiritului efer- 
vescent al acestei „siluete“ incon- 
fundabile a presei noastre postde- 
cembriste. Pentru ascultătorii 
posturilor noastre de Radio, Anca 
Florea (nume în acte: Ancuţa- 
Doina Florea) rămâne în primul 
rând corespondentul (patetic şi 
lucid) totodată din spaţiul 
Republicii Moldova (dec. 1993 — 
martie 1994), al lagărelor de refu- 
giați din fosta Iugoslavie (nov. 
1994) şi, mai nou, autoare a emi- 
siunii Duminica vedetelor. Pen- 
tru talentul ei gazetăresc a fost 
distinsă cu Premiul „Galaxia 
Radio“ — acordat de SRR pentru 
„revista presei“ (1992), cu Pre - 
miul „Pamfil Șeicaru“, acordat 
de Societatea Ziariştilor din Ro - 
mânia, ş.a. 


Anca Florea este autoarea 
volumelor de publicistică Înapoi 
în Basarabia (Editura Cartea 
Românească, 1994), cuprinzând 
comentarii politice şi relatări din 
timpul „iernii sale“ de la Chi- 
şinău şi Păstraţi România întrea - 
gă (Editura Viitorul Românesc, 
1996) care grupează sinteze şi 
comentarii politice pline de nerv. 

În 1998 a fost prezentă în 
librării cu o carte al cărui titlu 
exprimă cel mai deplin viziunea 
despre lume a acestei jurnaliste, 
capabilă să gloseze cu dezin- 
voltură pe registrele — atât de 
diferite — ale existenţei moderne. 
Este vorba de Perechea mea din 
cer — toate poveştile sunt de 
dragoste, de război sau degeaba... 

FLORESCU Nicolae 


Născut la 12 octombrie 1942 
la Bucureşti. Absolvent al Facul- 
tății de Filologie de la Universi- 
tatea „Alexandru loan Cuza“ din 
Iaşi. Doctor în litere, în prezent 
cercetător ştiinţific principal gr. I 
la Institutul de Istorie şi Teorie 
Literară „G. Călinescu“ al Aca - 
demiei Române şi redactor-şef al 
publicaţiei „Jurnalul literar“. 

În septembrie 1966 Nicolae 
Florescu era angajat — prin repar- 
tiție guvernamentală — la Radio- 
difuziunea Română. Până la 16 
noiembrie 1970 — când a fost des- 
tituit în mod abuziv „pentru slabă 
pregătire politică“ — a realizat 
mai multe emisiuni săptămânale, 
precum: Matineu literar (pre - 
zentarea  actualităţii culturale 
româneşti), Acasă la... (convor- 
biri cu personalități ale momen- 
tului), Manuscris radiofonic 


(prima încercare de valorificare 
sistematică a arhivei scrise inter- 
belice a Societăţii Române de 
Radiodifuziune), Saeculum (cro- 
nică a ideilor literare româneşti şi 
universale), Odă limbii române 
(dedicată cultivării valorilor 
lingvistice şi stilistice ale litera- 
turii române) şi Lecturi în pre- 
mieră (destinată să prezinte 
printr-o lectură comentată critic 
actualitatea editorială naţională). 
Intransigenţa morală şi solidi- 
tatea intelectuală a autorului l-au 
făcut indezirabil culturnicilor 
vremii, astfel încât, prin decizia 
administrativă amintită, Nicolae 
Florescu a fost nevoit să pără - 
sească instituţia. Se va întoarce, 
în calitate de colaborator, după 
1990, când, alături de soţia sa, 
Ileana Corbea, va realiza zeci de 
emisiuni consacrate valorilor li - 
terare ale exilului. Din păcate, 
nici în noile contexte istorice 
acribia şi erudiţia istoricului lite - 
rar nu vor fi preţuite cum se cu- 
vine. Personalitate de relief a 
cercetării în domeniul istoriei 
literare, Nicolae Florescu a debu- 
tat editorial cu volume de publi - 
cistică ce se circumscriu domeni- 
ului său favorit. Împreună cu 
Ileana Corbea a tipărit între 1971 

şi 1983 trei volume de Biografii 
posibile cuprinzând mărturii 
cuprinzătoare ale unor importanţi 
actanţi ai vieţii noastre culturale. 
După 1989 cuplul Florescu-Cor- 
bea va reveni asupra genului prin 
Resemnarea cavalerilor (2002) şi 
Convorbiri prin timp (2003) 
disponibilizând către cititori o in- 
formaţie culturală bogată, altmin- 
teri inaccesibilă. 

Nicolae Florescu mai este au- 
torul volumului Profitabila con- 
diție, definit drept „roman al 
aventurilor secrete“ (1983), al 
unor Itinerarii mirabile propu - 
nând, din perspectiva unui Gilbert 
Durand, câteva esenţiale „proiec- 
ţii ale imaginarului“ (1991) şi al 
unei Isforiografii a literaturii 
române vechi (1996) ce-l aşează 
în descendența nobilă a unui 
Nicolae Cartojan, istoricul literar 
pe care-l va cinsti de altfel în 
cercetarea-eseu Nicolae Cartojan 
regăsind calea spre Padova 
(2001). Tendinţele de moderni- 
zare ale literaturii române inter- 
belice sunt analizate pertinent în 
Divagaţiuni cu Anton Holban 
(2001), iar masive reevaluări cri- 
tice ale literaturii exilului sunt 
cuprinse în volumele Întoarcerea 
proscrişilor şi Noi, cei din pădure. 


De altfel, Nicolae Florescu este 
cel mai consecvent cercetător al 
valorilor afirmate în ultimele şase 
decenii în afara frontierelor țării, 
în contextele politice abjecte, 
bine ştiute azi. În Editura „Jurna- 
lul literar“ Domnia Sa a tipărit 
multe texte esenţiale ale exilului 
românesc, descoperite nu o dată 
în arhive de familie sau în 
dosarele unor fundații ale emi- 
grației politice româneşti. Istoric 
literar neobosit şi — mai ales — 
competent, Nicolae Florescu s-a 
dovedit primul — şi deocamdată 
unicul — cărturar preocupat de 
restituirea sistematică, şi pe cât 
posibil integrală, a unor valori in- 
tens boicotate, timp de decenii, 
de autorităţile de la Bucureşti. 
Asumându-şi el însuşi condiţia 
unui exil interior după alungarea 
sa de la Radio din 1970, Nicolae 
Florescu se află în deplină conso- 
nanță cu scriitorii pe care îi 
reaşează la locul cuvenit în isto- 
ria literară națională, ca pe o repa- 
rație tardivă şi necesară a unui 
destin istoric brutal. 

FRUNZĂ Victor 


Născut la 8 iunie 1935 în lo- 
calitatea Dumitreşti, judeţul Bu- 
zău. Absolvent al Facultăţii de 
Ziaristică de la Universitatea „Lo- 
monosov“ din Moscova (1958). 
Timp de 13 ani (1958-1971) este 
redactor la Radiodifuziunea Ro - 
mână, redacția emisiunilor cul- 
turale. Între 1971-1978 este pro- 
fesor la Facultatea de Ziaristică a 
Academiei de Studii Politice 
„Ştefan Gheorghiu“. Pregătit — 
prin întreaga sa instrucție univer- 
sitară — să apere idealurile comu- 
nismului, Victor Frunză intră în 
conflict deschis cu sistemul în 
urma publicării unei scrisori- 
manifest în influentul ziar ger- 
man „Frankfurter Allgemeine 
Zeitung“, difuzată şi de agenţia 
de presă Reuters. Poziţia sa crit- 
ică la adresa politicii Partidului 
Comunist Român şi a Secreta- 
rului General al acestuia, Nicolae 


Ceauşescu, îi atrage un şir de per- 
secuţii, fiind silit să se expatrieze. 
Stabilit în Danemarca, Victor 
Frunză devine colaborator al pos- 
tului de radio Europa Liberă, de 
unde continuă contestarea sis- 
temului comunist. Întemeiază în 
1982 la Aarhus — oraşul său de 
reşedinţă — Editura Nord, de- 
venită din 1989 Editura Victor 
Frunză. În 1985 înființează re- 
vista „Alergătorul de Maraton“ în 
care sunt studiate aspecte esen- 
țiale ale anacronismului politic 
reprezentat de comunism şi unde 
autorul publică eseuri şi chiar o 
„tragedie comică“ (Marea gară 
nouă — în nr. 4/1988) închinată 
denunțării aceluiaşi fenomen. 

Meritorie — din punct de 
vedere cultural — este inițiativa 
publicării în anul centenarului 
morţii lui Mihai Eminescu a unei 
ediții bibliofile a operei lirice a 
acestuia, destinată exilului româ- 
nesc. 

Victor Frunză a debutat edito- 
rial cu volumul de versuri Globul 
din stânga (1968) şi a continuat 
cu povestiri pentru copii (Se 
caută un balaur — 1970). Schiţele 
şi nuvelele din Privegheați lângă 
privighetori (1971) dezvăluie 
aplicaţii epice, iar volumul 
Muzeu sentimental (1972) aptitu- 

dini reportericeşti prilejuite de 
pelerinajul autorului prin diverse 
muzee sătești şi case memoriale. 

Activitatea din exil a lui Vic- 
tor Frunză e marcată de atitudini 
politice (Pentru drepturile omu- 
lui în România — 1982 — carte ce 
reuneşte eseuri şi documente re - 
velatoare) dar şi de preocupări 
literare (Liturghia la noi. Roma - 
nul unei crime — 1983) ori istori- 
ografice. Cele două volume ale 
Istoriei Partidului Comunist 
Român (Aarhus — 1984) consti- 
tuie prima încercare de denunțare 
sistematică a abuzurilor şi crime- 
lor care au stat la baza preluării 
puterii de o formaţie politică ce 
avea să promoveze fără jenă 
„terorismul de stat“. 

După 1990, scriitorul se îna - 
poiază în România, dedicându-se 
prioritar activităţii de editor. 


FURTUNĂ Horia 


Născut la 21 iunie 1888 la 
Focşani. Decedat la 8 martie 
1952 în Bucureşti. Studii de drept 
şi doctorat în ştiinţele juridice la 
Paris. Între 1934-1948 a fost di- 
rectorul serviciului teatral al Ra- 
diodifuziunii. Încă din 1928 
desfăşura o intensă activitate 
publicistică la SRR, fiind deci 
unul dintre fondatorii instituţiei. 
În emisiunea inaugurală a postu- 
lui naţional de radio din după- 
amiaza zilei de 1 noiembrie 1928 
a dat glas preţuirii sale față de 
„sufletul nou“ al radiodifuziunii. 
A rostit de la microfon versuri 
pentru copii, a ţinut conferinţe 
despre poezia populară în opera 
lui Eminescu şi Coşbuc, şi a 
insistat asupra originalității fol- 
clorului nostru (obiceiuri de 
iarnă, doine şi cântece haiduceşti 
etc.). A prezentat ascultătorilor 
începuturile teatrului românesc, 

dar şi dramaturgia lui Vasile 
Alecsandri. Bun cunoscător al 
culturii franceze, a conferenţiat 
despre Spiritul lui Sacha Guitry 
şi despre Proza și teatrul lui Jean 
Giraudoux. Registrul preocu- 
părilor sale era, de altfel, foarte 
amplu. De la „călătorii sentimen- 
tale“ şi note de drum despre 
Madrid la „artă şi gastronomie“, 
de la valenţele umorului la Mark 
Twain la eseuri „despre plic- 
tiseală“, sau, de la „gluma ţără - 
nească“ la Al. Odobescu şi de la 
„doina apelor şi a luncilor“ la 
figura tragică a lui Avram Iancu. 
Unele conferinţe, precum cea 
despre Anna de Noailles, prinţesă 
Brâncoveanu, ţinută la Radio în 
ziua de 8 aprilie 1931 (la ora 
18.15) avea să fie dezvoltată în 
volumaşul Contesa de Noailles 
(1933). Dar şi prezenţa editorială 
a lui Horia Furtună a fost marcată 
de acelaşi „ambitus“ generos, de 
la lucrări de jurisprudenţă (Du re- 
cours de l'assureur contre les 
tiers responsables de la réalisa- 
tion du risque dans le contrat 
d'assurance, 1915, teza sa de 
doctorat) la cele de factură eco- 
nomică (Spre politică financiară, 
1921) şi chiar de etică socială 
(Criza morală a timpului de faţă, 


1921). Apoi, de la monografii 
(. C. Brătianu, 1921), la evaluări 
istorice (Războiul de neatârnare, 
1927). 

Beletristica prezintă şi ea o 
anume diversitate. Povestea lirică 
în 4 acte Făt-Frumos (1924) ține 
de feeria dramatică, situându-se 
între Cocoșul negru al lui V. Efti- 
miu şi Chantecler de Edmond 
Rostand, dramaturgul francez pe 
care-l cunoscuse în timpul studi- 
ilor sale pariziene şi pe care avea 
să-l evoce la microfonul ra- 
dioului (Souvenirs inédits sur Ed- 
mond Rostand — în programul de 
seară din 1 aprilie 1930). 

În schimb, Păcală (1927) e 
mai degrabă o farsă populară, 
plină de umor şi învățăminte. 

Anii petrecuți în Franța vor fi 
evocați în Iubita din Paris (1934) 
cu suficientă emoție pentru a se 
crea cititorului impresia că are 
de-a face — măcar parțial — cu o 
scriere autobiografică. 

În 1967, istoricul literar Du- 
mitru Micu a avut binevenita 
inițiativă de a publica antologia 
Balada lunii, recuperând o parte 
din literatura — plină de lirism — a 
lui Horia Furtună. Utile precizări, 
la finalul cărții, aducea Eugeniu 
Speranţia, poet şi estetician năs - 

cut în acelaşi an (1888) cu Horia 
Furtună şi care semna — concomi- 
tent cu apariția antologiei con- 
generului — volumul Amintiri din 
lumea literară, unde era recom- 


pusă epoca în care personalitatea 
lui Horia Furtună se impusese 
drept una dintre cele mai ener- 
gice şi mai elevate. 


GEORGESCU Adrian 


aN A 


Născut la 4 decembrie 1952 la 
Piteşti. Din 1972 lucrează la 
Radiodifuziunea Română, direc - 
ţia formațiilor muzicale ca 
funcționar. A colaborat intens la 
emisiunile muzicale redactate de 
compozitorul şi muzicologul 
Doru Popovici cu materiale publi - 
cistice de actualitate (convorbiri 
cu personalități precum Edgar 
Papu, Emanoil Elenescu, Anatol 
Vieru, Aurel Stroe, Iosif Conta, 
Ana Blandiana) şi la emisiunile 
redacției culturale. Debut literar 
în anul 1968 (revista „Amfi - 
teatru“) cu poezii. Recenzii mu - 
zicale şi literare în revistele 
„Luceafărul“ şi „Viața studen - 
tească“. În ianuarie 1990 editează 

revista „Viaţa“ în paginile căreia 
publică o povestire amplă (O 
revoluţie) şi mai multe „pamflete 
tragice“. Concomitent, este pre - 
zent în Revista Literară Radio 
redactată de Liviu Grăsoiu cu 
„pagini de jurnal“. 

Debut editorial în 2002, cu 
romanul  Rebutarea omenirii, 
urmat în 2003 de Uleiul din can- 
delă (ambele publicate la editura 
Amurg sentimental condusă de 
poetul Ion Machidon, editură 
ce-l va include în mai multe anto - 
logii: Nemărginitele poteci, De - 
vastarea zilelor şi Sentimentali 
prin metafore). 

Proza lui Adrian Georgescu 
se distinge prin fiorul ei metafizic 
lipsit de ostentaţie şi printr-o evi- 
dentă  „cinematografibilitate“. 
Calitați prezente şi în romanul 
Căpățâna unei păsări de apă ori 
în volumul de povestiri Crime — 
apărute în 2004 la aceeaşi casă de 
editură („Amurg sentimental“). 
Scrise „la cald“, în primele luni 
de după decembrie 1989, prozele 
surprind momentele de factură 
istorică de atunci („libertatea 

tremură trupuri şi înjeluiri şi 
pizmele şi criza morală când 
nimeni nu mai e nimeni“ — va 
scrie el în povestirea Fantoma 
unui Crăciun trecut, angajând în 
desfăşurarea eposului virtuțile 
lirice şi eseistice ale personalităţii 
sale creatoare). 

E cert că un cineast aflat în 
căutarea unor subiecte dramatice 
poate găsi în Adrian Georgescu 
un scenarist ideal. Proza sa 
(romane şi povestiri) pare a fi 
scrisă cu gândul la iminenta-i 
proiectare pe un ecran uriaş al 
suferințelor omeneşti. 


GEORGESCU Silviu 


Născut la 13 septembrie 1915 
la Craiova. Absolvent al Şcolii de 
Literatură „Mihai Eminescu“ 
(1952). A lucrat la Radiodifuzi- 
unea Română, în redacţia emisiu- 


nilor de divertisment, semnând 
numeroase scenarii difuzate în 
cuprinsul Undei vesele şi a altor 
emisiuni de profil. Spirit bonom, 
degajând o vizibilă cordialitate, a 
lăsat o admirabilă imagine în 
amintirea colegilor. 

Comedia Colivia cu sticleţi 
(1953) i-a adus o anume notori- 
etate. Tot ce a scris se încadrează 
în acest gen agreabil, fie că e 
vorba de scenariile sale radiofo - 
nice (Pachetul albastru, Musafiri 
la Drăgănele) sau de prozele 
umoristice din volumul Cine a 
pierdut o verighetă? (semnat îm- 
preună cu Nicuţă Tănase, fostul 
său coleg de la Şcoala de Lite- 
ratură). 

A decedat la Bucureşti, în 
anul 1996. 

GHECIU Radu 


A 


# 


Născut la 12 martie 1932 la 
Bucureşti. Decedat la 21 august 
2003 în oraşul natal. Absolvent al 
Facultății de Limba şi Literatura 
Română a Universității Bucu - 
reşti. Studiile muzicale făcute în 
particular cu tatăl său, preţuitul 
compozitor Diamandi Gheciu i-au 
permis accesul la o carieră profe- 
sională de durată în domeniu. A 
fost redactor şi redactor-şef ad- 
junct la Radio şi la Televiziune, 
lucrând în domeniul emisiunilor 
muzicale şi de varietăți. Membru 
al Uniunii Compozitorilor şi 
Muzicologilor, devine în anul 
1982 director adjunct la Filarmo - 
nica „George Enescu“. În 1990 — 
director adjunct la Artexim, apoi 
(1991) consilier la Ministerul 
Culturii şi director adjunct la 
Opera Română. După pensionare 
(1993) se consacră activităţii 


politice în cadrul Partidului So- 
cial Democrat Român. 

Activitatea desfăşurată la 
Radio de Radu Gheciu este cu- 
prinsă în sute de studii şi cronici 
muzicale găzduite de emisiunile 
de profil. 

Muzicolog distins şi distinct 
în cadrul breslei, Radu Gheciu 
este şi autorul unor volume de is- 
torie şi analiză muzicală. Mono- 
grafiile consacrate lui Manuel De 
Falla (1962) şi lui Wolfgang 
Amadeus Mozart (1970) oferă o 
informaţie bogată despre viaţa şi 
creaţia celor doi muzicieni. Un 
volum intitulat Mit şi Epopee este 
închinat compozitorului român 
Gheorghe Dumitrescu. În 1990 
publică Melpomene, Erato, Eu- 
terpe — sinteză a gândirii sale 
muzicologice, răsplătită cu Pre- 
miul Uniunii Compozitorilor şi 
Muzicologilor pe anul respectiv. 
Amintirea lui Radu Gheciu 
rămâne binecuvântată de muzele 
invocate în titlul acestei cărți dar 
şi de oamenii ce s-au bucurat de 
prezenţa sa intelectuală, cu ade- 
vărat remarcabilă. 

GHIDOVEANU Ştefan 


Născut la 19 aprilie 1955 la 
Bârlad, jud. Vaslui. Absolvent al 
Facultăţii de Comerţ a Academiei 
de Studii Economice din Bucu- 
reşti — promoţia 1979. Din 1990 
lucrează la Radiodifuziunea 
Română, inițial în redacția Pro- 
gramului III (unde colaborase 
încă din 1983) şi — ulterior — în 
redacția literatură-arte. Autor al 
emisiunilor Exploratorii zilei de 
mâine (preluată în 1990 de la 
Dan Ursuleanu), Clubul detec- 
tivilor (din 1997), Raliu de 
vacanţă etc. Este principalul 
propagator al literaturii SF prin 
mijlocirea undelor hertziene. Ac- 
tivitatea sa în domeniu a fost 
recunoscută pe plan naţional cu 
prilejul diverselor reuniuni con- 
sacrate literaturii de anticipație. 
A publicat studii şi eseuri despre 
SF în diverse almanahuri de pro- 
fil, unele avându-l chiar ca redac- 


tor-responsabil. În 1990 a editat 
împreună cu Alexandru Mironov 
antologiile Cronici microelec- 
tronice şi Cronici metagalactice 
la Editura Tehnică şi a colaborat 
intens cu editurile interesate pri- 
vitor la acest gen de literatură 
(RAO, Nemira, Infotronic — 
Focşani etc.). 

A tradus (singur sau în cola- 
borare) romane şi culegeri de 
povestiri. Vânătorul de recom- 
pense şi Ubik îl au ca autor pe 
Philip K. Dick, a cărui biografie 
(Eu sunt viu, voi Sunteţi morți 
semnată de Emmanuel Carrère) a 
apărut tot prin osârdia lui Şt. Ghi- 
doveanu & Co. A mai pus la dis- 
poziţia celor interesați: Nemuri- 
torul de Roger Zelazny, Oraşul 
ca un joc de şah de John Brunner, 
Gambitul stelelor şi Legea ta- 
lionului de Gerard Klein. Un 
thriller, precum Un sărut înainte 
de moarte de Ira Levin face 
cumva notă aparte în preocu- 
pările susținute de impunere a 
literaturii SF în România. O lite- 
ratură pe care Ştefan Ghidoveanu 
o slujeşte cu admirabil devota- 
ment, renunțând de multe ori la 
afirmarea vocației sale de autor 
pentru a se concentra asupra 
celorlalte valori, aidoma unui 
agent de bursă trăind din plin 

emoția tranzacţiilor la care ia 
parte, fără a se gândi la miracolul 
propriei sale îmbogăţiri... 


GHIDRIGAN George 


Născut la 18 aprilie 1943 în 
localitatea Lipeani, judeţul Hotin 
(actualmente Republica Moldova). 
Absolvent al Academiei de Studii 
Economice Bucureşti. În anul 
1977 devine redactor principal 
(ulterior realizator de emisiuni) la 
Radioteleviziunea Română. Autor 
al unor ediţii Viaţa satului, radio - 
program de prezentare a realită- 
ților rurale şi a problemelor agri- 
culturii româneşti. În emisiunea 
Oameni şi fapte a înfățişat as- 
cultătorilor personalități ale satu- 
lui românesc şi experienţa profe- 
sională şi umană a acestora. Nu 
numai aspectele pozitive ale re- 


alității agricole româneşti au 
făcut subiectul emisiunilor sale. 
În Faţă în faţă a dezvăluit multe 
„afaceri necurate“ ce duc la pros- 
peritatea unora în detrimentul al- 
tora, mult mai numeroşi, iar Tără - 
şenia săptămânii a vădit însu- 
şirile de pamfletar ale autorului. 
Ca scriitor, George Ghidrigan 
a debutat în 1973 cu volumul de 
schiţe şi nuvele Mișcare brown- 
iană (Editura Eminescu), care a 
stârnit la momentul potrivit un 
viu interes datorită atitudinii cu- 
rajoase a autorului în investigarea 
„amănuntului“ social. A urmat 
romanul Evadare din pustiu (Edi - 
tura Albatros, 1975), mai puţin 
comentat decât cartea de debut — 
după care a urmat — cu excepția 
publicării unei piese de teatru în 
tiparnița Institutului de Etno- 
grafie şi Folclor (Fericirea nu 
vine singură, 1978) şi a unui 
roman (Dragoste la lumina zilei, 
Ed. Cartea Românească, 1989) — 
o pauză de creaţie care avea să-l 
scoată pe George Ghidrigan din 
topul speranţelor prozei româ- 
neşti contemporane în care îl 
plasase Mișcarea browniană. O 
revenire a sa nu este însă imposi- 
bilă, date fiind resursele epice 
evidente din primele sale volu - 
me. Oricum, romanul în manu- 

scris Inchiziția în carnaval îşi 
aşteaptă editorul. 


GHIŢĂ-TEODORESCU 
Viorica 


Născută la 12 ianuarie 1934 la 
Bucureşti. Absolventă a Facul- 
tății de Limbi Slave — Universi- 
tatea Bucureşti, promoţia 1964. 
După terminarea studiilor univer- 
sitare a lucrat la Radiodifuziunea 
Română în redacția emisiunilor 
de Actualităţi. 

Debutul s-a produs — ca re- 
porter — în 1964, la emisiunea De 
toate pentru toţi. Chiar dacă de-a 
lungul anilor, a fost şi prezenta- 
toare a unor emisiuni de mare 
succes în epocă, precum Orele 
serii, Viorica Ghiţă-Teodorescu 
s-a impus în primul rând ca re- 
porter, mai exact ca reporter al 


evenimentului cultural. Sute, 
poate mii de fapte extraordinare 
ne-au fost aduse la cunoştinţă de 
vocea sobră, mereu egală, a aces- 
tei profesioniste de cursă lungă a 
radioului, continuând şi după 
pensionarea sa, în 1996, să-şi in- 
formeze prompt şi calificat as- 
cultătorii. Sute, poate mii de ac- 
tori, scriitori, pictori şi manageri 
culturali, s-au aflat în aceste patru 
decenii în dialog cu neobositul 
reporter al radioului. Multe din 
aceste personalități ale artelor 
româneşti sunt de mult timp 
amintiri. Mărturiile lor pot re- 
compune miracolul unor vieți şi 
al unor înalte credinţe. Spre de- 
osebire de alți confraţi ai săi, con- 
vinşi de genialitatea proprie şi 
care şi-au valorificat din plin pro- 
ducţia radiofonică înscriind-o în 
pagini de carte — de multe ori 
perisabile —, Viorica Ghiţă Teo- 
dorescu şi-a urmat drumul cu o 
pilduitoare modestie, ţintind ex- 
clusiv ascultătorul de radio, 
căruia s-a străduit să-i ofere prile- 
jul de a se afla — pentru un minut 
sau un ceas — alături de maeştrii 
iubiţi şi respectaţi ai artei. S-ar 
putea ca aceste mărturii destinate 
eternului să poată fi recuperate 
editorial. Deocamdată, din miile 

de ore înregistrate de neobositul 
reporter avem la îndemână doar 
un mic volum de interviuri cin- 
stind memoria marii actriţe care a 
fost Leopoldina Bălănuţă. Intitu- 
lată Soapte și lacrimi, cartea a 
apărut în anul 1999 la Editura 
„Casa Radio“. 


GOGA Mircea Liviu 


Născut la 9 decembrie 1958. 
Absolvent al Facultății de 
Electrotehnică din Craiova. Din 
martie 1980 lucrează la Studioul 
de Radio din Craiova, realizând 
emisiuni de reportaj (cele mai 
multe inspirate din realitățile 
contradictorii ale Văii Jiului — 
într-un moment de dureroasă 
tranziţie pentru zonă), dar şi pro- 
grame cu implicare ştiinţifică (La 
frontierele cunoaşterii), ori de 


literatură  ştiinţifico-fantastică 
(Galaxia SF). 

Mircea Goga este autorul 
unui roman (Trimis extraordinar), 
al unui volum de versuri, (Jumă- 
tate vidros) şi al altuia, de poves- 
tiri, (Crucea Sudului). 


GOŢIU Mihai 


Născut la 6 decembrie 1973 
în localitatea Ilia, judeţul Hune- 
doara. Mihai-Remus Goţiu a ab- 
solvit Facultatea de Drept şi Fa - 
cultatea de Jurnalism — Universi- 
tatea „Babeş-Bolyai“ din Cluj- 
Napoca. În 1994 debutează la 
Radio Cluj, participând ca mulți 
dintre colegii săi la elaborarea 
unor emisiuni de cultură, sport şi 
divertisment. Realizează transmi- 
siuni multiplex cu celelalte stu- 
diouri teritoriale (Radio-circuit, 

De 10 ori România) şi „leagă“ 
oraşele Transilvaniei prin Radio- 
conexiuni. Comentarii sportive 
(fotbal, handbal, baschet). Pre- 
ocupările sale jurnalistice atât de 
diverse îl apropie de regretatul 
său coleg Radu Săplăcan, pose- 
sor al unui impresionant registru 
radiofonic. 

De acesta îl apropie însă şi 
preocuparea esenţială pentru lite - 
ratură. Mihai Goţiu este autorul 
unor volume ce se înscriu în noua 
vibraţie literară „douămiistă“. 
Cartea de debut Povestea unui 
poem discursiv (Editura Paralela 
45 — Piteşti, 2000) avea să 
cunoască o a doua ediţie trei ani 
mai târziu (Editura Tritonic — 
Transilvania, Cluj, 2003), lucru 
destul de rar întâlnit în cazul unor 
volume de versuri, fie ele chiar 
de succes. Proza din Senzaţio - 
nala evadare a lui Mihai Goţiu 
povestită chiar de el (Editura Tri- 
tonic — Bucureşti, 2002) ne poate 
duce cu gândul la dilatarea eului 
auctorial al unui Vladimir Ma- 
iakovski care, în perioada sa 
cubo-futuristă de dinaintea 
primului război mondial publica 
volume precum Eu şi Vladimir 
Maiakovski (ambele din 1913) — 
surclasând egotismul stend- 


halian. Poezia i-a adus lui Mihai 
Goţiu câteva distincții (Premiul 
„Marian Papahagi“, 2001, premiul 
„lon Iuga“ — Sighetul Marmaţiei 
—, ambele pentru debut în volum, 
ca şi Premiul Uniunii Scriitorilor 
din România la Festivalul Inter- 
naţional de poezie „Europa — 
km. 0“ de la Sighet, 2001). Proza 
— publicată în reviste: „Tribuna“, 
„Echinox“, „Steaua“, ş.a. — a fost 
şi ea răsplătită la concursul 
național „Orfeu“ (1999) şi la Sa- 
loanele „Liviu Rebreanu“ de la 
Bistriţa (2002). 


GRAUR FLORESCU 
Gheorghe 


Născut la 1 iulie 1934 la Sfân- 
tu-Gheorghe, judeţul Covasna. 
Absolvent al Facultăţii de Istorie 
— Universitatea Bucureşti. Din 

1967 lucrează la Radiodifuziunea 
Română, coordonator al secţiei 
interne de la Radio România In- 
ternațional. Realizator al emisiunii 
România pitorească, destinată 
ascultătorilor din străinătate şi al 
rubricii File de istorie. În 1972 a 
inițiat primele transmisiuni radio- 
fonice în direct de la Radio 
Vacanţa din stațiunile litoralului. 
Redactor-şef al postului de radio 
estival amintit. 

Gheorghe Graur Florescu este 
autorul unor cărţi de reportaj pre- 
cum Pe firul Oltului şi Popasuri 
în împrejurimile Bucureştilor şi 
al unor ghiduri de turism extern 
(Viena, Elveţia). Împreună cu 
colegul său, Octavian lordăches- 
cu (mult timp realizator de emi - 
siuni pentru tineret la Programul 
III) a publicat în anul 1977 la 
Editura Sport-Turism, volumul 
Aici Radio Vacanţa, consacrat 
primului deceniu din existența 
îndrăgitului post estival de pe fa- 
miliara frecvență de 1457 kilo- 
hertzi şi care a constituit pentru 
mulți oaspeţi ai litoralului româ- 
nesc un reper important al infor- 
maţiei şi al /oisir-ului. 


GRĂSOIU Liviu 


Născut la 26 mai 1943 la 
Bucureşti. Absolvent al Facultăţii 
de Limbă şi Literatură Română — 
Universitatea Bucureşti, promo- 
ţia 1968. Studii post-universitare 
de jurnalism. Bursier al Guvernu- 
lui Republicii Franceze — cu sta- 
giu de formare la Radio France 
(1991). 

Angajat prin repartiție guver- 
namentală la Radioteleviziunea 
Română. Între 1968-1985 este re - 
dactor de actualități TV şi rea - 
lizator de emisiuni culturale. Din 
1985 lucrează la Radio, în redac - 
ţia emisiunilor culturale. Între 
1990-1996 este redactor-şef al 
redacţiei, după 1996 — redactor-şef 
adjunct. A promovat emisiuni noi 
şi a reconfigurat redacţia, antre - 
nând un nou eşalon de redactori 
şi realizatori. În paralel cu activi- 
tatea organizatorică a fost reali - 
zatorul unor emisiuni de ţinută: 

Scriitori la microfon, Revista 
literară radio. 

Este membru al Uniunii Scri- 
itorilor din România. Autor al 
unui impresionant număr de cro- 
nici şi comentarii, publicate în 
importante reviste culturale („„Lu- 
ceafărul“, „Viața românească“, 
„Steaua“, „Tribuna“, „Ateneu“ 
etc.) şi al unor studii de istorie 
literară. A debutat editorial cu 
Poezia lui Vasile Voiculescu (Edi- 
tura Dacia, 1977), cercetare de 
referință a liricii unui autor asu- 
pra căruia încă planau în epocă 
suspiciunile oficialităților. Ac- 
ceptat la un moment dat de aces- 
tea ca poet al iubirii (Ultimele 
sonete închipuite ale lui Shake- 
speare în traducere imaginară de 
V. Voiculescu, 1964), scriitorului i 
se oculta sistematic dimensiunea 
mistică. „Prin mijlocirea îngeri- 
lor, omul se pune în legătură cu 
Dumnezeu în chipul unei volup- 
tăți de a fi risipit, strivit de fac- 
torul divin“ — observase cândva 
G. Călinescu şi tocmai această 
vibrație a ortodoxiei angaja me - 
fienţa diriguitorilor atei ai cul- 
turii. Liviu Grăsoiu are meritul de 
a fi interceptat integritatea poe - 
ziei voiculesciene ca reflex al 
unei îndelung exersate spiritua- 
lităţi. 


Domnia Sa este şi editorul 
avizat al acestei poezii, în care 
tradiționalismul intersectează 
fericit modernitatea. Volumul V 
Voiculescu — Poezii apărut în 
1983 la Editura Minerva, în 
populara colecţie „Biblioteca 
pentru toți“ (ediţie îngrijită, 
prefaţă şi tabel bibliografic de 
Liviu Grăsoiu) a reprezentat vic- 
toria criticului în recuperarea 
pentru publicul larg a liricii unui 
autor supus, timp îndelung, rigo- 
rilor cenzurii. O ediție restrânsă — 
Poezii alese — din opera voicules- 
ciană a apărut în 1995 la Editura 
Vremea cu ţinta fixată asupra 
noilor generaţii de cititori. 

Liviu Grăsoiu şi-a mai con- 
centrat atenţia asupra unor autori 
care, deşi foarte populari în tim- 
pul vieţii, au cunoscut un neme- 
ritat con de umbră în postumitate. 
E vorba de Şt. O. Iosif şi de 
G. Topîrceanu. Cel dintâi este 
analizat pertinent în St. O. Iosif — 
doinirea ca vocaţie și destin (Edi- 
tura Albatros, 1985) prin rele- 
varea unor constante ale operei 
ce-l pot absolvi pe subiect de 
eticheta „gamei minore“. Nu alt- 
fel se întâmplă cu lucrurile şi în 
cazul autorului Baladelor vesele 
și triste, deţinător cândva al unui 

record de simpatii şi ieşit uşor- 
uşor din topul preferințelor de 
lectură. În George Topirceanu — 
Chiriaşul grăbit al literaturii 
(Editura Crater, 1999) Liviu Gră- 
soiu reconsideră — din perspecti- 
va criticii moderne — un autor ce 
are (după opinia aceluiaşi G. Că- 
linescu) „fiorul solitudinii, senti- 
mentul solemn al geologicului, 
verificabile chiar în poeziile cu 
uşor aspect umoristic“. Judecăţile 
lui Liviu Grăsoiu, precise şi 
nelipsite chiar de solemnitate, au 
efectul unui veritabil „recurs în 
anulare“ a unor mai vechi sen- 
tinte de condamnare la uitare a 
celor doi autori. Ei au fost reeva - 
luaţi la sfârşitul secolului în care 
şi-au trăit efemera clipă de glorie, 
de demersul unui cercetător 
sobru şi avizat care înţelege să 
practice critica şi istoria literară 
ca pe o veritabilă magistratură. 

În anul 2002, Liviu Grăsoiu 
fost distins cu diploma de exce- 
lență pentru jurnalism cultural 
(2002) de către Uniunea Scriito- 
rilor din România. 


GRECEANU Adela 


Născută la 16 mai 1975 la 
Sibiu. Absolventă a Facultăţii de 
Jurnalistică — Universitatea „Lu- 
cian Blaga“ din oraşul natal. 

Din anul 2000 lucrează la Ra- 
diodifuziunea Română, redacţia 
literatură-arte ca redactor al unor 
emisiuni culturale — înregistrate 
şi în direct precum Revista lite - 
rară Radio; Viaţa cărţilor; 
Tentaţii culturale; Starea cul- 
turii; Cărţi, idei, manuscrise. 

A realizat interviuri cu scri- 
itori şi alți oameni de cultură, an- 
chete, recenzii şi reportaje. 

Este — până în acest moment — 
autoarea a două volume care au 
individualizat-o în cuprinsul 
generației sale, afirmată la 
cumpăna celor două milenii. Cel 
dintâi se cheamă — aproape pro - 
vocator — post-modern — Titlul 
volumului meu, care mă preo - 
cupă atât de mult (Editura Emi- 

nescu, 1998) şi pune în circulație 
o poezie aflată la incidența sensi- 
bilității cu agresiunea civilizației 
tehnice. Cel de-al doilea (evo- 
când titlul unui film din anii °90 
al lui Andrzej Wajda — Panna 
Nikt, Domnişoara Nimeni) se 
intitulează Domnișoara  Cvasi 
(Editura Vinea, 2001). 

În acest caz, avem de-a face 
cu o proză poematică („precum 
cleiul de pe scoarța copacilor, 
care se prelinge peste insecte şi le 
conservă milioane de ani, ziua a 
surprins tot felul de umbre, de re- 
liefuri pe care nu le-aş fi văzut 
niciodată. E ca-ntr-o fotografie. 
Una care mă cuprinde“), proză ce 
ne aminteşte Mic jurnal de feri- 
cire perfectă al lui Ilarie Voronca, 
în care „omul îşi face o celulă în 
el însuşi şi întoarce cheia de două 
ori“. 

Lipsită de retorism şi mani- 
festându-şi continuu ductilitatea, 
literatura Adelei Greceanu 
(pseudonimul literar al Adelei- 
Maria Duţu) recompune specta- 
colul unei existenţe care poate fi 
aşezat sub semnul unor celebre 
vorbe aparţinând lui Paul Eluard: 
„Le pain est plus utile que la 
poésie. Mais lamour, au sens 
complet, humain, du mot, 
l'amour-passion n'est pas plus 


utile que la poésie“ (Pâinea e mai 
de folos decât poezia. Dar dra- 
gostea, în sensul deplin, ome- 
nesc, al cuvântului, dragostea- 
flacără nu e mai de folos decât 
poezia...). 


GRIGORE Gheorghe 


Născut la 18 noiembrie 1932 
în localitatea Siliştea, judeţul 
Argeş. Absolvent al Facultăţii de 
Electronică şi Telecomunicaţii 
din cadrul Institutului Politehnic 
Bucureşti, promoţia 1958. Între 
1958-1997 a lucrat la Radiodi- 
fuziunea Română ca inginer, şef 
al serviciului emisie (1962-1991) 
şi şef al biroului radiorecepție 
(1991-1997). A desfăşurat o in- 
tensă activitate de inventator 
(dispozitiv pentru măsurat cuplul 
la motoare, 1959, grup tehnic 

pentru dirijarea programelor 
stereo, 1971 etc.). A susținut co- 
municări în cadrul reuniunilor 
OIRT despre cercetările româ- 
neşti în domeniul stereofoniei şi 
despre măsurarea automată a 
parametrilor stațiilor de radiodi- 
fuziune în timpul difuzării pro- 
gramelor. Autor al multor articole 
apărute în publicații de speciali- 
tate şi al volumelor Stereofonia 
(Editura Tehnică, 1991) şi Ra- 
dioreceptoare moderne (Editura 
Tehnică, 1998). 


GRIGORESCU loan 


Născut la 20 octombrie 1930 
la Ploieşti. Absolvent al Institutu- 
lui de Literatură „Maxim Gorki“ 
din Moscova. Între 1966-1970 a 
deținut funcţia de vicepreşedinte 
al Radioteleviziunii Române. 


Primele sale cărţi se reven- 
dică din „experienţa sovietică“ a 
autorului. Scrisoare din Moscova 
(1954) şi Învinsul Terek (1956) 
adună impresii dintr-o țară, aflată 
după cel de-al doilea război mon- 
dial, într-o vizibilă ascensiune, 
neascunzându-şi ambiția de a de- 
veni una din principalele puteri 
politice şi economice ale lumii. 
Evident, în epocă erau inavuabile 
mecanismele terorii (astăzi atât 
de comentate!) ale unui sistem 
necruţător, adeseori criminal, re - 
vendicat dintr-o ideologie totali- 
tară. Au urmat câteva volume de 
povestiri, schiţe şi nuvele: Cine- 
ma Madagascar (1957), Obsesia 
(1960), Unde vântul miroase a 
petrol (1961) — care vesteau un 
prozator atent la dinamica eveni- 
menţială a primei jumătăţi a se - 
colului XX. 

Se poate afirma că Ioan Gri- 
gorescu, fost student la Moscova 
al scriitorului Konstantin Paus- 
tovski (1892-1968) a adoptat 
natura bipolară a magistrului, 
marcată de reportaj (Kara-Bugaz, 
Colhida) şi de ficţiunea aşezată 
pe fundamente autobiografice 
(Marea Neagră, Poveste nordică). 
Mediul marinăresc al lui Paus- 
tovski este înlocuit la Ioan Gri - 

gorescu de cel al provinciei 
petrolifere, față de care acesta va 
dovedi un ataşament remarcabil. 
Proza celor doi se întâlneşte însă 
într-un acelaşi filon romantic, 
uneori poematic, în aceeaşi 
vibrație lirică generoasă. Spre 
deosebire de Konstantin Paus- 
tovski, I. Grigorescu a avut şansa 
unor călătorii multiple, pe cele 
mai diferite meridiane şi paralele. 
Este — probabil — cel mai activ 
scriitor român în parcurgerea 
planetei, depăşind performanțele 
de cândva ale unui Mihai Tican 
Rumano. Însumarea kilometrilor 
străbătuţi de la un capăt la altul al 
lumii ar putea da o cifră fabu- 
loasă, demnă de Guiness Book. 
Important pentru literatură este, 
desigur, faptul că aceste depla- 
sări, nu o dată spectaculoase, s-au 
soldat cu scrierea unor cărți ce-l 
aşează pe autor în categoria 
„grands reporters“. loan Grigo - 
rescu este — incontestabil — un 
astfel de mare reporter, preocupat 
să surprindă „spectacolul lumii“ 
nu atât în ceea ce are acesta mai 
senzaţional cât, în ceea ce are el 
mai adevărat, mai plin de nuanţe 
şi de idei. Cărţile sale despre 
America (de la Cocteil-Babilon — 
1963, la Dilema americană — 
1981), Japonia (Fenix inflamabil 


— 1970) şi alte locuri de pe pla - 
netă în care „se întâmplă ceva“ îl 
aşează pe scriitorul român alături 
de autori celebri (precum Jean- 
Jacques Servan-Schreiber sau 
Oriana Fallaci), preocupaţi să ia 
pulsul unor evenimente de coti- 
tură în configurarea civilizației 
moderne. Zig-zag pe mapamond 
(1964) şi Paradisul murdar 
(1974) fixează responsabilitățile 
omului, implicaţiile etice ale ges- 
turilor acestuia în efortul de a-şi 
supune planeta. 

Ioan Grigorescu este — tocmai 
de aceea — un comentator lucid al 
metamorfozelor surprinzătoare, 
un scriitor ce-şi asumă rolul de 
raisonneur al unui timp al „pa- 
timilor tehnologice“. El se adre- 
sează în primul rând omului aflat 
în Lupta cu somnul (titlul este al 
unui volum de nuvele din 1969), 
adică semenului său de aproape 
şi de departe care nu se lasă prins 
în capcanele devastării planetei. 

Autor al unor scenarii cine- 
matografice (Străzile cu amintiri 
— 1962, Cartierul Veseliei — 1965, 
Subteranul — 1967, Canarul și 
viscolul — 1970, Explozia — 1972, 
Felix şi Otilia — 1972, Mastodon- 
tul — 1975, Cuibul salamandrelor 
— 1977, Braţele Afroditei — 1980), 
loan Grigorescu este şi un profe- 

sionist al imaginii. A realizat în 
1981 un admirabil film de autor, 
Mondo umano (replică la faimo- 
sul Mondo cane) şi a reluat — în 
anii din urmă — la Televiziunea 
Română serialul său de succes, 
Spectacolul lumii. Una din nuve- 
lele sale vestite — Ringul, a fost 
adaptată radiofonic (1968) şi a 
constituit una din realizările 
însemnate ale teatrului hertzian. 

După 1990, loan Grigorescu a 
fost ambasadorul României în 
Polonia, țară de care era legat 
încă din tinereţe prin călătoriile 
de documentare soldate cu volu- 
mul de reportaj Pasărea Fenix 
(1961). 

Opera acestui scriitor este 
probabil mai puţin importantă 
pentru literatură decât este ea 
pentru civilizaţia umană în gene - 
ral. Căci, în situaţia unui cata- 
clism, dacă s-ar salva cărţile şi 
filmele de televiziune ale lui loan 
Grigorescu, „spectacolul lumii“ 
ar putea fi reconstituit cu minuţie, 
în temeiul acestei esenţiale de- 
clarații de iubire făcută planetei 
Pământ de un scriitor român pe a 
cărui retină e memorată o bună 
parte din miraculoasa ei civili - 
zaţie. 


GRIGORIU Paul 


| 
t 


ÀT 


Născut la 6 martie 1945 la 
Bacău. Absolvent al Facultății de 
Limbi romanice, clasice şi orien- 
tale — Universitatea Bucureşti 
(secția franceză-spaniolă). Din 
1969 lucrează la Radiodifuziunea 
Română, redacția emisiunilor 
pentru străinătate (REPS), secția 
franceză. După 1990 realizator al 
emisiunii Matinal de la Radio 
România Actualități. Redactor 
şef al Programului III (Radio 
România Tineret) şi — din 1992 — 
director general adjunct al Ra- 
diodifuziunii Române. Între oc- 
tombrie 1994 — septembrie 1995 
este director general interimar al 
Societăţii Române de Radiodi- 
fuziune. Director general adjunct 
(şef al canalelor naționale) până 
în anul 2002, când demisionează 
din funcţie. În prezent este reali - 
zator de emisiuni, profesionist de 
excepție (2002) şi moderator al 

cotidianului program Sfertul 
academic. Cariera jurnalistică a 
lui Paul Grigoriu este marcată de 
prestațiile estivale de la Radio 
Vacanţa — până în 1989 — şi de ra- 
dioprograme precum Noapte al- 
bastră. Succesul de public — ne- 
maiîntâlnit până la el — i l-a adus 
populara emisiune Matinal, al 
cărui iniţiator a fost după 1990. 
Radiogenia şi talentul său publi- 
cistic au făcut din această emi- 
siune vârful de lance al audienței 
Radioului național, într-un mo- 
ment în care concurența cu pos- 
turile comerciale se acutiza din 
ce în ce mai mult. Personalitate 
de prim-plan a Radiodifuziunii 
Române (pentru mulţi chiar o 
emblemă vie a acesteia), Paul 
Grigoriu a marcat prin prestaţia 
sa inspirată secțiunea postdecem- 
bristă a istoriei radioului româ- 
nesc. 

Este autorul mai multor volu- 
me de proză şi reportaj literar. 
Debutul său cu Anatomia unei 
străzi (Casa editorială Odeon, 
colecţia „Inedit“ — Bucureşti, 
1992) propune cititorilor o „ga- 
lerie de chipuri“, de pe strada 
Armenească a Bacăului, acolo 
unde, la numărul 40, viitorul 
megarealizator radio şi-a petre- 
cut, blând şi anonim, copilăria. 


„În oraşul acela meschin, care nu 
vedea soarele decât prin țesătura 
propriilor sale pânze de păianjen, 
strada Armenească era, la începu- 
tul anilor '50, singura «cucoană» 
edilitară“. Astfel, îşi începe au- 
torul confesiunea, în stilul altui 
„armean celebru“, William 
Saroyan, cel din Băiatul de la 
trapezul zburător şi din Mă 
cheamă Aram. Timpul avea să-l 
poarte departe pe acel copil care, 
peste ani, avea să urmărească de 
la fața locului Campionatul Mon- 
dial de Fotbal din Franța şi 
Jocurile Olimpice de la Sidney. 
Experiențe cărora le vor sta 
mărturie alte două cărți. Vară 
franceză (Un romantic la Paris), 
apărută în 1998 la Editura Gra- 
mar, adună corespondențele pen- 
tru Radio Bucureşti trimise de 
Paul Grigoriu cu precizie (tempo- 
rală, dar şi stilistică) remarcabilă 
din capitala Franţei. Se poate 
spune că Parisul, care, nu-i aşa, 
„merită o liturghie“, merita şi o 
astfel de carte care, poate, când- 
va, va putea fi găsită şi pe tara- 
bele buchiniştilor de pe malul 
Senei, cei care „vând viaţă între 
coperte“. Şi s-ar putea ca ea să se 
afle alături de Cangur la toate, 
cealaltă carte, despre Australia, 
scrisă de un Paul Grigoriu 

purtând „în marsupiu“ pe vechiul 
său amic Octavian Vintilă, coau- 
tor al paginilor despre antipozii 
pe care, până la ei, numai Egon 
Erwin Kisch ni-i mai înfățişase 
atât de limpezi şi de adevărați. Să 
nu uităm că lui Kisch i se spunea 
— pe bună dreptate — „reporterul 
frenetic“. Titlu ce 1 se potriveşte 
şi lui Paul Grigoriu cu destulă în- 
dreptăţire... 


GROSU POPESCU Eugenia 


= 


Născută la 24 octombrie 1936 
la Alba-Iulia. Absolventă a Fa- 
cultății de Medicină (1962) şi a 
Facultății de Filosofie (1975). 
Doctor în antropologie (cu o teză 
despre distorsiunile de personali- 
tate sub acțiunea unor factori cul- 
turali). Din vara anului 1965 lucrea- 
ză la Radiodifuziunea Română, 


ca redactor al emisiunilor de 
educație ştiinţifică pentru copii şi 
tineret. Între 1990-1996 este 
redactor-şef adjunct la Departa- 
mentul Ştiință-Învățământ-Edu- 
cație al SRR Între emisiunile re- 
alizate de-a lungul a peste trei 
decenii de către Eugenia Grosu 
Popescu se află: Gaudeamus, 
Radioenciclopedia pentru tine - 
ret, Minunile lumii au fost 
numai şapte?, Călătorie în isto- 
ria civilizației. Autoare a zeci de 
scenarii originale, a unor docu- 
mentare radiofonice prezentând 
istoricul unor descoperiri esen - 
țiale ori viața şi opera unor sa - 
vanți români şi străini. A inițiat la 
Radio (după 1990) o emisiune 
destinată nevăzătorilor (Ochiul 
interior) aflată în serviciul unei 
categorii umane defavorizate. 
Emisiunile sale au fost distinse 
cu importante premii în străi - 
nătate. Obține Premiul Japonia în 
1967 (cu emisiunea Inima, acest 
necunoscut) şi în 1973 (cu docu- 
mentarul Funcţii cunoscute şi 
necunoscute ale creierului), iar 
două emisiuni pe teme de ecolo- 
gie au fost distinse în Polonia 
(Apa, omul, mediul înconju- 
rător — 1985 şi Copacii trebuie 
să trăiască — în 1987). În 1998 

Forumul de Informare şi Comu- 
nicare din Marea Britanie îi 
acordă distincţia „Getting the 
Message Across“. 

Experienţa bogată dobândită 
de Eugenia Grosu Popescu în 
domeniul radioului şi al televi- 
ziunii i-au permis redactarea 
celor două volume editate în 
1998 de Editura Teora sub gene- 
ricul Caietele audiovizualului, 
Jurnalismul Radio şi Jurnalismul 
TV. Destinate studenţilor în jur- 
nalism şi în comunicare au- 
diovizuală, cele două volume 
semnate de Eugenia Grosu 
Popescu pot ajuta şi publicul aflat 
în afara intenţiilor unor precise 
specializări să înţeleagă mai bine 
limbajul de radio şi televiziune, 
familiarizându-se cu genurile şi 
mijloacele de expresie ale celor 
două importante componente ale 
mass-media electronice. 


GRUIA Călin 


Născut la 21 martie 1915 în 
localitatea Trifeşti, din judeţul 
Orhei, Basarabia (şi nu din 
judeţul laşi — cum, eronat, o 
poziţionează geografic Marian 
Popa în al său Dicţionar de lite- 
ratură română contemporană). 
Numele de stare civilă: Chiril 
Gurduz. Studii pedagogice la 
Şcoala Normală din Orhei, ab- 
solvite în 1936. Ofiţer în rezervă, 
ia parte la Campania din Răsărit. 
Prizonier de război, cunoaşte 
timp de 4 ani (1944-1948) regi- 
mul concentraţionar sovietic. Din 
1951 şi până în 1969 a fost redac- 
tor la Radiodifuziunea Română, 
redacţia emisiunilor pentru copii. 
Autor a zeci de poveşti, difuzate 
în emisiunile adresate micilor 
ascultători. De asemenea, peste 
50 de scenarii radiofonice, au 
îmbogăţit, sub semnătura sa, 
zestrea fonotecii Radiodifuziunii, 


148 


grupate fiind în ciclurile Traista 
cu poveşti, Înşir'te mărgărite 
ori Un tăciune şi-un cărbune. 

Scriitorul Călin Gruia a debu- 
tat ca poet, cu volumul de versuri 
Litanii de seară (1942). Nu va 
reveni editorial asupra genului 
liric decât în volumele apărute la 
senectute: În norii ce vin şi se duc 
(1980) şi Călătorii (1988). 

După 1952 s-a fixat — ca autor 
— în aria prozei pentru copii şi 
tineret publicând povestiri şi le - 
gende în volumele Nucul lui 
Toderiţă (1952), Nuieluşa de 
alun (1954), Izvorul fermecat 
(1956), Domnița de rouă (1969), 
Ramura de măr înflorit (1974), 
Prinţul de hârtie (1977). Este şi 
autorul câtorva romane: Ograda 
(1965), Vântură-lume (1970), 
Acolo colinele ard (1974), 
Pânzele mamei (1984). Hărăzit 
cu ştiinţa istorisirii molcome, 
tipică autorilor moldavi, Călin 
Gruia a ştiut să valorifice virtuțile 
magice ale satului românesc, ex- 
primate în ficțiuni susținute artis- 
tic, fără didactica recomandată de 
„suflul epocii“. Basmul cult 
românesc îl va recunoaşte printre 
autorii săi rari, dar esenţiali, pen- 
tru o literatură care, deşi are pu - 
ternice rădăcini folclorice, s-a 


emancipat timpuriu de tutela 
acestora, încercând să recupereze 
retardul în raport cu literaturile 
europene şi uitând că, la un mo- 
ment dat, şi cele mai avansate 
dintre acestea au procedat la o re- 
cuperare sistematică a matricei 
folclorice. Călin Gruia este şi au- 
torul unui scenariu (Baladă pen- 
tru Măriuca) transpus în imagini 
cinematografice de vechiul său 
confrate de la Radio, regizorul 
Titel Constantinescu. 

Proza memorialistică din 
Scrisori pentru fluturi şi pietre 
(1976) poate interesa deopotrivă 
iubitorul de literatură şi pe cel de 
istorie. De altfel, literatura şi isto- 
ria s-au intersectat permanent — 
cu toate cele bune şi toate cele 
rele — în destinul acestui autor 
dispărut din viaţă la 9 iulie 1989 
la Bucureşti şi prea devreme 
uitat. 

GUSTI Dimitrie 


Supranumit şi „ministrul ra- 
diofoniei româneşti“, Dimitrie 
Gusti (1880-1955) a abordat, de 
pe pozițiile sociologului, im- 
pactul avut de mesajul radiofonic 
asupra masei de ascultători. For- 
mat în atmosfera universităţilor 
germane (Leipzig, Berlin) emi- 
nentul profesor de mai târziu a 
avut de fapt o „formaţiune po- 
litehnică“ — după cum aprecia 
fostul său discipol Henri H. Stahl, 
dorindu-se „stăpân al metodelor 
şi tehnicilor tuturor disciplinelor 
sociale particulare“. Deschiderea 
sa către noutăţile tehnice l-a con- 
dus la ideea că „ştiinţa trebuie să 
fie de folos acţiunii“. Fondator al 
Şcolii sociologice naţionale, al 
Institutului Social Român şi al 
Muzeului Satului din Bucureşti, a 
deținut importante funcții publi- 
ce, precum cea de ministru al In- 
strucției, Cultelor şi Artelor 


(1932-1933). Profesor al Univer- 
sității din Bucureşti. D. Gusti a 
fost preocupat continuu de pro- 
blema răspândirii culturii în rân- 
dul maselor. Or, Radioul îi apărea 
drept mijlocul ideal. 

A făcut parte din primul Con- 
siliu de Administraţie al SRR 
(1928) prezidat de prof. Drago- 
mir Hurmuzescu. În anii urmă- 
tori, avea să fie el însuşi preşe- 
dinte al Consiliului (1929, 1930, 
1931) şi al Comitetului de Direc- 
ție. În această calitate, s-a impli- 
cat direct în realizarea Univer- 
sităţii Radio pe care a susținut-o 
cu toată autoritatea sa intelec- 
tuală şi administrativă drept o 
veritabilă tribună a marilor idei 
ale timpului. După ce a fixat Me- 
nirea noului ciclu de conferințe 
(3 martie 1930) a prezentat de la 
microfon conferinţe consacrate 
lui Xenopol ca gânditor (4 aprilie 
1930) şi a dedicat — firesc — 
ample spaţii sociologiei. Însem- 
nătatea sociologică a culturii la 
noi (Universitatea Radio din 26 
noiembrie 1930), Sociologia cul- 
turii (idem, 3 decembrie 1930), 
Probleme sociologice (10 decem- 
brie 1930), Sociologia lui Goethe 
(Universitatea Radio din 27 
martie 1932) — sunt doar câteva 
dintre acestea. 

A informat ascultătorii despre 
activitatea în teritoriu a echipelor 
sociologice: La lucru cu echipele 
Fundaţiei Culturale Principele 
Carol (Universitatea Radio din 
12 octombrie 1934), Concluzii şi 
perspective asupra echipelor re- 
gale studenţeşti (Universitatea 
Radio din 4 decembrie 1934) şi 
despre Recolta echipelor cultu- 
rale regale (Universitatea Radio 
din 2 octombrie 1935) ori despre 
Perspective şi învățăminte din 
munca echipelor studenţeşti 
(1 februarie 1936). În 1938 va re- 
veni asupra unor similare subiec- 
te: Rezultatul muncii echipelor 
regale anul acesta (Universi- 
tatea Radio din 17 şi 23 octom- 
brie 1938) subliniind caracterul 
colectiv al uneia din „cercetările 
ştiinţifice (...) cele mai impor- 
tante în ţara noastră“. 

A vorbit despre Participarea 
României la Expoziţia Interna - 
țională de la Paris din 1937 
(Universitatea Radio din 16 ia - 
nuarie 1936) aducând propuneri 
concrete privind viitoarea noastră 
reprezentare, revenind în chiar 
anul desfăşurării manifestării în 
cauză (1937) cu trei conferinţe 
despre România la Expoziția de 
la Paris (Universitatea Radio 


din 22 februarie, 4 martie şi 29 
martie 1937). 

Aceeaşi preocupare a avut şi 
pentru Participarea României la 
Expoziţia de la New York (2 de- 
cembrie 1938). Încă din 1918, 
Vasile Pârvan socotea că „în viaţa 
socială el vede un singur ţel vred- 
nic al năzuinţelor omeneşti: per- 
sonalitatea socială — ceea ce e 
națiunea — iar ca valoare supre- 
mă, cea culturală, personalitatea 
socială, creatorul de valori noi, 
spirituale“ (Raport prezentat la 
10/23 octombrie 1918 pentru 
alegerea lui Dimitrie Gusti ca 
membru corespondent al Acade- 
miei Române). 

Dr. Eugen Denize, autorul 
volumelor vizând Istoria Socie - 
tății Române de Radiodifuziune, 
consideră că Dimitrie Gusti „a 
fost unul dintre intelectualii cei 
mai apropiați de Radiodifuziune, 
contribuind cu priceperea şi pute - 
rile sale la dezvoltarea acesteia 
pe toate planurile“, iar „partici- 
parea sa la Universitatea Radio, 
pe care a şi întemeiat-o, a fost 
imensă şi permanentă“. 


HAIDE Victor 


Născut la 24 ianuarie 1943 la 
Bucureşti. Absolvent al Facultăţii 
de Limba şi Literatura Română 
de la Universitatea Bucureşti. 
Din 1990 lucrează ca redactor al 
emisiunilor în limba română de la 
Radio România Internaţional, 
preocupat mai cu seamă de re- 
flectarea fenomenului cultural. 
Prezenţă discretă în peisajul lite- 
rar şi publicistic românesc, una 
dintre puţinele sale imagini fiind 
fotografia reprodusă pe coperta 
primei sale culegeri de versuri 
Balada lucrurilor pierdute (Edi- 
tura Tineretului, colecția Lucea - 
fărul, 1969). Trei ani mai târziu, 
Editura Cartea Românească îi 


publica volumul Stări interme- 
diare, iar în 1974 Victor Haide 
tipărea romanul Viaţa care ne 
rămâne — apreciat în mod eronat 
de istoricul literar Marian Popa 
drept carte de versuri. (v. Dicţio- 
nar de literatură română contem- 
porană — ediţia a doua revizuită 
şi adăugită, Editura Albatros, 
1977, pagina 259, coloana I — 
sus). 

E de presupus că — după un 
lung repaus editorial — Victor 
Haide va reveni, ştergând impre- 
sia retorică lăsată de primele sale 
culegeri de versuri de acum trei 
decenii. Natură echilibrată, for- 
mată în atmosfera unică a bibli- 
otecilor, autorul poate pregăti 
cititorilor săi încă multe surprize. 

HERA Florin 


Născut la 22 iunie 1925 la 
Roman, județul Neamt. 

Studii de drept. Debuturi pro- 
fesionale în aparatul diplomatic 
al Ministerului Afacerilor Exter - 
ne, urmate de o lungă activitate 
redacțională şi de coordonare în 
cadrul Radiodifuziunii Române. 
A fost redactor-şef adjunct la 
Redacția emisiunilor pentru 
străinătate (REPS) şi s-a afirmat 
drept un excelent comentator de 
politică externă. Împreună cu 
colega sa Catinca Ralea, a sus- 
ținut mult timp o rubrică de 
comentariu vizând dinamica 
vieții internaționale. 

Este autorul unor scenarii 
radiofonice foarte apreciate, 
precum: Héloise şi Abélard, 
Socrate, Cicero, difuzate de 
Radio România Tineret şi 
România Cultural. Colaborator al 
revistelor „Lumea“ şi „Magazin 


istoric“ unde a publicat articole 
despre „Cele 5 Republici Fran- 
ceze“, despre Canada şi Irlanda 
sau despre figuri istorice şi cul- 
turale de marcă (regele Clovis, 
Erasmus din Rotterdam, Dosto- 
ievski etc.) 

Florin Hera a semnat studiul 
introductiv la volumul Președinte 
la Casa Albă al istoricului clu- 
jean Camil Mureşan şi a colabo- 
rat la seria Diplomaţi iluştri pusă 
în circulaţie în anii *70 de către 
Editura Politică. 


HINOVEANU Liliana 


IY 
ET $ 


Născută la 9 noiembrie 1956 
în localitatea Vânjuleț, județul 
Mehedinți. Absolventă a Facul- 
tății de Litere, Universitatea din 
Craiova (secția limba română- 
limba franceză). Din 1990 este 


H 

realizator de emisiuni la Studioul 
de Radio Craiova, la care fusese 
colaboratoare încă din vremea 
studenției. Experienţa dobândită 
la catedră a ajutat-o să redacteze 
câteva emisiuni de largă audienţă 
în zonă, consacrate copilăriei şi 
adolescenţei: De vorbă fără cata- 
log, Parlamentul adolescenţei, 
Vedete în devenire... (aceasta 
din urmă este o emisiune-specta- 
col destinată lansării micilor ta - 
lente care vor deveni... mari 
talente). Longevivă s-a dovedit 
emisiunea De vorbă fără cata- 
log (care a depăşit un deceniu de 
existență, performanţă pentru o 
emisiune de educaţie). 

Liliana Hinoveanu a publicat 
mai multe cărți de versuri. Cea de 
debut se adresa micilor cititori: 
Poveste de Paşti (1996) şi recom- 
punea liric un mesaj pascal menit 
să-i apropie pe copii de universul 
credinţei. Cele trei volume cu 
versuri „pentru oameni mari“ se 
intitulează Spre o altă pedeapsă 
(1998), Transfer de imagine 
(2000) şi Perfuzii cu cerneală 
(2002). Spiritul sorescian (plă - 
madă a locului) se armonizează 
cu dezinvoltura lirică a Lilianei 
Hinoveanu până la obținerea unui 
izbutit „transfer de imagine“. 


HODOȘ Alexandru 


Născut la 20 iunie 1893 la 
Bucureşti. Decedat în anul 1967. 
Licenţiat al Facultăţii de Drept, a 
fost unul din primii animatori ai 
Radiodifuziunii naţionale. Direc- 
tor la Societatea de Radio-Difu- 
ziune în anii '30, a crezut cu pu- 
tere în destinul noului mijloc de 
comunicare, după cum a mărturi- 
sit în conferința Radiofonia pen- 
tru mine susţinută în Programul 
de seară din 21 octombrie 1930. 
A fost prezent la Universitatea 
Radio cu Amintiri despre oameni 
mari (20 august 1932), cu impre- 
sii despre meleaguri transilvane 
(21 iunie 1933), cu evocări despre 
Ilarie Chendi (15 decembrie 
1933) şi cu profiluri ale unor fi- 
guri istorice precum Simion 
Bărnuţiu (7 noiembrie 1938), 
Avram Iancu (21 noiembrie 1938 
şi 9 ianuarie 1939), Inochentie 
Micu (20 februarie 1939). 

A susținut un eficient dialog 
cu ascultătorii prin mijlocirea 
Poştei radio şi a contribuit la 
lansarea emisiunii Ora veselă, 
conştient de dificultăţile înscrierii 
în eter a umorului din pricina 
prezenţei metalice a microfonului 
capabil de inhibiţii neaşteptate: 
„E un aparat misterios şi neînsu- 
flețit, precis ca un cronometru şi 
tăcut ca un sfinx de buzunar, care 
nu-mi comunică nici o opinie. 
Nici nu-mi zâmbeşte, nici nu mă 
fluieră. Foarte sincer vorbind, mă 
intimidează“ — mărturisea el as- 
cultătorilor în 1933. 

Prin temeinica sa cultură şi 
prin farmecul său de conferenţiar, 
Alexandru Hodoş a reuşit să în- 
suflețească acest „sfinx de buzu- 
nar“, transformându-l într-un par - 
tener pe a cărei fidelitate se poate 
conta. 

Lider formator de opinie în 
epocă, Alexandru Hodoş — des- 
cendent al unei puternice familii 
de cărturari ardeleni — a publicat 
o Antologie regionalistă (Cluj, 
1926) şi volumul Bazin. Pust- 
nicul din Sahara (Bucureşti, 
1934), îndeplinind şi diverse 
funcţii publice şi politice (deputat 
de Someş, subsecretar de stat, di- 
rector de publicaţii, director al 
Teatrului Naţional). 


HOSSU-LONGIN Valentin 


Născut la 21 iulie 1939 la 
Bucureşti. Studii filologice înce- 
pute la Universitatea din Cluj, în 
1959 şi finalizate la Universitatea 
din Bucureşti (1964). 

Între 1969 şi 1971 a lucrat la 
Radiodifuziunea Română în 
redacția de actualități. Debutul 
editorial cu Trenuri de flăcări 
(1971) se produce în această 
scurtă perioadă a activităţii radio- 
fonice. Reportajele din al doilea 
volum al său, Țara Lotrului, sunt 
şi ele rezultatul documentărilor 
reportericeşti de la Radio. O altă 
carte de reportaje, Omul pentru 
om (1977) este consacrată ideii 
solidarităţii umane în clipe de 
restrişte (inundaţiile catastrofale 
din 1970 şi cutremurul devastator 
din 4 martie 1977). Publicistul va 
transfera experiența dobândită în 
timpul unei călătorii în Bulgaria 
în Prin ţara trandafirilor (1979), 

ce i-a adus o distincţie literară din 
partea Uniunii Scriitorilor Bulgari. 

Soarele din poartă (1989) 
este „o carte de suflet“ închinată 
Maramureşului, zonă etnografică 
de mare interes şi pe care scri- 
itorul o consideră, pe bună drep- 
tate, vatra neamului din care se 
trage. 

Romanul Cel căzut (1980) are 
intenţii de cronică a societății 
româneşti de-a lungul primelor 
trei decenii postbelice, cu evo- 
carea unor momente dramatice 
ale perioadei în cauză. Simbolul 
„celui căzut“ este preluat din 
lumea balonului oval, în care 
niciodată un rugbyst aflat la 
pământ nu este expus pericolului. 
Dimpotrivă, ceilalți îi asigură o 
eficientă protecţie. lată, în viz- 
iunea autorului, soluția salvării 
unor principii morale ce pot fi ex- 
tinse la scara organismului social. 
Prezenţă activă în presa 
românească post-decembristă, 
Valentin Hossu-Longin a făcut 
parte din consilierii fostului rege 
al României, Mihai de Hohen- 
zollern şi a sprijinit în forme di- 
verse — inclusiv jurnalistice şi 
scriitoriceşti — ideea reactivării 
monarhiei. Între 1999 şi 2001 a 
fost consilier al fostului preşe- 
dinte al SRR — Andrei Dimitriu. 


În această calitate s-a remarcat 
prin atitudinea echilibrată, mani- 
festată față de colegii săi jurna- 
lişti de radio în momente oare- 
cum dramatice pentru destinul in- 
stituției. 


HURMUZESCU Dragomir 


Născut la 13 martie 1865 la 
Bucureşti. Decedat la 29 mai 
1954 în acelaşi oraş. Studii ştiin - 
țifice la Universitatea din Bucu- 
reşti. Licenţiat în ştiinţe fizico- 
chimice al Facultăţii de Ştiinţe a 
Universităţii din Paris (Sorbona, 
1890). 

Este ctitorul radiofoniei în 
România. În 1926 a realizat o 
staţie experimentală de radiodi- 
fuziune la Institutul Electrotehnice 
din Bucureşti, unde funcţiona ca 
director încă din 1913. Încă din 

1924 fondase — alături de alți 
confraţi — „Asociaţia prietenilor 
radiofoniei“ care avea să editeze 
şi prima publicație românească 
de profil: revista „Radiofonia“. 
În Bucureşti, la Ateneul 
Român, dar şi în multe localităţi 
din ţară (Timişoara, Braşov, 
Brăila, Constanţa, Ploieşti), sa- 
vantul avea să conferenţieze pe 
teme legate de noul mijloc de co- 
municare. Activitatea ştiinţifică 
şi cea de popularizator entuziast 
au condus la alegerea sa, în 1928, 
ca preşedinte al primului Consi- 
liu de Administraţie al SRR. 
Contribuţia la iniţierea şi 
consolidarea  radiofoniei în 
România rămâne esențială. 
Primele structuri organizatorice 
şi administrative i se datorează. 
Succesul rapid dobândit în rândul 
publicului ascultător a demon- 
strat că eforturile profesorului 
Dragomir Hurmuzescu şi ale 
entuziaştilor din compania sa (în 
primul rând, cele ale inginerului 
Emil Petraşcu) n-au fost zadar- 
nice. Sub autoritatea ştiinţifică şi 
managerială a eminentului om de 
ştiinţă avea să se formeze ima- 
ginea publică a noii instituţii de 
presă. Din păcate, maşinaţiuni 
politice activate de interese eco- 
nomice directe în zona achizi - 


țiilor de echipamente au condus 
la îndepărtarea profesorului Dra- 
gomir Hurmuzescu din condu - 
cerea noii Societăţi Române de 
Radiodifuziune, dar care a con- 
tinuat să conducă comisia teh- 
nică. În această calitate, a luat 
parte la reuniuni internaționale de 
profil (Lisabona, Cairo, Paris, 
Geneva, Varşovia etc.). După ab- 
dicarea regelui Carol al II-lea 
(implicat direct în sabotarea 
poziţiei de lider a Radiodifuziunii 
naţionale deținută de Dragomir 
Hurmuzescu), savantul va reveni 
la conducerea SRR. În timpul 
noului său mandat apar posturile 
regionale de la Iaşi şi Timişoara. 
Prin dizolvarea — în 1945 — a 
Consiliului de Administraţie — 
încetează practic şi activitatea lui 
Dragomir Hurmuzescu în fruntea 
SRR. 

Retras (încă din 1937) şi din 
activitatea didactică universitară, 
acest savant cu merite recunos- 
cute la nivel internaţional, mem- 
bru al Academiei Române şi 
membru corespondent al Soci- 
cetăţii Franceze de Fizică — avea 
să se stingă la vârsta de 89 de ani, 
ignorat de noile autorităţi politice 
de la Bucureşti — care-şi făceau 
propaganda intensă chiar de la 
microfoanele postului de radio 

creat de Dragomir Hurmuzescu. 
Meritele savantului român în 
dezvoltarea radiofoniei naţionale 
rămân merite istorice. Dragomir 
Hurmuzescu a avut intuiţia rolu- 
lui uriaş pe care urma să îl joace 
punerea în practică a posibi- 
ltăţilor oferite de transmisia 
semnalului sonor. În discursul 
inaugural — din 1 noiembrie 1928 
— al postului de radio Bucureşti, 
profesorul (întemeietor al Socie- 
tății de Difuziune Radiotelefo- 
nică din România), rostea aceste 
cuvinte: „Pentru dezvoltarea 
temeinică a instituţiei noastre 
este nevoie de concursul tuturor 
celor care lucrează la ridicarea 
acestei țări. Să nu se creadă că ra- 
diofonia este o chestiune numai 
de distracţie. Radiofonia este de o 
mare importantă socială, cu mult 
mai mare decât teatrul, pentru 
răspândirea culturii şi pentru 
unificarea sufletelor, căci se 
poate adresa la o lume întreagă, 
pătrunzând în coliba cea mai 
răzleaţă a săteanului. În curând, 
va deveni criteriu de judecată a 
gradului de dezvoltare a unui 
popor“ (subl. ns.). 


Acest mare vizionar nu s-a 
limitat doar la fixarea „tous azi - 
muts“ a radiofoniei. De la micro- 
fonul Radioului el a propagat lu- 
mina ştiinţei prin conferințe şi şi-a 
expus ideile sale de anvergură. În 
Universitatea Radio a dezvoltat 
teme precum: Cercetarea ştiin- 
țifică şi importantele descoperiri 
în fizică (1 decembrie 1930, 15 
decembrie 1930, 5 ianuarie 1931, 
12 ianuarie 1931, 7 martie 1932), 
Din trecutul învățământului nos- 
tru superior (8 februarie 1932), 
Electricitatea (24 februarie 1933), 
Progresele radiofoniei (2 februa- 
rie 1934). A analizat raporturile 
dintre Știință şi război (9 februa - 
rie 1937) şi a evocat cuplul de 
savanţi Marie şi Pierre Curie 
(5 decembrie 1938), împărtăşind 
totodată ascultătorilor impresii de 
la conferințele internaţionale 
consacrate radiofoniei de la Cairo 
(emisiunea din 12 mai 1938) şi 
Montreux (emisiunea din 12 apri- 
lie 1939). 


IACOBAN Mircea Radu 


Născut la 19 februarie 1940 la 
laşi. Absolvent al Facultăţii de 
Filologie din oraşul natal — 
promoţia 1962. Între 1961-1966 
a fost redactor la Studioul de 
Radio laşi. Ipostaza de crainic 
sportiv 1-a adus o oarecare notori- 
etate naţională încă din acei ani. 
După 1966 a fost redactor şef al 
revistei „Cronica“, director al 
Editurii Junimea, secretar al Aso- 
ciaţiei Scriitorilor din Moldova, 
director al Teatrului Naţional din 
laşi. 

A debutat editorial cu volu- 
mul de povestiri Estudiantina 
(1962), inspirat — cum o indică şi 
titlul — din viaţa studenților, 
mediu aproape deloc prezent în 
literatura epocii, preocupată mai 


cu seamă de „lumea muncitorilor 
şi ţăranilor“. Proza scurtă este 
pentru un timp genul predilect al 
autorului (Nedumerit în Atlantida 
— 1968, O mască în plus — 1969). 
Trecerea la roman se produce în 
1975 cu Departe, după consu- 
marea experienţei jurnalistice din 
Cu microfonul în buzunar (1969), 
Lumea într-o picătură (1971) şi 
Altfel despre sport (1972). 

La un moment dat, Mircea 
Radu lacoban părea a fi îmbră - 
țişat cu multă pasiune teatrul. 
Piesele Tango la Nisa, Fără cas- 
cadori şi Sâmbătă la Veritas l-au 
impus drept unul dintre cei mai 
„jucaţi“ autori pe scenele româ - 
neşti ale deceniilor 70-80. Tex- 
tele sale dramatice au apărut în 
mai multe volume: Noaptea 
(1975), Reduta şi  şoarecii 
(1977)... Si alte piese (1985). 

Plăcerea cunoaşterii lumii 
prin călătorie este împărtăşită 
cititorului în paginile de reportaj 
extern Din Azore în Antile (1973) 
şi Razna prin trei continente 
(1977). 

Reproşându-i-se — după 1990 — 
calitatea de „oficial“ al vechiului 
regim, Mircea Radu lacoban a 
fost marginalizat pe nedrept în - 
tr-un moment în care experiența 
sa de manager cultural putea fi 
admirabil valorificată, spre binele 
unor instituţii editoriale sau artis- 
tice. Asumându-şi cu demnitate 
trecutul, scriitorul s-a implicat în 
ultimii ani mai cu seamă în culti- 
varea relației cu spiritualitatea de 
dincolo de Prut, în ideea afirmării 
vetrei comune a spiritului naţional. 


IANCULESCU Radu 


Născut la 11 iulie 1945 la 
Piteşti. Absolvent al Facultăţii de 
Electronică şi Telecomunicaţii 
din cadrul Institutului Politehnic 
Bucureşti — promoția 1968. Ac- 
tivitate neîntreruptă la Radiotele- 
viziune în domeniul antenelor şi 


al măsurătorilor de câmp radio- 
electric. După 1990 a fost şeful 
sectorului emisie iar după 1996 
responsabil în cadrul RRI al frec- 
venţelor de emisie. Personalitate 
polivalentă (interpret de muzică 
de cameră, vocaţie poliglotă) in- 
ginerul Radu Ianculescu este 
coautor al Enciclopediei tehnice 
(apărut la Editura Teora în 1998) 
şi traducătorul (din limba ger- 
mană) al cărții lui E. Spindler, 
Antena UUS. 

O lucrare originală, Manualul 
radioamatorului (Editura Tehnică, 
1989) s-a bucurat la timpul 
potrivit de un mare succes în rân- 
durile tinerilor preocupaţi de 
radioamatorism. 


IDRICEANU Petru 


Născut la 11 octombrie 1939 
la Iaşi. Absolvent al Facultăţii de 
Limba şi Literatura Română, 

Universitatea „Al. I. Cuza“. Din 
1968 a fost angajatul Radiodifu- 
ziunii Române, până la neaştep- 
tata şi tragica sa dispariţie (1991). 
A lucrat în redacţia emisiunilor 
pentru tineret şi copii (devenită, 
în 1973, redacția Programului 
III) unde s-a distins prin re- 
alizarea unui echilibrat Club al 
curioşilor, emisiune pentru tine- 
rii ascultători cuprinzând infor- 
maţii din diferite domenii: ştiinţă, 
istorie, filosofie, muzică... În 
timp, Teatrul radiofonic i-a 
găzduit mai multe piese: Des- 
chide-ţi sufletul, draga mea 
(1982), Viaţa fără derogări 
(1985), Modificare de destinaţie 
(1985), Vrei să fii bunicul meu? 
(1986) — preocupate de dezle- 
garea unor ecuații morale speci- 
fice epocii. 

A debutat editorial cu volu- 
mul de schițe umoristice Reve- 
lion pe malul lacului (Editura 
Sport-Turism, 1981). 

În 1982, Editura Junimea din 
laşi îi tipărea Zâmbete de circum- 
Stanţă (cu un portret al autorului 
şi mai multe desene semnate de 
Tia Peltz). Tot umorului îi sunt 
destinate şi paginile din Viraj pe 
două roţi (Editura Albatros, 
1984). O altă faţetă a persona - 


lităţii lui Petru Idriceanu o consti- 
tuie reportajul literar, cultivat în 
Delegaţie pentru planeta „Gene- 
za“ (Editura Eminescu, 1985), 
Reportaj la răsăritul soarelui 
(Editura Sport-Turism, 1985) şi 
România — zbor alb de porumbei 
(1987). 

Aflat în căutarea unor Sanctu- 
are ale Soarelui, reporterul în- 
tâlneşte în peregrinările sale 
(provocate de îndatoriri radiofo- 
nice) oameni interesanţi, pe care 
simte nevoia să îi înfățişeze şi 
cititorilor săi. 

Întâmplări dintr-o vacanţă 
(1988) se adresează „publicului 
mic“ şi a apărut la Editura Ion 
Creangă — ca ultimă prezenţă edi - 
torială a unui autor pe care, dacă 
n-ar fi dispărut prematur, l-am fi 
întâlnit, neîndoielnic, în librării 
pe potriva puterii sale de muncă 
şi a mărturisitelor ambiţii scriito - 
riceşti. 

ILISEI Grigore 


1 


Născut la 20 noiembrie 1943 
în localitatea Mălini, județul 
Suceava. Absolvent al Facultății 
de Filologie, Universitatea „Al. I. 
Cuza“ din Iaşi. Din 1966 lucrează 
la Radiodifuziunea Română, Stu- 
dioul de Radio Iaşi. Redactor al 
unor emisiuni cu profil diferit 
(actualități, culturale, de tineret 
etc.). Comentariul sportiv îi 
aduce o certă notorietate, iar ex- 
periența de crainic de specialitate 
este prezentă în volumul de debut 
Într-o cabină de transmisie 
(1972). (În acelaşi an îi apare şi 
volumul de povestiri Năvod pen- 
tru scrumbii albastre). Promovat 
redactor-şef adjunct, face parte 
din echipa fondatoare a Progra- 
mului II (alături de Sofia Şincan, 
Eduard Jurist, Octav Iordăchescu 
etc). După o scurtă perioadă pe- 
trecută în studiourile centrale se 
înapoiază la laşi. Devine redac- 


tor-şef al Studioului teritorial de 
aici însă, în 1983, va fi exclus pe 
motive aberant politice (părintele 
său era preot) şi acceptat — nu 
fără dificultate — în redacţia re- 
vistei „Convorbiri literare“, ca 
redactor. La 22 decembrie 1989 
este rechemat la Studioul ieşean 
de Radio ce-şi relua activitatea 
întreruptă, din dispoziţie de par- 
tid, în ianuarie 1985. Devine di- 
rector al Studioului de radio şi 
televiziune şi contribuie la antre- 
narea unui număr apreciabil de 
tineri în activitatea jurnalistică de 
aici. În momentul despărțirii Ra- 
diodifuziunii Române de Televi- 
ziune optează (în mod surprin- 
zător) pentru aceasta din urmă. 
Între 1994-1997 este deci direc- 
torul Studioului de televiziune 
din laşi apoi realizator de emisiu- 
ni. Din 2004 trece în aparatul 
diplomatic al Ministerului Afa- 
cerilor Externe, preluând la 1 mar- 
tie postul de ataşat cultural la 
Ambasada României în Tunisia. 
Activitatea literară a lui Gri- 
gore Ilisei este bogată, începând 
cu amintitele volume editate în 
1972 şi se desfăşoară pe două 
registre: ficțiune şi reportaj. Autor 
de nuvele şi povestiri (Reintoar- 
cerea verii — 1975) şi, mai ales, 
de romane (Ceasul oprit — 1976, 

Masa de biliard — 1983, Octavia 
— 1986, Pasaj cu rațe sălbatice — 
1996). Grigore Ilisei are volup- 
tatea narațiunii, reuşind să intro- 
ducă în textura unui epos bine ar- 
ticulat elemente psihologice re- 
dutabile. Format în atmosfera 
culturală a Fălticenilor, el şi-a 
luat, se pare, ca modele literare 
doi dintre scriitorii legați de 
această cetate a literelor: Mihail 
Sadoveanu şi Anton Holban. (De 
altfel, oraşului amintit îi va dedi- 
ca multe pagini, cuprinse în două 
elegante monografii, una benefi- 
ciind de contribuția plastică a 
pictorului Dan Hatmanu. Repor- 
taje consacrate meleagurilor na- 
tale în Periplu moldav (1974) şi 
în Fotograme (1985). Câteva 
memoriale de călătorie pe arii 
geografice ample în Stampe eu- 
ropene (1976), De la vest, tot la 
vest (1990) şi De la apa lordanu- 
lui, la fiordurile norvegiene 
(1999). 

După succesul cărţii de convor- 
biri cu unul dintre fermecătorii 
aezi ai „laşiului marilor iubiri“, 
intitulată Cu George Lesnea prin 
veac (ediţia din 1977 a fost 
urmată de alte două), n-a mai sur- 
prins propensiunea lui Grigore 
Ilisei pentru interviu. După 1990 
au apărut Portrete în timp (1990), 


Oleacă de taifas (1998) şi Diva- 
nuri duminicale (2001). Ele re- 
produc multe din convorbirile au- 
torului cu personalităţi ale vieții 
noastre publice, desfăşurate în 
studiourile de radio şi televiziu - 
ne. Cărţile stau deci sub semnul 
literaturii confesive sau — cum 
frumos şi exact spune Ilisei — al 
„interviurilor  mărturisitoare“. 
După observaţia unui confrate, 
avem de-a face cu un fel de „han 
intelectual“ la care trag drumeții 
obosiţi de lungul drum al căutăto- 
rilor vieţii. Ca în celebrul Hanu 
Ancuţei, găsim şi în acest nou 
„Han al lui Ilisei“ multe întâm- 
plări ivite din plăcerea taifasului, 
a mărturisirii. „Grigore Ilisei 
etalează în scrierile sale acel gust 
post-sadovenian al exprimării 
frumoase, uşor arhaizate, plină de 
sugestii şi parfume indicibile, pe 
care le mai explorează, la ora ac- 
tuală a literaturii române, doar un 
dunărean ce vieţuieşte pe apa 
Dâmboviţei: Fănuş Neagu“. Apre- 
cierea aparţine scriitorului Nico- 
lae Turtureanu, fost coleg de 
promoţie cu Grigore Ilisei şi 
coleg — timp de 5 ani, între 1966- 
1971 — cu acesta la Radio Iaşi, 
locul în care au deprins amândoi 
arta interviului. Căci este o artă, 

la urma urmei, să-i faci pe oa- 
meni să se destăinuie, cu cele rele 
şi cu cele bune, rămânând uncori, 
cum spune frumos amintitul poet 
Nicolae Turtureanu „cu ochii-n 
roua marilor vedenii“... 


IONESCU Carmen 


Născută la 14 decembrie 
1969 în localitatea Jilavele. 
Absolventă a Facultăţii de Litere, 
Universitatea Bucureşti. Docto- 
rand în ştiinţele informării şi co- 
municării, Facultatea Paris III — 
Sorbonne Nouvelle. 

Din 1993 este redactor de ştiri 
la Agenţia de presă Rador a SRR 
(statut de colaborator încă din 
1988 la emisiunile Programului 
III). Realizează selecţia de ştiri 
din spaţiul francofoniei şi traduc- 
erea lor pentru buletinele Româ- 


nia văzută din străinătate şi 
Revista presei internaţionale. 
Editor al revistei de agenţie 
„Economie Mondială“ şi compo- 
nentă al grupului ce realizează 
rubrica Revista presei interne şi 
internaţionale, difuzată de 
Radio România Actualități. 

A colaborat la editarea volu- 
mului Agenţiile de presă în 
România 1989-1999 (Editura Tri- 
tonic, 2001), unde semnează trei 
subcapitole consacrate SRR şi o 
descriere detaliată a agenţiei 
Rador. 

Traducătoare a volumelor 
Jurnaliştii — vedete, scribi sau 
conțopiști (Editura Tritonic, 
2002) de Michael Palmer şi 
Denis Ruellan şi Bătălia pentru 
știri de Michael Palmer (Editura 
Tritonic, 2003). 

Carmen lonescu este şi au- 
toarea unor articole publicate în 
străinătate (Franţa, Belgia, Cana- 
da) despre agențiile româneşti de 
presă, cu focalizare asupra 
agenţiei Rador. 

IORDACHE Anton 


Născut la 11 martie 1934 la 
Vatra Dornei, judeţul Suceava. 
Absolvent în 1955 al Facultăţii 
de Filosofie a Universităţii Bucu- 
reşti — secția ziaristică. Repartizat 
la Radiodifuziunea Română, lu- 
crează la redacţia emisiunilor 
pentru străinătate (REPS) până în 
anul 1960, când se transferă la 
TVR. Aici a lansat — în februarie 
1967 — emisiunea lunară Alba- 
tros, concepută drept „revistă 
literară pentru tineret“ — în care 
vor debuta mulți dintre impor- 
tanţii autori de azi. Cuvântul de 
deschidere al emisiunii, apar- 
ținând lui Tudor Arghezi, consti- 
tuie una din ultimele mărturii 
publice ale marelui nostru poet. 
În august 1989, Anton Iordache e 
destituit din funcţia de şef al 
secţiei de scrisori-sesizări a TVR. 
Abuzul administrativ avea să fie 


aspru comentat de subiect după 
Revoluţie, când — sub pseudo- 
nimul Luca Dalbu — Anton Ior- 
dache va semna în paginile revis- 
tei „Baricada“ articole de demas- 
care a instituţiei din Calea 
Dorobanţi — la limita diatribei şi a 
pamfletului. Reangajat în 1990 la 
TVR, se pensionează şapte ani 
mai târziu. 

Activitatea literară a lui 
Anton Iordache e concentrată în 
cele două cărţi ale sale: volumul 
de schiţe şi dialoguri Persoane cu 
reflexe ciudate (Editura Emines- 
cu, 1970) şi romanul Amurgul 
Lagunei (Editura Cartea Româ - 
nească, 1972). Ele au produs la 
timpul potrivit un anume freamăt 
în lumea criticii literare şi a citi- 
torilor, anunțând un prozator lip- 
sit de complexe, apt să problema- 
tizeze inteligent, cu asumatul risc 
al iritării oficialității. Din păcate, 
tracasările la care a fost supus ul- 
terior autorul au subminat poten - 
țialul său creator, Anton Iordache 
părând decis să abandoneze de- 
finitiv literatura de ficţiune, con- 
sacrându-se — cum s-a văzut mai 
sus — portretului în acvaforte al 
unor contemporani care l-au 
tratat în chip despotic. 

IVANEȘ Constantin 


Născut la 19 februarie 1945 în 
localitatea  Pogăneşti, judeţul 
Vaslui. Absolvent al Facultăţii de 
Istorie-Filosofie — Universitatea 
„Babeş-Bolyai“ din Cluj-Napoca. 
Din 1968 lucrează la Studioul de 
Radio Cluj, unde realizează ves- 
titele spectacole cu public Acus- 
ticon, între care cel despre Spiri- 
tul artei negre — transmis în di- 
rect de Radio Cluj — a fost reluat 
pe scena Teatrului Naţional din 
localitate. Specializat în transmi- 
siile muzicale, Constantin Ivaneş 
(pseudonim: Sergiu Alex) a 
redactat multe programe de 
muzică românească şi interna- 
țională (precum Anima disc, 
care în anii 1969-1970 a prezen- 
tat în premieră la noi clasa- 
mentele pop-rock cu comentariu 
live). Translarea de la pop-rock 
spre alte genuri muzicale (New- 


Age, ambient, gospel şi electro - 
nic) este marcată de emisiunea 
Incursiuni de meloman. Împre- 
ună cu Stela-Maria Ivaneş rea- 
lizează un talk-show cu perso- 
nalități din lumea artistică, 
ştiinţifică şi culturală din Transil- 
vania sub genericul Ateneu. 
Constantin Ivaneş (Sergiu 
Alex) este traducător autorizat 
din limba italiană. În anul 1981 a 
publicat la Editura Dacia din 
Cluj-Napoca una din cărţile cele 
mai vestite ale momentului: 
Dacă Soarele moare, aparţinând 
faimoasei jurnaliste Oriana Fal- 
laci. O carte care — alături de tex- 
tele lui Jean-Jacques Servan- 
Schreiber — a marcat conştiinţa 
publică mondială, aşezând-o în- 
tr-o poziție de emergenţă în faţa 
abuzurilor hipercivilizației umane. 

IVANEȘ Stela-Maria 


Ci 


Născută la 31 iulie 1946 la 
Oradea. Absolventă a Facultății 
de Istorie-Filosofie, Universi- 
tatea „Babeş-Bolyai“ din Cluj- 
Napoca. Doctor în filosofie. In 
1965 este angajată ca redactor la 
Studioul de Radio Cluj, unde re- 
alizează emisiuni ştiinţifice şi 
culturale. Între acestea se numără 
Radiomagazin, Pro Natura, 
Agenda ştiinţifică şi Colocvii 
literare. Este membră a Comite- 
tului român de istorie şi filosofie 
a ştiinţei, ca recunoaştere a inten- 
sei activități depuse în această 
arie a cunoaşterii. În colaborare 
cu savanţi români şi străini, 
Stela-Maria Ivaneş (pseudonim: 
Stela-Maria Rareş) a redactat 
circa 15 cărți cu tematică ştiin- 
țifică. Creaţia literară a autoarei 
este cuprinsă în mai multe volu- 
me de poezie, proză şi eseistică; 
Jocuri de albastru (Editura 
Dacia, 1991), Bijuterii de fiecare 


zi (Editura Daco-Press, 1995), 
Halouri de lumini (Editura Daco- 
Press, 1996), Programare pe 
succes (1999) şi Fotograme cu 
dragoste (2003) — apărute la Edi- 
tura Dacia din Cluj-Napoca. 
Convergenţa dintre ştiinţă şi 
literatură este marcată de perso - 
nalitatea acestei jurnaliste/scriitoa- 
re care a dovedit un remarcabil 
ataşament față de radioul clujean. 


TVAŞCU Elvira 


Născută la 8 iulie 1927, în 
localitatea Gherteniş, jud. Caraş- 
Severin. Licenţiată a Facultăţii de 
Litere şi Filosofie de la Universi- 
tatea „Victor Babeş“ din Cluj — 
promoţia 1950. Din 1964 şi până 
la pensionare a fost crainic la Ra- 
diodifuziunea Română. În acelaşi 
timp, a colaborat la emisiunile 

Programului III şi la Atlas cul- 
tural, fiind şi autoarea unor texte 
pentru emisiunea Noapte bună, 
copii. Un capitol important din 
viața profesională a  Elvirei 
Ivaşcu l-a reprezentat perioada în 
care s-a aflat la Beijing, în cali- 
tate de expert, delegat de Radio- 
difuziunea Română la solicitarea 
redacţiei în limba română a pos- 
tului de radio China Interna- 
țional. Descoperirea unei fasci- 
nante culturi a determinat-o să se 
consacre cu entuziasm cunoaş- 
terii în România a valorilor lite - 
raturii chineze populare şi culte. 
Împreună cu câţiva traducători 
chinezi, cunoscători ai limbii 
române, Elvira Ivaşcu a publicat 
cărți esenţiale pentru cunoaşterea 
„subcontinentului literar“ chinez. 
La editura bucureşteană Univers, 
aveau să apară mai multe titluri: 
Povestiri cu haz, povestiri cu tâlc 
(traduse împreună cu Li Jiayu, 
prefața fiind semnată de regreta - 
tul poet Vlaicu Bârna — 1986); 
Zbucium, antologie de literatură 
contemporană feminină chineză 
(împreună cu Yang Xueyi, pre- 
față de Ştefana Velisar-Teodorea- 
nu — 1987); Legende chinezeşti 
(în colaborare cu Ly Jiayu, pre- 
față de Marin Sorescu — 1988). 
Tot împreună cu Li Jiayu va tra- 


duce şi va publica în Editura 
Ager, 2003, „primul roman mo- 
dern chinezesc“: Măslinul de Zhu 
Chunyu, prefaţat de acad. Eugen 
Simion. Ediţia originală apăruse 
în anul 1986 la Beijing, ca un 
omagiu adus Anului Internaţional 
al Păcii. Istoria mai veche şi mai 
nouă a omenirii este abordată 
prin viziunile a patru familii: 
chineză, rusă, japoneză, ameri- 
cană — ale căror destine se inter- 
sectează la un moment dat. Ata- 
şamentul real, de substanță, față 
de cultura chineză au transfor- 
mat-o pe Elvira Ivaşcu într-unul 
din cei mai activi popularizatori 
ai acesteia în România. De altfel, 
multe din paginile de publicistică 
ale Domniei Sale sunt consacrate 
aceleiaşi teme. Reunite în file de 
carte (Intersectări, Editura Ro- 
mânul, 1998; China Eternă, Edi- 
tura Paco, 1998, ambele prefaţate 
de Mircea Micu şi Încă se mai 
aprind policandre, Editura Fun - 
daţiei Pro, 2002), articolele 
Elvirei Ivaşcu demonstrează ne- 
voia de implicare continuă în cele 
mai diferite aspecte ale vieții de 
zi cu zi a acestei autoare ener- 
gice, pe care romantismul adoles- 
cent de cândva nu a părăsit-o vre- 
odată. 


JURIST Eduard 


Născut la 22 februarie 1928 la 
Chişinău, România. Decedat în 
iulie 2004 la Bucureşti. Absolv- 
ent al Facultăţii de Filosofie — 
Universitatea din Bucureşti. 
Membru titular al Uniunii Scri- 
itorilor din România. Activitate 
literară prodigioasă în aria litera- 
turii pentru copii şi tineret, dar şi 
a literaturii SF. Angajat în 1949 la 
Radiodifuziunea Română va 
onora instituția timp de „35 de 
ani şi 15 zile“ (mărturia lui E. J.), 
continuând şi după pensionare să 
colaboreze la emisiunile de di- 
vertisment şi de tineret, în cadrul 
cărora se distinsese ca realizator 
şi coordonator (şef de secţie). A 
acoperit un larg spectru de emisi- 


uni, de la reportaj la cele artistice. 
Co-fondator (alături de Sofia 
Şincan şi Octavian Iordăchescu) 
al Programului III (ulterior 
România Tineret). A scris un im- 
presionant număr de scenarii 
pentru Teatru radiofonic pentru 
copii şi poveşti pentru aceeaşi 
categorie de vârstă. Vocaţia sa 
esenţială o reprezintă umorul. 
Cartea care i-a adus o evidentă 
celebritate a fost Oul lui Columb. 
Neobişnuitele întâmplări ale unui 
anume Mike Smith povestite de el 
însuşi (1963), în care umorul 
cerebral, de tip Ilf şi Petrov, inter- 
secta spațiul literaturii de aven- 
turi. Până în acel moment, au- 
torul publicase cu precădere cărți 
pentru copii: Pățania lui Ure- 
chilă (1948), Pentru noi, copiii 
(1953), Alarmă în subterană 
(1957), Isprava lui Pantelimon 
(1958), Băiatul cu valiza (1961). 
Răspunzând exigenţelor editori- 
ale ale momentului, povestirile 
lui Eduard Jurist propuneau 
„pilde de viață“ menite să-i 
antreneze pe micii cititori într-un 

exercițiu al  responsabilității 
civice. Harul de umorist al au- 
torului le-a amplificat însă rezo- 
nanţa, salvându-le de la enunţul 
didactic. Cuplul de personaje Du - 
țu-Lucu apare în mai multe cărți: 
(Duţu, Lucu și vacanța de primă- 
vară; Duţu, Lucu şi vacanța 
mare; Duţu, Lucu (alte întâm- 
plări vesele), fapt ce denotă aple- 
carea consecventă a lui Eduard 
Jurist asupra unor elemente de 
personalitate infantilă, apte să 
creeze (sau să respingă) modele 
de acţiune şi existenţă. Învăţați să 
râdeţi fără profesor (titlul unui 
volum de schițe apărut la Editura 
Albatros) ar putea oferi genericul 
activităţii literare a acestui autor 
care „a urmat Facultatea de Filo- 
sofie din Bucureşti, dar n-a îm - 
brățişat profesia, toate posturile 
fiind ocupate“, drept care „a scris 
umor pentru copii, care înţeleg 
totul ca oamenii mari şi umor 
pentru adulți, care, de fapt, sunt 
nişte copii cărora hainele le-au 
rămas prea mici“. Folosindu-şi 
Ochelarii de scris poveşti (titlul 
unei alte cărți, apărută cândva la 
Editura Ion Creangă), Eduard Ju- 
rist a dăruit micilor săi cititori 
câteva cărţi care, alături de cele 
ale unui Octav Pancu-laşi, pot 


mărturisi coeficientul ridicat de 
inteligență de care trebuia să dis- 
pună în anii socialismului biru- 
itor un scriitor pentru copii. Dar, 
cum spuneam, literatura lui E. J. 
nu este exclusiv cantonată în te- 
ritoriul candorii. De multe ori, 
verbul acid al autorului se în- 
dreaptă fie spre lumea oamenilor 
mari, fie spre lumea ce va să 
vină. Multe din povestirile sale 
SF (ex. Loc pentru monument) au 
fost incluse în antologii de gen 
apărute în edituri din străinătate. 
Iar în anul 2001, Editura Tritonic 
publica un volum cu dublu-titlu: 
Umordinatorul/Dicţionar de im- 
presii. „Orice călimară poate de- 
veni un Vezuviu“ — consemnase 
cândva Honore de Balzac, deplin 
convins de forța eruptivă a verbu- 
lui. Dar, comentează Eduard Ju- 
rist, „azi, toată lumea scrie cu 
pixul. lar cei care n-au pix, au 
secretară“. Se poate distinge aici 
tipul alert de translare a gândului, 
trecerea de la solemnitate la 
bonomie. Eduard Jurist este un 
astfel de autor care, socotind că 
prea îndelung lumea s-a aflat sub 
semnul crispării şi al durerii, are 
dreptul la zâmbet. „Am făcut 
Lumea în şase zile şi în a şaptea 
m-am odihnit. Şi atunci am 

înţeles că Lumea fără umor n-ar 
fi avut nici un Dumnezeu“ — pare 
a fi citit autorul în chiar jurnalul 
Demiurgului. Drept care, îşi per- 
mite să încheie astfel: „Dacă aş fi 
întrebat care e cea mai puternică 
impresie pe care aş desprinde-o 
dintr-o viaţă care, iată, a trecut 
dintr-un mileniu în altul, aş re- 
marca faptul că deşi oamenii se 


agaţă cu disperare de trecut 
(mulţi fără să-şi dea seama) Isto- 
ria nu aşteaptă. Ea ne poartă cu o 
viteză ameţitoare înainte. Şi când 
vom reuşi, în sfârşit, să ne 
asumăm Istoria, atunci vom fi cu 
adevărat liberi. Deocamdată, 
mulți cred că Istoria e doar un 
obiect de studiu, o materie 
şcolară cu manuale alternative...“ 


[| . 

KIRIȚESCU Constantin 


Personalitatea lui Constantin 
Kirițescu (1876-1965) este una 
dintre cele mai surprinzătoare 
prin universul complex de pre- 
ocupări în care s-a manifestat cu 
extraordinară probitate, mereu în 
afara diletantismului şi a con- 
juncturilor. 

Născut la 15 septembrie 1876 
la Bucureşti, Constantin Kiri - 
tescu a devenit în anul 1902 doc- 
tor în ştiinţe biologice al 
Universităţii din laşi. Şef de 
lucrări la Institutul Fiziologic al 
Universităţii din Bucureşti, a 
publicat lucrări ştiinţifice, pre- 
cum: Contribution ă la faune des 
batraciens de Roumanie şi Sur la 
présence d'eryx jaculus en 


Roumanie — ambele din 1903. A 
deținut funcții de coordonare în 
sistemul educațional românesc, 
marcat de reformele întreprinse 
de ministeriatele lui Spiru Haret: 
inspector general şi director al 
învățământului secundar, secretar 
general la Ministerul Instrucțiunii 
Publice. Preocupările cotidiene 
de eficientizare a acestui impor- 
tant resort sunt regăsite în studii 
precum Învățământul elementar 
al ştiinţelor naturale (1904) şi 
Igiena în programa gimnaziilor 
(1908). Contribuţia sa la organi- 
zarea învățământului secundar 
este esenţială. Când, în anii '30 ai 
secolului XX este numit preşe- 
dinte al Comisiei de control al 
cinematografiei redactează lu- 
crări precum: Cenzura filmelor 
cinematografice şi Cinematogra- 
ful în educaţie şi învățământ 
(ambele din 1934). 

Constantin Kirițescu a repre- 
zentat România la secțiunea pen- 
tru educaţie a Ligii Naţiunilor şi a 
publicat multe studii legate de 
„pedagogia păcii“ (v. La peda- 
gogie de la paix — Geneva, 1930) 

şi de învățămintele ce decurgeau 
din desfăşurarea primei mari con- 
flagrații (1914-1918). 

Cartea sa esenţială rămâne 
impozanta Istorie a războiului 
pentru întregirea României (apă- 
rută în două volume între 1922- 
1924, cu reeditare între 1925- 
1927). Ediţia a treia revăzută — 
prin completări şi introducerea 
unor capitole noi a fost tipărită 
abia în 1989 la Editura Ştiinţifică 
şi Enciclopedică. 

Variante ale acestei sinteze 
istorice excepţionale au apărut şi 
în limbile franceză şi italiană: La 
Roumanie dans la guerre mondi- 
ale — tipărită în 1927 la editura 
pariziană Payot cu admirabila 
prefaţă a lui Andre Tardieu şi, 
respectiv, La Romania nella 
guerra mondiale, editată la Roma 
în 1928. 

Din 1930 Constantin Kiri - 
tescu a făcut parte din Comitetul 
de programe al Societăţii Române 
de Radiodifuziune, colaborând 
totodată — încă din 1929 — cu 
diverse materiale publicistice 
reflectând aria impresionantă a 
preocupărilor sale zilnice. 

A citit pagini din lucrarea fun- 
damentală consacrată războiului 
de întregire (Universitatea Radio 
din 29 mai şi din 14 octombrie 


1930, Program de seară din 8 
noiembrie 1930 etc.) şi a analizat 
consecințele acestuia (Universi - 
tatea Radio din 17 martie 1933), 
a conferențiat pe teme cinemato- 
grafice (Universitatea Radio din 
12 martie şi din 1 iunie 1934), a 
vorbit despre Sportul în şcoală 
(Universitatea Radio din 10 
noiembrie 1934) şi Olimpismul 
modern (Universitatea Radio 
din 9 septembrie 1936) sau 
despre Limitele vieții (în Univer - 
sitatea Radio din 2 aprilie 1943). 
l-a evocat pe Spiru Haret (Ora 
satului din 23 iunie 1935 şi 
Universitatea Radio din 11 no - 
iembrie 1941), Gh. Murgoci 
(Universitatea Radio din 7 mar- 
tie 1938), dr. C. Istrati (emisiune 
din 30 ianuarie 1938). 

Tot ce a făcut Constantin 
Kirițescu poartă însemnele unei 
conştiinţe profesionale izvorând 
din acel „cuget curat“ cu care îşi 
asigurase cândva cititorul că a 
redactat magistrala Istorie a 
războiului pentru întregirea 
României (1916-1918), autorul 
mărturisindu-şi totodată orgoliul 
de a nu fi aparținut „nici unei 
şcoli istorice, nici unui cenaclu şi 
nici unui partid politic“ (con- 
semnare din februarie 1959). 

KOZMA Jâszberenyi Emese 


Născută la 7 iunie 1940 la 
Târnăveni, judeţul Mureş. Din 
1962 a lucrat ca reporter la Stu- 
dioul de radio Târgu-Mureş (din 
1991 până în 1999 a fost secretar 
general de redacţie; în prezent, 
consilier). Realizatoare a emisiu- 
nilor Curcubeu (adresată tiner- 
ilor ascultători), Literatura şi 
arta, Helikon (cu participarea 
unor prestigioşi autori maghiari 
din România), dar şi a unor emi- 
siuni de divertisment. A editat 
volumul consacrat aniversării de 
40 de ani a studioului (Un radio 
care trăieşte) (Editura Pallas- 
Akademia, Miercurea-Ciuc, 1998) 
şi a marcat aniversarea de 45 de 
ani a aceleiaşi instituții prin com- 
pact-discul Radio Tg.-Mureş — 
avem 45 de ani cuprinzând ex- 
trase din cele mai importante 
emisiuni. Prezentă ca autoare în 
Mică antologie (Keszthely — Un- 


garia, 1992) şi Musa (Editura Im- 
press, 2001). A „repovestit“ în 
limba maghiară texte celebre 
(Albă ca Zăpada, Hänsel şi Gret- 
tel, Vrăjitorul din Oz) şi a editat 
pe compact discuri poemul Toldi 
de Arany Jânos, capodoperă a 
literaturii maghiare, asupra 
căruia autorul a trudit — până la 
obţinerea unei trilogii — mai bine 
de trei decenii. 


KERIM Silvia 


Născută la 21 octombrie 1931 
la Bucureşti. Absolventă a 
Facultăţii de Filologie, secția de 
Limba şi Literatura Română 
(1954). Activitate publicistică 
încă din anii studenţiei, focalizată 
pe actualitatea teatrală şi cine- 
matografică. Din 1961 lucrează 
la Radiodifuziunea Română ca 

redactor al emisiunilor de teatru 
radiofonic. Traduce şi adaptează 
texte din literatura clasică şi con- 
temporană şi scrie poveşti pentru 
copii, difuzate în rubricile de pro- 
fil. Între 1965 şi 1972 func- 
ționează în cadrul redacţiei emi- 
siunilor culturale, ca redactor al 
emisiunii Jurnale celebre şi — 
din 1969 — ca realizator (alături 
de Ion Drăgănoiu) al prestigioa- 
sei Reviste literare radio. Între 
colaboratorii externi ai emisiunii 
s-au aflat Vladimir Streinu, 
Eugen Jebeleanu, Miron Radu 
Paraschivescu, Dan Hăulică. 
Numită — în acelaşi an — şefă a 
secţiei arte, Silvia Kerim coor- 
donează emisiunile Rampa, A 
şaptea artă, Atlas cultural, 
Vocile artei moderne. În 1970 
participă alături de Tulius 
Țundrea, Radu Gheciu ş.a. la 
realizarea unui amplu program 
radiofonic organizat de Radio - 
televiziunea Română în colabo- 
rare cu ORTF (organismul simi- 
lar din Franţa), la inițiativa lui 
Georges Charbonnier, directorul 
cultural al ORTF. Urmare a suc- 
cesului înregistrat de amintitul 
duplex radiofonic Bucureşti- 
Paris, Silvia Kerim este solicitată 
să realizeze — împreună cu colega 


sa pariziană Claire Jordan — Les 
dialogues de France Culture, o 
admirabilă oportunitate pentru 
cultura română de a-şi dezvălui 
forţele. Invitaţii de la Bucureşti ai 
„dialogurilor“ radiofonice în 
cauză au fost — între alții — regi- 
zorii de teatru Liviu Ciulei şi 
Dinu Cernescu, cineastul Ion 
Popescu-Gopo, criticii de film 
D.I. Suchianu şi Florian Potra. 
Din păcate, în 1972, ca urmare a 
„curățeniei ideologice“ declan- 
şate de „mini-revoluţia culturală“ 
Silvia Kerim — care nu făcea 
parte din rândurile Partidului 
Comunist Român — este nevoită 
să părăsească Radioul. Anii 
petrecuţi în instituția din str. 
General Berthelot vor fi evocați — 
totuşi! — cu emoție şi sensibilitate 
în volumul său Vedere din 
Parfumerie (Ed. Du Style, 1997 
şi 2000), admirabilă diagramă a 
existenței sale, începută pe strada 
Parfumului din Bucureşti. Acolo, 
la numărul 19, în inima unui oraş 
ce şi-a trăit gloria şi decăderea, 
năzuințele şi disperarea sub 
privirile sale, scriitoarea şi-a 
proiectat şi redactat cărţile, a 
tradus texte esenţiale şi a adaptat 
pentru scenă câteva comedii 
muzicale. Ataşată universului 

copilăriei, Silvia Kerim a înlesnit 
publicului cunoaşterea unor ca - 
podopere precum Mary Poppins, 
Vrăjitorul din Oz, Frumoasa din 
pădurea adormită ori Gulliver 
într-un veşmânt scenic seducător. 
De altfel, adaptările teatrale ale 
autoarei se află incluse în reper- 
toriul permanent al unor instituţii 
teatrale prestigioase din Bucu- 
reşti şi din ţară. Şi, nu întâm- 
plător o Diplomă de merit acor- 
dată de Uniunea Scriitorilor şi 
Teatrul Naţional de Operetă „Ion 
Dacian“ va recunoaşte meritele 
autoarei la dezvoltarea musicalu- 
lui românesc. 

Din acest teritoriu al candorii 
se revendică şi multe din creațiile 
originale ale autoarei: Poarta de 
sticlă (Ed. Ion Creangă, 1982), 
Bunica Albă (lon Creangă, 1986) 
şi Poveștile bunicii albe (Fada, 
1990), Inima poveștii (Ed. Ion 
Creangă, 1991), Moşul din 
oglindă şi Pere Noel (ambele 
apărute la editura Arta Grafică, în 
1993), Zânele nu bat la uşă (Ed. 
Coresi, 2000), Povestiri despre 
prietenii mei (Ed. Aramis, 2003). 
Unele din aceste scrieri au fost 
reeditate la începutul anilor 2000 
(Bunica Albă, Poarta de sticlă şi 
Inima poveștii). Silvia Kerim s-a 


dovedit un scriitor devotat genu- 
lui iar acest devotament exemplar 
i-a fost răsplătit prin mai multe 
premii. Dar talentul scriitoricesc 
al autoarei a rodit şi în proza 
„pentru oameni mari“. Am în 
vedere volumul Ferestra de la 
Veneția (Ed. Sport- Turism, 1984, 
ediţie revăzută şi adăugită în 
2001, la Ed. Du Style) şi amintita 
Vedere din Parfumerie, carte cu o 
carieră unică în peisajul editorial 
din ultimii ani, publicându-se 
între 1997-2004 nu mai puţin de 
patru ediţii ale acestei cărţi ce ia 
nu o dată înfăţişarea poemului. 

Premiul Uniunii Scriitorilor 
acordat autoarei în 1998 pentru 
Vedere din Parfumerie a repre- 
zentat o primă recunoaştere pu - 
blică a valorii cărții. El se adăuga 
altor distincţii anterioare: Pre- 
miul Uniunii Scriitorilor pentru 
literatură pentru copii şi tineret — 
1990, Premiul „Emil Gârleanu“ — 
1995 şi medalia de bronz pentru 
merite culturale excepţionale 
acordată de Academia Carpatica 
— 1997. 

Între traducerile semnate de 
Silvia Kerim se regăsesc textele 
unor Charles Dickens (Poveste 
de Crăciun) şi P.L. Travers (Mary 
Poppins) dar şi ale lui Anthony 

Feek (Tunelul de la Arlberg) şi 
Fekete Gyula (Moartea doctoru- 
lui). De notat faptul că unele cărți 
ale autoarei au fost traduse în 
limbile engleză şi franceză. 

Cartea-omagiu închinată de 
cunoscuta actriță Marina Vlady 
fostului ei soţ — fascinantul 
Vladimir Viîsoţki — a apărut tot în 
echivalarea fidelă a  Silviei 
Kerim. (E vorba de Vladimir sau 
zborul întrerupt — Ed. Minerva, 
1993). 

O notă aparte în bibliografia 
autoarei o introduce volumul 


Ponica — o legendă (Ed. Doina, 
1999), evocare plină de farmec a 
uneia dintre profesionistele artei 
noastre cinematografice — cre- 
atoarea de costume Hortensia 
Georgescu. Cartea mărturiseşte la 
fiecare pagină sentimentul nece- 
sarei solidarităţi intelectuale, 
manifestat la bine şi la greu într- 
o Românie supusă abuzurilor 
istoriei. Un sentiment la a cărui 
construcţie, Silvia Kerim a con- 
tribuit prin cărţile şi prin emisiu- 
nile sale radiofonice. 


LEON Gheorghe 


PF 


Născut la 25 aprilie 1888 la 
laşi. Decedat în anul 1949. Studii 
de drept la Universitatea din laşi. 
Doctor în economie politică şi fi- 
nanciară la Jena (1914). După în- 
fiinţarea, în 1919, a Universităţii 
Daciei Superioare din Cluj, 
funcționează un timp ca profesor 
agregat la Facultatea de Drept de 
aici, devenind la 1 ianuarie 1926 
profesor titular. A fost preşedinte 
al Asociației  Economiştilor 
Români şi a deţinut funcții minis- 
teriale (secretar general şi sub- 
secretar de stat la Ministerul In- 
dustriei şi Comerţului). Raportor 
al bugetului statului şi — din au- 
gust 1936 — cenzor la Banca 
Naţională. 


Gheorghe N. Leon a fost 
membru al Consiliului de Admi- 
nistrație al SRR (1938-1940 şi 
1941-1942), ca şi al comitetului 
de direcţie (1942-1943-1944). 

Contribuțiile sale publicistice 
au fost legate de specializarea 
economică pe care o deţinea. A 
conferenţiat despre Corporațiile 
de altădată (Universitatea Radio 
din 11 aprilie 1948) şi a îndemnat 
tineretul să îmbrăţişeze Profesi - 
unile economice (2 iulie 1939). În 
1940 (12 februarie) a conferențiat 
despre Economia națională şi 
solidaritatea naţională. Adept al 
corporatismului şi al cooperaţiei, 
nu s-a sfiit să denunțe Erezia co- 
munistă (Universitatea Radio 
din 30 septembrie 1941). 

Cărţile sale au analizat efectul 
factorilor politici asupra econo- 
miei: Bosnia şi Herţegovina sub 
Stăpânirea monarhiei austro-un- 
gare (Bucureşti, 1914), Imperia- 
lismul şi echilibrul economiei 
mondiale (1923), Socialismul şi 
individualismul economic (1923). 

Fost deputat liberal, G. N. 
Leon a înfăţişat Politica econo - 

mică a Partidului liberal într-o 
broşură din 1932. 

Interesantă încă — sub aspect 
documentar — este sinteza sa din 
1924, Istoria economiei publice 
în România. 


LEU Corneliu 


Scriitor prolific (dar niciodată 
prolix) Corneliu Leu s-a născut la 
21 iulie 1932 la Medgidia, de- 
butând la doar 16 ani cu nuvele şi 
povestiri în gazete din Bucureşti 
şi Constanţa. Încă adolescent, 
devine reporter la Radiodifuzi- 
unea Română. Studii filologice şi 
de ziaristică. Bibliografia sa im- 
presionantă ni-l recomandă drept 
prozator, dramaturg, scenarist, 
eseist şi, mai nou, cercetător al 
personalismului, preocupat de 
impunerea în România a filo - 


sofiei lui Jacques Maritain. Per- 
sonalitate energică, a înființat 
după 1990 Fundaţia „Episcopul 
Grigorie Leu“ şi Consfătuirea 
Naţională a Intelectualilor de la 
sate, a relansat, în 2001, revista 
„Albina“. Vocaţia sa de „ctitor“ a 
determinat apariţia în 1967 a pos- 
tului Radio Vacanţa, a Editurii 
Eminescu (1969) şi a Casei de 
filme nr. 4. 

Anii petrecuţi la Radio au fost 
se pare decisivi pentru formarea 
sa jurnalistică şi literară. Pove- 
stirile radiofonice (1950) ale au- 
torului aveau să stea la baza ac- 
tivităţii sale literare de peste o 
jumătate de veac. Primele cărţi 
sunt marcate de canoanele vremii 
(Ochiul Dracului — 1956, Vârsta 
de aur — 1958, Cu mâinile noas- 
tre — 1961, Viitorul al II-lea — 
1963). Romanul Puterea — din 
1964 — inspirat din realităţile de 
ruptură din societatea româneas - 
că de după război s-a bucurat de 
un notabil succes, făcând obiec- 
tul unei ecranizări. Au urmat 
Viața particulară a lui Constant 
Hagiu (roman, 1967), Dreptul la 
dragoste (nuvele, 1968), Femeia 
cu ochi albaștri (roman, din 
1970, reeditat şapte ani mai târ - 
ziu). Într-un moment în care in- 
teresul publicului cititor faţă de 

istoria recentă începuse să fie tot 
mai vizibil, Corneliu Leu publică 
Romanul unei zile mari (prima 
ediţie în 1979, cea de-a doua în 
1984) încercând să aducă unele 
clarificări legate de evenimentele 
de cotitură din august 1944. 
După 1990 Corneliu Leu a 
dovedit o remarcabilă capacitate 
de adaptare la condiţiile oferite 
de tranziţia economică, înființând 
Casa de Editură şi Producţie 
Audio-Video-Film „Realitatea“ 
şi câteva organizaţii non-guver- 
namentale cu scop cultural. În 
acelaşi timp şi-a continuat de- 
mersul literar publicând cărţi pre- 
cum De groază şi de râs (1991), 
Poetul ca o floare (1992), Dru- 
mul spre Damasc (1995), Am- 
intiri din Casa Scriitorilor (din 
2002, cartea ce parafrazează un 
cunoscut roman dostoievskian în 
ideea consemnării extincţiei unei 
bresle cândva respectate, spul- 
berate de „hora tranziției“). 
Scriitorul care, încă adoles- 
cent fiind, intra la jumătatea se- 
colului XX pe porțile Radioului, 
avea să se întoarcă la senectute în 
instituția din str. General Ber - 
thelot, în calitate de colaborator 
permanent. Susține cu aplomb 
jurnalistic rubrica săptămânală 
Căsuţa poştală 33 şi înfiinţează 


spectacolele radio cu public 
Cabaret politic. Teatrul Naţio- 
nal Radiofonic îi prezintă câteva 
piese, precum Omul succesului 
— 1993, Generalul şi găinarul — 
1996 şi Dămăroaia Story — 
1997. 

Prin multe din lucrările sale 
publicate după 1990 ori difuzate 
la Radio, Corneliu Leu s-a 
dovedit un observator lucid al 
noii etape istorice pe care o stră- 
bate, sincopat, România. Noile 
realități politice şi sociale sunt 
înfăţişate cu mult umor şi tandră 
ironie. Absența unor accente sar- 
castice nu scade din farmecul 
acestor creații aparținând unui 
om a cărui caracteristică esenţială 
o constituie cordialitatea. Ar fi de 
dorit ca, alături de Amintirile din 
Casa Scriitorilor, memorialistica 
lui Corneliu Leu să cuprindă şi 
amintirile sale din Casa Radio. Ar 
exista astfel câteva mărturii 
esențiale despre istoria unei 
jumătăţi de secol din viața unei 
instituţii pe care Corneliu Leu a 
cunoscut-o în multe din compar- 
timentele sale, marcând tensiu- 
nile mai vechi sau mai noi ale 
unei alte bresle, care nici ea nu se 
simte prea bine. Ataşamentul de o 
viaţă al autorului faţă de radioul 
naţional dovedeşte că puterea 

acestuia rămâne una esenţială, 
dezvoltând deopotrivă resurse ro- 
mantice şi soluţii pragmatice. 


LUNGU Florian 


Născut la 5 ianuarie 1943 la 
Bucureşti. Absolvent al Conser- 
vatorului de Muzică „Ciprian Po- 
rumbescu“ din Bucureşti (secţia 
compoziţie), promoţia 1966. Din 
1967 lucrează la Radiodifuziunea 
Română, redacţia emisiunilor 
muzicale. A impus una din di- 
mensiunile cele mai populare ale 
programelor de profil prin ataşa - 
mentul său de durată faţă de jazz. 
Competența în materie l-a trans- 
format într-o legendă românească 
a acestui gen de muzică apar - 
ținând secolului XX. Din 1970 — 
când debuta cu emisiunea de 
autor Jazz românesc şi până azi, 
Florian Lungu a realizat circa 


6000 (şase mii) de emisiuni, gru- 
pate în ciclurile Jazz-forum, 
Jazz Lexicon, Jazz şi swing, 
Jazz în spectacol, Discografia 
marilor interpreţi de jazz, 
Stereo Jazz. Chiar şi în radiopro- 
gramele cu plajă de cuprindere 
vastă, precum Izvorul nopţii şi 
Estrada duminicală, jazzul şi-a 
păstrat locul său prioritar. Se 
poate afirma, fără teama de a 
greşi, că — măcar în aria noastră 
geografică — emisiunile lui Flori- 
an Lungu au contribuit la clasi- 
cizarea acestei muzici cu rădăcini 
afro-americane, născută la în- 
ceputul secolului XX în comu- 
nităţile negre şi creole din Sudul 
SUA, oferind o materie sonoră 
impresionantă, supusă în mare 
măsură geniului improvizatoric 
al interpreţilor. Mulţi dintre 
aceştia au fost trataţi în veritabile 
monografii radiofonice (King 
Oliver, Louis Armstrong, Johnny 
Dodds, Lionel Hampton, Ella 
Fitzgerald, Charlie Parker, Dizzy 
Gillespie, Ray Charles, John 
Coltrane etc.) — de acest 
împătimit al genului care, proba- 
bil că-şi va tipărit cândva textele 
(numeroase) consacrate jazzului. 

Deocamdată, Florian Lungu 
este autorul (în colaborare cu 
Daniela Caraman-Fotea) unui 

Disco Ghid Rock menit să in- 
struiască tineretul de acum circa 
două decenii asupra unui feno - 
men muzical ce a marcat gene- 
rațiile de la sfârşitul secolului 
XX, la fel de semnificativ pre- 
cum marcase jazzul, la începu- 
turile aceluiaşi veac, generația 
bunicilor lor. 


LUTIC Ioana 


Născută la 26 octombrie 1939 
în capitala Belgiei — Bruxelles, 
Ioana Lutic (în acte: Roza-Claire- 
Jeanne Lutic) a absolvit Facul- 
tatea de Filologie — Universitatea 
Bucureşti (secţia limba şi litera - 
tura franceză). Din 1962 lucrează 
la Radiodifuziunea Română, 
redacția emisiunilor pentru străi - 
nătate (după 1990 Radio Româ- 
nia Internaţional). Realizează 
pentru emisiunile în limba fran- 


ceză programe culturale, precum: 
Pagini de literatură română 
(din 1997 divizate în două rubrici: 
Viaţa în versuri şi Viaţa în 
proză). Din acelaşi an prezintă 
actualitatea francofonă din Ro - 
mânia şi Cafeneaua francofo- 
nilor. A tradus din dramaturgia 
românească în „Revue Roumaine“ 
texte de Dumitru Solomon 
(Socrate), Iosif Naghiu (Grup de 
orbi într-o sală de cinema) etc., şi 
poezie românească în „Cahiers 
bleus“, admirabila publicaţie edi- 
tată în Franţa de regretatul scri- 
itor Dominique Daguet. O an- 
tologie în limba franceză, Les 
grands poètes roumains du XlX-e 
et du XX-e siècles, apărută în 
1992 la Editions Le Théron 
Puyméras — Franța, s-a bucurat 
de harul de traducător al Ioanei 
Lutic. Totodată, a tradus din 
franceză în limba română cartea 
lui Pierre Rousseau, Călătorie la 
capătul ştiinţei — apărută în 1972 
la Editura Minerva în populara 
colecție „Biblioteca pentru toți“. 
Două decenii mai târziu, numele 
traducătoarei era întâlnit pe pagi- 
na de gardă a romanului de aven- 
turi Merge, San Antonio, apar- 
ținând (evident), enigmaticului şi 
atât de cititului azi — San Antonio 
(Fr. Dard). 


MANIU Adrian 


Născut la 6 februarie 1891 la 
Bucureşti. Decedat în oraşul 
natal la 20 aprilie 1968. Licenţiat 
al Facultății de Drept din Bu- 
cureşti (1913). Fondator — împre- 
ună cu Cezar Petrescu şi Gib 
Mihăescu, la Cluj, în 1921 — al 
revistei „Gândirea“. Inspector al 
Artelor în ministerul de resort 
(1928-1946) a deţinut — între 
1930-1933 — şi funcţia de direc- 
tor al programului vorbit de la 
Radio Bucureşti. A fost şi unul 
dintre primii (şi cei mai activi) 
conferenţiari. A citit, de aseme- 
nea, deseori din lucrările sale li- 
terare (12 martie 1929, 4 august 
1929). Medalioanelor literare 


consacrate de Adrian Maniu unor 
autori precum Alexandru Davila 
(26 iunie 1929), Gala Galaction 
(17 iulie 1929) şi Nicolae Iorga 
(18 iunie 1931) li se adaugă cele 
plastice închinate lui Theodor 
Pallady (Universitatea Radio, 
12 martie 1931) sau prezentări 
ale unor grupuri de expozanţi 
(Salonul de desen Alb şi Negru — 
11 octombrie 1930, Expoziţiile de 
pictură — în Universitatea Radio 
din 18 decembrie 1930 sau Anul 
care a trecut în artă — în Univer- 
sitatea Radio din 31 decembrie 
1931). A vorbit de la microfon 
despre Gravura românească în 
lemn (3 noiembrie 1929) şi de- 
spre Arta copiilor (17 iulie 1930) 
sau despre Înțelegerea icoanelor 
(3 noiembrie 1929) şi Pictura 
bisericească (Universitatea 
Radio din 28 martie 1933). A 
prefaţat emisiuni muzicale, pre- 
cum Valsuri de Johann Strauss 
(29 iulie 1930) şi a omagiat prin 
versuri vibrante amintirea regelui 
întregitor de ţară (Închinare întru 
amintirea Regelui Ferdinand). 

A fost unul dintre prietenii 
apropiaţi ai poetului Horia Fur- 
tună (cel care, în poema inaugu- 
rală din 1 noiembrie 1928, so- 
cotea radioul drept „un suflet 
nou“), alături de care (şi de Ion 
Pillat) se aflase în timpul primu- 
lui război mondial editând 
„Flacăra“ (1916). Scriitorul Adri- 
an Maniu se afirmase de tim- 
puriu, prin volumul de poeme în 
proză Figurile de ceară (1912), 
urmat în 1915 de poemul Sa- 
lomeea. După primul război 
mondial, se va consacra un timp 
teatrului, revenind însă la poezie 
prin Lângă pământ (1928) şi 
Drumul spre stele (1930). (Din 
acest volum va citi, de altfel, la 
emisiunea Universitatea Radio 
din 28 decembrie 1930). Volumul 
de Versuri (1935) — socotit de 
autor drept ediţie definitivă — 
încheia practic şi cariera lirică a 
acestui important poet al primei 
jumătăţi a secolului XX. 

După 1965, scrierile sale 
aveau să fie retipărite, fără a mai 
stârni însă entuziasmul criticii. 
Poezia sa picturală (Ur pictura 
poesis!), grea de imagini, venea — 
după judecata lui G. Călinescu — 
din refulările de artist plastic ale 
autorului. Pentru marele critic, 


Adrian Maniu era în literatura 
română cazul în oglindă al lui 
Theophile Gautier care, după 
aprecierea lui Gustave Lanson 
„pictează pe email şi gravează în 
pietre preţioase“ (aluzie la titlul 
celebru al unei cărți de poezii a 
lui Th. Gautier). Adevărul este că 
o bună parte din versurile lui 
Adrian Maniu sunt ele însele 
Emaux et Camees, dar în afara 
aerului impersonal al autorului 
francez. Dimpotrivă, la poetul 
român avem chiar o supralicitare 
a eului, a subiectivităţii. Pentru a 
nu mai vorbi de mistica asumată, 
transformându-l — după calificata 
opinie călinesciană — în „primul 
poet bizantinist, precedând cu un 
deceniu pe Blaga“. Fără a fi mar- 
cat de fervoarea religioasă a 
„iconarilor“ de mai târziu, Adrian 
Maniu a reprezentat proiecția 
unei anume spiritualități a locu- 
lui, preocupat fiind de „înţele- 
gerea icoanelor“ (ca în amintita 
conferință radiofonică din toam- 
na anului 1929) şi de trans- 
miterea, mai departe, prin cuvânt 
a mesajului dobândit prin medi- 
tație. 

Peisajele sale lirice se aşează 
— alături de cele ale lui Ion Pillat 
şi de „priveliştile“ lui B. Fun- 

doianu — între bijuteriile genului: 
„... ierburi rouate şi flori cresc 
printre tulpine,/ trece, aur şi fum, 
un roi de albine...“ 

Cele două lucrări dramatice 
scrise în anii '20-'30 (Meşterul — 
1922 şi Lupii de aramă — 1929) 
au făcut obiectul unor adaptări 
radiofonice izbutite. 

Cea dintâi — pusă în undă de 
regizorul Constantin Moruzan — a 
avut premiera la 10 decembrie 
1973, în rolurile principale fiind 
distribuiți Corrado Negreanu, 
Nicolae Neamţu-Ottonel, Fory 
Etterle şi Dinu Ianculescu. 

Cea de-a doua — mult mai 
cunoscută, de altfel —, în adap- 
tarea lui Vlaicu Bârna şi în regia 
lui Titel Constantinescu, a fost 
difuzată întâia oară la 26 martie 
1980. Succesul înregistrat la pu - 
blicul ascultător a determinat re- 
luarea ei de nenumărate ori. În 
rolurile principale au fost dis- 
tribuiţi Adela Mărculescu şi Cor- 
nel Coman. 

Prin cele două spectacole ra- 
diofonice — opera dramatică a lui 
Adrian Maniu a continuat să-şi 
arate vitalitatea, aşa cum poezia 
sa face adesea obiectul unor emi- 
siuni literare. 


MANOLACHE Laura 


Născută la 11 mai 1959 la 
Bucureşti. Absolventă a Conser- 
vatorului de Muzică „Ciprian Po- 
rumbescu“, dublu licențiată (în 
muzicologie, 1982 şi în com- 
poziţie, 2002). Între 1984 şi 1995 
a lucrat la Radiodifuziunea Ro - 
mână, redacția emisiunilor muzi- 
cale. În prezent, conferenţiar la 
Universitatea Naţională de Muzi- 
că din Bucureşti. Stagiul de peste 
un deceniu — efectuat în secția de 
muzică simfonică şi de cameră a 
redacţiei muzicale — s-a soldat cu 
realizarea câtorva cicluri semni- 
ficative: Repere ale simfonis- 
mului românesc (1987-1992) şi 
Metamorfoze ale creaţiei muzi- 
cale (1993-1995), acesta din 
urmă investigând din punct de 
vedere stilistic o bună parte din 
creația muzicală europeană (sec. 
XIX-XX) prin comentarea unor 
opusuri de referinţă şi prin ana - 

liza modelului cultural al epocii 
respective. În seria Casete muzi- 
cale duminicale (1984-1995) a 
înfățişat istoricul unor instituții 
muzicale şi personalitatea unor 
mari creatori români. 

Este alcătuitoarea ediției 
George Enescu: Interviuri (Edi- 
tura Muzicală, vol. I, 1988 — vol. 
II, 1991) şi — împreună cu Nadia 
Tozlovan — editoarea lucrărilor 
Simpozionului Internațional de 
Muzicologie George Enescu 
(Editura Muzicală, 1991). Trei 
volume de autor: Amurgul evului 
tonal (Editura Muzicală, 2001) şi 
Șase portrete de compozitori 
români (Editura Muzicală, 2002) 
şi Rogalski, poet al culorii sonore 
(Ed. „Casa Radio“, 2004) o aşază 
pe Laura Manolache între muzi- 
cologii de marcă ai generaţiei 
sale. Autoarea este şi o compozi- 
toare în plină afirmare, mai multe 
din creaţiile sale fiind înregistrate 
în studiourile Radiodifuziunii 
Române (Cvartetul de coarde, 
1998; Sonata pentru pian — 1997; 
trioul Priviri pentru vioară, clari - 
net şi pian — 1999; piesele Himera 
apelor — pentru patru percuţio- 
nişti — 1999 şi Himera aerului — 
pentru patru fagotişti — 2003), 
îmbogăţind portofoliul redacţiei 
de profil. 


De asemenea, mai multe par- 
tituri ale compozitoarei au fost 
tipărite de Editura Muzicală, 
dobândindu-şi astfel dreptul de 
liber acces spre sălile de con- 
certe. 


MARCHIŞ Adrian 


Născut la 27 august 1957 în 
localitatea Suciu de Sus, judeţul 
Maramureş. Absolvent al Facul- 
tății de Jurnalistică — Universi- 
tatea Bucureşti, 1991. Corespon- 
dent pentru judeţele Maramureş 
şi Satu-Mare, lucrează la Soci- 
etatea Română de Radiodifu- 
ziune din octombrie 1992. Reali- 
zează zilnic transmisii şi core- 
spondenţe din zona de compe- 
tență şi — în funcţie de eveni- 
mente — corespondențe din co- 

munităţile româneşti din regiunea 
Transcarpatia (Republica Ucraina). 
Este autorul lucrării Din isto- 
ria presei româneşti — „Graiul 
Maramureşului“ din Sighet — 
1932-1940 (Editura Dragoş Vodă 
din Cluj-Napoca, 2002). Intere- 
santă pentru istoricii presei locale 
şi pentru studenţii academiilor de 
profil, lucrarea dobândeşte o mai 
largă atracţie datorită contextului 
istoric evocat, marcat tragic de 
cedarea Transilvaniei de nord- 
vest către Ungaria ca urmare a 
Dictatului de la Viena (30 august 
1940). O documentare solidă re- 
pune în valoare o publicaţie care 
a jucat un rol esenţial într-un ţinut 
al României Mari locuit de mai 
multe etnii, pe care istoria le-a 
aşezat într-o vatră comună. 


MARCU Alexandru 


> 
ts 


Născut la 31 decembrie 1894 
în localitatea Burdujeni, județul 
Botoşani. Decedat în anul 1955 
în detenție politică. Licențiat al 
Facultății de Litere din Bucureşti 
(1919). Studii la Şcoala Română 
din Roma (director Vasile Pâr- 
van) între 1922-1924 şi doctorat 
în literatura italiană la Florența. 
Profesor la catedra de literatură 
italiană a Universității din Bucu - 
reşti (din 1928) şi decan al Facul - 
tății de Litere şi Filosofie (1941). 

Între 8 mai şi 5 decembrie 
1941 a fost membru al Consiliu- 
lui de Administraţie al SRR (sub 
preşedinţia lui Ion Petrovici). Co- 
laborarea sa cu Societatea 
Română de Radiodifuziune era 
mai veche, Alexandru Marcu 
fiind unul dintre primii colabora- 
tori permanenți ai postului națio - 
nal de radio. A prezentat ascultă- 

torilor personalități ale vieții cul- 
turale italiene dar şi raporturile 
oamenilor de cultură români cu 
spiritualitatea italiană. Între ze- 
cile de contribuții pe această 
temă amintim conferințele: Ro- 
manticii noştri şi literaturile 
apusene: Alecsandri şi Elena 
Negri (Universitatea Radio din 
15 aprilie 1930), Alecsandri — 
ambasador pe lângă regele Ital- 
iei (Universitatea Radio — 20 
mai, 1930), Logofătul Dinicu Go- 
lescu, călător în Italia (Universi- 
tatea Radio, 9 ianuarie 1932), 
Activitatea diplomatică a lui 
Alecsandri în Italia (Universi- 
tatea Radio, 28 martie 1934), Un 
moment la mormântul lui Bălces- 
cu (Universitatea Radio, 9 
noiembrie 1934), Simion Bărnu - 
țiu — student la 45 de ani în Italia 
(Universitatea Radio, 25 august 
1935). 

A indicat influenţa lui N. 
Machiavelli asupra lui I. L. Cara- 
giale şi a consacrat eminente 
analize lui Gabriele D’ Annunzio, 
Luigi Pirandello, Giovanni Papi- 
ni şi Graziei Deledda. A prezentat 
ascultătorilor români diverse 
instituţii italiene şi a alcătuit veri- 
tabile monografii unor regiuni 
din peninsula italică. 


A iniţiat şi susținut la Radio 
Bucureşti o rubrică specială, con- 
sacrată  Actualităţii italiene, 
găzduită sub genericul Univer- 
sității Radio. Erudiția eminentu- 
lui italienist i-a permis să identi- 
fice Reflexe de istorie româneas- 
că în pictura Renaşterii şi să 
înfăţişeze pe larg Crăciunul latin. 
Simpatia sa pentru regimul fas- 
cist al lui Mussolini şi faptul că a 
deținut unele dregătorii în regi- 
mul Antonescu (a fost ministru 
subsecretar de stat al Propagan- 
dei Naţionale între 1942-1944) 
aveau să-l conducă — după război 
— în temniţele comuniste — unde 
îşi încheie, brutal, existenţa. 
Opera sa literară, extrem de 
bogată, este concentrată în terito- 
riul italienisticii. Dante şi spiritul 
latin (1919) deschide seria inter- 
ferențelor culturale ce l-au pre- 
ocupat aproape obsedant. A cer- 
cetat cu osârdie prezenţele româ- 
neşti în peninsulă (Alecsandri, 
Simion Marcovici, Eminescu) 
consacrând subiecţilor veritabile 
monografii ale conectării lor la 
respirația culturii italiene. A adus 
documente inedite din arhivele 
romane despre S. Bărnuţiu, Al. 
Papiu Ilarian şi Iosif Hodoş la 
studii în Italia (1935). O mare 


188 


M 


atenție a acordat-o Renaşterii: 
Figuri feminine din Renaştere 
(1939), Realitate şi artă în 
Renaştere (1941), Valoarea artei 
în Renaştere (1942). A publicat 
Curs despre Dante și Petrarca 
(1935-1936) ca şi Corso di lette- 
ratura italiana. Letture scelte 
dalle origini ai giorni nostri 
(Curs de literatură italiană. Lec- 
turi alese de la începuturi până-n 
zilele noastre, 1943) şi un prim 
volum din Istoria literaturii ita - 
liene (1944). 

Alexandru Marcu a tradus în 
limba română zeci de opere lite- 
rare (romane, piese de teatru) 
semnate de mari scriitori italieni 
(Carlo Goldoni, Vittorio Alfieri, 
G. D'Annunzio, Giovanni Papini, 
Luigi Pirandello). 

O carte de succes a autorului 
a fost Conspiratori şi conspirații 
în epoca renașterii politice a 
României (1848-1871) — scrisă 
în 1930 la Padova şi Cortina 
la Bucureşti şi care avea să fie 
reeditată în anul 2000 la Cartea 
Românească, prin grija scriitoru- 
lui Eugen Uricaru, el însuşi ita - 
lienist şi care — în postfață — con- 
sidera că „reeditarea acestei 
lucrări nu este doar o «restitutio» 


binemeritată faţă de cultura 
română, ci este şi o cuvenită adu- 
cere-aminte a celui care a fost 
Alexandru Marcu, unul dintre 
giganţii culturii româneşti, pe 
umerii căruia «piticii se cațără» 
pentru a privi departe...“ 

Din păcate, Alexandru Marcu 
rămâne un mare cărturar ne- 
cunoscut. Aşa cum necunoscute 
rămân şi împrejurările morții 
sale, în 1955. După Cicerone Ioa- 
niţoiu, dispariţia s-ar fi produs la 
închisoarea Văcăreşti, după — un 
alt memorialist — Nistor Chio- 
reanu — Al. Marcu şi-ar fi aflat 
sfârşitul în temniţele de la Aiud... 

Oricum, opera marelui italie - 
nist, atât de legat de destinele Ra- 
diodifuziunii, aşteaptă o valorifi- 
care pe potriva staturii sale de 
excepţie. 

MARICA Valentin 


Născut la 9 decembrie 1949, 
în satul Zoreni, judeţul Bistrița- 
Năsăud. Absolvent al Facultăţii 
de Litere (specialitatea română- 
italiană) şi al Facultăţii de Filo- 
sofie a Universităţii „Babeş- 
Bolyai“ din Cluj-Napoca. Doctor 
în filologie (teoria literaturii). 
Realizator de emisiuni, editor şi 
producător la Studioul de radio 
Târgu-Mureş. Debutează cu eseul 
Literatura ca răspundere, în 
coloanele sonore ale emisiunii 
Revista radio de cultură şi artă, 
angajându-se ulterior în ilustrarea 
diferitelor genuri radiofonice. 
Emisiuni de copii, tineret, de ac- 
tualități dar, mai ales, cu profil 
cultural au fost semnate de-a lun- 
gul a trei decenii de acest cărturar 
subtil, preocupat de „ecologia 
limbii române“, de „bogăţiile fol- 
clorice“ ale zonei, de, geografiile 


afective“ ale românilor din afara 
granițelor. Ciclul de emisiuni 
Acasă — realizat la Batoş, jud. 
Mureş şi la Biertan, jud. Sibiu — 
i-a adus distincţii ale Festivalului 
de Radio şi Televiziune de la 
Ujgorod, Republica Ucraina (Pre- 
miul pentru cel mai bun prezenta- 
tor — 2000 şi Premiul pentru înalt 
profesionalism 2001). Desfăşu- 
rările practice în zona radiofoniei 
au fost completate de cele teore - 
tice, autorul fiind şi cadru didac- 
tic universitar, cu preocupări con- 
stante de definire a jurnalismului 
contemporan. Astfel, Linia de 
contur (Editura Tipomur, 2001) 
cuprinde, pe lângă câteva intere- 
sante interviuri radiofonice, şi 
pagini de sociologie a interviului. 
Spirit critic activ, Valentin Mari- 
ca a cercetat „pericolele în comu- 
nicarea radio“, ca şi „deprecierea 
valorilor stilistice ale limbii 
române în emisiunile radio“, ori 
„dilemele lingvistice“ ale dome- 
niului analizat. Studiul său Publi - 
cistica eminesciană și publicisti- 
ca de azi, prezentat la seminarul 
de jurnalism cultural „Anul Emi- 
nescu“ de la Muzeul Literaturii 
Române, publicat în Manual de 
jurnalism cultural (Editura Cer- 
consin — 2000), fixează repere 

axiologice necesare într-o vreme 
în care necunoaşterea în profun- 
zime a marilor repere profesio- 
nale de către tinerii jurnalişti le 
poate submina primejdios vocaţia. 

Membru al Uniunii Scriitori- 
lor din România, Valentin Marica 
este autorul mai multor volume 
de versuri ce marchează un teri- 
toriu liric distinct. Bibliografia sa 
consemnează volumele: Metanii 
(1997), Vecernii (1998), Laguna 
umbrei şi Secantă la ochiul mi- 
mozei (1999) — toate apărute la 
Editura Cezara. Apoi, Cruci în 
deșert (Editura Veritas, 2000 — 
Marele premiu la concursul 
naţional de poezie „Ion Minules- 
cu“), Ziua Canonului (Editura 
Tipomur, 2001), În naosul râului 
(Editura Tipomur, 2002) — care, 
alături de Aluviuni-Alluvia (Edi- 
tura Dacia, 2000) împlinesc efi- 
gia acestui poet delicat şi erudit 
totodată. Aceasta din urmă, 
masivă antologie de autor în 
ediție bilingvă româno-engleză 
(traducerea aparţine anglistului 
prof. Virgil Stanciu) exprimă 
„gândul cărunt“ al unui poet pen- 
tru care „răsuflarea/e ca un strigăt 
de disperare/pe când o frunză se 

desprinde/să-ți fie pleoapă“. 


MARIN Constantin 


Născut la 19 ianuarie 1952 în 
comuna Fierbinţi, judeţul Ialo- 
miţa. Absolvent al Facultăţii de 
Ziaristică, promoţia 1982. Repar- 
tizat la Televiziunea Română, re- 
alizează — între 1982-1985 — emi- 
siunea Studio T (împreună cu re- 
gretatul loan Pop Simion). Din 
1985 până în prezent a lucrat (cu 
o scurtă întrerupere) la Societatea 
Română de Radiodifuziune unde 
a realizat în redacția Programului 
III Turist-elub şi, după 1990, ci- 
clul Eroii tineri ai Revoluţiei. 
Din 1999 este coordonatorul 
secţiei de corespondenţi locali ai 
SRR. Emisiunea Convorbiri in- 
comode a reunit la microfon 
peste 1000 de personalități din 
toate sferele vieţii politice şi so- 
ciale româneşti. De altfel, pres- 
tația moderatorului-realizator a 
fost răsplătită de mai multe dis- 

tincţii, precum cele oferite de 
Fundaţia Crescent (1991), ziarul 
„Evenimentul zilei“ (1992), 
Fundația „Dimineața“ (1993), 
Societatea Ziariştilor din Româ- 
nia (Premiul „Pamfil Şeicaru“ — 
1994), Fundaţia „Adrian Păunes- 
cu“ (1995), Fundaţia „Ultima 
oră“ (2002). 

Marin Constantin este autorul 
mai multor volume de versuri — 
Mierea pământului (1976), Când 
cerne blând lumina (1979), Veşti 
mărunte din sătuc (versuri pentru 
copii — 1982) şi Proprietarul de 
singurătate (2002) — dar şi al 
unei cărți de interviuri (Convor- 
biri incomode — 1992). Despre 
autor au scris elogios confrați 
cunoscuţi, precum Tiberiu Utan, 
Laurenţiu Ulici, Constanţa Buzea, 
Adrian Păunescu, Ana Blandiana, 
Matei Vişniec... Încă de la debut, 
a fost salutat drept un poet vita- 
list, un autor al Câmpiei Române, 
cultivând o lirică tonică, de cele- 
brare a locului naşterii. S-a pus în 
circulație chiar imaginea unui 
Esenin autohton, grație spon- 
taneităţii sale lirice manifeste. 
Energia frustă a lui Marin Con- 
stantin din primele cărți avea să 
sublimeze cu vremea într-o ne- 
sofisticată melancolie. Proprie- 


tarul de singurătate (posibilă 
parafrază la Proprietarul de po- 
duri al conjudeţeanului său cele- 
brissim — poetul Mircea Dinescu) 
este dovada certă a unei modi- 
ficări de registru. Contactul dis- 
continuu cu lumea satului, „căde- 
rea în lume“ şi câteva recente 
călătorii în spaţii ceva mai depăr- 
tate au indus ideea unei desprin- 
deri de matcă. Contactul anteic 
de demult, aparent ireversibil, s-a 
dovedit o iluzie, ca în cazul 
poeţilor evoluând de la ruralism 
la hipercivilizaţie. Pierzându-şi 
eticheta de „poet al satului“ 
Marin Constantin rămâne, pur şi 
simplu, poet... 


192 


MARIN Traian 


Născut la 12 martie 1932 la 
Bucureşti. Absolvent al Facultăţii 
de Limba şi Literatura Română în 
anul 1970. În 1948 a fost angajat 
la Radiodifuziunea Română (ser- 
viciul teatral) pentru ca, cinci ani 
mai târziu, să fie detaşat la 
redacția emisiunilor pentru copii 
şi tineret. În anul 1967 este numit 
şef al secţiei de satiră şi umor, de 
unde, în anul 1973, se transferă la 
TVR. Pensionat în 1991, este 
numit la sfârşitul anului 1993, 
prin Hotărâre de Guvern, mem- 
bru al Consiliului Naţional al Au- 
diovizualului, în temeiul expe- 
rienței dobândite în media elec- 
tronice. În perioada petrecută la 
Radio a scris şi regizat sute de 
scenete, schițe umoristice, sce- 
narii pentru copii, basme — dintre 
care unele au fost înregistrate pe 
discuri Electrecord. Spectacolele 
cu public, anchetele sociale şi con - 


cursurile radiofonice (Drumeţii 
veseli) completează fişa radio- 
fonică a lui Marin Traian. Activi- 
tatea sa editorială a început în 
anul 1955, când tipăreşte prima 
carte pentru copii, lepuraşul Tup 
la Editura Tineretului, unde îi vor 
fi publicate şi alte titluri destinate 
aceleiaşi categorii de vârstă: 
Ocolul lumii... în cinci minute, Se 
înalță o casă, Haz de necaz. 
După volumul Și cu Bobiţă zece 
(1969), Marin Traian abordează 
umorul „pentru oameni mari“ în 
spectacole jucate pe scena unor 
teatre bucureştene (Teatrul „C. 
Tănase“, Ansamblul „Rapsodia 
Română“) ori în divertismente de 
televiziune precum Zig-zag în 
farfuria zburătoare (cu Radu 
Beligan şi Stela Popescu, prezen- 
tat şi premiat la festivalul de pro- 
fil de la Monte Carlo). Pentru 
telespectatorii mai vârstnici, 
Marin Traian rămâne autorul An- 
tologiei umorului românesc şi — 
mai ales — al ciclului Un zâmbet 
pe 16 mm, care i-a atras, din pri- 
cina sarcasmului său, inconve- 
nabil oficialităţii, diverse sanc - 
țiuni administrative. Alţii, pre- 
cum Ilya Ilf au păţit-o încă şi mai 
rău, îndrăznind să critice tarele 
unui sistem politico-social ce se 
autodeclarase perfect... 

MAVRODIN Alice 


e 


Născută la 4 noiembrie 1941 
la Bucureşti. Absolventă a Con- 
servatorului de Muzică „Ciprian 
Porumbescu“ din Capitală. Între 
1965-1998 lucrează ca realizator 
de emisiuni la Radiodifuziunea 
Română. Principalele cicluri mu- 
zicale au fost direcționate pe isto- 
ria muzicii (muzica franceză de 
la Lully la Rameau) şi pe inter- 
pretarea dirijorală (stil şi perso - 
nalitate la marii şefi de orches- 
tră). Practica de analiză muzicală 
efectuată în Franța cu Igor 
Markeviteh a îmbogăţit universul 
profesional al lui Alice Mavro- 
din, care avea să-i consacre mare- 
lui dirijor câteva studii substan- 
țiale (două din ele au apărut în 
anul 1980 în paginile revistei lon- 
doneze de specialitate „Tempo“. 
A consacrat, de asemenea, câteva 
docte medalioane compozitorilor 


români (Sabin Drăgoi, Filip 
Lazăr, Alfonso Castaldi). În pe- 
rioada 1991-1996 a asigurat ală- 
turi de Maria Ioina — politica de 
schimburi muzicale cu străină - 
tatea a Radiodifuziunii Române 
în cadrul Direcţiei de relaţii inter- 
naționale, schimburi muzicale cu 
străinătatea şi impresariat artistic 
(DRISI), contribuind eficient la 
schimbul de valori muzicale. A 
reprezentat instituția la manifes- 
tări internaţionale de profil, de 
unde a realizat corespondențe 
speciale şi radioreportaje (ex. 
Festivalul de la Chaise-Dieu, ori 
Musicora-URTI-Paris). 

Alice Mavrodin este autoarea 
monografiilor Giuseppe Verdi 
(Editura Muzicală, 1970) şi Jean- 
Philippe Rameau (Editura Muzi- 
cală, 1974), lucrări documentate 
despre viaţa şi opera celor doi 
mari muzicieni, cu o amplă des- 
chidere asupra epocii în care au 
activat aceştia. Informaţia bogată 
şi precizia analizei i-au asigurat 
muzicologului Alice Mavrodin 
un loc de prestigiu în rândurile is- 
toricilor şi criticilor muzicali. 

MĂNUCEANU Vasile 


Născut la 2 octombrie 1928 la 
Ploieşti. Studii neterminate la 
Facultatea de Filosofie din Bucu- 
reşti. În 1960 se angajează la Ra- 
diodifuziunea Română, având în 
spate o activitate de mai mulți ani 
în presa scrisă destinată copiilor. 
Radioul a reprezentat mediul 
publicistic propice, fapt dovedit 
de cele aproape două decenii pe- 
trecute în redacţia emisiunilor 
pentru copii şi tineret, cât şi de 
anii petrecuţi la postul de radio 
Europa Liberă, unde a realizat 
emisiuni după plecarea sa din 
țară, în perioada acutizării servi- 
tuților ideologice impuse de 
regimul Ceauşescu. A semnat 
zeci de scenarii radiofonice şi 
povestiri pentru copii, denotând 
înzestrarea autorului pentru acest 
tip de literatură. O activitate in- 
tensă este marcată şi de producţia 
sa editorială. Între cărţile sem- 


nate de Vasile Mănuceanu se 
numără: Palatul primăverii 
(1960), Jurnal de bord (1962), 
Alarmă la „colțul viu“ (1963), 
Anul întâi (1964), Arca lui Noe 
(1968), Comoara regelui Dro- 
michet (1970), Capcana (1971), 
Împăratul Nimeni (1972), Jun- 
gherul de argint (1973), Motanul 
vrăjitor (1974), Logofătul Dragu 
(1975), Perla Diavolului (1976). 
Inspirate din imediata realitate 
sau din vechi legende româneşti, 
cărțile lui Vasile Mănuceanu (ca- 
talogate de istoricul literar Mari- 
an Popa drept „proză de consum 
pentru copii şi adolescenți“) 
păstrează aura vârstei de grație, 
în pofida trecerii anilor, care au 
şters din memoria noilor gene - 
rații de cititori anumite contexte 
istorice şi sociale. 

O notă aparte în bibliografia 
autorului (dispărut dintre noi, de- 
parte de casă) o constituie poezia 
lirică din Prin fereastră, zarea- 
albastră (1966) vizând însă 
acelaşi public cititor. 

MÂŞLEA Ana 


Născută la 3 februarie 1938 în 
localitatea Suceveni, judeţul Ga - 
laţi. Decedată la 31 decembrie 
1980. Absolventă a Facultăţii de 
Filosofie, Universitatea „Al. I. 
Cuza“ din laşi, promoţia 1966. A 
lucrat ca redactor la Studioul de 
radio laşi, distingându-se prin pa- 
siunea pusă în realizarea pro- 
gramelor culturale. Colabora- 
toare a studiourilor centrale din 
Bucureşti. Dispariţia sa prema- 
tură din viață a lăsat amintirea 
unui gazetar energic, apt să aco- 
pere subiecte variate, de la cele 
oferite de actualitatea imediată la 
cele înscrise în permanenţa cul- 
turală a Moldovei. 

A debutat editorial cu volu- 
mul Fructul apei (col. Lucea- 
fărul, 1969), urmat, în 1972, de 
Ziua dragostei. 


MELINTE Şerban 


x: 

Născut la 16 martie 1939 în 
localitatea Balda, judeţul Mureş. 
Absolvent al Facultăţii de Filolo- 
gie — Cluj, promoţia 1964. De la 
15 iunie 1968 până la pensionare 
(anul 2000) a lucrat la Radiodi- 
fuziunea Română, parcurgând un 
drum profesional ascendent: re- 
porter, redactor principal, redac- 
tor-şef adjunct, pentru ca între 
anii 1991-2000 să deţină funcția 
de director al Studioului de radio 
Târgu-Mureş. Realizator al emi- 
siunii Revista radio de cultură 
şi artă, în care au debutat impor- 
tanți scriitori precum Romulus 
Guga, Mihai Sin, Dan Culcer. În 
emisiunea Mărturii prin vreme, 
accentul a fost pus pe problema- 
tica specifică zonei de sud-est a 
Transilvaniei, subliniindu-se cir- 
culația cărții româneşti în aria ge- 
ografică a Mureşului superior, 
activitatea asociaţiei culturale 

ASTRA ca şi istoricul unor insti- 
tuţii de cultură, cu prezentarea 
unor personalități de seamă ale 
zonei. Tot o emisiune culturală 
realizată de Şerban Melinte cu 
multă competenţă s-a dovedit a fi 
Prezențe permanente, centrată 
pe cultura şi arta contemporană, 
stabilindu-se şansele remanenței 
în timp ale unor lucrări literare, 
muzicale şi de artă plastică 
zămislite în spaţiul cultural mure- 
şean. 

Spirit echilibrat, permeabil la 
înnoiri, Şerban Melinte a demon- 
strat certe capacităţi manageriale, 
neevitând să se implice direct în 
realizarea unor radioprograme de 
ținută. Ca autor, a fost preocupat 
de aspecte majore ale culturii şi 
civilizației din bazinul Mureşului 
de Sus. A publicat în edituri lo- 
cale mai multe cărți ce fixează 
valori perene ale spiritualității 
târgu-mureşene. Cultura mure- 
şeană — vigoare şi diversitate 
(1972), Mărturii prin vreme 
(1999), Evocări istorice şi literare 
(2001) confirmă vocaţia sa de 
cercetător asiduu al bibliotecilor 
şi arhivelor în scopul descrifrării 
unor tendinţe de afirmare majoră 
a culturii româneşti într-un spaţiu 
cultural multietnic, de prezentare 


echilibrată a interferențelor spiri- 
tuale dezvoltate în timp, de evo- 
care respectuoasă a unor cărturari 
ce s-au lăsat călăuziți în întreaga 
lor activitate de principiul comu- 
nicării interculturale, opunându- 
se tendinţelor dominatoare ale 
unor autorități politice, manifes- 
tate de-a lungul istoriei printr-o 
poziţie inflexibilă, păgubitoare. 
De aceea, cărțile lui Şerban 
Melinte privesc, din perspectiva 
spiritului european, nevoia cola- 
borării culturale în spaţiile mul- 
tietnice, valorificarea şanselor 
unei atare realităţi spirituale com- 
plexe în favoarea dezvoltării di- 
verselor culturi, active într-o anu- 
mită arie de răspândire geogra - 
fică, în cazul de față în aria geo - 
grafică  mureşeană.  Evocarea 
unor distinse personalităţi ale 
locului, precum Emil A. Dandea, 
primar al municipiului Târgu- 
Mureş în perioada interbelică, a 
criticului literar Ion Chinezu şi a 
multor cărturari transilvăneni, în 
cercetări monografice ori în arti- 
cole comemorative, i-au oferit lui 
Şerban Melinte posibilitatea 
afirmării acestei strategii a inter- 
culturalității. 

MENGHER Ionela 


Născută la 22 aprilie 1970 la 
Pancevo (Republica Serbia). 
Studii pedagogice la Vârşeţ şi de 
filologie la Belgrad, finalizate la 
Universitatea din Bucureşti, ca 
bursier al statului român (1995). 
Doctor în filologie al Univer- 
sității Bucureşti. De la 1 martie 
2001 este angajată prin concurs 
la secția emisiunilor în limba 
sârbă de la Radio România Inter- 
naţional. Traduce, stilizează şi 
redactează materiale radiofonice, 
realizează interviuri şi comentarii. 
Autoare a rubricii săptămânale 
Contacte — referitoare la relațiile 
româno-sârbe în diverse domenii, 
ca şi a unor reportaje despre viaţa 
comunităţii sârbe din România şi 
a comunității româneşti din Ba- 
natul sârbesc. A tradus în limba 
sârbă cartea istoricului Gheorghe 
Zbuchea, Românii  timoceni. 


Scurtă istorie (Rumuni u Timo- 
ckoj krajini. Kratka istorija) la 
Editura Mirton din Timişoara, lu- 
crare menită să contribuie la pre- 
cizarea statutului identitar al 
românilor de pe Valea Timocului, 
a căror apartenență la românitate 
a fost mult timp contestată şi ig- 
norată. 

Ionela Mengher este autoarea 
unui volum de versuri intitulate 
prévertian Cuvinte, apărut în Edi- 
tura Libertatea din Pancevo, casă 
de editură de mare interes pentru 
dezvoltarea culturală românească 
din Voivodina, alături de publi- 
cația literară „Lumina“, căreia 
autoarea i-a consacrat un studiu 
monografic, sintetizând destinul 
publicaţiei pe parcursul a o 
jumătate de veac: Lumina (1947- 
1997), apărut în 2000 la amintita 
editură, Libertatea. 

MERIȘCA Lucian 


Născut la 20 aprilie 1958 la 
Târgu-Frumos, judeţul Iaşi. Ab- 
solvent al Universităţii de Medi- 
cină şi Farmacie (diplomă în psi- 
hologie). Cursuri de jurnalism în 
țară şi peste hotare (Sarajevo) 
prin programe finanțate de Comi - 
sia Europeană. 

Din 1990 lucrează la Studioul 
de Radio laşi. A realizat emisiuni 
culturale (Constelaţia lirei; Pe- 
un picior de plai; Autori, cărți, 
cititori; Meridiane culturale) şi 
ştiinţifice (Sfatul medicului; 
Medicul casei; Medicina pen- 
tru toţi; Orizont ştiinţific; Uni- 
versul cunoaşterii). Emisiunea 
Dialog interetnic — consacrată 
minorităţilor şi diasporei — a fost 
premiată trei ani la rând (1999, 
2000, 2001) la Festivalul interna- 
tional al emisiunilor de radio şi tv 
de la Ujgorod (Ucraina). Opiniile 
sale despre radiofonie sunt cu- 


prinse în volumul aniversar 
Radio Moldova — Radio laşi — 
1941-2001 şi în Casa glasurilor 
noastre, alcătuit de Gloria Lăcă- 
tuşu, admirabil profesionist al ra- 
diofoniei ieşene, volum apărut la 
Editura Cronica în 1996. 

Lucian Merişca este coautor 
(cu Valeria Banşic) al memori- 
alului de călătorie De la Atlantic 
la Pacific (Editura Dealer, 1997) 
şi al volumelor Aventuri în Exte- 
rior (Editura Dealer, 1998) şi De- 
ratizare (Editura Institutului Eu- 
ropean, laşi, 1999). Implicaţia sa 
activă în fenomenul literaturii de 
anticipație l-a recomandat ca an- 
tologator competent al volumelor 
Revoltă în labirint (Editura 
Adevărul, 1996) şi Quasar XXI 
(Editura Media Tech, 2001). 

Universul complex al preocu - 
părilor sale este fixat de cunoaș - 
terea anticipativă în varii domenii 
(ştiinţă, avangardă artistică, SF, 
terapii alternative). 

MIHALCEA George 


Născut la 13 martie 1954 în 
municipiul Buzău. Absolvent al 
Academiei Forţelor Terestre 
„Nicolae Bălcescu“ din Sibiu. 
Militar activ, realizator în cadrul 
emisiunilor militare de radio şi de 
televiziune. În anul 1998 a trecut 
în rezervă cu gradul de locote- 
nent-colonel, încadrându-se în 
presa civilă. A lucrat la posturile 
de televiziune Antena I (editor 
ştiri), Tele7 ABC (redactor-şef la 
departamentul ştiri) şi B1 TV (re- 
alizator al emisiunii Marş 
forțat). Primele colaborări cu 
Radioul au fost găzduite de Stu- 
dioul Teritorial din Constanţa şi 
de Radio Vacanţa. Între 1972- 
1990 a realizat zeci de reportaje 
pentru diverse redacții (Progra- 
mul III, emisiunea Turist-elub, 
emisiuni militare). În 1991-1992 
este redactor al emisiunii Ora ar- 


matei — în prima formulă postre - 
voluţionară a noii redacții mili- 
tare, alături de regretaţii George 
Florin Cosma şi George Dere- 
vlean. Chiar după trecerea sa la 
TVR (emisiunea Pro-Patria) a 
continuat să colaboreze cu Ra- 
dioul, socotit de el „marea și 
adevărata dragoste“. Numele lui 
George Mihalcea a putut fi întâl- 
nit pe genericele unor emisiuni 
precum Radio în blue-jeans 
(R3), Noapte albastră și Îţi 
scriu carte din armată (pe care 
o lansase în 1992 alături de 
George Florin Cosma şi care 
încerca să stabilească o punte 
între tinerii recruți şi familie prin 
intermediul unui liant sonor: ra- 
dioul). 

Natură eminamente roman- 
tică, George Mihalcea nu putea fi 
ocolit de muze. Poezia sa poate fi 
întâlnită în Numele focului (Edi- 
tura Militară, 1997, colecţia 701 
poeme de dragoste). Volumul 
Galera cu fluturi (Editura Cogi- 
to, 1997) dă expresie deplină unei 
energii lirice pe care autorul o 
manevrează în funcţie de 
sentimentele sale rebele, clamând 
libertatea drept unica rațiune a 
dragostei, a vieţii şi-a morții. Încă 
insuficient difuzată, poezia lui 

M 


George Mihalcea se mai află în 
aşteptarea  meritatei sale re- 
cunoaşteri publice. 


MIREA George 


Născut la 25 aprilie 1929 în 
localitatea Măgura, judeţul Con- 
stanța. Absolvent al Facultăţii de 
Limba şi Literatura Română — 
Universitatea din Bucureşti. Doc- 
tor în filologie. De la 1 septem- 
brie 1966 până la 1 mai 1991 lu- 
crează la Radiodifuziunea Româ - 
nă, redacţia emisiunilor cultural- 
artistice ca redactor, apoi şef al 
secţiei literare (1969-1973) şi re- 
alizator de emisiuni (1973-1991). 
Autor al emisiunii-fanion a 
redacției intitulată Odă limbii 
române, concepută ca o revistă 
radiofonică de cultivare a limbii 
române, cu sprijinul celor mai de 


seamă lingvişti români ai mo- 
mentului şi al unor romanişti din 
străinătate. În temeiul experienței 
acumulate prin emisiunile sale de 
radio şi valorificând patrimoniul 
unor emisiuni literare a editat mai 
multe antologii, precum Azi, în 
România (reportaje literare, 
1972) şi Pădurea de steme 
(poeme, 1974), ambele tipărite la 
Editura Eminescu şi alcătuite 
împreună cu mai tânărul său 
coleg Vasile Butufei (Radu Felix). 
A selectat (şi postfaţat) textele 
lirice din cele două antologii 
închinate limbii române: ...Ca un 
fagure de miere (Editura Emines- 
cu, 1978) şi Ca o vatră limba 
noastră (Editura Eminescu, 1982). 
A marcat centenarul morţii lui 
Mihai Eminescu prin Eminescu. 
În durată eternă, (100 de poeme 
dedicate lui Eminescu — antolo- 
gie, prefaţă, note asupra ediţiei de 
George Mirea, Editura Eminescu, 
1989) şi a publicat două antologii 
de poezie patriotică (Pământule, 
de acasă — Editura Eminescu, 
1983, şi Cu tot ce am aparţin 
acestui pământ — Editura Emi- 
nescu, 1986) evitând includerea 
unor texte de celebrare partinică. 

George Mirea este autorul a 
trei romane: Borne pentru dru- 

mul din vis (1990), Moartea 
cocoşilor-tenori (1995) şi Vine o 
zi când... (2000) — în care con- 
strucția epică este potenţată de 
spiritul polemic al autorului, în- 
dreptat împotriva unor moravuri 
dezvoltate primejdios de ultima 
jumătate de secol a unei societăţi 
umane aflată sub presiunea ide- 
ologiilor totalitare. 

În 1983 George Mirea a pu - 
blicat studiul monografic, Juni - 
mea. Implicații lingvistice — con- 
ceput pe baza tezei de doctorat 
consacrată junimismului. Aca- 
demicianul Alexandru Graur so- 
cotea în recenzia consacrată cărții 
(„România literară“ din 17 no- 
iembrie 1983) că „lucrarea lui 
George Mirea va trebui luată în 
considerare de cei care se vor 
ocupa de aici înainte de proble- 
mele tratate în ea“, iar prof. univ. 
dr. G. I. Tohăneanu îşi exprima 
convingerea că „temeinică, valo - 
roasă şi originală, Junimea. 
Implicații lingvistice este un 
«opus rotundum», răspunzând cu 
strălucire discretă exigenţelor 
cele mai severe“ (în revista 
„Limbă şi literatură“ — vol. I, 
1984). Un masiv volum de „re- 
flecţii“ (Perenitatea culturii... 
Perenitatea lecturii... Perenitatea 


criticii — Editura Almarom, Râm- 
nicu-Vâlcea, 2002) adună eseuri 
şi articole de istorie literară con- 
sacrate lui Mihai Eminescu, Mi- 
hail Sadoveanu, Lucian Blaga, 
Mateiu I. Caragiale, Al. Al. Phi- 
lippide, Aron Cotruş, Geo Bogza, 
Marin Preda — dar şi unor apariţii 
recente stârnindu-i instinctul 
polemic binecunoscut. 

Culegerea de eseuri Clipă, 
rămâi (Ed. Amalrom, 2004) ex- 
primă atât reflexul goethean al 
remanenţei culturale cât şi idealul 
mărturisit al solidarităţii intelec- 
tuale, exprimat prin actul de ma- 
gistratură critică. 

Preocupat în demersurile sale 
critice de eşafodajul moral al lite- 
raturii şi de puritatea limbii lite- 
rare (văzută ca „epopee dramati- 
că“) George Mirea îşi merită nu- 
mele de „ultim junimist“ pe care 
i l-a acordat cândva, admirativ, 
un confrate. 

MIRON Violeta 


Născută la 15 aprilie 1945 la 
Buzău. Absolventă a Facultăţii de 
Filologie a Universităţii din 
Bucureşti (limba şi literatura 
română — 1967). Din 1971 şi 
până la 1 ianuarie 2001 (când se 
pensionează la cerere) a fost 
redactor şi realizator de emisiuni 
la Radiodifuziunea Română — 
Departamentul emisiunilor pen- 
tru străinătate (Radio România 
Internaţional). Autoare a emisiu- 
nilor Grai şi slovă românească, 
Arii culturale, Poşta radio, 
Comic-impact adresate ascultă- 
torilor români din străinătate. În 
acelaşi timp a colaborat la di- 
verse emisiuni — preponderent 
culturale — de la Radio România. 

Membră a Uniunii Scriitorilor 
din România, Violeta Miron a 
publicat proză scurtă în revistele 
„Luceafărul“ şi „România lite - 
rară“, debutând editorial cu ro- 


manul Cocostărc sau nalbă (Edi- 
tura Cartea Românească, 1984). 
A urmat volumul de proză scurtă 
Scala (Editura Eminescu, 1986), 
cuprinzând pagini care o afir- 
maseră în revistele noastre lite- 
rare şi unele inedite. În 1994, 
Editura Porto Franco din Galaţi 
i-a tipărit romanul Locotenentul 
Irina. Literatura Violetei Miron a 
fost distinsă cu premiul con- 
cursului „Marin Preda“ la prima 
sa ediție din 1984 şi cu premiul 
pentru proză scurtă al revistei 
„Luceafărul“. 

Este soția publicistului Mihai 
Miron. 


MIRONOV Alexandru 


Născut la 27 ianuarie 1942 în 
localitatea  Vertujeni, judeţul 
Soroca — România (actualmente 
Republica Moldova). Absolvent 


M 

al Facultății de Matematică- 
Mecanică a Universității din Cra - 
iova. S-a afirmat prin emisiuni de 
radio şi televiziune, prin sute de 
articole publicate în presa scrisă 
drept un activ susținător al litera- 
turii de anticipație şi al celei aşa- 
zis ştiinţifice. Organizator al unor 
tabere de SF şi al unor cenacluri 
de profil. Activitate publică 
(după 1990) marcată de deținerea 
unor funcții precum: consilier pre- 
zidențial (în primul mandat al lui 
Ion Iliescu) şi de ministru al Tine - 
retului şi Sportului (în cabinetul 
condus de Nicolae Văcăroiu). În 
prezent, secretar general al Comi- 
siei Naţionale pentru UNESCO. 
Colaborarea lui Alexandru Miro - 
nov cu Radioul a început în anul 
1969, realizând rubrica de ştiinţă 
a emisiunii matinal-duminicale a 
Studioului teritorial din Craiova. 
După 1980 a colaborat intens la 
emisiunile Programului III şi cele 
de ştiinţă din Radiodifuziunea 
Română. În 1987 se transferă de 
la TVR la Radio — unde rămâne 
până în anul 1990. Chiar dacă 
traiectoria sa existenţială va 
cunoaşte — cum s-a arătat — o 
înscriere pe o anume orbită 
politică, Alexandru Mironov nu a 
abandonat nici o clipă exercițiul 


jurnalistic pentru care dovedise o 
evidentă vocaţie. Pledoariile sale 
pentru investigarea viitorului pla- 
netei se remarcă printr-un pate- 
tism al emergenţei. Alexandru 
Mironov pare convins că numai o 
proiecţie bine studiată a tim- 
purilor ce vor veni poate pune la 
adăpost omenirea de consecinţele 
grave ale devastării, mai mult sau 
mai puţin conştiente — a patrimo- 
niului unei civilizații excep- 
tionale. 

Este autorul mai multor cărți, 
precum Enigmatic, Pământul 
(Editura Scrisul Românesc, 1977), 
Proiecte planetare (Editura Alba- 
tros, 1985 — în colaborare), În- 
tâmplări din mileniul III (Editura 
Ion Creangă, 1987) şi Labora- 
torul lumii (Editis, 1992). Fixat 
(se pare, definitiv) în zona antici- 
pației, autorul porneşte întot- 
deauna în analizele sale de la 
problemele prezente ale planetei 
Pământ, încercând să inducă 
ideea responsabilități colective 
față de un viitor ce trebuie con- 
struit împreună, în afara presiu- 
nilor de ordin politic, militar sau 
economic, menite să influenţeze 
negativ şansele omului de a ex- 
ploata în mod raţional şi eficient 
resursele acestui „enigmatic Pă- 

mânt“ pe care i-a fost dat să se 
nască şi să se afirme drept,trestie 
gânditoare“. Jurnalistul este dublat, 
de aceea, de viitorologul preocu- 
pat să descifreze cu o clipă mai 
devreme uriaşele procese (evolu- 
tive ori involutive ale planetei), 
pentru a putea răspunde unor în- 
trebări ce cutreieră fiinţa acestui 
autor care a preferat utopiilor 
analiza cât mai riguroasă a unor 
fenomene posibile. 


MOANȚĂ Ion 


Născut la 10 aprilie 1940 în 
localitatea Amărăştii de Jos, 
judeţul Dolj. Absolvent al Facul - 
tății de Limba şi Literatura 
Română a Universităţii din Bucu - 
reşti (1964). Doctor în filologie. 
Din 1967 colaborează intens cu 
materiale de specialitate din 


domeniul folclorului şi artei 
populare şi cu radioreportaje 
realizate în vetrele civilizaţiei 
noastre etno-culturale la emisiu- 
nea Mioriţa — inițiată de George 
Antofi. Anii de cercetare aplicată 
în cadrul Institutului de Etnogra- 
fie şi Folclor au contribuit la spe- 
cializarea sa într-un domeniu pe 
care Radioul a simţit nevoia să-l 
onoreze cu emisiuni de profil. 
Astfel încât, după retragerea la 
pensie a mentorului său radiofo- 
nic, amintitul George Antofi, Ion 
Moanţă a fost invitat să lucreze la 
Societatea Română de Radiodifu - 
ziune, redacţia emisiunilor cul- 
turale. Timp de şapte ani (1995- 
2002) a fost realizatorul Mioriţei 
şi al altor emisiuni de gen. Buna 
cunoaştere a Arhivei Institutului 
de Folclor (a realizat Atlasul tema - 
tico-statistic al înregistrărilor 
sonore de aici) l-a ajutat în de- 
mersul său publicistic. 

Ion Moanţă a editat două vo- 
lume consacrate unui subiect de 
mare interes: Nunta la români 
(vol. I — Oraţii, Editura Minerva, 
1974; vol. II — Antologie din 
poezia ceremonialului nunţii — 
Minerva, 1997). 

Subiectul a constituit tema sa 
preferată de cercetare. În anul 

2001, Ion Moanţă publica la Edi- 
tura Card un volum de peste 300 
de pagini Nunta românească în 
literatura cultă (amplificarea 
tezei sale de doctorat, susținută la 
Universitatea din Bucureşti în 
acelaşi an). A mai publicat o 
culegere de Cântece de stea (La 
naşterea Domnului nostru lisus 
Hristos — Editura Axis Mundi — 
Ethos, 1995) şi a semnat îngri- 
jirea albumelor de înregistrări- 
document din Fonoteca SRR: Sus 
la masa Raiului (editat în anul 
2002 sub forma a două discuri- 
compact de Editura „Casa Radio“) 
şi Hai la nuntă! (Editura „Casa 
Radio“, 2003). A colaborat, toto- 
dată, la masiva Bibliografie 
generală a etnografiei şi fol- 
clorului românesc — vol. II, editat 
de Saeculum/Vestala în colabo- 
rare cu Adrian Fochi şi în îngri- 
Jirea lui Iordan Datcu — magiştri, 
alături de Tiberiu Avramescu, ai 
acestui cercetător care a înţeles 
rolul eminent al Radioului în di- 
fuzarea culturii populare, în men- 
ținerea tonusului civilizaţiei ru- 
rale într-o perioadă de ofensivă a 
modernităţii. 


MOCANU Angela 


Născută la 27 februarie 1940 
la Breaza, judeţul Prahova. 
Licenţiată în filologie (Universi- 
tatea din Bucureşti). Din 1964 şi 
până la pensionare (1998) a lu- 
crat la Radiodifuziunea Română, 
redacția emisiunilor pentru străi - 
nătate (după 1990, Radio Româ- 
nia Internaţional) ca redactor — 
ulterior şef de secţie — la emisiu- 
nile în limba portugheză. Vorbi - 
toare a mai multor limbi, Angela 
Mocanu s-a consacrat în primul 
rând spaţiului lusofon. A utilizat 
cu dexteritate această „a patra 
limbă transcontinentală“ — cum 
aprecia profesorul Jose Antonio 
Saraiva limba portugheză, vorbi- 
tă pe largi arii din Europa, Ame- 
rica de Sud, Africa, Asia (Goa, 
Timorul răsăritean). Rubricile 
sale (File de istorie, România 
turistică, Curs de limba ro- 

mână) s-au bucurat de aprecierea 
vorbitorilor de limba portugheză 
din cele patru zări ale planetei. 
Este autoarea Ghidului de con- 
versație român-portughez (în co- 
laborare cu M. Torres — 1975), a 
Ghidului de conversație por- 
tughez-român (1978) şi a Dicţio- 
narului portughez-român (1983) 
— acestea două în colaborare cu 
A. Branco. Rigoarea filologică şi 
distincţia jurnalistică constituie 
caracteristici ale Angelei Mocanu, 
formator al mai multor promoții 
de specialişti în limba şi literatu- 
ra portugheză, în calitate de pro- 
fesor asociat al unor universități 
din Bucureşti şi Constanţa. 

Este soţia ziaristului şi tra- 
ducătorului Pavel Mocanu. 


MOCANU Aurelia 


Născută la 26 martie 1957 la 
Codlea, judeţul Braşov. Absolv- 
entă a Institutului de Arte Plastice 
„Nicolae Grigorescu“ din Bu- 
cureşti (secţia de istoria artei). 
Din 1995 lucrează la Radiodifu- 
ziunea Română, redacţia litera - 
tură-arte. Realizatoare a emi- 
siunii Arte frumoase (Critică şi 
informare asupra vieţii artistice 
româneşti şi internaţionale — 
România Cultural), a rubricilor 
Generaţia '90 şi Excelsior con- 
sacrate valorilor artei tinere (pe 
postul de radio România Tineret). 
Articole din domeniul istoriei şi 
criticii de artă în revista „Radio 
România“ şi în alte publicații 
(„Observatorul cultural“ şi în 
noua serie a revistei „Arta“ pe 
care o editează cu eforturi ce 
merită consemnate). Vernisează 
expoziţii asumându-și rolul de 
promotor al artei plastice româ - 

neşti într-un moment de obturare 
a canalelor de comunicare a 
artiştilor (mai ales a celor tineri) 
cu publicul larg. Este autoarea 
unei monografii dedicate sculpto- 
riței Iulia Oniţă (Editura Meri- 
diane, 1987) şi a unui volum de 
proză (brişim — Editura Brumar, 
Timişoara, 2001) care fixează un 
spaţiu narativ inedit. Proza Aure- 
liei Mocanu recompune un uni- 
vers al „obiectelor gânditoare“ — 
însoțind (din perspectiva filoso - 
fică a „chosismului“) existenţa 
umană. Scriitoare despre care 
probabil că se va vorbi din ce în 
ce mai mult, Aurelia Mocanu 
rămâne o personalitate care-şi 
alcătuieşte singură lumea în care 
vrea să trăiască prin selecția 
sobră, uneori austeră a unor 
repere de viaţă apte să se supună 
atât legilor naturale cât şi celor, la 
fel de complicate, ale artei. Volu- 
mul de proză scurtă /brişim a 
primit Premiul pentru experiment 
literar al Asociaţiei Scriitorilor 
Profesionişti (ASPRO) în 2001. 
Aurelia Mocanu este şi au- 
toarea textelor critice din albu- 
mul Grife — consacrat pictorului 
Sorin Ilfoveanu (Editura Victor 
B. Victor — Bucureşti, 2002) şi 
care se constituie într-o exem- 
plară emblemă a artei unuia din- 


tre cei mai reprezentativi creatori 
români de azi. 


MOCANU Pavel 


Născut la 5 iunie 1932 în lo- 
calitatea Nicolaeni, judeţul Ceta- 
tea Albă — România (actualmente 
în Republica Moldova). Licenţiat 
în filologie şi drept. A lucrat din 
anul 1964 şi până la pensionare 
(1995) la Radiodifuziunea Româ- 
nă, redacția emisiunilor pentru 
străinătate — ulterior Radio Ro - 
mânia Internaţional — ca redactor 
principal la secţia portugheză, şef 
de secţie la emisiunile în limba 
sârbo-croată, respectiv limba 
rusă. Corespondent al SRR la 
Moscova, Belgrad, Varşovia, 
Praga. Rubrica sa File de istorie 
— adresată ascultătorilor din fosta 
Uniune a Republicilor Sovietice 

Socialiste — a vizat afirmarea 
adevărului istoric în analiza ra- 
porturilor bilaterale dintre Româ- 
nia şi URSS. Admirabil cunoscă- 
tor al unui impresionant număr 
de limbi străine (unsprezece!), 
Pavel Mocanu a tradus piese de 
teatru pentru emisiunile Teatru 
la microfon din limbile polonă, 
macedoneană, sârbo-croată, spa- 
niolă. A publicat multe cărţi (pre- 
cumpănitor destinate tinerilor) 
tălmăcite din rusă, polonă, por- 
tugheză, franceză. Este autorul 
primului Dicţionar portughez- 
român (1980) şi al perechii aces- 
tuia (Dicţionar român-portughez 
— 1981). În 1984 tipăreşte Ghid 
de conversaţie român-portughez 
şi Ghid de conversaţie portu - 
ghez-român. Radioul naţional a 
beneficiat de competenţa ştiinți- 
fică şi de energia jurnalistică a 
acestui poliglot remarcabil, con- 
sacrat, după pensionare, activi- 
tății didactice universitare. 


MOGOȘAN Alexandru 


Născut la 22 august 1966 la 
Craiova. Absolvent al Facultăţii 
de Mecanică din oraşul natal. Lu- 
crează la Studioul de Radio din 
Bănie ca redactor, secretar gene - 
ral de redacţie şi realizator coor- 
donator al unor emisiuni de 
actualități, culturale şi sportive. 
Domeniul predilect îl reprezintă 
— se pare — emisiunile de umor şi 
divertisment, multe din ele reali - 
zate pe texte originale. 

Alexandru Mogoşanu este au- 
torul cărţii Aventurile romanilor 
în Dacia mai inferioară — apărută 
la Editura Vlad & Vlad din 
Craiova în 1997 — şi care, după 
cum o dezvăluie şi titlul, este 
arondată aceluiaşi teritoriu, mult 
frecventat de autor, al umorului. 

MOLDOVANU Corneliu 


“de ARS pi 


Născut la 15 august 1883 la 
Bârlad. Decedat la 2 septembrie 
1952 la Bucureşti. Licenţiat al 
Facultăţii de Litere şi Filosofie — 
Universitatea Bucureşti — în 
1902. Membru fondator al Socie - 
tății Scriitorilor Români şi — în 
două rânduri — preşedinte al aces- 
teia (1921-1923 şi 1933-1935). A 
făcut parte din mai multe Consilii 
de Administraţie ale SRR: 1932 
(preşedinte: Alexandru Mavrodi), 
1933 şi 1934 (preşedinte: gene- 
ralul N. M. Condiescu). Deşi o 
notație de jurnal a lui Liviu Re- 
breanu din 9 februarie 1936 
afirmă: „Corneliu Moldovan îmi 
spune că s-a aranjat să fie din nou 
în consiliu la Radio“ — nu-l vom 
mai afla între cei desemnați. 
Paralel cu activitatea de adminis- 
trare a SRR a colaborat la pro- 
sramele Radioului pe diverse 
teme, de la Filmul românesc 


(Universitatea Radio din 31 mai 
1931) la Costumul românesc 
(Universitatea Radio de vară 
din 25 iunie 1931) şi de la Ro- 
mantismul antic (Universitatea 
Radio de vară din 12 septembrie 
1931) la Filosofia şi teatrul: 
Hamlet (Universitatea Radio 
din 11 martie 1932). A vorbit de 
la microfonul Radiodifuziunii 
despre Emil Gârleanu (27 octom - 
brie 1931), Mihail Săulescu 
(27 octombrie 1931), Barbu 
Delavrancea (19 decembrie 
1931), Grigore Alexandrescu 
(29 martie 1932), regina poetă: 
Carmen Sylva (22 septembrie 
1933). A prezentat publicului as- 
cultător problemele breslei scri- 
itoriceşti în conferințele: Soci- 
etatea Scriitorilor Români (Uni- 
versitatea Radio din 17 noiem- 
brie 1931) şi Cartea şi drepturile 
scriitorului (Universitatea Radio 
din 27 mai 1933). 

Autor al volumelor de ver- 
suri: Flăcări (1907), Cetatea 
Soarelui şi alte poeme (1910), 
Poezii (1924). A semnat şi o pre- 
lucrare în versuri după Biblic: 
Cântarea Cântărilor (1908), iar 
în Universitatea Radio din 12 
septembrie 1931 avea să confe- 
rențieze despre această „Carte a 
Cărților“. Preocupat de teatru — a 

fost director al Teatrului Naţional 
din Bucureşti şi director general 
al Teatrelor în Ministerul Artelor 
— a publicat O privire asupra 
artei dramatice (1912) şi o 
culegere de profiluri: Autori și 
actori (1920). 

Comedia în versuri Fluturii 
(1914) a avut un oarecare succes. 
O culegere din versurile sale 
„sacerdotale“ (apud G. Călines- 
cu) avea să fie tipărită în 1966 în 
îngrijirea lui Al. Săndulescu, iar 
romanul în două volume Purga- 
toriul (din 1922) avea să fie 
reeditat în 1983. Deşi acelaşi G. 
Călinescu — admirator al tălmă - 
cirii în versuri a Cântării Cân - 
țărilor „în lexic timid, dar cu 
fraze alunecând grele, uleioase“ 
— declarase această, cea mai 
cunoscută carte a lui Corneliu 
Moldovanu ca fiind „fără valoa - 
re“, ea a avut un mare succes de 
public. Într-un Bucureşti în plină 
febră a acumulărilor de capital, 
moravurile sunt surprinse cu 
multă pregnanţă. 

Morala lipsei de morală — a 
anilor '20 — poate fi analizată din 
perspectiva timpului prezent cu 
surprinzătoare corespondențe în 
planul evoluţiilor sociale ale 
tranziției. 


MOȘOIU Daniel 


Născut la 23 august 1969 în 
localitatea Racâş, judeţul Sălaj. 
Absolvent al Facultăţii de Filoso- 
fie, Universitatea „Babeş-Bolyai“ 
din Cluj-Napoca. Din 1996 reali- 
zează la Studioul de Radio Cluj 
transmisii în direct şi talk-shows 
pe teme sportive (emisiunile 
Actualităţi, muzică, sport şi 
Magazin sportiv), dar şi emi - 
siuni de cultură (Ateneu). Parti - 
cipă la multiplexurile cu studio - 
urile teritoriale (Radio-circuit) şi 
a făcut parte pe perioade estivale 
din echipa de la Radio-Vacanţa. 
De asemenea, realizează emi- 
siuni de actualități (Bună dimi- 
neaţa şi Radio-fax). 

Este autorul volumului de 
versuri Poeme din mers (Editura 
Timpul, laşi, 1999) care i-a adus 
câteva premii literare locale, ce 
s-au adăugat celor primite pentru 
proza sa, risipită prin reviste lite - 
rare şi de cultură din întreaga țară. 

MOTRICI Mircea 


S-a născut la 24 martie 1953 
în localitatea Udeşti, județul 
Suceava. Absolvent al Institutu- 
lui de Studii Europene — Iaşi, 
licențiat al Facultății de Litere, 
Istorie şi Jurnalistică de la Uni- 
versitatea „Lucian Blaga“ din 
Sibiu. Din 1991 este corespon- 
dentul SRR pentru județul Sucea- 
va. De altfel, lucrarea sa de licen - 
tă în jurnalism vizează Portretul 
robot al corespondentului local 
de radio. Prezenţă cotidiană 
agreabilă pe lungimile de undă 
ale posturilor noastre de radio, 
dezvăluind un reporter preocupat 
de descoperirea uriaşului poten- 
țial spiritual al Țării de Sus. A 
realizat multe transmisii speciale 
despre comunitățile româneşti 
din regiunea Cernăuţi (Ucraina) 
şi din cuprinsul Federaţiei Ruse. 
Corespondenţe din Grecia şi Re- 
publica Moldova. 


Este autorul mai multor vo- 
lume de reportaje: Fereastră spre 
inima pământului (Editura Juni - 
mea, laşi, 1986), Fereastră spre 
inima Bucovinei (Editura Emi- 
nescu, 1988), Bucovina, icoană 
spre cer (Editura Muşatinii, 
Suceava, 2001). Reportaj extern 
în Visul sărută Japonia (Editura 
Arc, Bucureşti, 1995) şi 7 zile în 
Athos (Editura Muşatinii, Sucea- 
va, 1998). Sunt cărți care pun în 
lumină percepţia nesofisticată, 
de-a dreptul candidă a unor spaţii 
aflate pentru mulţi „sub pecetea 
tainei“ şi pe care Mircea Motrici 
le descoperă pentru sine cu o bu- 
curie pe care simte nevoia să o 
împărtăşească şi cititorului său. 
Literatură pentru copii în Crăiasa 
minei (Editura Arc, 1997) şi 
mesaje lirice concise în Craterul 
inimii (Editura Călăuza, Deva, 
1997). Remarcabil e faptul că 
peste mai toate paginile autoru- 
lui, unele scrise foarte departe de 
casă, pluteşte ca un nimb ima - 
ginea Bucovinei natale. 

MUGUR Gh. D. 


Născut la 29 mai 1878 la 
Bucureşti (în actele de stare 
civilă figurează drept Gheorghe 
Demetrescu). Mort la Bucureşti 
la 8 ianuarie 1949. Studii peda- 
gogice. Audient al unor cursuri şi 
prelegeri la Paris şi Geneva, fără 
a fi fost înscris în actele vreunei 
universităţi. Între 1929-1940 a 
fost directorul de programe al 
Societăţii Române de Radiodi- 
fuziune şi în 1938-1940 chiar 
preşedinte al Consiliului de Ad- 
ministraţie. 

Beneficiind de o vastă expe- 
rienţă pedagogică (a fost inițial 
institutor la Roşiorii de Vede şi la 
Sinaia, apoi director la Casa 
Şcoalelor şi inspector general în 
Ministerul Cultelor şi Artelor) şi- 
a continuat la microfon misiunea. 
A vorbit ascultătorilor despre 
Puterea educativă a cărții (9 
martie 1930) şi despre Entuzias- 


mul popoarelor pentru artă (Uni- 
versitatea Radio din 11 mai 
1930), despre Educaţia popoa- 
relor prin serbări (28 august 
1932) şi despre Ciprian Porum - 
bescu (6 ianuarie 1933). Dar şi 
despre Schiller (9 mai 1934) şi 
Mozart (17 decembrie 1934), 
despre dansuri franceze (14 oc- 
tombrie 1935), spaniole (4 noiem- 
brie 1935), italiene şi germane 
(18 noiembrie 1935). 

Numele său este legat însă în 
primul rând de săptămânalul 
Program pentru săteni, pe care 
l-a susţinut în perioada 1930-1933, 
rubricile Veştile săptămânii şi 
Pentru săteni — în condiţiile în 
care Radiodifuziunea îşi pro - 
punea să pătrundă tot mai decis 
în mediile rurale. 

Cartea misionarului — îndrep- 
tar cultural întocmit împreună cu 
V. Voiculescu (apărut la Editura 
Scrisul Românesc din Craiova în 
1930) dă — prin chiar titlul său — 
expresie activităţii energice a lui 
Gh. D. Mugur care, semnase 
deja, în 1924, la Editura Fun- 
dației Culturale Principele Carol 
(al cărei director general era) un 
alt Îndreptar pentru conducătorii 
culturii la sate, împreună cu 
Nichifor Crainic şi V. Voiculescu. 
Patru ani mai târziu (1928) tipă - 

reşte în aceeaşi editură (şi tot îm- 
preună cu V. Voiculescu) o cule- 
gere de Proverbe, în ideea consti- 
tuirii unui corpus de învăţăminte 
necesar cititorilor de la ţară. A 
mai întocmit un Chestionar de 
anchetă socială pentru mono- 
grafie (Editura Scrisul Româ - 
nesc, Craiova, 1930) destinat 
intelectualilor din mediul rural. 
Acestora (în speţă învăţătorilor), 
le era destinat şi volumul Labore- 
mus, îndemn la truda zilnică în 
folosul comunităţilor săteşti. 
Pentru Gh. D. Mugur, Radioul 
era „o călăuză, o putere de aţâţare 
la lucru [...], presă şi carte, teatru 
şi muzică, amvon şi catedră. Fără 
să aibă resursele închise în carte, 
e o scenă nouă, o tribună nouă 
care, economisind instituţii şi oa- 
meni, dă acţiunii de cultură, pre- 
tutindeni, un caracter permanent“ 
(interviu acordat revistei „Radio- 
fonia“, 16 august 1933). 
Sesizând deci caracterul sin - 
cretic al radiofoniei, Gh. D. Mu- 
gur, a făcut enorm pentru propă- 
şirea rolului de informare al Ra- 
dioului, punând la punct Progra- 
mul de ştiri — care avea să de- 
vină, prin asumarea specificităţii 
expresiei, cunoscutul Radio-jur- 
nal, convins fiind că „actualitatea 


trebuie socotită ca prima lege a 
radiofoniei“. 


MUNTEANU Cristian 


Născut la 25 august 1936 la 
Bucureşti. Absolvent al Institutu- 
lui de Artă Teatrală şi Cinemato- 
grafică „I. L. Caragiale“ — secţia 
regie de teatru. A lucrat până la 
pensionare în redacția Teatru ra- 
diofonic a Radiodifuziunii Româ- 
ne, impunându-se drept un regi- 
zor preocupat de punerea în undă 
a unor texte dramatice aparţinând 
unor autori clasici şi contempo- 
rani ce au îmbogăţit semnificativ 
zestrea sonoră a Radioului. 
Aproape 1000 de spectacole ra- 
diofonice poartă semnătura aces- 
tui maestru incontestabil, de la 
montările hertziene ale unor texte 
shakespeareane (Othello, Poves- 

te de iarnă, Troilus şi Cresida, 
Richard al II-lea, Visul unei 
nopţi de vară) sau cele semnate 
de Molière (Bolnavul închipuit) 
ori Anton Pavlovici Cehov (Omul 
pădurii). De mare succes s-au 
bucurat şi adaptările după Kafka 
(Procesul, Castelul, Metamor- 
foza) şi Panait Istrati (Neran- 
țula, Ţaţa Minca). A regizat se- 
riale radiofonice după Dimitrie 
Cantemir (Istoria ieroglifică), 
I. M. Sadoveanu (Sfârşit de veac 
în Bucureşti), Liviu Rebreanu 
(Răscoala), G. Călinescu (Enig- 
ma Otiliei), Mateiu Caragiale 
(Craii de Curtea veche), Marin 
Preda (Moromeţii) — identifi- 
când potenţialul dramatic al unor 
capodopere epice. Între 1990- 
1996 Cristian Munteanu a fost 
şeful departamentului Teatru-Va- 
rietăți. Recitaluri de versuri ori 
emisiuni SF au beneficiat de con- 
tribuţia sa regizorală. 

Ca dramaturg, a fost prezent 
pe scene din Bucureşti şi din țară 
cu piese precum Inocentul (Tea - 
trul Naţional din Bucureşti), 
Ospăţul lui Trimalchio (Teatrul 
de Stat din Piteşti), Corigenţă la 
dragoste (Teatrul Ion Vasilescu), 
Recitindu-l pe Shakespeare (Tea- 
trul „Mihai Eminescu“ din 


Botoşani). Un musical cu Adela — 
după romanul omonim al lui 
Garabet Ibrăileanu — i-a fost jucat 
la Teatrul de Stat din Sfântul 
Gheorghe iar două din piesele 
sale au fost editate într-un volum 
de dramaturgie română contem- 
porană. 

Continuator al unei splendide 
pleiade de regizori ai teatrului ra- 
diofonic (Victor Ion Popa, Mihai 
Zirra, Paul Stratilat), Cristian 
Munteanu a contribuit — timp de 
mai multe decenii — la sporirea 
continuă a personalității uneia 
dintre formele de expresie artis- 
tică dintre cele mai apreciate de 
publicul ascultător, ca şi la con - 
solidarea remarcabilei instituții 
culturale reprezentate de Teatrul 
Național Radiofonic. 

MUSCAN Catinca 


Născută la 10 decembrie 
1921 la Bucureşti. Absolventă a 
Facultății de Drept din oraşul 
natal. Ziarist specializat pe prob- 
leme de ştiinţă. Din 1956 devine 
colaborator permanent al ra- 
dioului pentru ca în 1959 să fie 
angajată redactor în redacția emi- 
siunilor pentru tineret şi copii. 
Între emisiuni sale se află Vreau 
să ştiu şi Cine-i vinovat?. Prima 
dintre ele avea să-şi continue 
cariera radiofonică şi după ce re- 
alizatoarea avea să părăsească în 
1962 Radioul, trecând în presa 
scrisă. Catinca Muscan a contin- 
uat să colaboreze cu Radiodifuzi- 
unea Română, realizând un apre- 
ciabil număr de scenarii drama- 
tice, originale şi adaptări. Spe- 
cializarea severă în aria istoriei 
ştiinţei avea să-i aducă un bine- 
meritat prestigiu. Fie că era vorba 
de articolele din revista „Maga- 


zin“ ori de emisiunile radiofoni- 
ce, autoarea a abordat de fiecare 
dată temele — alese ori sugerate 
de redacție — cu exemplară seri- 
ozitate. Documentate şi scrise cu 
limpezime, materialele Catincăi 
Muscan  depăşeau exigenţele 
„literaturii de popularizare a 
ştiinţei“, agreată de corifeii ateis- 
mului bucureştean, problema- 
tizând şi incitând cititorul / as- 
cultătorul la descifrarea necunos- 
cutelor universului. O abordare 
coerentă a istoriei umanităţii sub 
semnul deplasării continue a fron- 
tierelor cunoaşterii a condus-o pe 
autoare la scrierea a mii de pa- 
gini, multe din ele reunite în 
pagini de carte. Între volumele 
semnate de Catinca Muscan se 
află Orele lui Prometeu, Idei pen- 
tru eternitate, Evrika, Lupta cu 
imposibilul, Explorări în enig- 
matic şi Magia misterelor. Titluri 
care mărturisesc de la sine uni- 
versul şi metauniversul cărora 
s-au circumscris cele mai multe 
din preocupările jurnalistice ale 
autoarei. De multe ori, răspun- 
surile la întrebările ziaristei au 
venit de la pesonalităţi ale vieții 
ştiinţifice româneşti şi internaţio- 
nale cărora Catinca Muscan li s-a 
relevat drept un partener de 

discuţie pertinent. Cărţile sale pot 
interesa şi generaţiile viitoare, ca 
o mărturie a „febrei cunoaşterii“ 
manifestată la sfârşitul celui de-al 
doilea mileniu într-o ţară care a 
dăruit lumii multe şi strălucite 
valori ştiinţifice. 


MUȘEȚEANU Liliana 


Născută la 19 februarie 1952 
la Bucureşti. Absolventă a Facul - 
tăţii de Istorie, Universitatea Bucu- 
reşti. Specializată în arhivistică, 
lucrează la Radiodifuziunea 
Română din 1993. Şef al Arhivei 
SRR, pe care s-a străduit să o 
pună în valoare prin mijlocirea 
unor apariții semnificative la Edi - 


tura „Casa Radio“. A publicat în re- 
vistele „România literară“, „Radio 
România“ materiale referitoare la 
istoria Societăţii Române de Ra- 
diodifuziune, în temeiul cercetă- 
rii documentelor aflate în patri- 
moniul instituţiei. În 1998 a reali- 
zat lucrarea 7 decenii de radio- 
fonie românească, o sinteză do- 
cumentară extrem de utilă, con- 
sacrată aniversării din acel an a 
Radioului naţional. Numele 
Lilianei Muşeţeanu se leagă de 
apariția amplei lucrări Bibli- 
ografie radiofonică românească, 
apărută în trei volume la Editura 
„Casa Radio“, care însumează 
perioada 1928-1944. Coordona- 
toare a acestei opere de cercetare 
arhivistică, Liliana Muşeţeanu a 
contribuit la repunerea în circu- 
laţie a unor „manuscrise radio- 
fonice“ purtând semnătura unor 
înalte spirite ale culturii româ - 
neşti interbelice. Sub îndrumarea 
sa, Arhiva SRR a fost transfor- 
mată dintr-o unitate depozitară a 
documentelor într-una de cerce - 
tare ştiinţifică a acestora. 


NACIU Ştefan 


Născut la 25 martie 1939 la 
Bucureşti. Absolvent al Acade- 
miei de Ştiinţe Economice (pro - 
moţia 1966). Timp de peste trei 
decenii şi-a desfăşurat activitatea 
publicistică în cadrul redacţiei de 
actualități politice a Radiodifuzi- 
unii Române. A deţinut funcţia de 
redactor-şef adjunct şi a făcut 
parte în perioada 1999-2001 din 
Consiliul de Administraţie al 
SRR, demis de Parlamentul 
României. În ziua de 23 decem- 
brie 1989 a fost grav rănit în Casa 
Radio, în timpul atacurilor diver- 
sioniste efectuate asupra institu- 
ției. A contribuit la formarea unui 
mare număr de gazetari radio, 
astăzi personalități reale ale mi- 


crofonului, activând în redacția 
politică, dar şi în cadrul reţelei de 
corespondenţi judeţeni. A fost 
unul dintre cei mai activi autori 
de emisiuni informative, reali- 
zând sute de transmisiuni live, re- 
portaje şi corespondențe din țară 
şi din străinătate. O experiență 
distinctă a reprezentat-o cerce- 
tarea privind legislaţia electorală 
şi comportamentul radioului pu- 
blic în timpul campaniilor elec- 
torale în ţările din centrul şi 
răsăritul Europei aflate în plin 
proces de tranziţie de la totali- 
tarism la democraţie. Observa- 
țiile realizate la faţa locului în 
mai multe țări (România, Polo- 
nia, Ungaria, Republica Moldo- 
va, Bulgaria şi fosta Republică 
Iugoslavă a Macedoniei) au apă- 
rut în volumul Jurnal electoral — 
publicat în anul 1996 de editura 
bucureşteană Gramar. Este o sin- 
teză a conduitei politice şi jurna- 
listice într-un moment de fractură 
istorică în aceste state aspirând la 
un nou statut electoral, pârghie 
esenţială în impunerea demo- 
crației reale. Valoarea documen- 

tară a cărții rămâne o sursă de in- 
formare atât pentru istorici cât şi 
pentru gazetarii interesați de 
fenomenul politic ce a însoţit 
transformarea unor posturi de 
radio guvernamentale în servicii 
publice de radio. O călătorie de 
documentare în China i-a oferit 
ocazia cunoaşterii unei ţări aflată 
şi ea în plin proces de reconside- 
rare a potenţialului economic şi 
uman, apt să conducă la sporirea 
contribuţiei acestei uriaşe ţări 
asiatice la progresul civilizaţiei 
omeneşti. Paginile despre Bei- 
jing, Xian, Canton şi Shanghai, 
adunate în volumul Răsăritul 
galben, comunică din plin citi- 
torului român impresia puternică 
a unei energii creatoare de anver- 
gură, pe care China o dezvoltă la 
intersecţia celor două milenii şi 
asumarea unui nou destin în istorie. 


NEGOIŢĂ Lucia 


s 


b 
s 


v s = 

Născută la 9 septembrie 1945 
în localitatea Breaza, județul 
Buzău. Absolventă a Facultății de 
Litere, Universitatea Bucureşti, 
promoția 1967. Repartizată la 
Radiodifuziunea Română, lu- 
crează timp de 14 ani în redacția 
culturală a acesteia (1967-1981). 
A fost redactorul emisiunii Meri- 
diane lirice, al cărei autor era 
poetul A. E. Baconsky (1969- 
1971). Din 1973 până la transfe- 
rarea sa la Televiziunea Română 
(1981) a fost realizatorul Revis- 
tei literare Radio. 

A invitat la microfonul aces- 
tei emisiuni personalități consa- 
crate ale literaturii române, dar şi 
foarte mulţi tineri autori. Într-un 
articol publicat în 1990 în revista 
ieşeană „Dialog“ sub titlul Am 
fost redactor al emisiunii Meri- 
diane lirice, autoarea evoca, nu 
fără nostalgie, începuturile sale 

radiofonice. A coordonat, de 
asemenea, în 1976, realizarea 
volumului colectiv Revista lite- 
rară Radio (editat de Oficiul de 
publicaţii al RTV), ce grupa 
mărturii revelatoare. 

Membru al Uniunii Scriito- 
rilor din România, Lucia Negoiţă 
este autoarea mai multor volume 
de versuri care au impus-o printre 
reprezentanţii de frunte ai „gene- 
raţiei '70“ în poezia românească. 
Debutează în 1974 cu volumul 
intitulat simplu Poeme (Editura 
Albatros), care fixează un anume 
ezoterism, derivat parcă din The 
Golden Bough al lui Sir James 
Frazer. Spectacolul unei lumi 
magice, fracturată de sabia tim- 
pului se continuă în Roza şi 
închipuirea (Editura Eminescu, 
1976) unde imaginea bibliote- 
cilor devastate este acoperită de 
vibrația tot mai acuzată a vege- 
talului. Transferul de la o poezie 
elaborată sub semnul livrescului 
la una manifest senzuală se pro- 
duce prin Duminică spre luni 
(Editura Eminescu, 1980). Ver- 
surile sale aveau să fie incluse în 
antologia 75 Young Romanian 
Poets — publicată în 1982 de 
Liliana Ursu la Bucureşti şi în 
Antologia poetelor din România. 


Discursul liric al autoarei 
devine tot mai personal în Caze- 
mata de rouă (Editura Cartea 
Românească, 1983) şi în Scenă 
de conversaţie (Editura Emines- 
cu, 1986). „Giulgiul inocenţei“ 
care îmbrăca lumea în volumul 
de debut al autoarei este tot mai 
sfâşiat de cotidianul brutal. 
Poezia încetează să mai fie ritual, 
ea devine, mai degrabă, jurnal al 
trăirilor autoarei. 

Turnul cailor albaştri (Editu- 
ra Albatros, 1987) cuprinde o de- 
poziţie lirică marcată de lucidi- 
tatea ce o eliberează de povara 
oraculară de cândva. 

Din păcate, după 1990, Lucia 
Negoiţă părea a se fi repliat în 
zonele frământate ale publicis- 
ticii de televiziune, abandonând 
(cel puţin aparent) poezia. Re- 
marcabile pagini de versuri pu- 
blicate în anii 2002-2003 în re- 
vistele „România literară“ şi 
„Luceafărul“ ne vesteau că alar- 
ma se dovedise falsă... Confir- 
marea avea să vină prin tipărirea 
— în anul 2003, la Editura Cartea 
Românească a admirabilei cărţi 
de poeme Gara de Est, evocând 
în titlu — şi în substanţă — toposul 
copilăriei şi adolescenţei autoa- 
rei, afiliat unui cunoscut cartier 
bucureştean. 

NENOIU Mihai (Miltiade) 


À 

Născut la 31 august 1937 în 
Bucureşti. Absolvent al Conser- 
vatorului de Muzică „Ciprian Po- 
rumbescu“, Facultatea de Inter- 
pretare. Angajat în 1956 la 
Direcția Formaţiilor Muzicale a 
Radiodifuziunii Române, unde a 
fost: instrumentist, şef partidă 
fagot, solist concertist. La 29 ia- 
nuarie 1979 a înființat cvintetul 
„Concordia“, cu care a susținut 
peste 500 de concerte şi a realizat 
peste 8000 de înregistrări pentru 
programele muzicale ale insti- 
tuției. A participat la toate edițiile 
Festivalului Internațional „George 
Enescu“ şi, în calitate de solist, a 
înregistrat 13 concerte pentru 
fagot şi orchestră cu Orchestra 
Naţională Radio şi filarmonicile 
din Bucureşti şi laşi. A înregistrat 
pentru Electrecord concerte de 
W. A. Mozart, Antonio Vivaldi, 
Iancu Dumitrescu, Liviu Ionescu. 
Din 1992 este profesor la clasa de 


fagot a Universităţii Naţionale de 
Muzică. Eminentul interpret Mil- 
tiade Nenoiu este cunoscut ca 
poet sub identitatea lui Mihai 
Nenoiu. A publicat mai multe 
volume de poezie marcate — după 
opinia lui Aurelian Titu Du- 
mitrescu — de „un ermetism mu- 
zical, bazat în exclusivitate pe ar- 
monie. Autenticul ei vine din res- 
pectul muţeniei, ca bravură a 
spiritului pe care suferința nu îl 
poate degrada. Enunţul este 
eroic, discret, bărbătesc“. Apre - 
ciere validată de poemele cuprin - 
se în Preludiu la unison (Editura 
pentru literatură, 1969), Senti- 
mentale (Editura Procion, Bucu - 
reşti, 1997) şi în placheta În 
veşnică pierdere (Editura Tim- 
pul, Reşiţa, 2000). Avem de-a 
face cu „o deltă de sunete“ luând 
înfăţişarea unor cuvinte intind 
armoniile muzicii. Artistul instru- 
mentist, căruia compozitori pre- 
cum Mihai Moldovan şi Dinos 
Constantinides (SUA) i-au dedi- 
cat două concerte, s-a bucurat de 
stima şi prețuirea unor importanți 
scriitori români, cărora Mihai 
Nenoiu le fixează efigia în câteva 
poeme-portret remarcabile, „ţe - 
sute“ din surprinderea princi- 
palelor linii de caracter ale auto - 
rului şi operei acestuia. 

NETTA Gheron 


Născut la 22 martie 1891 la 
Turnu-Severin. Decedat în anul 
1955. În perioada 1928-1931 a 
făcut parte din Consiliul de Ad- 
ministraţie al Societăţii Române 
de Radiodifuziune. Între 1932- 
1955 şi 1938-1940 a făcut parte 
din Consiliul Cenzorilor ca mem- 
bru activ (titular). Licenţiat al 
Handelhochschule din Leipzig şi 
doctor în ştiinţe economice al 
Universităţii din Ziirich. Profesor 
de economia comerțului la Aca- 
demia Comercială din Bucureşti. 
A publicat multe lucrări de spe- 
cialitate: Din cauzele economice 
ale războiului european (1916), 
Politica economică ungurească 
(1921), Cercetări economice 
(1923), Relațiile economice 
polono-române (1924), Regimul 
bancar în Europa (1927), Culti- 
varea economiei în statele 
apusene (1930), Expansiunea 


economică a Austriei (1930). Un 
interes aparte îl reprezintă infor- 
maţia istorică din lucrarea Negus- 
torii orientali la Lipsca (f.a.), de 
unde putem afla multe date des- 
pre circulația mărfurilor spre şi 
dinspre Țările Române şi impor- 
tantul oraş german care a lăsat în 
inima Bucureştilor „amprenta 
Lipscanilor“. 

Gheron Netta a fost prezent în 
programele Radioului cu articole 
prilejuite de Sărbătoarea econo- 
miei (în Program de seară, 31 
octombrie 1930, 31 octombrie 
1931, 31 octombrie 1932 şi în 
Universitatea Radio din 31 oc- 
tombrie 1933, 31 octombrie 1934, 
31 octombrie 1935, 31 octombrie 
1936). Notele sale de călătorie 
(Finlanda — în Universitatea 
Radio din 17 decembrie 1934, 
Estonia — în Universitatea 
Radio din 2 februarie 1935) — au 
în centrul atenţiei tot chestiuni 
economice — specifice spaţiului 
evocat. 

NICOLESCU G(heorghe) 
C(onstantin) 


Născut la 26 mai 1911 la 
Ploieşti. Decedat la 24 noiembrie 
1967 la Bucureşti. Licenţiat în 
Litere (1931) şi în Drept (1932), 
devine în 1934 asistent la Facul- 
tatea de Litere a Universităţii din 
Bucureşti. Doctor în filologie 
(1944) cu o teză despre Duiliu 
Zamfirescu. A fost şeful catedrei 
de istoria literaturii moderne şi 
decan al Facultăţii de Limba şi 
Literatura română. În anii '50 a 
îndeplinit şi funcția de director al 
programelor culturale la Radiodi- 
fuziunea Română, încurajând 
afirmarea jurnalistică a unor foşti 
studenţi filologi (Constantin 
Vişan, Dionisie Şincan etc.) şi 


atenuând excesele proletcultis- 
mului afirmat cu vigoare în 
epocă. 

Istoric literar cu solidă for- 
maţie, G. C. Nicolescu a avut cul- 
tul documentelor, stăruind asupra 
unor autori ai celui de-al nouă- 
sprezecelea veac. Monografiile 
consacrate lui Nicolae Bălcescu 
(1945), Mihail Kogălniceanu 
(1946) sau lui Alecsandri (Viaţa 
lui Vasile Alecsandri — 1962) 
rămân şi la ora de faţă interesante 
prin informația oferită. La fel, 
cercetarea sa despre Curentul lite- 
rar de la „Contemporanul“ 
(1966) ori cea despre Ideologia 
literară poporanistă (1937) — 
constituind debutul său editorial. 

Între lucrările apărute postum 
se cuvin amintite Studii şi arti- 
cole despre Eminescu (1968) ca 
şi paginile de istorie literară 
Structură şi continuitate (1970), 
prefaţate de fostul său student (şi 
concitadin) Valeriu Râpeanu, el 
însuşi un susținător al istoriei 
literare prin mijlocirea Radioului, 
precum fusese şi G. C. Nicolescu. 


OCHINCIUC Ion 


Născut la 21 august 1927 în 
localitatea Sculeni, judeţul Iaşi. 
Absolvent al Facultăţii de Filolo- 
gie de la Universitatea din Bucu- 
reşti (1953). La 1 mai 1967 este 
angajat prin transfer (de la 
redacția publicațiilor pentru 
străinătate) la Radiodifuziunea 
Română de unde s-a pensionat 20 
de ani mai târziu. A lucrat în 
cadrul redacției de actualități 
politice (şef al secției informații) 
şi al redacției emisiunilor social- 
educative. A coordonat şi realizat 
emisiuni precum Radiomaga- 
zinul femeilor şi De toate pen- 
tru toţi. Aceasta din urmă s-a 
impus drept emisiunea-fanion a 
redacției respective. Alături de 


confrați precum Marilena Opin- 
caru, Leonte Silvestru şi Mihai 
Ionescu, Ion Ochinciuc a ştiut să 
confere audiență acestei emisiu- 
ni-magazin (la care au colaborat 
prezentatori inspirați precum 
Coca Andronescu, Mihai Fotino, 
Amza Pellea, Dem Rădulescu, 
Stela Popescu, Alexandru 
Arşinel) răspunzând nevoii de in- 
formare şi de divertisment a pu- 
blicului larg. Emisiunea s-a situat 
întotdeauna în topul sondajelor 
de opinie ale vremii, fiind remar- 
cată adesea şi de cronicile de spe- 
cialitate ale presei scrise. Accesi- 
bilitatea a fost criteriul esenţial al 
emisiunilor realizate de Ion 
Ochinciuc, dar şi al literaturii 
scrise de acesta. Scriitorul s-a 
afirmat în genul literaturii de 
aventuri şi a policier-ului într-o 
perioadă în care acest tip de lite- 
ratură putea oferi autorului şansa 
evitării canoanelor oficiale. 
Cărțile lui Ion Ochinciuc — 
apărute în colecții de mare 
răspândire — au atins tiraje de 
masă. Între acestea se prenumără 
Răzbunarea Ofeliei (1967), 

Îngerul negru (1969), Acasă, fu- 
garule! (1970), Nopțile colonelu- 
lui Bârsan (1973), O noapte în 
Venus (1974), Spada de Toledo 
(1976). De un mare succes s-au 
bucurat romanele Egreta violetă 
(1972) şi Masca  burgundă 
(1971). Acesta din urmă a fost so- 
cotit de criticul şi istoricul literar 
Marian Popa, prin „arhaizarea 
ideii de contraspionaj“, cel mai 
bun roman al lui Ion Ochinciuc. 
Dacă celelalte cărți ale sale 
porneau de la teme ale contempo- 
raneităţii, Masca burgundă cobo- 
ra într-un neguros ev mediu 
românesc, aflat în relaţii consub - 
stanţiale cu o Europă a marilor 
curți imperiale. 

Ion Ochinciuc a scris şi mai 
multe piese de teatru inspirate din 
istoria recentă sau mai înde - 
părtată a țării (precum Războiul 
de Independenţă al României, 
văzut prin incidența intereselor 
politico-diplomatice ale marilor 
puteri ale vremii). Într-un mo- 
ment în care pasiunea pentru lec- 
tură pare diminuată, reeditarea 
unora dintre cărțile lui Ion Ochin - 
ciuc, lipsite de sofisticare stilis- 
tică, beneficiind de o acţiune di- 
namică şi lineară ar putea con- 
tribui la cultivarea gustului pen- 
tru citit al tinerelor generaţii. 


OIŞTEANU Valeriu 


Născut la 3 septembrie 1943 
la Karaganda — Kazahstan (fosta 
URSS). Absolvent al Facultăţii 
de Chimie Industrială — Institutul 
Politehnic din Bucureşti (1966). 
Între 1967-1972 a lucrat la Ra- 
diodifuziunea Română, unde a 
realizat emisiuni social-educative 
în redacţia de profil (coleg cu Ion 
Ochinciuc, Leonte Silvestru, 
Aurora Sasu, Teodora Crivăţ şi 
Marilena Opincaru). 

În această perioadă a debutat 
ca poet cu volumul Proteze 
(1970), vestind un autor preocu- 
pat de relansarea avangardei po- 
etice (alături de Vintilă Ivăn- 
ceanu şi Sebastian Reichmann) 
într-un moment în care cultura 
română se pregătea să înfrunte 
ideologizarea ei cea mai cruntă. 
Cultivarea voluptuoasă a dicteu- 
lui automat avea să fie continuată 
şi în cărțile sale apărute — după 

emigrarea în 1973 a autorului — 
în Statele Unite ale Americii. Ti- 
tlurile acestora confirmă aserțiu- 
nea: Underground Shadows 
(1977), Underwater Temples 
(1979), Do Not Difuse (1982), 
Vis à Vis Bali (1985). 

Discipol consecvent al lui 
André Breton (decretat cândva 
drept „papă al suprarealismu- 
lui“), Valeriu Oişteanu merită el 
însuşi titlul onorific de „cardinal“ 
al unei vibrații avangardiste eu- 
ropene, transferate cu succes din- 
colo de Ocean. 

După 1990, Valeriu Oişteanu 
a vizitat de mai multe ori Româ- 
nia, versurile sale fiind tipărite în 
publicaţiile noastre culturale fără 
a mai stârni însă şocul produs în 
anii '70 de poemele acelui „tânăr 
radiofonist“ de cândva, ce-şi pro- 
pusese să dinamiteze coerenţa ro- 
stirii poetice. 


OPROIU Ecaterina 


Licenţiată a Facultăţii de 
Ştiinţe Juridice din Bucureşti. 
Membră a Uniunii Scriitorilor 
din România. A lucrat la Radio- 
difuziunea Română — în redacția 
emisiunilor culturale — la jumă- 
tatea anilor '50. În 1958 a fost 
eliminată din instituţie pe motive 
ideologice.  Nonconformismul 
realizatoarei avea să constituie o 
constantă a personalităţii sale, 
umane şi profesionale. Avea să 
revină, peste ani, în coloanele 
sonore ale Radioului, în calitate 
de colaborator extern. Stilul său 
jurnalistic direct şi vocea sa cu un 
timbru uşor recognoscibil au 
aşezat-o între prezenţele agre- 
abile şi foarte personale aflate 
timp de mulţi ani la microfoanele 
unor emisiuni cu destinaţie cul- 
turală. Din 1965 a condus — până 
în 1990 — revista „Cinema”, pu- 
blicație de specialitate ce s-a 

bucurat de aprecierea unui larg 
public cititor şi care, la Bienala 
de la Veneţia (ediţia a XXVIII-a) 
a primit „Leul de aur” pentru cel 
mai bun periodic de popularizare 
cinematografică. A făcut parte 
din juriile unor importante com- 
petiţii cinematografice interna- 
tionale (între care, cel de la 
Cannes) şi a deţinut funcţia de vi- 
cepreşedinte al Federaţiei Inter- 
naţionale a Criticilor Cinema- 
tografici (FIPRESCI). Din 1965 a 
fost titularul rubricii „Telespecta- 
tor” a revistei „Contemporanul”. 
A semnat peste 2000 de articole, 
studii, eseuri în presa românească 
şi străină despre fenomene socio- 
culturale legate prioritar de arta 
cinematografică şi de televiziune. 
Între 1972-1977 a susţinut la 
Radio rubrica Homo cinemato- 
graphicus, suspendată din înalt 
ordin administrativ, spre marele 
regret al publicului ascultător. 

Autoare a unor volume de 
analiză cinematografică precum 
Star contestatar şi Un idol pentru 
fiecare, dar şi a unor cărţi despre 
condiția femeii moderne. Pentru 
modul deschis în care era 
dezbătută această problematică, 
volumul 3X8 plus infinitul avea 
să fie retras din librării. 


O dimensiune aparte a per- 
sonalităţii creatoare a Ecaterinei 
Oproiu o reprezintă dramaturgia. 
Piesa sa Nu sunt turnul Eiffel 
(scrisă în 1964 şi prezentată în 
premieră la 15 mai 1965) a făcut 
o frumoasă carieră în România şi 
în străinătate, fiind urmată de 7n- 
terviu (1976) (scoasă şi ea de pe 
afişul Teatrului „Lucia Sturdza- 
Bulandra“ la intervenţia „Cabine- 
tului 2”). Cele două piese au con- 
tribuit — printre altele — la 
lansarea unei importante regi- 
zoare, Cătălina Buzoianu. Căci, 
aşa cum scria regretatul teatro- 
log, prof. dr. Ileana Berlogea 
„pentru Cătălina Buzoianu, legă - 
tura cu dramaturgia Ecaterinei 
Oproiu este mai complexă, inves- 
tigațiile asupra tragicomicului şi 
ale adevărului din lucrările au- 
toarei fiind mai constante. A pus 
astfel în scenă Nu sunt turnul 
Eiffel pentru prima oară în Polo- 
nia, la Lublin. La Teatrul Bulan- 
dra a montat Interviu în stagiunea 
1976-1977, cea de-a doua lucrare 
a autoarei, căutând legăturile 
între scene în fluidul lăuntric al 
trăirilor şi emoțiilor, în umani- 
tatea copleşitoare a unor perso - 
naje episodice, pentru ca, la 
Teatrul Mic (1978-1979) să se 

reîntoarcă la Nu sunt turnul Eiffel 
în varianta muzicală, dezvăluind, 
dincolo de strălucirile exterioare 
şi dramatismul profund al des- 
tinelor omeneşti” (v. Ileana Ber- 
logea: Teatrul românesc în sec. 
XX, Editura Fundaţiei Culturale 
Române, 2000, pag. 74). De notat 
faptul că regizoarea amintită, 
Cătălina Buzoianu va deţine — 
din anul 2003 — şi funcţia de di- 
rector onorific al Teatrului Naţio- 
nal Radiofonic. 

Un alt text dramatic al Ecate - 
rinei Oproiu — intitulat kantian: 
Cerul înstelat deasupra noastră — 
a fost încununat cu mai multe 
distincții, între care marele pre- 
miu al Galei dramaturgiei româ- 
neşti (1984). 


După 1990 — când este obli- 
gată să părăsească redacția revis- 
tei „Cinema” — Ecaterina Oproiu 
s-a dedicat editării — în regim pri- 
vat — a unor publicaţii feministe 
(„Lumea femeilor”, „EL şi ea”) 
care s-au bucurat de un mare suc- 
ces de public, deţinând totodată 
funcţii publice în Consiliul 
Naţional al Audiovizualului ca 
reprezentant al  Preşedinţiei 
României sau al Parlamentului. 
De remarcat longevitatea jurna- 
listică a acestei autoare care — 
timp de peste o jumătate de veac 
— şi-a risipit farmecul şi inteli- 
genţa în mii de pagini, ţintind să 
se manifeste ca o veritabilă 
Françoise Giroud a României. 


PALER Octavian 


Născut la 2 iulie 1926 în lo- 
calitatea Lisa, jud. Braşov. Studii 
de Litere, Drept şi Filosofie la 
Universitatea din Bucureşti, ab- 
solvite în 1949. Renunţă la o 
promițătoare carieră universitară 
la catedra de estetică a Facultăţii 
de Litere, pentru jurnalism. Între 
1949 şi 1964 lucrează la Radio- 
difuziune, unde este reporter şi, 
ulterior, redactor-şef adjunct al 
redacţiei culturale. Între 1965- 
1968 este vicepreşedinte al Tele- 
viziunii Române, iar între 1968- 
1970 vicepreşedinte al Radiodi- 
fuziunii (urmaşul său în funcție 
va fi criticul şi istoricul literar Va- 
leriu Râpeanu). Octavian Paler 
devine în 1970 redactor-şef al 


ziarului „România liberă“ până în 
1983, când se pensionează din 
raţiuni medicale. Conflictul la- 
tent dintre gazetar şi puterea 
politică pare a sta în fapt la baza 
retragerii sale. Octavian Paler a 
debutat în literatură ca poet (în 
revista „Luceafărul“, 1958), pu- 
blicând în 1970 volumul de debut 
Umbra cuvintelor (1970). Cartea 
este — după mărturia făcută de 
autor într-o emisiune de televi - 
ziune din anul 2003 — intruvabilă 
„Chiar şi în bibliotecile publice“. 
Subintitulate „definiţii lirice“ po- 
emele din amintita plachetă 
vizează esențe lexicale şi existen- 
țiale. Chiar dacă, astăzi, ipostaza 
de poet a scriitorului este igno- 
rată de publicul cititor, trebuie 
spus că în amintitul op liric se 
află concentrate multe din ,ob- 
sesiile““ ce-i vor cutreiera ulterior 
opera. 

Un memorial de călătorie, 
Drumuri prin memorie, consacrat 
Greciei şi Egiptului (1972), este 
urmat doi ani mai târziu de un 
altul, aşezat sub acelaşi titlu, dar 
închinat de data aceasta Italiei. 

(Notele acestea de călătorie au 
fost citite, în mare parte, la mi- 
crofonul Atlasului cultural al 
Radiodifuziunii Române, atră- 
gând atenţia publicului ascultător 
asupra interogaţiilor autorului 
care, folosind pretextul unei des- 
crieri mai mult sau mai puţin re- 
portericeşti, îşi înălța în fapt gân- 
durile la rangul unor meditații 
vizând filosofia culturii şi a isto- 
riei). 

Mitologii subiective (1975) 
continuă acest demers în zone 
ceva mai abstracte, ținând de 
forța de iradiere culturală a unor 
mituri străvechi. Preluarea (şi 
prelucrarea) lor este făcută într- 
un laborator cerebral de mare 
performanță. Octavian Paler co- 
mentează câteva din „poveştile“ 
antice ale spațiului mediteranean 
de pe pozițiile omului modern, 
beneficiar al unei experiențe is- 
torice pe care nici măcar ora- 
colele vestite ale Eladei şi ale 
Egiptului faraonic nu o putuseră 
întrezări. Joncțiunea dintre 
prezent şi trecut este făcută în 
acest „athanor“ mental, în care 
alchimiile sufletului şi gândului 
produc imagini esenţiale pentru 
evoluţia umanității. Apărarea lui 
Galilei (1978) îl aşează pe autor 
în poziţia de moralist al epocii 


sale, ipostază ce va deveni em- 
blematică. Acest dialog este unul 
„despre prudenţă şi iubire“. 
Cazul, atât de bine documentat 
istoric, al lui Galileo Galilei, 
capătă noi contururi etice prin in- 
troducerea interogațiilor auctori- 
ale. Savantul pisan, susținător al 
metodei experimentale într-o 
epocă încă aflată sub autoritatea 
Dogmei, a fost el însuşi autor al 
unor Dialoguri pline de polemică 
tensiune. Octavian Paler le 
cunoaşte, indiscutabil, şi le preia 
energia ideatică. Şi poate că toc- 
mai Epistolele acestui sidereus 
nuncius (mesager stelar) l-au de- 
terminat pe Octavian Paler să-şi 
publice volumul Scrisori ima- 
ginare (1979). Sunt mesaje adre - 
sate câtorva din spiritele alese ale 
Europei (Erasm din Rotterdam, 
Miguel de Unamuno, Marcel 
Proust, Franz Kafka, Albert 
Camus) în care istoria s-a răsfrânt 
în chip felurit. La rându-i, cuge- 
tul autorului încearcă să se re- 
flecte în prisma acestei conştiinţe 
continentale, reprezentată de 
splendida constelație a desti- 
natarilor unor epistole care, evi- 
dent, nu pot primi vreodată 
răspuns. Inserţia autobiografică — 
prezentă aici pentru întâia oară în 
paginile lui Octavian Paler — se 

va accentua în Viaţa ca o coridă 
(1987), pentru ca în Deşertul 
pentru totdeauna (2002) să 
dobândească un rol proeminent. 
Cu cât înaintează în vârstă, scri- 
itorul simte tot mai acuzat nevoia 
revenirii la „imaginile formative“ 
de la Lisa, locul natal şi la cele 
dintr-un Bucureşti oarecum ostil, 
în care adolescentul provincial îşi 
va continua instrucția. Dacă Viaţa 
ca o coridă este — cum s-a obser- 
vat la timpul potrivit — un veri- 
tabil „roman de formaţie“, 
Deşertul... se va recomanda mai 
degrabă drept un amplu eseu con- 
fesiv despre „imposibila în- 
toarcere“ în paradisul infantil de 
cândva. 

Octavian Paler — călătorul — 
va reapare şi el în cărți precum 
Caminante (prima ediţie în 1980, 
a doua în 2003) şi Don Quijote în 
Est. Cea dintâi carte reprezintă 
jurnalul şi contrajurnalul său 
mexican, rezultat al unei „aven- 
turi“ de doar 13 zile în ţara mare- 
lui Moctezuma, unde „când au 
venit spaniolii, totul a fost trecut 
prin foc şi sabie“. Autorul a întâl- 
nit în Mexic destule dovezi ale 
remanenţei unor civilizaţii pe 
care violenţa istoriei n-a izbutit 
să le şteargă de pe suprafața 
pământului. „Aproape tot ce-a 


rămas din vechiul Mexic, ca şi 
din vechiul Egipt, se datorează 
artei“ — notează Octavian Paler. 
Lucru pe care nu l-a putut con- 
semna în timpul voiajului său în 
America de Nord. Don Quijote în 
Est sintetizează, într-un prim 
capitol, experienţa sa ceva mai 
amplă (trei luni) într-o ţară în 
care hipercivilizația i-a alimentat 
din plin scepticismul. Lumea 
veche în care se va întoarce este 
şi ea fracturată de cele două re- 
alități geografice (Est-Vest) as- 
cunzând disparităţi colosale. Pen- 
tru a înţelege această fractură, 
scriitorul şi-l ia drept Cicerone pe 
nimeni altul decât pe eroul lui 
Miguel Cervantes. Miza morală a 
cărții este, în fapt, încercarea de a 
înţelege „tragedia României“ şi, 
de ce nu, propriile tragedii ale au- 
torului. 

Acest om care a muncit din 
plin pentru împlinirea sa intelec- 
tuală, care a avut parte de o cari- 
eră gazetărească şi (mai nou) 
scriitoricească de invidiat, este şi 
autorul unor romane parabolice, 
precum Viaţa pe un peron (1981) 
şi Un om norocos (1984), care s-au 
ivit din acelaşi proiect de situare 
a omului în raport cu valorile 
care îl tutelează sau care ar trebui 
să îl tuteleze. Sunt două cărți ad- 

mirabile, care oferă spectacolul 
ratării umane în absenţa amin - 
titelor valori, între care, cea din- 
tâi este, probabil, libertatea. 
Poate de aceea, după 1989, Octa- 
vian Paler s-a angajat deschis în 
contestarea fățărniciei politice în 
editorialele sale sobre (rareori in- 
flamate) din „România liberă“ şi 
„Cotidianul“. Polemicile sale au 
încetat să-şi mai arate cordiali- 
tatea, ca pe vremuri (v. Polemici 
cordiale, 1983), evidenţiindu-se 
printr-o emergență a spiritului 
care stă tot timpul de veghe. Lu- 
ciditatea sa funciară îl determină 
să fie acuzat sceptic, chiar dacă 
refuză s-o recunoască: „Eu nu 
sunt o natură sceptică. Dim- 
potrivă, simt nevoia să mă agit de 
partea însorită a îndoielilor, cum 
se zice într-un vers celebru. Pen- 
tru a fi un sceptic autentic, îţi tre- 
buie o tărie care mie îmi lipseşte“ 
— declara Octavian Paler într-un 
interviu din „România liberă“, 
solicitat de Alexandru Ştefă- 
nescu. 

Acelaşi răspuns l-ar fi dat 
probabil, cu aproape două milenii 
în urmă şi posibilul său model de 
meditaţie, împăratul-filosof Marc 
Aureliu. Şi acesta, aflat, ca şi 
scriitorul român, într-o necur- 
mată dispută cu barbarii... 


Oricum, opera lui Octavian 
Paler nu poate fi percepută în in- 
tegralitatea sa decât ca un emi- 
nent tratat de melancolie. 


PALLY Mircea 


Născut la 8 ianuarie 1952 la 
Piteşti. Absolvent al Facultății de 
Ziaristică de pe lângă fosta Aca- 
demie „Ştefan Gheorghiu“. Din 
1987 lucrează la Radiodifuziunea 
Română în calitate de corespon- 
dent local pentru judeţul Argeş. 
Disponibilităţi pentru colabo- 
rarea cu toate redacţiile care l-au 
solicitat (Radio 3, Radio Româ- 
nia Cultural, Radio România 
Internațional). Activitatea sa este 
legată în mod esenţial de re- 
flectarea vieții cotidiene argeşene 
în emisiunile de actualități. 

Este autorul unui volum de 
versuri intitulat Un ban de 
lumină — apărut la editura 
piteşteană Calende în anul 1999. 
Dedicat părinţilor şi copiilor săi, 
volumul ne dezvăluie acelaşi 
chip solar şi echilibrat pe care îl 
are şi reporterul Mircea Pally. 


PANCU-IAȘI Octav 


Născut la 14 aprilie 1929 la 
laşi. Decedat la 16 aprilie 1975 la 
Bucureşti. Carieră timpurie la 
Radiodifuziunea Română, unde 
funcționează între 1947 şi 1958 
ca redactor, ulterior redactor-şef 
al emisiunilor pentru copii. A 
reuşit să atragă un mare număr de 
colaboratori, unii dintre ei de- 
venind prestigioși realizatori de 
emisiuni ai redacției. 


Scriitor (eminamente) pentru 
copii, Octav Pancu-laşi a debutat 
ca poet cu volumul Timpul stă pe 
loc? (1949), pentru a se lansa în 
fapt ca prozator. Două romane: 
Marea bătălie de la Iazul Mic 
(1953) şi Cartea cu ochi albaştri 
(1959) l-au impus ca autor al 
unui teritoriu al candorii, în care 
operau valori ale „vârstei de aur“ 
aflate în contact cu exigenţele — 
nu o dată rigide — ale maturității. 
Universul infantil domină în vo- 
lume de schiţe şi povestiri pre- 
cum: Are tata doi băieţi (1956), 
Schițe în pantaloni scurţi (1958), 
Făt-Frumos când era mic (1963), 
Tartine cu vară şi vânt (1968), 
Nu fugi, ziua mea frumoasă 
(1970, Premiul de literatură pen- 
tru copii al Uniunii Scriitorilor), 
Vişine aproape coapte (1972). 

Postum, i-au apărut volumele: 
Mai e mult până diseară? (cu o 
scurtă prefață a confratelui său, 
Mircea Sântimbreanu, 1977) şi 
Iertaţi-mă, sunt tânăr (1982), 
acesta din urmă reprezentând 
„însemnări din caiete de drum“ 
rămase în urma sa. Octav Pancu- 
laşi a fost un autor devotat întru 
totul unei unice categorii de citi- 
tori, la a cărei formare armo- 
nioasă a crezut că poate contribui 


cu paginile sale nelipsite de un 
anume „mister“ al vârstei iniţiale, 
impunând nu o dată, în contextul 
„militant“ al epocii, dimensiunea 
unei proze venind mai degrabă 
din autori subtili precum Alain 
Fournier şi Valery Larbaud, decât 
din scriitorii sovietici propuşi de 
oficialitatea deceniului 50-60 
drept unice modele creatoare. 


PAPP Doina 


Născută la 16 martie 1943 la 
Slatina, județul Olt. Absolventă a 
Facultăţii de Filosofie — Univer- 
sitatea Bucureşti. Repartizată la 
RTV, lucrează în redacția emisiu- 
nilor pentru tineret-copii ca 
redactor al emisiunii Şcoala 
capodoperelor. Din 1973 reali - 
zează pentru Programul III o 
parte din fluxul 7 zile — 7 arte, ca 


şi emisiuni scenarizate (Bi- 
ografia unei capodopere, Jur- 
nale şi memorii). Redactor — îm- 
preună cu Elsa Cenuşă şi Titus 
Vîjeu — al Clubului artelor — 
emisiune-magazin de informaţie 
şi comentariu, alcătuită din rubri- 
ci cultivând toate genurile radio- 
fonice. Între 1983 şi 1991 lu- 
crează la Teatrul „C. Nottara“ ca 
secretar literar, urmare a exclu- 
derii sale din corpul redacțional 
Radio pe motive de natură 
politică. În 1992 revine la Radio 
ca realizator la Teatrul radiofo- 
nic. Traduce, adaptează şi scena- 
rizează texte destinate copiilor, 
contribuind la relansarea acestui 
gen în peisajul radiofonic şi 
teatral. Din 1996 realizator la 
Teatrul Naţional Radiofonic şi 
autor de emisiuni scenarizate. 
Adaptează Faust de Marlowe, 
Jocul de Strindberg, contribuind 
la lansarea prin mijlocirea ra- 
dioului a unor tineri dramaturgi: 
Vlad Zografi, Radu Macrinici, 
Petre Barbu... Împreună cu 
teatralogul de faimă europeană 
George Banu realizează un ciclu 
de 12 emisiuni despre tema 
teatrului în literatură (Romanele 
teatrului). De mare succes s-a 
bucurat ciclul de emisiuni Când 
comedia era rege — veritabilă 

antologie a stilurilor comice din 
teatrul românesc şi universal. A 
pus în undă amintirile lui Jeny 
Acterian şi ale lui Alice Voines- 
cu, semnând totodată monografii 
radiofonice dedicate unor impor- 
tanți actori (Silvia Popovici, 
Mariana Mihuţ, Ilie Gheorghe) 
sau unor spectacole de succes 
(Hamlet — la Teatrul Naţional din 
Craiova), unor directori de scenă 
(Giorgio Strehler) sau unor festi- 
valuri de referință. A coordonat 
colecțiile de teatru pe compact- 
disc ale Editurii „Casa Radio“: 
Integrala Caragiale (1999), 
Comedii româneşti (2001), 
Capodopere ale teatrului univer- 
sal (2003), valorificând fondul 
sonor aflat în Fonoteca de Aur a 
SRR. 

Semnatară a zeci de cronici 
teatrale în presa scrisă, Doina 
Papp este şi autoarea unei 
emoționante cărți despre actrița 
Silvia Popovici. Intitulată 
Treptele iubirii, ea înfăţişează 
dragostea magnetică față de 
teatru a regretatei actrițe a 
Naţionalului bucureştean. O 
dragoste împărtăşită plenar şi de 
autoarea acestei monografii, 
scrisă cu har jurnalistic şi des- 
chidere estetică manifestă față de 
fenomenul teatral. O cuprin- 


zătoare monografie a Teatrului 
Nottara intitulată Viaţa pe o 
scândură (2002) reprezintă „de- 
clarația de iubire“ pentru insti- 
tuţia care i-a oferit sprijin în anii 
săi de restrişte, după eliminarea 
din corpul redacțional al Radio- 
difuziunii române) în timp ce Un 
destin spulberat: Dan Micu (Edi- 
tura Fundaţiei Culturale „Camil 
Petrescu“, 2003) reconstituie cu 
precizie şi patos colegial traiectul 
existenţial şi artistic al uneia din- 
tre cele mai reprezentative perso- 
nalităţi ale regiei noastre teatrale. 


PAS Ion 


Născut la 6 octombrie 1895 la 
Bucureşti. Decedat în acelaşi 
oraş, la 20 mai 1974. Studii se- 
cundare. Între 1958-1965 a fost 
preşedintele Comitetului de Stat 

pentru Radioteleviziune. Person- 
alitate echilibrată, a reuşit să facă 
față presiunilor politice ale mo- 
mentului bazându-se şi pe activi- 
tatea sa de gazetar cu mărturisite 
convingeri de stânga, afirmate în 
perioada interbelică. La Radio 
colaborase încă din anii '30, pre- 
cumpănitor la emisiunea Ora 
copiilor. Un sfert de veac mai 
târziu, îl vom afla în aceeaşi cali- 
tate, tot la emisiuni consacrate 
celor mai mici ascultători (în an- 
tologia Noapte bună, copii!, 
apărută în 1998, la Editura „Casa 
Radio“ este prezent cu O isto- 
rioară cu șoareci, difuzată în 
Emisiunea pentru cei mici din 
29 februarie 1956). Format ca 
gazetar în atmosfera „Revistei 
copiilor şi tinerimii“, condusă de 
celebrul Costa-Foru, prieten al 
lui N. D. Cocea, Ion Pas a păstrat 
întreaga viață un anume 
ataşament faţă de „vârsta de aur“ 
a copilăriei. 

Jurnalul lui Nicușor şi alte is- 
torioare pentru copii — apărută în 
1923 — avea să fie reeditată de 
mai multe ori. În lumea copiilor 
(1923), Găina cea moţată şi alte 
istorioare pentru copii (1929), 
Păsărică, draga mea (1932) — 
sunt alte titluri ce marchează 


„mica lume“ a autorului care, 
după 1944, se va avânta în 
scrierea unor romane greoaie, în 
care numai fiorul confesiv rezistă 
cu adevărat. Romanele Zilele 
vieții tale (1948-1950) şi Lanţuri 
(1950-1954), însumând câte 
patru volume, au fost tipărite în 
mai multe ediţii. Astăzi e greu de 
presupus că astfel de cărți îşi mai 
pot afla un public cititor, chiar şi 
necontaminate fiind de rigorile 
asumate ale „realismului socia- 
list“. 

Evocări nelipsite de interes 
documentar se află în volumele 
Oameni şi momente (1946), 
Carte despre vremuri multe 
(1963) sau Evocări (1973). 

Ion Pas a tradus (de fapt, 
stilizat) un număr impresionant 
de cărți. De la Jules Verne la 
Maxim Gorki, de la Emile Zola la 
Joseph Conrad şi de la Victor 
Hugo la Alexandre Dumas, dar şi 
de la W. M. Thackeray la Upton 
Sinclair şi de la Anatole France la 
Knut Hamsun, scriitorul a dove- 
dit o extraordinară energie în 
echivalarea unor opere de multe 
ori excepţionale. Evident, din 
palmaresul său de traducător nu 
putea lipsi nici idolul tinereții 
sale stângiste, Vladimir Ilici 

Lenin, a cărui lucrare, Boala 
copilăriei comunismului — apărea 
în traducerea lui Ion Pas în 1921, 
anul înființării PCR. Din păcate, 
maladiei infantile analizate de 
părintele bolşevismului aveau să 
i se adauge multe altele, cu 
funcţie contagioasă. Spre deose- 
bire de alţi scriitori „roşii“, care 
au adus comunismul în România 
cu tancul, Ion Pas l-a adus — am 
putea spune — cu trăsura, crezând 
sincer că Lumea celor necăjiţi (ti- 
tlul unei cărți de nuvele şi schiţe 
din 1924) va fi salvată de fla- 
murile roşii ale bunăstării, flutu- 
rate propagandistic, de la Mosco- 
va. Din păcate, noua lume, în 
care scriitorul credea cu naivi- 
tate, s-a dovedit — în multe seg- 
mente ale ei — infernală. 


PATRICIU Monica 


Născută la 17 aprilie 1951 la 
Craiova. Absolventă a Facultăţii 
de Filologie a Universităţii din 
Timişoara. Din aprilie 1990 este 
redactor la Radio România 
Tineret. Doi ani mai târziu, 
devine şefa secției emisiunilor 
pentru copii, iar între 1996-2000 
conduce redacția emisiunilor 
teatrale. În prezent, este realiza- 
tor de emisiuni la Radio România 
Actualități. A coordonat radio- 
programul Stereopuştimea, dedi - 
cat — după cum o arată şi titlul — 
celor mai mici ascultători, faţă de 
care Monica Patriciu a dovedit un 
constant ataşament, atât prin emi- 
siunile radiofonice, cât şi prin 
piesele de teatru pentru copii. La 
Radio România Actualităţi a real- 
izat Cum vă place şi Cafeneaua 
teatrală, cu sprijinul unor valo - 
roşi invitaţi, reprezentativi pentru 
dramaturgia şi arta spectacolului 

contemporan. Autoare a unor 
scenarii radiofonice şi a unor 
adaptări după piese ale dramatur- 
gilor români (Matei Vişniec, 
Viorel Savin, Sebastian Ungurea- 
nu). A coordonat proiectul Teatru 
radiofonic cu public în cadrul 
căruia au fost înfăţişate piese de 
George Astaloş (Rugăciune de 
prisos, 1997), Tudor Popescu 
(Milionar la minut, 1996) şi a 
fost — alături de regizorul Dan 
Puican — organizator al unor 
turnee în străinătate a spectacolu- 
lui cu piesa lui George Astaloş 
Caviar, votcă şi bye-bye. 

A provocat cu blândeţe confe- 
siunile din volumul Portret im- 
perfect (Editura ARA) şi a publi- 
cat un volum de teatru pentru 
copii: Scrânciobul de aur (cu 
sprijinul Fundației Culturale 
„I. D. Sârbu“ din Petroşani). Tex- 
tele sale dramatice adresate mi- 
cilor spectatori au fost jucate pe 
scenele unor teatre din Bucureşti, 
Bacău, Braşov, Botoşani. 


PAVEL Lică 


9 


Născut la 22 februarie 1950, 
în localitatea Crângeni, județul 
Teleorman. Absolvent al Şcolii 
Militare de Ofițeri de Transmisi- 
uni (1972) şi al Facultății de 
Ziaristică de pe lângă Academia 
„Ştefan Gheorghiu“ (1981). În 
1982 devine redactor al emisiunii 
Pentru Patrie (actualmente Ora 
Armatei) la Radiodifuziunea Ro- 
mână. În această calitate, la 22 
decembrie 1989, a fost primul 
ofițer care s-a adresat armatei de 
la microfonul Radioului naţional, 
cerându-i să se alăture revolu- 
ționarilor. Până la preluarea de 
către armată a siguranţei insti- 
tuţiei, a organizat primul dispozi- 
tiv de apărare. Între 1991-2001 
este responsabilul redacţiei radio- 
tv „Scutul Dobrogei“ a Forţelor 
Navale Române, componentă a 
redacţiei emisiunilor militare 
RTV. După trecerea sa în rezervă 


1, 

a 

— cu gradul de colonel —, la 1 mai 
2003, este corespondent pentru 
zona Dobrogea al emisiunilor 
militare. 

Lică Pavel este autorul mai 
multor cărți de versuri pentru 
copii: O lume minunată (Editura 
Ion Creangă, 1984), Numai zâm- 
bet, numai soare (Editura Ion 
Creangă, 1986), Mâăiastra şi 
Prințul (1994), Hai să colorăm 
poveşti (1994), Poezii de colorat 
(1996) — toate trei la Editura 
Sylvi. Un volum de proză 
umoristică a apărut în 1991 la 
Editura Militară, sub genericul 
Conjuraţia nebunilor. Fabule în 
Clubul lui Dracula (1995) şi re- 
portaje literare în Printre zei și 
lupi de mare (1999) — ultimele 
două la aceeaşi casă de editură 
Sylvi. Umorul exersat cândva de 
Nicolae Tăutu şi-a găsit un con- 
tinuator — îmbrăcat în aceeaşi 
uniformă a armatei române — în 
persoana lui Lică Pavel, scriitor 
care, iubind şi respectând insti- 
tuţia militară, nu s-a sfiit să-i 
denunțe excesele cazone. 


PAVLOVICI Florin 
Constantin 


Născut la 14 martie 1936 în 
localitatea  Conceşti, jud. 
Botoşani. Absolvent al Facultăţii 
de Filosofie (secţia ziaristică) în 
1958. Studii de limbă şi literatură 
engleză la Universitatea Bucu - 
reşti (1966-1969). Între 1959- 
1964 a fost deţinut politic în 
temniţele regimului Gh. Gheor - 
ghiu-Dej. Revenit în libertate, e 
nevoit să practice diverse profe- 
sii: muncitor, funcţionar, con- 
tabil. În 1969 este „acceptat“ la 
Radiodifuziune, grație sprijinului 
acordat de scriitorul Alexandru 
Ivasiuc, fost camarad de detenţie 
în lagărele din Delta Dunării. În 
redacţia emisiunilor culturale, 
unde şi-a desfăşurat activitatea 
până la pensionare (1998), Florin 
Constantin Pavlovici a realizat 
diverse emisiuni de profil. Cei 
mai mulţi ani i-a consacrat 

Dicţionarului de literatură con- 
temporană redactat cu sprijinul 
unor competenţi invitaţi, glorii 
ale lumii noastre academice. 

După o scurtă carieră de critic 
literar, marcată de apariţia în 
„Viaţa românească“ a unui dens 
studiu despre motivele (şi origi- 
nile) balcanice ale poeziei lui Ion 
Barbu, s-a consacrat traducerilor 
din literatura anglo-saxonă. Echi - 
valările sale din Henry James şi 
Shirley-Ann Grau sunt remarca- 
bile. 

În anul 2001, Editura Cartier 
din Chişinău a publicat volumul 
său Închisoarea noastră, cea de 
toate zilele — cuprinzând un tra - 
gic memorial carceral, dedicat 
„delatorilor, anchetatorilor, pro- 
curorilor şi judecătorilor militari, 
paznicilor de închisoare, tuturor 
celor care au contribuit la batjo- 
corirea omului“. 

Lipsită de apeluri insistente la 
vendetă, comentând cu înţelepci- 
une şi — deseori — cu umor situaţii 
aberante, ivite din mentalul 
concentraționar al epocii, cartea 
este opera unui moralist subtil 
care, pentru a-şi apăra dreptul la 
mărturisire nu uită să declare că 
„orice fost deținut politic care va 
contesta autenticitatea relatărilor, 
nu în detalii, ci în substanţa lor, 


va primi din partea memorialistu- 
lui echivalentul în lei al unui 
dolar; orice fost securist care va 
dovedi falsitatea lor, va primi 
echivalentul unei ruble...“ 

Uniunea Scriitorilor din 
România a răsplătit în 2002 volu- 
mul de debut al lui Florin Con- 
stantin Pavlovici cu un binemeri- 
tat premiu. Chiar dacă, nici o dis- 
tincție literară nu poate răscum- 
păra suferința intensă trăită de 
acest intelectual cu adevărat re- 
marcabil. 


PÂRVU Nicolae 


Născut la 7 octombrie 1935 la 
Caransebeş. Absolvent al Facul - 
tăţii de Ziaristică de pe lângă Ac- 
ademia „Ștefan Gheorghiu“ din 
Bucureşti. Redactor la Studioul 
de Radio Timişoara unde a real- 

izat emisiuni de actualități şi de 
etnografie. Unul dintre cei mai 
activi propagatori ai valorilor fol- 
clorului bănăţean. A consacrat 
mai multe monografii unor inter- 
preţi de excepție ai zonei: Sonia 
Vlaicovici-Butaş şi doinele sale 
(Editura Mirton, 1998), La 
izvoarele dorului — Aurelia Roşu- 
Popa (Editura Mirton, 1999) şi 
Achim Nica, doinitorul Banatului 
(Editura Mirton, 2000). O cerce - 
tare minuțioasă a fost dedicată 
unei populaţii cu vechi tradiţii 
folclorice: Gugulanii. Destine şi 
pasiuni (Editura Mirton, 2003). 

În paralel, s-a preocupat de 
clasificarea unor necunoscute ale 
vieţii politice româneşti din ul- 
timele decenii, în cărți precum: 
Minciuna adevărului (Editura 
Mirton, 2000) şi Asediul Cotroc - 
enilor (2 volume, Editura Mirton, 
2001). O atenţie specială merită — 
din punctul de vedere al evaluă - 
rilor documentare — volumul inti- 
tulat Mirajul microfonului roșu: 
50 de ani între adevăr şi minciu- 
nă (Editura Mirton, 2003) care 
conţine şi mărturii personale ale 
unui profesionist cu lungă carieră 
în presa radiofonică a perioadei 
în chestiune. 

Un profesionist nelipsit de or- 
golii, care şi-a şi intitulat de altfel 


una din cărți La microfon, Nico- 
lae Pârvu (Editura Mirton, 1993) 
— convins fiind de apreciabila au- 
diență dobândită în rândurile as- 
cultătorilor bănăţeni. 


PELIN Eugen 


Născut la 8 mai 1949 în loca- 
litatea Moldoveni, judeţul Neamţ. 
Absolvent al Şcolii militare de 
ofițeri pentru transmisiuni şi al 
Facultăţii de Filologie. Ziarist 
militar, redactor al emisiunii ra- 
diofonice Ora armatei — din 
1990. Contribuie la transforma - 
rea publicisticii militare postde- 
cembriste printr-o adresare în 
afara sloganului şi a exhortaţiei, 
ca şi prin lărgirea eşantionului de 
ascultători. Emisiunile lui Eugen 
Pelin s-au distins prin tonul lor 
cald şi echilibrat. 

Este autorul volumelor de 
proză Probă de identitate (1987) 
şi Triumful iubirii (1990). Debu- 
tul editorial fusese reprezentat de 
volumul de versuri Orele patriei 
(1982) care propunea o poezie 
supusă canoanelor vremii. Opt- 
sprezece ani mai târziu, poetul 
revenea însă printr-o elegantă 
culegere de versuri Pasărea 
gramofon (2000), dovedind ca- 
pacitatea sa de adaptare la poezia 
adevărată, aflată în afara retoris- 
mului. Este o carte în care con- 


cizia expresiei lirice şi profun - 


zimea metaforei îl recomandă pe 
Eugen Pelin drept un subtil ex- 
eget al iubirii şi al melancoliei. 


PERPESSICIUS 
(Dumitru Panaitescu) 


Născut la 21 octombrie 1891 
la Brăila. Decedat la 29 martie 


1971 la Bucureşti. Licenţiat în 
litere (1915). Critic şi istoric lite- 
rar strălucit îşi începe încă din 
anul 1929 colaborarea la Radio. 
Susţine în coloanele sonore ale 
Radiodifuziunii rubricile perma- 
nente Viaţa cărţilor şi Cărţi noi, 
devenind cronicarul en titre al 
postului de radio. Începuturile 
sunt legate de Buletinul cărţii 
(1929-1930) în care prezintă 
noutăți editoriale. Sunt recenzate 
volume de Gala Galaction 
(Caligraful Terţiu), D. D. Pătră - 
şcanu (Un prânz de gală), Ionel 
Teodoreanu (Turnul Milenei), Al. 
Cazaban (Pasărea rătăcită), Ion 
Pillat (Limpezimi), Constantin 
Kirițescu (Printre Apostoli), 
Eugen Lovinescu (Istoria litera- 
turii româneşti), Nichifor Crainic 
(Darurile pămåntului), Gib. 
Mihăescu (Vedenia), Tudor Vianu 
(Fragmente moderne), Cezar Pe- 
trescu (Întunecare), Paul Zari- 
fopol (Din registrul ideilor 
gingașe)... 

Lista aceasta de autori şi 
opere, constituind doar obiectul 
câtorva din primele „buletine“ 
din 1929, ni se pare semnificativă 
pentru disponibilitatea criticului 
(care, încă din 1923, redactase 
împreună cu Emanoil Bucuţa 

„Buletinul cărţii“ ca forum al 
prezenţelor editoriale, transferat 
apoi la radio) pentru literatura 
contemporană. Serviciile aduse 
de Perpessicius noilor valori ale 
literaturii române au fost nemă- 
surate. El şi-a făcut din micro- 
fonul radioului unul din cele mai 
eficiente instrumente de propa- 
gare a literaturii noastre moder - 
ne, fără a neglija, desigur, valo- 
rile clasice. Astfel, a conferenţiat 
despre Eminescu (16 iunie 1929) 
şi despre literatura postemines- 
ciană (21 octombrie 1929), de- 
spre Duiliu Zamfirescu şi Al. 
Macedonski (23 decembrie 1929) 
sau despre cartea consacrată lui 
Ion Creangă de către Jean 
Bouticre (Program de seară — 
23 iunie 1930). 

Anumite repere esenţiale îl 
angajează în redactarea unor sin- 
teze tematice (Literatura Paştelui 
— în Universitatea Radio din 26 
aprilie 1932 sau Pagini vechi de- 
spre Unire în Programul de seară 
din 10 mai 1932). În această pe- 
rioadă se produce trecerea de la 
recenziile „colective“ la cronica 
literară. Perpessicius acordă cel 
dintâi strălucire magistraturii 
critice radiofonice, contribuind 
decisiv la impunerea unor scri- 
itori, aproape necunoscuţi masei 


de cititori. Anumite evenimente îi 
atrag atenția şi le consemnează 
publicistic, în afara rigorii presu- 
puse de exercitarea actului critic. 
Astfel, notăm conferinţa sa de- 
spre DI. N. Iorga la Sorbona (în 
Viaţa culturală din 14 ianuarie 
1936) şi cea despre Moartea lex- 
icografului dr. Tiktin (în Viaţa 
culturală din 25 martie 1936). 
Rubrica sa Cărţi noi este aug- 
mentată în 1937 prin introduc- 
erea prezentării de publicaţii cul- 
turale (Cărţi şi reviste), fapt ce-i 
asigură încă o prioritate acestui 
om de cultură ce a înţeles de la 
bun început menirea radioului în 
difuzarea mesajului cultural. 

Debutând editorial în anul 
1923 cu „sugestiile“ cuprinse în 
volumul Repertoriu critic, Per- 
pessicius a publicat mii de pagini, 
multe din ele rostite mai întâi în 
faţa microfonului. 

Seria de Menţiuni critice, 
apărută în cinci volume se întinde 
pe durata a aproape două decenii 
(1928-1946) iar Mențiuni de isto- 
riografie literară şi folclor acop- 
eră un segment temporal cuprins 
între 1948 şi 1960. O antologie 
de critică literară franceză, De la 
Chateaubriand la Mallarmé — 
apărută în 1938 la Bucureşti şi 
reeditată în 1976 la editura Dacia 

din Cluj-Napoca — înfăţişează un 
Perpessicius la fel de erudit şi în 
spaţiul culturii franceze, investi- 
gată cu autoritatea unui Albert 
Thibaudet (cartea este închinată 
de altfel memoriei celui „care a 
inspirat această alcătuire de 
carte“, autor al Fiziologiei criti - 
cii. Dar, mai presus de orice, în 
plan cultural, Perpessicius 
rămâne marele editor al operei 
eminesciene, el inițiind seria 
Operelor complete din care a edi- 
tat primele volume. Aşa cum s-a 
remarcat, cărturarul a orbit prac- 
tic asupra manuscriselor emines- 
ciene, descifrând comorile de 
cuget ale marelui poet (primul 
volum avea să apară în 1939, cu 
prilejul semicentenarului morţii 
lui Eminescu) şi deschizând calea 
către integrala unei opere fără 
egal în cultura română, acţiune 
continuată — în cadrul Muzeului 
Literaturii Române, al cărui prim 
director fusese Perpessicius de 
către eminescologul Petru Creția. 
Studiile pe care criticul le-a 
închinat idolului său literar mult 
iubit sunt cuprinse în volumul 
Eminesciana, apărut în 1983 la 
Editura Junimea din laşi prin 
grija lui D.D. Panaitescu, fiul de- 
votat al lui Perpessicius. 


PETECEL-THEODORU 
Despina 


Născută la 5 mai 1949 la 
Craiova. Absolventă a Conserva- 
torului de Muzică „Ciprian Porum- 
bescu“ din Bucureşti, secția pe- 
dagogie-muzicologie (promoţia 
1973). Doctor în muzicologie. 

Din 1975 lucrează la Radio- 
difuziunea Română, redacţia 
emisiunilor muzicale, ca redactor 
(1975-1992) şi şef al secţiei de 
critică şi muzicologie (1992- 
1996). În prezent, realizator de 
emisiuni la secția de estetică şi 
educație muzicală. Cronici, pre- 
zentări de concerte, reportaje şi 
relatări de la festivaluri naţionale 
şi internaţionale, portrete com- 
ponistice şi interpretative — cons- 
tituie spectrul profesional în care 
s-a manifestat constant şi cu auto- 
ritate Despina Petecel-Theodoru. 
Amplul ciclu de interviuri Muzi- 
cienii noştri se destăinuie, deru- 

lat pe mai mult de un deceniu 
(1975-1986), se constituie într-un 
veritabil compendiu al muzicii 
naţionale. De altfel, mărturiile în- 
registrate pe banda de magneto- 
fon au fost strânse între coperte 
de carte. Cele trei volume din 
Muzicienii noştri se destăinuie 
(Editura Muzicală, vol. I — 1990, 
vol. II — 1995, vol. III — 2001) 
reprezintă un veritabil tezaur 
confesiv. Mari compozitori şi in- 
terpreți ai secolului XX, încu- 
nunaţi de cariere strălucitoare în 
țară şi străinătate au fost stimulaţi 
de întrebările adresate de De- 
spina Petecel-Theodoru, elibe- 
rând din arcanele timpului amin - 
tiri revelatoare pentru un impor- 
tant segment al istoriei muzicii 
noastre. loan D. Chirescu, Dimi - 
trie Cuclin, Diamandi Gheciu, 
Tudor Ciortea, Şerban Tassian, 
Marcel Mihalovici, Cella Dela - 
vrancea, Constantin Bobescu, 
Nicolae Secăreanu, Lya Hubic, 
Magda Ianculescu, Valentin 
Teodorian, sunt doar câțiva dintre 
maeştrii şi maestrele muzicii 
româneşti invitați (invitate) în 
fața microfonului de această neo- 
bosită realizatoare a Radiodifu - 
ziunii Române, distinsă cu im- 
portante premii ale breslei (Pre- 
miul Uniunii Compozitorilor şi 


Muzicologilor din România — 
1995 şi 2001, Premiul Uniunii Cri- 
ticilor Muzicali — 1991 şi 2001, 
Premiul Iosif Sava al SRR etc.). 
Despina Petecel-Theodoru a 
mai colaborat la redactarea unor 
volume colective, precum Dicţio - 
nar de termeni muzicali (coordo- 
nat de prof. univ. Zeno Vancea, 
Editura Ştiinţifică şi Enciclope- 
dică, 1985) şi a tradus Mărturii 
epistolare de Hector Berlioz 
(Editura Muzicală, 1987). Prezenţă 
activă în presa de specialitate şi 
participări la simpozioane şi fes- 
tivaluri naţionale şi internaţio - 
nale. Contribuţii esenţiale la ex- 
plorarea teritoriului muzicii enes - 
ciene prin investigarea metodică 
a simfonicii marelui compozitor 
şi a operei Oedip (urmărirea pro- 
cedeelor ritmico-expresive speci- 
fice tragediei antice, destin şi 
liber-arbitru în Oedip etc.). De 
altfel, Universalitatea lui George 
Enescu a fost constant relevată 
prin emisiunile radiofonice ale 
autoarei, care este preocupată 
totodată de muzică drept „sferă a 
interferenţelor“, angajând atât 
cercetarea în efigie a unor cre- 
atori — precum Constantin Brân- 
cuşi (v. Brâncuşiana — 2001- 
2002) — şi reflexul în muzică al 
operei acestora, cât şi raportarea 

muzicii la alte domenii de activi- 
tate (lingvistică, matematică etc., 
ca în serialul Oglinzi). 


PETRACHE Ion 


Născut la 19 februarie 1926, 
la Bucureşti. Absolvent al Şcolii 
de Literatură „Mihai Eminescu“ 
(1952). Timp de două decenii a 
lucrat (până la pensionarea sa, în 
iulie 1980) la Radiodifuziunea 
Română, redacţia emisiunilor 
culturale. Activitatea sa esenţială 
este legată de realizarea emisiunii 
Scriitori la microfon, care i-a 
avut ca oaspeţi pe autorii impor- 
tanţi ai momentului, dar şi pe cei 
conjuncturali. Din mărturiile lor 
se poate extrage o interesantă 
„depoziţie de martor“ asupra unei 
epoci în care ideologicul a activat 
nemilos asupra esteticului. 


Ca poet, lon Petrache a în- 
ceput el însuşi cu o lirică supusă 
„comenzii sociale“. Volumele 
Aripi (1953) şi Diminețile patriei 
(1959) au plătit tributul canonu- 
lui oficial. Începând cu Întâlnire 
de seară (1965), autorul s-a 
emancipat de tutela aceasta 
împovărătoare, găsindu-şi adevă- 
ratul registru al comunicării cu 
cititorul. Versurile sale trădează — 
sub aparenţa unei anumite bra - 
vuri masculine — un suflet senti- 
mental, uneori acuzat romantic. 
Începând cu anul 1969, când îi 
apar volumele Ciob de univers şi 
Exodul umbrelor, ritmul apari- 
țiilor editoriale devine alert. Cân- 
tec pentru toate cuvintele (1972), 
Cer şi pământ (1974) şi Culorile 
sufletului (1974) îmbogăţesc bi- 
bliografia acestui autor care, deşi 
şi-a încercat forțele şi în proză 
(Dincolo de aparențe, 1968), 
rămâne — prin tot ceea ce a făcut 
— un poet. Chiar şi modul său de 
viață, asociat boemei fragile a 
timpului, îl recomanda ca atare. 

A părăsit această lume la 70 
de ani, lăsând în urmă „o amintire 
frumoasă“ — cum ar fi spus fostul 
său coleg de la Şcoala de Litera- 
tură, Nicolae Labiş, cel care a 
marcat prin talentul său evident o 

întreagă generație de poeți 
români de după cel de-al doilea 
război mondial; o generaţie pe 
care Ion Petrache a găzduit-o, cu 
vizibilă preţuire, la microfonul 
emisiunii Scriitori la microfon — 
al cărei părinte radiofonic poate 
fi socotit. 


PETRAȘCU Emil 


> 


Născut la 27 decembrie 1890 
la Bucureşti. Decedat în anul 
1967. Studii muzicale (Conserva- 
torul de muzică) şi politehnice la 
Liege (Belgia). În 1922-1923 
urmează, la Paris, studii de in- 
ginerie-radio la Şcoala Supe- 
rioară de Electricitate. Colabora- 
tor apropiat al profesorului Dra - 
gomir Hurmuzescu la Institutul 
Electrotehnic al Universităţii din 
Bucureşti, unde a funcţionat ca 


şef de lucrări. În atelierele Insti- 
tutului amintit, inginerul Emil 
Petraşcu a proiectat şi supraveg- 
heat construcţia primului post de 
emisie românesc — cu o putere de 
200 de waţi, funcţionând pe 
lungimea de undă de 280 metri. 
Aria de acoperire de circa 1000 
de kilometri — îl făcea audiat pe 
tot teritoriul naţional dar şi în 
zone mai depărtate din Europa şi 
din Orientul apropiat. Istoricul 
Eugen Denize consemnează în 
Istoria Societăţii Române de Ra- 
diodifuziune că „prin acest mod- 
est post s-au produs pentru prima 
dată la microfon artiştii Operei 
Române, s-au retransmis con- 
certele de la Ateneu şi s-au di- 
fuzat, în iarna aceluiaşi an, sim- 
foniile lui Beethoven“. (N.B.: e 
vorba de anul 1927 când, înaintea 
inaugurării oficiale a postului 
naţional de radio s-au făcut trans- 
misii tehnice cu caracter experi- 
mental). După instalarea — în 
1928 — a primului post pe unde 
scurte (100 de waţi, iniţial, putere 
amplificată ulterior la 2 kilowaţi, 
pe lungimea de undă de 21,5 m), 
inginerul Emil Petraşcu a con- 
tribuit la intrarea în funcţie a 
stațiilor de radio de la Tâncăbeşti 
şi Băneasa. Profesor al Facultăţii 

de Ştiinţe a Universităţii din 
Bucureşti, E. P. a conferenţiat la 
microfoanele postului ctitorit de 
el despre Radiofonia şi progrese- 
le ei (13 noiembrie 1928), Muzi- 
ca şi radiofonia (17 ianuarie 
1929), Expoziţia de radio de la 
„Cartea Românească“ (Univer- 
sitatea Radio din 14 noiembrie 
1932) şi despre Noutăţi radiofon- 
ice (Universitatea Radio) din 8 
aprilie 1930), despre „rolul social 
al radioului“ (Universitatea 
Radio din 19 septembrie 1932, 
17 octombrie 1932, 12 decembrie 
1932). Între 1936-1940 semnează 
Poşta tehnică oferind cu o ca- 
denţă săptămânală sfaturi poseso- 
rilor de aparate de recepţie. 
Răspunsuri tehnice este o altă 
rubrică a sa, răspunzând în fapt 
aceleiaşi solicitări ale comuni- 
cării tehnice a postului național 
cu ascultătorii radio, tot mai nu- 
meroşi şi mai interesaţi de feno- 
menul radiofonic. 

Emil Petraşcu a fost şi un edi- 
tor îndrăzneţ al revistei „Radio- 
fonia“, publicaţie ce a jucat un rol 
de pionierat în peisajul jurnalistic 
românesc alături de „„Radio- 
Român“, apărute cu sprijinul 
Asociaţiei Prietenii radiofoniei. 
După distrugerea — în vara anului 


1941 — a postului de radio Chi- 
şinău de către trupele sovietice în 
retragere — Emil Petraşcu şi 
Alexandru Hodoş au propus 
instalarea la Iaşi a postului de 
5 Kw (produs de firma italiană 
Magnetti Marelli) — astfel încât, 
la 11 septembrie 1941 Consiliul 
de Administraţie al SRR, prezidat 
de prof. univ. dr. Ion Petrovici a 
decis înființarea Postului de 
Radio „Moldova“, a cărui misi- 
une era să acopere zona Mol- 
dovei, dar şi Basarabia-Bucovina 
şi Transnistria. 

Încă de la începutul celui de- 
al patrulea deceniu, inginerul 
Emil Petraşcu a realizat primele 
transmisii de televiziune prin 
cablu — în laboratoarele Facultăţii 
de Ştiinţe din Bucureşti. Dar, cu 
toate meritele sale fundamentale 
în propăşirea audiovizualului 
românesc avea să fie margina - 
lizat de noul regim instalat după 
cel de-al doilea război mondial. 
În 1959 — după declanşarea nou- 
lui val de prigoană politică 
dejistă a fost arestat şi deţinut în 
absenţa unui proces politic şi a 
unei sentințe judecătoreşti. 

Spirit apolinic, armonios, şi-a 
aflat totdeauna în muzică liniştea 
sufletească: în anii de început ai 

Radioului interpreta la pian piese 
de virtuozitate la microfon, în pau- 
za dintre două programe vorbite. 

Avea tehnica şi carisma unui 
profesionist al sunetelor. 

Până la sfârşitul vieţii a slujit 
deopotrivă arta şi tehnica — în 
care vedea adevăratele paranteze 
ale culturii şi civilizaţiei omeneşti. 

A fost soțul marii sculptoriţe 
Miliţa Petraşcu (1892-1976), 
preţuita elevă a lui Constantin 
Brâncuşi. 


PETROVICI Ion 


Născut la 14 iunie 1882 la 
Tecuci, judeţul Galaţi. Decedat la 
17 februarie 1972 în Bucureşti. 
Licenţiat al Facultăţii de Drept 
(1903) şi al Facultăţii de Litere şi 
Filosofie din Bucureşti (1904). 


Doctor în filosofie. Profesor 
la Universitățile din Iaşi (1906- 
1940) şi Bucureşti (1940-1944). 
Ministru al Învăţământului şi al 
Lucrărilor Publice (1921, 1926, 
1937, 1938) şi ministru al Cul- 
turii Naționale, Cultelor şi 
Artelor (1941). Între 8 mai — 5 
decembrie 1941 a fost preşedinte 
al Consiliului de Administraţie al 
Societăţii Române de Radiodi- 
fuziune. Protagonist al vieţii 
politice şi culturale româneşti din 
perioada dintre cele două 
războaie mondiale, Ion Petrovici 
s-a distins ca unul dintre prolificii 
conferenţiari ai Radiodifuziunii. 
În anul 2002, Editura „Casa 
Radio“ a publicat sub titlul Talen- 
tul oratoric o masivă culegere 
din conferințele — susţinute în pe- 
rioada 1932-1943 — cărora edi- 
torul Marin Diaconu le-a adăugat 
textul poemului dramatic într-un 
act O sărutare — scris în prima 
tinereţe (1901) şi revăzut în 1944 
— difuzat la Radio, dar şi câteva 
cronici radiofonice despre marele 
cărturar, aparţinând lui Grigore 
Tăuşan: O carte fundamentală 
asupra lui Kant (rostită la 22 de- 
cembrie 1936), O istorie a 
filosofiei româneşti (în Universi- 
tatea Radio din 18 septembrie 

1937) şi Domnul Ion Petrovici şi 
evocarea trecutului (30 aprilie 
1943). 

Cea dintâi vizează Viaţa şi 
opera lui Kant, apărută în 1936 la 
Editura Casa $Şcoalelor, conside - 
rată „definitiva interpretare şi cea 
mai luminoasă şi originală ex- 
punere a marii filosofii creată de 
singuratecul cugetător din Königs- 
berg“. Cea de-a doua este dedi- 
cată volumului Istoria filosofiei 
moderne (1937), primul dintr-o 
serie de 5 tomuri, beneficiind de 
coordonarea lui I. Petrovici până 
în 1941, marcând „o operă de cea 
mai mare utilitate“. În sfârşit, cea 
de-a treia conferinţă a lui Grigore 
Tăuşan (1878-1956) analizează 
opera memorialistică a scriitoru- 
lui filosof. Referirile se fac la 
volumul Momente solemne (Casa 
Şcoalelor, 1943), ediţie adăugită 
a cărţii sale din 1927, conţinând 
„discursuri remarcabile, care 
privesc evenimentele culturale 
felurite şi îndemnul la marea 
muncă de reconstrucţie naţio- 
nală“, cu evocarea unor Take 
Ionescu, Octavian Goga şi Duiliu 
Zamfirescu... 

Prin Amintirile unui băiat de 
familie (1938) şi Amintiri univer- 
sitare (1921, cuprinzând prezen - 


tări ale lui Titu Maiorescu, 
P. P. Negulescu, C. Rădulescu- 
Motru, Simion Mehedinţi), prin 
Simţiri rostite (fa.) ori Figuri 
dispărute (1924) şi Din aminti- 
rile unui fost dregător (1934) — 
Ion Petrovici îşi manifestase pro- 
pensiunea (chiar foarte de tim- 
puriu) pentru acest gen de lite- 
ratură, îmbogățind cu informa- 
țiile sale cunoaşterea unei epoci 
istorice. Aidoma a procedat şi în 
conferințele sale de la Radio, 
evocându-i pe Barbu Delavran- 
cea şi pe filologul Vasile Bogrea, 
pe Octavian Goga sau pe prea- 
timpuriu dispărutul poet Andrei 
Naum... 

Ion Petrovici a fost timp de 
patru decenii profesor al univer- 
sităților din laşi şi Bucureşti, 
sprijinit fiind la începuturile cari- 
erei sale de însuşi Titu Maiores- 
cu, al cărui discipol favorit fus- 
ese. Acesta văzuse în el nu numai 
un urmaş de vocaţie la catedră, ci 
şi un continuator în planul 
acțiunii politice. Fapt ce avea să 
se adeverească în timp. Între 
1906-1944, Ion Petrovici a fost 
dascăl de logică şi de filosofie, 
iar între cele două războaie parla- 
mentar şi ministru, extrem de in- 
fluent şi activ. Munca sa de pro- 

fesor, preocupat în primul rând 
de orizonturile metafizicii cât, 
mai ales, cea de om politic, l-a 
condus, după 1944, în temniţele 
noului regim. Încă din 29 ianua - 
rie 1945, numele său fusese in- 
clus pe lista persoanelor „bănuite 
a fi responsabile de dezastrul 
țării“ — alături de Ion Antonescu, 
dar şi de personalităţi culturale 
(strâns legate de destinul 
Radiodifuziunii) precum Nichi- 
for Crainic, Pamfil Șeicaru, I. Al. 
Brătescu- Voineşti şi Radu Gyr. A 
fost arestat şi, între 1948-1964, 
închis în temniţele noului regim. 

De-abia în anii '70, numele 
lui Ion Petrovici avea să reintre în 
circulaţie publică. La 17 februa- 
rie 1972, profesorul înceta din 
viaţă, la venerabila vârstă de 90 
de ani. Lăsa în urmă lucrări de 
referinţă pentru gândirea filosof- 
ică românească (Introducere în 
metafizică, Teoria noțiunilor) dar 
şi pagini de memorialistică 
strânse în timp, unele apărute 
după eliberarea sa din închisoare, 
precum De-a lungul unei vieți 
(1966) sau postum (Prin mean- 
drele trecutului. Evocări inedite — 
1979). 

Volumul Talentul oratoric, 
editat de „Casa Radio“ (2002) 
prezintă — prin valorificarea pres- 


taţiei sale radiofonice eminente — 
o tablă de valori a cugetului 
naţional, de la Eminescu şi Cre- 
angă la Octavian Goga şi Lucian 
Blaga. El mai cuprinde şi câteva 
utile mărturii ale raporturilor sa- 
vantului cu instituția radiofonică. 
E vorba în primul rând de cele 
cuprinse în interviul acordat de 
Ion Petrovici — în calitatea sa de 
preşedinte al Consiliului de Ad- 
ministraţie al SRR -— gazetei 
„Unirea“ din 5 iulie 1941, în 
care-şi manifestă preocuparea 
pentru zestrea tehnologică a pos- 
tului național de radio — pe care a 
şi îmbogăţit-o de altfel în timpul 
mandatului său — şi de „raţiona- 
lizarea programelor“, inclusiv 
prin alcătuirea unor cicluri tema - 
tice de conferințe la Universi- 
tatea Radio. În confesiunea 
făcută în 1967 (într-o emisiune 
redactată de Dona Roşu) — Ion 
Petrovici declara că „din primul 
moment, secondat de trei exce- 
lenți funcţionari ai instituţiei: 
renumitul poet, doctorul Voicu - 
lescu, Gh. Demetrescu-Mugur, 
de asemenea un literat priceput şi 
harnic, în fine, muzicianul-com- 
pozitor Rogalski, am căutat să 
aduc unele îmbunătăţiri prin idei 

inovatoare, care schimbau în 
parte structura programelor“. 

Cât despre relaţia sa directă, 
ca autor, cu programele Ra- 
dioului, volumul Talentul ora- 
toric reprezintă o bună dovadă a 
magistralei sale puteri de cuprin- 
dere a ideilor veacului. Poate de 
aceea, în volumul omagial intitu- 
lat Un fruntaş contimporan. Car- 
acterizări, amintiri, reflecţii, 
apărut în primăvara lui 1944, 
Vasile Ionescu, legendarul direc- 
tor general al SRR din perioada 
războiului, aducea „omului de 
litere, fiolosofului şi îndrumă- 
torului spiritual — elogiul şi 
închinarea unui om care l-a văzut 
în sforțările lui de ridicare a nive - 
lului nostru spiritual, totdeauna 
înflăcărat de poezie şi adevăr“. 


Născut la 7 iunie 1932 în 
Bucureşti. Absolvent al Facultăţii 
de Limba şi Literatura Română. 
A lucrat la Radiodifuziunea 
Română în cadrul redacţiei de 
satiră şi umor. Unul dintre înzes- 
traţii redactori ai emisiunii Unda 
veselă, autor specializat în pro- 
grame de divertisment. Transfe - 
rat la Televiziunea Română, şi-a 
continuat — până la pensionare — 
activitatea în acelaşi domeniu. 
Autor a circa 1000 de scenarii de 
satiră şi umor — multe din ele di- 
fuzate în amintita Unda veselă, a 
participat la concursuri interna- 
tionale de profil, unde a dobândit 
câteva distincţii. 

Este autor (în colaborare cu 
Dan Mihăescu) al volumului 
Călătorului îi şade bine cu... 
gluma, evidențiind aptitudini 
pentru proza umoristică, axată pe 
ipostaze ale cotidianului, marcat 
de reflexe sociale anacronice. 

POP Simion 


Născut la 25 septembrie 1930 
în localitatea Varaia, judeţul 
Maramureş. Absolvent al Şcolii 
de Literatură „Mihai Eminescu“ 
(1951) şi al Academiei de Ştiinţe 
Sociale şi Politice „Ștefan Gheor - 
ghiu“ din Bucureşti (1968). A lu- 
crat la Radiodifuziunea Română 
ca reporter în redacția culturală 
(1955-1958), alături de confrați 
la fel de tineri, precum Dionisie 
Şincan şi Dinu Săraru. Redac- 
torul-şef era, în epocă, N. David 
(David Naftuli), conferenţiar uni- 
versitar la Facultatea de Filologie 
care, în pofida puţinelor şi plicti- 
coaselor sale pagini de istorie 
literară, are meritul de a fi stimu- 
lat prezenţa tinerelor condeie, în- 
curajând (şi chiar promovând la 
nivel administrativ) tineri jurna - 
lişti, precum Octavian Paler. 

Pop Simion a folosit scurta 
şedere la Radio pentru a se docu- 


menta asupra realităților descrise 
în volumul de debut Paralela 45 
(1958). Cartea a avut oarecare 
ecou, fapt ce l-a determinat pe 
autor să publice, peste ani, alte 
două cărți sub acest titlu, devenit 
emblematic pentru reportajele 
sale (Paralela 45, 1970 şi Para- 
lela 45, 1981). 

Reportajul extern este şi el 
cultivat în cărți precum Pieton în 
Cuba (1963), ce descrie triumful 
revoluţiei castriste, Orga de bam- 
bus (1966) despre Vietnamul co- 
munist, aflat în conflict militar cu 
SUA, Jurnal hellenic (1974) şi 
Cartea Chinei (1977). 

Proza sa este reprezentată de 
povestiri (Călătorie cu bucluc — 
1955, Pământul spânzuratului — 
1957, Afişe de bal — 1960, Sunt 
fiul lui Nan — 1972), de nuvele 
(Faetonul — 1970) şi, mai ales, de 
romane (Triunghiul — 1964, Am- 
fora sabină — 1970, Marşul alb — 
1974, Luptătorul fericit şi iubirea 
lui pătimașă — 1979, Bestiariu — 
1981 şi Student la istorie — 1981). 
Tradițiile ardeleneşti ale prozei 
sunt bine valorificate prin con- 
centrarea asupra eposului solid, 
rădăcinos. Evoluție de la realis- 
mul socialist al primelor scrieri, 
la proza simbolică din Bestiariu, 

de la entuziasmul factice din 
Lauda tinereţii (cronică de re- 
porter de pe şantierul Salva- 
Vişeu, 1956) la publicistica echi - 
librată din Amfitrion (1976). Po- 
emele din Fotograful de îngeri 
(1980) reprezintă o altă ipostază 
scriitoricească a autorului care, 
imediat după 22 decembrie 1989, 
a fost numit ambasador al 
României în Ungaria. După scurt 
timp, a renunţat la diplomaţie 
pentru a se stabili în Spania — în 
urma unei decizii personale, 
stimulată de un context matrimo- 
nial iberic. 

Dacă trecerea sa ca redactor 
prin studiourile Radiodifuziunii 
este aproape uitată, niciodată nu 
trebuie omis faptul că lui Pop 
Simion 1 se datorează se pare — în 
principal — prezenţa în Fonoteca 
de aur a Radiodifuziunii Române 
a unor înregistrări cu Lucian 
Blaga citind din versurile sale şi 
din lirica universală tălmăcită de 
marele poet, aflat în epocă sub 
embargou; la fel, pagini de proză 
citite la microfon de către Ion 
Agârbiceanu. 


Născut la 29 iulie 1895 la 
Bârlad. Decedat la 30 martie 
1945 la Bucureşti. Studii de drept 
la Universitatea din laşi, în para- 
lel cu cele de artă dramatică la 
Conservator şi de Belle-Arte — în 
acelaşi oraş. 

Dramaturg, prozator şi regi- 
zor. A fost unul dintre primii co- 
laboratori permanenţi ai Soci- 
cetăţii Române de Radiodifuziune. 
Încă din anul 1929, publică în 
„Radio şi Radiofonia“ comentari- 
ile intitulate Lumina în teatru 
(nr. 55 şi 57/1929) deschizând to- 
todată drumul „teatrului de auzit“. 
Conferinţele sale despre Noută- 
țile teatrale europene aveau să fie 
găzduite de diverse programe, 
între care şi Universitatea Radio 
(6 ianuarie 1931, 24 februarie 
1931, 7 aprilie 1931). A pledat 
pentru Arta regiei (Universitatea 
Radio — 4 februarie 1932) şi a 

analizat Convenţionalismul în 
regia modernă (Program de 
seară — 1 aprilie 1932). A 
susținut în Ora satului (1935) 
rubrica Gazeta sătenilor (titlul 
alternează, din 1936, cu cel de 
Gazeta săteanului). Preocupări 
de dezvoltare prin radio a Teatru- 
lui sătesc şi a şezătorilor în 
munca echipelor studenţeşti 
(Universitatea Radio — 7 ia- 
nuarie 1937). A susţinut un atrac- 
tiv Jurnal al copiilor (1936- 
1937-1938) şi a regizat comedii 
radiofonice la Ora copiilor şi la 
Ora satului. Conducător între 
1938-1944 — al Teatrului „Muncă 
şi voie bună“ — introduce la 
Radio un program cu conţinut 
similar: Ora Muncă şi voie bună 
şi regizează în anii războiului, la 
Ora armatei şi Ora ostaşului 
piese de teatru adresate soldaţilor 
(Ghiţă şi tancul — scenariu radio- 
fonic, 11 august 1940, Plata biru - 
lui — comedie de succes, din anii 
anteriori, reluată la Ora osta- 
şului din 27 octombrie 1940). 
Invitat încă din 1928-1929 de 
către Gh. D. Mugur, V. Voicules- 
cu şi Horia Furtună să preia „gri- 
jile“ teatrului radiofonic, Victor 
Ion Popa (pe atunci director al 
Teatrului naţional din Cernăuţi) 
îşi mută la Bucureşti centrul de 


greutate al activităţii sale prodi- 
gioase şi se angajează deplin în 
configurarea repertoriului teatral 
radiofonic, dar şi în persona- 
lizarea noii formule sonore. Evi- 
dent, el îşi însuşeşte ideea specta- 
colului radiofonic — deschis tu- 
turor genurilor dramatice: come- 
die, dramă, tragedie — indiferent 
de „respiraţia“ acestora. 

Istoria teatrului radiofonic a 
consemnat drept debut specta- 
colul din 18 februarie 1929 cu Ce 
ştie satul de V. Al. Jean (comedie 
într-un act din 1912, aparţinând 
lui Ion Alexandru Vasilescu, cele- 
brul avocat şi dramaturg ştiut mai 
ales sub pseudonimele I. Valjan — 
sau V. Al. Jean). În rolul lui Gri - 
gore Marinescu fusese distribuit 
Romald Bulfinski, iar în cel al in- 
fidelei sale soţii — Maria Filotti, 
ambii actori ai Teatrului Naţional 
din Bucureşti. Premiera teatrală 
în cauză fusese precedată însă de 
o „înscenare radiofonică“, din 23 
ianuarie a aceluiaşi an (1929), cu 
poemul liric O toamnă de Alfred 
Moşoiu (1890-1932), datând — 
întâmplător — tot din 1912, ca şi 
farsa lui V. Al. Jean. Poemul liric 
în versuri amintit, publicat de 
autor la Paris, în timpul studiilor 
sale de drept în Oraşul-Lumină 
beneficiase de interpretarea 

actriței Lili Popovici (Muza) şi a 
lui Valeriu Valentineanu (Poetul). 
Victor lon Popa a fost unul din 
primii slujitori români ai scenei 
care au sesizat specificul teatrului 
radiofonic, operând modificări în 
textul dramatic, adaptat la 
nevoile percepţiei sonore. Într-o 
evocare substanțială, publicată de 
Ion Vova în „Radio România“ 
(nr. 344-345/2003), se arată că 
„pregătirea emisiunilor radiofo- 
nice a însemnat pentru V. I. Popa 
şi pentru actorii pe care îi alegea, 
piatra unghiulară a preocupărilor 
sale.  Repetiţiile se făceau 
temeinic la locuinţa lui din strada 
Al. Donici, fiindcă la Radio nu 
exista o sală potrivită. Rolurile 
erau distribuite cu cea mai mare 
grijă, nu pe criterii fizice de scenă 
sau vedete, ci numai pe consider- 
entul auditiv, urmărind efectele şi 
inflexiunile vocale, alcătuind, 
după părerea sa, aşa-numita 
«paletă a vocilor». Lectura piesei 
se făcea în biroul său, iar el se 
ducea să-i asculte tocmai în a 
treia cameră, şi astfel, îşi potrivea 
diapazonul fiecărei voci. Prin 
metoda aceasta, obținea, de cele 
mai multe ori, efecte vocale sur- 
prinzătoare şi asta pentru a nu se 
confunda două sau mai multe 
personaje“. 


Considerat, grație poliva - 
lenţei sale „un om al Renaşterii“ 
(Eugen Lovinescu), Victor Ion 
Popa a fost unul dintre primii cre- 
atori români care au sesizat 
marea putere de iradiere spiritu- 
ală a Radioului. El a reuşit să 
confere spectacolului radiofonic 
vitalitate şi personalitate, im- 
punând teatrul hertzian între pro- 
gramele favorite ale publicului, 
indiferent de vârstă şi chiar de 
pregătire culturală. De peste 7 
decenii emisiunile de gen, pro- 
movate de acest pionier al teatru- 
lui „pe unde“ cu o nobilă dăruire, 
au rămas chiar şi astăzi în prima 
linie a preferințelor publicului as- 
cultător. De aceea, s-ar cuveni ca 
Teatrul Naţional Radiofonic să 
poarte numele lui Victor Ion 
Popa, acest autor proteic, autor al 
unor volume de povestiri precum 
Povestiri cu prunci şi cu moşnegi 
(1936) şi al unor romane ca 
Floare de oțel (1930), Velerim şi 
Veler Doamne (1933), Sfârlează 
cu fofează (1936), Maistoraşul 
Aurel (1939), al unor poeme 
(Cântecele mele 1946), dar, mai 
ales, al unor piese de teatru jucate 
decenii în şir pe scenele ţării, pre- 
cum: Ciuta (1923), Muşcata din 
fereastră (1930) şi, mai ales, 

Take, lanke şi Cadâr (1938), pen- 
tru a nu mai vorbi de textele sale 
teoretice consacrate Thaliei, pe 
care a slujit-o cu atâta devota- 
ment (Mic îndreptar de teatru — 
1977). 

Un masiv volum (Scrieri de- 
spre teatru) a apărut în 1969 la 
Editura Meridiane, în îngrijirea 
criticului V. Mândra şi a arhitec- 
tului Sorin Popa, fiul scriitorului. 
În eseul intitulat Teatrul pentru 
radio şi autorii noştri (op. cit. 
pag. 104-106), Victor Ion Popa 
scria aceste cuvinte (reluate din- 
tr-un articol tipărit în „Vremea“, 
nr. 526, 20 februarie 1938). 
„Radio-teatrul este un deschiză - 
tor de cale pentru teatrul obişnuit, 
aşa cum a fost şi cinematograful. 
Deosebirea este doar că prin 
radio răspândirea este covârşitor 
mai mare. Şi apoi, microfonul e 
un împlinitor al scenei, prin aceea 
că trimite arta dramatică până şi 
în colţurile unde actorul viu nu 
poate pătrunde. 

lată însă că, din când în când, 
se ivesc autori tineri cari n-au 
scris decât piese pentru radio. E o 
unealtă a vremii lor şi e firesc s-o 
simtă mai bine decât noi, cei 
născuţi în veacul trecut. Negreşit 
că se vor putea exprima la micro- 


fon. lar unii dintre ei, cu urechea 
ascuţită de apropierea microfonu- 
lui, nu se vor putea exprima bine 
decât cu ajutorul lui. Căutarea de 
muzicalităţi expresive ale cuvân- 
tului şi frazei, din poeţii şi proza- 
torii noi, se cuvine înțeleasă pe 
măsura cea dreaptă. Vorba îşi 
caută icoana ei aparte (sbl. ns., 
T.V.). Adică ceea ce vrea şi mi- 
crofonul. lar noi trebuie să 
înţelegem că se alcătuieşte înce- 
tul cu încetul, o nouă cale de ex- 
presie, pe care, cade-se a o primi 
cu bucurie şi cu cinste“. 

Idei precise, exprimate la 
doar un deceniu de la apariţia ra- 
dioului naţional. Idei generoase, 
premonitorii (şi perfect validate 
de timp), constituind primul cor- 
pus estetic al teatrului nostru ra- 
diofonic. 

POPESCU Lucian 


Născut la 22 iulie 1940. Ab- 
solvent al Facultăţii de Limbi Ro- 
manice şi Clasice, secția de limba 
şi literatura spaniolă de la Uni- 
versitatea din Bucureşti — pro- 
moţia 1966. Din 1967 lucrează la 
Radiodifuziunea Română, redac- 
ţia emisiunilor pentru străinătate, 
secția portugheză. Autor de co- 
mentarii şi traduceri. Elaborează 
rubricile Panorama literară, 
Meridiane ale prieteniei, Stu- 
dioul ascultătorilor. Este un 
propagator al emisiunilor în 
limba portugheză ale Radio 
România Internaţional în Portu- 
galia, Brazilia, Africa lusofonă. A 
realizat programe de prezentare a 
României pentru posturi de radio 
partenere ale SRR din Angola, 
Mozambic, Portugalia. 

Lucian Popescu a colaborat la 
traducerea în limba portugheză a 


Istoriei românilor de Constantin 
C. Giurescu şi a tradus în limba 
română Educaţia la distanță, lu- 
crare a autorului brazilian Arnal- 
do Niskier, destinată unuia dintre 
cele mai noi şi complexe 
fenomene educaţionale contem- 
porane, la care radioul este 
chemat să-şi aducă o contribuţie 
semnificativă. 


POPESCU Mihai Cosmin 


4 


Născut la 4 decembrie 1957 la 
Bucureşti. Absolvent al Conser- 
vatorului de Muzică „Ciprian Po- 
rumbescu“ din Capitală (secția 
pedagogie). Este fiul regretatului 
scriitor şi om de radio, Mircea 
Popescu. Din noiembrie 1987 lu- 
crează la Radiodifuziunea Ro- 
mână, unde este redactor la secția 
de muzică corală (din februarie 

1991 până în noiembrie 1996 — 
şef al secţiei amintite). În prezent 
— realizator de emisiuni muzicale 
şi de divertisment. Autor al emi- 
siunilor Opinii despre viaţa 
muzicală (1987-1991), Armonii 
corale (1987-1989), Melo de la 3 
la 4 (1993-2002), O melodie 
pentru fiecare (1998-2003), 
Politon stereo (1992-1995) etc. 
Abordare dezinvoltă a genurilor 
muzicale, de la cel cult la pop- 
dance şi folk. O emisiune de suc- 
ces s-a dovedit nocturna de diver- 
tisment muzical Du-mă cu tine 
la capătul lumii (1991-2001), 
redactată împreună cu regretata 
Ana-Maria Zaharescu, şi care a 
constituit, timp de un deceniu, 
programul muzical favorit al 
publicului, dornic să viseze în 
atmosfera romantică pe care cei 
doi au ştiut s-o creeze prin mij - 
locirea undelor magnetice. Du-mă 
cu tine la capătul lumii şi-a găsit 
expresia editorială într-un volum 
apărut în martie 2001 sub sem - 
nătura Anei-Maria Zaharescu şi a 
lui Mihai-Cosmin Popescu la edi - 
tura gălăţeană „Porto-Franco“. 


POPESCU Mircea 


Í 


Născut la 5 septembrie 1927 
la Bucureşti. Decedat la 11 de- 
cembrie 1995. Absolvent al Facul- 
tății de Drept. Din 1966 a lucrat 
la Radiodifuziunea Română, 
redacția emisiunilor pentru copii 
şi tineret. Din 1972 şi până la 
sfârşitul vieții a fost redactor de 
rubrică la Teatrul radiofonic. A 
scris scenarii şi piese de teatru. 

Autor de cărți pentru copii şi 
romane polițiste şi de aventuri. 
Enigma săgeții albastre (1967), 
Dosarul căprioarei aurii (1968), 
Urme pe zăpadă, Secretul Elizei 
Dornescu (1975) — sunt cărți care 
angajează cititorul în țesătura 
captivantă a logicii detectiviste. 
Scrise alert, ele dau preeminență 
acțiunii. Sfărâmătorul de stânci 
(1971) şi Chipuri de legendă 
(1975) ni-l dezvăluie pe Mircea 
Popescu drept un povestitor 
savuros. A mai semnat cărţi de 

popularizare a sportului. A/ma - 
nahul voleiului românesc (primul 
volum în 1966, al doilea în 1969) 
şi Cu fotbaliştii tricolori în jurul 
lumii (1994) — aduc mărturii de 
ordin istoric, recuperând totodată 
această mare iubire de tinereţe 
care fusese pentru autor sportul. 

În amintirea celor din Jur, 
Mircea Popescu rămâne un ad- 
mirabil coleg, de o perfectă civi- 
litate, dotat cu un umor de bună 
calitate şi o bonomie oarecum 
legendară. 


POPESCU Nicolae M. 


Preot şi professor de istorie 
ecleziastică, la Facultatea de 
Teologie din Bucureşti, Nicolae 
M. Popescu (1881-1963) a deţi- 
nut şi funcția publică de subse - 
cretar de stat la Ministerul Cul- 


telor şi Artelor (30 martie 1938- 
29 septembrie 1939). Între 1932- 
1935 a făcut parte din Consiliul 
de Administraţie al Societăţii 
Române de Radiodifuziune (scri- 
itorul Liviu Rebreanu, vicepre- 
şedinte al C.A. din acea perioadă 
îl pomeneşte în jurnalele sale cu 
apelativul cordial „popa Nae“). A 
desfăşurat la microfonul Ra- 
dioului o susținută activitate de 
conferenţiar, asupra căreia vom 
reveni după consemnarea operei 
editoriale a acestui autor prolific, 
devenit în 1924 membru al Aca- 
demiei Române. E vorba de 
Păcatul originar — teza sa de 
licenţă în teologie, publicată în 
1906 — ca şi de Viața şi activi- 
tatea  dascălului de cântări 
Macarie Ieromonahul — 1908, 
Dionisie, Mitropolitul Ungro- 
Vlahiei — 1914, Nifon II, Patri- 
arhul Constantinopolului — 1914, 
Viaţa şi faptele Domnului Con- 
stantin Brâncoveanu — 1914, 
Viaţa lui Grigore Dascălul — 
1934 ş.a. 

Conferinţele radiofonice ale 
preotului-profesor Nicolae M. 
Popescu au vizat chipurile unor 
reprezentanţi de seamă ai istoriei 
şi culturii naţionale (Antim 
Ivireanu în Universitatea Radio 
din 20 martie 1931, Constantin 

Brâncoveanu în Program de 
seară din 28 iunie 1931, 
Ucenicia de zugrav a pictorului 
N. Grigorescu în Universitatea 
Radio de vară din 21 iulie 1931, 
Comemorarea lui D. Chiriac în 
Program de seară din 26 octom- 
brie 1932, Petru Movilă în emisi- 
unea din 21 iunie 1935, Credinţa 
eroică a lui Mihai Viteazul în 
Universitatea Radio din 5 de- 
cembrie 1936, Pomenirea voie- 
vodului Șerban Cantacuzino în 
emisiunea din 8 decembrie 1938, 
Varlaam în Universitatea Radio 
din 29 octombrie 1943). 

Dimensiunea religioasă este 
esențială atât în evocările sus- 
amintite cât, mai ales, în con- 
ferinţele destinate în mod expres 
educaţiei spirituale: Chipuri de 
preoți în Universitatea Radio 
din 30 august şi 13 septembrie 
1931, Poezia religioasă în Uni - 
versitatea Radio din 8 ianuarie, 
29 ianuarie şi 19 februarie 1932, 
Sentimentul religios la Eminescu 
în Universitatea Radio din 24 
iunie 1932, Spiritul religios la 
români în Universitatea Radio 
din 7 aprilie 1933, Christos la 
gurile Dunării în Universitatea 
Radio din 16 mai 1935, Deniile 
în Program de seară din 4 
aprilie 1939 etc.). 


În ansamblul ei, contribuţia 
lui Nicolae M. Popescu la conso- 
lidarea universului spiritual al 
ascultătorilor de radio reprezintă 
o veritabilă operă (teologică şi 
publicistică în acelaşi timp) — ce 
merită a fi reconstituită. 


POPESCU Stelian 


Director al ziarului „Uni - 
versul“, Stelian Popescu (1874- 
1954) a fost una dintre figurile 
cele mai cunoscute şi mai contes- 
tate ale jurnalisticii româneşti din 
prima jumătate a secolului XX. 

Născut la 19 februarie 1874 în 
localitatea Balta Doamnei (jude - 
tul Prahova) într-o familie de 
țărani înstăriți, Stelian Popescu a 
urmat cursurile Facultăţii de 
Drept din Bucureşti. Licenţiat în 
1896, a intrat în politică, fiind 

ales de mai multe ori ca deputat 
pe listele Partidului Liberal. 
Avocat cunoscut şi magistrat 
respectat, a deținut funcția de 
ministru al justiției în cabinetul 
postbelic condus de Tache 
Ionescu (între 17 decembrie 1921 
— 19 ianuarie 1922) ca şi în 
guvernul Barbu Ştirbey — Ion I. 
C. Brătianu (între 4 iunie 1927 — 
16 noiembrie 1928). A fost 
preşedinte al Ligii Antirevi- 
zioniste Române. Este autorul 
unor lucrări cu caracter juridic 
(Ministerul public în general şi 
rolul procurorului în expertizele 
medico-legale — 1896, Rolul pro- 
curorului în expertizele medico- 
legale — 1900, Problema crimi- 
nalității în România — 1902, 
Proprietatea țărănească şi legea 
pentru consolidarea drepturilor 
de a exploata petrolul — 1907), 
dar şi al unor lucrări cu caracter 
electoral-propagandistic (Votaţi 
crucea — 1911) ori de doctrină 
socială (Problema ţărănească — 
1913). 

Stelian Popescu a făcut parte 
din Consiliul Cenzorilor de pe 
lângă Consiliul de Administraţie 
al SRR ca membru supleant 
(1934-1935) şi ca membru activ 
(15 mai 1941-24 martie 1942). 


Între conferințele rostite la 
Radio se prenumără cele intitu- 
late Despre Tache Ionescu (Pro - 
gram de seară, 25 octombrie 
1930), Despre editura ziarului 
„Universul“ — Universitatea 
Radio din 22 mai 1936 şi Pe-al 
nostru steag — difuzată în ziua de 
28 noiembrie 1937. 

Pentru activitatea sa politică 
şi jurnalistică (mult contestată în 
perioada interbelică de jurnalişti 
de stânga precum Geo Bogza, T. 
Teodorescu-Branişte etc.), Stelian 
Popescu a cunoscut după cel de-al 
doilea război mondial prigoana 
autorităților comuniste care au 
identificat în el nu doar un abuziv 
„rechin de presă“, ci şi un culpa- 
bil „aţâțător la război“. Aşa-nu - 
mitul „Tribunal al Poporului“ l-a 
condamnat pe Stelian Popescu la 
moarte, în contumacie (1945). 
Din fericire, în martie 1944 jur- 
nalistul emigrase în Elveţia, unde 
a trăit până în 1948. Stabilit ulte- 
rior în Spania, unde a şi decedat, 
Stelian Popescu avea să-şi scrie 
memoriile, bogate în informaţii 
legate de viaţa politică naţională 
din prima jumătate a secolului 
XX. Ediţia românească a amin- 
titelor memorii a apărut în anul 

1994, la patru decenii de la dis- 
pariţia autorului. 


POPESCU BREB Nicolae 


Născut la 23 septembrie 1942 
în comuna Brebu, judeţul Praho- 
va. Absolvent al Facultăţii de 
Ziaristică. Din 1975 lucrează la 
Radiodifuziunea Română, în 
redacția emisiunilor culturale. 
Realizator al emisiunilor Moşte- 
nire pentru viitor (la care au co- 
laborat prestigioase personalități: 
acad. Emil Condurachi, prof. dr. 
Răzvan Theodorescu, istoricul de 
artă Vasile Drăguţ etc.). Din 1979 
până în 1996 este realizatorul 
emisiunii Cine ştie, câştigă, fiind 
şi autorul a zeci de chestionare ce 
au stat la temelia sonoră a acestui 
spectacol radiofonic. Din toamna 
anului 1996 şi până în primăvara 


lui 1999 este realizatorul şi mo- 
deratorul emisiunii Cafenea lite- 
rar-artistică. După 1999 a fost 
redactorul unor emisiuni precum 
Invitatul special, Caietele verii, 
Starea culturii. Distins cu mai 
multe diplome de excelenţă ale 
SRR. 

Din 1990 este membru al 
Uniunii Scriitorilor din România. 
Cele două volume de versuri 
publicate: Capcana  herminei 
(Editura Eminescu, 1970) şi 
Valea Crinului negru (Editura 
Cartea Românească, 1981) fixea- 
ză imaginea unui poet remarca- 
bil, pe care discreţia excesivă şi 
anumite contexte potrivnice l-au 
împiedicat să se afirme la cotele 
valorice reale. Căci Nicolae Breb 
Popescu, poet ce a evoluat în 
afara spiritului de grup, rămâne 
un autor „de descoperit“ şi pe 
care probabil că timpul viitor îl 
va repune în drepturile ce i se 
cuvin. Versul său are o disciplină 
aparte. Într-un timp al poeziei 
conjuncturale dar şi al experi- 
mentelor underground, poemele 
sale au reprezentat tendinţa ex- 
veşmintele clasice ale rostirii po- 
etice. Rarele sale ieşiri la rampă 
dovedesc şi ele o acuzată auto- 


cenzură, determinată de convin- 
gerea că floarea poeziei este 
ocrotită de îndelungate tăceri. 
Valorificarea eficientă de către un 
editor inspirat a textelor publicate 
deja şi — presupunem — a celor 
aflate în manuscris ar putea aşeza 
în primele rânduri ale poeziei 
române de azi pe acest confrate 
în care orgoliul de a se şti poet se 
îngemănează cu modestia de a-şi 
dezvălui harul. 


POPIŞTEANU Cristian 


Născut la 25 decembrie 1932 
la Bucureşti. Decedat la 26 febru- 
arie 1999 în acelaşi oraş. Absolv- 
ent al Institutului de Relaţii Inter- 
naţionale din Bucureşti, cu spe- 
cializare în istoria diplomaţiei. 
Doctor în istorie al Universităţii 
din Bucureşti. După o încercare 


(neizbutită) de a deveni — la doar 
14 ani — reporter la Radio Bucu- 
reşti, ajunge, câțiva ani mai târz- 
iu, angajatul Radiodifuziunii 
Române (În martie 1950, Eugen 
Preda îşi regăseşte prietenul din 
adolescenţă în Radio, lucrând ca 
adjunct al şefului Controlului de 
Emisie). Ulterior, acesta a în- 
deplinit funcția de redactor-şef 
adjunct în redacția de actualități. 
Din 1957, Cristian Popişteanu 
este corespondent al Radiodifuzi- 
unii în diverse colţuri de lume. La 
apariția, în 1963, a revistei 
„Lumea“, se transferă ca şef de 
secţie la publicația condusă de 
George Ivaşcu. Continuă să cola- 
boreze intens cu instituţia din 
strada Nuferilor şi, în august 
1968 (când era deja redactor la 
„Magazin istoric“), avea să 
acopere pentru Radio desfă- 
şurarea dramaticelor evenimente 
din Cehoslovacia (provocate de 
invazia acestei ţări de către trupe 
ale Tratatului de la Varşovia). „A 
avut şansa şi neşansa de a se afla 
în centrul ciclonului, reuşind să 
se extragă teafăr, spre binele 
adevărului, tot cel istoric. Repor- 
tajul său de la Praga, în august 
1968, când a dat alarma la Bucu- 
reşti, este de neuitat“ — va scrie, 
peste ani, acad. Mihnea Gheor - 

ghiu. După 1990, devine director 
al revistei „Magazin istoric“ şi, în 
1991, preşedinte al Fundaţiei cu 
acelaşi nume. A fost consilier al 
lui Petre Roman şi Teodor Stolo- 
jan (prim-miniştri în cabinetele 
post-revoluţionare ale României) 
şi membru al Comitetului Direc- 
tor al Consiliului Euro-Atlantic 
(România). Membru al Institutu- 
lui Internațional de Presă (Viena) 
şi al Asociaţiei Internaţionale a 
Presei (Zürich). 

Personalitate carismatică şi 
extrem de energică, s-a bucurat 
de prețuirea unor personalități 
excepţionale precum Andre Mal- 
raux şi Arnold Toynbee. A pre - 
zentat publicului cititor din 
România cărți de mare succes, 
apărute sub semnătura lui Dwight 
D. Eisenhower (Cruciada în Eu- 
ropa), Joachim Fest (Stăpânii 
celui de-al III-lea Reich), Cor- 
nelius Ryan (Un pod prea înde - 
părtat), Arnold Toynbee (Oraşe 
în mişcare). A editat şi comentat 
Jurnalul politic al Marthei Bibes- 
cu şi a prefaţat Jurnalul lui Radu 
Rosetti. 

Legat printr-o eficientă ami - 
ciţie de prințul Dimitrie Sturdza, 
a tipărit volumul Familia Sturdza 
— istoria unui neam aristocratic, 


care a primit şi un premiu al 
Academiei Române. 

Între lucrările sale originale 
se numără: România şi Antanta 
balcanică (1968), Întâlniri în 
lumea filmului (1970), Fascism şi 
totalitarism în Europa (Grecia — 
1936-1941), apărută în 1980, Is- 
toria clipei (1984, ediţia a Il-a în 
1998), Politica externă a 
României (1986) şi Accente 
(1997). 

În anul 2000, Fundația cultu- 
rală „Magazin istoric“ tipărea 
volumul În memoriam Cristian 
Popişteanu — prin grija tovarăşei 
sale de viață, Adina Darian. Un 
volum ce se deschide cu aceste 
cuvinte ale lui Ştefan Augustin 
Doinaş: „Talentul, competența, 
orizontul de cultură, umorul per- 
sonal — toate aceste calități mi-au 
fost rând pe rând relevate; încât, 
până la urmă, Cristian a făcut 
oarecum parte din universul meu 
cultural“. 

Societatea Română de Ra- 
diodifuziune l-a omagiat şi ea pe 
Cristian Popişteanu în cadrul 
unei reuniuni onorată de prezenţa 
preşedintelui României. Cu acest 
prilej, SRR a instituit premiul de 
presă „Cristian Popişteanu“, în 
semn de aleasă preţuire pentru re- 

porterul de cândva al instituţiei şi 
care, după 1990, avea să con- 
tribuie alături de vechiul său pri- 
eten, Eugen Preda la constituirea 
secției de Istorie Orală a 
Radiodifuziunii Române, acest 
„muzeu sonor“ al unui veac 
frământat, ce şi-a aflat în per- 
soana lui Cristian Popişteanu un 
admirabil „istoric al clipei“. 


POPOVICI Doru 


Născut la 17 februarie 1932 la 
Reşiţa. Absolvent al Conserva- 
torului de Muzică „Ciprian Po- 
rumbescu“ din București (1955). 
Specializat în muzică de avan- 
gardă la Darmstadt (R F Germa- 
nia). Din 1955 realizează emisiu- 
ni la Radiodifuziunea Română în 
calitate de colaborator extern (din 
1968 este angajatul instituţiei) 


impunându-se drept una din per- 
sonalităţile de prim rang ale 
redacției muzicale. Compozitor 
(fost student al eminenţilor muzi- 
cieni Mihail Jora, Mihail An- 
dricu, Paul Constantinescu, 
Marțian Negrea, Theodor Rogal- 
ski, Zeno Vancea), autor de 
muzică de operă (Prometeu, 
Mariana Pineda, Nunta, Noaptea 
cea mai lungă), muzică vocal- 
simfonică (pe versuri de Lucian 
Blaga, Ion Pillat etc.), muzică 
simfonică (Codex Caioni, Simfo- 
nia Bizantină, Poeme pentru or- 
chestră, Poem bizantin), muzică 
de cameră şi lieduri (pe versuri 
de Mihai Eminescu, G. Bacovia, 
Octavian Goga, Tudor Arghezi). 
Evoluţii componistice, dinspre 
impresionismul muzical francez 
către dodecafonism, cu penetrări 
generoase în vechea muzică 
românească şi chiar în stratul 
bizantin şi psaltic. A fost răsplătit 
cu distincţii româneşti şi străine 
(Premiul Uniunii compozitorilor 
iugoslavi — 1970, Premiul Pro- 
Musica al Radiodifuziunii Un- 
gare). Comandor al Republicii 
Italiene. Muzicologul Doru Po- 
povici este la fel de activ ca şi 
compozitorul cu acest nume. Mai 
mult de 2 000 de articole sunt 
risipite în pagini de revistă. Peste 

20 de volume sunt consacrate 
muzicii corale româneşti şi în- 
ceputurilor muzicii naţionale, 
muzicii noastre contemporane şi 
unor înaintaşi celebri (Ion Vidu, 
Aca de Barbu, Dimitrie Cuclin). 
A consacrat cercetări de anver- 
gură artei trubadurilor, muzicii 
Renaşterii italiene şi celei elisa- 
bethane, cântecului flamand şi 
cântecului iberic. Mari muzicieni 
ai lumii, de la Gesualdo de 
Venosa la Frederic Chopin, de la 
Richard Wagner la Giacomo Puc- 
cini, au fost tratați monografic în 
cărțile sale. Este şi autorul a două 
romane (Cântec în extaz şi Prea 
târziu) având în fapt, ca personaj 
principal, muzica. 

Multe din textele sale au fost 
înfăţişate mai întâi ascultătorilor 
de radio. Natură vulcanică, artis- 
tul utilizează microfonul ca pe un 
instrument muzical destinat să 
vrăjească auditoriul. În faţa lui, 
Doru Popovici îşi exercită — nu 
fără o umbră de narcisism — put- 
erea de seducţie, clamându-şi 
textele cu binecunoscuta sa 
dicție. Profesor al Universităţii 
Naţionale de Muzică, Domnia Sa 
transformă alteori amintitul releu 
de comunicare într-o veritabilă 
catedră, de unde, apelând la im- 
presionante procedee retorice, 


încearcă să clarifice unele ne- 
cunoscute ale artei, cu trimiteri 
surprinzătoare la banalul cotidi- 
an. „Doru Popovici este una din 
figurile cele mai interesante ale 
muzicii româneşti“ — scria în 
1973 publicația belgiană „Cles 
pour la musique“. Se poate spune 
că, în egală măsură, este şi una 
dintre cele mai interesante figuri 
ale Radioului naţional. Un anume 
mesianism cultural îl caracteri - 
zează. Emisiunile sale au o in- 
confundabilă mistică a creaţiei 
(în speţă, a creației muzicale). 
Muzicologul şi compozitorul se 
armonizează în crearea unei ten- 
siuni a discursului radiofonic. Un 
discurs ce excelează printr-o cla - 
ritate deplină a mesajului. Poate 
că unii ascultători sunt iritaţi de 
punctele de vedere, exprimate 
tranşant de realizator, şi îi acuză 
verbozitatea. Sunt cei care nu se- 
sizează identificarea deplină a 
acestuia cu obiectul său profe- 
sional: cultura muzicală. Orgoli- 
ile creatorului eminent nu pot 
ocoli modestia moderatorului. 
Din incidenţa acestora se naşte 
acest brand unic al Radiodifu- 
ziunii numit Doru Popovici... 

POSPAI Mircea 


Născut la 9 iunie 1948 în lo- 
calitatea Cernăteşti, judeţul Dolj. 
Studii : Facultatea de Istorie-Ge- 
ografie (Craiova), Facultatea de 
Istorie-Filosofie (Cluj-Napoca). 

În 1971 este angajat la Stu- 
dioul de Radio Craiova, unde 
parcurge întregul traiect profe- 
sional. Din 1998 este director al 
studioului amintit. Realizatorul 
unor emisiuni consacrate istoriei 
locului, dar şi al unora de actu- 
alităţi şi divertisment: Matinal, 
Magazin radiofonic duminical, 
Radio-Mozaic. 

A debutat editorial cu reporta- 
je literare: Oameni între oameni 
(Editura Scrisul Românesc -— 
Craiova, 1977), Amintiri din 
Valea Luminii (Editura Scrisul 
Românesc, 1978), Cântec la 
cumpăna apelor (Editura Sport- 
Turism, 1980). Publicistică valo - 
rificând potenţialul istoric al 


zonei în Memoria Băniei (Sport- 
Turism, 1985), Locuri şi legende 
în nordul Olteniei (Sport-Turism, 
1987, ediţia a H-a la Editura 
Curierul Doljean, în 1999). Autor 
a trei romane: Reintâlnire neaş- 
teptată (Editura Scrisul Româ- 
nesc, 1986), Cariera (Scrisul 
Românesc, 1989) şi Casa din 
altă viață — mărturisind nevoia de 
a echilibra, prin ficțiune, povara 
realității investigate în sute de 
pagini de reportaj. Un volum de 
poezii (Peronul cu iluzii) trădea - 
ză — minulescian — nevoia confe- 
siunii  lirico-sentimentale în 
aceeaşi linie a eliberării sufletului 
de exerciţiul gazetăresc îndelung 
prin labirintul realităţii. 

A colaborat cu Gheorghe Ver- 
man („ierarhul“ său radiofonic) 
la redactarea volumului Radioul 
public regional, apărut în anul 
2002 în Editura Universităţii 
„Lucian Blaga“ din Sibiu. 

PREDA Eugen 


Născut la 29 septembrie 1929 
la Bacău. Absolvent al Facultăţii 
de Comerţ din cadrul Academiei 
de Studii Economice — Bucureşti 
(1959). Doctor în istorie. A lucrat 
la Radiodifuziunea Română din 
17 martie 1950. Carieră redac - 
țională la redacția de actualități 
politice (între 1953 şi 1957 a fost 
redactor-şef adjunct) şi redacţia 
emisiunilor pentru străinătate 
(1958-1965 — şef de secţie). În 
martie 1965 revine ca redactor- 
şef adjunct la redacția emisiu- 
nilor politice interne — radio. 
Între 1969-1973 este redactor-şef 
al redacţiei de actualități din 
cadrul Televiziunii Române. Se 
întoarce la Radio în calitate de 
comentator de politică externă, 
iar în decembrie 1989 este numit 
„împuternicit provizoriu pentru 
Radiodifuziune“ de către conduce - 
rea Frontului Salvării Naţionale. 


În perioada iunie 1990 — septem- 
brie 1994 a deţinut funcţia de Di- 
rector General al Radiodifuziunii 
Române, distingându-se prin 
eforturile de a imprima echidis- 
tanță acestei importante instituţii 
de presă în contextul politic infla- 
mat al epocii. Prestigiul public 
dobândit de Radio România — în 
plan intern şi extern — este indis- 
cutabil legat de viziunea demo- 
cratică a acestui lider de opinie 
care la 29 septembrie 1994 (ziua 
sa aniversară) s-a retras din acti- 
vitate pe neaşteptate, adresând 
colegilor şi ascultătorilor o scri - 
soare-manifest în care se exprima 
convingerea că „independenţa 
acestei instituţii este astăzi un 
fapt împlinit“. Noul cadru de 
funcționare a serviciului public 
de radio, „consacrat printr-o lege 
organică“, aşeza Radiodifuziunea 
Română pe un făgaş de normali- 
tate. Cu toate acestea, Eugen 
Preda nu uită să atragă atenţia 
asupra pericolului intervențiilor 
şi imixtiunilor,în afara legii“ 
care trebuiau — în opinia sa — să 
fie respinse cu fermitate de 
lucrătorii Radioului naţional, 
transformat dintr-un greoi şi obe- 
dient organism „de partid şi de 
stat“, într-o instituţie publică 
aflată sub controlul parlamentar 

şi servind exclusiv interesele 
publicului ascultător. Aceste 
„fundamente ale unui Radio liber 
şi democrat“ s-au dovedit într- 
adevăr viabile şi au putut con- 
tracara tendinţele — mai mult sau 
mai puţin declarate — de control 
politic al instituției. Scrisoarea 
amintită avea să rămână nu doar 
un „testament“ al lui Eugen 
Preda ci şi reperul esențial de 
conduită profesională şi morală 
al instituţiei pe care o condusese 
timp de aproape cinci ani, seg- 
ment temporal esenţial pentru 
Radiodifuziune. Ca director ge - 
neral, Eugen Preda s-a străduit să 
imprime o nouă vibraţie publicis- 
tică deschizând larg porțile Ra- 
dioului unui impresionant număr 
de gazetari, mulți dintre ei de- 
venind respectaţi profesionişti ai 
microfonului. Pentru mulţi dintre 
aceştia el fusese ales model de 
acțiune practică. Autor al mai 
multor cărţi, Eugen Preda debu- 
tase editorial de timpuriu, cu 
volume ce respirau aerul „revolu - 
ționar“ al epocii. Prezenţa sa la 
Conferinţa de la Bandung (In- 
donezia) a ţărilor afro-asiatice s-a 
soldat cu reportajul S-au întâlnit 
două continente (1955). Au 
urmat: Se prăbușește sistemul 
colonial (1957), Transmitem de 


la ONU (1962) şi Dialog cu trei 
continente (1965, în colaborare). 
În contextul deschiderilor poli - 
tice timide de la începutul anilor 
"60, publicistica lui Eugen Preda 
explorează zone ceva mai ample 
şi mai diversificate. O carte de- 
spre mijloacele de informare din 
Occident, Cinci coloane pe a- 
ntâia înfăţişează spectacolul 
mass-media impresionant, de- 
venit vector esenţial într-o soci- 
etate a comunicării elastice şi efi- 
ciente. O lucrare cu miză ştiin- 
țifică, Săritură de pisică (1976) 
dezvoltă teza sa de doctorat în 
ştiinţe istorice (Varianta bal- 
canică şi România, despre planul 
aliaţilor de a debarca în zonă în 
timpul celui de-al doilea război 
mondial, plan la care s-a renun - 
tat, din păcate, în ultima clipă). 
Miza petrolului în văltoarea 
războiului (1983) analizează — în 
contextul crizei energetice a mo- 
mentului — cu luciditatea unui 
Eduardo Galeano (v. Sângele 
Americii Latine) impactul „ispitei 
petrolifere“ asupra strategiilor 
politice, fapt dovedit de ulte- 
rioare evoluţii istorice (criza din 
Golf, ocuparea Irakului etc.). Îm- 
preună cu vechiul său prieten 
Corneliu Bogdan (diplomat de 
carieră, cu care participase în 


270 


1955 la Conferinţa din Insula 
Java a ţărilor afro-asiatice) a pu- 
blicat în 1986 volumul Sferele de 
influenţă care, doi ani mai târziu, 
în 1988, avea să cunoască graţie 
relațiilor transoceanice ale lui 
Corneliu Bogdan, fost ambasador 
la Washington, şi o ediţie în 
limba engleză la Columbia Uni- 
versity Press. 

După 1990 întreaga energie a 
jurnalistului Eugen Preda s-a 
concentrat asupra reorganizării 
Radiodifuziunii. În acelaşi timp, 
reporterul s-a aflat în miezul unor 
evenimente tensionate din Eu- 
ropa şi din lume. Războaiele 
civile din Iugoslavia şi din Re- 
publica Moldova (Transnistria), 
războiul din Golf şi cel din So- 
malia l-au avut martor. Eugen 
Preda a transmis operativ de la 
faţa locului reportaje care s-au 
bucurat de prețuirea ascultăto- 
rilor. Numeroasele distincţii ce i 
s-au acordat în această perioadă 
nu au putut stinge tristeţea aces- 
tui om care, în clipa în care pără- 
sea voluntar Radioul — în 1994 — 
ştia că „începe o perioadă nouă, 
un nou capitol, nu mai puţin difi- 
cil şi presărat cu capcane“. leşi- 
rea sa din viaţa publică a fost 
resimţită dureros de mulți dintre 


noi, ca şi ieşirea sa din viaţă, în 
vara anului 2000. 

Eugen Preda a scris cărți de 
istorie a politicii şi a economici 
contemporane, cărți de evaluare a 
contextelor militare postbelice. 
Ele vor rămâne probabil în aten - 
ţia specialiştilor în materie. 

Dar opera sa cea mai puter- 
nică a fost aceea de redefinire a 
Radiodifuziunii Naţionale. Şi, 
poate de aceea, el devenise încă 
din viaţă o legendă vie a publicis- 
ticii românești. 


PREDA Vasile 


Născut la 24 noiembrie 1951 
în localitatea Lunguleţu, judeţul 
Dâmboviţa. Decedat la 31 mai 
2003 la Bucureşti. Absolvent al 
Academiei Tehnice Militare. In- 
giner militar, devine din 1980 

redactor la revista „Viaţa mili- 
tară“, iar după 1990 realizator la 
emisiunea Ora armatei de la 
Radio România. Redactor-şef al 
emisiunilor militare Radio s-a 
implicat în redactarea radiopro- 
gramelor Îţi scriu carte din 
armată şi Veşti de acasă — ediţii 
speciale pentru militarii români 
aflaţi în misiune în afara grani- 
telor (Angola, Afganistan, Koso- 
vo), imprimându-le un stil cald şi 
direct, profund omenesc. Prezen- 
ţa colonelului Vasile Preda la 
conducerea redacţiei amintite a 
constituit un liant între problema- 
tica specific militară şi ascultă- 
torii, militari şi civili ai emisiu- 
nilor. Căci gazetarul de excepţie 
care a fost confratele nostru a 
ştiut să integreze amintita pro- 
blematică în dezbaterea generală 
de idei a timpului, într-un mo- 
ment în care oştirea română se 
afla angajată într-un proces de 
marcată reformă a sa. A fost 
membru al Societăţii Ziariştilor 
din România, iar în anul 2002 a 
inițiat, împreună cu colegii săi în 
uniformă, Societatea Scriitorilor 
Militari, care s-a afirmat rapid 
prin editarea unor cărți de ţinută 
artistică. 

Vasile Preda a debutat ca poet 
în paginile revistei tinerilor scri- 


itori, „Luceafărul“, în anul 1974. 
Prima sa carte a apărut la Editura 
Militară în anul 1978 sub gener- 
icul Paznic de vise. Patru ani mai 
târziu, i-a urmat volumul em- 
blematic al liricii sale Baladele 
locotenentului Sancho Panza 
(Editura Dacia, 1982). Chiar ti- 
tlul acestei cărți dă măsura non- 
conformismului autorului, mani- 
festat într-un moment de 
direcționare ideologică a poeziei 
române. Maturizarea scriitorului 
a coincis cu orientarea sa tot mai 
decisă spre teritoriul complex al 
prozei. Romanele Constelaţia de 
dincolo de ape, Gloria fără în- 
toarcere, Acest trecut a fost când- 
va viitor, Mai jos de cerul albas- 
tru şi Privind spre steaua iubirii 
confirmă vocația epică a unui 
autor care a ştiut să valorifice ex- 
periența sa de viață (în primul 
rând cea de oştean) în pagini de 
vibraţie romantică, manifestată 
chiar şi atunci când aborda prob- 
leme ale unei societăți aflată într- 
o oarecare derută. Poet al iubirii 
şi prozator al faptelor de viață 
lipsite de spectaculos, Vasile 
Preda a fost un scriitor care şi-a 
trasat în literatura română un 
drum al său, în afara modelor şi 
al experimentelor zgomotoase. 
La puţine zile după dispariţia 

prea timpurie, colegii săi din So- 
cietatea Scriitorilor Militari“ i-au 
publicat un excepțional volum de 
poeme curinzând Sonetele ima- 
ginare ale lui Vasile Voiculescu. 
Autorul refăcea aici acelaşi tra- 
seu cultural pe care-l străbătuse — 
cu câteva decenii mai înainte 
înaintaşul său de la Radio 
(V. Voiculescu) prin interceptarea 
sensurilor ascunse ale sonetelor 
shakespeareane. Amândoi poeții, 
folosind eschiva „traducerii ima- 
ginare“ dădeau în fapt expresie 
originalității celei mai adânci... 


PRICINĂ Valeriu 


Născut la 26 iulie 1947 (în 
actele de stare civilă e consem- 
nată data de 1 august 1947) în lo- 
calitatea Chiojd, jud. Buzău. Ab- 
solvent al Facultăţii de Limba şi 


Literatura Română, Universitatea 
Bucureşti, promoţia 1972. Colonel 
în rezervă. După absolvirea facul - 
tăţii a lucrat — prin repartiție gu- 
vernamentală — ca redactor (ofi- 
ter) la redacţia militară de radio şi 
tv. Autor al unor reportaje şi co- 
mentatorii ce evidențiau talentul 
său literar. Între 1990 şi 2001 a 
fost redactor şef al amintitei 
redacții. A imprimat o nouă ori- 
entare emisiunilor Pro Patria 
(TV), Ora Armatei şi Îţi scriu 
carte din armată (radio), mani- 
festate — în fața publicului — drept 
componente ale noului mesaj me- 
diatic al oştirii române, aflată 
într-un amplu proces de restruc- 
turare. Realizatorii emisiunilor 
coordonate de Valeriu Pricină au 
privit domeniul apărării drept o 
valoare strategică a „mediului 
naţional“ — la care contribuie fac- 
tori economici, sociali, politici, 
culturali — şi evident — militari. 

Debut în volum cu Al/cătuire 
de chip (Editura Eminescu, 1978), 
carte vestind un autor cultivat şi 
meditativ, atent la forma şi sub- 
stanța poemului. Impresie adân - 
cită de apariţiile ulterioare: Un 
târgoveţ pe la-nceput de veac 
(Editura Eminescu, 1981), Me - 
morial pe scut şi Varia vestis 
(Editura Militară, 1989). 

O antologie de autor, Poeme 
(Editura Holding Reporter, 1998) 
exprimă coordonatele celor două 
decenii de poezie în care Valeriu 
Pricină s-a afirmat drept un autor 
de evidentă virtuozitate. Cu 
excepția poemelor din 701 poeme 
de dragoste (volum colectiv al 
unui număr de 5 poeţi militari, 
experienţă ce relua modelul opt - 
zecist din Aer cu diamante) ver- 
surile lui Valeriu Pricină „proble- 
matizează“ o lume bine definită, 
cu izvor în Isarlâkul barbian. 

Aidoma unui nou Anton 
Pann, Valeriu Pricină îşi rezervă 
rolul de comentator liric al aces- 
tei lumi, bogată în seve (inclusiv 
lexicale), o lume în care timpul se 
scurge leneş şi fără folos, într-o 
dulce şi poetică risipire. 

O observaţie a criticului Radu 
Voinescu, autor al unui eseu cu- 
prinzător dedicat „târgoveţului de 
la-nceput de veac“ mi se pare 
binevenită pentru înţelegerea sen- 
surilor poeziei lui Valeriu Pricină: 

„Între modalitățile particulare 
ale poetului de a-şi apropia lu - 
mea, livrescul îndeplineşte un rol 
major. Pe de-o parte, barochismul 
versurilor sale este unul rafinat, 
fastuos fără excese supărătoare şi 
are certe origini în lecturile care 
au pregătit aventura poetică“... 


PRISNEA Constantin 


Născut la 2 februarie 1914 la 
Botoşani. Decedat la 14 aprilie 
1968 în Bucureşti. Studii juridice 
la Universitatea din laşi. După 23 
august 1944 a lucrat în conduce - 
rea unor instituţii culturale, ca tri- 
mis al Partidului Comunist Ro- 
mân (era membru al acestuia încă 
din 1937). 

A fost vicepreşedinte al Ra- 
diodifuziunii Române în anii '50- 
"60 lăsând amintirea unui „acti - 
vist cumsecade“, lipsit de rigidi- 
tatea altor tovarăşi de ideal. 

Este autorul mai multor volu- 
me de reportaj, inspirate din re- 
alități sociale impuse de con - 
diţiile istorice noi ale României. 
După alungarea faraonilor 
(1957) şi Însemnări din fară 
nouă (1959) se înscriu în ritualul 
„hei-rupist“ al epocii. 

Ficțiunea din Și noaptea cre- 
deau în lumină (1964) şi Cate- 

drala scufundată (1968) se 
supune şi ea aceloraşi norme ide- 
ologice. Singura sa carte care se 
salvează de la „pactul cu di- 
avolul“ este Țara vinurilor (pri- 
ma ediţie în 1961, a doua — 
„adăugită, pritocită şi limpezită“ 
— în 1964). Este declaraţia de iu- 
bire făcută unor vestite podgorii 
şi licorilor lor, cu o implicare 
afectivă sinceră. Dimensiunea 
oenologică face parte — în vi- 
ziunea autorului — din chiar spiri- 
tualitatea unui neam cu certă 
vocaţia dionisiacă. 


PROTOPOPESCU Valentin 


Născut la 4 mai 1967 la Bucu- 
reşti. Absolvent al Facultăţii de 
Filosofie — Universitatea Bucu - 
reşti (1996). Stagiu de formare la 
Ecole des Hautes Etudes en Sci- 


ences Sociales din Paris (1997). 
Doctor în filosofie. Colaborator 
al Radioului din 1996 până în 
1999 — când este angajat redactor 
(ulterior este promovat publicist 
comentator) la redacția literatură- 
arte. Pregătirea culturală solidă l-a 
recomandat pentru susținerea 
unor rubrici şi emisiuni de profil. 
Civilizaţii care au fost, Sub 
semnul filosofiei, Enciclopedia 
ştiinţelor omului — sunt câteva 
titluri. Actualitatea culturală a 
fost înfăţişată cititorilor în pro- 
grame precum Starea culturii şi 
în rubrici solicitând concizie edi- 
torială ca Revista revistelor de 
cultură (difuzată pe lungimile de 
undă ale Postului Radio România 
Actualităţi). Preocupările autoru- 
lui pentru filosofie şi discipline 
înrudite acesteia (psihanaliză, 
meta-istorie, antropologie, etno - 
psihiatrie şi proiecții ale imagi- 
narului) au dovedit aptitudinile 
sale pentru o gândire speculativă 
flexibilă, degajând o bogată in- 
formaţie. Expunerea întâlneşte 
nu o dată reflexia ironică, uneori 
persiflantă, la adresa exceselor de 
interpretare. Prezenţa sa într-o 
catedră de idei — cum se doreşte a 
fi Radioul naţional — se dove - 
deşte dorită şi oportună. 

Valentin Protopopescu a 
debutat editorial în anul 2001 cu 
volumul Dincolo de seninătate. 
Eseuri de psihanaliză aplicată 
(Editura Trei) — care ni l-a 
dezvăluit drept un comentator pe 
orizontală al unei ştiinţe care, în 
doar o sută de ani de la apariţie, a 
izbutit să angajeze un interes 
colosal din partea specialiştilor, 
dar şi a publicului. Psihanaliza 
este la ora de față nu numai o 
ştiinţă, ci şi un corolar al civi- 
lizaţiei umane aflată într-un mo- 
ment de răscruce a evoluţiei sale. 
Episoade paroxistice ale stărilor 
sociale sunt adeseori comentate 
în cheie psihanalitică — la fel ca şi 
dilatarea personalităţii individu- 
lui. Valentin Protopopescu înfăţi- 
şează în cartea sa itinerariul con- 
vulsiv al psihanalizei, marcat de 
personalități nu o dată contradic- 
torii dar care au contribuit decisiv 
la lărgirea cunoaşterii umane. 

A înlesnit astfel cunoaşterea 
în România — după 1990 — a unor 
importanţi autori, colaborând la 
traducerea eruditului Dicţionar al 
psihanalizei de Elisabeth Roudi- 
nesco şi Michel Plon, a eseului 
despre Freud al lui Paul Ricoeur 
(Despre interpretare) — lucrări 
esențiale şi ignorate până acum 
de publicul nostru cititor. Valen- 


tin Protopopescu a mai tradus 
cărți de Jean Cocteau (Jurnalul 
unui necunoscut), Eric Weil (Ese- 
uri despre natură, istorie şi 
politică) şi alţi autori, cei mai 
mulți din zona amintită a psihana- 
lizei, a criticii ideilor (Daniel 
Lindenberg: Chemarea la ordine 
— anchetă asupra noilor reacţio - 
nari, Ed. Compania, 2003; Bernard- 
Henri Levy: Reflecţii asupra răz- 
boiului, răului şi sfârşitul isto- 
riei, precedate de blestemaţii răz- 
boiului Ed. Trei, 2004) sau a psi- 
hologiei practice (Dr. Gerard 
Leleu: Cum să fim fericiţi în 
cuplu — intimitate, senzualitate şi 
sexualitate, Ed. Trei, 2003), con- 
tribuind la îmbogățirea cunoaş - 
terii unor zone care până nu de- 
mult puteau fi cartografiate în 
cazul publicului cititor român cu 
sintagma „hic sunt leones“. 
Cioran în oglindă. Încercări 
de psihanaliză (Editura Trei, 
2003) coroborează elemente bi- 
ografice ale marelui filosof 
francez de origine română (Emil 
Cioran este subiectul tezei de 
doctorat a lui V. P.) cu aspecte 
esenţiale ale operei sale, con- 
tribuind la clarificarea unor 
„variabile“ ce au suscitat în ul- 
timii ani lucrări polemice la 
adresa cărturarului ce a încercat 

să răstoarne universul având ca 
punct de sprijin esențial para- 
doxul. Situarea acestuia pe cana- 
peaua psihanalistului („le divan“) 
conduce într-un fel la „schim- 
barea la față“ a gânditorului su- 
pus până acum unor interpretări 
ce şi-au asociat fie ataşamentul 
până la cotele mitizării, fie con- 
testarea violent partizană. Valen - 
tin Protopopescu ne introduce în 
analiza „cazului Cioran“ prin in- 
vestigarea complexului oedipian 
al copilăriei şi adolescenţei au- 
torului. Totul — în ideea înţele- 
gerii acelui „Weltanschauung fu- 
nerar“ ce a alimentat mai toate 
scrisorile filosofului franco- 
român ce nu şi-a ascuns aspi- 
rațiile demiurgice, de reordonare 
a moralei şi a existenței umane. 

Un recent volum de „pole - 
mici, lecturi, însemnări“ intitulat 
balcanic şi cantemirist Ciorba de 
burtă sau gâlceava românului cu 
sine însuşi (Editura Curtea 
Veche, 2004) validează mobili- 
tatea polemică a autorului. 


PRUTEANU Florin 


Născut la 23 martie 1959 la 
Cluj-Napoca. Absolvent al Insti- 
tutului Politehnic din localitate. 
Debutează în anul 1994 ca redac- 
tor, prezentator şi editor de actu- 
alități la Studioul de Radio Cluj. 
Se afirmă totodată ca reporter şi 
crainic sportiv. Publică în Primă- 
veri hertziene (culegere marcând 
aniversarea de 45 de ani a Stu- 
dioului amintit) „reportajele sen- 
timentale“ care-i definesc spiritul 
duios şi pătrunzător totodată. O 
dimensiune a personalităţii sale o 
reprezintă umorul cultivat cu de - 
licateţe, afirmat în emisiuni de di- 
vertisment, dar şi în volumul 
Generaţia Pro-Samovar (Editura 
Napoca Star, 1997), ce se reven- 
dică nu numai prin titlu de la lit- 
eratura  umoriştilor sovietici 
(Zoşcenko, Romanov, Kolţov) 
cuprinşi cândva în Balada samo - 

varului — antologie de texte 
denunţând inerţiile unui sistem 
pe care l-am cunoscut prea bine, 
din păcate, şi noi românii. Textele 
sale au apărut şi în excelenta an- 
tologie de proză umoristică 
Umorul Reformei, reforma 
umorului pe care colegul său de 
la Radio Cluj, reputatul scriitor 
Cornel Udrea a coordonat-o, 
alcătuit-o şi îngrijit-o în anul 
2002 la Editura Hiparion din 
Cluj-Napoca. 


PSATTA Dem. 


Născut la 13 martie 1895 la 
Hârşova, judeţul Constanţa. Anul 
dispariției fizice — necunoscut. A 
fost elevul lui Constantin Nottara 
la Conservatorul de Artă Drama- 
tică din Bucureşti. Actor profe- 
sionist, a jucat pe scenele Teatru- 


lui Naţional din Bucureşti şi pe 
cele ale teatrelor din Cluj şi 
Craiova. Pe scena clujeană i s-a 
reprezentat în stagiunea 1919- 
1920 piesa de teatru Crima. În 
1938 a tipărit volumul de nuvele 
Carga. 

Dem Psatta a lucrat mulți ani 
în cadrul serviciului de Programe 
al Societății Române de Radiodi- 
fuziune (angajarea s-a produs în 
1933). A colaborat — ca autor — la 
emisiunile teatrului radiofonic cu 
piesele Profesorul (14 aprilie 
1935), Vârful cu dor (piesă ra- 
diofonică în patru tablouri, după 
legenda omonimă a reginei-poete 
Carmen Sylva; premiera a avut 
loc la 5 aprilie 1936), şi a semnat 
nenumărate scenarii radiofonice, 
precumpănitor pe teme ostăşeşti- 
patriotice: La Mărăşeşti (6 noiem- 
brie 1939), Pentru țară (17 au- 
gust 1941), Curcanii (evocare a 
Războiului de Independență după 
piesa lui Grigore Ventura, difu- 
zată în 23 noiembrie 1941) etc. A 
fost de altfel un constant colabo- 
rator al programelor pentru tinerii 
ascultători cu scenarii precum: 
Adevăratul străjer (10 decembrie 
1938), Cercetaşul erou (25 noiem - 
brie 1939), Stejarul din Borzești 
(9 iunie 1941), susținând rubrica 

Jurnal premilitar, încurajând, în 
timpul războiului, oştirea română 
cu versuri declamate patetic. 
Reportajul radiofonic O seară 
de vară la Brăila (difuzat în Ora 


răniților la 12 septembrie 1941) 
a fost adaptat doi ani mai târziu 
ca „fantezie muzicală“, fiind 
transmis de data aceasta în pro- 
gramul Muncă şi lumină. 


[| . 
ISN] 


RALEA Catinca 


Născută la 5 septembrie 1929. 
Decedată la 19 ianuarie 1981. 
Fiică a profesorului universitar 
Mihai Ralea, estetician şi om 
politic binecunoscut şi nepoată — 
pe linie maternă — a criticului de 
film D. I. Suchianu. Absolventă a 
Facultății de limbi romanice şi 
clasice, secția limba şi literatura 
franceză — Universitatea Bucu- 
reşti. Angajată inițial crainică la 
Radiodifuziunea Română, devine 
în anul 1968 şefa serviciului en- 
glez de la REPS (actualmente 
Radio România Internaţional), 
funcţie deținută până la timpuria 
sa dispariție. Formată în atmos- 
fera culturală a familiei, (vorbind 
cu strălucire limbile germană, 


franceză şi engleză), Catinca 
Ralea a fost un eminent om de 
radio, care şi-a dăruit cei mai 
frumoşi ani din viaţă acestei in- 
stituţii în care existenţele profe- 
sioniştilor se încheie nu o dată 
brusc, precum în cazul ei. 
Necruţătoare cu obtuzitatea, cu 
prostia şi suficiența, era de o 
mare generozitate cu toți cei în 
care identifica, de la primul con- 
tact verbal, inteligenţa şi profe- 
sionalismul. Nu s-a cruțat nici o 
clipă, aducând lumină în sufletele 
celor pe care-i slujea cu ideile ei 
îndrăzneţe, cu vocea ei pregnantă 
şi cu admirabila ei cultură. Inter- 
viurile sale de la radio şi televi- 
ziune cu William Saroyan, Yehudi 
Menuhin, Henry Moore, Paul 
Scofield şi alţi interlocutori de 
calibru rămân modele ale genu- 
lui. Remarcabilă este şi activi- 
tatea sa de traducător din literatu- 
ra anglo-americană. Romanele 
Moara de pe Floss de George 
Eliot şi Tess D'Urberville de 
Thomas Hardy şi-au găsit ad- 
mirabile echivalări prin harul 
Catincăi Ralea. La fel, două cărți 

ale prolificului şi atât de popu- 
larului D. H. Lawrence: Parfum 
de crizanteme şi Taina calului de 
lemn. Traducătoarea s-a apropiat 
(şi ne-a apropiat) de fanteziile lui 
J. R. Tolkien, autorul minunatelor 
povestiri cu gnomi (Poveste des- 
pre un hobbit), dar şi de universul 
adolescentin al lui John David 
Salinger (De veghe în lanul de 
secară). Din păcate, proiectul 
transpunerii în limba română a 
Cvartetului din Alexandria de 
Lawrence Durrell s-a oprit la 
jumătatea drumului, din cauza 
dispariţiei traducătoarei. Primele 
două cărți ale Cvartetului (Jus- 
tine şi Balthasar) au apărut în 
anul 1983 la Editura Cartea 
Românească, iar truda Catincăi 
avea să fie urmată de aceea a unei 
alte strălucite traducătoare, 
Antoaneta  Ralian. „„Datorăm 
transpunerea în româneşte a 
primelor două volume ale 
Cvartetului din Alexandria unuia 
dintre cei mai autentici intelectu- 
ali pe care i-a avut cultura noastră 
în ultimele decenii“. Astfel oma- 
gia profesorul universitar Dan 
Grigorescu eminenta transpunere 
a Catincăi Ralea, neuitând să 
adauge că „stilul lui Durrell şi-a 
aflat un desăvârşit corespondent 
în limba română“. Adevărul este 


că traducerile Catincăi Ralea au 
izbutit să se ridice de fiecare dată 
la înălțimea originalului, făcând 
să se vorbească despre traducător 
nu ca despre o unitate subalternă 
autorului ci ca despre un egal al 
acestuia... 


RALEA Mihai 


I 


Născut la 21 mai 1896 la 
Bucureşti. Decedat la 17 august 
1964 la Berlin. Studii de drept, 
litere şi filosofie la Universitățile 
din Bucureşti şi Iaşi. Doctor în 
drept şi doctor în filosofie cu teze 
susținute la Paris. Carieră univer- 
sitară la Iaşi (sub mentoratul lui I. 
Petrovici) între 1924-1939 şi la 
Bucureşt (după 1939 până la 
moarte). Sociolog de calibru 
(tezele sale de doctorat vizau 
concepţia progresului la Proud- 
hon şi ideea de revoluţie în doc- 

trinele socialiste), critic literar 
(co-director la „Viaţa româ - 
nească” între 1933 şi 1946) şi es- 
tetician (autor al volumelor Inter- 
pretări — 1927, Comentarii şi 
sugestii — 1928, Valori — 1935, 
Înțelesuri — 1942), Mihai Ralea 
s-a ilustrat şi ca abil om politic, 
asimilat de mai multe regimuri 
autoritare româneşti. Versatili- 
tatea sa în domeniu a fost comen- 
tată abundent de colegii săi de 
generaţie, mulţi dintre aceştia de- 
venind victime ale guvernelor în 
care Ralea a jucat un anume rol 
influent. Ca antropolog, preocu- 
pat de Definiția omului (1928) 
sau de Explicarea omului (1946) 
a jucat rolul unui moralist sub- 
stanțial dar mereu deschis con- 
juncturilor istorice. După război 
a deținut importante funcţii în 
diplomaţie (ambasador al Româ- 
niei în SUA) ori în aparatul de 
stat (deputat şi vicepreşedinte al 
Prezidiului Marii Adunări Naţio- 
nale, vicepreşedinte al Consiliu- 
lui de Stat), ca reprezentant al 
României în diverse organisme 
internaționale, ori ca titular al 
catedrei de psihologie de la Uni- 
versitatea din Bucureşti. Mihai 
Ralea şi-a dus întotdeauna la bun 
sfârşit sarcinile profesionale, în 
pofida crispărilor ideologice ale 


epocii. Câteva lucrări cu pro- 
nunţat conţinut propagandistic 
(Caracterul anticomunist şi anti- 
științific al psihologiei americane 
— 1954, În Extremul Occident — 
1955, Cele două Franţe -1956), 
indică tributul plătit de acest in- 
telectual eminent militantismului 
arțăgos dezvoltat în răsăritul 
Europei la incidența cu așa-zisul 
„război rece“. Un semnificativ 
impact la lectură continuă să aibă 
şi astăzi literatura de călătorie a 
autorului, chiar minată — după 
cum spuneam — pe alocuri de re- 
sentimente ideologice postbelice. 

Mihai(l) Ralea a făcut parte 
din Consiliul de Administraţie al 
Radiodifuziunii în anul 1933 (sub 
preşedinţia generalului N. M. 
Condiescu şi vicepreşedinția lui 
Liviu Rebreanu). Eminentă ră - 
mâne însă îndelungata sa colabo- 
rare la programele Radioului, 
încă din 1929-1930 când este 
prezent la microfon cu note de 
călătorie despre Spania şi cu suita 
de „aspecte din psihologia popoa- 
relor“. A prezentat publicului larg 
filosofia socratică (Universitatea 
Radio — 30 octombrie 1931) şi 
platoniciană (Universitatea Ra- 
dio — 20 noiembrie 1931), gândi- 
rea lui Descartes (Universitatea 
Radio — 5 februarie 1932), Spinoza 


282 


(Universitatea Radio — 26 fe- 
bruarie 1932), J. J. Rousseau 
(Universitatea Radio — 18 mar- 
tie 1932), Im. Kant (Universi- 
tatea Radio — 22 aprilie 1932), 
G. W. Fr. Hegel (Universitatea 
Radio — 13 mai 1932), Arthur 
Schopenhauer (Universitatea 
Radio — 3 iunie 1932). N-au lip- 
sit din preocupările sale nici filo- 
sofii contemporani lui (Bergson, 
Guyau) şi a adus contribuţii ori- 
ginale la identificarea „deca- 
denţei individuale“ (Universi- 
tatea Radio din 2 martie 1934) şi 
a „decăderii formelor“ (Univer- 
sitatea Radio — 1 iunie 1934). Ca 
unul din principalii teoreticieni ai 
„specificului naţional“, a confe - 
rențiat despre Civilizație şi spirit 
autohton (Universitatea Radio, 
30 noiembrie 1934). A vorbit 
despre criza culturii (Universi- 
tatea Radio — 29 decembrie 
1934, Universitatea Radio — 
13 iunie 1935) şi a atras atenția 
asupra necesităţii promovării tine- 
retului (Universitatea Radio, 
7 septembrie 1935), neuitând să 
comuteze „problema genera - 
țiilor“ (Universitatea Radio — 
30 ianuarie 1937). 

În perioada Frontului Renaş - 
terii Naţionale (1938-1940), ca 
responsabil al „resortului muncii“, 


consacră acestui tip esenţial al 
activităţii umane mai multe 
eseuri (inclusiv în faimoasa zi de 
1 mai 1939 sprijinind tezele 
carliste în domeniu (Cultul 
muncii în Străjerie — 7 iunie 
1938, Munca în Restauraţie — 6 
iunie 1940) şi acreditând cu au- 
toritatea sa intelectuală „gnozele“ 
dictaturii instituite de regele 
Carol al II-lea. 

O culegere a contribuţiilor ra- 
diofonice ale lui Mihai Ralea a 
apărut în 2004 la Editura „Casa 
Radio“ (colecţia „Ediţii sonore“) 
în îngrijirea tânărului estetician 
Valentin Protopopescu, autor al 
unui binevenit studiu însoțitor. 

Recuperat de către comunişti 
— după cel de-al doilea război 
mondial — ca „tovarăş de drum“ 
(în timpul războiului M. Ralea 
suportase, ca mulți alții, o in- 
ternare la Târgu-Jiu), polivalentul 
autor avea să-şi continue demer- 
surile în orbita noii puteri. Co- 
mentând una din contribuţiile lui 
Mihai(l) Ralea, la definirea 
„crizei culturii“ de la microfonul 
Radioului, dr. Eugen Denize con- 
semnează (în Istoria SRR vol. I, 
partea I, pag. 248) următorul as- 
pect: „Criza culturii este evidentă 
pentru Ralea datorită tranziției de 

la un tip de valori la altul. Însăşi 
definirea culturii este foarte vari- 
ată şi a devenit nesigură. Pentru 
rasişti, ea este un apanaj al rasei. 
Pentru pragmatişti ea se con- 
fundă cu tehnica, la marxişti — cu 
starea materială, iar la alţii cu 
victoria spiritului asupra ma- 
teriei“. 

Din nefericire, în cazul gândi- 
torului român, istoria ultimelor 
sale decenii de viaţă a decis să fie 
invers, favorizând victoria ma- 
teriei asupra spiritului... 

Dincolo însă de tribulaţiunile 
sale politice, Ralea rămâne unul 
din cei mai reprezentativi intelec- 
tuali români ai primei jumătăți a 
secolului XX, opera sa mărtu- 
risind calități necăzute încă în 
desuetudine. 

A fost părintele eminentei 
noastre colege Catinca Ralea 
(1929-1981),  moştenitoare a 
harului intelectual nepereche al 
genitorilor săi, har pe care ea a 
ştiut să-l acceseze necesităților 
specifice radioului românesc. 


RAȚIU Aurel 


Născut la 1 aprilie 1950 în lo- 
calitatea Sărmăşel, judeţul Mureş. 
Absolvent al Facultăţii de Edu- 
cație Fizică din Târgu-Mureş. 
Din 1990 lucrează la studioul te- 
ritorial de radio de aici. Redactor 
al Magazinului sportiv şi al ra- 
dioprogramului Actualităţi, mu - 
zică, sport (informaţii utile pen- 
tru petrecerea timpului la sfârşit 
de săptămână cu sprijinul di- 
verselor agenţii şi locaţii turistice 
transilvănene şi îndemn entuziast 
la mişcare). 

Este autorul unei lucrări des- 
pre Sportul mureşean de-a lungul 
anilor apărută în două ediţii 
(1997 şi 1999) — mărturie a tra- 
diţiilor locale în domeniul miş- 
cării sportive, cu accent pe ele- 
mentele de relevanţă naţională. 

RĂDUCANU Emil 


Născut la 2 septembrie 1949 
la Iaşi. Absolvent — în 1974 — al 
Facultăţii de Construcţii din 
oraşul natal. Din 1993 lucrează la 
Studioul de Radio Iaşi (unde co- 
laborase încă din 1984) ca redac- 
tor muzical. Realizator al emisiu- 
nilor Galaxia Rock, Panoramic 
Pop, Estival Pop-Rock, Radio - 
sfera, Melody Club (în colabo- 
rare cu Mircea Verusi). Este un 
propagator entuziast al valorilor 
muzicii pop-rock, autohtone şi 
străine. 

Volumele Vârstele Rock-ului 
(1-2, Editura Bolta Rece, Iaşi, 
1996) mărturisesc acest entuzi- 
asm al autorului pentru un 
fenomen muzical de mare audi- 
ență, mai cu seamă în rândurile 
tineretului, fenomen la a cărui 
dezvoltare radioul şi-a adus con- 
tribuţia sa esenţială. 


RÂPEANU Valeriu 


Născut la 28 septembrie 1931 
în localitatea Ploieştiori, jud. Pra- 
hova. Absolvent al Facultăţii de 
Filologie, Universitatea Bucu- 
reşti, promoţia 1954. Doctor în 
filologie. Între aprilie 1970 şi au- 
gust 1972 a deţinut funcția de 
vicepreşedinte al Radiodifuziunii 
Române, responsabil cu pro- 
gramele culturale şi cu formaţiile 
muzicale ale instituţiei. Colabo- 
rarea cu Radioul era însă mult 
mai veche. Din 1953 (fiind încă 
student), Valeriu Râpeanu a reali - 
zat un număr impresionant de evo - 
cări ale unor personalităţi româ - 
neşti şi străine, dar şi interviuri 
(cu Şerban Cioculescu, Pascal 
Bentoiu, Serge Baudo, Claude 
Spaak etc.), cronici literare şi 
dramatice, note de drum din di- 
verse colţuri de lume, apărute ul- 
terior şi în volume. A prezentat, 
de asemenea, concerte simfonice 

şi a îmbogăţit repertoriul teatrului 
radiofonic prin introducerea unor 
piese româneşti, unele înfăţişate 
publicului pentru prima oară 
după 1944. Această amplă des - 
chidere a Domniei Sale către 
fenomenul cultural naţional şi in- 
ternaţional într-o perioadă is- 
torică de declanşare a „mini- 
revoluţiei culturale“ avea să con- 
ducă la înlăturarea sa din echipa 
de conducere a RTVR. La ple- 
nara Comitetului Municipal 
Bucureşti al PCR, desfăşurată în 
septembrie 1971 la Sala Radio, 
Nicolae Ceauşescu l-a criticat 
public pe Valeriu Râpeanu pentru 
„estetism“, pregătind debarcarea 
acestuia. Din fericire, numirea sa 
la conducerea Editurii Eminescu 
s-a dovedit fastă pentru cititorii 
români. Valeriu Râpeanu - a 
cărui vocaţie de istoric literar era 
de mult timp confirmată — s-a im- 
plicat şi în editarea unor impor- 
tanți autori, unii dintre aceştia 
aflându-se timp îndelungat sub 
embargoul oficialităţii. Amintim 
„Biblioteca de filosofie a culturii 
române“, în care au văzut lumina 
tiparului cărţi „damnate“ precum 
Tradiția istorică despre înte- 
meierea statelor româneşti de 
Gheorghe I. Brătianu, Civilizaţia 
românească şi civilizația bal- 


canică de Victor Papacostea, Re- 
cesivitatea ca structură a lumii 
de Mircea Florian, Filosofia 
Renaşterii de P. P. Negulescu, 
Kalokagathon de Petru Comar- 
nescu. Cărţi esenţiale, cărora li s-au 
adăugat multe altele, aflate mult 
timp sub ghilotina ideologică... 
Valeriu Râpeanu face parte 
dintr-o generație greu încercată 
de amintita „ghilotină“. O gene- 
raţie care a încercat să impună în- 
turnarea culturii române (decre- 
tată între timp drept „socialistă“) 
la tradițiile sale puternice. Pri- 
mele cărţi ale autorului au fost 
închinate unor scriitori care nu 
ridicau probleme speciale de re- 
ceptare în noul context politic: 
G. M. Zamfirescu şi Al. Vlahuţă. 
Monografiile (din 1958, respec- 
tiv 1966) consacrate acestora au 
fost urmate — tot mai decis — de 
un demers recuperator al valo- 
rilor „dificile“. Cazul lui Nicolae 
Iorga este în acest sens semni- 
ficativ. Simpla citare a unor titluri 
din bogata bibliografie a lui Va- 
leriu Râpeanu denotă dimensi- 
unea demersului amintit: Noi şi 
cei dinaintea noastră (Editura 
pentru literatură, 1966), Pe dru- 
murile tradiției (Editura Dacia, 
1973), Interpretări şi înţelesuri 
(Editura Junimea, 1975), Memo- 


286 


ria şi fețele timpului (Editura 
Cartea Românească, 1983), Scri- 
itori dintre cele două războaie 
(Editura Cartea Românească, 
1986). Acestora li se alătură cele 
trei volume din Cultură şi istorie 
(1979-1989), mărturisind impli- 
carea autorului în rezolvarea unor 
ecuaţii esenţiale ale României 
moderne prin invocarea operei 
unor N. Iorga, Gh. I. Brătianu, I. 
G. Duca. După 1990, eforturile 
sale de reaşezare la locul cuvenit 
a valorilor a continuat. Viaţa şi 
opera lui Nicolae Iorga constituie 
un exemplu de cercetare de- 
votată. Monografia Jorga apărută 
în 1994 la Editura Demiurg, 
porneşte de la adevărul că „per- 
sonalitatea lui N. Iorga nu are 
înaintaşi şi nici urmaşi în istoria 
culturii româneşti“. Drept care, 
criticul a retipărit la Editura „Casa 
Radio“, Sfaturi pe întunerec în 
ediție integrală, îmbogăţind deci 
patrimoniul de conferinţe radio- 
fonice cuprinse în cele două vo - 
lume apărute sub acest titlu în 
1986 la Editura Minerva, col. 
„Biblioteca pentru toţi“, şi a 
repus în circulație două volume 
din textele consacrate savantului 
român, în tragica-i postumitate 
(N. Iorga. 1940-1947, Editura 
Gramar 2001-2002). Raporturile 


contradictorii dintre marele is- 
toric şi doi dintre contemporanii 
săi de marcă au fost relevate în 
vol. N. Iorga — M. Eliade — Nae 
Ionescu (Editura Arta Grafică, 
1993, retipărit la Editura Lider în 
1999). 

A semnat şi contribuţii docu- 
mentare, reconstituiri şi inter- 
pretări binevenite asupra vieţii şi 
operei lui George Enescu. Volu- 
mul Enescu tipărit la Editura 
Fundaţiei Pro în 1998, care avea 
să fie retipărit în 2003 la aceeaşi 
casă editorială, surprinde perso- 
nalitatea unică a marelui com- 
pozitor şi interpret ce „reprezintă 
o sinteză între idealul clasic şi cel 
romantic al unui artist care a trăit 
sufleteşte şi a sublimat dramele 
secolului (...) nu în mod direct, 
nu în mod nemijlocit, ci în lumi 
îndepărtate care nu aveau struc- 
turi istorice, sociale şi politice“. 

De altfel, Nicolae Iorga şi 
George Enescu, personalităţi atât 
de puternice şi de felurite, par a fi 
obsesiile culturale de anvergură 
ale lui Valeriu Râpeanu, cărtu- 
rarul care s-a implicat de-a lungul 
anilor în editarea unor autori atât 
de consistenţi ca număr încât pot 
forma ei înşişi o bibliotecă 
românească, de la Titu Maiorescu 
la Şerban Cioculescu, de la 

Mateiu Caragiale la Hortensia 
Papadat-Bengescu, de la Felix 
Aderca la Radu Tudoran, pentru a 
aminti aici doar câţiva din zecile 
de autori cărora Valeriu Râpeanu 
le-a consacrat studii introductive 
şi prefețe la cărți de a căror 
apariție s-a îngrijit. A făcut-o cu 
implicarea sufletească proprie 
grădinarului în cultivarea 
plantelor cele mai delicate, 
menite să întruchipeze „corola de 
minuni a lumii“. 


REBREANU Liviu 


Născut la 27 noiembrie 1885 
în localitatea Târlişiua, județul 
Bistrița-Năsăud. Decedat la 1 sep- 
tembrie 1944 în localitatea Valea 
Mare, județul Argeş. Studii mili- 
tare în instituții de profil din 
Sopron (1900-1903) şi Budapesta 


(1903-1906). La 15 octombrie 
1909 se stabileşte la Bucureşti 
unde cunoaşte o carieră literară 
impresionantă. Cronicar teatral la 
„Rampa“ şi reporter la „Adevă- 
rul“. După primul război mondial 
colaborează la „Sburătorul“ lui 
E. Lovinescu şi editează revistele 
„Mişcarea literară“ (1924-1925), 
„România literară“ (1932-1934) 
pentru ca, în timpul celui de-al 
doilea război mondial să devină 
directorul cotidianului „Viaţa“. 

S-a afirmat drept unul dintre 
liderii Societății Scriitorilor 
Români (secretar al SRR din 
1914, vicepreşedinte din 1923 şi 
preşedinte din 1925). A fost, în 
două rânduri, director al Teatrului 
Național (1928-1930 şi 1940- 
1944). 

A fost unul dintre primii 
susținători cu autoritate ai Ra- 
diodifuziunii Naționale de la al 
cărei microfon a conferențiat încă 
din 1929 despre Eflorescența ro- 
manului romånesc (7 aprilie). A 
fost prezent cu lecturi din opera 
sa (4 septembrie 1929, 24 decem- 
brie 1931, 16 noiembrie 1932, 3 
ianuarie 1933) şi cu mărturii de 
atelier literar (Cum se scrie un 
roman — 18 martie 1930, Ce este 
romanul? — 6 februarie 1932). A 

înfățişat publicului personalitatea 
artistică impresionantă a lui Jo- 
hann Wolfgang Goethe (Goethe 
romancier — în Universitatea 
Radio din 22 martie 1932) şi l-a 
evocat pe strălucitul său con- 
judeţean, autor al vol. Balade şi 
idile (Coşbuc în copilăria mea — 
emisiunea din 24 ianuarie 1933). 

În 1932 devine membru în 
Consiliul de Administraţie al 
SRR condus de Alexandru 
Mavrodi (alături de profesorul 
Dragomir Hurmuzescu, de diplo- 
matul Eugen Filotti, de scriitorul 
Corneliu Moldovanu, de econo- 
mistul Victor Slăvescu ş.a.). Între 
1933-1936 este vicepreşedinte al 
amintitului Consiliu în cele 4 
mandate prezidate de generalul- 
adjutant regal N. M. Condiescu. 
În momentul venirii sale la Radio 
scriitorul era aureolat de gloria 
literară adusă de cărţile sale — în- 
cepând cu volumele de schițe şi 
nuvele Frământări (1912), 
Golanii (1916), Mărturisire 
(1916), Răfuiala (1919) şi con- 
tinuând cu marile sale romane: 
Ion (1920), Pădurea spânzu- 
raților (1922), Răscoala (1932). 
Consacrat încă de la primul său 
roman ca „poet epic al omului 
teluric“ aducând în faţa cititoru- 


lui eroi a căror structură „este 
epopeică, adică întemeiată pe 
momente din eternul calendar 
uman“ (G. Călinescu), Liviu Re- 
breanu a fost una dintre cele mai 
influente personalități artistice 
ale epocii. Creditarea de către el a 
Radioului ca importantă instituţie 
culturală a ţării a contat enorm în 
impunerea statutului de stimă al 
SRR. 

Jurnalul scriitorului abundă în 
referiri la adresa activităţii sale în 
cuprinsul Societăţii Române de 
Radio ori la cea desfăşurată de 
alți membri ai familiei (fiica sa, 
Puia Rebreanu, şi ginerele său 
Radu Vasilescu, crainici ai Ra- 
dioului). La fel şi corespondenţa 
scriitorului. Într-o scrisoare din 
13 iunie 1934 adresată soţiei sale, 
actrița Fanny L. Rebreanu, oferă 
detalii despre călătoria efectuată 
la Londra la Congresul Marconi, 
în compania lui Corneliu 
Moldovanu, membru în Comite- 
tul de direcţie şi a lui Mircea 
Georgescu, inginer-şef al Soci- 
cetăţii de Radio. Cu acest prilej, 
Rebreanu ia act de existenţa unui 
„nou şi mult perfecţionat sistem 
de înregistrare de discuri de 
gramofon“. Într-o filă de jurnal 
din 1935 scriitorul mărturiseşte 

că „la Radio mă silesc să orga- 
nizez programe atât ca formă, cât 
şi ca cuprins. Sunt şi lucruri mari, 
dar mai ales mărunțişuri care 
răpesc timp, pentru că nu există 
organ de execuţie într-adevăr 
conştiincios. La Teatrul Naţional 
mai cu seamă cu lectura pieselor 
ne pierdem timpul şi nu putem 
descoperi nimic remarcabil“. 

Este limpede că, deşi vice- 
preşedinte al Radioului şi mem- 
bru al Comitetului de lectură de 
la Teatrul Naţional, Rebreanu nu 
era preocupat de deținerea unor 
funcții menite să-i aducă sub- 
stanțiale venituri (deşi aspectul în 
cauză îl preocupa, evident), ci să 
contribuie efectiv la ameliorarea 
programelor radiofonice. Radioul 
devenise pentru marele scriitor şi 
a doua familie, mai ales după ce, 
în 1934, fiica sa Puia-Florica Re- 
breanu fusese angajată prin con- 
curs crainică (într-o felicitare din 
25 aprilie 1937 Rebreanu o so- 
cotea „cea mai drăgălaşă speak- 
eriță“) şi după ce — părăsind 
cadrele active ale armatei române 
— ginerele său Radu Vasilescu 
avea să se impună drept unul din 
primii noştri crainici sportivi. 

De aceea, înlocuirea sa din 
conducerea Radioului avea să-i 


producă o mare mâhnire. În 
notația de jurnal datată luni, 25 
ianuarie (1937) scrie despre 
„bomba de la Radio“ când, „toată 
agitația de două săptămâni s-a 
încheiat azi, fulgerător cu un de- 
cret regal prin care se numesc alţi 
membri în consiliul de adminis- 
traţie de la Radio din partea gu- 
vernului: Condiescu şi popa Nae 
(e vorba de preotul Nicolae M. 
Popescu, n.n.) dintre cei vechi şi 
alți trei noi, Amza, ing. Ciolac şi 
un magistrat pensionar de la 
Giurgiu. Ceea ce înseamnă că am 
fost înlocuiţi eu, Ciugureanu, 
Cazaban, Geles“. A doua zi, 
marți, 26 ianuarie 1937, Liviu 
Rebreanu consemnează adevă- 
rata dimensiune a acestei drame 
personale: „Afacerea de la Radio 
m-a mâhnit mai mult decât îmi 
închipuiam în primul moment. 
Îmi apărea ca o ofensă gratuită. E 
posibil ca un scriitor de talia mea, 
cu reputația mea, să poată fi 
azvârlit din fruntea unei societăţi 
culturale cu atâta uşurinţă şi chiar 
nepăsare, mai rău ca un servitor? 
De nişte oameni care nici servi- 
tori n-ar putea să-mi fie în eterni- 
tate?... Nu vreau să-mi arăt mâh- 
nirea, dar îmi roade inima. Chiar 
şi în somn. M-am trezit dimineaţa 

şi am avut o emoție cruntă, 
aducându-mi aminte de jignirea 
suferită“. Poate că numai alege- 
rea sa — în 1939 — ca membru al 
Academiei Române să-i fi putut 
atenua cumplita suferință provo- 
cată de un decret regal pe care 
scriitorul îl socotea pe bună drep- 
tate nedrept căci muncise timp de 
mai mulţi ani pentru aşezarea Ra- 
dioului în fruntea instituţiilor cul- 
turale ale statului. 

Fusese nevoit nu o dată să în- 
trerupă scrierea operei sale lite - 
rare: „Cu astea însă am întrerupt 
de tot scrisul la Gorila (...) Astă 
seară încep. Am venit însă târziu, 
fiindcă abia la 9 ' am scăpat de 
la Radio. Comitetul de programe, 
la 5 '4, a mers destul de bine. La 
6 14 Şeicaru m-a luat să prezidez 
comitetul de direcţie. Aici s-a 
iscat un conflict grav la sfârşit. 
(...) La 10 seara am venit apoi la 
camera de scris“ (notație din 13 
ianuarie 1937). 

Problemele administrative, 
destul de numeroase, consumau 
timpul preţios al scriitorului: „La 
1 d(după) a(amiază) am fost cu 
Şeicaru la Radio, unde convoca - 
sem pe toți directorii şi am comu- 
nicat măsurile luate. N-a partici- 
pat directorul Munteanu. L-am 


suspendat şi am delegat pe 
Mircea Georgescu, apoi am con- 
vocat Consiliul pentru luni, 18, 
să-mi ratifice măsurile“ (notație 
din aceeaşi zi de miercuri, 13 ian- 
uarie 1937, făcând însă referiri la 
fapte din vinerea precedentă —n.n.). 

Se poate deduce că deşi în 
acea perioadă Liviu Rebreanu în- 
deplinea în organigrama insti- 
tuţiei funcţia de vicepreşedinte al 
Consiliului de administraţie 
(preşedinte fiind generalul N. M. 
Condiescu, vechi sfetnic al lui 
Carol al II-lea), scriitorul con- 
ducea efectiv Societatea de 
Radio. Implicarea sa în rân- 
duielile instituţiei era, se pare, 
totală. Urmărea programele cu 
multă atenție, în detrimentul 
creaţiei proprii: „Aseară am stat 
tot până la 3 dim(ineaţa) în zadar. 
Am scris un rând, pe care îl mai 
scrisesem de o sută de ori supt di- 
verse forme. Mă zdruncină com- 
plet radioul. Când voi mai scrie 
ceva, va trebui să înlătur complet 
aparatul sau să mă retrag undeva, 
unde nu există asemenea invenţie 
drăcească de distracţie...“ (con- 
semnare în Jurnal, datată du- 
minică, 13 decembrie, 1936, 
Valea Mare). Retras la propri- 
etatea sa din Argeş, Rebreanu era 


nevoit să facă dese drumuri la 
Bucureşti, provocate de activităţi 
neprogramate. „Joi a trebuit să 
plec subit la Bucureşti pentru 
Consiliu la Radio; vineri apoi, 
am avut Comitet programe 
Radio“ (notație din 28 noiembrie 
1936). De altfel, dintr-un interviu 
luat scriitorului de către Mihail 
Şerban aflăm că Liviu Rebreanu 
putea fi găsit chiar şi în afara 
orelor de program: „M-am întâl- 
nit cu d. Liviu Rebreanu pentru 
prima oară acum doi ani, la in- 
trarea Societăţii de Radiodifuzi- 
une. Nu-l mai văzusem niciodată 
şi, totuşi, am ştiut că-i domnia sa. 
Ştia că trebuie să vin la ora aceea, 
era într-o după amiază când ser- 
viciul era suspendat şi venise fi- 
indcă spusese că va veni...“ (în 
„Adevărul“ din 1 mai 1937). lată 
cum, chiar după ce părăsise — fără 
voia sa — Radioul, imaginea 
marelui scriitor continua să fie 
legată de aceea a instituţiei pe 
care o iubise şi o slujise cu de- 
votament. 

Şi poate nu întâmplător, atun- 
ci când la 1 septembrie 1944 L. 
Rebreanu închidea pentru tot- 
deauna imenşii săi ochi, ultimele 
clipe de viaţă aveau să-i fie ve- 
gheate de Ludovic Dauş, vechiul 


său prieten şi colaborator de la 
Radio. 


REBREANU Nora Cecilia 


Născută la 19 iunie 1935 la 
Făgăraş, judeţul Braşov. Absolv- 
entă a Institutului Politehnic din 
Bucureşti, Facultatea de Elec- 
tronică. Între 1964-1994 a lucrat 
la Radiodifuziunea Română ca 
inginer, şef de serviciu „producții 
complexe-stereofonie“, contribu- 
ind la formarea profesională a 
specialiştilor în sunet muzical, la 
conceptualizarea domeniului in- 
terdisciplinar tehnico-muzical şi 
la introducerea tehnicii stereo- 
fonice de captare-procesare-în- 
registrare a sunetului muzical. 

Prin competenţa sa profesio - 
nală, a contribuit la realizarea 
unor transmisii radiofonice de 

calitate (cu precădere a concer- 
telor simfonice, dar şi a altor 
manifestări culturale cu public). 
În 1999-2000 a fost membru în 
Consiliul de Administraţie al 
Societăţii Române de Radiodi- 
fuziune. Din anul 2000 este sena- 
tor, membru al comisiei pentru 
cultură, culte, artă şi mijloace de 
informare în masă. 

Nora-Cecilia Rebreanu este 
coautoare a volumelor Tehnica 
sunetului: captarea (Editura Teh - 
nică, 1971) şi Dicţionar tehnic de 
Radio şi TV (Editura Tehnică, 
1975). A publicat studii şi arti- 
cole de specialitate în reviste din 
țară şi străinătate. Este şi autoarea 
unui Manual de estetica şi tehni- 
ca sunetului pentru lucrătorii 
radio din domeniul înregistrărilor 
audio. 


REBREANU Vasile 


Născut la 11 noiembrie 1934 
în localitatea Floreşti, jud. 
Bistrița-Năsăud. Absolvent al 
Facultății de Filologie — Univer- 
sitatea Bucureşti — promoţia 
1957. Din 1969 până la supri- 
marea — în 1985 — a activității 
Studioului de Radio Cluj, a 
deţinut funcţia de director. În 
această calitate a înlesnit accesul 
în instituţie al unor jurnalişti care 
s-au afirmat drept personalități 
ale publicisticii noastre radiofo - 
nice. Mărturie a propriei activi - 
tăți în domeniu stau cele două 
volume de interviuri Cu micro- 
fonul dincoace şi dincolo de Styx 
— apărute în 1979, respectiv 1981 
la Editura Dacia din Cluj-Napoca 
şi redactate împreună cu scri- 
itorul Miron Scorobete, pe atunci 
principalul său colaborator, 
secretar general de redacţie la 
studioul clujean de radio. 

Scriitorul Vasile Rebreanu 
debutase editorial cu un volum de 
schiţe şi povestiri intitulat În 
plină zi (1959). Trei ani mai târ- 
ziu (1962) tipărea un alt volum 
de proză scurtă, Dimineaţă de 
toamnă şi un roman, Casa, care 
avea să-l impună rapid între 
prozatorii generaţiei sale. Ediţia 
definitivă a acestui roman datea - 
ză din anul 1972 şi fixează ima- 
ginea „unui Rebreanu al satului 
românesc contemporan“, sat aflat 
într-un moment de fractură isto - 
rică, sub vectorii de presiune ai 
noilor rânduieli sociale, impuse 
cu brutalitate conştiinţei tradi- 
tionale ţărăneşti. O viziune ones - 
tă asupra acestui proces, nu o 
dată tragic, asigură cărţii lui Vasi- 
le Rebreanu şansa remanenţei 
documentare. Casa este şi singu- 
ra creație epică de o anume an- 
vergură, autorul simțindu-se în 
largul său mai ales în proza de 
scurtă respiraţie, aptă să genereze 
însă mesaje ale parabolei. Pisica 
roşcată şi îngerii (1966), De 
chemat bărbatul pe stele (1966), 
Tiganca albă (1967) sunt astfel 
de cărți minuscule care, alături de 
romane-liliput precum Călăul cel 
bun (1965) şi Iubirile cascadoru- 
lui (1977) configurează un spaţiu 


dens de simboluri, unele cu 
sorginte în gândirea magică 
populară. Raportul dintre litera- 
tura diaristică şi ficțiune este bine 
controlat în volumul Un caz de 
iubire la Hollywood (din 1978), 
valorificând o experienţă trans- 
oceanică a autorului. Ca autor 
dramatic, Vasile Rebreanu a fost 
jucat pe mai multe scene şi a fost 
difuzat în emisiuni de teatru ra- 
diofonic. Împreună cu Mircea 
Zaciu, eminentul istoric literar 
clujean, a publicat în 1972 piesa 
Sechestrul şi a semnat (de data 
aceasta singur) drama Fântâna 
cu cele patru adevăruri. Publicis- 
tica sa culturală se află în bună 
parte cuprinsă în volumul Marele 
Prinţ, al cărui titlu duce cu gân- 
dul la cunoscutul roman al lui 
Antoine de Saint-Exupery, cel 
care a reprezentat „gen(i)ul 
proxim“ al lui Vasile Rebreanu prin 
„mecanismul cosmic“ (intercep- 
tat de A. Gascht, monograful bel- 
gian al lui A. de Saint-Exupery), 
un umanism investit într-o operă 
fertilizată de simboluri perene. 


294 


ROTH Puşa 


Născută la 3 iunie 1952 în 
localitatea Tărtăşeşti, judeţul 
Dâmboviţa. Absolventă a Facul- 
tății de Litere, Universitatea 
București. 

Din 1990 lucrează la Radio- 
difuziunea Română. Debutul are 
loc la Antena Bucureştilor, unde 
se formează ca jurnalist radio. 
Afirmarea se va produce însă la 
Radio România Actualităţi (emi- 
siunea Noapte albastră). Între 
1996 şi 2002 a făcut parte din 
echipa Matinal coordonată de 
Paul Grigoriu. În aceeaşi pe- 
rioadă a realizat şi Ora româ - 
nilor de pretutindeni destinată 
conaţionalilor din afara grani - 
telor. Alte radioprograme: Ora 
fierbinte, Clipa în direct, Pulsul 
zilei, Gâlceava muzelor. Împre- 
ună cu Costin Tuchilă realizează 
— din 1996 — Clasicii dramatur - 
giei contemporane. Jurnalist 


energic şi hărăzit microfonului, 
Puşa Roth este autoarea multor 
ediţii ale emisiunii Cum vă place 
(devenită, între timp, Destine şi 
pasiuni). Prezenţa în studio a 
unor prestigioşi invitați a condus 
la coagularea volumului de debut 
Convorbiri comode — apărute în 
2001 la Editura Viitorul Româ- 
nesc, (ecou al Convorbirilor in- 
comode editate cu un deceniu 
mai înainte de confratele său 
Marin Constantin), carte grupând 
gândurile unor personalităţi ale 
vieţii noastre politice şi culturale, 
ca şi ale unor oaspeţi de peste 
hotare. O carte scrisă — după 
modesta afirmaţie a Puşei Roth — 
de interlocutorii săi. „Acest vo - 
lum, rezultat al mărturiilor, este, 
păstrând proporţiile, — o viaţă din 
vieţi paralele“ — ne încuno - 
ştințează moderatoarea „taifasu- 
lui de la ora 21.03, de la Radio 
Actualităţi“. În schimb, Şambe- 
lan la viezuri (Editura Premier, 
2002), deşi porneşte de la textele 
urmuziene, exprimă deplin „se- 
cunda posibilă în viaţa fiecărui 
om“. Fantezia dramatică într-un 
act după Pagini bizare de Urmuz 
a fost jucată la Teatrul „George 
Bacovia“ din Bacău, în regia lui 
Constantin Dinischiotu şi a fost 
pusă în undă la Teatrul Naţional 

radiofonic de către regizorul 
Leonard Popovici. „„Șambelan la 
viezuri este o izbucnire a propriu- 
lui eu răzvrătit. Este faţa ascunsă 
a unei lumi bântuite de fantasme, 
a unei lumi închise în propria ei 
existență“ — declară autoarea 
acestui colaj dramatic savuros 
care nu putea să nu treacă neob- 
servat. Căci, aşa cum remarcase 
la timpul potrivit regretata profe- 
soară Ileana Berlogea, „Puşa 
Roth a încercat imposibilul şi i-a 
reuşit: acela de a crea o acţiune 
dintr-o non-acţiune şi caractere 
din umbre şi marionete“. 

Volumul de interviuri Dinco- 
lo de curcubeu e lumea (Editura 
Viitorul Românesc, 2002) reia 
tehnica abordării deschise a inter- 
locutorilor din cartea de debut 
(Convorbiri comode). De data 
aceasta, invitaţii autoarei sunt 
personalități româneşti ce-şi duc 
existența în diverse colţuri de 
lume. Imaginea celei „de-a doua 
Românii“ se alătură celei oferite 
de Georgeta şi loan Adam în 
Proba exilului.  Conlocutorii 
Puşei Roth au putut fi cunoscuţi 
şi de către ascultătorii Radioului, 
interviurile în cauză fiind di- 
fuzate iniţial în emisiunea Ora 
românilor de pretutindeni şi în 
alte radioprograme cu strategii 
similare. 


RUSU Cornel M. 


Născut la 12 iulie 1946 în lo- 
calitatea Fălcoi, judeţul Olt. 
Studii filologice. În prezent, este 
director adjunct la Studioul de 
radio Craiova. A realizat cu 
precădere emisiuni culturale, cele 
mai multe cu o structură moza- 
icată. S-a implicat în urmărirea 
fenomenului multiculturalităţii 
manifestate la nivel local (emisi- 
unea Convieţuiri, destinată etni- 
ilor ce viețuiesc în Oltenia) şi a 
realizat sub genericul La fântâna 
dorului programe etnofolclorice 
adresate mai ales românilor din 
arealul balcanic (Serbia, Bulga- 
ria). A prezentat ascultătorilor din 
zona de acţiune a studioului spec- 
tacole de teatru radiofonic reali- 
zate cu sprijinului eminentei 
echipe a Teatrului Naţional din 
Craiova şi a schiţat un tablou 
semnificativ al spiritualităţii 
olteneşti în cuprinsul emisiunii 
Cultură, rădăcini, aspirații. 

Volumul său de debut Destine 
învolburate (Editura Conphys, 
2002) dovedeşte precizie (şi ex- 
perienţă) jurnalistică, dar şi o 
înzestrare literară ce se cuvine 
cultivată. 


RUSU-PĂSĂRIN Gabriela 


Născută la 20 octombrie 1958 
la Slatina, jud. Olt. Doctor în 
ştiinţe filologice. Din 1990 lu- 
crează la Studioul teritorial de 
Radio Craiova (redactor, publi- 
cist-comentator, redactor-şef, re- 
alizator-coordonator). Autoarea 
unei emisiuni culturale complexe 
(care a preluat genericul unei re- 


spectate emisiuni a Programului 
III) — Clubul artelor şi a revis- 
telor radiofonice Oltenia lite- 
rară. Emisiuni destinate fe- 
meilor, iubitorilor de etnografie 
şi folclor, programe de divertis- 
ment, spectacole radiofonice cu 
public (Oltenia de ieri şi de azi). 
Cadru didactic universitar, 
Gabriela Rusu-Păsărin a publicat 
câteva volume de analiză a 
fenomenului cultural românesc în 
varii registre: Disidenţă sau 
rezistență prin cultură (Editura 
Helicon, 1993), Fantasticul — re- 
ceptare şi receptivitate (Editura 
Horion -— Craiova, 1999), 
Portrete în oglinzi paralele (in- 
terviuri cu personalități ale tim- 
pului — Editura Horion, 1997). 
Este şi autoarea a două cur- 
suri universitare, unul de Istoria 
presei, celălalt de Comunicare 
audio-vizuală, destinate învăţă - 
ceilor săi de la universitatea din 
Bănie şi de la Şcoala Naţională 
de Studii Politice şi Administra- 
tive (SNSPA) din capitala ţării. 


SAVA Iosif 


S-a născut la 15 februarie 
1933 la Iaşi. Decedat la 18 august 
1998 la Bucureşti. Studii muzi- 
cale (neterminate) la Conserva- 
torul din laşi, desfiinţat în 1950. 
Absolvent al Facultăţii de Filo- 
sofie, Universitatea din Bucureşti. 
Activitate publicistică în presa 
scrisă („Scânteia tineretului“) 
unde a funcţionat ca redactor. 

În 1968 se transferă la Ra- 
diodifuziune, începând o carieră 
ce se va dovedi în adevărat stră- 
lucitoare. Presa audiovizuală a 
reprezentat mediul jurnalistic 
optim pentru acest gazetar ce 
deținea geniul oralităţii. Chiar 
după trecerea sa la TVR a conti- 
nuat să gireze şi să modereze 


emisiuni de radio ce s-au bucurat 
de un mare succes. Emisiunea In- 
vitaţiile Eutherpei a fost cea 
care l-a impus pe acest neobosit 
promotor al „marii muzici“ cum 
îi plăcea să desemneze arta pe 
care-o slujea cu un devotament 
aproape supraomenesc. A semnat 
în acest interval zeci de volume 
(cărți de educaţie muzicală şi de 
interviuri) cu punct de plecare în 
emisiunile sale de radio şi de 
televiziune. În plus, memoriale 
de drum, cele mai multe determi- 
nate de însoțirea formațiilor mu- 
zicale ale Radiodifuziunii în 
turneele întreprinse peste hotare. 
Neodihna sa este astăzi de-a 
dreptul legendară. 

După 1990 a deschis orizon- 
tul muzicii unor teme de actuali- 
tate politică. Succesul Seratelor 
muzicale de la TVR s-a datorat 
acestei strategii care unora li s-a 
părut nefirească. Rezultatul a fost 
însă cel vizat — cu inteligență — de 
moderator: atragerea unor impor- 
tante segmente de public în câm- 
pul de acţiune al culturii. Cu toate 
acestea, o decizie administrativă 

a fostei conduceri a TVR din 
1998 l-a trecut pe Iosif Sava în 
rândul pensionarilor. „După 30 
de ani de radio şi televiziune, în 
care nu am lipsit o săptămână, 
s-a renunţat la mine cu atâta 
uşurinţă. Aceasta este marea 
mândrie a vieţii mele: glasul meu 
nu a lipsit nici o săptămână de pe 
posturi, chiar atunci când, 4 luni 
am fost în spital — la ora 11 am 
fost operat şi seara trimiteam 
banda la Radio. Despărțirea a fost 
bruscă şi inechitabilă“ — mărturi- 
sea gazetarul într-un interviu. 
Adevărul e că sutele sale de 
emisiuni (radio şi tv) avuseseră 
un impact colosal. Realizatorul 
lor devenise o veritabilă insti- 
tuţie. Treptat, Iosif Sava s-a retras 
în tăcere şi, nu peste mult timp, în 
moarte. În urma sa au rămas 
peste 60 de cărți unele semnate 
împreună cu foşti colegi de la 
radio precum Petru Rusu (storia 
muzicii în date, Editura Muzi- 
cală, 1983) sau Luminiţa Var- 
tolomei (Dicționar de muzică). 
Li se alătură sute de casete video 
şi audio, din care timpul ce va 
veni va recompune probabil 
imaginea unui om care a ars pe 
rugul acesta al muzicii. Dar nu 
flăcările aveau să-l doboare, ci 
suficiența administrativă a celor 


care nu puteau înţelege vorbele 
de cândva ale lui Heinrich Heine, 
potrivit cărora „muzica este (...) 
ultimul cuvânt al artei, aşa cum 
moartea este ultimul cuvânt al 
vieţii“. Vorbe cărora Iosif Sava 
le-a dat întruparea cea mai 
deplină... 

O bibliografie (selectivă) a 
acestui autor prolific este notată 
mai jos: Bucuriile muzicii (Editu- 
ra Muzicală, Bucureşti, 1985); 
Jurnal pe portative (Editura Roza 
Vânturilor, 1994); Majestatea 
sa... muzica (Editura Holding Re- 
porter, 1996); Muzica la sfârșitu- 
lui mileniului (Editura Info- 
Team, 1995); Muzica în zgomotul 
lumii (jurnale) (Editura Du Style, 
1995); Claviaturile timpului (jur- 
nal pe portative) (Editura Poli - 
rom, 1998); Lista lui Sava (vol. I- 
II) (Editura Du Style, 1998); 
Muzica şi spectacolul lumii / Se- 
rate TV (Editura Polirom, 1998); 
Seismograf muzical (Editura 
Albatros, 1995); Sonorități ame - 
ricane (Editura Muzicală, 1990); 
Cu Ludovic Spiess prin teatrele 
lirice ale lumii (Editura Muzi- 
cală, 1989); Ștefan Niculescu şi 
galaxiile muzicale ale sec. XX 
(Editura Muzicală, 1991); Radi- 
ografii muzicale | Serate TV 
(Editura Polirom, 1996); Invitaţii 

Eutherpei / Serate TV (Editura 
Polirom, 1997); Poli(tici)fonii 
(Editura Polirom, 1997); Muzi- 
canţi pe acoperiş / Muzicieni 
evrei de la noi şi din lume (Editu- 
ra Hasefer, 1995). 

Împreună cu acad. Zoe Dumi - 
trescu-Buşulenga, Iosif Sava a 
semnat mai multe volume de „in- 
terferenţe““ despre Muzica şi lite- 
ratura (Editura Cartea Româ- 
nească). 


SAVA Octavian 


Născut la 1 februarie 1928 la 
Bucureşti. Studii de medicină 
(şase ani, fără a susține însă exa- 
menul de stat). Licenţiat al Facul- 
tăţii de Limba şi Literatura 
Română — Universitatea Bucureşti. 

Imediat după cel de-al doilea 
război mondial încă elev fiind, 


devine colaborator al emisiunii 
Ora şcolii — la care va participa 
şi viitorul preşedinte al Româ- 
niei, Ion Iliescu. În 1949 este an- 
gajat la Radiodifuziunea Româ- 
nă, în redacţia emisiunilor pentru 
tineret şi copii. Scenariul său 
după popularul roman al lui 
Alphonse Daudet, Tartarin din 
Tarascon, este considerat primul 
serial radiofonic românesc. 
Iniţiază emisiunea Drumeţii 
veseli — prezentată de prof. Nico- 
lae Saftu — care s-a bucurat de o 
remarcabilă audienţă la toate ca- 
tegoriile de vârstă şi, în primul 
rând, la publicul tânăr de radio. 
Promovat redactor-şef adjunct 
la redacţia emisiunilor culturale, 
Octavian Sava devine responsa- 
bil al programelor de satiră şi 
umor, în zona sa de competenţă 
aflându-se şi teatrul radiofonic. 
Unul din marile succese ale aces- 
tui compartiment a constituit-o 
piesa Nota zero la purtare — 
scrisă împreună cu dramaturgul 
(coleg de redacţie) Virgil Stoe- 
nescu. Piesa (constituind dez- 
voltarea dramaturgică a scenariu- 
lui Vioara fermecată, al celor doi 
autori) a cunoscut — începând din 
1956 o veritabilă carieră pe 

scenele din ţară şi chiar din străi- 
nătate. 

Transferat în 1964 la Televi- 
ziunea Română, Octavian Sava a 
continuat să colaboreze un timp 
la emisiunile de divertisment, ca 
şi la programele de teatru radio- 
fonic. 


SĂBĂREANU Constantin 


Născut la 6 aprilie 1930, în 
Bucureşti. Studii nefinalizate de 
filologie. Absolvent al Facultății 
de Ziaristică (1979). Din 1956 şi 
până la pensionare (1986) lu- 
crează la Radiodifuziunea Româ - 
nă. Iniţial crainic sportiv apoi, 
din 1958, redactor şi realizator în 
redacţia culturală. Iniţiator al ciclu- 
lui de reportaje Acuarele bucu - 
reştene, dedicat aniversării a 500 
de ani de atestare documentară a 
„cetăţii lui Bucur“. La 4 decem- 


brie 1967, înființează Studioul 
de poezie şi editează revista cu 
acelaşi titlu, publicaţie internă a 
Radiodifuziunii şi caiet de sală al 
unor complexe manifestări cu 
public. Este scenaristul şi regi- 
zorul acestor spectacole radio- 
fonice de ţinută. Ca şef al secţiei 
de poezie, coordonează emisiu- 
nile Biblioteca de poezie româ- 
nească şi Meridiane lirice. În 
1972 iniţiază ciclul de reportaje 
Jurnal de țărm (prezentare a 
aşezărilor dunărene) şi realizează 
Convorbiri radiofonice. Un an 
mai târziu se află printre fonda- 
torii Programului III (echipa îi 
cuprindea pe Sofia Şincan, Eduard 
Jurist, Octav Iordăchescu, Dan 
Ursuleanu, Marius Grozea, 
Sebastian Sârcă etc.). Rămâne 
credincios noii redacții până la 
retragerea sa neașteptată. O boală 
necruțătoare avea să-l răpească 
familiei — față de care avea un 
ataşament mistic — şi colegilor, 
pentru care se dovedise nu o dată 
un veritabil mentor cultural. 
Natură incomodă pentru ofi- 
cialităţi, Constantin Săbăreanu a 
constituit pentru mai tinerii săi 
confrați un model de devotament 
faţă de universul radiofonic. Şi, 
nu o dată, un adevărat dascăl de 
jurnalism combativ şi eficient. 
Inamic declarat al rostirii co- 

mune, se afla mereu în căutarea 
unor noi mijloace expresive. 
Vocea sa răsunătoare era aştep- 
tată de ascultători, pentru că era 
purtătoarea de mesaj a unor idei 
neconvenţionale. Calitățile de 
moderator ale lui Constantin 
Săbăreanu au fost puse în valoare 
şi de emisiunea Clubul invita- 
ților, concepută de el ca forum 
radiofonic al dezbaterii de idei. 
Poetul Constantin Săbăreanu 
ne-a lăsat moştenire şi câteva 
volume de versuri. Semnele tre- 
cerii (Editura pentru literatură, 
1966) constituie cartea sa de 
debut, vestind un autor preocupat 
de forma poetică. I-a urmat volu- 
mul intitulat simplu Poeme (Edi- 
tura Albatros, 1973), confirmare 
a unei vocaţii lirice manifeste. În 
1999, Editura Vinea făcea cunos- 
cute versurile rămase în manu- 
scris. Tipărit prin grija fiicei scri- 
itorului, volumul Ruguri ascunse 
propunea cititorului o întâlnire de 
taină cu un poet de mari profun- 
zimi ale gândului. Un poet pentru 
care cuvântul reprezenta o valoa - 
re esenţială. Sobre, infuzate de o 
melancolie subtilă, poemele lui 
Constantin Săbăreanu exprimă 
un orizont filosofic cuprinzător, o 
pătrunzătoare vibrație cosmică 
păstrată în „rugurile ascunse“ ale 


unui suflet ales. O antologie din 
întreaga sa creaţie poate pune în 
valoare excepția întruchipată de 
acest liric necontaminat de mode, 
gata să se arate în faţa lumii la fel 
de pur ca primul om ieşit din 
oceanul planetar. Poetul nu putea 
fi altfel decât omul care optase 
pentru o existenţă liberă, nesu- 
pusă dogmelor şi convențiilor so- 
ciale. Cei ce l-au cunoscut îi 
păstrează această imagine a in- 
tegrității morale şi a spiritului 
viu, disprețuind suveran compro- 
misul. 


SĂCĂDAT Gavrilă 


Născut la 21 noiembrie 1914 
în localitatea Alma, judeţul Sibiu. 
Între 1958 şi 1982 a lucrat la Ra- 
diodifuziunea Română ca repor- 
ter, secretar de redacţie şi şef de 

secție la emisiunile pentru copii 
şi tineret (în ultima perioadă a ac- 
tivităţii a fost şef al secţiei „Scri - 
sori şi audiențe“). Coordonator al 
unor emisiuni precum: Şcoala şi 
viața, Seară pentru tineret, Au- 
dienţa radio. Teatrul radiofonic 
pentru copii şi tineret i-a difuzat 
mai multe scenarii: Vlăstare în 
furtună, Drumul victoriei şi Aripi 
neinfrânte (ultimele două în co- 
laborare cu Noe Smirnov). 

Autor al volumelor Săgeata 
răzbunării şi Peneş Curcanul, 
apărute la Editura Militară şi al 
scenariului la filmul de scurt- 
metraj. Eroul de la '77 produs de 
Studioul Cinematografic al ar- 
matei cu prilejul Centenarului In- 
dependenţei de stat a României. 
În volumul colectiv Povestesc 
veteranii (Editura Militară) este 
inclus cu Însemnări pe patul 
armei, evocare a experienţei de 
front a autorului, fost sergent în 
armata română pe frontul antihi - 
tlerist. 


SĂPLĂCAN Radu 


Născut la 2 aprilie 1954 la 
Bucureşti. Decedat la 15 aprilie 
2002 la Cluj-Napoca. Absolvent 
al Facultăţii de Filosofie — Uni- 
versitatea „Babeş-Bolyai“ din 
Cluj-Napoca. Din 1990 este rea - 
lizator de emisiuni la Studioul de 
Radio Cluj, autor al unor apreci- 
ate ediţii ale ciclului Ateneu, dar 
şi al unor emisiuni sportive şi de 
actualități  (Radio-duminica; 
Actualităţi, muzică, sport; Spate 
în spate; Radio-circuit). Afirmat 
încă din anii studenţiei ca autor 
de cronici literare care i-au adus 
în 1977 Premiul revistei „Tribu - 
na“ şi de literatură originală, 
Radu Săplăcan a publicat după 
1990 câteva volume de versuri: 
Livada Roentgen (Editura POPA'S, 
Timişoara, 1994), Uşor deasupra 
lumii (Editura Charmides, Bis - 
trița, 1999) şi Factorul Șarpe 

(Editura Axa, 2000). Postum i-a 
apărut cartea de poezie Memorial 
cu păianjeni şi fructe (Editura 
Dacia, 2002) şi antologia de cri- 
tică literară Exerciţii de balistică 
(Editura Elkon, Cluj-Napoca, 
2003). O selecţie din creaţia sa 
lirică a tipărit amintita editură 
Charmides în 2003 sub genericul 
Poezii. 

Ilustrând o lungă tradiţie a 
îngemănării literaturii cu sportul, 
Radu Săplăcan s-a afirmat (în li- 
nia Camil Petrescu-Eugen Barbu- 
Radu Cosaşu) drept un susţinător 
fervent al palestrei. Iniţiator al 
„galelor literare“ de la Radio 
Cluj, el a lansat şi Galele de 
sport de aici. Autor al unor talk- 
shows cu tematică sportivă, mult 
preţuite de ascultători, Radu 
Săplăcan a fost distins cu Premiul 
„Pro Sport“ pentru comentariu 
sportiv (2001). Premiu ce se 
alătură numeroaselor distincţii 
literare primite în timpul vieții 
sale, prea timpuriu întrerupte: 
Premiul pentru critică al revistei 
„Astra“ (Poemul comentat), pre- 
miul pentru debut în poezie al Sa- 
lonului de carte din Cluj (1995 — 
pentru volumul Livada Roentgen), 
marele premiu pentru poezie al 
Festivalului de la Sighetul Mar- 


maţiei (1999) şi Premiul Uniunii 
Scriitorilor la zilele „George 
Coşbuc“ desfăşurate în același 
an — 1999 — la Bistriţa. 

Radu Săplăcan este numele 
unui scriitor ce urmează a fi des- 
coperit la dimensiunea pe care 
i-o conferă opera sa literară, plină 
de energie intelectuală. 


SĂRARU Dinu 


Născut la 30 ianuarie 1932 la 
Râmnicu-Vâlcea. Absolvent al 
Facultăţii de Ziaristică de pe 
lângă Academia „Ştefan Gheo- 
rghiu“ (1978). Carieră jurnalis- 
tică timpurie la Radiodifuziunea 
Română. Între 1950-1960 lucrea- 
ză în redacţia culturală ca repor- 
ter, alături de Corneliu Leu și 
Dionisie Şincan. La Radio apar şi 
primele sale preocupări pentru 

lumea teatrului, preocupări care 
aveau să-l consacre drept 
cronicar dramatic. Multe din tex- 
tele sale dedicate Thaliei şi sluji- 
torilor ei vor fi strânse în volu- 
mele Teatru românesc şi inter- 
preți contemporani (1966) şi Al 
treilea gong (1973). 

Prestaţiile de la radio, dar, 
mai ales, cele din coloanele revis- 
tei „Luceafărul“ unde a ţinut ani 
de zile cronica dramatică, îl im- 
puseseră deja pe Dinu Săraru 
drept un comentator activ al 
fenomenului teatral contempo- 
ran. Stilul dinamic, verva ana - 
litică şi — nu o dată — intuiţiile in- 
failibile l-au aşezat printre croni- 
carii temuţi ai epocii. Când totul 
părea definitiv tranşat în cariera 
sa, sub semnul decisiv al teatru- 
lui, s-a produs marea surpriză cu 
Nişte ţărani (1974), roman ce va 
fi de altfel, adaptat pentru scenă 
(prima iubire nu se uită!) la 
Teatrul Mic (al cărui director a 
fost între 1977 şi 1989) sub titlul 
În șapte anotimpuri. Excelenta 
cunoaştere a mediului țărănesc şi 
aflarea — în personajul Năiţă 
Lucean — a unei identități rurale 
cu totul remarcabile l-au aşezat 
pe Dinu Săraru între prozatorii de 
interes ai momentului. Eroul noii 


Saga ţărăneşti este prisma ino - 
centă în care se răsfrâng, muti- 
lante, toate violențele istoriei re- 
cente a țării. Desființarea propri- 
cetăţii private în numele bunăstării 
generale este sursa principală a 
dramelor. Autorul a insistat, de 
altfel, în volumul Adevăruri de 
toată ziua (1987) asupra ficţiunii 
limitate a cărții, revendicată 
dintr-o realitate socială, cam la 
modul la care operase Liviu Re- 
breanu în urmă cu vreo şapte 
decenii („Jon îşi trage originea 
dintr-o scenă pe care am văzut-o 
acum vreo trei decenii“ — măr - 
turisea marele înaintaş în volu- 
mul Amalgam). 

Dinu Săraru a preluat şi el 
fapte de viaţă pline de dramatism 
şi semnificaţie pentru a crea ten- 
siunea epică din Nişte țărani. 
Destinul lui Năiţă Lucean este 
urmărit şi în romanele ce au 
urmat: Clipa (1976) şi Dra- 
gostea şi revoluţia, trilogie (în 
1981: Toamnă roşie, în 1986: 
Cei care plătesc cu viața şi în 
1989: Speranţa). Cadrul narativ 
se amplifică la nivelul unei 
unități administrative ceva mai 
consistente (raionul), în care im- 
plicaţiile „transformării socialiste 
a agriculturii“ aduc în prim plan 

activişti refulați şi despoţi locali 
luminaţi. Poziţia scriitorului este 
manifest ostilă actelor represive 
ce au condus la încheierea colec- 
tivizării şi probabil că stagiile de 
cândva, de reporter al radioului, 
l-au ajutat să înţeleagă tragedia 
țărănimii române, aneantizate ca 
grup social esenţial şi creatoare 
de istorie. 

Cărţile lui Dinu Săraru se re- 
marcă şi prin echilibristica me- 
nită să înșele vigilența cenzurii 
oficiale, „dând Cezarului ce e al 
Cezarului şi lui Dumnezeu ce 
este al lui Dumnezeu“. Important 
este că în ele se află multe pagini 
ce exprimă deschis simpatia faţă 
de o comunitate expusă exter- 
minării sociale prin măsuri co- 
ercitive, nu o dată barbare. Gravi- 
tatea temei impune şi gravitatea 
formulei stilistice. Cadenţa epică 
e plină de energie, protagoniştii 
se exprimă potrivit mediului 
căruia îi aparțin, raportul dintre 
autoritatea politică şi săteni e 
înfățişat cu anume precauţie, 
pentru a nu cădea în primejdia 
partinităţii. Probabil că pentru 
generaţiile ce vor veni, cărțile lui 
Dinu Săraru vor părea de-a drep- 
tul exotice, dezvăluind o lume 
demult dispărută. Aportul docu- 


mentar la înţelegerea acesteia va 
rămâne binevenit. Şi, mai presus 
de orice, va rămâne sentimentul 
solidarităţii depline a autorului cu 
lumea unui sat oltenesc botezat 
aproape mitic: Cornul Caprei; un 
sat dezvăluind într-un ceas de 
amurg al istoriei strălucirea unei 
umanități colosale, refuzând 
noua şerbie în care puternicii 
vremii doreau s-o scufunde. De- 
sigur, asupra aspectelor politice 
cuprinse în cărțile lui Dinu 
Săraru se poate discuta în fel şi 
chip. Ele rămân oricum, secun- 
dare, în raport cu tristeţea 
aproape metafizică, sfâşietoare, 
însoţind procesul de destrămare, 
prin ucaz administrativ şi prin 
forța aparatului de represiune al 
regimului comunist a unei com- 
ponente sociale măsurând mai 
mult de jumătate din populația 
României: țărănimea. 

„Efectul Jon“ reprezentat de 
romanul lui Liviu Rebreanu şi-a 
aflat în literatura lui Dinu Săraru 
un câmp de acţiune prelungit. O 
piesă intitulată Crimă pentru 
pământ avea să se joace pe scena 
Teatrului Naţional din Bucureşti 
(al cărui director general de- 
venise — după 2000 — Dinu 
Săraru, ca succesor îndepărtat în 

timp al lui Liviu Rebreanu), 
pornind de la  tenebroasa 
conştiinţă morală a proprietăţii. 
Conştiinţă reactivată după 1989, 
în condiţiile în care dreptul sacru 
asupra pământului a fost re- 
dobândit, fără a se putea reface — 
din păcate — țărănimea, în sensul 
pe care-l conferise tradiţia satului 
românesc. 


SĂRĂȚEANU Leon 


Născut la Bucureşti în anul 
1919. Decedat în acelaşi oraş în 
anul 2001. Absolvent magna cum 
laudae al Facultăţii de Litere şi 
Filosofie din Bucureşti. Confe - 
renţiar la catedra de literatură 
universală a Facultăţii de Filolo- 
gie. Membru al Uniunii Scriito- 
rilor din România. Din 1953 a lu- 
crat la Radiodifuziunea Română, 


deținând funcţia de şef al secției 
emisiunilor în limba franceză şi 
redactor-şef adjunct al REPS. 
Corespondent special la Geneva, 
Paris, Londra. Co-fondator al 
postului estival Radio-Vacanţa. 
Spirit bonom, exersând cu 
dexteritate umorul, Leon Sără- 
teanu a fost un radiofonist mult 
îndrăgit de colegi, pentru care s-a 
dovedit un inspirat mentor. 
Parafrazând o frază celebră des- 
pre Nicolai Vasilievici Gogol, se 
poate spune că „din Mantaua lui 
L. S. s-au ivit toţi marii profesio- 
nişti ai RRI“ (Andrei Magheru, 
Paul Grigoriu, Lena Murgu etc.). 
Devenit legendă a Radioului, 
Leon Sărăţeanu a lăsat în urma sa 
câteva cărți în care energia inte - 
lectuală distinctă şi umorul său 
blând, angajând nu o dată auto - 
persiflarea, sunt încă prezente: 
Din experiența unui automo- 
bilist... lipsit de experienţă (Edi- 
tura Stadion — 1973), Elveţia 
(colecţia „Pe harta lumii“, Editu- 
ra Enciclopedică, 1974), Oa- 
meni... de la Cercul Polar la 
Tropice (Editura Sport-Turism, 
1980), Povești de spus în patru 
anotimpuri (Editura Sport-Tu- 
rism, 1984). Din ceţurile Scoției 
în lumina insulei Ceylon, din 

tărâmurile nordului european în 
cele ale Mediteranei, Leon Sără - 
teanu a străbătut lumea însoțit de 
reportofon şi de hazul său nes- 
fârşit. Memorate pe bandă mag- 
netică ori în pagini de carte, în- 
tâmplările vieţii sale devin un ex- 
celent manual de supravieţuire 
într-o lume asediată de suficiență 
şi tembelism. Prea puţini au ştiut 
să vadă — dincolo de zâmbetul 
său larg deschis — o suferință de-a 
dreptul tragică, provocată de 
seismele unei istorii brutale. 


SÂRBU Cristina-Maria 


Născută la 22 iulie 1953 la 
Orăştie, jud. Hunedoara. Absolv- 
entă a Conservatorului de Muzică 
„Gheorghe Dima“ din Cluj- 
Napoca şi a Facultăţii de Filolo- 
gie a Universităţii din acelaşi 


oraş. Doctor în muzicologie. Co- 
laboratoare (1973-1974) a Stu- 
dioului Teritorial de radio Cluj şi 
a emisiunilor muzicale centrale 
(1980-1996). Între 1996-2004 a 
fost redactor-şef la redacția lite- 
ratură-arte a SRR. În afara activi- 
tăților manageriale solicitate de 
postul deţinut a realizat emisiu- 
nea Muze hertziene (Radio Ro - 
mânia Actualități). Distinsă de 
Uniunea Compozitorilor, Inter- 
preților, Coregrafilor şi Criticilor 
Muzicali pentru activitatea de 
critic muzical desfăşurată la 
Radio şi în paginile revistelor 
„Actualitatea muzicală“ şi „Spec- 
tacolul muzicii“. Energia sa jur- 
nalistică o determină adeseori să 
depăşească aria competenţelor 
profesionale certe, angajându-se 
în demersuri publicistice dintre 
cele mai felurite. Esenţialmente, 
Cristina-Maria Sârbu rămâne 
însă un muzicolog competent, 
fapt evidenţiat de cărţile publi- 
cate. Monografia Carl Orff — 
viața şi opera (apărută în anul 
1996 la Editura Anima) este o ex- 
haustivă cercetare consacrată 
unuia dintre cei mai mari şi mai 
îndrăzneţi muzicieni ai secolului 
XX. La fel, cartea închinată com- 
pozitorului german Hans Werner 

Henze (apărută doi ani mai târziu 
în aceeaşi editură reprezentând 
valorificarea editorială a tezei de 
doctorat susținută la Conserva- 
torul din Cluj-Napoca în anul 
1998). Beneficiind de o bogată 
documentaţie, cele două lucrări 
monografice amintite se adre- 
sează cu precădere specialiştilor, 
răspunzând însă şi nevoii de in- 
formare a unui public mai larg, 
iniţiat în muzica secolului XX. 
Un util „ghid de operă“ se dove- 
deşte lucrarea 4 secole de teatru 
muzical redactată în colaborare 
cu colega sa de la radio, Ana 
Buga, (Editura Du Style, 1999). 
Aproape 400 de creaţii muzicale 
lirice sunt înfăţişate sintetic, 
oferind o ilustrare a principalelor 
şcoli naţionale (italiană, franceză, 
germană, engleză, spaniolă, ame- 
ricană, rusă, cehă, slovacă, ma - 
ghiară, poloneză şi, evident, româ- 
nească). Volumul, însumând 560 
de pagini, a apărut cu sprijinul lo- 
gistic al Societăţii Deutscher 
Musikrat din Bonn şi al Centrului 
ORFF din München. 


SÂRCĂ Sebastian 


d; 


Născut la 30 iunie 1946 la 
Bucureşti. Absolvent al Facultăţii 
de Litere, Universitatea Bucu- 
reşti, promoţia 1969. Din 1971 
este angajat la Radiodifuziunea 
Română (între 1969-1971 fusese 
colaborator extern). Redactor la 
emisiunile pentru copii şi tineret, 
şef secţie, secretar general de 
redacţie şi — între 1993-1996 — 
redactor-şef adjunct la Radio 
România Tineret. Din 1996 până 
în 2003 — director al Direcţiei 
Patrimoniu a SRR, iar din 2003 
director al Editurii „Casa Radio“. 
Membru al Uniunii Scriitorilor 
din România. 

Multe din emisiunile realizate 
după 1990 au fost recuperate edi- 
torial în volume de publicistică. 
Dragostea şi bunele maniere a 
apărut cu o postfață de Mircea 
Sântimbreanu la Editura Nemira 

în 1996. La aceeaşi editură şi în 
acelaşi an apărea şi volumul 
Săgetați de Cupidon (coautor: 
Doina Berchină). 

Telefonul de noapte (2000) 
prezintă „aventura unui talk- 
show radiofonic“ socotit — nu 
numai de autor — drept prima 
emisiune interactivă din media 
românească postdecembristă. În 
sfârşit, Punţi către semeni (2001, 
în colaborare cu psihologul Vlad 
Oncescu) confirmă virtuțile pub- 
licisticii radiofonice pentru tine - 
ret. Prezenţă longevivă în aria 
acestui tip de jurnalism, Sebas- 
tian Sârcă este autorul unor ra- 
dioprograme atractive, ce au an- 
gajat — de-a lungul timpului — o 
comunicare eficientă între oa- 
meni cu orizonturi culturale 
diferite, sub semnul unor confe- 
siuni ce denotă sinceritate şi 
implicare afectivă. Prof. univ. dr. 
Romul Munteanu recomanda de 
altfel această „publicistică nece- 
sară pentru toate mediile, agre- 
abilă şi încurajatoare pentru cele 
mai variate categorii de tineret“. 

Beletristica este reprezentată 
de volumul Călătorind spre vår- 
ful fiinţei mele (Casa editorială 
Odeon, 1993) un „mic Bildungs- 
roman“ modular, urmărind as- 
censiunea eroului în plan social 


exclusiv prin efortul instrucției şi 
al autodepăşirii şi de romanul 
Martorii lui Seninu (Editura 
Hiparion, 2000). Acesta din urmă 
prezintă un interes particular da- 
torită tentativei autorului de a 
readuce în discuţie scandalul 
politic, orchestrat de oficialităţile 
comuniste ale anilor '80, în jurul 
aşa-numitei grupări a Meditaţiei 
Spirituale Transcendentale, scan- 
dal soldat cu desființarea unor 
prestigioase instituţii ştiinţifice 
naționale şi cu persecutarea unor 
distinse personalităţi ale vieţii 
noastre culturale. Momentul res- 
pectiv este analizat — cu mij- 
loacele ficţiunii (recent, publi- 
cista şi scriitoarea Doina Jela a 
întreprins un demers similar în 
datele unei minuţioase documen- 
tări) de un autor care izbuteşte să 
creeze radiografia unui regim 
politic rigid, întins pe durata a 
peste patru decenii. „Împlinirea 
prin suferință“ a eroului cărții, 
tânărul universitar Seninu Gheor- 
ghiu îl transformă pe acesta într-un 
personaj-oglindă, într-un martor al 
epocii în chestiune. Rezultă un 
bun „roman de formaţie“, în care 
copilăria, adolescenţa şi prima 
tinereţe a valorosului cărturar 
(victimă a birocrației epocii) 
devin borne dramatice ale evo - 

luţiei unei personalităţi aflată tot 
timpul „sub vremi“. În multe 
privinţe, personajul Seninu Ghe- 
orghiu se aseamănă cu un bine- 
cunoscut personaj al lui Marin 
Preda — Victor Petrini, eroul din 
Cel mai iubit dintre pământeni... 
Amândurora le este dat să se pu- 
rifice prin suferință, această ma- 
terie primă a industriei ideologice 
din România postbelică. Cartea — 
înfăţişând o veritabilă ceremonie 
a violenţei politice — se încheie 
cu momentul răzvrătirii populare 
din decembrie 1989. O carte cu 
final deschis, deci... 

Numele lui Sebastian Corne - 
liu Sârcă este legat şi de apariţia 
şi dezvoltarea Editurii „Casa 
Radio“ pe care o conduce din 
anul 1998 (iniţial în calitate de 
director al Direcţiei Patrimoniu, 
ulterior în aceea de director al 
editurii amintite). 

Sprijinit de un admirabil 
colectiv de colaboratori interni şi 
externi, el a reuşit să tipărească 
unele cărți excepționale, pornind 
de la valorificarea tezaurului exis - 
tent în arhivele scrise şi sonore 
ale SRR. Ediţiile critice Nicolae 
Iorga (Sfaturi pe întunerec), Ion 
Petrovici (Talentul oratoric), 
Constantin Rădulescu-Motru 
(Caracter şi destin) se alătură 


masivei Bibliografii radiofonice 
româneşti (în 3 volume), Istoriei 
SRR (autor: Eugen Denize) şi an- 
tologiilor de texte (sub presti- 
gioase semnături) apărute în ul- 
timii 5 ani ca o necesară remem- 
orare a ideilor care au stat la fun- 
damentele instituţiei radiofonice 
naţionale. Remarcabilă este şi di- 
versificarea producţiei editoriale 
de aici, pe lângă clasicele for- 
mule tipografice fiind promovate 
cu mult curaj noul format al 
audio-book-ului şi al suportului 
electronic. Fapt ce acordă Edi- 
turii „Casa Radio“ meritele unui 
pionierat românesc în domeniu. 


SCIPIONE Ileana 


Născută la 1 ianuarie 1946 la 
Constanţa. Absolventă a Facul- 
tății de Limbi Străine — Universi- 

tatea Bucureşti. Studii postuni- 
versitare şi de doctorat (acestea 
finalizate cu teza Aspecte ale 
livrescului — De la Borges la Eli- 
ade). Din 1968 lucrează la 
redacția emisiunilor pentru străi - 
nătate, secția spaniolă. Realiza- 
toare a programelor Radio-clu- 
bul Tineretului, Radio Domin- 
go, România — America Latină. 
A fost corespondent special al 
Radiodifuziunii în Spania, Cuba, 
Uruguay, Columbia, Chile. 

Hispanist prețuit, Ileana 
Scipione este autoarea unui Mic 
dicționar spaniol-român (1973) 
şi a unui Dicționar de dificultăți 
ale limbii spaniole (1979). 

A tradus din literatura Elenei 
Văcărescu, Hoinari în ţara zâne- 
lor (1991) şi Femei celebre 
(1998) contribuind la restituirea 
către patria-izvor a unor pagini 
memorabile ale acestei admira- 
bile ambasadoare a culturii ro- 
mâne în Franţa şi în lumea în- 
treagă, destul de puţin cunoscute 
în patria de obârşie a autoarei. În 
2002, Ileana Scipione a primit 
premiul Uniunii Scriitorilor pen- 
tru traducerea în limba spaniolă a 
cărții lui Vintilă Horia, El fin del 
exilio. Cuentas de juventud (Sfâr - 
șitul exilului. Povestiri din tine - 


rețe) — apărută la Editura Criterio 
Libros din Madrid. Împreună cu 
criticul iberic Javier Barreiro a 
realizat antologia Un veac de 
poezie în Aragon (Editura Retro- 
mond, 1995) la care e autoarea 
studiului introductiv şi a selecției 
traducerii. A echivalat admirabil 
în limba română (împreună cu 
poetul Radu Cârneci) versurile 
tragicei poete uruguayene Delmi- 
ra Agostini (Dulci elegii — Editu- 
ra Paideia, 2003) pe care le-a 
însoțit de studiul introductiv (ex- 
trem de util) intitulat Biografie, 
mit şi operă. A publicat nenumă- 
rate eseuri şi studii despre lite- 
ratura română şi universală în 
publicaţii din Spania şi din Ame- 
rica Latină. O versiune restrânsă 
a tezei sale de doctorat -— 
susținută cu eminentul hispanist 
Paul Alexandru Georgescu — a 
apărut în anul 2000 la Editura 
Retromond sub titlul Borges & 
Eliade — Alchimia livrescului. 

SCOROBETE Miron 


Născut la 1 mai 1933 în loca- 
litatea Răchitova, jud. Hune- 
doara. Absolvent al Facultăţii de 
Filologie — Universitatea „Babeş- 
Bolyai“ din Cluj-Napoca -— 
promoţia 1957. După 1970 a lu- 
crat la Studioul de radio Cluj în 
calitatea de redactor şi — ulterior 
— secretar general de redacţie. 
Prezenţă discretă şi eficientă în 
organizarea activității redacțio- 
nale a studioului. 

Ca scriitor, Miron Scorobete a 
debutat în 1962 cu volumul de 
versuri Manuscris, în cuprinsul 
generaţiei în care se află Nichita 
Stănescu, lon Gheorghe, Marin 
Sorescu, Cezar Baltag, poeţi care 
aveau să schimbe înfăţişarea 
poeziei româneşti postbelice. 

Adept al tradiţionalismului 
transilvan, Miron Scorobete nu 
se va angaja în „aventura“ dina- 
mitardă a confraţilor săi. El va 


prefera să publice rar, creându-şi 
Imperiul unei singurătăţi (titlul 
este al unei cărți de poeme din 
1985), în care simțămintele să se 
dezvolte firesc, în raport cu trăi- 
rile molcome ale autorului. Ală- 
turi de galeria strămoşilor (vol. 
Fântâni, 1966) apar elemente ale 
energiei naturii (vol. Ultima vă - 
nătoare de toamnă, 1969) care-l 
plasează pe autor în descendența 
B. Fundoianu - I. Pillat. Conver- 
tirea la proză se produce prin 
prozele din Drumul Gomorei 
(1967), Femeia venită de sus 
(1971) şi — mai ales — prin ro- 
manul Meduza (1976). Literatura 
SF îi acaparează la un moment 
dat interesul, în alternanță cu lite - 
ratura pentru copii născută de 
fapt din aceeaşi propensiune pen- 
tru fantastic. 

Elemente de basm şi de le- 
gendă abundă în aceste volume: 
Comoara din peştera scheletelor 
(1967), Părul Berenicei (1976) ş.a. 
iar accente comice uşor de- 
tectabile sunt prezente în Crânce- 
na bătălie dintre „Ate“ şi „Abile “ 
(1976) şi în Trofeul (1980) — două 
stranii volume de povestiri. 

Revenirea la poezie se pro- 
duce pe un palier superior al liris- 
mului prin Imperiul unei singu - 

rătăți (1985) şi Scrisori din Isihia 
(1987) — în care solilocviul 
capătă dimensiuni metafizice. 

Împreună cu confratele său 
Vasile Rebreanu, Miron Scoro- 
bete a tipărit în 1979-1989 la Edi- 
tura Dacia, Cu microfonul din- 
coace şi dincolo de Styx, (în două 
volume) însumând mărturiile 
unor ilustre personalități transil- 
vane, memorate pe banda de 
magnetofon. 


SCRIPCĂ Gheorghe 


Născut la 27 iulie 1930 în lo- 
calitatea Ilişeşti, judeţul Suceava. 
Absolvent al Facultăţii de Filo- 
sofie a Universităţii din Iaşi. Între 
două lungi stagii profesionale în 
Televiziunea Română a lucrat 
câţiva ani buni la Radiodifuziune 
— în redacţia emisiunilor pentru 


tineret şi copii — în perioada de 
mare efervescenţă publicistică a 
Programului III — condus cu tact 
şi pricepere de doamna Sofia 
Şincan. Emisiunile pentru cei 
mici redactate de Gheorghe 
Scripcă abundau în materiale de 
teren pe care redactorul — re- 
porter neobosit — le punea la dis- 
poziţia ascultătorului. Mulţi mici 
artişti şi-au făcut debutul în 
coloanele sonore ale acestor pro- 
grame specializate în problemati- 
ca „vârstei de aur“. 

Încă din timpul studiilor uni- 
versitare (anii "50 ai secolului 
XX), Gheorghe Scripcă a început 
să publice versuri marcate de 
noxele proletcultismului (mărtu- 
ria aparţine autorului, care con- 
sideră că adevărata sa activitate 
literară începe cu editarea 
primelor sale cărți de poezie şi 
proză). Bibliografia se deschide 
cu Nimbul izvoarelor (Editura 
Militară, 1974), volum de poezie 
urmat de un altul, intitulat Fân- 
tâni (Editura Albatros, 1977). 
Teritoriul predilect se va dovedi 
cel al literaturii pentru copii — re- 
flex al anilor de gazetărie radio şi 
de televiziune, dedicați vârstelor 
fragede. Proza este cuprinsă în 
volumele Misterul nucului trăsnit 
(povestiri — Editura Ion Creangă, 

1975), Băiatul din cămaşa cu cai 
(roman — Editura Ion Creangă, 
1977), Noroc, şi fii băiat de 
treabă (roman — Editura Ion 
Creangă, 1981), Făt-Frumos din 
deltaplan (roman — Editura Ion 
Creangă, 1986), Cinci sub cerul 
liber (roman — Editura Ion Crean- 
gă, 1984), iar versurile se află în 
volume, precum A venit un pui de 
brad (Editura lon Creangă, 1989) 
dar şi în Prizonier în Disneyland 
(Editura Porto-Franco, 1993) sau 
Hai la groapa cu furnici (aceeaşi 
editură: Porto-Franco, 1998). De 
altfel, literatura pentru copii a lui 
Gheorghe Scripcă aliază nu o 
dată proza cu poezia, unele cărți 
fiind „romane în versuri“, pu - 
nând în valoare deopotrivă apti- 
tudinile prozodice ale autorului şi 
fantezia sa generoasă. 

Piesele pentru copii ale lui 
Gheorghe Scripcă s-au jucat (şi 
se joacă încă) pe scene din Bucu- 
reşti, Galaţi, Târgu-Mureş, Plo - 
ieşti, Botoşani, Piteşti. În ultimii 
ani, autorul a desfăşurat şi o 
anume activitate publicistică 
transoceanică, în paginile unor 
publicaţii ale emigrației româ- 
neşti, precum „Universul“ (direc- 
tor A. Buhoiu), „Clipa“ (redactor 
Valentin Verzeanu), „Microma - 
gazin“ (ulterior „Magazin româ- 


nesc“). Aflat deseori în Califor- 
nia la copiii săi, stabiliți după 
1990 în SUA, Gheorghe Scripcă 
îi încântă pe româno-americani 
cu pluguşoarele, răvaşele şi epi- 
gramele sale, punându-se astfel 
în serviciul unei literaturi mai de- 
grabă utilitare decât artistice. 


SFINTEŞ Laurenţiu 


Născut la 26 iunie 1960 în lo- 
calitatea Căneşti, judeţul Buzău. 
Absolvent al Şcolii Militare de 
Ofiţeri activi „Nicolae Bălces- 
cu“. Ziarist militar, redactor — 
după 1990 — în redacția emisiu- 
nilor militare Radio. 

Cursuri de pregătire în Cana- 
da şi corespondent de presă în 
Bosnia. În prezent îşi desfăşoară 
activitatea în diplomaţia militară. 

Poezia sa, plină de muzicali- 
tate, poate sta foarte bine sub 
genericul Numele focului. Este 
titlul volumului colectiv (alături 
de Laurenţiu Sfinteş mai sem- 
nează George David, George Mi- 
halcea, Vasile Ursache, Liviu 
Vişan) — apărut la Editura Mili- 
tară, colecția „101 poeme de 
dragoste“, în anul 1997. 


SIMIONESCU Ion 


Zecile de conferinţe rostite la 
Radio de Ion (loan) Simionescu 
(1873-1944) vizează în primul 
rând domeniul profesional (geo- 
logia şi geografia) în care a stră- 
lucit de-a lungul impresionantei 
sale cariere ştiinţifice. Născut la 
10 iulie 1873 în localitatea Fân- 
tânele din judeţul Bacău, savan- 
tul şi-a făcut studiile la univer- 


sitățile din Iaşi, Viena şi Greno- 
ble, obţinând un doctorat (spe- 
cialitatea geologie) în capitala 
Austriei. Aici, la Viena a şi publi- 
cat prima sa lucrare ştiinţifică: 
Die Barremefauna im Quellgebi- 
ete der Dâmbovicioara. 

În acelaşi an, 1897, tânărul 
cercetător tipărea la Iaşi lucrarea 
Crida superioară şi calcarul 
Lithothamnium pe malul Prutu- 
lui, deschizând astfel un drum 
nou în cercetarea paleontologică 
a reliefului românesc. Sute de 
studii — publicate în limbile ger- 
mană, franceză şi română — vor 
întregi bibliografia ştiinţifică a 
autorului. Lectura miilor de pagi- 
ni semnate de Ion Simionescu 
poate recompune însuşi traseul 
vieţii — din cele mai vechi timpuri 
până în vremurile moderne — în 
arealul carpato-danubiano-pon- 
tic. De la Constituțiune geologică 
a țărmului Prutului (1907) la 
Studii geologice şi paleontolo- 
gice din Dobrogea (şase volume 
apărute între 1907-1912) la Lec- 
turi geografice (1921) şi Lecţiuni 
de anatomie şi fiziologie (1929) — 
savantul a cercetat semnele vieții 
în această parte de lume — după 
cum, în alte lucrări despre 
Japonia, ţara minunilor (1922) şi 
Indonezia (1930) ori despre Viaţa 

la tropice (1934) n-a încetat să 
înalțe un imn minunii existenţei 
omului şi naturii, indiferent de 
situarea lor pe planetă. Indis- 
cutabil, mulțimea titlurilor ce-i 
poartă semnătura şi foarte vari- 
atele conferinţe radiofonice i-au 
atras faima de „cel mai bun popu - 
larizator al ştiinţelor naturale la 
noi“ (apud Lucian Predescu, En- 
ciclopedia României). 
Începându-şi constanta şi 
oportuna colaborare cu SRR încă 
din zorii noii instituţii (membru 
al Comitetului de programe din 
1932), Ion Simionescu a confe- 
rențiat într-un registru tematic 
generos despre Mediul pământu- 
lui (Universitatea Radio din 12 
mai 1930) şi Viața pământului 
(Universitatea Radio 28 decem- 
brie 1931), despre Relieful gene - 
ral în legătură cu tectonica (Uni- 
versitatea Radio din 4 ianuarie 
1933) şi Artişti preistorici (11 
februarie 1941). A insistat asupra 
raporturilor dintre oameni şi 
mediu (Protecția naturii în Uni- 
versitatea Radio din 24 aprilie 
1933), Omul modern şi natura — 
în Universitatea Radio din 26 
octombrie 1937) putând fi per- 
ceput astăzi drept un pionier al 
ecologiei moderne. A semnalat 
totodată Unitatea geografică a 


României (în Universitatea 
Radio din 18 noiembrie 1938), 
ca şansă a unei armonioase dez- 
voltări economice. 

A consacrat medalioane unor 
savanți români, (Petru Poni în 
Universitatea Radio din 6 
aprilie 1930, Grigore Cobălescu 
— în Universitatea Radio din 10 
aprilie 1942) sau străini (Charles 
Darwin în Ora şcoalei din 1 iulie 
1933) şi a înfățişat viaţa unor 
zone din țară (Pe Bistrița, cu 
pluta în trei episoade, Universi- 
tatea Radio din 25 aprilie, 2 mai 
şi 9 mai 1931, 7orontalul — în 
două episoade, la 11 iulie şi 1 au- 
gust 1929, Peste Prislop — Uni- 
versitatea Radio din 4 iunie 
1932, La izvoarele Oltului — Uni- 
versitatea Radio din 18 martie 
1933 etc. etc.) 

Multe din aceste conferinţe 
radiofonice aveau să fie tipărite 
ulterior în broşură — precum 
Lămurirea potopului (Universi- 
tatea Radio din 19 ianuarie 
1931) şi Scrisori cerești (difuzată 
în Universitatea Radio din 30 
ianuarie a aceluiaşi an). 

Prin conferințele sale radio- 
fonice, academicianul Ion Simio - 
nescu a creat o admirabilă ima - 
gine a ţării şi a lumii — atât pe ori - 
zontala geografică a teritoriului 

investigat — cât şi pe verticala ge- 
ologică şi istorică, marcată de 
Timpul cercetat de savant până 
aproape de clipa divină a 
Creaţiunii. 


SIMIONESCU Rodica 


Născută la 19 noiembrie 1949 
la Călăraşi. Absolventă a Facul - 
tății de Ziaristică. Secretar ge - 
neral de redacţie la Studioul Teri- 
torial de Radio Constanţa, editor- 
coordonator al emisiunilor con- 
sacrate minorităţilor etnice din 
zonă (vizând atât aspecte legate 
de actualitate, cât şi de istorie şi 
tradiție, cu accent pe unele per- 
sonalităţi)). 

Rodica Simionescu este au- 
toarea unui roman: Uimind regi- 
na nopții şi a trei monografii con- 
sacrate unor femei care au desfă- 


şurat activitate de pionierat pro- 
fesional în România şi chiar în 
lume. E vorba de Angela Lefte- 
rescu — un căpitan de cursă 
lungă, de neurochirurgul Sofia 
Ionescu — subiect al cărţii 
Neodihna binelui şi de silvicul- 
toarea Aurora Gruescu — eroina 
volumului Legământ cu taina co- 
drilor. Relevanţa amănuntului 
biografic şi — mai ales — pasiunea 
pentru profesii destinate prin 
tradiție sexului tare — fac din 
eroinele acestor cărți posibile 
modele pentru generaţiile mai 
noi, trăind într-o vreme în care 
barierele convenţionale între sexe 
au fost demult timp abolite, încu- 
rajând performanţa în profesie. 

SIRETEANU Ana-Maria 


Născută la 21 februarie 1945 
la Bucureşti. Absolventă a Fac- 
ultății de Filologie de la Univer- 
sitatea din Bucureşti şi doctor în 
psihologia mass-media. După o 
perioadă de colaborare la redacţia 
emisiunilor pentru străinătate 
(programul Glasul Patriei con- 
sacrat românilor din exil) este an- 
gajată în 1975 la redacţia emisiu- 
nilor pentru tineret (Programul 
III) unde realizează emisiunea de 
versuri Poetica, preluată de la 
Titus Vîjeu. Din 1977 lucrează la 
redacția radioteleşcoală unde 
redactează emisiunile Radioen- 
ciclopedie şi Şcoala şi viaţa. Din 
1990 până în 1996 este realizator, 
ulterior şef de secție la Departa- 
mentul ştiință-învăţământ pentru 
ca în 1996 să devină director al 
Postului România Cultural. În 
această calitate (deținută până la 
pensionare, în anul 2002), Ana- 


Maria Sireteanu s-a remarcat prin 
câteva proiecte urmărite de-a lun- 
gul unor largi intervale. E vorba 
de Arta poetică — spectacole cu 
public dedicate liricii româneşti 
clasice şi contemporane — sau de 
diverse sesiuni de comunicări 
(precum cea închinată, în anul 
2002, publicisticii eminesciene). 
Materialele acestor simpozioane 
şi conferinţe au apărut şi în vol- 
ume coordonate de A.-M. Sire- 
teanu. Nu trebuie uitat faptul că 
această jurnalistă cu mare supra- 
faţă de cuprindere (culturală) este 
şi autoarea unor volume de autor. 
Poeta Ana-Maria Sireteanu a 
debutat cu un volum de versuri 
lirice intitulat Viaţa, acest para- 
doxal reportaj pentru ca, mai 
târziu, să încerce a se exprima 
esopic în fabulele din volumul 
Întâmplări din tranzițara, dove - 
dind că multe din faptele abuzive 
ale lungii noastre tranziții nu o 
lasă indiferentă. Mai multe insti- 
tuţii academice, guvernamentale 
şi neguvernamentale au recunos- 
cut prodigioasa activitate a 
doamnei Ana-Maria Sireteanu 
prin acordarea unor binemeritate 
distincţii, unele vizând chiar cre- 
ativitatea dumneaei. 

SLĂVESCU Victor 


P 


pi 
A 

Membru al Academiei 
Române, profesorul universitar 
Victor Slăvescu (1891-1975) a 
fost membru al Consiliului de ad- 
ministrație al SRR în perioada 
1930-1932. Doctor în ştiinţe eco- 
nomice şi financiare al Univer- 
sității din Halle (Germania). Di- 
rector general la Societatea 
Naţională de Credit Industrial a 
avut şi o intensă activitate 
politică. De mai multe ori a fost 
ales deputat pe listele partidului 
liberal şi a deţinut portofolii min- 
isteriale. Între 5 ianuarie 1934 şi 
1 februarie 1935 a fost ministru 
al finanţelor. 

Membru corespondent al 
Academiei (în 1936) şi membru 
activ (din 1939). Profesor la Aca- 
demia Comercială. Opera sa de 
economist-finanţist este marcată 
de studii precum: Băncile comer- 
ciale mijlocii din România 


(1915), Lipsa de lucru în timp de 
război (1915), Marile bănci com- 
erciale din România (1915), O 
victorie a capitalului românesc 
(1916), Banca Naţională Romă - 
nă şi Războiul Naţional (1918), 
Creditele financiare din România 
(1924), Istoricul BNR (1925), 
Finanţarea întreprinderilor eco- 
nomice (1927), Statul şi între- 
prinderile economice (1928), 
Tratat de bancă (1930), Politică 
bancară a României şi depre- 
siunea economică mondială 
(1932), Politica financiară a 
Partidului Național Liberal 
(1934), La situation économique 
de la Roumanie et sa capacité de 
paiement (1934). 

În emisiunea Universitatea 
Radio a conferențiat despre Mi- 
cile economii și viaţa satului (31 
octombrie 1934) şi despre Marea 
în progresul nostru economic (19 
aprilie 1937) şi a evocat person- 
alitatea lui Petre Mavrogheni (10 
octombrie 1941) şi Petre Carp 
(31 octombrie 1941) — văzuți de 
autor drept „mari financiari din 
trecutul statului nostru“. 

De notat că o contribuție im- 
portantă la readucerea în actuali- 
tate a lui Victor Slăvescu (boico- 
tat multă vreme de regimul co- 
munist din pricina opțiunilor sale 

politice liberale) a avut-o în anii 
'80 ai secolului XX un istoric şi 
publicist a cărui viață a fost 
strâns legată de Radiodifuziunea 
pe care o slujise cândva şi marele 
economist. Este vorba de dr. 
Eugen Preda care, în paginile re- 
vistei „Magazin istoric“ a publi- 
cat fragmente din jurnalul lui 
Victor Slăvescu, insistând în co- 
mentariile însoţitoare asupra va - 
lorii distincte a consemnărilor lui 
V. S. în posibila recompunere a 
unei epoci istorice. 


SMIRNOV Noe 


Născut la 5 aprilie 1930 la 
Ploieşti, ca descendent — pe linie 
paternă — al unui basarabean 
refugiat la sfârşitul secolului al 
XIX-lea în vechiul Regat al 
României. Absolvent al Facultăţii 


de Filologie a Universităţii din 
Bucureşti. Din 1950 a lucrat — 
până la pensionare, cu o întreru- 
pere determinată de satisfacerea 
stagiului militar — la Radiodifuzi- 
une, în redacția emisiunilor pen- 
tru copii şi tineret, devenită — 
după 12 martie 1973 — Programul 
III al Radioului naţional. A prac- 
ticat multe dintre genurile gaze- 
tăriei radiofonice în spaţiul unor 
emisiuni pe care le-a redactat cu 
nedezminţit profesionalism: Roza 
vânturilor, Clubul călătorilor, 
Seară pentru tineret, Meridian- 
club. A fost şi un bun, competent 
dascăl în profesie pentru mai 
tinerii săi colegi, veniţi în Radio 
de pe băncile universităţilor. Cu o 
politeţe desăvârşită, marcă a per- 
sonalităţii sale inconfundabile, 
Noe Smirnov a contribuit la 
crearea unui climat de lucru şi de 
creaţie expurgat de rivalități şi 
orgolii. Autor a peste 150 de sce- 
narii originale, adaptări şi drama- 
tizări după romane şi povestiri 
clasice şi contemporane — di- 
fuzate în cadrul Teatrului radio- 
fonic pentru copii şi al emisiu - 
nilor Traista cu poveşti, Înşir-te, 
mărgărite, Vreau să ştiu, Bio - 
grafii şi memorii. 

Literatura l-a atras încă de 
timpuriu, devenind la doar 19 ani 
membru stagiar al Uniunii Scri- 
itorilor din România. Deceniul 
50-60 l-a prenumărat pe Noe 
Smirnov printre autorii prolifici 
ai clipei. Editura pentru Lite- 
ratură i-a publicat piesa într-un 
act Mesajul, iar Televiziunea Ro - 
mână îşi inaugura la 1 august 
1957 „teatrul de televiziune“ cu o 
lucrare dramatică a sa, Seara lu- 
minoasă. A mai publicat în vo- 
lume, nuvela Strada fericirii şi 
povestirile din Cu amândouă 
mâinile. Startul timpuriu însoţit 
de o anume notorietate s-a dove- 
dit împovărător pentru acest 
autor care avea să cunoască în 
deceniile următoare, ca scriitor, o 
anume criză de creştere soldată 
cu o vizibilă timiditate editorială, 
Noe Smirnov devenind mai de- 
grabă un autor de materiale (scri - 
se totdeauna cu probitate şi cu 
talent) destinate almanahurilor. 
De la o anume gravitate, proza sa 
a evoluat către umorul bine disti- 
lat, învăluind într-o tandreţe bine 
controlată personajele. Chiar şi 
pe cele programate a fi antipatice. 
Întrucât în mapele sale de lucru 
se află mai multe lucrări literare, 
sperăm ca un editor inspirat să ne 


ofere imaginea actuală a unui 
scriitor care-şi va fi depăşit de 
mult timp „criza de creştere“ de 
cândva. 


SPALAS Marina 


Născută la 20 iunie 1949 în 
Bucureşti, Marina Spalas (în 
acte: Marina-lleana Spalos) este 
absolventă a Facultăţii de Filolo- 
gie — Universitatea Bucureşti 
(specialitatea română-italiană). 
Între 1972-1984 este redactor la 
Redacţia Programe TVR. Din 
1984 şi până în prezent — realiza- 
tor de emisiuni la Teatru radio- 
fonic. Profesionist recunoscut al 
breslei Marina Spalas a realizat 
monografii radiofonice consa- 
crate unor mari regizori (Liviu 
Ciulei) şi unor actori de marcă ai 
teatrului românesc de azi (Dorel 
Vişan etc.) adaptând pentru radio 

texte de Mihail Sadoveanu, 
Tudor Muşatescu, Mircea Radu 
lacoban etc., şi traducând inspirat 
din Luigi Pirandello, Marivaux şi 
Andre Roussin. Câteva sute de 
cronici de radio şi televiziune au 
fost publicate în perioada 1990- 
1998 în „Contemporanul — Ideea 
Europeană“ (director Nicolae 
Breban), contribuind la cunoaş- 
terea şi prețuirea unor producții 
audiovizuale. Spirit iscoditor, 
marcat de o inteligenţă ce o face 
respectată (şi temută!) de con- 
frați, Marina Spalas este preocu- 
pată de informaţia culturală, ad- 
judecându-şi — printr-un sistem 
propriu — deținerea prioritară a 
acesteia. A cultivat — din prietenie 
reală dar şi din interes strict pro- 
fesional — relații de durată cu 
multe din personalităţile artei şi 
culturii româneşti. Volumul de 
interviuri Întâlniri cu oamenii 
secolului XX (2002) este o exce- 
lentă panoramă a robusteţii inte - 
lectualităţii române, aflată nu o 
dată în ultimele decenii în situații 
de marginalizare, expusă fiind 
vexaţiunilor şi chiar violenţelor 
din partea oficialității. Mărturiile 
înregistrate cu fidelitate de Marina 
Spalas recompun imaginea unui 
paradis al gândirii, terorizat con- 
tinuu de vecinătatea infernului. 


Autoarea a mai redactat 
notele la una dintre importantele 
cărţi de estetică ale secolului XX 
(Critica gustului de Galvano 
Delle Volpe) şi a înlesnit — prin 
tălmăcirea sa fluentă — cunoaş - 
terea de către cititorul român a 
cărţii lui Umberto Eco Lector in 


fabula. 


STARK Alexandru 


Născut la 6 decembrie 1931 la 
Târgovişte. Decedat la 30 oc- 
tombrie 1992 la Paris. Studii de 
jurnalistică la Bucureşti şi 
Moscova. La 14 ani debutează la 
emisiunile pentru copii de la 
Radio şi face parte din corul de 
copii al instituţiei. La 11 august 
1949 este angajat reporter II. La 1 
martie 1958 este transferat la 
TVR. Din iulie 1960 până în mai 


323 


1963 este corespondent radio la 
Moscova. Între 3 iunie 1963 şi în- 
ceputul anului 1990 este realiza- 
tor de emisiuni la TVR. Transfe- 
rat la Ministerului Afacerilor Ex- 
terne — şi ulterior la Guvernul 
României — este trimis special 
(corespondent guvernamental) la 
Paris. Corespondenţele sale sunt 
găzduite de TVR şi Radio Româ- 
nia Actualităţi. 

Natură dinamică, neliniştită, 
Alexandru Stark a reprezentat 
tipul reporterului — format la 
şcoala „freneziei“ lui Egon Erwin 
Kisch şi a marilor reporteri 
români interbelici (F. Brunea- 
Fox, Geo Bogza, Tudor Teodo- 
rescu-Branişte etc.). A mai cola - 
borat la presa scrisă bucureşteană 
(„Flacăra“, „Scânteia“, „Scânteia 
tineretului“, „România liberă“, 
„Magazin istoric“, „Cinema“, 
„Secolul XX“ etc.). A scris sute 
de articole şi a publicat multe 
cărţi. Cu toate acestea, Alexandru 
Stark a rămas un „prinț al 
oralităţii“, marcat fiind de exer- 
ciţiul radiofonic din tinerețe. 
Timbrul vocii sale şi, mai ales, 
cadenţa rostirii l-au făcut lesne 
recognoscibil. Reporter de 
vocație, s-a supus comanda- 
mentelor clipei. Când a simțit că 
există un pericol al perisabilității 


jurnalistice şi-a concentrat harul 
asupra cărţilor pe care avea să le 
scrie — fără a renunţa totuşi la 
farmecul oralităţii. A debutat cu 
Maşini electronice de spus 
„noapte bună“ şi alte cronici in- 
verse — apărută în 1973 la Editu- 
ra Meridiane, cu prefața lui 
Eugen Barbu. A continuat cu De 
ce nu cade soarele? — şi alte 
povestiri neştiințifico-fantastice, 
Editura Ion Creangă, 1975, Re- 
portaj despre un reportaj, Editu- 
ra Dacia, 1975; Daţi-mi voie să 
vă întreb. Amintiri despre amin - 
tirile altora, Editura Junimea, 
1976, Aventuri pe diagonală, 
Editura Albatros, 1982. Împreună 
cu soția sa Sorina (Sara) Stark, a 
scris „uşoare schițe de călătorie“ 
publicate la Editura Sport-Tu- 
rism, sub genericul Cu sufletul la 
gură. În sfârşit, La cinci minute 
după cosmos înregistrează „gân- 
durile paralele“ ale cosmonautu- 
lui Dumitru Prunariu şi ale gaze- 
tarului Alexandru Stark (Editura 
Militară, 1982). 

Bun cunoscător al limbii ruse, 
Alexandru Stark a tradus în limba 
română opere ale unor autori 
foarte diferiți, de la Ilya Ehren- 
burg (Hrăpăreţul, Editura Uni- 
vers, col. „Romanul secolului 
XX“, 1975) la Gheorghi Vladi- 


324 


mov (Trei minute de tăcere, 
Univers, 1978) şi Elizar Malţev 
(Ultima întâlnire, Univers, 1985, 
cu o utilă postfață a traducătoru- 
lui). De un mare succes s-a bucu- 
rat culegerea faimoşilor umorişti 
Ilya Ilf şi Evgheni Petrov, Azitu- 
dine disprețuitoare față de sto- 
mac. Apărute în anul 1979, la 
Editura Univers, într-un moment 
de vârf al „programului de ali- 
mentație rațională“ şi al altor 
aberaţii partinice, însemnările, 
foiletoanele şi schiţele celebrului 
tandem umoristic ruso-sovietic, 
selectate şi traduse de Alexandru 
Stark, vizând realități ale anilor 
'30, mărturiseau cititorului ro - 
mân — la o jumătate de veac dis- 
tanță — că nimic nu-i nou sub 
soarele comunismului victorios. 

În 1995, la trei ani de la dis- 
pariţia impetuosului gazetar, Edi- 
tura Carro publica lucrarea Cu- 
vinte şi tăceri. Cu şi despre... 
Alexandru Stark, omagiu adus 
aceluia care a marcat profesiunea 
de reporter (în pofida contes- 
tărilor de ordin politic întâmp- 
inate la începutul anilor '90) cu 
energia sa fizică şi intelectuală 
distinctă. 


STĂNESCU Camelia 


Născută la 13 aprilie 1947 în 
Bucureşti. 

Absolventă a Facultăţii de 
Limbi Romanice — Universitatea 
Bucureşti. Realizatoare de emisi- 
uni la redacția Programului III 
(Clubul curioşilor etc.) şi, după 
1990, la Radio România Tineret 
(redacţia jocuri şi concursuri). 
Autoare a zeci de scenarii radio- 
fonice (emisiunile Jurnale şi 
memorii, Biografia unei capo - 
dopere). Dramatizări după Panait 
Istrati, puse în undă la Teatrul ra- 
diofonic (Neranţula — în 1985, 
cu multiple reluări, Ciulinii 
Bărăganului — premiera, 1989). 
Autoarea este de altfel şi preşe - 
dinta Asociaţiei Române „Priete - 
nii lui Panait Istrati“, calitate în 
care a organizat — după 1990 — 
tabere de creație literară, radio- 
fonică, artă plastică şi de foto - 
grafie pentru tineret, în ţară şi în 

străinătate. Proiectul cultural 
Balcanii şi Mediterana — o tra - 
diție a comunicării: Pe urmele 
lui Panait Istrati, pus în operă cu 
sprijinul Comisiei Europene şi la 
care au luat parte tineri din 
Franţa, Italia, Ucraina, Grecia şi 
România ar fi putut reprezenta un 
excelent punct de plecare — în 
1995 — pentru coproducţii de 
radio şi televiziune. 

Stagii de formare profesio- 
nală în Franţa sub diferite egide, 
de la Radio France la.... Christian 
Dior. Marele premiu naţional de 
radio Marconi (acordat de 
UNCER sub această fastuoasă 
titulatură) pentru emisiunea Bi- 
ografia unei capodopere: Dom - 
nişoarele din Avignon de Pablo 
Picasso. 

Radiogenia constituie una din 
calitățile profesionale esențiale 
ale acestei realizatoare de emisiu- 
ni care-şi alcătuieşte cu minuție 
programele sale, cu deschidere 
culturală constantă. 

Camelia Stănescu este au- 
toarea unei cărţi pentru copii: 
Gărgărița călătoare — apărută la 
Editura lon Creangă în 1992, 
carte semnată împreună cu Car- 
men Pahomi în calitatea acesteia 
de grafician. În 1995 a publicat la 
Editura Nemira traducerea cărții 


lui Luigi Menghini Reacţie în 
lanț (subintitulată: Masa Critică: 
„un soldat şi o prismă azurie'”) 
facilitând cunoaşterea de către 
cititorul român a operei unui in- 
teresant autor din patria lui Dino 
Buzzati. 

Este soţia publicistului şi scri- 
itorului Dan Ursuleanu. 


STOENESCU Virgil 


Născut la 1 octombrie 1915. 
Decedat în anul 1997. A fost timp 
de aproape patru decenii redactor 
al departamentului Teatru radio- 
fonic şi responsabil al acestuia. 
Talentul său dramaturgic a fost 
remarcat o dată cu Nota zero la 
purtare, piesă a anilor '50, scrisă 
în colaborare cu colegul său de 
radio Octavian Sava, povestea 
unui adolescent (Ştefan Vardia) 

aflat „la întâlnirea cu viaţa“. În 
Fonoteca SRR se află şi câteva 
din scenariile sale radiofonice în 
regia lui Dan Puican: Marele 
preţ al omeniei (premiera la 29 
iunie 1984), în rolurile princi- 
pale: Ion Caramitru, Telly Barbu, 
Mircea Şeptilici, Pledoaria (pre- 
miera la 24 septembrie 1986, cu 
George Constantin, Mircea Al- 
bulescu, Ovidiu Iuliu Moldovan, 
Ion Marinescu, Gheorghe Co- 
zorici) şi Lumina e în noi (sem- 
nată împreună cu Florea Nedel- 
cu, premieră la 11 ianuarie 1982, 
cu George Constantin, Mircea 
Şeptilici şi Virgil Ogăşanu în 
rolurile principale). 


STOICAN Mariana-Mihaela 
x 


Născută la 8 iunie 1950 la 
Braşov. Absolventă a Facultății 


de Limbi Străine — Universitatea 
Bucureşti (secţia germană-en- 
gleză) — promoţia 1973. Cursuri 
de management radiofonic la 
Deutsche Welle (Köln, 1992 şi 
1998). De la 1 noiembrie 1974 
este angajată la secția germană 
REPS (în prezent Radio România 
Internaţional). Redactor, şefă de 
secţie (1986), redactor-şef ad- 
junct (1990), redactor-şef (1997) 
al emisiunilor pentru Europa Oc- 
cidentală ale R.R.I. Realizatoare 
a emisiunilor Oameni şi locuri 
(despre cultura şi civilizația etni- 
cilor germani din România), 
Univers cultural artistic, Pagini 
din literatura română. Nu- 
meroase interviuri cu person- 
alităţi politice şi oameni de cul- 
tură din Germania, Austria, 
Elveţia. Comunicare la Congre- 
sul Internaţional al Germaniştilor 
(1996) despre Invazia anglicis- 
melor în limbajul german de 
presă, peste 50 de articole 
apărute în perioada 1998-2003 în 
revista „Iris“ a Observatorului 
European al Audiovizualului 
(referitoare la legislația din 
domeniul mass-media în Româ- 
nia). A tradus poezii şi eseuri de 
Marin Sorescu pentru antologii 
apărute în Germania şi Elveţia şi 
a semnat versiunea românească a 


327 


piesei Go Wost de John von Diif- 
fel — difuzată în programele de 
profil ale SRR cu ocazia Săptă- 
mânii culturii Republicii Fede- 
rale Germania în România în 
toamna anului 1995. 

A semnat traducerea cărţii 
Radio Management. Manualul 
jurnalistului de radio (autori: 
Michael H. Haas, Uwe Frigge, 
Gert Zimmer), apărută în anul 
2001, în seria „Media“ a Editurii 
Polirom, îmbogăţind biblioteca 
de texte de specialitate — din ce în 
ce mai necesare şi utile lucrăto- 
rilor de la posturile publice şi pri- 
vate de radio, ca şi studenţilor de 
la facultăţile de profil. 


STOICHIȚOIU Titu 


Născut la 22 februarie 1950 în 
localitatea Turceni, judeţul Gorj. 


Absolvent al Fcultăţii de Ziaris- 
tică de pe lângă Academia „Şte- 
fan Gheorghiu“ (1979). După o 
perioadă de intensă colaborare cu 
Studioul de Radio Craiova, de- 
vine în 1980 redactor, contri- 
buind la realizarea unor emisiuni 
de actualități şi de reportaj. 
Transmisii de la întreceri fotba- 
listice. În 1987 e cooptat în cor- 
pul corespondenţilor locali de la 
Radiodifuziunea Română — re- 
dacția Actualități. Prin relatările 
şi radioreportajele realizate, as- 
cultătorii postului național pot 
afla informaţii legate de viaţa so- 
cial-culturală şi economică a 
judeţului Gorj. Acestui tărâm 
legendar îi va consacra Titu Stoi- 
chiţoiu prima sa carte — volumul 
de reportaje Viaţa la Pârâul Cer- 
bului (Editura Gorjeanul, 1991). 
Bibliografia sa mai consemnează 
o carte de versuri pentru copii, 
Avion fără balcon, apărută în 
1994 cu sprijinul Camerei de 
Comerţ a judeţului Gorj. 


ŞEICARU Pamfil 


Numele cunoscutului gazetar 
interbelic (1894-1980) se leagă 
de istoria SRR în primul rând 
prin prezenţa sa în Consiliile de 
Administrație din 1935 şi 1936 
(preşedinte: general adjutant N. 
M. Condiescu) ca şi în cele din 
1937 şi 1938 (preşedinte: general 
C. Ştefănescu-Amza). În cel din 
1940 îl aflăm în grupul adminis- 
tratorilor (până la 11 iunie), 
alături de Dragomir Hurmuzescu 
şi Em. Bucuţa. Director al ziaru- 
lui „Curentul“, care avea o influ- 
ență considerabilă în publicistica 
vremii, a înţeles bine că radioul 
publice. În spiritul promovării 
„naționalismului integral“ al lui 


Charles Maurras (1868-1952) i-a 
dedicat gazetarului şi omului 
politic francez, animator al 
mişcării „L’ Action française“ un 
medalion în 15 iulie 1938. 

A mai vorbit la Radio despre 
Cultul zeilor (18 mai 1939) şi l-a 
cinstit pe Gazetarul Eminescu 
(18 iunie 1939) la semicentenarul 
dispariţiei marelui înaintaş. În 
primii ani de funcţionare a Ra- 
diodifuziunii naţionale colabo- 
rase cu profiluri consacrate lui 
Frederic Mistral, laureat al Pre- 
miului Nobel în 1904 (21 august 
1930) şi lui Alphonse Daudet (2 
ianuarie 1931). Un medalion era 
consacrat la 14 iulie 1931 în Uni- 
versitatea Radio — comilitonului 
său Cezar Petrescu de care era 
unit prin preocupări jurnalistice 
comune, manifestate la scurt 
timp după primul război mondial, 
la care sublocotenentul Pamfil 
Popescu (numele de stare civilă 
al lui Pamfil Șeicaru) luase parte 
cu eroism. Revista social-politică 
„Hiena“ (1919) le solidarizase 
celor doi idealul jurnalistic. 

Spirit combativ, manifestat 
uneori în exces de-a lungul în- 
tregii sale cariere interbelice (şi 
manifestat cu consecinţă şi în ex- 
ilul său început în august 1944 în 
Suedia, continuat în Spania şi 
Republica Federală Germania, 
până la stingerea din viață în anul 
1980), Pamfil Șeicaru considera 
că „firescul acceptării unei voinice 
înfruntări a istoriei, iată maies- 
tatea eroismului românesc“. 

În Jurnalul lui Liviu Rebre- 
anu găsim referințe utile la activ- 
itatea lui Pamfil Şeicaru în dome- 
niul radiofonic. Scriind despre 
proiectul unei Case a Radio- 
foniei, autorul Răscoalei con- 
semna la 3 mai 1936 că „s-a făcut 
o comisie, prezidată de mine, cu 
Dimitriu şi Șeicaru, care să lu- 
creze aşa încât în toamnă să 
punem temelia“. 

Apoi: „La 1 d(upă) a(miazi) 
am fost cu Șeicaru la Radio, unde 
convocasem pe toţi directorii şi 
am comunicat măsurile luate 
(notație din 13 ianuarie 1937, 
legată de «scandalul de la Radio» 
când, urmare a contestatării de 
către Pamfil Şeicaru a bugetului, 
ministrul de Interne solicitase 
convocarea, pentru 18 ian., a 
Consiliului de Administraţie). 


Pot fi reţinute şi accente ale com- 
portamentului gazetarului: „Atun- 
ci Şeicaru s-a înfiinţat, a răcnit, 
l-a amenințat (pe George D. 
Dimitriu (membru al Consiliului, 
n.ns.) şi a plecat (...). I-am tele- 
fonat lui Șeicaru punctele noi cu 
Condiescu; m-a asigurat că victo- 
ria e a noastră“ (13 ianuarie 
1937). De altfel, energia lui 
Şeicaru părea pusă de multe ori 
în serviciul unor manevre de 
culise. Iritat de inacţiunea preşe- 
dintelui de consiliu, generalul N. 
M. Condiescu, pregăteşte debar- 
carea acestui aghiotant regal, 
propunându-şi chiar „să-l alunge 
de la Palat“. 

Natură controversată, Pamfil 
Șeicaru se afla de multe ori în 
centrul atenţiei publice. „E certat 
rău cu lorga, care îl sapă pretutin- 
deni fiindcă regele a spus într-un 
consiliu că iubeşte pe Șeicaru. 
Iorga şi Miron Cristea l-au 
înlăturat de unde se poate, încât 
sub noul regim are mai multe 
greutăți ca înainte“ (însemnare 
din 23 mai 1938). Pentru Liviu 
Rebreanu, Şeicaru era şi o ine- 
puizabilă sursă de informaţii. La 
Radio „sparge gheaţa“ trăgând 
sforile şi introducând în comite- 
tul de programe oamenii săi de 

încredere. Adevărul este că 
maestrul şantajului de presă ştia 
să folosească orice canal (uneori 
şi orice canalie) pentru a-şi atinge 
scopul. Evocarea în aceste pagini 
a controversatei sale figuri nu-l 
poate feri pe Pamfil Şeicaru de 
savoarea cancanurilor cultivate 
de el atât de voluptuos în epocă... 


ȘŞEULEANU Dragoş 


Născut la 29 ianuarie 1962 la 
Bucureşti. Absolvent al Acade- 
miei de Studii Economice Bu- 
cureşti (1985). Master of Bussi- 
ness Administration (MBA — în 
1995). Studii de doctorat în ma- 
nagement. 

Din 1990 este angajat la Ra- 
diodifuziune în redacția emisiu- 
nilor pentru tineret-copii, la care 
colaborase încă din vremea stu- 


denţiei. Carieră profesională 
energic ascendentă: redactor de 
rubrică la Departamentul Ştiinţă- 
Învăţământ (1990), redactor-şef 
adjunct la Direcţia Programe 
(1991-1994), Director Resurse 
Umane (1994-1996), Secretar 
General al Societăţii Române de 
Radiodifuziune (1996-1999), ca- 
litate în care a supervizat proiecte 
editoriale interesante ale Editurii 
„Casa Radio“. Director General 
executiv al SRR (1999-2001), 
Director General interimar al 
SRR (2001-2002). Din anul 
2002 devine (cel mai tânăr) 
Preşedinte-Director General al 
Societăţii Române de Radiodi- 
fuziune. Din 1990 realizează 
emisiunea Tradiţii şi valori cul- 
turale pe pământ românesc 
(destinată prezentării obiceiurilor 
populațiilor ce convieţuiesc pe 
teritoriul ţării) care a fost inclusă 
în Carta Albă a României pentru 
Consiliul Europei. Cafeneaua 
oamenilor de afaceri şi Cafe- 
neaua politică au adus la micro- 
fonul postului de radio România 
Actualități importanți actanţi ai 
procesului de tranziţie, în încer- 
carea de a dezbate public proble- 
me spinoase ale procesului amin- 
tit. In 2001, Dragoş Şeuleanu a 
inițiat o emisiune cu profil social- 
cetăţenesc (Buturuga mică răs - 

toarnă carul mare) menită să 
semnaleze noile intenţii editori- 
ale de apropiere a radioului de 
problemele curente ale masei de 
ascultători. Declarând într-un ar- 
ticol-manifest din revista „Diplo- 
mat club“ că „noi am optat pentru 
economia de piaţă“, Dragoş Şeu- 
leanu redefinea sarcinile serviciu- 
lui public de radio pe care-l con- 
duce în funcție de necesitățile im- 
puse de etapa istorică traversată. 
Strategia sa managerială a cunos- 
cut contestări din partea unor fac- 
tori politici şi chiar din interiorul 
instituţiei. Faptul se înscrie în 
ceea ce un cunoscut poet al avan- 
gardei literare româneşti — con- 
sidera a fi „dialectica dialecticii“. 
Oricum, procesul de reformă 
iniţiat în forță de el are nevoie de 
o validare din partea timpului. 
Împreună cu Carmen Dumi- 
triu — constanta sa parteneră de 
emisiuni radiofonice (şi, într-o 
vreme la televiziunea Tele 7 ABC 
unde au realizat Manager XXI), 
Dragoş Şeuleanu este autorul 
volumului intitulat Amintirile 
mitropolitului Antonie Plămă- 
deală (Editura CUM, 1999). 
Teolog şi scriitor, ierarhul inter- 
vievat de cei doi gazetari este 
deținătorul unei experienţe exis- 
tenţiale aşezată sub semnul spiri- 


tului şi al edificării prin credință. 
Apărător al valorilor ortodoxiei, 
dar şi adept al ecumenismului, 
mitropolitul Antonie Plămădeală 
îmbogăţeşte prin confesiunile 
sale fondul sapiențial românesc, 
ajutându-şi cititorii să pună rân- 
duială în viaţa cea de toate zilele, 
prin pilda unei experienţe exis - 
tenţiale aşezată sub semnul cuge- 
tului îndreptat către ceruri şi către 
stăpânul dintotdeauna al Lumii. 


ȘINCAI Diana-Maria 


Născută la 4 septembrie 1956 
în comuna Sălişte, jud. Sibiu. Ab- 
solventă a Facultăţii de Filologie 
(secția limba franceză — limba 
spaniolă) a Universităţii „Babeş- 
Bolyai“ din Cluj-Napoca. Din 
1999 lucrează ca referent de spe- 
cialitate la Direcţia de relații in- 

ternaţionale a SRR. A colaborat 
cu materiale radiofonice la emi- 
siunea Antenele Terrei, selec- 
tând şi traducând reportaje puse 
la dispoziţia ascultătorilor români 
de posturi de radio partenere ale 
SRR din spaţiul latino-american. 

Este autoarea volumului de 
versuri Inorogi şi vremuri, apărut 
în anul 2001 la Fundaţia Cultu - 
rală „Gheorghe Marin Speteanu“ 
din Bucureşti. Poezia Dianei- 
Maria Şincai este precumpănitor 
elegiacă şi baladescă. Ecuaţii ale 
vieţii şi morții îşi aşteaptă re- 
zolvarea exclusiv prin exercițiul 
erotic, distilat de memorie. Ade- 
seori, autoarea îmbracă cu volup- 
tate armura unui chevalier errant 
aflat în căutarea unei iubiri ide- 
ale. Absorbţia realității imediate 
conduce la naşterea unui cadru 
atemporal, sugerând identificarea 
dragostei cu însăşi veşnicia. Într-o 
lume a lirismului contrafăcut, 
poezia Dianei-Maria Şincai — 
deşi insuficient cunoscută — pro - 
clamă dreptul versului armonios 
la liberă existenţă, în condiţiile — 
unanim acceptate de critică şi de 
cititori — a destructurării dis- 
cursului liric. 


ȘINCAN Dionisie 


Născut la 18 decembrie 1929 
la Constanţa. Decedat la 8 noiem- 
brie 2000 în București. Între 
1950-1951 urmează cursurile 
Şcolii de Literatură „Mihai Emi- 
nescu“ de pe lângă Uniunea Scri- 
itorilor din România. Absolvent 
al Facultăţii de Filologie din 
Bucureşti (cursuri începute în 
1951, întrerupte în 1953, reluate 
în 1962 ab initio şi încheiate în 
1967 cu o teză despre Reportajul 
literar — coordonată ştiinţific de 
prof. univ. dr. Şerban Ciocules- 
cu). Angajat la Radiodifuziunea 
Română în 1952, când începe să 
se dedice jurnalisticii (aceasta 
este şi explicația retragerii sale 
din amfiteatrele universităţii bu- 
cureştene). 

În redacţia culturală reali- 
zează montaje literare şi scrie re- 
portaje şi recenzii. Între ciclurile 

de reportaje realizate în perioada 
1961-1965 amintim Oraşe dună- 
rene, țara apelor (despre Delta 
Dunării) şi Prefaţă la viitoare 
pagini literare. În 1965 este 
numit redactor-şef adjunct al 
redacției culturale. Este iniția- 
torul şi autorul — timp de doi ani 
— al emisiunii Memoria pămân- 
tului românesc, consacrată des- 
coperirilor arheologice şi marilor 
momente din istoria ţării. 

Personalitate al cărei destin 
jurnalistic părea definitiv marcat 
de radio (ceea ce, într-un fel, s-a 
şi dovedit), Dionisie Şincan a fost 
transferat în 1968 la Televiziune, 
unde devine redactor-şef al 
redacţiei  „Social-educative“. 
Emisiunile promovate de el (între 
care celebrul Reflector) s-au dis- 
tins printr-un mod tranşant, cura- 
jos de a aborda realităţile vremii. 

În 1978, după mai multe 
„avertismente“, este înlocuit din 
funcţie. Lăsa însă în filmoteca 
TV zeci de filme documentare cu 
tematică istorică (unele, realizate 
împreună cu academicianul 
Emil Condurachi, la solicitarea 
UNESCO, despre civilizaţia sud- 
est europeană). 

Între 1980-1989 a lucrat la 
„Scânteia“ ca reporter ce nu-şi 


dezminţea vocaţia de „eretic“. 
Anchetele şi reportajele sale o 
dovedesc din plin. În 1990, la in- 
vitația lui Eugen Preda a revenit 
la Radio. Devine — din februarie 
1990 — cronicarul parlamentar al 
instituţiei. De la gureşul CPUN la 
noile înfățişări (nu mai puţin 
marcate de verbozitate) ale Parla- 
mentului, Dionisie Şincan a 
reținut în cronicile sale primul 
deceniu al prefacerilor democra- 
tice româneşti, marcând cu bile 
albe şi — mai ales — cu bile negre 
activitatea forurilor legislative ce 
s-au succedat. Chiar când a de- 
venit — între 1993-1996 — director 
general adjunct al Televiziunii 
Române — nu a renunţat la cores- 
pondenţele sale din Dealul Mitro- 
poliei. În 1995 (septembrie) a 
fost ales membru în Consiliul de 
Administrație al Societăţii Ro- 
mâne de Radiodifuziune pentru 
un mandat de patru ani, pe care 
l-a onorat cu autoritatea sa etică 
şi profesională. 

A fost distins de-a lungul 
anilor cu diverse ordine şi 
medalii ale țării. Cea mai dragă 
distincție i-a fost cea reprezentată 
de Premiul „Pamfil Șeicaru“, 
acordat acestui gazetar care „s-a 
impus cu strălucire opiniei pu- 
blice prin comentariile sale 

privind viaţa parlamentară şi 
lumea politică românească“. 

Adevărul este că Dionisie 
Şincan a reprezentat — şi continuă 
să reprezinte — modelul re- 
porterului şi comentatorului de 
radio. Pentru această profesie şi-a 
sacrificat — cu bună ştiinţă — o 
carieră literară ce se anunţase in- 
teresantă. După debutul editorial 
din 1956 cu Oameni şi stânci, 
culegere de reportaje literare, 
născute ca urmare a documen- 
tărilor sale radiofonice, a publicat 
Ceairul lui Ali, primul volum de 
„povestiri dobrogene“, ce avea 
să-l individualizeze în contextul 
generaţiei sale. 

A continuat să publice repor- 
taje literare pline de nerv şi proză 
recuperând imaginile unei fabu- 
loase, mirifice Dobroge. E vorba 
de Drumuri albastre (1962), de 
romanul Lumini de poziție şi de 
O cursă lungă (1964), de publi - 
cistica din Viaduct în timp 
(1967). (În anul 2002 — doamna 
Sofia Şincan avea să publice la 
Editura Vinea o culegere din 
paginile literare ale scriitorului 
Dionisie Şincan, pagini însoțite 
de un „jurnal“ menit să pună în 
lumină personalitatea patetică a 
autorului). 


Cronicile sale consacrate le- 
gislativului românesc au fost 
strânse (e vorba de câteva sute de 
pagini din cele 18 000 rămase) de 
aceeaşi devotată soţie, în volu- 
mul Vorbe parlamentare (2001). 
Cartea a văzut lumina tiparului la 
Editura „Casa Radio“, care, în 
anul 2003, îi va publica şi 
tabletele radiofonice difuzate în 
1999-2000 de Matinal dumini- 
cal sub genericul Noi, latinii 
Bizanțului. 

Avem de-a face, în acest caz, 
cu un opus vizând densa spiritu- 
alitate românească, manifestată 
de două milenii încoace sub sem- 
nul creştinismului. Informaţia 
amplă, discursul publicistic per- 
suasiv, strălucirea demonstraţiei 
oratorice fac din această carte un 
reper valoros în configurarea 
hărţii  amintitei spiritualităţi. 
Beneficiind de un succint „cuvânt 
înainte“ al Î.P.S. Teodosie, epis- 
copul Tomisului şi de o postfață 
aparținând prof. univ. dr. Alexan- 
dru Suceveanu, Noi, latinii Bi- 
zanțului este nu doar un spectacol 
revelator al erudiției autorului ci 
şi o dovadă a necesarei valori - 
ficări editoriale a unor texte pro- 
movate inițial de programele Ra- 
diodifuziunii. Editura „Casa 

Radio“ a avut de altminteri inspi- 
raţia să pună la îndemâna citito- 
rilor şi două compact-discuri 
cuprinzând o parte din tabletele 
rostite de Dionisie Şincan la mi- 
crofonul Radio România, resti- 
tuind pregnanta „amprentă 
sonoră“ a celui care, prin tot ce a 
făcut, a lăsat imaginea unui pro- 
fesionist nepereche, investit de 
ascultători cu atributele unei veri- 
tabile instanțe mass-media. 


SINCAN Sofia 


Născută la 24 ianuarie 1937 la 
Bucureşti. Absolventă a Institutu- 
lui de Artă Teatrală şi Cinema- 
tografică „I. L. Caragiale“. Din 
octombrie 1958 este angajată la 
Radioteleviziunea Română, re- 
dacția emisiunilor culturale, unde 
se ocupă de actualitatea teatrală 


românească. După un „interludiu 
TV“ se întoarce în Radio în cali- 
tate de redactor-şef adjunct. Din 
anul 1973 este redactor şef al 
Programului III, pe care-l fon- 
dează pe structura fostei redacții 
a emisiunilor pentru copii şi 
tineret, cu atragerea unor profe- 
sionişti din alte compartimente. 
Povestea acestei „aventuri radio- 
fonice“ va fi istorisită de Sofia 
Şincan în paginile publicaţiei 
„Radio România“, la trei decenii 
de la intrarea în emisie (12 martie 
1973) a Programului III (devenit 
după 1990 — Radio România 
Tineret). Retrasă din activitatea 
managerială a postului la 1 mai 
1990, Sofia Şincan a rămas unul 
din colaboratorii esenţiali ai Ra- 
diodifuziunii Române, redactând 
studii despre Cultura organiza - 
țională a Societăţii Române de 
Radiodifuziune (1996) şi despre 
Începuturile informatizării în 
SRR (1997). A participat la întoc- 
mirea bazei de date a fonotecii 
vorbite şi a editat cataloagele 
Teatrului radiofonic, ale Tea - 
trului pentru copii şi tineret, şi 
ale fluxului 100 de legende 
româneşti. Co-editor al „Inte- 
gralei Caragiale“ (pe CD) şi co- 
ordonatoare a colecțiilor „Fono- 

teca de aur“ (teatru radiofonic pe 
CD, în versiuni integrale) şi 
„Radio-Prichindel“ (audio-book), 
Sofia Şincan a îmbogăţit fonote- 
ca Radiodiofuziunii Române cu 
mai multe scenarii şi dramatizări 
precum: Comediile lui Carlo 
Goldoni, Românii sub(t) Mihai- 
Voievod Viteazul (de Nicolae 
Bălcescu), Norocul nestatornic 
(dedicat cărturarilor Cantacu- 
zini), Şapte întâlniri imaginare 
(dramatizare după Gog de Gio- 
vanni Papini). A adaptat, de 
asemenea, pentru televiziune, 
tragedia din 1939 a lui Romain 
Rolland, Robespierre. 

Figură emblematică a Ra- 
dioului naţional („societară a Ra- 
diodifuziunii“ — cum a numit-o 
Eugen Preda), doamna Sofia 
Şincan nu şi-a cruțat energia an- 
gajându-se în editarea unor pa - 
gini de publicistică şi de litera- 
tură rămase în manuscris (ori în 
înregistrări radiofonice) de la 
soțul său, eminentul jurnalist care 
a fost Dionisie Şincan. Volumul 
Vorbe parlamentare (sinteză a 
peste 18 000 de file consemnând 
activitatea de reporter parlamen- 
tar — pe parcursul unui deceniu — 
a lui D. Ş.) a apărut în anul 2001 
la Editura „Casa Radio“, cea care 


va edita şi ciclul de tablete radio- 
fonice Noi, latinii Bizanțului 
(2003). 

În 2002 Editura Vinea a 
tipărit Pagini de jurnal. Pagini 
literare, selecție din opera 
beletristică a lui Dionisie Şincan, 
aparținând devotatei sale soții. 
Restituirea unui scriitor „zvelt în 
gândire, profund în disocieri, 
scânteietor în analogii“ (cum îl 
defineşte Fănuş Neagu pe colegul 
său de breaslă, Dionisie Şincan) 
face parte din acțiunea culturală 
de ținută a doamnei Sofia Şincan, 
componentă a unui strălucit 
binom jurnalistic, înnobilând cu 
truda sa de decenii, Radiodifuzi- 
unea Română. 

ŞOIMESCU Ștefan 


În 1938 funcţia de vice- 
preşedinte al Consiliului de ad- 
ministraţie al Societăţii Române 
de Radiodifuziune a fost deţinută 
de profesorul Ştefan Şoimescu 
(1889-1957), care a funcţionat şi 
ca membru al C.A. în anii 1939- 
1940. Doctor în filosofie, Ştefan 
Şoimescu a fost cadru didactic la 
Facultate de Litere din Bucureşti, 
inspector general şcolar şi mem- 
bru în Consiliu de conducere al 
„Străjii Țării“ (organizaţie aflată 
sub directa coordonare a Regelui 
Carol al II-lea) şi al „Casei 
Şcoalelor“. 

Este autorul lucrării Idealul 
moral în filosofia lui Rousseau 
(1929). În 1934 a publicat (în co- 
laborare cu C. Manolache) volu- 
mul Definiția iubirii. 

La Radio a prezentat cu 
precădere aspecte legate de 
străjerie, văzută ca instituție doc- 


trinară a tineretului român (21 
mai 1938), insistând pe rolul de 
„pedagog al neamului“ al lui 
Carol al II-lea (10 iunie 1938). 

În general, conferințele lui 
Ştefan Şoimescu s-au distins 
printr-o exaltare a sentimentului 
patriotic (Sentimentul național în 
cultul tradiției — în Universitatea 
Radio din 17 decembrie 1937, E 
sărbătoare azi — în Ora ostaşului 
din 19 iulie 1941). 

Versurile sale, citite cândva la 
microfon, făcând proba aceluiaşi 
elan militant n-au fost reţinute de 
istoria literară. 


ŞOITU Laurenţiu 


Născut la 8 aprilie 1945 în lo- 
calitatea Şuletea, judeţul Vaslui. 
Absolvent al Facultății de 
Filosofie, Universitatea „Al. I. 

Cuza“ din laşi, 1968. Doctor în 
logică (1982) şi în pedagogie 
(1997). Între 1969-1985 a fost 
redactor la Studioul de Radio 
laşi, unde a realizat emisiuni 
ştiinţifice, cu caracter enciclope- 
dic. După desfiinţarea studioului 
— în 1985 — a lucrat în 
învățământ. În prezent — profesor 
universitar. Este autorul multor 
studii privind comunicarea — 
văzută prin prisma semioticii şi a 
mesajului audio-vizual. Pre- 
ocupări legate de stabilirea „per- 
sonalității emisiunilor de radio“ 
încă din anii '70 ai secolului tre- 
cut, fapt ce-l aşează între pio- 
nierii cercetărilor în domeniu. 
Laurențiu Şoitu este autorul 
volumelor:  Retorică audio- 
vizuală (Editura Cronica — 1993), 
Aspecte educaţionale ale limba- 
jului audio-vizual (Editura Uni- 
versității „Al. I. Cuza“, 1993), 
Comunicare educaţională 
(aceeaşi editură, 1994), Comuni- 
care şi acțiune (1997) şi Philoso- 
phy of communication (2001) — 
ultimele două apărute sub egida 
Institutului European din laşi. 
Autorul analizează noul univers 
comunicațional în datele unui sis- 
tem complex, ataşat noilor exi- 
genţe ale civilizaţiei tehnologice 
şi cu efecte importante asupra in- 


dividului şi a societății. Fapt ce 
conduce la validarea ideii de 
cândva a lui Theillard de Chardin 
— potrivit căreia „umanitatea se 
constituie din ce în ce mai mult în 
organism dotat cu o fiziologie 
proprie şi — am putea spune — cu 
un metabolism comun“. 

Metabolism activat de noua 
tehnologie a informaţiei şi de 
strategiile moderne ale comu- 
nicării, analizate subtil de Lau- 
rențiu Şoitu în cărțile sale. 


ȘTIUBEI Paul 


Născut la 3 octombrie 1906 la 
laşi. Absolvent al Institutului 
Electronic din oraşul natal 
(1930), unde avea să rămână asis- 
tent şi substitut al şefului de 
lucrări. Lucrări de cercetare în 
aria magnetismului împreună cu 


marele fizician Ştefan Procopiu. 
Din decembrie 1933 este angajat 
la Societatea Română de Radio- 
difuziune ca inginer. Contribuie 
la construcţia postului Radio 
România 20 Kw Bod. Din 1935 a 
lucrat la studiourile din Bucu - 
reşti, ocupându-se cu realizarea 
transmisiilor din ţară (vizite ale 
regelui Carol al II-lea, transmisii 
muzicale de la Biserica Neagră 
din Braşov etc.). În 1941 a con- 
dus lucrările de montaj ale stu- 
dioului de radio „Moldova“ din 
laşi. 

După război, amenajează stu- 
diourile (provizorii) de la Liceul 
„Sf. Sava“ din Bucureşti şi ajută 
la refacerea studioului central 
(care fusese dezafectat ca urmare 
a bombardamentelor suferite). În 


1945 este numit director al 
Exploatării tehnice. A condus 
lucrările de instalare a noilor stu- 
diouri din Bucureşti dar şi a celor 
din Tg.-Mureş şi Cluj. În 1960 a 
realizat montajul aparatelor la 
sala de concerte a Radiodifu- 
ziunii. Din 1967 a fost transferat 
la TVR, de unde s-a pensionat în 
luna august 1968. 

Paul Știubei este inventatorul 
modulaţiei de frecvenţă prin gaze 
ionizate. A publicat zeci de arti- 
cole în reviste de specialitate şi a 
tipărit la Editura Tehnică volu- 
mul Înregistrarea sunetului. 
Coautor al volumului Instalații 
de amplificare şi distribuție a 
sunetului. (Editura Tehnică, 
1959). A fost căsătorit (din 1931) 
cu Theodora Sadoveanu. 


TACHE Cristina 


Na 


Născută la 18 aprilie 1956, la 
Bucureşti. Absolventă a Facul- 
tății de Limbi Străine — Universi- 
tatea București (specializarea en- 
gleză-franceză). Studii postuni- 
versitare la Facultatea de Drept şi 
curs de jurnalism BBC. 

Din 1990 lucrează la Radiodi - 
fuziunea Română. Realizator de 
emisiuni la Antena Bucureştilor: 
Colecții şi colecționari (în co- 
laborare cu criticul de artă Petre 
Oprea), Bucureştii de altădată 
(invitat: acad. Constantin Bălă - 
ceanu-Stolnici), Un bucureştean 
în Europa (impresii personale de 
călătorie). Din 1996 funcționează 
la redacția politică a SRR, făcând 
parte din colectivul Radiojur- 


nalului. A fost corespondent 
ROR la Londra şi a efectuat un 
stagiu de un an la Beijing — în 
calitate de expert pe lângă depar- 
tamentul în limba română al pos- 
tului Radio China International. 

A tradus două romane din 
literatura engleză contemporană: 
O chestiune de onoare de Jeffrey 
Archer şi Crucea de foc de Colin 
Forbes. 


TĂTAR loan Alexandru 


Născut la 28 iunie 1953 în lo- 
calitatea Tăutcu, judeţul Bihor. 
Absolvent al Facultăţii de Ziaris- 
tică — de pe lângă Academia 
„Ștefan Gheorghiu“ — 1985. 


T 

Din 1990 este angajat la Stu- 
dioul de Radio Timişoara, unde 
realizează emisiunea informativă 
Curierul de duminică seara şi 
din 1995 — concursul de cultură 
generală Campionii întrebărilor 
— ce se bucură de mare audienţă 
în mai multe judeţe din vestul 
țării. Pentru a veni în ajutorul 
acestor competitori radiofonici a 
redactat un chestionar de cultură 
generală purtând titlul emisiunii 
în cauză (Campionii întrebărilor, 
Editura Mirton, 2001). 

În aceeaşi editură timişo- 
reană, care sponsorizează, de alt- 
fel, concursul, i-a apărut lui loan 
Alexandru Tătar şi un volum de 
versuri, purtând un titlu oarecum 
desuet (extras parcă din recuzita 
genericelor editoriale ale anilor 
'60): Anotimpul iubirii. 


TĂUȘAN Grigore 


Una dintre cele mai îndelungi 
şi consistente prezenţe la micro- 
foanele Radioului se datorează 
lui Grigore Tăuşan (1878-1956), 
licenţiat în litere şi filosofie al 
Universităţii din Bucureşti şi 
doctor în drept (titlu obținut la 
Bruxelles), fost membru al Acade- 
miei Române (1939). A publicat 
studii precum Filosofia lui Plotin 
(1900), Morala lui Kant şi adver- 
sarii ei (1901), Tălcuirea Consti- 
fuției pentru folosul ţărănimei 
(1906), Evoluţia sistemelor de 
morală (1921) şi volume în care 
filosofia este integrată _trăirilor 
personale ori colective: Varia- 
țiuni literare şi filosofice (1931) 
ori Dincolo de cotidian (fără an 
de apariţie). Sub pseudonimul 
Petronius a tipărit în paginile 
ziarului „Viitorul“ incitante ta- 
blete consacrate existenţei de zi 
cu zi a societății româneşti a 

vremii. A tradus — la începutul 
secolului XX —, folosind versi- 
unea franceză, opere literare de 
Nikolai Vasilievici Gogol (Tarass 
Bulba — 1908) ori Henryk 
Sienkiewicz (Pe câmp de glorie — 
în puţin timp după dobândirea de 
către scriitorul polonez a Premiu- 
lui Nobel pentru literatură — 
1905). 

Grigore Tăuşan a fost mem- 
bru activ în Consiliul Cenzorilor 
SRR (1934-1935) şi membru al 
Consiliului de administraţie (între 
30 august 1940-25 ianuarie 1941, 
poate cea mai dificilă perioadă 
din viaţa Societăţii Române de 
Radiodifuziune şi a ţării întregi, 
marcată parantetic de Dictatul de 
la Viena şi de reprimarea rebeliu- 
nii legionare). 

Conferinţele sale au vizat cu 
precădere viaţa şi opera marilor 
filosofi ai lumii, de la Platon 
(Universitatea Radio de vară 
din 11 iulie 1930, Universitatea 
Radio din 14 mai 1942) la Hegel 
(Universitatea Radio din 4 de- 
cembrie 1931), Schopenhauer (3 
aprilie 1935, 8 aprilie 1940, 21 
martie 1942), Husserl (1 oc- 
tombrie 1938) şi Bergson (Uni- 
versitatea Radio din 9 ianuarie 
1931). În acelaşi timp a abordat 
poeziile filosofice ale lui Emines- 


cu (Universitatea Radio din 
29 mai 1931) ca şi proza acestuia 
(O nuvelă kantiană: Sărmanul 
Dionis — în Universitatea Radio 
din 20 ianuarie 1933) şi aspecte 
mai puțin cunoscute din biografia 
lui Titu Maiorescu (14 iulie 1937, 
9 septembrie 1939, 7 februarie 
1940). A consacrat medalioane 
unor personalităţi ale vieţii poli - 
tice şi sociale româneşti, de la 
bătrânul Ion Brătianu (20 iulie 
1936) la Tache Ionescu (2 iunie 
1932) ori Eugeniu Carada (2 de- 
cembrie 1936). De la poeții şi 
gânditorii antichităţii precum 
Vergilius (21 octombrie 1937), 
Ovidius (1 martie 1942) ori 
Marc-Aureliu (15 aprilie 1939) la 
Machiavelli (Universitatea Radio 
din 15 octombrie 1930) şi Leo - 
nardo da Vinci (4 octombrie 
1933) şi — mai departe — la Gia- 
como Leopardi (Universitatea 
Radio din 4 mai 1947) şi Henryk 
Szyenkiewicz (Quo Vadis — în 
ciclul Literatura universală — 
epopei moderne — din 26 iulie 
1941), Grigore Tăuşan n-a încetat 
să ofere ascultătorilor repere ale 
cugetului şi harului, marcând 
evoluţia umanităţii. În același 
timp, nu s-a sfiit să comenteze 
Filosofia ţăranului român (Uni- 
versitatea Radio din 10 oc- 

tombrie 1930) şi să elogieze me- 
ritele unor cărturari români pre- 
cum B. P. Hasdeu (Universitatea 
Radio din 14 septembrie 1943), 
Vasile Conta (12 noiembrie 1948), 
Ion Petrovici (30 aprilie 1943) şi 
Nicolae Iorga (28 iulie 1943). 

Energia publicistică a întâlnit 
fericit, în cazul lui Grigore 
Tăuşan profunzimea unui gândi- 
tor apt să confere operei sale 
(încă prea puţin cunoscută, din 
nefericire) însuşiri nu o dată 
excepționale. 


TEBEICA Val 


S-a născut la 12 august 1930 
la Bucureşti. Absolvent al Facul- 
tăţii de Geografie de la Universi- 
tatea din Bucureşti (1962). La 
Radiodifuziune lucrează din anul 
1952 — până în 1970 — când este 


transferat la TVR (de aici se va 
pensiona în martie 1996). La 
Radio a lucrat inițial la Radio- 
jurnal şi la emisiunile pentru 
sate. Vocaţia sa publicistică se va 
împlini însă ca realizator al emi- 
siunii Roza vânturilor — una din 
cele mai iubite de către tinerii as- 
cultători. Aceasta avea un carac- 
ter preponderent geografic, faci - 
litând ascultătorilor cunoaşterea 
diverselor spaţii (şi, în primul 
rând, a celui național) prin radio - 
montaje şi scenarii (care-l aveau 
ca personaj central pe Căpitanul 
Uragan, interpretat cu forță de re- 
gretatul actor Silviu Stăncules- 
cu). Talentul de scenarist al lui 
Val Tebeica l-a recomandat ca 
prețuit colaborator al Teatrului 
radiofonic pentru copii şi al 
emisiunii Vreau să ştiu. 

Este autorul mai multor volu- 
me ce se revendică din preocu- 
parea sa jurnalistică de durată: 
geografia. Titlurile lor: Srrăbă- 
tând lumea, Călători români pe 
șapte continente, Un român în 
Africa, Malgaşii, Căţi poli are 
Pământul? — confirmă aserţiunea 
de mai sus. De un mare succes 
național şi internaţional s-a bucu- 
rat lucrarea de istorie poştală 
Primele mărci poştale româneşti, 

premiată la expoziţii filatelice de 
ținută (Washington, Praga, 
Bruxelles, Paris). Tradusă în mai 
multe limbi (maghiară, germană, 
franceză) — lucrarea în cauză a 
vestit lumii valoarea excepţională 
a filateliei româneşti, compo- 
nentă discretă, dar imposibil de 
ignorat, a civilizaţiei noastre. 


TEI Daniel 


Născut la 12 septembrie 1941 
la Timişoara. Absolvent al Facul - 
tății de Filologie din cadrul Uni- 
versității din oraşul natal şi al 
Facultăţii de Ziaristică — Bucu - 
reşti. După un stagiu în învă- 
țământ, este angajat, prin con- 
curs, reporter la Studioul de 
Radio Timişoara. Se remarcă în 
calitate de realizator al emisiunii- 
magazin De joi până joi şi prin 


transmisiile duplex Bucureşti- 
Timişoara. În 1976 se transferă la 
redacția emisiunilor Programului 
III din Bucureşti, unde realizează 
interviuri, reportaje, mese ro- 
tunde şi transmisii în direct. Ac- 
tivitatea radiofonică este continu- 
ată în cadrul emisiunilor cultu - 
rale. Interviurile realizate de-a 
lungul anilor cu distinse person- 
alități ale artei şi ştiinţei 
româneşti vor fi reunite peste ani 
în volumul Destine..., apărut în 
anul 2003 la Editura Semne. 
Mărturiile unor scriitori ca Victor 
Eftimiu, Valeriu Anania, Nina 
Cassian, Ana Blandiana, Mircea 
Dinescu, ale unor oameni de 
ştiinţă precum Ana Aslan, Pius 
Brânzeu şi Octav Onicescu com- 
pun harta spiritualităţii româneşti 
a ultimelor decenii. Reporterul 
Daniel Tei investighează cu mult 
tact zone de mare interes public, 
întrebările sale dovedind o pro- 
fundă cunoaştere a vieţii şi operei 
subiecților selectaţi. În calitate de 
realizator TV, a îmbogăţit zestrea 
Departamentului de Teatru 
Naţional TV cu o excelentă serie 
de emisiuni consacrate specta- 
colului dramatic, realizate la 
Bucureşti şi Paris cu sprijinul 
eminentului teatrolog George 

Banu, unul dintre cei mai avizaţi 
comentatori europeni ai fenome - 
nului teatral. 

Ca scriitor, Daniel Tei s-a 
afirmat în mai multe genuri lite- 
rare: portrete, eseuri, note de 
călătorie (volumul de debut 
Drumeţ prin ţara Mioriței — Edi- 
tura Sport-Turism, 1982), versuri 
pentru copii reunite în cinci pla- 
chete, dramaturgie consacrată 
aceloraşi „fiinţe mici“ (textele 
sale dramatice s-au jucat pe scena 
Teatrului „Țăndărică“ din Capi- 
tală). Un volum de proză onirică 
şi teatru scurt (Acoperişul fără 
casă — Ed. Semne, 2002) gru- 
pează texte publicate în anii °70 
în reviste de cultură (,Am- 
fiteatru“ şi „Orizont“) sau aflate 
mult timp în sertar. Imaginea li- 
teraturii onirice româneşti — 
reprezentată de autori esențiali 
precum Leonid Dimov şi Du- 
mitru Țepeneag — este completată 
prin contribuția acestui autor dis- 
cret şi tenace care este Daniel 
Tei. Câteva dintre petele albe ale 
istoriei recente româneşti (uni- 
versul concentraționar al anilor 
"50 şi enigma teroriștilor din de- 
cembrie 1989) sunt analizate în 
volumul Anno Domini 1989 — 
apărut în anul 2001 la editura 


bucureşteană Semne, casa de edi- 
tură preferată în ultima vreme de 
autor. Avem de-a face cu investi- 
gația lucidă a unor fapte cu tra- 
gice consecințe asupra mentalu- 
lui colectiv, asupra dezvoltării 
sincopate a societății româneşti 
postbelice, nevoită să accepte spai- 
ma ca vector al puterii politice. 
Un citat din filosoful polonez 
Adam Michnik, fixează poziția 
morală a scriitorului: „Sunt feri- 
cit că mă ştiu de partea cea bună, 
printre victime, şi nu printre 
călăi“... 

În anul 2003 a publicat un mi- 
croroman (Obsesia, Ed. Semne) 
aflat în linia cercetării abisului 
sufletesc al omului modern, cu 
excelente intersectări ale visului 
cu brutala realitate. Exerciţiile 
onirice din tinereţe — amintite 
mai sus — îşi configurează aici 
energiile cu o remarcabilă 
rigoare. Daniel Tei este căsătorit 
cu Victoria Andrei, cunoscută re- 
alizatoare de emisiuni radio. 

TEODOSIU Lucian 


Născut la 21 iunie 1942 la 
Turnu-Măgurele. Absolvent al 
Facultăţii de Filologie, Universi- 
tatea „Al. I. Cuza“ din Iaşi. 

Membru al Uniunii Scriito- 
rilor din România. A debutat, în 
1963, cu versuri la Radio Iaşi, 
unde avea să devină, după ab- 
solvirea studiilor universitare, 
redactor al unor emisiuni de re- 
portaj (Biografii contemporane) 
sau cu amplă deschidere culturală 
(Constelaţia lirei, Floare albas- 
tră, O carte, câteva idei, un 
autor, Studioul de poezie). Între 
emisiunile realizate în ultimii ani 
s-au distins: Europa — lumea 
spre care ne îndreptăm — dedi- 
cată unor oameni de succes ai 
momentului — şi Gânduri creş- 
tine, revistă de ecumenism şi 
etică spirituală. 

Poet înzestrat şi „plin de o 
tandră camaraderie“, după cum 


se autodefineşte într-un poem 
închinat colegilor săi din Radio, 
Lucian Teodosiu a debutat edito- 
rial relativ târziu, cu volumul 
Ceruleum (Editura Junimea, 
1989), urmat — şase ani mai târz- 
iu — de Planetă la marele bal 
(Editura Moldova, 1985). Discur- 
sul liric este întrerupt de apariția 
unui eseu memorialistic dedicat 
unui admirabil poet, de altfel 
conjudețean cu Lucian Teodosiu. 
E vorba de Dimitrie Stelaru, aşa 
cum l-am cunoscut (Editura Ju- 
nimea, 1998), carte ce aduce utile 
informații despre acest melanco - 
lic poet din Segarcea-Vale (Tele- 
orman), incorigibil vagant sub 
marile astre ale poeziei, autor al 
lui Mare incognitum şi al 
Păsărilor incandescente. 

Alte volume de versuri sem- 
nate de Lucian Teodosiu: Într-o 
bună dimineață (Editura Danaster, 
1999), Despre libertatea Calului 
(Editura Helicon, 1999) şi O zi 
din viața mea (ediție bilingvă, 
româno-franceză, apărută la Edi- 
tura Viitorul Românesc în anul 
1999). Versurile par a fi scrise cu 
„sentimentul unei indestructibile 
iubiri“, pe cartonul elegant al 
unei „ilustrate de la mare“, adre - 
sată celor care merg „orbeşte, 

spre nici un punct cardinal“. Un 
poet necesar acestor vremi debu- 
solate... 


THEODORESCU Răzvan 


Născut la 22 mai 1939 la 
Bucureşti. Studii universitare la 
Facultatea de Istorie — Universi- 
tatea Bucureşti — întrerupte de o 
excludere politică din am- 
fiteatrele facultăţii. Doctor în is- 
torie. Profesor universitar, mem- 
bru al Academiei Române. Din 
decembrie 2000 — ministru al 
Culturii şi Cultelor. Medievist 
reputat, secretar general al Uniu- 
nii Balcanice a Istoricilor, 
Răzvan Theodorescu este autorul 
a 12 cărți de specialitate, a căror 
valoare i-a atras nenumărate 
onoruri pe plan național şi euro- 
pean. A publicat peste 600 de 


studii şi articole, dintre care circa 
50 ţintesc mass media. Între feb- 
ruarie 1990 şi iulie 1992 a fost 
preşedinte al Radioteleviziunii 
(definită în epocă drept „liberă“. 
Venirea sa în fruntea instituţiei se 
producea pe fondul unei 
cunoaşteri intime a RTV, la care 
colaborase între 1966-1969 cu 
asiduitate, fiind solicitat să par- 
ticipe la realizarea a zeci de emi- 
siuni. Atitudinea publică de con- 
damnare a politicii ceauşiste în 
domeniul patrimoniului artistic şi 
cultural naţional îi asigurase o 
certă aură de rezistent faţă de 
acţiunile demolatoare ale Par- 
tidului Comunist Român, 
adevărate atentate la tradiția spir- 
itualității naţionale. Perioada pe 
care a petrecut-o în fruntea Ra- 
dioteleviziunii Române Libere a 
coincis însă cu una dintre cele 
mai fierbinţi ale segmentului is- 
toric postrevoluţionar. Demon- 
strații publice vehemente, încleş- 
tări de stradă, mineriade — acor- 
dau un dramatism nemaiîntâlnit 
traiectului anevoios spre demo- 
crație al unei Românii disputate 
de interese politice divergente. 
Figură publică de interes naţi- 
onal, fostul preşedinte al RTVR a 
devenit ţinta unor atacuri deschi - 

se. Acuzaţiile de partizanat poli - 
tic ce i s-au adus au fost potențate 
de atitudinea dezinvoltă a acestui 
ludice care, în loc să îşi explice şi 
eventual să îşi justifice atitudinile 
incriminate, se complăcea volup- 
tuos în marele spectacol al con- 
testărilor. Cărturarul prețuit de 
cândva era tot mai hulit pentru 
„setea de putere“, pe care şi-ar fi 
dorit-o. Peste ani, Răzvan Theo- 
dorescu va analiza „la rece“ pe- 
rioada în care s-a aflat la cârma 
Radioteleviziunii Române, în 
cartea Cele 900 de zile ale ma- 
nipulării (Editura  Tinerama, 
1994). Mărturiile sale sunt astăzi 
de interes mai degrabă istoric 
decât imediat: „Am orgoliul să 
mărturisesc că pentru o perioadă 
atât de concentrată între bine şi 
rău, îmi recunosc nu doar gre - 
şelile ştiute de mulţi, dar, mai 
ales, pe cele ştiute doar de mine. 
Nu am fost un manager, de altfel, 
cu gândul la etimologia care vrea 
să spună că englezescul manage- 
ment vine din italienescul mane- 
gio, ce înseamnă pur şi simplu 
dresare, nu pot să uit că în locul 
unui pur-sânge cu am avut de în- 
grijit o mârţoagă!; am păcătuit, o 
vreme, prin vanitatea de a crede 


că pot să conduc singur un colos; 
am făcut compromisuri — cel din 
decembrie '90 e elocvent — nu am 
avut inima să scot la timp pe unii 
dintre cei pe care timpul îi 
depăşise. Şi altele, şi altele...“ 

Oricând contestabil din punct 
de vedere politic, Răzvan Theo- 
dorescu este mereu invulnerabil 
din punct de vedere cultural. 
Opera sa o dovedeşte. Cât despre 
perioada în care — în calitate de 
preşedinte al RTVR — s-a lăsat 
expus oprobriului public, e poate 
nevoie să spunem — dat fiind con- 
textul istoric atât de inflamat — că 
până şi un înger de s-ar fi aflat în 
fruntea marii instituţii mass 
media, n-ar fi putut-o părăsi la un 
moment dat păstrându-şi aripile 
imaculate... 

TOMA Enache 


Născut la 1 noiembrie 1970 în 
localitatea Mihail Kogălniceanu, 
judeţul Constanţa. Studii supe- 
rioare agro-zootehnice şi teatrale 
(regie teatru). Din anul 2000 este 
redactor la secţia aromână a Pos- 
tului de Radio România Interna- 
tional unde realizează — între al- 
tele — o rubrică de umor aromân. 
O manifestare insolită în cadrul 
Anului Caragiale (2002) a con- 
stituit-o traducerea în aromână şi 
dramatizarea piesei Conu’ 
Leonida față cu reacţiunea de 
către Enache Toma (deținător al 
rolului principal şi semnatar al 
regiei). Întregistrată în studioul 
teatrului radiofonic al SRR, piesa 
a fost difuzată în emisiunile 
secției aromâne, fiind totodată în- 
registrată pe casete audio şi pe 
compact-discuri distribuite în co- 
munitățile aromâne din Balcani. 
Pe acelaşi suport audio a fost 


înregistrată şi versiunea în aro - 
mână a poemului Luceafărul de 
Mihai Eminescu. 

Enache Toma este autorul a 
două volume de versuri: Arta 
destinului (Editura Litera, 1993) 
şi Lagărul minții (Editura Publi- 
star, 2002) care-l vestesc drept un 
autor liric substanţial. 


TOMESCU-STACHIE 
Nicolae 


Născut la 23 iunie 1961 la 
Iaşi. Absolvent al Facultăţii de Is- 
torie-Filosofie (Universitatea 
„Al. I. Cuza“) — promoţia 1985 şi 
al SNSPA — Facultatea de Comu- 
nicare şi Relaţii Publice „David 
Ogilvy“ — promoţia 2002. 

Realizator de emisiuni la Stu- 
dioul de Radio din Iaşi, a abordat 
mai multe genuri publicistice, de 

la comentarii de specialitate la 
programe interactive. Migraţia de 
la un compartiment la altul (ca- 
mera ştirilor, cultură, economie, 
sport ş.a.) presupune mobilitate 
dar şi riscul disipării. 

Pregătirea sa de istoric ar re- 
comanda concentrarea asupra 
unor emisiuni precum: Istorie şi 
adevăr, Eterna Bucovină, Con- 
stelația lirei (cu trimiteri la re- 
alităţile Basarabiei). Noua sa 
emisiune Repere în istorie şi-a 
propus să surprindă România 
profundă, apropiind trecutul şi 
experienţele (faste, nefaste) de 
emoțiile şi configuraţiile mentale 
proprii (din declaraţiile autorului, 
aflate într-o fişă de creaţie ce 
proclamă perfecţionismul său 
sans rivages, învecinat cu narci- 
sismul). 

Nicolae Tomescu-Stachie este 
şi un autor prolific, prezent în 
publicațiile ieşene („Monitorul“, 
„24 de ore“, „Cronica“, „Eveni- 
mentul“) în almanahuri şi supli- 
mente de tot felul. Colaborator la 
„Analele ştiinţifice“ ale Univer- 
sității „Al. I. Cuza“ este şi sem- 
natarul unor volume precum 
Războiul din Golf (Editura 
CERMI, laşi, 1997, ediţie revă- 
zută şi adăugită în 1998 la Editu- 


ra Majadahonda), Situația Africii 
la sfârşitul sec. al XIX-lea (Editu- 
ra Ankarom, laşi, 1998), Consi - 
deraţii istoriografice, ori Politica 
externă a României întregite. Re- 
lecţii şi atitudini în presa vremii 
(Editura Fides, Iaşi, 2000), Prin- 
cipalele conflicte internaţionale 
şi lumea islamică (Editura 
CERMI, laşi, 2003). 

Un volum intitulat În 
căutarea indiscrețiilor (Editura 
CERMI, laşi, 1999) cuprinde 
convorbiri cu personalități de pe 
mai multe continente, în timp ce 
Himalaya. Acolo unde se sfârșesc 
munții (Editura Institutului Euro- 
pean, laşi, 2000) demonstrează 
că nu numai istoria îl obsedează 
pe autor, ci şi geografia. În 
sfârşit, un volum (liric) numit 
Cristale sfărâmate (Editura 
Ankarom, laşi, 1997) a primit 
premiul pentru debut la Festiva- 
lul „Drumuri de spice“ desfăşurat 
într-o comună din Banatul 
Sârbesc — Uzdin — renumită pen- 
tru pictura naivă a locuitoarelor 
aşezării. 

TUCHILĂ Costin 


Născut la 8 octombrie 1954 la 
Ploieşti. Absolvent al Facultăţii 
de Limba şi Literatura Română — 
Universitatea din Bucureşti. Din 
1995 lucrează la Radiodifuziunea 
Română, unde colaborase încă 
din 1976 cu comentarii pe teme 
literare. Activitate redacțională la 
Antena Bucureştilor (pentru o 
scurtă perioadă), continuată din 
1996 la redacţia teatru şi emisiu- 
ni scenarizate. Realizator al unor 
documentate emisiuni referitoare 
la istoria teatrului universal (Cla- 
sicii dramaturgiei universale — 
împreună cu Puşa Roth), la isto- 
ria teatrului românesc, cu fo- 
calizare pe teatrul radiofonic. A 
adaptat mai multe piese de teatru 
şi a comentat fenomenul teatral 
contemporan. A realizat o utilă 
imagine teatrului radiofonic în 
presa centrală şi de specialitate. A 
desfăşurat şi o publicistică activă 


în coloanele sonore ale emisiuni - 
lor de actualități (mai ales în cu- 
prinsul radioprogramului Matinal). 

Costin Tuchilă a debutat edi- 
torial cu volumul de critică lite- 
rară Cetățile poeziei (Editura 
Cartea Românească, 1983), care-l 
recomanda drept unul dintre cei 
mai aplicaţi comentatori ai feno- 
menului liric contemporan. Trep- 
tat, preocupările sale aveau oare- 
cum să se diversifice. Privirea şi 
cadrul (Cartea Românească, 
1988) denotă o deschidere spre 
estetică, opera literară devenind 
pretextul unor considerații elas- 
tice, menite să pună în evidență 
opinii cu un caracter general. În 
anul 2001, Editura Viitorul 
Românesc îi tipăreşte volumul 
Punctul pe cuvânt, cuprinzând 
tablete radiofonice difuzate în 
amintitul radioprogram Matinal. 
Publicist sobru, deşi plin de nerv, 
Costin Tuchilă schiţează pano- 
rama unei lumi a tranziţiei, pen- 
dulând între sublim şi ridicol, cu 
sincope morale nu o dată jenante. 
Observator ce nu-şi ascunde 
causticitatea, el face un jurnalism 
terapeutic, în speranţa vindecării 
organismului social de noxe mai 
vechi sau mai noi. 

Autorul este însă şi un melo- 
man consecvent. Pentru el muzi- 
ca a încetat să fie un simplu vio- 
lon d'Ingres, exerciţiul îndelun- 
gat în spațiul comentariului muz- 
ical (precumpănitor în teritoriul 
muzicii de operă) investindu-l cu 
atestări profesionale în domeniu. 
După aproape trei decenii de 
publicistică făcută sub semnul lui 
Eutherpe şi al Melpomenei, 
Costin Tuchilă publică în 2002 
volumul În căutarea capodoperei 
(Editura Viitorul Românesc) 
care-l investeşte ca muzicolog 
plin de autoritate. În acest fel, 
Costin Tuchilă pare a reface 
traiectul cultural al mai vârst- 
nicului său confrate, Valeriu Râ- 
peanu, pentru care muzica 
reprezintă, alături de literatură şi 
publicistica la zi, o constantă a 
existenţei sale profesionale. 


TURTUREANU Nicolae 


Născut la 25 noiembrie 1941 
în localitatea Iacobeni, judeţul 
Suceava. Absolvent al Facultăţii 
de Filologie, Universitatea „Al. I. 
Cuza“ din laşi — promoţia 1966. 
Redactor la Studioul de Radio 
laşi, în perioada 1966-1971. Rea - 
lizator al unor emisiuni culturale 
de ţinută. În 1971 se transferă la 
revista „Cronica“ — unde susţine 
la un moment dat cronica literară 
a revistei. 

A debutat editorial cu volu- 
mul Punctul de sprijin (1971), în 
care, sub sugestia arhimedică, 
aptă să răstoarne universul, se as- 
cundea nostalgia după o copilărie 
petrecută în Ţara de Sus a Mol- 
dovei. Ecourile din Nicolae Labiş 
erau decelabile atât la nivelul 
trăirii cât şi al expresiei. Un com- 
pact volum de Nocturne (1975) 
l-a impus pe Nicolae Turtureanu 

drept un meditativ, incorigibil ro- 
mantic într-un ev agresiv. Poetul 
îşi recunoaşte vulnerabilitatea şi-şi 
caută salvarea sub armura emines- 
ciană a nopţii. Asumarea ieșirii 
din timp e vizibilă şi în Pentru 
cine exist (1979), care preia câte- 
va poeme din volumul anterior ca 
o confirmare a continuității unei 
atitudini de boicotare a realităţii 
imediate. Importantă este „starea 
poetului“ (aceeaşi, se pare, de la 
poeţii goliarzi şi până la zi), pe 
care Nicolae Turtureanu o afi- 
şează, nu fără ostentaţie, într-un 
timp obsedat de „comanda so- 
cială“. Plin de umor şi chiar de 
autoironie, discursul său liric mi- 
litează pentru o Poezie deschisă 
(titlul volumului de versuri din 
1984), în care cititorul să se poată 
oricând regăsi şi să-i compună (ca 


în Opera aperta a lui Umberto 
Eco) „o formă la „ceea ce poate 
părea dezordine, stare amorfă, 
dezmembrare, lipsă a oricărui ra- 
port“ prin „exerciţiul unei rațiuni 
care încearcă să aducă lucrurile 
în lumina expresiei“. 

După 1990, acest poet de 
mare subtilitate s-a retras din 
vuietul jurnalisticii, devenind 
castelanul „Vilei Sonet“, reşe- 
dinţa de cândva a poetului-actor 
Mihai Codreanu şi ieşind tot mai 
rar în public. O memorabilă anto- 
logie din opera sa (Ascunsa rană) 
avea să apară spre sfârşitul mile- 
niului doi la editura timişoreană 
Helicon, amintind lumii că poe - 
zia lui Nicolae Turtureanu încă 
ne mai poate uimi cu sunetul ei 
baladesc. 


ŢĂROI Ileana-Valeria 


Născută la 19 iunie 1957, la 
Bucureşti. Absolventă a Facul- 
tății de Limbi şi Literaturi Străine 
— Universitatea Bucureşti — spe- 
cializarea franceză-engleză. Din 
iunie 1990, redactor la serviciul 
francez de la Radio România In- 
ternaţional. Din 1997 este real- 
izator-coordonator al serviciului 
francez R.R.I. Realizatoare a 
unor rubrici şi emisiuni specifice 
radiourilor internaționale (ex.: 
Femmes-Actualit€). Preocupări 
teoretice în definirea domeniului 
în comunicarea Radiourile inter- 
naţionale — spaţii de intercultu - 
ralitate — susţinută la Colocviul 
Internaţional organizat de Institu- 
tul de Ştiinţe ale Educaţiei (2000). 


Ileana Țăroi este traducătoare 
a trei volume aparținând lui John 
Grisham apărute la Editura RAO: 
Firma (1993), Clientul (1994) şi 
Camera morții (1993) şi a 
Dosarelor X — Duhurile de Char- 
lie Grant (RAO, 1996). Împreună 
cu Virginia (Nanu) Vârgolici — în 
prezent realizatoare de emisiuni 
la Antena Bucureştilor — a tradus 
Jocul lui John Le Carré, unul din- 
tre cei mai populari scriitori con- 
temporani de literatură policier. 


ȚUCULESCU Radu 


Născut la 1 ianuarie 1949 la 
Târgu-Mureş. Absolvent al Con- 

servatorului „Gheorghe Dima“ 
din Cluj-Napoca — promoția 
1972. Din anul absolvirii lu- 
crează (cu întreruperea instituțio- 
nală determinată de decizia desfi- 
ințării studiourilor teritoriale — 
1985-1989) la Studioul Teritorial 
de Radio Cluj unde realizează 
emisiuni precum Compozitorul 
— poet al sunetelor şi Vocea po- 
etului. Instrumentist profesionist 
(posedă studii complete de 
vioară) şi animator al vieţii 
teatrale clujene (a condus cercul 
de teatru şi pantomimă „Ate- 
lier“), Radu Țuculescu s-a numă- 
rat printre autorii acelui experi- 
ment unic pe care l-au reprezen- 
tat spectacolele „Acusticon“, 
găzduite de Studioul clujean în 
timpul directoratului lui Horia 
Bădescu. 

Polivalenţa lui Radu Țucules- 
cu este determinată (mai ales) de 
prezenţa sa în câmpul literelor, 
unde s-a afirmat drept unul din 
cei mai activi şi acizi prozatori 
contemporani. Romanele şi pro- 
zele sale scurte pun sub proiec- 
torul unei conştiinţe rebele „fau - 
na bufonă“ (pentru a folosi ti- 
tlul-sintagmă al unei cărți de Ro- 
mulus Dianu) proliferată graţie 
unui sistem politico-social prote- 


jând mediocritatea şi arbitrariul. 
În acest fel, cărţile sale introduc 
prin ricoşeu necesara tablă de 
valori menită să salveze sufletele 
celor mulţi, aflați la cheremul 
dictatorial al prostiei şi laşităţii. 
Radu Țuculescu a debutat cu 
volumul de povestiri Portocale şi 
cascadori (1978), urmat de Gră - 
dina suspendată (1981). Rapid 
omologat de critica literară drept 
un spirit necesar prozei româneşti 
a momentului, autorul trece la ge- 
nul proteic al romanului, publi- 
când Vânătorul de aripi (1982), 
Ora păianjenului (1984) şi 
Degetele lui Marsias (1985). 
Acesta din urmă, campat în uni- 
versul profesional familiar auto- 
rului — al unei orchestre simfo- 
nice — aminteşte de lumea unor 
filme admirabile, precum fellini- 
ana capodoperă Proba de or- 
chestră, neuitatul Dirijorul de 
Andrzej Wajda şi chiar Ispita lui 
Venus al lui Szábo István. 
Revenirea la proza scurtă se 
produce prin volumele de schițe 
Portrete în mişcare (1986), în 
care talentul de portretist al lui 
Radu Țuculescu este concurat de 
verva sa epică investigând o lume 
aflată la limita patologicului. Ob- 
servațiile „de insectar“ eviden- 

țiază şi ele rezervele de ironie şi 
umor îndreptate împotriva unei 
lumi în care prostia instituționa- 
lizată poate conduce la apariţia 
unor monştri ce degradează uma- 
nitatea. 

Prezenţa unor pagini de Radu 
Țuculescu în antologia Proza 
satirică românească (1984) era, 
aşadar, una firească, deşi viziu- 
nea generală a prozatorului este 
mai apropiată de dramă decât de 
comedie. 

Prozator al provinciei, Radu 
Țuculescu nu este deloc un scri- 
itor provincial. Cărţile sale se 
înalță la înălțimea interesului 
general al criticilor pentru că ele 
vizează de fapt „centrul“ unei 
lumi ce-şi înalță precara structură 
de rezistenţă pe condiţia stupidă a 
existenței dirijată de ordinul ad- 
ministrativ şi pe mistificarea 
însăşi a realităţii. 


ŢȚUNDREA Iulius 


Născut la 20 iulie 1929 la 
Tălpăşeşti, jud. Gorj. Absolvent 
al Facultăţii de Filologie a Uni- 
versității din Bucureşti (1952 — 
şef de promoţie). De la 8 decem- 
brie 1952 şi până la pensionare 
(mai 1990) a lucrat neîntrerupt la 
Radiodifuziunea Română în 
cadrul emisiunilor culturale, al 
căror redactor-şef avea să devină. 
Între 1953-1956 a redactat croni- 
ci de carte şi medalioane con- 
sacrate unor scriitori clasici şi 
contemporani, dar a realizat şi in- 
terviuri, radioreportaje şi emisiu- 
ni complexe. Şef al secției lite - 
rare (1957) şi, de la 1 februarie 
1965, redactor-şef adjunct al emi- 
siunilor literar-teatrale. De la 1 
aprilie 1967 Iulius Țundrea 
devine redactor-şef, funcție care-i 
permite punerea în undă a unui 
program îndrăzneț de proiecte 

culturale. A inițiat Zilele radio- 
fonice închinate marilor nume 
ale literaturii române şi cicluri ra- 
diofonice ample (Eminesciana, 
Argheziana etc.), iar din 1969 
până în 1990, a fost redactorul 
emisiunii Fonoteca de aur, axul 
unei gândiri patrimoniale ne- 
maiîntâlnite până la el. A fost ob- 
sedat de ideea constituirii unui 
„muzeu sonor al culturii româ- 
neşti“, prin valorificarea tuturor 
documentelor sonore şi scrise 
aflate în posesia instituţiei. În 
1995 a fost distins cu diploma de 
onoare a Societății Române de 
Radiodifuziune „pentru o viaţă 
închinată Radioului“. La 24 sep- 
tembrie 2001, Iulius Ţundrea a 
încetat din viață cu mâhnirea de a 
nu fi fost ajutat să-şi ducă la bun 
sfârşit proiectele. Crezuse cu ve - 
ritabil fanatism în vocaţia cultu- 
rală a Radioului național şi publi- 
case peste 200 de articole (,,Con- 
temporanul“, „România literară“, 
„Manuscriptum“, „Panoramic 
Radio TV“, „România liberă“) în 
care susținuse ideea acestei com- 
ponente esenţiale a culturii naţio- 
nale pe care o reprezenta cultura 
la radio. A realizat pentru fosta 
Organizaţie Internațională de 
Radio şi Televiziune (OIRT), cu 


sediul la Praga, cinci cataloage 
ample cu înregistrările aflate în 
Fonoteca de aur a Radiodifuziu- 
nii. A prezentat, de asemenea, în 
reuniunile anuale ale OIRT 
(Bratislava — 1967, Bucureşti — 
1970, Varna — 1976, Postdam — 
1982) comunicări despre rolul 
Radioului în activarea interesului 
public față de valorile culturale 
perene şi despre necesitatea difu- 
zării literaturii contemporane. 
Datorită bunelor sale relaţii cu 
Georges Charbonnier, director 
cultural al ORF, a organizat Săp- 
tămâna culturală românească 
la posturile franceze de radio 
(1970), manifestare de amploare, 
din păcate nerepetată nici până 
azi. 

Publicistica editorială a lui 
Iulius Țundrea este axată exclu- 
siv pe „marea dragoste“ pe care a 
reprezentat-o pentru el Radioul. 
A tipărit în 1979 Inscripții pe o 
bandă de magnetofon (titlu cu 
argheziană rezonanță, menit să 
descifreze vocaţia culturală a Ra- 
dioului). A revenit, în 1982, cu 
Fonoteca de aur (Un muzeu 
sonor al culturii româneşti) în 
care, preluând sugestiile unui 
faimos eseu al lui Andre Mal- 
raux, se pronunță în favoarea 


358 


unui „muzeu ne-imaginar“, bine 
alcătuit, din documente solide ra- 
diofonice. În sfârşit, în 1985, 
Iulius Ţundrea publica O sonoră 
coloană infinită (conjudeţeanul 
marelui Constantin Brâncuşi valo- 
rifica exemplar simbolul acelui 
axis mundi, cum definea Mircea 
Eliade creaţia fără seamăn de la 
marginea municipiului Târgu- 
Jiu). Cele trei cărți au apărut la 
Editura Eminescu, avându-l di- 
rector pe domnul Valeriu Râpea- 
nu, fost coleg de facultate al lui 
Iulius Ţundrea şi admirabil om 
de radio, fost vicepreşedinte al 
Radioteleviziunii române, însăr - 
cinat cu programele culturale ale 


instituţiei în anii '70 ai secolului 
trecut. 

Iulius “Ţundrea reprezintă o 
personalitate al cărei destin s-a 
identificat cu acela al instituţiei 
pe care a slujit-o cu devotament 
exemplar o viaţă de om. În ulti - 
mii ani de viaţă, retras discret în 
bibliotecă, spera ca Radioul na - 
tional să redevină ceea ce fusese 
cândva, la începuturile sale: prin- 
cipala instituţie culturală a ţării. 

A fost căsătorit cu Eugenia 
Țundrea, fost redactor al emisiu- 
nilor teatrale şi este părintele 
Domnicăi Ţundrea, realizator al 
programelor Teatru radiofonic. 


UBA Traian 


Născut la 30 mai 1921 la 
Turnu Severin. Decedat la 6 ia - 
nuarie 1990 în Bucureşti. Studii 
militare şi de drept. Ofiţer activ al 
armatei române, veteran al celui 
de-al doilea război mondial. 

A fost redactor şi coordonator 
al emisiunilor militare de radio şi 
televiziune, contribuind la for- 
marea unui important eşalon de 
jurnalişti militari. 

Proza sa, cuprinsă în numeroa- 
se cărți (cele mai multe uitate 
astăzi) se revendică prioritar din 
mediul ostăşesc, abordat oare- 
cum didactic în O zi frumoasă 
(1949), Flăcăul de pe tanc (1951), 
Ora de istorie (1953). Literatură 
de aventuri în Agentul (1957) şi 


Caseta (1967). Cea mai cunos- 
cută creaţie literară a sa rămâne 
Dincolo de pădurea vieneză 
(1957), descriere a participării ar- 
matei române la operaţiunile 
militare de pe frontul de vest, 
până pe teritoriul Austriei. 

La fel, Ultima bătălie (1964), 
celebrare a eroismului oștirii 
române în amintita conflagrație, 
carte apărută într-un moment is- 
toric de reevaluare a tradiţiilor 
militare naționale. 


UDREA Cornel 


Născut la 27 martie 1947 în 
oraşul Gheorghieni, judeţul Har- 

ghita. Absolvent al Facultăţii de 
Filologie de la Universitatea 
„Babeş-Bolyai“ din Cluj-Napoca. 
Din 1969 şi până în prezent lu- 
crează la Studioul Teritorial de 
Radio Cluj. Realizator şi pro- 
ducător al celei mai longevive 
emisiuni de aici (Radioduminica 
— fiinţând din 1973). Specializat 
în emisiuni de divertisment 
(Umorul de la A la Z, colaborări 
consistente la emisiunile de profil 
de la Radio Bucureşti). Cornel 
Udrea (debut editorial cu poezia 
din Jasomia — 1972, urmat de 
Respirația ceasornicelor — 1975, 
ambele la Editura Dacia) avea 
să-şi descopere apetitul pentru 
umor, publicând — după 1975 — 
un număr impresionant de cărți în 
care lumea e privită prin lentila 
necruțătoare a umoristului. După 
Cu alte cuvinte (Editura Albatros, 
1975) a urmat Obiceiuri de nuntă 
la cangurii şchiopi (prima ediţie 
— Dacia, 1979, a doua, în 1994, la 
Editura Mesagerul transilvan). 
Simpla citare a titlurilor ce com- 
pun bibliografia autorului poate 
stârni, dacă nu cumva hohote de 
râs, măcar subtile ridicări de 
sprânceană: Duminica la iarbă 
verde, Mersul pe jos, Dinastiada, 
Verişorii siamezi, (până aici 


funcţionează gimnastica evocatei 
sprâncene, urmând cascada ho- 
hotelor), Marele zid chinezesc 
german, Reproducerea la 
bufnițele împăiate, Transsiberi- 
anul de Feteşti, La pas cu delta- 
planul, De serviciu în clepsidră, 
Lebăda mahmură, Duminica de 
luni, Umorul Reformei, — refor- 
ma umorului, Ciroza la țânțari... 
La împlinirea vârstei de 55 de 
ani, a avut inspirația să-şi dedice 
un album literar şi umoristic inti- 
tulat C. U. (deci Cornel Udrea) 
55 — autografe pe suflet. În Edi- 
tura Napoca-Star au apărut şi 
câteva volume de teatru (Salina 
de cărbuni, Românie dragă, 
Elveţia mea şi S-a întâmplat 
ieri...). Textele dramatice ale lui 
Cornel Udrea nu se pot sustrage 
nici ele ironiei şi umorului bine 
dozat al autorului. Căci, trebuie 
spus, o caracteristică a acestui 
scriitor o constituie precizia far- 
maceutică a umorului său, por- 
ționarea sa eficient-discretă, au- 
torul rezistând ispitei de a proce- 
da — precum cei mai mulţi dintre 
confraţi — la revărsarea de poante 
mai mult sau mai puţin inspirate, 
menite să descreţească frunţile 
beneficiarilor. Părinte al unor 
memorabile personaje literare 


(între care Achile Bilă, varianta 
livrescă a foleloricului domn 
Bulă), Cornel Udrea este un 
meşter al decorticării stratului de 
snobism şi precară cultură al unei 
lumi care a părăsit mileniul al 
doilea şi a intrat în cel următor cu 
sentimentul că viaţa de pe planetă 
începe o dată cu ea. O lume aflată 
în dificultate de a se exprima 
identitar tocmai pentru că nu îşi 
cunoaşte rădăcinile. Vidul su- 
fletesc e marcat de prostie şi — 
mai nou — de corupția suverană. 
Personajele lui Cornel Udrea se 
consideră adesea nemuritoare şi 
ar fi un adevărat blestem pe capul 
acestui popor ca amintita convin- 
gere a lor să se şi realizeze. 
Oricum, prin cărţile sale — atât de 
devotate genului comic — Cornel 
Udrea rămâne unul din cei mai 
subtili umorişti români, într-un 
moment în care, peste cititorul 
ipostaziat adesea ca telespectator, 
se revarsă tone de vorbe tembele 
de pe ecranul unor televizoare 
ajunse la incandescenţă, din pri- 
cina cantității de prostie folosite 
pe unitate de timp în cursa pentru 
asigurarea combustiei infernale a 
audienței. 


URBANOVICI Maria 


Născută la 17 septembrie 
1948 în localitatea Ţepeş Vodă, 
judeţul Călăraşi. Absolventă a 
Facultăţii de Limbi şi Literaturi 
Străine — Universitatea Bucu- 
reşti. Din iulie 1990 lucrează la 
Radiodifuziunea Română, redac- 
ţia literatură-arte, unde realizează 
emisiuni de profil: Revista lite - 
rară Radio (1990-2000) şi supli- 
mentul estival al acesteia, Cai- 
etele verii, Diotima (o pledoarie 
pentru frumuseţe şi iubire, desti- 
nată tinerilor ascultători), Re- 
member pentru mileniul III 
(conexiuni ale literaturii cu 
filosofia, istoria şi morala în mo- 
mente de referință ale umani- 
tății), Talk-show de poezie con- 
temporană (realizată live, emisi- 
unea a avut prestigioşi invitaţi 
care au dezbătut, împreună cu 
moderatoarea, starea poeziei de 
azi şi dintotdeauna). 

Maria Urbanovici este şi au- 
toarea unor admirabile spectacole 
literare cu public, sub genericul 
Salonul literar — Artă poetică, 
în cuprinsul cărora a fost readusă 
în atenţia iubitorilor de poezie li- 
rica unor autori importanți, pre- 
cum Ana Blandiana, Ileana 
Mălăncioiu, Angela Marinescu, 
Marin Mincu, Mihai Ursachi. 
Succesul acestor spectacole- 
eveniment a fost asigurat şi de 
faptul că ele erau opera unei 
poete, reprezentative pentru lirica 
românească de azi. Maria Urba- 
novici a debutat în anul 1976, cu 
volumul În prelungirea luminii, 
urmat de Cratere (1980) şi Lut 
ars (1984) — toate trei apărute la 
Editura Cartea Românească. Cea 
de-a patra carte de versuri a sa, 
(Heliante, Editura Albatros, 
1987) împlinea parcursul primu- 
lui deceniu de receptare publică a 
unei autoare de aleasă vocaţie. 
Zece ani mai târziu — un volum 
intitulat Febra esențială (Editura 
Helicon, Timişoara, 1997) an- 
tologa poeme din anterioarele 
patru apariții editoriale. Faptul 
confirmă strategia discretă a 
acestei autoare, ocolind proiec- 
toarele luminoase ale publicităţii. 
Chiar evitând „cărările gloriei“, 


Maria Urbanovici rămâne o poetă 
suferind continuu de „febra esen- 
țială“ a poeziei. O poetă a insom- 
niilor,  prefăcând-o într-o 
„coloană de foc, luminând dru- 
mul“ şi destrămând „esenţele lui 
Hypnos“ pentru a-şi asigura ac- 
cesul la o luciditate supremă. 
Lirismul este alungat programa - 
tic din încăperile de cuvinte ale 
poemului, pentru ca realitatea să 
poată pătrunde în ele, sub forma 
unor şocuri continue, ca acele 
„întâlniri cu aproapele“, despre 
care vorbea cândva Cesare 
Pavese, scriitorul meridional 
evocat în poemul Printre 
mesteceni (vol. Lut ars). Ca şi 
pentru acela, literatura este, şi în 
cazul Mariei Urbanovici, „0 
meserie de a trăi“, menită să 
combată „viciul absurd“ (il vizio 
assurdo) al morţii: „Cu aceste 
încălțări/ de culoarea sângelui 
închegat/ am traversat cea mai 
cumplită noapte,/ încalță-te,/ des - 
calță-te,/ mori odată,/ dar mai 
bine încearcă să trăieşti,/ viforul 
sparge afară toate felinarele/ 
acum e timpul să arăt/ cum îmi 
scot viaţa de pe mine/ precum 
cămaşa de fiecare zi“. 

În anul 2003, autoarea a 
tipărit la Fundaţia Luceafărul 

volumul Ce-ar fi să-i dezbrăcăm 
sufletul?  (subintitulat Fabula 
rasa II) în care aflăm voluptatea 
secretă a  hipertextului liric, 
ajutând-o să descopere „ceva 
care i-ar schimba Calea“. Inter- 
sectarea — prin Elytis — a melan- 
coliei eline („de versurile lui 
Elytis mă sprijin ca de o viaţă 
care a curs paralel pe lângă mine, 
îmbiindu-mă să o trăiesc“) con- 
feră poemelor o aură mediter- 
aneană, sub care soarele cal- 
cinează visarea. 

Poezia Mariei Urbanovici, 
densă şi unitară, există în primul 
rând, graţie acelui „flux dialec- 
tic“, în care viaţa şi moartea fix- 
ează „un strigăt metafizic“ pe 
frunţile de luceafăr ale poeţilor 
adevăraţi. 


URICARU Eugen 


Născut la 1 noiembrie 1946 la 
Buhuşi, judeţul Bacău. Absolvent 
al Facultăţii de Filologie a Uni- 
versității „Babeş-Bolyai“ din 
Cluj-Napoca, secția română ita- 
liană (1971). 

Încă din studenție, se afirmă 
în paginile revistei „Echinox“, 
făcând parte din prima generaţie 
echinoxistă (alături de Horia 
Bădescu, Adrian Popescu, Ion 
Mircea, Dinu Flămând, Aurel 
Şorobetea). Redactor la revista 
„Steaua“, cunoaşte o rapidă con- 
sacrare ca prozator. După 1990 se 
stabileşte în Bucureşti, unde 
deţine funcţii de conducere în 
cadrul Uniunii Scriitorilor. În 
prezent, este preşedintele acestei 
uniuni de creaţie. 

În toamna anului 2002, a fost 
mandatat de conducerea Socie- 
tății Române de Radiodifuziune 
în funcţia de director al Postului 

de Radio România Cultural din 
care se retrage în decembrie 2003 
pentru a se consacra activităţii de 
coordonare a diplomaţiei cultu- 
rale româneşti ca Secretar de Stat 
în Ministerul Afacerilor Externe. 
Orientarea pe care a impus-o pos- 
tului amintit se revendică din da- 
toria serviciului public de radio 
de a oferi publicului ascultător 
programe de ţinută, informative 
şi formative, în care valorile cla- 
sice şi moderne ale culturii 
naţionale să-şi găsească locul cu- 
venit. O atenţie distinctă a fost 
acordată cultivării limbii române 
şi prezenţei la microfon a unor 
autori contemporani semnifica- 
tivi. Fost lucrător în diplomaţia 
culturală (a deținut funcţia de di- 
rector adjunct al Accademiei di 
Romania din Roma, în timpul di- 
rectoratului doamnei acad. prof. 
Zoe Dumitrescu-Buşulenga) a 
sprijinit dialogul culturii române 
cu celelalte culturi. Bun tradu - 
cător din literatura italiană (poeme 
de Cesare Pavese şi proză de 
Curzio Malaparte), Eugen Uri- 
caru rămâne, în primul rând, un 
scriitor important, autor al unor 
cărţi în care istoria românească — 
mai veche sau mai nouă — este 
principalul lor personaj sau, dacă 
doriți, personajul unificator. 


Prima sa carte, Despre pur- 
pură (1974) aducea în prim plan 
un univers aproape mitic, ce avea 
să se continue peste ani în ro- 
manul V/adia. Prozatorul şi-a 
creat propria sa Yoknapatawpha, 
în care iluzia este mult mai ro- 
bustă decât contondenţa realului. 
Ca în basmele populare, viaţa din 
Vladia nu cunoaşte graniţa dintre 
viaţă şi moarte, între fericire şi 
destrămare. Aşa cum istoria s-a 
născut din candoarea mitului, tot 
astfel proza lui Eugen Uricaru, 
generată de necesitatea identif- 
icării lumilor posibile, evoluează 
spre conturul istoric ferm. În Rug 
şi flacără, splendid ecou risorgi- 
mental în spaţiul literaturii 
române avem de-a face cu proce- 
sul clarificărilor identitar-naţio - 
nale, într-un moment de erupție 
libertară a Europei postpaşop- 
tiste. Cartea aminteşte — prin 
acest patos al literaturii şi prin 
temele inițiatice introduse — de 
capodopera polonezului Stefan 
Zeromski, Cenușa, care avea în 
centrul atenţiei campaniile napo - 
leoniene. Perioadei primului răz - 
boi mondial îi sunt consacrate ro- 
manele Așteptându-i pe învingă - 
tori (1981) retipărit aproape două 
decenii mai târziu sub titlul, 

neacceptat iniţial de cenzură, 
Așteptându-i pe barbari (Cartea 
Românească — 1998) şi Memoria 
(1983). 

Imaginea unui Bucureşti ocu- 
pat de trupele germane ale mare - 
şalului Mackensen pune în joc 
virtuțile şi servituţile spiritului 
dâmboviţean. 

Moldovean prin naştere, tran- 
silvan prin formaţie, Eugen Uri- 
caru se vădeşte a fi şi un subtil 
comentator al duhului valah, pen- 
dulând între sublim şi ridicol. 

Memoria va continua — în 
contextul reprimării grevei ti- 
pografilor din decembrie 1918 
(orchestrată de vizionari socia- 
lişti, ce nu vor ezita, peste numai 
trei ani, în 1921, să constituie un 
partid comunist, ce va fi afiliat 
apoi Internaționalei bolşevice) — 
această examinare a resorturilor 
pe care istoria le declanşează în 
conştiinţa individuală. 

Un alt moment de uriaş dra - 
matism îl reprezintă răscoala lui 
Horia, surprinsă cu admirabilă 
forță epică în 1764 — Vreme în 
schimbare. Prin valoarea trans - 
punerii documentului istoric în 
rama imaginaţiei, romanul este 
prelungirea în planul simţirii a 
acelei copleşitoare lucrări a isto- 


ricului clujean David Prodan — 
închinate Răscoalei lui Horia, 
văzută în conexiuni surprinzătoa- 
re cu istoria europeană a vremii. 

Cu vremea, atracția actu- 
alităţii, prezentă încă din Mierea 
(1978), se amplifică prin Glorie 
(1987) şi La anii treizeci... 
(1989), fără a şterge cu desă- 
vâşire sigiliul mitologic de când- 
va, din primele cărți ale autorului 
(Despre purpură, Vladia) şi, mai 
nou, din Stăpânirea de sine (Ed. 
Eminescu, 2003). 

Multe din paginile lui Eugen 
Uricaru ar putea constitui obiec- 
tul unor adaptări radiofonice de 
succes. Există în ele potențial 
dramatic, personaje atipice, ener- 
gie şi emoție a rostirii... 

URSACHE Vasile 


Născut la 19 septembrie 1959 
în localitatea Breaza, judeţul 
Suceava. Absolvent al unei Şcoli 
de Ofiţeri (specialitatea: gră- 
niceri) în 1981 şi licenţiat al Fac- 
ultăţii de Istorie, Universitatea 
Bucureşti — 1987. Între 1982 şi 
1990 a lucrat în redacția emisiu- 
nilor militare Radio. În prezent 
este redactor-şef al revistei 
„Poliţia Română“. Alături de 
emisiunile Pentru patrie — al 
căror redactor a fost, Vasile Ur- 
sache a colaborat la emisiunile 
Radio România Tineret (Radio 
în blue-jeans) prin materiale ce-i 
puneau în valoare spiritul hâtru, 
departe de „canonul cazon“ în 
care fusese format autorul. 

Vasile Ursache a debutat în 
volumul colectiv Numele focului 
(Editura Militară, 1997). Placheta 
Primire la regină (Editura Tim- 


polis, 2002) îi probează abilităţile 
prozodice şi sensibilitatea neo- 
romantică. Originar — ca şi 
George Florin Cozma — din Țara 
de Sus a Moldovei, poetul pare a 
descinde şi el din familia de au- 
tori tutelată de geniul liric spon- 
tan al lui Nicolae Labiş. Aceeaşi 
„adolescență durută“ se pre- 
lungeşte în poezia sa, pe fondul 
unui cavalerism întârziat, asumat 
cu anume voluptate de autor. 


URSU Liliana 


Născută la 11 iulie 1949 la 
Sibiu, Liliana Ursu a absolvit 
Facultatea de Limbi Germanice 
(limba şi literatura engleză) a 
Universităţii din Bucureşti. 
Poetă, prozatoare, eseistă, tradu- 
cătoare. Membră a Uniunii Scri- 
itorilor din România. După câțiva 

ani petrecuţi în TVR, lucrează — 
din 1981 — ca realizator de emisi- 
uni radio în redacţia culturală 
(actualmente  literatură-arte). 
Între emisiunile redactate de ea 
se află: Revista literară Radio, 
Lecturi în premieră, Meridi- 
anele poeziei, Arcă spre mileni- 
ul trei, Talk-show de poezie etc. 
Câteva burse Fulbright i-au ofer- 
it ocazia de a activa ca visiting 
professor la Universitatea de Stat 
din Pennsylvania (1992-1993/ 
1997-1998) şi de a ţine cursuri de 
writing la Universitatea de Stat 
din Louisville (SUA). 
Bibliografia impresionantă 
începe cu volumul de versuri 
Viața asupra oraşului (Cartea 
Românească, 1977), care a atras 
atenţia criticii asupra unei strălu- 
cite autoare. Au urmat volumele 
de poezii Ordinea clipelor (1978) 
şi Piaţa aurarilor (1980), apărute 
la Editura Cartea Românească şi 
Zonă de protecţie (1984) şi 
Corali (1987), tipărite de Editura 
Eminescu. Volumele de proză 
scurtă La jumătatea drumului 
(Cartea Românească, 1986) şi 
Visul (Editura  Glasul/Vasile 
Cârlova, 1995) pun în valoare 
metodele de investigaţie com- 
plexă a unei realităţi nu o dată 
brutale, chiar şi atunci când ea se 


află la incidenţa visului. „Visul 
avu efectul acelui avion prăbuşit 
peste o străveche aşezare unde 
s-a descoperit apoi un adevărat 
templu subteran cu obiecte de 
cult, cu morminte princiare 
încărcate de odoare şi bijuterii, 
totul neatins nici măcar de vitre- 
gia celor 3000 de ani ce tre- 
cuseră“. Astfel începe povestirea 
ce dă titlul cărții de proză din 
1995, consemnând rolul activ al 
reveriei în descoperirea realului. 
Nici poezia Lilianei Ursu nu se 
află în afara acestui experiment 
de scufundări în apele profunde 
ale timpului, în straturile unei re- 
alităţi pe care civilizaţia o sugru- 
mă sau o schimonoseşte. Ea a 
atras atenţia unor editori străini 
care n-au ezitat să o publice. În 
1997, Editura Bloodaxe Books 
tipărea The Sky behind the Forest 
(Cerul dinapoia pădurii) în tra- 
ducerea preţuiţilor Adam Sorkin 
şi Tess Gallagher. Volumul avea 
să fie distins de altfel cu premiul 
Societăţii poeților din Marea Bri- 
tanie pentru cea mai bună carte 
de poezie în traducere pe anul 
1997. Un an mai târziu, poetul 
Bruce Weigl publica la editura 
Universităţii de nord-vest din 
Chicago antologia Angel Riding 
Beast (Înger alergând fiara), care 

dezvăluia opțiunile spirituale ale 
unei autoare punându-și poezia în 
serviciul credinţei creştine. 

La rândul ei, Liliana Ursu a 
tradus admirabil în limba română 
poeme de Diana Wakowsky 
(Norii magelanici) şi din alţi au- 
tori aparţinând literaturilor anglo- 
saxone, şi a înfățişat publicului 
anglofon valori ale literaturii 
române: 715 Young Romanian 
Poets (15 tineri poeți români — 
Editura Eminescu, 1983) şi Fires 
on Water (Focuri deasupra apei — 
Cartea Românească, 1992). 
Această ultimă antologie reu- 
neşte poemele a şapte poeți sibi- 
eni, în încercarea de a despresura, 
prin traducere, zidul indiferenţei 
ce înconjoară adeseori, în chip 
nemeritat, literatura unor autori 
de vocaţie. 

Liliana Ursu este cofondator 
şi membru în Consiliul Executiv 
al centrului de dialog est-vest 
„Constantin Noica“ din Sibiu şi 
membră a Asociaţiei interna - 
ționale a scriitoarelor din SUA. 
Literatura autoarei a evoluat de la 
sunetul beat la cel al meditaţiei 
cosmice, într-o desfăşurare 
firească, lipsită de ostentație. 


URSULEANU Dan 


Născut la 6 noiembrie 1942, 
la Cernăuți (actualmente în Re- 
publica Ucraina). Absolvent al 
Facultății de Filologie a Univer- 
sității din Bucureşti (limba şi li - 
teratura română — 1965). Din 
1966 lucrează la Radiodifuziunea 
Română. Realizator al unor emi- 
siuni de prestigiu: Caravana 
fanteziei, Laboratoarele per- 
formanţei, Căutătorii de ener - 
gie, La frontierele cunoaşterii. 
O emisiune de avangardă s-a 
dovedit a fi Exploratorii zilei de 
mâine, în care se întâlneau ştiin - 
tele de frontieră, fenomenologie 
paranormală şi literatura SF. În 
cadrul ei, Dan Ursuleanu a rea- 
lizat mai multe dramatizări radio- 
fonice în serial: (Soarele gol şi 
Eu, robotul de Isaac Asimov, 
Marele Portret de Dino Buzzati, 
Krakatit de Karel Capek, Ora - 
şele scufundate de Felix Ader- 

ca). Emisiunea a fost premiată de 
Ministerul Tineretului pentru ca- 
pacitatea ei de influențare a cre- 
După 1990, Dan Ursuleanu 
este numit director al noii 
Direcţii de relaţii cu publicul 
(Secretariat General) şi şef al 
noului post de radio Antena Bu- 
cureştilor, organizat şi dezvoltat 
sub autoritatea direcției amintite. 
Din 1996 este redactor-şef la 
redacţia jocuri, concursuri, diver- 
tisment tineret-copii, unde a rea- 
lizat mai multe concursuri de cul- 
tură generală cu sprijinul unor 
ambasade străine la București. 
Umorist de vocaţie, este şi coor- 
donatorul (1997-1998) progra- 
melor radio de Revelion. În 1999 
a primit diploma de excelenţă a 
Uniunii Ziariştilor Profesionişti. 
Scriitorul Dan Ursuleanu este 
autorul volumelor de povestiri 
Umor pe patru roţi (1981 — con- 


tinuând linia umorului... automo- 
bilistic, inaugurată de mai vârst- 
nicul său confrate Leon Sără- 
teanu), şi Comic-voiajor (1987), 
ambele tipărite la Editura Sport- 
Turism. La editura ieșeană Ju- 
nimea, a publicat două cărți de 
versuri pentru copii: Lupul care a 
uitat proverbele (1983) şi Poveşti 
cu poze şi... pozne (1989). Este şi 
autorul unui Dicţionar de scrab- 
ble (Editura Recoop, 1988), Dan 
Ursulceanu fiind esențialmente un 
ludic, creator de jocuri şi practi- 
cant fervent al acestora şi — nu în 
ultimul rând — un filatelist re- 
dutabil. „Spadasin al vorbelor de 
spirit“ — cum a fost denumit de 
colegi, Dan Ursuleanu (care a în- 
ceput ca un critic şi istoric literar 
hărăzit) şi-a dăruit câteva decenii 
de viaţă Radioului sub semnul 
zâmbetului senin, adresat as- 
cultătorilor săi numeroşi cu o 
generozitate ce se cuvine notată. 


VARTOLOMEI Luminiţa 


Născută la 3 august 1945 la 
Bucureşti. Absolventă a Conser- 
vatorului de Muzică „Ciprian 
Porumbescu“ — promoţia 1968. 
Între 1 septembrie 1968 şi 1 ianua - 
rie 1972 a lucrat la Radiodifuzi - 
unea Română, redacția emisiuni- 
lor muzicale. Ciclul de emisiuni 
Teme celebre — inițiat în 1969 — 
a fost reluat după aproape trei 
decenii. Specialist în muzica sim- 
fonică şi camerală, Luminiţa Var- 
tolomei (Kivu) a continuat să co- 
laboreze la Radio şi după trans- 
ferul său la Filarmonica „George 
Enescu“. Între programele rea- 
lizate se numără Cartea orgii, 
Şapte decenii de muzică şi Mi- 
croenciclopedie muzicală. A 


fost unul dintre colaboratorii con- 
stanți ai emisiunii Clubul 
artelor — unde a realizat rubrici 
de educaţie estetică pentru tinerii 
ascultători. Timbrul uşor recog- 
noscibil al vocii şi marea compe- 
tență în materie au asigurat au- 
toarei un statut bine precizat. Este 
unul dintre muzicologii care s-au 
bucurat de prețuirea profesională 
a lui Iosif Sava — împreună cu 
care Luminiţa Vartolomei a lucrat 
la redactarea a trei volume de 
specialitate: Dicţionar de muzică 
(Editura Științifică şi Enciclope- 
dică, 1979), Muzică şi muzicieni 
(Editura Romfel, 1992) şi Mică 
enciclopedie muzicală (Editura 
Aius, 1997). Este şi autoarea unui 
Soclu pentru efemeride (Editura 
Muzicală, 1992) şi a unui Stop- 
cadru în sonor (cuprinzând două 
volume, apărute la aceeaşi Edi- 
tură Muzicală: Dialoguri — 2001 
şi Portrete — 2002). 
Consideraţiile autoarei vădesc 
o cultură muzicală impresionan- 
tă. Spiritul doct rezistă însă întot- 
deauna ostentaţiei. Ceea ce gu- 
vernează programul estetic al au- 

toarei este echilibrul, însoțit de 
rigoare. Preocupări de sondare a 
interferenţei artelor (Teatrul din 
umbra muzicii, Editura Muzicală, 
2003). 


VASILESCU Carmen 


Născută la 17 septembrie 1941, 
în localitatea  Târgşoru-Nou, 
județul Prahova. Absolventă a 
Facultății de Limbi şi Literaturi 
Străine — Universitatea Bucu- 
reşti. Din 1966 este redactor-real- 
izator la redacția emisiunilor pen- 
tru străinătate (în prezent Radio 
România Internaţional) unde re- 
alizează emisiuni de cultură (Mic 
dicţionar de literatură română; 
La microfon, limba română; 
Univers cultural etc.). 

Preocupări constante de 
popularizare în România a litera- 


turii portugheze şi braziliene. 
Moştenitoarea de Julio Dinis a 
apărut în 1983 la Editura Univers. 
În 2001, publică la Editura Eco- 
nomică, studiul lui Jose Nivaldo 
Junior Machiavelli — Puterea, 
destinat descifrării mecanismelor 
politice ale autorităţilor. În ace- 
laşi an publică la Editura Huma - 
nitas, romanul lui Paolo Coelho, 
Muntele, contribuind astfel la 
cunoaşterea tot mai profundă în 
România a operei scriitorului 
brazilian, aflat astăzi în topul 
celebrităților literare. 


VÂRTIC Dumitru 


Născut la 26 iunie 1942 la 
Năsăud, judeţul Bistriţa-Năsăud. 
Decedat la 15 februarie 1981. 
Absolvent al Conservatorului de 
Muzică „G. Dima“ din Cluj- 

Napoca. Între 1967-1981 a fost 
redactor la Studioul de Radio 
Cluj, realizând emisiuni de etno- 
grafie şi folclor ce s-au distins 
prin largul spectru de prezentare 
a datinilor şi obiceiurilor ţără - 
neşti, a marilor interpreţi ai cân- 
tecului popular. La fântâna 
dorului s-a impus ca o emisiune 
de ţinută, ce s-a bucurat de o 
mare audienţă în zonă. A angajat 
un viu şi durabil dialog cu as- 
cultătorii prin emisiuni realizate 
la sugestia acestora. Scrisori, 
preferinţe, melodii a reuşit nu 
numai să răspundă solicitărilor 
muzicale ale publicului, dar şi să 
impună zeci de interpreţi ai cân- 
tecului transilvan. Plaiuri stră - 
moşeşti a fost o altă emisiune a 
sa, bilunară, care s-a dorit o tre- 
cere în revistă a corurilor de am- 
atori din Ardeal, înfăţişate sub 
forma unor monografii culturale. 
A realizat sute de înregistrări în 
studioul clujean cu orchestre şi 
interpreţi de muzică populară 
care aveau să cunoască o afir- 
mare națională. Emisiunea Mio - 
rița a Postului de Radio Bucu - 
reşti l-a prenumărat printre sta- 
tornicii şi valoroşii ei colabora- 
tori. 

În timpul vieţii i-au apărut 
două culegeri de folclor — cu spri- 


jinul Casei Creaţiei populare a 
judeţului Bistriţa-Năsăud. Este 
vorba de Trandafir cu creanga-n 
apă (1970) şi de La fântâna 
dorului (1972) — expresie a 
bogăției folclorului de pe Valea 
Someşului şi a Bârgaielor. 

Două volume de versuri ori- 
ginale aveau să apară postum, la 
Editura Napoca-Star, prin grija 
fostului său amic şi confrate, scri- 
itorul Cornel Udrea: Statui de 
frunze (1999) şi Mai am de mers 
o nemurire (2001). Poezia lui 
Dumitru Vârtic se află în deplină 
consonanţă cu valorile meta - 
forice şi cu trăirile esenţiale ale 
folclorului, pe care l-a iubit cu o 
dragoste acaparantă, totală. O 
dragoste dintre cele care scur- 
tează nemeritat viaţa celui ce-o 
poartă în inima sa. 

VERMAN Gheorghe 


| 
zii 


Născut la 10 martie 1942 la 
Constanţa. Absolvent al Facul- 
tății de Limba şi Literatura 
Română de la Universitatea 
Bucureşti. Din 1969 lucrează la 
Radioteleviziunea Română, afir- 
mându-se ca realizator de emisiu- 
ni şi ca manager. Domeniul 
predilect l-au constituit emisiu- 
nile economice, cu accent pe cele 
destinate agriculturii. În 1991 
proiectează şi organizează postul 
de radio Antena Satelor. Şef al 
Departamentului de Actualități 
Radio (1992), director general 
adjunct, şef al Departamentului 
Studiourilor Teritoriale şi Locale 
(1995), director general adjunct 
al SRR, şef al Departamentului 
posturi naţionale şi al departa- 
mentului studiourilor teritoriale 
şi locale (2002), va cunoaşte din 
decembrie — aceluiaşi an — titu- 
latura de Director general adjunct 


al S.R.R, şef al Departamentului 
producţie teritorială. Deţine or- 
dine şi medalii ale sistemului 
politic dinainte de 1989, dar şi ti- 
tluri oferite după 1990, unele din- 
tre ele exprimând cordialitatea cu 
care este privit acest incontestabil 
profesionist al microfonului 
(Marele Premiu acordat de Fe- 
deraţia Agricultorilor Privatizaţi 
din România, Premiul Bursei de 
Mărfuri Maritime şi de Mărfuri — 
Constanţa, titlul de Megaradio- 
fononist, acordat de Consiliul de 
Administraţie al SRR, cel de 
„senator de onoare“, acordat de 
Universitatea din Sibiu şi care 
face referire la Senatul Univer- 
sității în cauză...). Cu sau fără 
aceste distincţii, Gheorghe Ver- 
man rămâne — indiscutabil — un 
cunoscut (şi chiar prețuit) om de 
radio, graţie miilor de emisiuni 
realizate cu un ataşament remar- 
cabil față de satul românesc de 
azi, aflat, din păcate, într-o prelun- 
gită situație de criză identitară. 
După anul 2000, Gheorghe 
Verman s-a manifestat şi ca autor 
al unor cărți consacrate civiliza- 
ției rurale şi — în general — spiri- 
tualității naţionale. La Editura 
Gramar i-a apărut, în 2001, 
Poartă la sfințenie (ediţia în 
limba engleză Gate to Sanctity, în 

2002) şi Iarba verde de acasă — 
reunind materiale găzduite inițial 
de rubrica sa populară din emi- 
siunea duminicală închinată de 
Radio România Actualităţi, Vieţii 
Satului. În 2002, Editura Mirton 
din Timişoara publică Reîntâlniri 
pe ulița mare, volum închinat 
aceleiaşi lumi a satului românesc, 
pe care Gheorghe Verman l-a 
fixat drept reper esenţial al exis- 
tenţei sale jurnalistice. Un studiu 
managerial despre Radioul public 
regional (coordonat de el şi editat 
în anul 2002 de Universitatea 
„Lucian Blaga“ din Sibiu) poate 
interesa deopotrivă profesioniştii 
din reţeaua radiourilor teritoriale 
şi studenţii la facultăţile de jur- 
nalism şi comunicare audio- 
vizuală preocupaţi de fenomenul 
descentralizării informaţiei. 

În anul 2004 Editura „Casa 
Radio“ i-a tipărit volumul Tărâ- 
mul îngerilor în care, pe lângă 
tablete radiofonice sunt incluse 
interviuri ample cu personalități 
ce-şi exprimă opiniile despre 
satul românesc de azi şi dintot- 
deauna. 


VERONA Dan 


Născut la 1 iulie 1947 în lo- 
calitatea Luncani, judeţul Bacău. 
Absolvent al Facultăţii de Filolo- 
gie — Universitatea Bucureşti, 
promoţia 1972, şi al celei de 
Teologie Ortodoxă (2003). 

Membru al Uniunii Scriito- 
rilor din România. 

Din 1972 este realizator de 
emisiuni la Radiodifuziunea 
Română (cu o întrerupere a acti - 
vității în perioada 1988-1990). 
Autor a sute de emisiuni con- 
sacrate poeziei româneşti şi uni- 
versale, concepute ca o panoramă 
esenţială a spiritului uman. 
Fonoteca Societăţii Române de 
Radiodifuziune dispune la ora de 
faţă — graţie excepționalei lucrări 
a lui Dan Verona — de o veritabilă 
antologie comentată a poeziei re- 
ligioase universale. Aproape 
două milenii de poezie creştină 
sunt ilustrate de stihurile unor 

Efrem Sirul, Grigorie din 
Nazianz, Roman Melodul, Ioan 
Damaschin, Francisc din Assisi, 
Juan de la Cruz, Teresa de Avila, 
Charles Péguy, Rainer-Maria 
Rilke, Francis Jammes, T. S. El- 
liot, Vasile Voiculescu. Proiectul 
cultural (unic în istoria radiodi- 
fuziunilor lumii) aparținând lui 
Dan Verona a izbutit recuperarea 
— adesea prin propriile-i echiva- 
lențte — a imnografiei greco-la- 
tine, relevându-ne texte ale unor 
mari poeți mistici, de la poetele- 
logodnice ale Divinului mire 
(Hildegard din Bingan, Gertrud 
cea Mare din Helfta, Caterina de 
Siena, Hadewijch din Antwer- 
pen) la monasticii iberici din sec. 
al XVI-lea (Juan de la Cruz, fra 
Luis de León, Teresa de Avila, 
Juan de Avila) şi de la autorii 
jansenişti de la Port-Royal (sec. 
al XVII-lea), la marii inspirați ai 
sfârşitului celui de-al doilea mile- 
niu. 

În paralel, Dan Verona a di- 
fuzat capodopere ale poeziei uni- 
versale, de la Homer, Dante şi 
Shakespeare la Hölderlin şi No- 
valis, în tălmăcirile admirabile 
ale unor poeți şi traducători 
români. Autori contemporani (Şt. 
Aug. Doinaş, Romulus Vulpescu, 
C. D. Zeletin etc.) au fost invitați 


la microfon spre a-şi rosti emi- 
nentele lor echivalări. Perfor- 
manța radiofonică a lui Dan 
Verona a fost aşadar aceea a rea- 
lizării unei biblioteci sonore care, 
de trei decenii este îmbogățită 
seară de seară cu noi opere lirice. 

Debutul editorial al lui Dan 
Verona a fost unul eclatant. În 
1972 — volumul Nopțile migra- 
toare vestea (nu numai prin 
prefața entuziastă a lui Alexandru 
Paleologu care vedea în D. V. „un 
nou Hölderlin“) un important 
poet al sfârşitului de veac XX. 
Impresie confirmată de celelalte 
cărți ale autorului: Zodia măsli- 
nului (1974), Cartea runelor 
(1975), Dați ordin să înflorească 
magnolia (1977), Viața la treize- 
ci şi trei de ani (1981), Balada 
Vestitorului şi alte poeme (1986). 
Dan Verona este un poet imnic, 
slujind sacralitatea poeziei, afir- 
mată de-a lungul unor „veacuri 
de aur“. Orfismul său este evi- 
dent, scandalizând chiar la un 
moment dat critica, tot mai ata- 
şată valorilor postmodernismu- 
lui. Nostalgia „paradisului pier- 
dut“, afirmată în noile contexte 
ale civilizației, a apărut unor co- 
mentatori drept reflexul unei ati- 
tudini donquijoteşti, fără a se dis- 
tinge în ea nevoia dintotdeauna a 

omului de a intercepta „spuza 
unor paradisuri albastre“ chiar şi 
în vârtejurile hipertehnologiilor 
şi ale „privighetorilor electrice“. 
Căutarea vinei tragice conduce şi 
la asumarea amintitului hybris. 
Acuzaţiile de retorism vizează 
mai cu seamă mărturiile extatice 
ale acestui poet, angajat într-o 
amplă viziune estetică şi morală 
asupra lumii. Evident că şi 
„vechiului Hölderlin“ i s-ar fi 
adus — la finele secolului XX — 
reproşuri similare. 

Un roman autobiografic, În- 
gerii chilugi (1982, Premiul Uni- 
unii Scriitorilor) i-ar putea edifi- 
ca pe analiştii poeziei lui Dan 
Verona despre contorsiunile unui 
traseu existențial complicat, 
fixând — în cheia ironiei roman- 
tice, gen Heinrich Heine — re - 
perele contemporane ale tragicu- 
lui. 

Dan Verona a publicat în 
1988 traducerea din persană a 
volumului de versuri Întâlnire în 
noapte de Forugh-e Farrokhzad 
(împreună cu Vasile Sofineti, 
coleg, în epocă, la emisiunile în 
limba farsi de la RRI) şi, în 1989, 
traducerea romanului Chelnerul 
şi Supraviețuitorii al acelui 
„fenomen unic în literatura olan- 


deză“ care a fost eruditul Simon 
Vestdijk. A scris texte pentru cân- 
tecele unor autori de muzică folk 
prin care a dobândit la un anume 
moment o popularitate ce a 
depăşit faima pe care i-o conferea 
splendida sa poezie. 


VIANU Tudor 


Născut la 27 decembrie 1897 
la Giurgiu. Decedat la 21 mai 
1964 în Bucureşti. Licenţiat al 
Universităţii Bucureşti în drept 
(1919) şi filosofie (1920). Doctor 
în estetică al Universităţii din 
Tiibingen (1923) cu o teză despre 
Problema valorizării în poetica 
lui Schiller — publicată în anul 
următor la Bucureşti în forma 
originală (Das Wertungsproblem 
in Schillers Poetik). Carieră uni- 
versitară de-a lungul a patru 

decenii la Facultatea de Litere şi 
Filosofie din Bucureşti cu unele 
întreruperi determinate de seis- 
mele politice postbelice. 

A mai deţinut şi alte funcții 
publice (ambasador al României 
în Iugoslavia, director al Teatru- 
lui Naţional din Bucureşti) şi a 
fost membru activ al Academiei 
Române (1955). 

Erudiţia sa copleşitoare a 
contribuit la dezvoltarea esteticii, 
a comparatismului şi a stilisticii 
româneşti. Estetica lui Tudor 
Vianu — publicată în două volu- 
me, I — 1934, II — 1936 — rămâne 
esențială pentru gândirea româ- 
nească modernă. Precedată de 
cercetări precum Dualismul artei 
(1925), Fragmente moderne 
(1925), Masca timpului (1926), 
Poezia lui Eminescu (1930), Arta 
și frumosul (1931), Idealul clasic 
al omului (1934). Estetica a fost 
urmată de lucrări vădind o anume 
complementaritate: Filosofie şi 
poezie (1937), Studii de filosofie 
și estetică (1939), Arta prozato- 
rilor români (1941), Introducere 
în teoria valorilor (1942). Împre- 
ună cu harnicii săi comilitoni, 
Vladimir Streinu şi Şerban 
Cioculescu, Tudor Vianu a sem- 
nat spre sfârşitul războiului Zsto- 


ria literaturii române moderne, 
carte reeditată în anii '70. 

După 1944 a avut de înfruntat 
— ca întreaga sa generaţie — ob- 
stacolele impuse de rigiditatea 
noilor oficialități. Cu toate aces- 
tea, şi-a continuat cercetările în 
aria literaturii şi a filosofiei, 
predilectă pentru savantul român. 
Figuri şi forme literare (1946), 
Probleme de stil şi artă literară 
(1955), Problemele metaforei şi 
alte studii de stilistică (1957), 
Studii de literatură universală şi 
comparată (1960) — sunt titluri ce 
completează ampla sa biografie. 

Tudor Vianu a editat critic 
opera lui Al. Macedonski şi a lui 
Alexandru Odobescu, a tradus 
din clasici ai literaturii universale 
(Shakespeare: Juliu Cezar şi Co- 
riolan, Goethe: Poezie şi adevăr) 
şi a consacrat monografii unor 
poeţi români pe care-i prețuia ne- 
spus: Jon Barbu (1945), Arghezi, 
poet al omului (1964). Un volum 
de Postume — apărut în 1966, la 
doi ani de la dispariţia sa fizică a 
completat imaginea unei Opere 
esențiale ce avea să-şi găsească 
proiecția într-o ediție cuprin- 
zătoare alcătuită de foşti studenţi 
ai săi (Matei Călinescu, Sorin 
Alexandrescu, Gelu Ionescu, 

George Gană) care aveau să-şi 
însuşească într-un mod prioritar 
ținuta academică ireproşabilă a 
gândirii, rostirii şi scrierii — pro- 
prie lui Tudor Vianu. 

În 1929, Tudor Vianu a făcut 
parte — în calitate de cenzor su- 
pleant — din prima structură ad- 
ministrativă a Societăţii Române 
de Radiodifuziune (funcţia avea 
rolul de supraveghere şi în- 
dreptare a demersului instituţiei 
în plan managerial şi nicidecum 
pe acela al intervenţiei în plan 
editorial). În acelaşi an (1929) îl 
găsim în calitate de activ colabo- 
rator al programelor Radiodifuzi- 
unii în cuprinsul cărora a vorbit 
despre proza lui Liviu Rebreanu 
(24 martie), sculptura lui Oscar 
Han (14 aprilie) ori despre opera 
unor Thomas Mann (la 18 mai, 
anticipând laurearea — la sfârşitul 
anului 1929 a scriitorului german 
cu Premiul Nobel pentru litera - 
tură) sau Hugo von Hofman - 
nstahl (14 noiembrie 1929). O 
excepțională latură a activității 
sale radiofonice o reprezintă 
Actualităţile săptămânii — rubri - 
că deţinută cu fervoare jurnalis- 
tică de-a lungul anilor 1929-1930. 

Spaţiul generos oferit de Uni- 
versitatea Radio i-a permis să 


vorbească publicului ascultător 
despre Poezia lui Mihai Emines- 
cu (31 martie 1930), despre Kant 
(11 aprilie 1930), Ibsen (25 apri- 
lie 1930), Hobbes (2 mai 1930), 
Titu Maiorescu (2 ianuarie 1931), 
dar şi despre Tip şi individuali- 
tate (27 martie 1931), Tendinţele 
esteticii contemporane (7 octom- 
brie 1932) ori despre Poezia 
filosofică (6 mai 1933). 

La microfonul Radioului, 
Tudor Vianu a avut putinţa de a 
se dezvălui în ipostaza sa de 
uomo universale, conferenţiind 
competent pe varii subiecte de la 
Jocul berzelor (Universitatea 
Radio, 9 octombrie 1930), la 
Teatralizarea vieţii (Universi- 
tatea Radio, 31 octombrie 
1931), de la Valoarea sportului 
(Universitatea Radio, 6 februa - 
rie 1931), la Spaţiul și timpul în 
viața modernă (Universitatea 
Radio, 27 aprilie 1931) şi de la 
Cronica socială (Universitatea 
Radio, 6 mai 1933) la Funcţia 
artei (Universitatea Radio, 
26 octombrie 1933). 

Spre sfârşitul anilor '30, sub 
influența prietenului său Mihail 
Ralea va dizerta pe teme favo- 
rizând domeniul de care răspun- 
dea acesta ca ministru al muncii 

(v. Arta şi munca — 6 octombrie 
1938, Universitatea muncito- 
rească 7 ianuarie 1939, 9 iunie 
1940). Gestul va fi recompensat 
în anii '50 când, alungat de la ca- 
tedră, Vianu va fi reîncadrat graţie 
influenţei politice a vechiului său 
coleg şi amic, M. Ralea. 

Până în anul stingerii sale 
(1964), Tudor Vianu a continuat 
să onoreze cu prezenţa sa emisiu- 
nile radiofonice, precumpănitor 
prin medalioane consacrate unor 
scriitori români (Eminescu, 
Arghezi) sau străini (Cervantes, 
Goethe etc.). 


VINTILĂ Octavian 


Născut la 22 iunie 1938 la 
Ploieşti. Absolvent al Academiei 
de Educaţie Fizică şi al Facultăţii 
de Ziaristică. După 1990, lu- 


crează la Radiodifuziunea Ro- 
mână în redacția emisiunilor 
sportive, al căror vechi şi devotat 
colaborator se vădise. A realizat 
transmisiuni în direct de la 
Jocurile Olimpice (1972, 1976, 
1980, 1992, 1996 şi 2000), fiind 
unul dintre cei mai activi propa- 
gatori ai spiritului olimpic. În 
acest sens a realizat concursuri de 
tipul Cine ştie olimpism — 
câştigă şi seriale radiofonice 
dedicate jocurilor olimpice. Este 
şi autorul lucrării Fenomenul 
olimpic în emisiunile radio-tv, 
premiată de Comitetul Olimpic 
Internaţinal cu trofeul „Sportul şi 
universalitatea“. 

Director executiv al Fundaţiei 
Radio România şi autor al câtor- 
va cărți, consacrate clubului 
sportiv preferat, în care a activat 
ca sportiv şi militar activ, colonel 
al armatei române. E vorba de 
Stelele Stelei şi Steaua — perfor- 
manţă şi prestigiu, în care demer- 
sul jurnalistic intersectează şi 
zone ale istoriei sportului militar. 
În urma prezenței sale la Jocurile 
Olimpice de la Sidney (2000) a 
scris împreună cu prietenul şi 
confratele său Paul Grigoriu o 
carte-reportaj despre „saltul la 
antipozi“ al acestui tandem jur- 

nalistic, bine ştiut din emisiunile 
matinale ale postului România 
Actualități. Probabil că şi atunci 
când cartea nu va mai putea fi 
găsită, titlul ei va continua să 
cutreiere gândul: Cangur la 
toate... 


VIȘAN Constantin 


Născut la 18 aprilie 1930 în 
comuna Aiorman, judeţul Cali- 
acra (actualmente Republica Bul- 
garia). Absolvent al Facultăţii de 
Filologie de la Universitatea „C. 
I. Parhon“ — Bucureşti. De la 15 
iulie 1953 şi până la pensionare a 
lucrat la Radiodifuziunea Ro - 
mână, cu un scurt interludiu pro- 
fesional. O jumătate de veac 
măsoară deci activitatea publicis- 
tică radiofonică a acestui gazetar 
sobru, conştient de valoarea sa 


profesională, dar mereu închis în 
armura discreţiei. A debutat cu 
reportaje la redacţia literară (îm- 
preună cu Dionisie Şincan, Cor- 
neliu Leu, Dinu Săraru). A iniţiat 
şi susţinut cicluri de amploare: 
Cărţi şi eroi, De la frescele 
Voroneţului la Coloana Infini- 
tului, Dialoguri culturale, Sem- 
nături în contemporaneitate. A 
deţinut funcţii de conducere în 
cadrul Radioteleviziunii Române. 
În 1993 a dobândit titlul de reali - 
zator profesionist de excepţie, ca 
recunoaştere a însuşirilor sale ju- 
rnalistice, verificate pe un larg 
segment temporal. „Dialogul- 
portret“ a constituit tema sa fa- 
vorită. Scriitori, critici literari, 
oameni de teatru şi film, pictori şi 
sculptori de seamă au fost invi- 
taţii săi la microfon. Scopul de- 
mersului a fost de fiecare dată re- 
alizarea unei efigii sonore a cre- 
atorului respectiv. Întrebările 
simple şi directe ale realizatoru- 
lui emisiunii au provocat patosul 
confesiv al invitaţilor. Dinamica 
ideilor a fost urmărită de la pro - 
blematica atelierului de creaţie la 
desfăşurarea ideilor epocii. Totul, 
în ideea apărării unor permanenţe 
spirituale, menite să scoată în re- 
lief vocaţia edificatoare a culturii 


381 


române, deschiderea acesteia că- 
tre dialogul cu lumea. O caracte- 
ristică a interviurilor realizate de 
Constantin Vişan a constituit-o 
respectarea caracterului radiofo- 
nic, oralitatea fiind cultivată cu 
atenţie, pentru a se evita discursul 
academic şi contrafacerea. De 
notat şi stilul publicistic precis 
evidenţiat de Cronica ultra- 
scurtă, susținută de Constantin 
Vişan timp de mai mulţi ani în 
cuprinsul Revistei literare Radio. 
Concizia şi expresivitatea carac- 
terizează întreaga operă radiofo- 
nică a acestui gazetar, care a avut 
inspiraţia de a reuni multe din 
prestațiile sale radiofonice în 
pagini de carte. Constantin Vişan 
este autorul volumului Semnături 
în contemporaneitate (Editura 
Cartea Românească, 1986) care-şi 
extrage substanța din amintitele 
emisiuni, dar şi al unor povestiri, 
schiţe, nuvele şi note de călătorie 
cuprinse în volumele Dorul 
zăpezii (1973) şi Transmisie în 
direct (1981) — apărute la aceeaşi 
editură a Uniunii Scriitorilor din 
România, breaslă căreia îi apar - 
ţine — pe drept — din anul 1986. 


VIȘAN Gabriela 


Născută la 15 august 1954 la 
Bucureşti. Absolventă a Facul - 
tății de Limbi şi Literaturi Străine 
de la Universitatea Bucureşti 
(secția franceză-engleză) — pro- 
moţia 1980. Din februarie 1997 
lucrează la Radiodifuziunea Ro - 
mână, ca referent de specialitate 
în cadrul Direcţiei de relaţii inter- 
naţionale. În această calitate a co- 
laborat la traducerea unor emisiu- 
ni care au reprezentat SRR în 
competiţii internaţionale 

A tradus cărţi de popularizare 
medicală (Stimulaţi-vă energia 
vitală de Mantak Chia şi Culti- 
varea energiei feminine de Man- 
tak Chia şi Maneewan Chia — 
Editura Antet, 1994), dar şi 
tratate serioase de medicină, pre- 
cum Tratatul Oxford de Endo- 
crinologie, considerat o veri- 
tabilă Biblie a acestei specialităţi 
medicale (Editura Tehnică, 1997). 

Ataşamentul Gabrielei Vişan 
față de cărţile ştiinţifice exprimă 
o atitudine culturală ceva mai 
greu de întâlnit într-un moment 
în care se constată o anume febră 
a echivalării unor creaţii literare 
de succes imediat (biografii 
romanţate, romane polițiste, 
poveşti de amor)... 


VIZIRESCU Pan. M. 


Născut la 16 august 1903 în 
comuna Braneţ din fostul judeţ 
Romanați (în prezent: comuna 
Bârz, judeţul Olt). Decedat la 27 
ianuarie 2000 la Slatina, judeţul 
Olt. Absolvent al Facultăţii de 
Litere şi Filosofie din Bucureşti. 
Doctor în litere. 

A fost subdirector (director- 
adjunct) la Societatea Română de 
Radiodifuziune (compartiment 


Radio-jurnal). Colaborare la 
Radio încă din anul 1931. La in- 
vitația poetului Vasile Voicules- 
cu, director al programelor lite- 
rare, a susținut conferințe (peste 
30) la microfonul programului 
Ora națiunii. Excelent vorbitor, 
conferențiază cu succes şi la sala 
Dalles, la Teatrul Naţional şi în 
diverse centre culturale ale țării. 
A făcut parte din echipa străluci- 
tului sociolog Dimitrie Gusti (di- 
rector al gazetei „Curierul Servi- 
ciului Social“). Ulterior, a condus 
revista „Muncitorul Român“, 
organ de presă al Ministerului 
Muncii — pe toată perioada răz- 
boiului, când Pan. (Pantelimon) 
M. Vizirescu a deținut şi funcţia 
de şef de cabinet al Ministrului 
Propagandei Naţionale. După 23 
august 1944 a fost supus pri- 
goanei politice. Destinul său 
devine unul cutremurător. Jude- 
cat de Tribunalul Poporului din 
Bucureşti — în lotul celor 14 ga- 
zetari şi scriitori români consid- 
erați „colaboraţionişti“ — a fost 
condamnat la muncă silnică pe 
viaţă. Timp de două decenii a stat 
ascuns în casa părinților din 
Slatina, într-un adăpost ingenios, 
din care avea să iasă abia în anul 
1967, la timp pentru a beneficia 

de un decret de grațiere a grupu- 
lui în care fusese inclus. 

După 1990 s-a dovedit ex- 
trem de activ în viaţa literară a 
țării. În ciuda vârstei înaintate, 
Pan. M. Vizirescu a reuşit să re- 
cupereze aproape o jumătate de 
secol în a cărui tăcere fusese scu- 
fundat de ostracizarea la care fu- 
sese supus. A publicat cărți şi a 
ținut conferinţe, a dat interviuri 
de mare interes documentar pos- 
turilor de radio şi televiziune. În 
1991 a reînfiinţat revista „Gândi- 
rea“ (serie nouă), pe care avea 
s-o conducă până în clipa dispa- 
riției sale pământeşti (27 ianuarie 
2000). Radio România Cultural 
i-a decernat Premiul de excelenţă 
„pentru contribuții de mare 
valoare la realizarea emisiunilor 
transmise în întreaga ţară de-a 
lungul anilor“, iar Teatrul radio- 
fonic i-a pus în undă piesa în 4 
acte Liga oamenilor cinstiţi 
(care fusese inclusă în repertoriul 
Teatrului Naţional din Bucureşti 
pentru stagiunea 1944/ 1945 şi 
care, din pricina schimbărilor 
politice intervenite avea să pri - 
mească „botezul public“ abia în 
aprilie 1999 la Radio România 
Cultural). 


Cel care susţinuse în faţa unei 
comisii prezidate de filosoful 
Constantin Rădulescu-Motru (la 
acea dată Preşedinte al Acade- 
miei Române) teza de doctorat 
intitulată Poezia specificului 
românesc şi care, în 1943, tipărea 
sinteza Poezia noastră reli- 
gioasă, avea să consacre fenome- 
nului liric național câteva con- 
ferinţe cu emoţionant conţinut. E 
vorba de Legenda Curţii de Argeș 
(6 ianuarie 1936), de Poezia 
iernii (5 ianuarie 1937), de 
Poezia primăverii şi a Învierii (3 
mai 1937) ori de Poezia de inspi- 
raţie creştină (20 aprilie 1939). 
El a descifrat Expresia durerii 
naţionale (29 iulie 1940) şi a ex- 
altat Mistica pământului (20 au- 
gust 1940) şi Eroica transfigu- 
rare a ţării (16 octombrie 1940), 
în condiţiile de cumpănă ale isto- 
riei naționale. 

Revenirea în arena literelor, 
după o îndelungată absenţă, în 
1982 cu volumul Poeme s-a pro- 
dus oarecum discret, poetul fiind 
încă urmărit de tragica-i ostra- 
cizare. Au urmat Sunet peste 
culmi (1985) şi Călătorie de 
taină (1988) exprimând continui- 
tatea cu valorile estetice în care 
se formase sub semnul revistei 

„Gândirea“ pe care, cum am 
arătat, avea s-o relanseze în con- 
diţiile istorice de după 1989. 


VÎJEU Titus 


Născut la 1 august 1948 în 
oraşul Breaza, judeţul Prahova. 
Absolvent al Institutului de Artă 
Teatrală şi Cinematografică „I. L. 
Caragiale“ din Bucureşti — secția 
Teatrologie-Filmologie. Doctor 
în cinematografie şi media, pro- 
fesor la catedra de comunicare 
audio-vizuală a Facultăţii de Film 
din Universitatea Naţională de 
Artă Teatrală şi Cinematografică 
— Bucureşti. Din 1 martie 1972 
lucrează la Radiodifuziunea 
Română. A fost redactor la 
redacția Culturală (1972-1973), 
iar din 12 martie 1973 a făcut 
parte din redacția Programului 


III, condusă de doamna Sofia 
Şincan, unde realizează emisiu- 
nile 7 zile — 7 arte (literatură, 
film) şi Clubul artelor, mode - 
rează în direct programul de 
dimineață Studio T. Împreună cu 
scriitorul şi traducătorul Romulus 
Vulpescu — a realizat pe durata 
unui deceniu Cărţi pentru eter- 
nitate, rubrică prezentă în 
coloanele sonore ale emisiunilor 
Clubul artelor şi Universul 
artelor. Din mai 1990 până în 
octombrie 1991, este redactor-şef 
adjunct la Radio România 
Tineret. La 1 noiembrie 1991 
devine directorul Direcţiei de 
relaţii internaţionale a Radiodi- 
fuziunii Române (primul departa- 
ment de acest gen al instituției). 
În mai 1996 este confirmat prin 
concurs în această funcţie, pe care 
o părăseşte, la cerere, de la 1 no- 
iembrie 1997. În acest interval 
Societatea Română de Radiodi- 
fuziune a devenit membru al Uni- 
unii Europene de Radio (UER), şi 
al Universităţii Internaţionale de 
Radio şi TV (URTI). Rămâne 
consilier pentru relații externe al 
Preşedintelui SRR şi desfăşoară 
activitate jurnalistică în cadrul 
departamentului literatură-arte. 
Realizator (din 1990) al emisiunii 

săptămânale Din marea poezie a 
lumii (Radio România Actu- 
alităţi) şi — din 1997 — al emisiu- 
nii Dicţionar de literatură uni- 
versală. Din 2003 realizează îm- 
preună cu scriitorul George Asta- 
loş Povestiri din marele şi 
micul Paris (RRA). 

Este membru al Uniunii Scri- 
itorilor din 1970. A publicat mai 
multe volume de versuri: Panate- 
nee (1969), Deplasarea spre roşu 
(1974), Ca un meteor îndrăgostit 
de pământ (1975), Aniversarea 
unui crin (1976), Sâmbătă seara 
unui deceniu (1979), Alergând 
(1983), Pasul licornei (1986), 
Biblioteca de rouă (1993). 

Eseuri şi note de călătorie în 
Cea mai frumoasă statuie (1983), 
Fotografia unei iubiri (1987), 
Fratele Grâu (1990), Miazăzi — 
Miazănoapte (1996), Memorie de 
rezervă (2000). 

A publicat prefețe, postfeţe, 
comentarii la volume de Bojin 
Pavlovski (Western Australia), 
Taşko Gheorghievski (Calul roşu, 
Sămânța neagră), Petar Petrovici 
Njegoş (Cununa munţilor) etc. 

Poemele sale au fost traduse 
în limbile: franceză, portugheză, 
italiană, maghiară, sârbă, albane- 
ză, turcă, bulgară etc. În 1989, 


Editura Misla din Skopje a editat 
o antologie din versurile sale, în 
limba macedoneană, sub titlul 
Ghenot va prazninata (Gena de 
vid). 

A reprezentat Societatea 
Română de Radiodifuziune la re- 
uniuni internaționale şi ca trimis 
special la diverse evenimente. 
Călătoriile sale în SUA, Franţa, 
Italia, Japonia, Cehia, Spania, 
Anglia, Germania, Elveţia, Dane- 
marca, Suedia, Iugoslavia, Fin- 
landa, Grecia, Ungaria, Norvegia, 
China, Spania, Portugalia etc. au 
făcut obiectul unor memoriale de 
drum. 

O selecție din  tabletele 
radiofonice găzduite de rubrica 
duminical-matinală Cafeaua de 
dimineaţă cu Titus Vîjeu a fost 
publicată în anul 2003 de Editura 
„Casa Radio“, sub titlul Eterul şi 
eternul cuprinzând — între altele — 
evocări ale unor personalităţi ra- 
diofonice mai vechi sau mai noi, 
sub acolada unei amicale viziuni 
auctoriale. 

VLĂDESCU Gheorghe 


Născut la 5 august 1939 la 
Bucureşti, Gheorghe Vlădescu a 
lucrat până la pensionare la Ra- 
diodifuziunea Română în- 
deplinind funcția de coordonator 
tehnic în cadrul Serviciului de 
transmisii exterioare. Producțiile 
sale lirice au fost găzduite de 
emisiuni culturale precum Alma - 
nah literar şi Moment poetic. În 
anul 2001 autorul şi-a adunat po- 
emele în placheta Minunea fără 
de sfârşit, apărută la Editura Vic- 
tor Frunză. Notându-şi de-a lun- 
gul anilor trăirile personale, 
Gheorghe Vlădescu a realizat o 
adevărată diagramă a existenței. 
Chiar dacă unele poeme au un 
caracter conjunctural, cele mai 
multe izbutesc să evite captivi- 
tatea unor stări legate de o întâm- 
plare anume, înălțându-se la o 
emoție aptă să-l intereseze pe 


cititor. Este imaginea unei exis- 
tențe lipsite de spectaculos, aptă 
să impună o certă sinceritate şi 
oferind cititorului sentimentul 
afilierii versului la istoria unei 
patrii şi chiar a unei întregi pla- 
nete. Un poem Pentru Nichita mi 
se pare a fi revelator pentru am- 
bitus-ul liric al autorului: „A 
murit!/Şi moartea trece/Sufletul 
n-a vrut să plece/A rămas să- 
nvețe cartea/Să trăiască toată 
moartea/ Cartea,/ Suflet,/ Suflet,/ 
Carte,/Viaţă/ Dincolo de moarte./ 
Cel ce-a scris-o/ Nu-i departe/ 
Când pe masă/E o carte...“ 


VOICULESCU Vasile 


Născut la 13 octombrie 1884 
în localitatea Pârscov, judeţul 
Buzău. Studii de Litere şi Filo - 
sofie (neterminate) la Universi- 

tatea din Bucureşti şi studii de 
medicină la Facultatea de Medi- 
cină din acelaşi oraş. Doctor în 
medicină (1910). Debut literar în 
revista „Convorbiri literare“ 
(1914). Prima culegere de Poezii 
apare în anul 1916. Medic de cir- 
cumscripţie în judeţele Gorj, 
Dâmboviţa, Ilfov şi — din 1918 — 
în Bucureşti. 

În 1920 primeşte premiul 
Academiei Române pentru volu- 
mul Din fara Zimbrului. Mem- 
bru al Societăţii Scriitorilor 
Români şi subdirector (ulterior 
director) al Fundaţiei Culturale. 
Devine unul din primii colabora- 
tori de nădejde ai Societăţii 
Române de Radiodifuziune după 
intrarea în emisie, la 1 noiembrie 
1928, a postului naţional de 
radio. La 19 februarie 1929 
citeşte din versurile sale, la 6 mai 
conferenţiază despre Novalis, iar 
la 5 noiembrie 1929 despre Mis- 
terul shakespearean. Anul 1930 
marchează prezența sa tot mai 
activă la microfon. Susţine con- 
ferințe despre Cultură şi civi- 
lizație (9 martie) ca şi despre 
Falsa cultură şi falsa civilizație 
(Universitatea Radio din 13 
aprilie). ÎL evocă pe Alexandru 
Vlahuţă, a cărui casă de la Bârlad 


o frecventase în vremea războiu- 
lui mondial la care luase parte ca 
medic militar — eminenta-i acti- 
vitate avea să fie răsplătită în 
1922 prin decorarea sa cu „Co- 
roana României, în grad de 
ofițer“. Avea — față de Al. Vla- 
huţă — o iubire, mereu mărturisită 
căci, declara V. Voiculescu, „n-a 
fost gând al meu pe care să nu i-l 
spun, n-a fost vers pe care să nu 
i-l citesc, n-a fost faptă de care să 
nu ştie!“ 

Prietenia sa cu Gh. D. Mugur, 
marcată şi de o ferventă colabo- 
rare în plan editorial (volumul de 
Proverbe din 1928, culese de cei 
doi, avea să fie urmat de nu- 
meroase lucrări de popularizare 
precum: Îndreptar cultural, Car- 
tea misionarului, Chestionar de 
anchetă socială pentru mono- 
grafie, Chestionar folcloric, În- 
dreptar pentru conducătorii cul- 
turali la sate) constituie un argu- 
ment al apropierii sale fără rezer- 
ve de postul naţional de radio, 
unde Gh. D. Mugur îndeplinea 
funcţia de director. Din primă- 
vara anului 1930, V. Voiculescu 
inițiază Programul pentru să- 
teni — care va deveni Ora satului 
— în care e prezent atât ca medic 
cu sfaturi de specialitate (Buruie- 

nile de leac — 7 septembrie 1930, 
Sfaturi medicale — 17 mai 1931 
etc.), cât şi ca publicist de actu- 
alități rurale (Veștile săptămânii — 
15 iunie 1980, 6 iulie 1930 etc.) 
Evident, prestaţia sa nu se 
limitează la aceste programe pen- 
tru săteni. La Universitatea 
Radio va conferenţia despre 
Călătorii de altădată despre 
România (11 octombrie 1930), 
Hora ca factor social și cultural 
(19 octombrie 1930), Sufletul și 
medicina (30 octombrie 1931), 
Paludism (14 august 1932), Dia- 
betul (2 octombrie 1932), 
Tradiționalismul în poezia eroică 
(5 mai 1933) — făcând dovada 
dublei sale reprezentativități: cea 
de om de ştiinţă şi de om de cul- 
tură. Nu s-a sfiit să înfăţişeze as- 
cultătorilor de la sate numeroase 
Cunoştinţe folositoare — oferite 
în spaţiul unei rubrici cu acest 
titlu în Ora satului — să vor- 
bească tinerilor despre patriotism 
(Mormântul stegarului, în Ora 
premilitară din 12 mai 1940). 
Originea sa țărănească şi ex- 
periența dobândită în tinereţe ca 
medic în circumscripțiile rurale 
ale țării l-au apropiat de un 
univers plin de sevă, pe care-l va 
ilustra admirabil în scrierile sale 


literare. Într-un supliment du- 
minical al ziarului „Universul“ 
din ianuarie 1931, Victor Ion 
Popa scria despre drama sa în 
patru acte Fata ursului, jucată în 
respectiva stagiune la Teatrul 
Naţional că „e în literatura noas- 
tră cel dintâi vestitor al unei 
adevărate vieţi de sat. Tehnic, au- 
torul s-a dovedit un om fără de 
nici un respect față de calapoa- 
dele vechi. De nu le cunoaşte ori 
nu vrea să le cunoască ne este to- 
tuna. Neîndoielnic, însă e faptul 
că a izbutit să confirme valoarea 
dramatică a «povestirii». 

La 1 septembrie 1933, Vasile 
Voiculescu a fost numit în funcţia 
de referent literar la Radio. Doi 
ani mai târziu, în 1935, va fi 
avansat consilier-referent literar 
cu rang de director clasa I, la 
Direcţia de programe a Radiodi- 
fuziunii. În acelaşi an, este ales 
cenzor, împreună cu Tudor 
Vianu, al noului Consiliul de ad- 
ministraţie, prezidat de generalul 
N. M. Condiescu. 

În martie 1945, V. Voiculescu 
se retrage din funcţia deţinută la 
Radio — cu satisfacția de a fi ori- 
entat programele instituţiei către 
un public auditor tot mai amplu şi 
de a fi oferit culturii locul proe - 

minent cuvenit. O atenţie specială 
a fost acordată literaturii (V. Voi - 
culescu a proiectat „Revista lite- 
rară radio“) şi atragerii unor co- 
laboratori de prestigiu. Nu ştia, 
desigur, la data aceea ce viitor 
sumbru îi rezervă soarta, sieşi şi 
Radioului mult iubit. Principala 
instituție de cultură a țării (aşa 
cum o concepuseră ctitorii săi) 
avea să fie rapid transformată 
într-un instrument primitiv de 
propagandă ideologică. Literatu- 
ra scriitorului, marcată de sen- 
surile înalte ale spiritualităţii 
naționale, este pusă la index de 
noile autorități. Autorul volumu- 
lui Poeme cu îngeri (1927) tre- 
buia să răspundă în fața Antihris- 
tului pentru neostenita sa în- 
credere în dumnezeire. V. Voicu- 
lescu este prigonit şi chiar arestat 
la 4 august 1958. Va rămâne în 
temniţă până la 2 mai 1962, când 
este eliberat. Omul Vasile Voicu- 
lescu fusese învins. În noaptea de 
25/26 aprilie 1963, bătrân şi bol- 
nay el s-a stins din viață, fără să fi 
acceptat pactul cu diavolul. 
Opera sa avea să-i supravieţu- 
iască. În 1964 apăreau postum, la 
Editura pentru literatură Ultimele 
sonete închipuite ale lui Shake- 
speare în traducere imaginară de 
V. Voiculescu. 


În 1966 apar cele două volu- 
me de nuvele inedite Capul de 
zimbru şi Ultimul Berevoi — cu un 
studiu introductiv de Vladimir 
Streinu — care-l afirmă pe autor 
drept „un magician al ficţiunii“ 
(N. Manolescu), iar în 1968 
culegerea de Poezii (în două 
volume), de la aceeaşi Editură 
pentru literatură, restituie citi- 
torului opera lirică a acestui 
autor. În sfârşit, în 1969, Editura 
Dacia din Cluj-Napoca tipăreşte 
romanul inedit Zahei orbul — 
scris în anii crunți de după cel de- 
al doilea război mondial. După 
cum avea să scrie Liviu Grăsoiu, 
exegetul devotat al lui V. Voicu- 
lescu, „Zahei orbul este romanul 
refacerii lumii din unghiul unui 
ales al soartei... Romanul poate fi 
interpretat şi ca o parabolă a 
artistului creator, situat, aproape 
întotdeauna, ca individ social, pe 
graniţa ce separă lumea sa ideală 
de cea reală“. 

Însuşi V. Voiculescu a fost un 
astfel de „ales al soartei“, care a 
încercat „refacerea lumii“. A 
făcut-o printr-o continuă căutare 
de sine şi — mai ales — într-o 
necontenită căutare de Dum- 
nezeu. Poate de aceea, în plin 
ateism, stimulat de oficialitățile 

vremii, literatura scriitorului avea 
să fie căutată cu înfrigurare de 
noile generaţii de cititori. 

Radioul şi oamenii lui au con- 
tribuit la difuzarea acestei litera- 
turi în varii modalități. În 1980, 
Teatrul radiofonic a înfățişat as- 
cultătorilor — în regia lui Cristian 
Munteanu şi în interpretarea 
magistrală a lui George Constan- 
tin şi Ion Caramitru — piesa în 
patru acte Demiurgul, apărută în 
1943. 

Multe din textele din arhiva 
autorului aveau să fie reunite de 
istoricul literar Victor Crăciun 
(cunoscut realizator de emisiuni 
radiofonice) şi de fiul scriitoru- 
lui, dr. Radu Voiculescu în volu- 
mul Gânduri albe (Editura 
Cartea Românească, 1986). Sunt 
cuprinse aici şi multe texte di- 
fuzate în premieră la Radio Bu- 
curești — sau cu referiri la această 
minune a veacului care era pentru 
el radioul. Într-un pios omagiu 
adus contelui Guglielmo Mar- 
coni, inventator al noului mijloc 
de comunicare, V. Voiculescu 
scria că „o undă de cea mai pură 
emanenţă a divinității creatoare, 
spiritul lui Marconi a creat, într-o 
lume şi cu material ce depăşeşte 
umanul, (...) minunea care ne 


face să credem în spirit şi 
nevăzute puteri“. 

Exprimându-şi convingerea 
că „nu există o invenţie mai 
populară, mai umană şi mai de- 
mocrată ca radiodifuziunea“, 
V. Voiculescu s-a străduit să 
demonstreze prin întreaga sa 
trudă la Radio că lucrurile stau 
chiar aşa. 

Se cuvine consemnat faptul 
că tocmai un om de radio precum 
Liviu Grăsoiu şi-a asumat sarcina 
cercetării în adâncime a operei 
voiculesciene. Autor al volumu- 
lui de critică Poezia lui V. Voi- 
culescu, Domnia Sa este şi un 
aplicat editor al operei scriitoru- 
lui. 

E vorba de cele două volume 
tipărite de Editura Minerva în 
colecţia „Biblioteca pentru toți“ 
(1983) şi de postumul Vasile 
Voiculescu: Poezii alese, antolo- 
gie, prefață, cronologie şi analize 
literare de Liviu Grăsoiu, Editura 
Vremea, Bucureşti (1996). 

Acelaşi Liviu Grăsoiu va 
semna şi scenariul spectacolului 
de poezie Inscripţie pe un basm, 
difuzat în direct la 15 mai 1998 
de Canalul România Cultural. 

Cel mai recent gest de apre - 
ciere a marelui poet aparţine unui 

scriitor care şi-a legat şi el viața 
de Radiodifuziune. Viața şi 
moartea, deopotrivă. E vorba de 
poetul Vasile Preda, autorul volu- 
mului Ultimele sonete închipuite 
ale lui Vasile Voiculescu, apărut 
postum (2003) sub egida Soci- 
etății Scriitorilor Militari. În nota 
asupra ediției se precizează faptul 
că volumul „cuprinde 99 de 
sonete, începând cu sonetul 245, 
unde s-a oprit Vasile Voiculescu, 
folosind acelaşi pretext literar“. 

lată, spre convingere şi în- 
dreptăţită meditație,  sonetul 
CCXĂLVI (246): 

„Mă iartă, dar că-ți adum- 
bresc lumina/ Cu pana mea sur- 


pată de nesomn,/ Pe jilţul tău de 
preot şi de domn/ Mă iartă că 
mi-am pus o clipă tina./ Dar 
poate vântul m-a adus prin zări,/ 
Grăunte de nisip fără vedere,/ În- 
chis în scoica plină de mistere,/ 
Sihastrul mănăstirii de sub mări./ 
Las toamnei ăstea sufletul sub 
ploi/ Să-l calce frunzele cu paşi 
de-aramă/ Sub pârjolirea brumei 
să dea seamă/ Şi orb să-l ducă 
mamei înapoi;/ Prin labirintul 
negru al Fiinţei/ Să pipăi cu 
toiagul umilinței“. 

Spiritul poeziei lui V. Voicu- 
lescu pluteşte încă, dramatic şi 
purificator deasupra poeziei 
române de azi... 


ZATTI Lucian 


Născut la 6 februarie 1927 în 
localitatea Brezoi, judeţul Vâl- 
cea. Decedat în august 1993 la 
Craiova. Studii secundare, com- 
pletate prin cursuri de jurnalism 
la Academia „Ștefan Gheorghiu“ 
(1972-1974). În ianuarie 1953 
este angajat la Radiodifuziunea 
Română (în epocă, instituţia se 
numea Comitetul de Radio de pe 
lângă Consiliul de Miniştri al Re- 
publicii Populare Române), lu- 
crând la direcţia emisiunilor lite - 
rare şi teatrale, unde 1-a avut co - 
legi pe Pop Simion, Dinu Săraru 
şi Dionisie Şincan. 

În octombrie 1953 este detaşat 
la Craiova, cu misiunea de a 
pregăti intrarea în emisie a stu- 


dioului de radio de aici. După in- 
augurarea studioului (în iunie 
1954) rămâne în Bănie, lucrând 
ca redactor-şef adjunct şi ca rea- 
lizator al unor emisiuni precum: 
Oltenia turistică, În sat la noi, 
Izvoraşul, Mituri şi legende. La 
desființarea, în 1985, a studioului 
se pensionează pe motive medi- 
cale. După 1990, este colaborator 
permanent la Radio Craiova, 
unde realizează emisiuni precum 
Viaţa satului şi Magazin dumi- 
nical. Reporter de vocaţie, Lu- 
cian (Luciano — în acte) Zatti a 
semnat mai multe volume de 
publicistică. Coautor (cu poetul — 
şi el dispărut — Petre Dragu) al 
cărții Pe plaiurile pandurilor — 
apărută în 1957, cu focalizare pe 
transformările de ordin istoric din 
zona Olteniei. În 1960 a publicat 
Birnive, iar în 1967 — Oraşele 
dragostei. 

Tonul reportajelor devine de- 
gajat în Triunghiul apelor (1978), 
în Cantată oltenească (1981) şi 
în Drumuri şi oameni din Oltenia 
(1985). Reportajele sale au apă - 

rut în mai multe antologii ale 
genului, precum Marea de aur 
(Editura pentru literatură, 1961 — 
unde semnează alături de Geo 
Bogza, Eugen Barbu, D. R. Po - 
pescu ş.a.), Continuitate (1970) 
şi Carte de reportaj (Editura 
Eminescu, 1972 — unde este 
prezent alături de Geo Bogza, 
Ioan Grigorescu, Miko Ervin). 
Alături de „literatura de fron- 
tieră“ a cultivat beletristica în 
Telegrame de dragoste, cuprin- 
zând schițe şi povestiri (Editura 
Scrisul românesc, 1984) şi în 
Curcubeul romanticilor (aceeaşi 
editură, 1987). Lucian Zatti a co- 
laborat intens şi cu redacția cul- 
turală a Radiodifuziunii Române, 
semnând ample reportaje în emi- 
siuni precum Mărturii contem- 
porane şi Carte radiofonică de 
reportaj. 


ZOTTOVICEANU Elena 


Născută la 8 aprilie 1933 la 
Chişinău. Studii de pian la Con- 
servatorul de Muzică „Ciprian 
Porumbescu“. Muzicolog, cerce- 
tător la Institutul de Istoria Artei 
„G. Oprescu“ al Academiei Ro- 
mâne, este — între aprilie 1991 — 
noiembrie 1993 — director al 
Direcției muzicale a Radiodifuzi- 
unii Române. Din 1994 — consi- 
lier la Direcţia Formaţii Muzicale 
a Radioului. A publicat studii de 
muzicologie în volumele George 
Enescu (1964), George Enescu 
(1971) şi Mihail Jora (1998). 
Peste 100 de studii şi comunicări 
ştiinţifice de profil în reviste aca- 
demice din ţară şi străinătate. Im- 
portante distincţii şi recunoaşteri 
profesionale: Premiul „C. Po- 
rumbescu“ al Academiei Române 
(1964); Premiul Uniunii Com- 
pozitorilor şi Muzicologilor pen- 
tru muzicologie (1971); Premiul 

„Bernier“ al Academiei Franceze 
de Arte Frumoase, Institutul 
Franţei (1971); Premiul Uniunii 
Criticilor Muzicali (1989, 1993); 
Premiul Uniunii Compozitorilor 
şi Muzicologilor pentru critică 
muzicală (1998). În anul 2000 a 
prezentat la simpozionul inter- 
naţional UNESCO, consacrat 
patrimoniului artistic, lucrarea 
Colecţiile muzicale ale Societăţii 
Române de Radiodifuziune — 


punte sonoră între prezent şi tre- 
cut. Articole de critică muzicală 
în revista „România literară“, ce 
se adaugă numeroasele contribuţii 
publicate în anii mai îndepărtați 
în „Studii şi cercetări de istoria 
artei“, „Revue Roumaine d'his- 
toire de lart“ şi „Synthesis“ — 
ajutând la definirea contribuţiei 
muzicii româneşti în contextul 
universalităţii. 


